
Naar  jeg  har  bestemt  mig  til  at  ledsage  min 
Mands  efterladte  Arbejder  med  en  Biografi, 
som  jeg  selv  skriver,  saa  føler  jeg  tilfulde,  hvor 
vanskelig  Opgaven  er;  men  jeg  tror,  at  Ingen 
har  kjendt  ham  saa  godt  som  jeg,  og  jeg  vil 
—  saavidt  muligt  —  lade  ham  selv  tale,  da  jeg 
blandt  Breve  og  efterladte  Optegnelser  har  en 
Del  Ting,  som  bedre  end  noget  Andet  kan  give 
en  virkelig  Karakteristik  af  ham. 

Frederik  Bøgh  er  udgaaet  fra  et  lykkeligt 
Hjem.  Han  er  født  d.  4de  November  1836  i 
Skamstrup  Præstegaard  i  Midtsjælland.  Faderen, 
Pastor  N  i  c  o  1  a  j  S  e  j  d  e  1  i  n  B  0  g  h,  og  hans  Hustru, 
Charlotte  Dons,  Datter  af  Paul  Dons, 
vare  Begge  unge,  da  deres  ældste  Son  blev  født. 
Ja,  Moderen  var  saa  ung  —  20  Aar  —  at  hun 
endnu  ikke  var  udvoxet.  Smuk  og  yndefuld  har 
hun  været  i  den  højeste  Grad,  og  hun  er  det 
endnu,  skjønt  Haaret  er  graat,  og  Lidelser  og 
Bekymringer    have    furet    hendes    Ansigt.      Hun 


siger  i  et  Brev  til  min  Mand  paa  den  sidste  Fød- 
selsdag, han  oplevede:  „Min  elskede  Frederik! 
Hvor  er  det  dog  længe,  længe  siden  d.  4de  Xovbr., 
da  Du  første  Gang  saå  Dagens  Lys  i  Skamstrup, 
og  da  Din  Fader  i  sin  Henrykkelse  hentede  gamle 
[Skolelærer]  Rasmussen  i  Mangel  af  Andre,  som 
han  kunde  vise  Dig  frem  for.  Du  var  ogsaa  et 
yndigt  Barn.  Hvor  tydelig  husker  jeg  min  Glæde, 
da  jeg  første  Gang  efter  et  langt  Sygeleje  bar 
Dig  over  Stuegulvet.  Jeg  var  stolt  og  lykkelig; 
jeg  erindrer,  at  jeg  valgte  et  Øjeblik,  da  jeg  var 
ene  i  Stuen  for  rigtig  at  nyde  min  Fryd". 

Man  ser  af  disse  faa  Linjer  den  unge  Me- 
ders Glæde  —  og  den  Kjærlighed,  hvormed  Fa- 
deren modtog  sin  første  Søn;  den  vedblev  at 
forene  dem  hele  Livet  igjennem. 

Frederik  har  ofte  fortalt  mig  om  sin  lyk- 
kelige Barndom  i  den  gamle  Præstegaard.  — 
Skjønt  der  i  de  rent  ydre  Forhold  kunde  være 
Meget,  som  trykkede  Forældrene  og  lod  dem  se 
Livet  alvorlig  med  den  snart  store  Børneflok  for 
øje,  saa  havde  disse  to  kjærlige,  forstandige 
Ægtefolk  en  sjælden  Gave  til  at  frede  om  Hjem- 
mets Hygge  og  til  at  berede  Børnene  en  lykkelig 
Barndom.  Der  var  Poesi  og  Glæde,  Munterhed 
og  Skjæmt  i  Hjemmet. 

Faderen  var  nok   alvorlig    i   sin  Opdragelse, 


ligesom  Grundtonen  hos  ham  selv  var  Alvor  og 
Sandhed,  Gudsfrygt  og  Tro;  —  men  han  var 
tillige  fuld  af  Gemytlighed  og  Humor.  Jævn  og 
ligefrem  var  han,  dertil  naturlig,  aaben  og  spøge- 
fuld, og  hans  Karakters  Grundighed  og  Ærlighed 
tog  hans  ældste  Søn  i  Arv  efter  ham,  hvorfor  de 
To  ogsaa  altid  forstode  hinanden  saa  saare  godt. 

Med  Hensyn  til  Naturanlæg  stod  Frederik 
dog  ganske  vist  sin  Moder  nærmest.  Han  havde 
hendes  livfulde,  poetiske  Naturs  Aand  og  Opfat- 
telse af  Alt.  Hvor  ofte  har  jeg  ikke  i  hendes 
Breve  til  ham  fundet  Udtrykket  „min  Ungdoms 
Kjærlighed".  Ja,  saaledes  var  Forholdet  imellem 
dem;  hun  fandt  hos  sin  Dreng  sin  egen  Natur, 
sine  egne  Evner,  om  end  naturligvis  i  noget  for- 
skjellig  Form  —  og  man  sige,  saa  meget  man 
vil,  at  Kontrasterne  modes,  saa  har  jeg  dog  set 
og  erfaret  i  Livet,  at  Lige  søger  Lige;  de  be- 
slægtede Aander  finde  hverandre  og  elske  hver- 
andre paa  en  langt  inderligere  og  mere  forstaa- 
ende  Maade  end  de  heterogene  Naturer. 

Et  lille  rørende  Træk  fra  Frederiks  første 
Barndom  har  hans  Moder  fortalt  mig.  Hun  gik  en 
Dag  med  ham  paa  Marken  udenfor  Præstegaarden ; 
han  var  da  4  Aar.  De  fandt  et  lille  Lam,  som 
laa  sygt,  næsten  døende,  forladt  af  sin  Moder. 
Frederik  var  meget  bedrovet  over  det  lille  stak- 

kels  Dyr:  de  toge  det  op  og  bar  det  hjem  for  at 
pleje  det.  Efter  nogen  Tids  Tavshed  sagde  saa 
Frederik:  „Moder,  nu  véd  jeg,  at  Lammet  vil  leve ; 
jeg  har  bedt  Gud  derom".  Hun  plejede  da  Dy- 
ret med  dobbelt  Omhu,  for  at  hans  barnlige  Tro 
ikke  skulde  rokkes  —  og  det  levede  virkelig. 
Enhver  Dreng  har  jo  som  oftest  sine  Passi- 
oner ;  blandt  dem,  Frederik  særlig  havde,  kan  jeg 
nævne  hans  Sværmeri  for  smukke  og  sjældne 
Stene.  I  en  nærliggende  Grusgrav  kunde  han 
tilbringe  mange  Timer  daglig,  ofte  i  Selskab  med 
sin  et  Aar  yngre  Søster,  Karen,  hans  trofaste 
Legekammerat;  de  gjemte  da  enhver  Sten,  de 
fandt,  som  var  lidt  aparte  i  Form  eller  Farve. 
Frederik  beholdt  gjennem  hele  sin  Ungdom 
denne  Interesse  og  Kjærlighed,  og  han  samlede 
senere  med  en  saadan  Grundighed ,  at  han  i 
mange  Aar  ejede  en  sjælden  Samling  af  smukke 
Stene.  —  Hvad  der  ogsaa,  da  han  var  Dreng, 
fyldte  hans  Sind  med  mange  Tanker,  var  de 
gamle  Sagn,  som  levede  i  hans  Hjemstavn  — 
Skamstrupegnen  er  en  sagnrig  Egn  —  og  for 
Frederiks  Fantasi  var  der  rigt  Spillerum  i  Sag- 
nene om  Kong  Skammel.  Man  viste  Stederne,  hvor 
denne  havde  færdedes,  Bønderne  havde  bevaret 
disse  Sagn  i  Folkemunde,  og  Sven  G  r  u  n  d  t  v  i  g , 
som  undertiden  var   Gjæst  i   Skamstrup   Præste- 


gaard,  behandlede  dem  i  sine  danske  Folkesagn, 
som  Frederik  med  Begjærlighed  læste.  For 
alt  Sligt  havde  han -fra  de  tidligste  Drengeaar  et 
aabent  øre  og  en  lyttende  Sans. 

Blandt  de  bedste  af  Barndomsminderne  bør 
jeg  dog  maaske  nævne  dem  fra  de  Somre,  da  Ma- 
lerne Lundbye  og  Skovgaard  besogte  disse 
Egne.  I  Aarene  fra  1842  til  48  vare  disse  to 
Kunstnere  hyppig  i  lange  Perioder  Gjæster  paa 
Herregaarden  Yognserup  eller  i  Skamstrup  Præ- 
stegaard.  Deres  Elskværdighed  og  deres  Kjær- 
lighed  mod  Børnene  bevares  endnu  i  friskt  Minde. 
Frederik  fulgte  Lundbye  i  Mark  og  Skov  og 
var  hans  lille  fortrolige  Ven.  Han  ejede  flere 
Tegninger  fra  den  Tid ;  en  af  disse  findes  aftrykt 
i  „Ude  og  hjemme",  lste  Aargang  Nr.  9.  Situa- 
tionen er  denne,  at  Frederik  havde  forvredet 
sin  Arm ;  han  gaar  ved  Yognserup  med  Husets 
Datter,  Signe  Neergaard,  —  han  kjører  til  Byen 
til  Lægen,  og  han  plukker  Blomster.  Det  lille  Land- 
skab fremstiller-den  bekjendte  Krogdam  ved  Vognse- 
rup, som  Skovgaard  malede  et  smukt  Billede 
af  til  den  neergaardske  Familie.  Lundbye  var 
ikke  karrig  med  sine  Tegninger,  og  vist  er  det, 
at  Frederik  senere  vilde  have  givet  uendelig 
Meget  forat.eje  dem,  han  som  lille  Dreng  har 
ødelagt  og  revet  itu. 


Lundbye  var  netop  en  af  de  Kunstnere, 
han  senere  som  Yngling  og  Mand  satte  højest, 
ja,  han  elskede  hvert  Penselstrøg  af  ham.  Hvor 
ofte  i  hans  sidste  tunge  Leveaar  kunde  det  ikke 
adsprede  ham  at  faa  Lundbye  s  Tegninger  hen 
paa  Sengen,  og  han  kunde  da  længe,  længe 
betragte  dem  og  samtidig  fordybe  sig  i  Minderne 
fra  disse  Barndomsaar.  Xoget  lignende  var 
Forholdet  til  S  k  o  v  g  a  a  r  d ,  og  fra  dennes  Haand 
ejede  Frederik  ogsaa  udmærkede  Ting,  fra 
Borneaarene  saaledes  et  Portræt  af  sin  Fader, 
et  af  sin  Moders  Søster,  Henriette,  og  et  af 
sin  egen  Søster  Victorine  som  lille  Pige;  de  ud- 
mærke sig  ved  en  ægte  kunstnerisk  Gjennem- 
førelse  og  have  tillige  megen  Lighed. 

Blandt  andre  værdifulde  Bekjendtskaber  som 
efterlode  et  varigt  Minde,  maa  jeg  her  nævne  Professor 
Høy  ens.  Frederiks  Fader  havde  været  Kapellan 
hos  Provst  Westengaard  i  Kundby  i  Nærheden 
af  Skamstrup;  Westengaards  Datter,  Gitte, 
var  gift  med  Høy  en,  hvilket  gav  Anledning 
til,  at  denne  stadig  kom  dér  paa  Egnen  og  da 
ogsaa  ofte  gjæstede  Bøghs;  de  vare  Venner, 
og  dette  Venskab  bevaredes  gjennem  hele  Livet. 
Omgangen  og  Samtalerne  med  Høy  en  og  frem- 
for Alt  i  de  kommende  Aar  hans  Forelæsninger 
havde  en  stor  Indflydelse   paa  Frederik   baade 


som  Barn  og  senere  i  hans  Ungdom,  da  han 
oftere  kom  i  Høyens  Hus  i  Kjøbenhavn;  rime- 
ligvis gave  H  ø  y  e  n  s  Forelæsninger  den  første  Im- 
puls til  det  Studium  af  Kunsthistorie,  som  Frederik 
ofrede  flere  Aar  af  sit  Liv  paa,  ja,  som  for  ham 
var  og  bestandig  blev  et  Kjærlighedsstudium. 

At  det  i  Frederiks  Barndomsaar  ogsaa 
havde  Indflydelse  paa  ham,  at  han  i  sit  Hjem 
saå  Personligheder  som  N.  F.  S.  Grundtvig 
og  Ingemann,  kan  der  ikke  være  Tvivl  om. 

Blandt  Frederiks  Barndomsvenner  maa 
jeg  nævne  Forpagter  paa  Vognserup  Neergaard 
og  dennes  udmærkede  Kone,  Ane,  født  Bostrup; 
hos  dem  tilbragte  han  ofte  mange  Dage  af  Gan- 
gen, han  havde  ganske  et  Hjem  dér,  og  Datteren, 
den  før  omtalte  Signe,  som  senere  blev  Fru 
Wappenhans,  mindes  ham  endnu  med  trofast 
Kjærlighed. 

Det  var  i  det  Hele  en  stor  Vennekreds,  som- 
ofte  samledes  i  Præstegaarden ;  Hjemmet  var 
ualmindelig  gjæstfrit,  og  faa  Familier  have  været 
saa  afholdte  som  Bøghs.  Frederiks  Bedste- 
forældre, Paul  Dons,  og  dennes  Hustru  levede 
først  nogle  Aar  i  Bjærgby  Præstegaards  Enke- 
sæde; men  senere  flyttede  de  til  Skamstrup  og 
boede  dér  i  Præstegaarden  til  deres  Død.  Frede- 
rik  havde  kjære  og  gode  Minder,   især   om   sin 

Bedstefader;  han  har  sit  Liv  igjennem  fredet  om 
disse  Minder,  og  jeg  maa  her  nævne,  at  det  var 
ham  en  Skuffelse  og  Sorg,  da  Pastor  Koster  i 
Aaret  1869  skrev  og  udgav  sin  Bog  om  Paul 
Dons,  navnlig  som  Grundtvigs  og  Inge- 
manns Ven;  thi  Frederik  havde  selv  syslet 
med  den  Tanke  engang  at  samle  og  udgive  Alt 
om  Bedstefaderen  og  paa  den  Maade  sætte  ham 
et  Minde.  Han  fandt  Kosters  Bog  utilfreds- 
stillende og  for  Paul  Dons's  Vedkommende 
lidet  karakteriserende.  — 

Begge  Dotrene  Henriette  og  Marie 
Dons,  boede  ogsaa  i  Præstegaarden ,  indtil  de 
bleve  gifte;  deres  Bryllupper  fejredes  dér. 

Hjemmet  i  Skamstrup  Præstegaard  var  et 
Ideal  for  Bornene;  det  var  deres  Længslers  Maal, 
da  de  kom  ud  i  Livet  —  alle  deres  varmeste 
Tanker  ofrede  de  til  det.  Dér  var  der  ingen 
Mislyd,  Alt  stod  dér  for  dem  i  Kjærlighedens 
straalende  Lj^s.  Den  ualmindelig  smukke  og 
store  Have  med  de  vide  og  skjønne  Udsigter  har 
set  en  munter  og  lykkelig  Børneflok  voxe  op. 
Hvor  elskede  ikke  baade  Gamle  og  Unge  denne 
Have,  ja,  hele  den  skjønne,  bakkede,  skovrige 
Egn ,  Frydendals  Skove ,  Skarritsø  med 
dens    romantiske    Omgivelser    og    alle    de    andre 


smukke  Punkter,  som  findes  dels  i  Skamstrups 
umiddelbare  Nærhed,  dels  nogle  Mile  derfra. 

Jeg  har  ikke  kjendt  noget  Menneske,  som  i 
højere  Grad  var  bunden  til  sin  Fodeegn  og  sit 
Barndomshjem,  end  Frederik;  for  ham  var  hver 
Plet  dér  dyrebar,  ligesom  Mindet  om  det  Barn- 
doms- og  Ungdoms-Liv,  han  havde  fort  dér. 

Kjærligheden  til  Stedet  stod  i  nøje  Forbindelse 
med  hele  hans  dybe  Sans  for  Naturen;  det  var 
en  af  Grundtonerne  i  hans  Sjæl,  han  forstod  den, 
han  elskede  den,  han  læste  i  den  som  i  en  aaben 
Bog.  For  ham  fik  det  derved  en  vækkende  og 
dyb  Betydning,  at  hans  Hjem  laa  i  en  saa  rig 
og  naturskjon  Egn. 

Frederik  skrev  til  sin  Morbroder  Bernhard 
Dons's  Bryllup  1859  et  Digt  om  den  gamle 
Egn: 

I  Holbæks  Amt  ligger  en  gammeldags  Gaard; 
dens  Mure  er  røde,  dens  Sale  er  høje; 
dens  Have  .er  stor,  fuld  af  Træer  den  staar, 
hvis  Skjonhed  saa  ofte  har  glædet  vort  øje. 

Vi  Krogdammen  finder, 

ja,  tusende  Minder 
fra  Fortidens  Dage  saa  mægtig  os  binder 

:|:  til  Vognserup.  :|: 

Naar  derfra  vi  drager  en  Mil  kun  afsted, 
da  viser  sig  Bjærgby  saa  smukt  for  vort  øje; 
den  By  maa  vi  tage  blandt  Minderne  med; 
se  „Friheden"  knejser  med  Trætoppe  høje! 

Med  Vemod  og  Glæde 

vi  da  ville  træde 
nu  hen  til  det  falmede  Enkesæde, 

:|:  og  „Avlehøj" !  :!:  ■ 

Og  drager  Du  herfra  en  Mil  kun  paany 
ad  krummede  Bugter  og  bakkede  Veje, 
da  kommer  Du  hurtig  til  Skamstrup  By, 
hvor  alle  de  rigeste  Minder  vi  eje; 

dens  Kirke,  dens  Grave, 

dens  dejlige  Have, 
og  Bankerne  høje  og  Dalene  lave 

:j:  og  Girrebjærg!  :[: 

Hvordan  skal  vi  samle  til  Mindernes  Krans 
vel  alle  de  gamle  og  kjæreste  Steder? 
Hvert  enkelt  jo  straaler  i  Fylde  og  Glans, 
hvert  enkelt  har  set  vore  Sorger  og  Glæder. 

Jo,  alle  vil  findes, 

og  alle  forbindes, 
idet  ved  et  Glas  vi  med  Tak  ville  mindes 

:|:   „vor  gamle  Egn"  !  :|: 

Der  var  i  Frederik  Bøghs  Hjem  alle  Be- 
tingelser for  en  lykkelig  Barndom ,  og  alle  hans 
aandelige  Evner  kunde  udvikles  under  harmoniske 
Forhold ;  -  men  én  Lykke  var  nægtet  ham : 
Sundhedens.  Han  var  svag  fra  Fødselen,  og 
under  Trykket  af  legemlig  Svaghed  og  Lidelse 
levede  han  sit  hele  Liv.  Maaske  han  som  Barn 
mindst  kuedes  deraf;  han  havde  i  Virkeligheden 
aldrig  kjendt  til  Sundhedens  uendelige  Lykke; 
men  over  hans  Ungdom  kastede  denne  hans 
Mangel  paa  Livskraft  en  mørk  Skygge  og  lagde 
bestandig  Hindringer  i  Vejen  for  hans  Studium. 
Han  klagede  ikke  derover,  det  laa  i  det  Hele  ikke 
i  hans  Natur;  men  fysisk  Lidelse  maa  medføre 
Alvor,  og  da  han  fra  Barn  af  havde  i  sin  Natur 
en  forunderlig  Dybde,  en  Lyst  til  Grandskning, 
saa  udvikledes  denne  endnu  mere  i  de  Forhold, 
hvorunder  han  opvoxede.  Og  dog  var  han  til  sine 
Tider  saa  glad  og  livlig,  ja,  fuld  af  Spøg  og 
Narrestreger.  Livsglæden  kunde  hos  ham  have 
det  fyldigste  Udtryk. 

To  saa  modsatte  Naturer  forenes  vist  ikke 
saa  sjældent  i  et  poetisk  Gemyt. 

Indtil  sit  9de  Aar  var  Frederik  i  sit  Hjem 
og  blev  dér  undervist  af  sin  Fader  og  Marie 
Dons,  der  var  ham  en  kjærlig  Tante  og  stod 
ham  nær  som  en  trofast,  moderlig  Veninde,  ogsaa 

senere,  da  hun  blev  gift  med  sin  Fætter,  Ru- 
dolph Blædel.  Deres  Hus  var  da  ganske  som 
et  andet  Hjem  for  Frederik,  og  disse  to  kjære 
Slægtninge  elskede  ham,  som  havde  han  været 
deres  eget  Barn. 

Ogsaa  den  ældste  Søster,  HenrietteDons, 
var  imidlertid  bleven  gift  med  sin  Fætter,  Ni- 
colaj Gottlieb  Blædel,  (senere  Præst  ved  Abel 
Cathrines  Boder  og  Garnisonskirken).  De  boede 
i  Kjobenhavn.  Blædel  levede  dengang  af  at 
undervise  i  Skoler  og  manuducere  Studenter; 
tillige  havde  de  Pensionærer  i  Huset,  mest  Drenge. 
Til  deres  Hjem  kom  Frederik,  H'åU  Aar  gammel, 
for  at  bruge  en  Kur  med  Bade  for  sit  Helbred. 
I  Avg.  184;)  skriver  da  Henriette  Blædel  om 
ham  til  sin  Søster:  „Jeg  maa  i  Dag  tale  et  Par 
Ord  med  Dig,  kjæreste  Charlotte,  og  med  Dig, 
Bøgh,  om  Eders  Dreng ,  som  dog  er  os  Alle  saa 
kjær.  Det  er  jo,  Gud  ske  Lov,  en  stor  Glæde 
at  kunne  fortælle  Eder,  at  Frederik  befinder  sig 
saa  kj endelig  bedre  ved  Badene ;  hans  hele  Ydre 
er  saa  langt  sundere,  stærkere  og  livligere,  og  vi 
have  Alle  den  Tro,  at  han  i  høj  Grad  samler 
Kræfter.  Da  nu  Sagerne  staa  saaledes,  vil  min 
kjære  Nicolaj  og  jeg  proponere  Eder  at  lade 
Frederik  blive  hos  os  og  begynde  en  ordentlig 
Undervisning,  som  han  jo,  naar  Helbredet  tillader 

det,  kan  have  godt  af.  I  vilde  i  Sandhed  for- 
undre Eder,  saå  I,  med  hvilken  Livlighed  og  Lyst 
han  nu  læser  6  å  7  Gange  saa  lange  Lektier  i 
sin  Fædrelandshistorie  til  Nicolaj,  som  han, 
efter  Maries  Sigende,  for  har  kunnet  overkomme. 
Han  er  selv  meget  glad  ved  at  kunne  lære  saa 
hurtig,  og  i  det  Hele  taget  er  Drengen  levende 
for  Alt,  som  vi  ikke  før  have  kjendt  ham.  Hvor 
han  er,  horer  og  ser  han  efter  Alt  og  fortæller 
os  da  herhjemme  derom.  Et  lille  Bevis  maa  jeg 
fortælle  Eder:  Forleden  hos  Grundtvigs  var 
H.  C.  Andersen  bleven  omtalt;  hvad  han  om 
ham  havde  hørt  skrev  han  sig  bag  øret,  og 
næste  Dag,  da  Andersen  just  atter  blev  omtalt 
her,  kom  han  med  sin  Dom  over  dennes  Arbej- 
der. Orla  Le  hm  an  s  .Sag  har  stor  Interesse 
for  ham.  Den  schleswigholstenske  Sag  beskæf- 
tiger ham  ogsaa,  ja,  Alt  har  han  øje  og  øre  for 
nu,  han  er  stærkere.  Med  Guds  Hjælp  vil  han 
derfor  efter  denne  Sommer  blive  saa  rask,  at  han 
kan  begynde  en  stadig  Undervisning.  Vi  ere  her 
enige  om,  at  Frederik  i  alle  Henseender  vil 
have  godt  af  at  blive  her  i  Byen.  Han  er  ikke 
af  de  Drenge,  som  kan  blive  livlig  om  Vinteren 
paa  Landet.  Han  har  ingen  Interesse  for  Heste, 
Køer,  Vogne  o.  s.  v.,  han  er  jo  kun  henvist  til  at 
lege  med  sine  smaa  Søstre;    derimod   tro   vi,    at 

han  blandt  andre  Drenge  og  i  Omgivelser,  som 
passe  for  hans  Interesser,  vil  lettere  udvikles  og 
faa  Lyst  til  at  lære  Noget.  Tro  nu  ikke,  kjæreste 
Venner,  at  vi  vil  danne  en  forskruet,  stiv  Person 
af  Eders  Dreng.  Nej  -  vil  I  betro  ham  til 
os,  saa  skal  han  faa  Lov  til  at  udvikle  sig 
jævnt  og  naturlig  og  ikke  blive  ansporet  til  at 
aabne  øjnene  for  Andet  end  hvad  der  hører  til 
hans  Alder.  Disse  Smaatræk,  som  jeg  har  an- 
fort,  er  kun,  for  at  lade  Eder  se,  hvorledes  han 
uden  Opfordring  hører  efter  Alt.  Dersom  I 
nu  bestemme  Eder  til  at  lade  ham  blive  herinde, 
saa  vil  Nicolaj  foreslaa  Bøgh  at  lade  ham  i 
Vinter  gaa  i  Melchiors  Skole.  Nicolaj  har  selv 
været  Lærer  i  den  Skole,  han  kjender  den  altsaa 
og  vil  anbefale  den  som  god;  —  men  saa  maa 
Bøgh  imidlertid  gjøre  Alt  for  til  Foraaret  at  faa 
hos  Moltke  en  Plads  til  F  r  e  d  e  r  i  k  i  Efterslægtens 
Skole,  da  han  jo  saa  vistnok  kunde  begynde  dér. 
Kjære  Venner,  gid  I  nu  vilde  modtage  vort 
Tilbud!  Som  vort  Hus  nu  er  indrettet,  saa  har 
det  jo  aldeles  ikke  Noget  at  sige  for  os  at  have 
den  lille  Dreng.  —  I  behøve  aldrig  at  tænke  paa 
den  pekuniære  Side  af  denne  Sag,  og  Sandhed 
er  det,  at  det  vil  være  Nicolaj  og  mig  en  stor 
Glæde  at  modtage  Eders  Barn,  hvis  Ve  og  Vel 
ligger  os  saa  inderlig  paa  Hjærte. 


Overvej  nu  Alt,  og  bestem  selv!  Se  i  vort 
Forslag  kun  det  kjærlige  Sind,  vi  have  til  Eder 
og  Eders  Dreng,  og  ingen  store  Meninger  om 
vore  egne  Kræfter,  kun  det  inderligste  ønske  om 
Guds  Hjælp  til  ethvert  Foretagende,  og  derfor 
ogsaa  hans  Hjælp  til  at  modtage  Eders  Barn  og 
være  for  det,  hvad  vi  efter  bedste  Evne  formaa." 

Det  Tilbud,  som  her  saa  opofrende  og  kjær- 
lig blev  gjort,  modtoges  da  med  stor  Taknem- 
lighed og  Glæde  af  Bøghs,  skjønt  det  kostede, 
navnlig  Moderen,  megen  Overvindelse  og  Sorg 
at  sende  sin  elskede  Dreng  saa  tidlig  fra  Hjemmet ; 
havde  hun  ikke  kunnet  sende  ham  til  den  Søster, 
der  vilde  modtage  ham  som  en  Søn,  var  det 
næppe  sket. 

For  Frederik  selv  var  Adskillelsen  fra  Hjem- 
met og  alle  de  smaa  Søskende  meget  svær.  Et 
lille  Træk,  som  viser  hans  dybe  Følelse  for  Mo- 
deren, husker  hun  endnu.  Paa  Vejen  ind  til 
Kjøbenhavn  overnattede  F  rederi  k  med  sin  Fader 
hos  nogle  Venner.  Da  han  om  Aftenen  skulde 
i  Seng,  gik  Konen  i  Huset  ind  for  at  se  til  ham, 
og  han  stod  da  tavs  og  tankefuld  med  sit  Tøj 
paa,  og  det  var,  som  om  han  ikke  kunde  klæde 
sig  af.  Hun  bad-  ham  begynde  og  hurtig  komme 
i  Seng;  han  saa  da  paa  sine  Klæder  og  sagde 
langsomt:    „De  Baand  har  min  Moder  bundet." 

Frederik  fandt  sig  snart  tilrette  i  det  kjøben- 
havnske  Liv,  og  hans  Skolegang  blev  ham  en 
Glæde.  Han  kom  ind  i  „Efterslægten"  og  naaede 
dér  snart  op  til  de  første  Pladser  i  Klassen.  Han 
gik  omtrent  hele  Skolen  igjennem  som  Dux  og 
modtog  efter  enhver  af  Skolens  Examiner  Bøger 
som  Præmie.  Han  læste  med  overordentlig  Lethed 
og  vandt  i  ualmindelig  Grad  baade  sine  Læreres 
og  Skolekammeraters  Kjærlighed.  Skolens  Rektor, 
Geografen  Professor  F  r  i  e  d  e  n  r  e  i  c  h ,  havde  stor 
Kjærlighed  til  og  Interesse  for  Frederik;  jeg  véd, 
at  han  udtalte  disse  Følelser  i  de  varmeste  Udtryk  til 
min  Onkel,  N  i  c  o  1  a  j  B 1  æ  d  e  1 ,  og  de  gjengjældtes 
i  rigeligt  Maal  af  Frederik.  Frieden reich 
yndede  at  have  ham  om  sig  i  sit  Inspektørværelse 
i  Mellembygningens  Stueetage,  hvor  Frederik 
ofte  gik  ham  tilhaande  med  Ordningen  af  Karak- 
terbøger og  Deslige.  Blandt  hans  Lærere  vil  jeg 
her  kun  nævne  Ludvig  Mynster,  Søn  af 
Biskop  Mynster,  der  gjennem  flere  Klasser 
underviste  ham  i  Dansk;  hans  fine,  ædle  Natur 
tiltalte  Frederik  i  høj  Grad,  og  de  bleve  senere 
Vænner. 

Hans  kjæreste  Ven  fra  Skoleaarene  var 
Christian  øst,  Søn  af  Urtekræmmer  A.  C.  Øst 
i  Kbhvn. ;  det  Venskab ,  som  forbandt  dem ,  fort- 
sattes lige  trofast  gjennem  Aarene.   Frederik  var 

en  stadig  Gjæst  i  de  gamle  øst' s  Hus,  og  han 
nød  dér  en  Kjærlighed,  som  han  altid  var  tak- 
nemmelig over.  Det  Eneste ,  som  forstyrrede 
hans  Skoleliv,  var  en  bestandig  tilbagevendende 
Sygelighed  og  Feber,  som  ofte  holdt  ham  hjemme 
og  bandt  ham  til  Sengen  mange  Dage  ad  Gangen. 
Han  kunde  da  ligge  og  sove  uafbrudt  næsten 
uden  at  tage  Føde  til  sig. 

DaOehlenschæger  døde  d.  20de  Jan.  1850, 
vare  Disciple  fra  de  fleste  af  Kjøbenhavns  Skoler 
tilstede  ved  Sørgehøjtideligheden  i  Frue  Kirke,  og 
Eleverne  fra  „Efterslægten"  havde  da  den  nær- 
meste Plads  ved  Kisten,  paa  hvilken  de  havde 
lagt  en  Sølvkrans  —  Oehlenschlæger  var  jo 
nemlig  selv  udgaaet  fra  denne  Skole  —  Frederik 
var  blandt  de  Udvalgte,  og  han  fulgte  den  store 
Digter  til  Graven.  For  ham  blev  dette  en  Begi- 
venhed, som  prægede  sig  dybt  1  hans  Sind.  Da 
H.P.Holst  paa  „Efterslægtens"  Fødselsdag  den 
4de  Marts  1850  holdt  sin  Mindetale  over  Oehlen- 
schlæger, var  Frederik  meget  begejstret  over 
hans  Ord  og  fik  ved  denne  Lejlighed  ligefrem 
Kjærlighed  til  Holst.  Han  fandt  endogsaa  i  sine 
seneste  Aar  Nydelse  ved  at  tilbagekalde  denne 
Tale  i  sin  Erindring.  Han  var.  allerede  tidlig 
fortrolig  med  Oehlenschlægers  Værker  og 
nærede  en   overordentlig  Kjærlighed   til  ham  som 

Digter,  en  Følelse,  der  steg  til  den  højeste  Be- 
gejstring. Oehlenschlæger  var  for  ham  ikke 
alene  Digterkongen,  men  Aabenbaringen  af  Poesi, 
Skjønhed  og  Renhed.  I  hans  øjne  stod  Ingen 
ved  Siden  af  „Skjaldenes  Adam" ,  og  denne  Fø- 
lelse undergik  ingen  Forandringer  i  hans  senere  Liv. 

Frederik  havde  ikke  saa  lidet  Talent  for 
Tegning  —  han  gik  altid  med  Tegneredskaber 
hos  sig  og  udførte  mange  fine  smaa  Billeder, 
saaledes  Omrids  af  Egnen  ved  Skamstrup  og 
gamle  Bygninger ,  som  interesserede  ham ,  f.  Ex. 
Raadhuse  i  Provinslæger  —  han  kunde  da  timevis 
sidde  stille  ude  i  Naturen  og  beskæftige  sig  med 
Sligt. 

Da  jeg  var  henved  14  Aar,  kom  jeg  i  Som- 
meren 1850  til  Kjobenhavn  i  Besøg  hos  Blædels, 
og  da  saas  Frederik  og  jeg  for  første  Gang. 
(Blædels  boede  da  i  Gothersgade,  gi.  Nr.  23, 
nu  14,  paa  højre  Haand  ikke  langt  fra  Kongens 
Nytorv.) 

Min  Fader,  Sognepræst  Niels  Munk  P  lum  , 
Son  af  Biskop  Frederik  Plum,  var  gift  med 
Charlotte  Elisabeth  Blædel,  Datter  af 
Pastor  Ludvig  Verner  Blædel  i  Assens.  Min 
Mormoder  var  en  Søster  til  Paul  Dons,  saa 
m  i  n  Moder  og  Frederiks  Moder  vare  Søskende- 
børn.   Jeg  er  født  den  17de  Septbr.  1836  og  er  den 

Næstældste  af  en  stor  Børneflok.  Da  jeg  kom 
til  Kjøbenhavn,  var  det  Sommerferie,  og  Frederik 
var  altsaa  rejst  bort  til  sit  Hjem.  Jeg  gik  lidt 
ene  om,  da  Ingen  havde  Tid  til  at  tage  sig  ret 
af  mig.  Tante  Jette  (Fru  Blædel)  sagde  ofte 
til  mig:  „Var  dog  Frederik  hjemme,  saa  skulde 
Du  nok  more  Dig;  han  kunde  gaa  med  Dig  paa 
alle  Museerne."  Endelig  kom  han  da  —  jeg  saå 
med  Forbavselse  en  lille,  spinkel,  bleg  Dreng  med 
rødligt  Haar,  en  lys,  zart  Hudfarve,  blaa,  klare 
øjne,  fine,  bløde  Ansigtstræk  og  navnlig  en  smuk, 
udtryksfuld  Mund.  Han  var  omtrent  et  Hoved 
mindre  end  jeg  selv.  Var  det  ham,  som  skulde 
vise  mig  Museerne?  Jeg  troede,  Tante  havde 
villet  narre  mig.  Yi  stode  Begge  som  to  for- 
legne Børn  overfor  hinanden  —  vi  begyndte  med 
at  sige  „De"  til  hinanden;  men  det  fortrolige 
„Du"  kom  allerede  Dagen  efter  frem,  —  og  vi 
bleve  snart  gode  Venner  og  Kammerater.  Aldrig 
har  jeg  set  Kjøbenhavns  Museer  og  Malerisam- 
linger grundigere .  end  i  de  Uger ,  F  r  e  d  e  r  i  k  of- 
rede paa  at  gaa  rundt  og  vise  mig  dem.  Jeg 
var  forbavset  over  hans  Kjendskab  til  Alt  og 
maatte  snart  erkjende  hans  Overlegenhed  baade  i 
Kundskaber  og  Forstand.  Jeg  blev  i  B 1  æ  d  e  1  s  Hus 
et  Aar  igjennem  og  fik  Undervisning  dér.  Det  var 
et  sjældent  lykkeligt  og  udviklende  Aar  for  mig; 

Blædels  vare  kjærlige  mod  mig,  og  Frederik 
og  jeg  betragtede  hinanden  snarere  som  Søskende 
end  som  Fætter  og  Kusine,  vi  læste  meget  sammen 
og  vare  aldeles  hinandens  Fortrolige.  Jeg  husker 
saaledes,  at  vi  studerede  forskjellige  Digterværker; 
han  fandt  det  nemlig  en  stor  Mangel  hos  mig, 
at  jeg  foretrak  Prosa  for  Poesi.  Jeg  havde,  for- 
underlig nok,  slet  ingen  Opfattelse  af  Christian 
Winther  og  Andersen,  hverken  den  Førstes 
Lyrik  eller  den  Sidstes  /Eventyr  gjorde  stort  Ind- 
tryk paa  mig;  Frederik  aabnede  mit  øje  og 
Øre  for  dem.  Med  Hensyn  tilOehlenschlæger 
vare  vi  derimod  fuldt  enige  —  jeg  havde  fra 
Barn  læst  hans  Værker  sammen  med  min  Fader, 
der  elskede  ham  som  Digter. 

Hvem  vi  ikke  kunde  blive  enige  om,  var 
Ingemann;  Frederik  foretrak  hans  Digte,  og 
jeg  havde  et  barnligt  Sværmeri  for  hans  historiske 
Romaner,  som  Frederik  til  min  store  Ærgrelse 
og  Sorg  gjorde  Nar  ad  og  kritiserede  skarpt. 
Frederik  var  flere  Gange  den  paafølgende 
Yinter  meget  syg;  naar  jeg  kom  hjem  fra  min 
Undervisning,  sad  jeg  da  inde  ved  hans  Seng  og 
læste  for  ham  eller  søgte  at  adsprede  ham  paa 
enhver  Maade.  Hans  Sind  var  tilbøjeligt  til  Me- 
lankoli, naar  han  saaledes  Uge  efter  Uge  laa  syg 
og   lidende   hen;    —  jeg  erindrer,    hvorofte  vi  to 

Born  da  fordybede  os  i  de  alvorligste  Grandsk- 
ninger,  f.  Ex.  om  Døden  og  Livet  efter  dette. 
Blev  han  rask,  da  lystede  han  alt  Tungsind  af 
sig ,  og  hans  muntre  Sang  lød  gjennem  hele 
Huset  —  Kupletterne  af  Heibergs  Vaudeviller 
vare  den  Vinter  hans  Yndlingssange.  Han 
begyndte  i  dette  Tidsrum  selv  at  skrive  smaa 
Digte  og  prøvede  paa  at  lave  Komedier;  jeg 
tror  nok,  jeg  beundrede  disse  Frembringelser.  — 

Frederik  havde  foruden  Blædels  Hus  et 
andet  Hjem  i  Kjøbenhavn  hos  sin  Farmoder, 
Fru  Bøgh,  født  Fog,  Enke  efter  Amtsprovst 
Bøgh  i  Herfølge.  Hun  levede  sammen  med  sin 
ugifte  Datter ,  Sophie,  og  de  boede  forst  ved 
Nørrevold,  senere  i  Det  harboeske  Frue-Kloster 
i  Stormgaden.  Bedstemoderens  Hjem  var  over- 
ordentlig hyggeligt  og  hun  selv  en  udmærket 
rar  Karakter ,  samvittighedsfuld  og  forstandig. 
Hendes  Hus  blev  for  Frederik  Forbindelses- 
leddet med  hele  hans  Faders  Familie.  Han  til- 
bragte, naar  han  var  i  Kjøbenhavn,  to  Aftener 
om  Ugen  hos  sin  Bedstemoder,  og  de  spillede 
da  som  oftest  Whist.  Frederik  og  senere 
Nicolaj  Bøgh,  da  han  kom  ind  til  Byen,  bidroge 
meget  til  at  oplive  hende  og  Datteren  med  deres 
friske,  ungdommelige  Livlighed. 

Et  Brev   fra  Henriette  Blædel  til  C  har- 


lotte  Bøgh  fra  Marts   1851  giver  et  tro  Billede 
af  Frederiks  Liv  i  Blædels  Hus  i  de  Aar. 

Hun  skriver:  —  —  „Til  Svar  paa  al  Din 
Taknemlighed  i  Anledning  af  vor  kjære  Frede- 
rik, da  kan  jeg  kun  sige  Dig  hvad  der  er  saa 
sandt ,  saa  ærligt ,  at  have  vi  bevist  Frederik 
et  Gode  ved  at  have  ham  hos  os,  saa  gjengjæl- 
der  han  det  ogsaa  ved  sin  Flid,  sin  Opførsel  og 
al  sin  Elskværdighed  —  vi  have  jo  kun  Glæde 
af  ham,  aldrig  nogensinde  en  Sorgens  Time,  kun, 
naar  han  er  svag.  Se,  min  lille  Søster,  maa 
dette  ikke  være  en  usigelig  Glæde  for  os  at 
have  et  saadant  Barn,  hvem  vi  saa  ganske  be- 
tragte som  vort  eget,  og  dertil:  dette  Barns  For- 
ældre ere  vore  elskede  Venner.  Jeg  vil  ganske 
hemmelig  hviske  Dig  i  øret:  vi  ere  egentlig  for- 
fængelige, stolte  af  vor  kjære  Frederik  —  han 
er  jo  et  Lys  ved  Siden  af  alle  andre  Jævnaldrende 
og  dertil  et  elskeligt  Barn.  Ja,  Charlotte,  1 
maa  i  Sandhed  være  taknemlige  over,  at  Gud 
har  givet  Eder  denne  store,  ubeskrivelige  Lykke, 
at  Eders  ældste  Barn  er  udrustet  med  saa  store 
og  gode  Sjælsevner.  Hvad  hjalp  ham  dog  alle 
Verdens  Herligheder  imod  den  Skat,  som  Gud  i 
sin  store  Naade  har  beriget  ham  med.  Nicolaj 
og  jeg  have  rigtignok  i  denne  Tid  haft  et  nyt 
Bevis   paa  Frederiks  Dygtighed,   som  jeg   nu 

idag,  da  han  er  paa  Bane,  maa  fortælle.  Der 
skal  af  ham  og  nogle  af  hans  Kammerater  om 
kort  Tid  spilles  Komedie.  Der  blev  raadslaaet 
i  det  Uendelige  om,  hvad  de  skulde  spille;  men 
de  mange  Drenge  kunde  ikke  blive  enige;  dette 
blev  Frederik  kjed  af,  og  pludselig  faar  han 
den  Ide,  som  han  siger:  „Det  kunde  være  Kom- 
mers at  skrive  en  Komedie  selv."  Han  skriver 
i  en  utrolig  Hast  en,  uden  at  vi  ane  det  —  og 
da  den  er  færdig,  fortæller  han  os,  at  nu  vare 
de  blevne  enige,  da  en  af  hans  Kammerater  havde 
skrevet  en  Komedie  for  dem.  Han  læser  den 
for  os,  og  vi  bleve  forbavsede  over,  at  en  Dreng 
havde  skrevet  den,  og  Nicolaj  blev  ved  at 
sige:  „Det  er  umuligt";  ved  Frederiks  gjen- 
tagne  Forsikring  troede  Nicolaj  det  dog,  men 
tilføjede:  ,,Ja,  har  en  Dreng  skrevet  den,  saa 
erklærer  jeg  ham  for  et  Geni,  et  udmærket  Ho- 
ved; vel  ser  jeg  store  Fejl  deri,  Mangler  i  den 
og  den  Retning,  men  uagtet  alt  Dette  er  der 
stort  Talent  og  megen  Dygtighed."  —  Til  al 
denne  Virak  forholdt  Frederik  sig  tappert; 
men  næste  Dag,  da  jeg  var  alene  med  ham  og 
sagde :  „Vil  Du  heller  ikke  betro  mig  Forfatterens 
Navn?",  da  brast  Hemmeligheden,  og  han  præ- 
senterede sin  egen  Person.  Nu  kan  Du  da  be- 
gribe,  at  Nicolaj  og  jeg  fik  en  Forskrækkelse 

over  alle  de  Lovtaler,  han  med  egne  Øren  havde 
hørt.  Nicolaj  blev  virkelig  betuttet  i  det,  og 
jeg  fik  mig  paa  Kanten  af  Frederiks  Seng  om 
Aftenen  en  lille  fortrolig  Samtale  om  Hovmod, 
Forfængelighed,  om  den  Naade  at  være  gode 
Gaver  betroet ,  men  da  ogsaa  at  være  Herre 
over  dem  og  ikke  glemme  Giveren.  Frederik 
forsikrede  mig,  at  jeg  kunde  være  rolig,  og  han 
bad  om ,  at  det  maatte  vedblive  at  være  en 
Hemmelighed,  hvilket  Nicolaj  og  jeg  da  strax 
gik  ind  paa;  thi  det  er  jo  den  eneste  Maade, 
hvorpaa  det  kan  undgaas,  at  han  bestandig  hører 
Ros.  Det  blev  altsaa  bestemt,  at  kun  i  hans 
Hjem  og  paa  Næsset  skulde  Hemmeligheden 
betros.  Synes  I  ikke  ogsaa,  kjæreste  Venner, 
at  denne  Hemmelighed  bør  bevares  saaledes  for 
hans  Skyld;  vi  ere  saa  angest  for  ham,  da  han 
baade  i  Skolen  og  nu  ogsaa  her  i  det  daglige 
Liv  bestandig  maa  føle,  hvor  han  i  alle  aandelige 
Henseender  staar  over  S.  og  B.  —  han  er  altid, 
her  og  dér,  den  Belærende,  den  Vækkende  iblandt 
dem  — ■  og  dette  gjør  jo  dog,  at  han  ofte  maa 
blive  opmærksom  paa  sig  selv,  —  (og  hvor 
kjær  Frederik  end  er  os,  saa  kunne  vi  jo  ikke 
nægte,  at  han  dog  er  lidt  „Vigtighans"  —  at 
han  er  det,  er  jo  alligevel  rimeligt,  fordi  han  er 
forud  for  sin  Alder);   men   derfor   synes  jeg  og- 


saa,  det  maa  blive  en  Samvittighedssag  for  alle 
Os,  som  elske  ham,  at  vaage  over  hans  Ydmyg- 
hed og  Beskedenhed.''  — 

—  —  Efter  denne  lille  Begyndelse  med 
Skolekomedien  var  det,  som  om  Isen  var  brudt, 
og  Frederik  skrev  nu  af  Hjærtens  Lyst  Digte 
og  Fortællinger.  Det  var  hans  Morskab  og  For- 
nøjelse i  Fritiden;  men  Skolen  blev  derfor  ikke 
forsømt  —  han  var  bestandig  den  samme  flittige 
Elev,  og  hvad  der  f.  Ex.  interesserede  ham  i 
høj  Grad,  var  Matematik;  han  havde  et  afgjort 
Talent  for  denne  Videnskab,  og  det  kunde  næsten 
lige  saa  meget  more  ham  at  løse  en  vanskelig 
matematisk  Opgave  som  at  studere  Digterværker 
eller  selv  skrive  Digte. 

Skoleaarene  gik  saaledes,  naar  undtages  de 
Sygdomsperioder,  som  indtraf,  lykkelig  og  let  for 
Frederik.  Han  fik,  foruden  til  sine  Studier, 
ogsaa  Tid  til  at  pleje  Omgang  med  flere  Familier 
og  sluttede  Venskab  med  disse,  et  Venskab,  som 
for  de  flestes  Vedkommende  bevaredes  gjennem 
Aarene.  Fra  Blædels  Hus  fik  Frederik  tro- 
faste Venner  i  Professor  Dr.  med.  Lehmanns; 
der  var  megen  Sympati  mellem  Dr.  Lehmann 
og  Frederik,  og  trods  den  store  Forskjel  i 
Alder  behandlede  Lehmann  ham  dog  allerede 
fra  hans  Ungdom   næsten  som  en  Ven,  ja,   han 

var  overordentlig  elskværdig  imod  ham  og  har 
baade  som  Læge  og  som  Ven  staaet  ham  hjær- 
telig  nær  fra  hans  første  Drengeaar  i  Kjobenhavn 
og  lige  til  hans  Død.  Frederik  følte  sig  fuld- 
komment hjemme  i  Lehmanns  Hus,  og  al  den 
udmærkede  Musik,  han  nød  dér,  var  ham  en 
Glæde.  Lehmann  har  en  god  Samling  af 
Kunstsager:  Malerier  og  Tegninger,  og  er  Kunst- 
kj ender.  Frederik  havde  allerede  fra  sin  tid- 
ligste Ungdom  en  levende  Interesse  for  alle  de 
skjønne  Ting,  der  bedækkede  Væggene  i  Leh- 
manns Hjem,  og  de  mødtes  ogsaa  paa  dette 
Omraade  i  fælles  Interesser.  Fru  Lehman  n 
med  sin  indtagende  Elskværdighed  og  Sønnerne 
og  Døtrene  tiltalte  ham  meget;  han  skrev  i  1875 
en  Bryllupssang  til  Datteren  Nanna,  som  blev 
gift  med  Musikeren  Axel  Li  eb  m  an  n.  I  dette 
Digt,  som  findes  senere  i  denne  Bog  mellem 
Frederiks  Digte,  omtaler  han  det  musikalske 
og  skjønne  Hjem,  hun  udgik  fra. 

I  øst' s  Hus  lærte  Frederik  Emil  og 
Carl  Bloch  at  kjende,  og  dér  lagdes  Grunden 
til  det  varme  \  enskab ,  som  gjennem  Aarene 
forbandt  ham  med  dem.  Frederik  har  i  Illu- 
streret Tidende  Nr.  301  og  i  „Fremtidens"  Ny- 
aarsgave  for  1873  skrevet  Carl  Blochs  Bio- 
grafi  og    deri   omtalt    sit   Venskab    for    ham    fra 

Drengeaarene ;  faa  Mænd  har  han  følt  sig  bunden 
til  som  ham.  Fra  mange  af  hans  Breve  vil  man 
se,  hvorledes  Samlivet  med  Carl  Bloch  i  hele 
Frederiks  Ungdom,  ja,  gjennem  en  stor  Række 
af  Aar,  var  en  Rigdom  for  ham.  Ogsaa  Emil 
Bloch  stod  ham  meget  nær,  og  de  sympati- 
serede næsten  altid  i  Bedømmelsen  af  Kunst. 

Fra  Blædels  Hus  fik  Frederik  Venner  i 
Jerichaus.  Dette  geniale  Kunstnerpar  tiltalte 
ham  i  høj  Grad,  han  kom  fra  Drengeaarene  over- 
ordentlig meget  i  deres  Hus,  følte  sig  hjemme 
dér,  delte  alle  deres  Interesser  og  tillige  deres 
Glæder  og  Sorger  —  han  har  i  fuldeste  Maal 
nydt  al  den  Friskhed,  hele  det  ejendommelige 
Liv  og  den  Aand,  som  udstraalede  fra  deres 
Hjem.  Nogle  enkelte  af  de  mange  Breve,  som 
ere  vexlede  mellem  Fru  J  e  r  i  c  h  a  u  og  Frederik, 
ville  fortælle  om,  hvor  nær  han  stod  hende  og 
dem  Alle.  I  deres  Hus,  ligesom  ogsaa  i  Leh- 
manns og  senere  i  Martin  Henriques' s, 
kom  han  sammen  med  mange  Kunstnere  og 
andre  begavede  Mænd  og  Kvinder.  Bekjendt- 
skabet  med  H.  C.  A  n  d  e  r  s  e  n ,  Vilhelm  M  a  r  - 
strand,  Conradsen,  Thorald  Læssøe, 
L.N.Abrahams,  Anton  Melbye,  Gade  og 
mange  Andre   stammer  saaledes   fra  Jerichaus 

Hus.    Læ  s  so  e  blev  ham  lige  til  sin  Dod  i  1878 
en  kjær,  tro  Ven. 

Allerede  fra  Skoleaarene  havde  Teatret  en 
overordentlig  Tiltrækning  for  Frederik,  han 
kom  der  ofte  og  fulgte  med  Liv  og  Begejstring 
Fremstillingerne  paa  vor  nationale  Scene.  Det 
er  mærkeligt  nok,  men  jeg  kan  med  Sandhed 
sige ,  at  han  holdt  omtrent  ligemeget  af  alle 
Kunstarter:  Skuespil,  Opera  og  Ballet.  Frede- 
rik saå  Mere  i  Balletten  end  de  fleste  Mennesker 
ellers  gjore,  og  han  var  en  varm  Beundrer  af 
Bournonville.  Al  den  plastiske  Skjønhed, 
der  udfoldede  sig  i  dennes  Kunst  sammen  med 
Musikkens  bedaarende  Magt,  tryllede  ham  ligesom 
ind  i  en  poetisk  Feverden ,  som  han  elskede. 
Han  dansede  selv  med  en  sjælden  Færdighed  og 
Skjonhed,  ja,  med  et  Liv  og  en  Elegance,  som 
kun  en  lidenskabelig  Elsker  af  Dansen  er  i  Stand 
til  at  udfolde.  Det  var  ikke  alene  Dans  i  Almin- 
delighed, der  havde  dette  Trylleri  for  ham,  nej, 
han  lærte  og  udførte  store  Solodanse ,  f.  Ex. 
spanske  Danse  med  Kastagnetter,  og  han  be- 
nyttede disse  med  kunstnerisk  Færdighed.  Senere 
i  Aarenes  Løb  bragte  H.  C.  Andersen,  da  han 
havde  været  i  Spanien,  spanske  Kastagnetter  hjem 
med  til  ham,  og  disse  benyttede  han  da,  naar 
han  ret  vilde  more  sig. 

Hans  store  Kjærlighed  til  Musik  faldt  sam- 
men med  den  til  Dans ,  han  havde  en  over- 
ordentlig smuk ,  blød  og  sympatetisk  Stemme, 
og  hans  musikalske  øre  var  fint  og  skarpt.  At 
synge  og  danse  var  Natur  for  ham,  og  flere 
Gange  har  jeg  hørt  ham  sige  halvt  i  Alvor  og 
halvt  i  Spøg:  „Der  er  dog  gaaet  en  Balletdanser 
tabt  i  mig".  Frederik  dansede  som  Dreng 
nogle  Vintre  hos  Fru  Rosa  Price  og  gjorde 
derved  nærmere  Bekjendtskab  med  hende  og 
hendes  Børn ,  ligesom  ogsaa  med  Fru  Flora 
Prices.  Han  kom  i  flere  Aar  som  Student 
meget  i  Rosa  Prices  Hus ;  især  var  det  dog 
Datteren,  Amalie,  senere  gift  med  Doktor  Ha- 
gen, som  fængslede  ham  ved  sin  fine,  sjælfulde 
Ynde  og  den  Dybde  og  Alvor,  han  fandt  i  hendes 
Natur.  Ogsaa  Kusinen,  Juliette  Price,  følte 
han  sig  meget  tiltalt  af.  Naar  Prices  om  Som- 
meren boede  i  Vedbæk,  besøgte  han  dem  ofte, 
og  han  elskede  Naturen  dér,  det  stille,  idylliske 
Landliv ,  den  aabne  Strand  og  de  henrivende 
Skove  om  Trørød  og  Folehave.  Sin  Kjærlighed 
for  Egnen  ved  Vedbæk  delte  Frederik  med 
Tante  Jette;  jeg  har  fundet  varme  Udtalelser 
derom  i  Breve  fra  hende  til  ham ;  i  det  Hele  vare 
de  To  næsten  altid  enige  i  deres  Opfattelse  af 
Naturskjonhed.  — 

Jeg  besogte  i  1854  Kjobenhavn  og  Blædels 
Hus  og  tilbragte  nogle  Efteraarsmaaneder  dér. 
Frederik  og  jeg  mødtes  paa  den  samme  for- 
trolige Maade.  som  da  vi  vare  Børn,  og  havde 
megen  gjensidig  Glæde  ved  at  udvexle  Tanker 
og  Ideer.  Jeg  var  ofte  i  Det  kgl.  Teater,  og 
jeg  delte  i  fuldeste  Maal  Frederiks  Sværmeri 
for  Michael  Wiehe.  Frederik  var  ret  rask 
det  Efteraar,  vi  spaserede  lange  Ture  sammen 
og  nøde  Livet,  som  man  gjør  det,  naar  man  med 
attenaars  øjne  ser  paa  Tilværelsen. 

I  Blædels  Hus  var  en  ikke  saa  lille  Børne- 
flok voxet  op ;  Frederik  holdt  meget  af  dem, 
og  han  havde  store  Gaver  til  at  vinde  Børns 
Kjærlighed.  Blædels  Børn  stode  ham  altid  nær, 
og  han  betragtede  dem  i  mange  Henseender  som 
sine  Søskende ;  især  var  den  ældste  Datter ,  An- 
na, som  var  et  saa  livligt  Barn,  hans  Yndling 
og  senere  hans  lille  Veninde;  men  dem  alle 
holdt  han  af  Hjærtet  af,  og  senere  i  Livet  var 
det  ham  en  stor  Glæde,  naar  det  gik  dem  godt. 
Blædels  Hus  var  dengang  ogsaa  blevet  for- 
øget med  Frederiks  7  Aar  yngre  Broder, 
Nicolaj.  —  I  de  første  Aar,  Nicolaj  Bøgh 
var  i  Kjobenhavn,  var  Forskjellen  i  Alder  mellem 
Frederik  og  ham  for  stor  til,  at  man  kunde 
kalde   dem  Venner;    men   senere   bleve   de   dette, 

og  da  de  faldt  sammen  i  de  fleste  aandelige 
Interesser  og  i  det  Hele  vare  meget  beslægtede 
Naturer,  saa  havde  de  gjensidig  Glæde  af  Sam- 
livet, og  den  broderlige  Kjærlighed,  som  forbandt 
dem,  har  for  dem  Begge  beriget  deres  Liv. 

Naar  Frederik  i  Ferierne  var  hjemme  i 
Skamstrup,  hørte  det  med  til  hans  Fornøjelser  at 
besøge  Bønderne;  han  havde  megen  Sans  for 
deres  Levemaade  og  Natur,  han  holdt  af  den 
sjællandske  Bonde  og  forstod  ganske  udmærket 
at  tale  med  ham  og  gaa  ind  paa  hans  Interesser. 
I  de  efterfølgende  Breve,  hvori  han  omtaler  Bøn- 
dernes Liv,  ser  man  nærmest  hans  Fornøjelse 
ved  at  gjengive  det  Komiske,  han  fandt  hos  dem; 
men  han  havde  i  Virkeligheden  ligesaa  megen 
Sans  for  den  brave,  jævne  Naturlighed  og  Elsk- 
værdighed, som  den  danske  Bonde  er  i  Besiddelse 
af;  dennes  rolige,  lidenskabsløse  Livsopfattelse 
og  den  simple  Resignation  og  Tro,  som  saa 
ofte  findes  hos  ham,,  vakte  al  Frederiks  Sym- 
pati. 

Frederiks  Ven,  Christian  øst,  havde 
forladt  Skolen  og  var  kommen  til  Falster  forat 
lære  Landvæsenet;  til  ham  skrev  han  i  Juli  1855 
fra  Skamstrup : 

„Jeg  rejste  i  Fredags  ud  til  mit  kjære 

Hjem.      Alt    i    Torsdags    tog    jeg    til    Roeskilde, 

hvor  jeg  ganske  uventet  traf  Fader,  der  var  til 
Landemodet.  Jeg  maatte  derfor  opholde  mig 
hele  Torsdagen  i  Roeskilde,  besaå  da  Omegnen, 
var  paa  „Bjærget"  og  besøgte  endelig  Kirkegaar- 
den,  hvortil  man  kommer  ind  gjennem  Klokke- 
rens Køkken,  og  jeg  plukkede  Mos  af  Weyses 
Grav.  Tidlig  Fredag  Morgen  kom  jeg  til  mit 
Hjem,  hvor  jeg  fandt  Alt  godt.  Herude  lever 
jeg  ret  i  idyllisk  Ro.  Hveranden  Dag  er  jeg 
til  Bøndergilder,  hvoraf  her  er  en  ualmindelig 
Mængde  i  denne  Tid.  I  Sondags  og  Mandags 
var  jeg  til  et  umaadeligt  Barselgilde,  hvor  jeg  i 
en  saadan  Grad  dansede  med  samtlige  Bønder- 
piger, at  der  ikke  var  Helt  af  mine  Sko  til  om 
Mandagen,  og  jeg  maatte  derfor  laane  et  Par  af 
min  Moders,  der,  mellem  os  sagt,  klædte  mig 
„bandsatisk  godt".  Med  Marie  svingede  jeg  i 
en  Polka,  saa  hun  nær  havde  tabt  Næse  og 
Mund;  ja,  det  er  sandt,  nu  véd  Du  jo  ikke,  hvem 
Marie  er;  —  det  er  Hans  Ovesens  Datter, 
og  forresten  har  hun  brune  Øjne  og  Lommetor- 
klæde,  hvilket  er  noget  ganske  Ualmindeligt.  Paa 
Fredag,  Løverdag,  o.  s.  v.,  en  Uges  Tid  igjennem, 
skal  jeg  „til  Gilder"  hos  Johan  Ovesens  Sidse; 
hun  skal  giftes  med  en  Skrædder ,  og  derfor 
skal  hun  have  „Dansebal".  Hvilke  Sko  jeg  skal 
faa,  véd  jeg  ikke;    thi  min  Moders  led  saaledes  i 

Mandags,  at  de  næste  Morgen  maatte  til  Sko- 
mageren. Du  ser  saaledes,  at  jeg  har  det  strængt 
nok  herude,  eftersom  jeg  dog  skulde  pleje  mit 
Korpus,  som  led  meget  ved  den  slemme  Artium, 
der  slog  9  Mennesker  ihjel  og  kun  gav  Laud  til 
l  af  26.     Nu   faa   vi   at  se,    hvorledes   det  gaar 

mig  næste  Aar." 

—  I  et  Brev  8  Dage  efter,  skriver  han  til 
Samme:  —  —  „Jeg  var  da  saa  til  „Dansebal1" 
i  Fredags  og  Løverdags  hos  Johan  Ovesens 
Sidse,  hvor  jeg  atter  traf  den  brunøjede  Marie, 
dansede  atter  med  hende  og  kom  saa  vidt  i 
hendes  Gunst,  at  der  vist  ingen  Tvivl  er  om,  at 
jeg  faar  Gaarden  og  maaske  en  Del  af  Besætningen 
med.  Og  det  er  nu  en  god  Gaard;  „Knøsen"1) 
ligger  paa  Lodden,  og  Udsigten  er  mageløs. 
At  udmale  denne  Idyl  skal  jeg  imidlertid  overlade 
til  Din  egen  rige  Fantasi.  Paa  Søndag  er  jeg 
bedt  til  Barselgilde  nede  i  Bennebo;  men  dér  tror 
jeg  ikke,  jeg  kommer;  thi  Marie  indfinder  sig 
ikke.  Forresten  trave  Fader  og  jeg  omkring  hos 
Bønderne  og  gjøre  Aftenbesøg,  hvilket  interesserer 
mig  meget;  det  er  morsomt  saaledes  at  komme 
midt  ind  i  deres  Liv  og  Syssel,  at  se  deres 
Marker  og  høre   deres   særegne  Maade  at  frem- 


')  Et  af  Sjællands  højeste  Punkter. 

vise  Alt  paa.  Ved  et  saadant  Besøg  faar  man 
næsten  altid  Smørrebrød,  surt  øl,  gammel  Vin 
og  Te.  Igaar  Aftes  besøgte  vi  en  meget  vakker 
Bonde,  som  har  en  aparte  smuk  Mark,  der  gaar 
lige  op  i  Skoven.  Her  var  Anretningen,  der  jo 
unægtelig  er  det  komiske  Moment  i  Besøget, 
meget  fin,  ja,  man  var  i  den  Grad  flot,  at  man 
opvartede  med  varme  Vafler;  dog  var  denne 
Anretning  kun  lidet  bevendt  mod  en,  som  Fader 
fortalte  mig,  han  havde  modtaget,  og  som  morede 
mig  saa  meget,  at  jeg  ikke  kan  lade  være  at 
meddele  Dig  den.  Først  Smørrebrød,  surt  01, 
gammel  Vin  etc. ,  derpaa  Kaffe,  saa  Te,  og  en- 
delig Klokken  11V2  om  Aftenen  Chokolade,  som 
Fader  naturligvis  maatte  nyde,  da  et  Afslag  vilde 
have  været  i  høj  Grad  fornærmeligt.  Du  ser 
saaledes,  at  mit  Liv  er  fuldkomment  idyllisk ;  jeg 
er  sluppet  for  Teselskaber  indtil  iaften,  da 
jeg  skal  til  en  Proprietær  her  i  Nærheden. 
I  Torsdags  gjorde  vi  en  Skovtur  til  Løvenborg, 
hvilket   jeg   ikke   fandt    saa  smukt,    som   Rygtet 

melder." 

Jeg  har  i  Frederiks  Skitsebog  for  Somren 
56  fundet  følgende  Digt: 

Hans   Ovesens   Marie. 

Jeg  mægter  knap  at  sige, 
hvor  yndig  hun  ser  ud, 
den  el'veaars  Marie, 
min  favre  lille  Brud ; 
hun  er  saa  fin  og  prud, 
og  saa  er  hun  tillige 
en  aandrig  lille  Pige 
og  rank  som  Poplens  Skud. 

Paa  Toners  lette  Vinger 
hun  flyver  elskovsvarm; 
i  Dansen  hun  sig  svinger, 
let  klynget  til  min  Arm. 
I  Dansens  vilde  Larm, 
mens  Violinen  klinger, 
et  Suk  hun  næppe  tvinger 
fra  hviden  Jomfrubarm. 

Jeg  tror  bestemt,  hun  sukker 
for  mig  saa  tit  i  Lon; 
i  Hjærtedybet  vugger 
sig  mangen  Elskovsbon. 
I  Lunden,  frisk  og  gron, 
til  mig  hun  Blomster  plukker, 
mens  Taaren  huldt  bedugger 
den  runde  Kind,  saa  skjon. 

3* 

Ved  Skovens  svale  Kilde 
hun  sætter  sig  saa  tyst, 
hvor  Fuglesange  milde 
indgyde  Hjærtet  Trøst; 
da  aander  hendes  Biyst 
saa  let,  imens  den  lille 
Gud  Amor  sidder  stille 
og  synger  Elskovslyst 

Jeg  kan  ej  længer  bie 
end  otte  lange  Aar, 
da  forer  jeg  Marie 
til  Faders  Præstegaard. 
Og  om  de  brune  Haar 
den  søde  lille  Pige 
har  slynget  Myrter  rige, 
før  hun  til  Kirken  gaar. 

Naar  da  min  lille  Kvinde 
har  givet  mig  sin  Tro, 
fra  Brudehuset  inde 
Musikken  lyder  fro. 
Og  da  véd  jeg  nok  To, 
som  er  saa  glad  i  Sinde 
ved  Wienervalsens  Minde 
i  Svigerfaders  Lo. 

„Efterslægten"  var  dengang  kun  en  Realskole ; 
Frederik  læste  da  Latin  og  Græsk  hos  Uni- 
versitetsbibliotekar  Gundorph,  der  dimitterede 
ham  som  Student.  Gundorph  var  en  ældre, 
gemytlig  Mand,  som  Frederik  havde  megen 
Godhed  for.  De  læste  paa  Biblioteket  ovenover 
Rundekirke.  Her  kom  Frederik  paa  Parti  med 
Frederik  Algreen-Ussing,  Søn  af  Kon- 
ferensraad  Tage  Algreen-Ussing.  Der  ud- 
viklede sig  et  varmt  Venskab  mellem  de  To,  og 
Ussings  sjældne  Begavelse  og  glimrende  Vid 
udøvede  en  overordentlig  Tiltrækning  paa  Fre- 
derik. 

Frederik  skulde  have  været  Student  i 
Sommeren  1856;  men  Sygdom  forhindrede  ham 
i  at  gaa  op  til  Examen,  saa  han  først  dimitteredes 
til  Nyaar  1857;  han  fik  2den  Karakter,  og  samme 
Aar  tog  han  den  filosofiske  Examen.  — 

Han  skriver  i  .  Marts  1856  til  sin  Tante, 
Marie  Blædel  paa  Næsgaarden: 

„Min  kjære,  elskværdige  Tante  Marie! 

Længe  har  jeg  ønsket  at  tale  lidt  med  Dig; 
men  Du  har  været  syg,  og  jeg  har  været  syg: 
derfor  har  det  varet  saa  længe.  Nu,  da  jeg 
glæder  mig  saa  inderlig  over  Din  Bedring,  og  nu, 
da   jeg   sidder  her    i   min  lille   Stue  og  befinder 

mig  saa  fortræffelig,  fordi  den  kjære,  venlige  Sol 
gjor  mit  Sind  saa  godt,  naar  den  saaledes  skinner 
ind  gjennem  de  røde  Gardiner  —  nu  maa  jeg 
skrive  til  Dig,  og  saa  vidt  jeg  kan  mærke,  maa 
det  blive  et  rigtig  fortroligt  Brev,  saaledes  som 
jeg  ene  kan  skrive  det  til  min  egen,  trofaste 
Tante  Marie.  Jeg  har  da,  som  jeg  sagde  Dig, 
i  længere  Tid  været  syg:  mit  Legeme  gjør  altid 
Indvendinger,  naar  Sjælen  ikke  smukt  forholder 
sig  rolig,  og  da  mit  Indre  nu  i  den  sidste  Tid 
har  fundet  for  godt  at  være  alt  Andet  end  roligt, 
følger  deraf,  at  Legemet  har  gjort  sin  Ret  gjæl- 
dende  med  alle  mulige  Smaaonder,  der  alle  ind- 
befattes under  Dr.  Lehmanns  „nervøse  Mathed'' . 
Jeg  kommer  mer  og  mer  til  den  Erkj endelse,  at 
Mennesket  er  en  Bolig  for  mange  forskjellige 
Aander,  der  stadig  føre  Krig  mod  hverandre,  og 
Kampens  Maal  er  da  at  overvinde  den  ene  mæg- 
tige altstyrende  Aand.  Derfor  rejser  Stoltheden 
sig  mod  Ydmyghedens  Aand,  Egoismen  sætter 
sig  op  mod  Underkastelsens  Aand,  og  over  dem 
alle  knejser  Forstanden,  og  med  Tvivlen  som 
Fanemærke  styrter  den  frem  til  sit  nedbrydende 
Værk.  Men  denne  sidste,  mægtige  Hersker  maa 
kues  og  knuses,  og  det  er  netop  Opgaven  at 
bringe  Forstanden  til  at  tage  Bolig  i  Hjærtet. 
Men  dette  sker  kun  ved   en  formelig  Revolution, 

der  atter  fordrer  en  gjennemgaaende  Reformation. 
Se,  derfor  maa  vel  Legemet  holdes  lidt  tilgode, 
naar  det  ikke  vil  finde  sig  i  en  saadan  Uro,  og 
derfor  maa  jeg  vel  ogsaa  finde  mig  i  at  blive  syg 
af  „nervøs  Mathed".  Da  maa  jeg  jo  huske  paa, 
hvad  jeg  engang  saå  i  Din  lille  grønne  Bog: 

„Er  det  først  Morgen,  da  bli'er  det  nok  Dag; 
thi  Lyset  vil  evigen  sejre." 

Og  lever  jeg  i  denne  Lidelsestilstand,  hvori 
jeg  tvivler  om,  at  der  findes  noget  Godt  og 
Skjønt,  da  maa  jeg  trøste  mig  ved,  hvad  Schiller 
har  lært  mig: 

„Senest  Du  nie  die  Schonheit  im  Augenblicke  des 

Leidens, 
niemals  hast   Du  die  Schonheit  gesehen!" 

Men  her  sidder  jeg  jo  og  afslører  Følelser, 
som  ellers  aldrig  komme  for  Lyset,  aldrig  med- 
deles Nogen,  saasandt  de  kun  tilhøre  En,  mig 
selv;  heri  maa  Du  da,  min  kjære  Tante  Marie, 
se  hvad  Du  er-  mig;  heri  maa  Du  se  min  Glæde 
over,  at  der  i  Dig  er  blevet  mig  bevaret  Noget, 
som  jeg  dog  véd  er  godt  og  skjønt.  Det  strider 
imidlertid  mod  min  Karakter  at  dvæle  længer  ved 
min  eneste  Ejendom,  og  som  en  Følge  heraf 
drager  jeg  Fligen  for,   der  et  Øjeblik  flagrede  til- 

side,  og  som  Din  gamle,  velbekj endte  Frederik 
Bøgh  fortsætter  jeg  Brevet. 

Jeg  kan  da  sige  Dig,  at  jeg  mere  og  mere 
lærer  Tante  Jette  og  Onkel  Nicolaj  at  kjende, 
og  nu  da  vi  rimeligvis  snart  skulle  skilles,  føle 
vi,  hvor  stærkt  vi  ere  bundne  til  hverandre,  og 
vi  ville  ogsaa  i  Fremtiden,  haaber  jeg,  faa  Glæde 
af  hverandre.  —  Tante  Jette  er  jo  ganske  som 
min  anden  Moder;  Onkel  Nicolajs  Karakter  er 
derimod  saa  forskjellig  fra  min,  og  Du  véd,  at 
det  ofte  har  været  lidt  svært  for  os  Begge.  Hans 
æstetiske  Rationalisme  er  mig  jo  en  Torn  i  Øjet, 
og  det  forekommer  mig  altid  mærkeligt ,  at  N  i  - 
colaj  Gottlieb  Blædel,  der  paa  Troens 
Gebet  saa  aldeles  har  maattet  opgive  Erkj endelsen 
gjennem  Forstanden,  at  han  paa  Æstetikkens 
Gebet  er  slet  og  ret  Rationalist,  med  mindre 
hans  Begejstring  kan  bringe  Forandring  i  Stem- 
ningen. Jeg  har  desværre  ikke  læst  meget  i 
denne  Tid ;  ikke  engang  min  Yndlingsdigter, 
Rfickert,  har  jeg  kunnet  nyde  med  sædvanlig 
Glæde.  Du  har  da  set,  at  Heinrich  Heine  er 
død?  Han  var  en  sand  erotisk  Digter;  konse- 
kvent erotisk  Digter  var  han,  der  beskrev  sin 
Tilstand  efter  Døden  saaledes: 

„Uber  mein  Bett  erhebt  sich  ein  Baum, 
drin  singt  die  junge  Nachtigall; 
sie  singt  von  lauter  Liebe, 
ich  hor  es  sogar  im  Traum." 

Og  dog,  tror  jeg,  at  han  med  Rette  selv 
siger : 

„Vergiftet  sind  meine  Lieder;" 

skulde  Du  ønske  dette  bevist,  da  kan  Du  hen- 
vende Dig  til  Onkel  Nicolaj,  der  anmeldte 
hans    Død    saaledes:       „Nu    er    han    død,    det 

Asen! " 

Denne  Sommer  besøgte  Frederik  sin  Ven 
Christian  øst  paa  Falster ,  og  han  skriver 
derfra : 

Ny  Kirstineberg,   25de  Avgust  1856. 

Mine  kjære  Forældre ! 
Efter  Løfte  sender  jeg  Eder  idag  mit  første 
Brev,  og  skjønt  jeg  og  Vejret  jo  i  denne  Tid 
staa  i  et  vist  Vexelforhold ,  kan  jeg  dog  sige 
Eder,  at  uagtet'  det  slet  ikke  staar  sig  godt  med 
Vejret,  staar  det  sig  meget  godt  med  mig.  I  mit 
Brev  har  jeg  isinde  at  følge  et  vist  kronologisk 
Princip,  og  jeg  vil  altsaa  begynde  strax  fra 
Frydendals  Skole.  Da  jeg  var  kommen  paa 
Pastor  Baches  Vogn,  og  da  jeg  med  hans  tre 
Sønner    havde    faaet   Benenes    Plads    arrangeret, 

mærkede  jeg  strax,  at  der  var  noget  Forpint 
over  Situationen,  hvilket  jeg  tilskrev  den  Om- 
stændighed, at  den  lille  Otto  Bache  befandt 
sig  paa  Vognen,  han,  som  nu  paa  egen  Haand 
skulde  drage  ud  i  Verden; 

„thi  ak  fra  Hjemmets  Skjød,   der  blødt  ham  bar, 
hvis  Sødhed  vel  kan  føles,  men  ej  fattes, 
hen  paa  den  haarde  Skolebænk  han  sattes." 

Han  saå  saa  bedrøvet  ud,  at  ogsaa  jeg  kom 
i  en  mismodig  Stemning,  hvoraf  jeg  imidlertid 
snart  blev  udreven,  da  en  vis  Madam,  som  var 
med,  aabenbart  med  en  Anstrængelse  og  et  vist 
dristigt  Spring  i  Konversationen,  rettede  følgende 
Ord  til  mig:  „Jeg  véd,  De  har  været  paa  Næsset; 
skal  Deres  Tante  ikke  snart  have  sig  en  Lille?" 
Blufærdig  som  jeg  er,  svarede  jeg  lidt  betuttet: 
„Det  véd  jeg  virkelig  ikke".  „Hvor  gammel  er 
den  Yngste?"  spurgte  hun  mig  derpaa.  „En  3 
å  4  Maaneder" ,  svarede  jeg;  og  saa  betroede 
hun  mig  meget  fortrolig  og  med  et  morende 
Smil:  „Nej,  saa  skal  hun  ingen  Lille  have  nu." 
Jeg  takkede  hende  for  Underretningen,  og  saa 
gik  Konversationen  istaa  paany. 

Klokken  6V2  kom  vi  til  Næstved.  Strax 
skyndte  jeg  mig  ud  til  Herlufsholm.  Solen  var 
lige    ved    at   gaa    ned.       De    rødliere    Solstraaler 

spillede  hen  over  Skovens  friske  Græs,  og 
Vejen  derned  bugtede  sig  langs  med  burre- 
klædte  Grøfter.  Jeg  besaå  hele  Skolebyg- 
ningen, og  dette  storartede  Etablissement  syntes 
mig  saa  hyggeligt  og  godt,  at  jeg  ønskede  selv 
at  have  været  Skoledreng  her.  Klokken  9  forlod 
jeg  Herlufsholm;  Stjærnerne  glimtede  smukt, 
Skyggerne  vexlede  rigt,  og  Vandet  spillede 
klart  i  Susaaen,  der  ved  Siden  af  Skovvejen 
fulgte  mig  tilbage  lige  til  Næstved.  Jeg  blev  nu 
enig  med  mig  selv  om,  at  denne  Nat  var 
altfor  smuk  til,  at  jeg  kunde  unde  mig  Søvnen; 
og  da  jeg  havde  sagt  Pastor  Baches  Farvel 
og  havde  bragt  i  Erfaring,  at  en  Returvogn 
hen  ad  Natten  kjørte  til  Vordingborg ,  be- 
sluttede jeg  at  tage  med  den.  Jeg  gik  da  ud 
paa  Næstved  Ton-  og  glædede  mig  over  de 
blinkende  Stjærner,  medens  Tankerne  fore  saa 
vide.  Klokken  12  "kom  jeg  hjem,  og  Kusken 
fortalte  mig  da,  at  han  havde  faaet  Retur,  saa 
jeg  kunde  kun  komme  med  i  al  Hemmelighed. 
„Der  staar  en  ung  Pige  henne  ved  Porten",  sagde 
han,  „hun  skal  med  paa  samme  Maade ;  nu  kan 
De  gaa  med  hende  udenfor  Byen  til  Brinken 
ved  Engen;  dér  skal  jeg  kjøre  saa  smaat,  saa 
at  De  kan  komme  op."  Jeg  gik  da  hen  til  min 
ubekjendte    Ledsagerinde,     ganske    ung    med    et 

fint  Ansigt  og  nydelige  Hænder;  hun  syntes  i 
Begyndelsen  noget  urolig  over  dette  Følgeskab; 
men  da  jeg  havde  talt  lidt  med  hende,  blev  hun 
rolig  og  talte  frit  og  aabent  med  mig.  Ved 
Brinken  ventede  vi  længe,  Ellepigerne  dansede 
paa  Engen,  og  noget  vist  Mystisk  hvilede  over 
Situationen;  men  dog  sværger  jeg  Eder  ved 
Jupiter  og  ved  den  Halte,  der  engang  drattede 
ned  fra  Olympen,  at  jeg  var  saa  rolig,  som  om 
jeg  havde  været  alene.  Endelig  kom  Vognen, 
og  ved  den  Lethed,  Naturen  har  begavet  mig 
og  min  Ubekjendte  med,  kom  vi  ganske  hem- 
melig op  paa  Bukken.  Et  hvidt  Slør  skjulte 
snart  hendes  Ansigt,  indtil  vi  kom  til  Kjøng  Kro, 
hvor  vi  Begge  bleve  gjemte  i  en  Baas.  I  Vognen 
befandt  sig  blandt  andre  Krigsraad  Hahn,  der 
i  Søndags  morede  sig  meget,  da  jeg  fortalte  ham, 
at  paa  Bukken  af  hans  Vogn  havde  der  siddet 
En  og  glædet  sig  over  alle  de  bellmanske  Sange, 
hvorved  han  søgte  at  sætte  Liv  i  Selskabet. 
Klokken  5  kom  jeg  til  Vordingborg ,  hvor  jeg 
gik  til  Ro  nogle  Timer. 

Op  ad  Formiddagen  besøgte  jeg  da  Præsten 
Sommers  og  besaå  med  dem  Byens  Mærk- 
værdigheder. Ved  Gaasetaarnet  glædede  jeg 
mig;  —  men  saa  begyndte  Regnen.  Efter  Middag 
satte   jeg    mig   ved    et    Vindue    paa    Gjæstgiver- 

gaarden  og  læste  Søren  Kierkegaard,  og 
jeg  tror  vist,  at  selv  Du,  Fader,  hvis  Du  den 
Dag  i  Regnvejr  havde  opholdt  Dig  i  det  éngadede 
Vordingborg ,  inderlig  vilde  have  paaskjønnet 
„Stadier  paa  Livets  Vej."  —  Først  med  Posten 
næste  Morgen  Klokken  5  kunde  jeg  komme  til 
Nykjøbing.  Saa  gjort.  Efterat  have  aflagt  mit 
Tøj  paa  Gjæstgivergaarden,  gik  jeg  herud  til 
Kirstineberg,  hvor  jeg  hemmelig  fik  øst  ud  og 
først  talte  en  halv  Time  alene  med  ham.  For- 
pagteren er  en  elskværdig  Mand,  der  taler  Plat- 
tysk med  sin  Kone ;  hun  er  lutter  Gjæstfrihed  og 
Gemytlighed.  Jeg  staar  mig  meget  godt  hos 
dem  Begge,  og  Gud  véd,  naar  jeg  slipper  herfra 
igjen;  Forpagteren  mener,  at  jeg  dog  nok  kunde 
blive  Høsten  ud,  til  de  engang  faa  Høstgilde,  og 
hans  Kone  fortæller  mig",  at  „saadan  en  fliddig 
og  ardig  ung  Mann  har  man  denn  altid  Inderesse 
for" .  Af  Døtrene  er-  den  ældste  en  smuktsmilende 
Kone;  den  næstældste  en  net,  adræt  lille  Dame, 
som  spiller  Henry  Cramers  Udvalg  af  ,,Xorma" 
for  mig.  Den  yngste  er  en  14  å  15  Aar.  Efter 
hende  kommer  to  }rpperlige  Drenge,  Adde  og 
Edde,  paa  7  og  6  Aar.  Jeg  er  ganske  forelsket 
i  de  to  Drenge,  og  jeg  tror,  at  Kjærligheden  er 
gjensidig,  da  de  aldrig  vige  fra  mig,  ja,  Edde 
gav    mig    endog   igaar,    skjønt   med    synlig    Op- 

ofrelse,  sine  to  største  Pærer.  Jeg  skal  hilse  Dig, 
Fader,  fra  dem,  om  Du  vil  sælge  mig  for  9^; 
Adde  har  nemlig  7  %  og  Edde  1  $.  og  14  /?,  og 

de  vilde  nu  saa  gjærne  kjøbe  mig. 

Jeg  sidder  her  i  et  stort,  luftigt  Gjæstekammer, 
hvor  jeg  har  Vandet  lige  for  øje;  i  Baggrunden 
ligger  Laaland  med  Skov  og  skyknej sende  Popler. 
Min  Seng  her  ved  Siden  minder  mig  om,  hvor 
dejlig  jeg  kommer  til  at  ligge  inat;  den  inde- 
holder sine  tolv  Dyner  og  en  Overdyne  paa  2  å 
3  Alens  Højde.  Hver  Aften,  naar  jeg  stiger  til- 
sengs, takker  jeg  Himlen,  at  jeg  saa  godt 
har  lært  at  gjøre  Gymnastik  hos  Hr.  Asessor 
Springberg.  Jeg  bliver  her  maaske  noget 
længer,  end  jeg  først  havde  tænkt.  Jeg  har  saa 
mange  Indbydelser  herfra.  Jeg  sluttede  nemlig 
Bekjendtskab  med  mange  Mennesker,  da  her  var 
Selskab  Søndag  Aften.  Alle  Egnens  Præster  og 
Forpagtere  med  deres  Fruer  vare  her.  Musik  og 
Gemytlighed  indtil  Aftensbordet  —  derpaa  stor 
Supé  med  Andesteg,  Kalvesteg,  Blomkaal  og 
Rødgrød.  Jeg  havde  den  unge  Fru  O.  tilbords, 
Fru  Kommissionærinden  fra  Kjøbenhavn.  Jeg 
konverserede  hende  forgjæves  ligefra  Beethoven 
og  Flotow  til  det  nye  Raadhus  i  Næstved;  først 
da  jeg  begyndte  paa  den  i  sin  Indgang  og  Ud- 
gang   bedrøvelige    Historie    fra   Antwerpen,    gik 

Konversationen  ypperlig ;  det  har  jeg  i  det  Hele 
lagt  Mærke  til ,  at  naar  man  ikke  kan  faa  Sam- 
talen igang  med  en  Dame,  da  skal  man  blot  an- 
slaa  de  medlidende  Strænge,  —  og  Svaret  følger 
strax.  —  laften  skal  jeg  til  Krigsraad  Hahns; 
men  da  jeg  først  skal  ud  at  slaa  Smut  med 
Drengene,  saa  maa  jeg  slutte  dette  Brev,  som  da 
ogsaa  er  langt  nok,  kan  jeg  tro ;  men  I  maa 
huske  paa  det  gamle  Ord: 

,,Wenn  Jemand  eine  Reise  thut, 

So  kann  er  Was  erzåhlen." 

Ny  Kirstineberg  d.  31te  Avgust  1856. 

-  —  Man  har  det  rigtig  saa  godt 
paa  denne  Gaard.  Her  er  ikke  En,  som  jeg  jo 
ikke  synes  om,  og  det  gaar  slet  ikke  mig,  som 
det  gik  Andersen  paa  Nysø;  tværtimod:  jeg 
begyndte  med  Mælk  til  min  Frokost,  nu  drikker 
jeg  Portvin,  „thi  saadan  en  fliddig  ung  Menneske 
maa  denn  have  Noget  at  stirke  sich  paa;"  jeg 
begyndte  med,  at  man  tavst  hørte  paa  hvad  jeg 
sagde,  og  nu  ler  Forpagteren  ad  hvert  Ord,  jeg 
siger,  og  Adde  og  Edde  siger:  „Hør  Fader,  vil 
Du  nu  virkelig  ikke  kjøbe  Bøgh?"  Besøg  har 
jeg  aflagt,   siden   I   sidst   fik  Brev.      Hahns  var 

jeg  hos,  det  er  vakre  Folk. 

Dog  —  mine  Burrer  og  Bregner  kalde   mig 

tilskovs;  I  maa  huske,  hvad  der  staar  i  Jocondes 
Romance : 
L'on  revient  toujours  å  ses  premiers  amours." 

I  April  1857  flyttede  Frederik  bort  fra 
Blædels  Hus.  —  Henriette  Blædel  skriver 
til  mig  derom  d.   18de  April: 

,,Der  er  foretaget  en  Forandring  med  vor 
kjære  Frederik  Bøgh,  som  jeg  haaber  skal 
blive  til  Gavn  og  Glæde  for  ham;  han  skal  i 
næste  Uge  flytte  bort  fra  os  til  Hojesteretsadvokat 
Salicath;  dér  faar  han  fri  Bolig.  Om  Efter- 
middagen skal  han  hjælpe  S.  med  private  For- 
retninger og  være  ham  lidt  til  Selskab  paa  Kjøre- 
og  Spasereture.  Bøghs  have  ønsket,  at  Fre- 
derik skulde  modtage  dette  Tilbud,  og  det  er  jo 
ogsaa  muligt,  det  kan  være  til  Gavn  for  ham; 
vi  kunne  derfor  ikke  modsætte  os  det,  skjønt  det 
er  mig  forunderlig  svært  ligesom  at  aflevere  ham 
i  Andres  Hænder,  ham,  som  er  voxet  saa  fast 
til  vort  Liv  og  til  mit  Hjærte.  -I  Guds  Navn  af- 
levere vi  ham  nu  til  paa  en  anden  Maade  at 
træde  ud  i  Livet,  og  vi  bede  Herren,  at  de  Aar, 
han  har  levet  hos  os,  ikke  maa  være  levet  for- 
gjæves  under  vor  Kjærlighed  og  Pleje.  Jura  vil 
Frederik  studere ,  altsaa  kan  dette  nye  Hus 
være  af  Indflydelse  paa  og  til  Hjælp  for  ham.    Paa 

Mandag  kommer  han  fra  Skamstrup,  hvor  han 
har  været  i  Paasken." 

Dette  Foraar  tilbragte  jeg  sammen  med  min 
i  l  2  Aar  yngre  Søster,  Oline,  nogle  Maaneder  i 
Kjøbenhavn.  Vi  boede  i  Blædels  Hus  og  vare  dér 
omtrent  hver  Dag  samlede  med  Frederik.  Vor 
lille  ungdommelige  Kreds  forøgedes  med  vor 
Fætter  paa  Modrenes  Side,  Claus  Frees 
Horneman,  en  Søn  af  Pastor  H.  i  St.  Jørgens- 
gaard  ved  Svendborg  og  hans  Hustru,  Pauline 
Blædel.  Yi  fire  vare  næsten  uadskillige,  og 
mange  muntre  Spasereture  og  Skovture  gjorde 
vi  sammen.  Vi  sværmede  i  Mark  og  Skov  i  de 
lyse  Maj-  og  Juni-Dage  og  vare  meget  glade  og 
unge.  Frederik  havde  det  nogenlunde  godt 
det  Foraar,  han  var  den  friske,  fornøjelige  Student 
og  bidrog  væsentlig  til  Liv,  Munterhed  og  Aand, 
hvor  han  kom.  Det  var  saa  rig  og  skjøn  en  Tid, 
at  den  efterlod  et  dybt  Savn  for  os  Alle,  da  vi 
atter  skiltes.  — 

Frederik  var  i  den  Periode  stærkt  greben 
af  Fr.  Paludan- Muller  som  Digter,  en  Kjær- 
lighed, han  bevarede  varm  og  usvækket.  Han 
kunde  hele  Partier  af  „Adam  Homo''  udenad  og 
fremsagde  dem  med  en  saadan  Følelse,  Natur  og 
Forstaaelse,  at  de  gjorde  et  uudsletteligt  Indtryk 
paa  os,    der  hørte  det.      At  han   i  Skildringen  af 

Præstegaardslivet  i  denne  Digtning,  og  navnlig  i 
Almas  Moder,  syntes  at  opleve  Noget,  der  angik 
hans  egne  Forhold,  bidrog  meget  til  at  gjøre  ham 
denne  Bog  kjær.  Forresten  var  han  dybt  inde  i 
den  tyske  Literatur  —  vi  læste  saaledes  meget 
sammen  i  C  h  a  m  i  s's  o ,  T  i  e  c  k  og  H  e  i  n  e ,  og  da 
min  Søster  og  jeg  skiltes  fra  ham  og  toge  til- 
bage til  vort  rolige  Præstegaardsliv ,  havde  vi 
tyske  Digterværker  med  som  Laan  fra  Frederik, 
for  at  vi  fremdeles  i  Ro  kunde  studere  dem.  Jeg 
forlod  Kjobenhavn  midt  i  Juni  og  modtog  da 
under  et  Besøg  i  Slagelse  følgende  Brev  fra 
Frederik,  lige  efter  at  han  havde  været  oppe 
til  Filosofikum : 

Kjobenhavn  d.  26de  Juni  57. 

Min  kjære  Elisa! 
Nu  er  da  den  Examen  vel  overstaaet;  jeg 
var  oppe  igaar  og  bestod  med  lutter  Udmærkelser: 
Udmærkelse  i  Propædeutik,  Udmærkelse  i  Logik 
og  Udmærkelse  i  Psykologi.  Ja,  det  er  virkelig 
sandt,  og  at  det  var  højst  naturligt,  skal  jeg  let 
vise  Dig.  Det  gruelige  Ord  „Propædeutik"  be- 
tyder den  forberedende  Videnskab  for  Filosofien ; 
og  da  jeg  nu  i  Omgang  med  Dig  og  Oline  har 
har  haft  en  Forberedelse  til  Filosofien,  som  fast 
kan  kaldes  mageløs,  saa  synes  det  mig,  at  det 
følger  saa  temmelig  af  sig  selv,  at  jeg  heri  maatte 

faa  Udmærkelse.  Hvad  Logikken  angaar,  da 
behøver  jeg  jo  ikke  at  sige  Dig,  at  jeg  heri  og- 
saa  ved  Omgang  med  Eder  er  bleven  i  den  Grad 
uddannet,  at  jeg  ikke  kunde  undgaa  at  faa  Ud- 
mærkelse heri.  Hvad  endelig  Psykologien  angaar, 
hvor  jeg  var  oppe  i  Følelserne,  da  maa  jo  navn- 
lig Du,  efter  Dit  sidste  Brev,  let  kunne  fatte,  at 
Begrebet  „Følelse"  i  den  sidste  Tid  saa  levende 
er  gaaet  op  for  mig,  at  det  vilde  have  været 
højst  forunderligt,  hvis  jeg  ikke  ogsaa  heri  havde 
faaet  Udmærkelse. 

Oline  rejste  i  Tirsdags,  og  jeg  er  noget 
trist  derefter;  jeg  har  nu  saaledes  vænnet  mig  til 
at  leve  sammen  med  Eder,  saaledes  vænnet  mig 
til  at  tale  med  Eder,  at  gaa  omkring  med  Eder, 
at  le  med  Eder  og  at  være  alvorlig  med  Eder, 
at  jeg  føler  et  Savn,  som  Du  nok  kan  forstaa. 
Nu  stavrer  jeg  om-  som  en  enlig  stakkels 
Fyr,  og  kommer  jeg  paa  Langelinje,  da  holder 
jeg  mest  af  den  Bænk,  hvor  vi  nok  sad  en  Ef- 
termiddag; da  tænker  jeg  paa  et  gammelt  dansk 
Ordsprog,  som  siger:  „Den  Bænk  er  vel  prydet, 
som  med  Dannekvinder  er  sæt;"  men  naar  man 
sidder  ene  uden  Dannekvinder,  saa  er  den  ikke 
vel  prydet.  Du  kunde  nu  rigtignok  svare  mig 
med  Shakespeare: 
„Man  sværmer  mest,    naar  man  er  mest  alene;" 

men  jeg  har  nu  en  anden  Anskuelse,   og  jeg  vil 
da  svare  Dig, 

at  jeg  dog  næstendels  maa  tro, 
at  Shakespeare  i  sin  Romeo 
har  taget  fejl ;  thi  hvor  i  Ro 
det  sande  Sværmeri  skal  bo, 
dér  maa  man  vistnok  være  To. 

To!  I  alt  Fald  i  Tanken  har  man  saa  Gjenstan- 
den  for  sit  Sværmeri;  man  „gaar  med1,  ham 
eller  hende,  som  det  hedder  i  vort  Sprog,  eller 
man  „sidder  med"  ham  eller  hende;  men  saa  er 
man  ikke  alene,  ikke  mest  alene.  Skal  man 
tænke,  saa  maa  man  være  ene ;  men  for  at  sværme 
behøves  det  ikke;  det  er  mærkeligt,  at  Shake- 
speare, som  dog  virkelig  ellers  var  et  godt 
Hoved,  at  han  ikke  har  kunnet  fatte  dette.  Men 
jeg  er  nok  kommen  ind  i  en  lille  æstetisk  Af- 
handling —  det  faldt  mig  nu  saadan  ind.  For 
at  gjøre  det  godt  igjen,  vil  jeg  da  strax  gaa 
over  i  en  anden  Sfære.  Du  skal  da  vide,  at 
Fader  har  faaet  Gamtofte  Sognekald  ved  Assens. 
Som  Du  maaske  husker,  blev  det  for  kort  Tid 
siden  givet  til  Pastor  J. ,  der  er  en  rig  Mand 
uden  den  dyre  Luxusartikkel :  Børn,  og  da  hans 
Menighed  meget  indtrængende  bad  ham  at  blive, 
hvor  han  var,  har  han  frasagt  sig  Kaldet.    Fader 

var  indstillet  som  Nr.  2,  og  Kaldet  er  saaledes 
hans.  Stor  Glæde  har  denne  Befordring  bragt  i 
hele  Familien;  ogsaa  Dig,  haaber  jeg,  det  vil  glæde; 
saa  kunne  vi  da  ses  lidt  oftere,  baade  naar  Du 
er  i  Assens  og  naar  Du  beærer  Kongens  Kjø- 
benhavn  med  Din  Nærværelse. 

Naar  jeg  ser  paa  Dit  Indre,  kjære  Elisa,  da 
viser  sig  for  mig  en  Bølgegang,  som  tyder  paa 
Liv:  men  der  maa  engang  følge  Havblik  paa 
den  stærke  Bølgegang.  Saa  kæmp  da  og  strid! 
—  Ogsaa  jeg  har  langt  tilbage,  ogsaa  jeg  er 
ikke  færdig  endnu ,  jeg  skal  have  Forstanden 
ned  i  Hjærtet,  som  Schiller  siger,  da  kan  vel 
engang  Troen  folde  „Kløgtens  Hænder".  Ja, 
kunde  det  dog  komme  saa  vidt,  at  Troen  som 
den  ene  store,  mægtige  Bølge  kunde  bære  hver 
lille  Bølge,  som  Livet  kunde  frembringe!  Tænk, 
naar  vi  engang  kunde  sige,  som  der  staar  i  det 
lille  engelske  Vers: 

Now  when  I  lay  me  down  to  sleep, 
I  give  my  whole  to  Christ  to  keep; 
Wake  I  at  more,  or„  wake  I  never, 
I  give  my  whole  to  Christ  for  ever! 

Hvilken  Fred  og  Ro,  hvilket  Havblik! " 

Vi  samledes  kort  Tid  efter   i  Assens,    hvor 

der  var  et  større  Familiemøde  hos  min  Bedste- 
fader, Pastor  Blædel.  —  Frederik  skrev  en 
smuk  og  munter  Sang  til  Festen,  den  gjorde 
Lykke,  og  min  Fader,  som  var  meget  indtaget 
i  ham,  udbragte  en  Skaal  for  ham  som  den 
unge  Digter.  Vi  besøgte  for  første  Gang  Garn- 
tofte  Præstegaard,  hvor  Bøghs  nu  skulde  danne 
det  nye  Hjem.  Foreløbig  besaå  de  det  kun;  i 
September  tiltraadte  Frederiks  Fader  sit  nye 
Embede ,  og  den  øvrige  Familie  flyttede  først 
Aaret  efter  dertil.  —  Stedet  tiltalte  ham  strax  i 
høj  Grad,  vi  gik  sammen  derude  en  skjøn  Juli- 
dag og  glædede  os  over  den  smukke,  gamle 
Have  og  alle  de  prægtige  Udsigter.  — 

Et  Brev  til  min  Søster  Oline  fortæller  om 
Frederiks  Hændelser  videre  i  Fy  en  en  kort  Tid 
af  Sommeren.  —  Benævnelsen  „den  lille  Frue" 
havde  min  Søster  allerede  som  Barn  faaet  af  et 
af  Blædels  Børn,  og  hun  beholdt  den  gjennem  hele 
sin  Ungdom. 

St.  Jørgensgaard  Præstegaard  d.   12te  Juli  57. 

Kjære  lille  Frue! 
Hvis  Du  véd,  hvor  kjed  man  ofte  kan  være 
af  at  leve  i  evigt  Sus  og  Duus,  og  det  navnlig, 
naar  man  har  En,  til  hvem  man  gjærne  vil  skrive, 
saa  véd  Du,  hvorledes  jeg  mangen  Gang  har 
haft  det  i  denne  Tid.      Men  nu,   medens  Claus 

Frees  er  i  Svendborg  efter  Din  Moder,  Elisa 
og  andre  Gjæster  her  til  Hornemans,  nu  vil 
jeg  benytte  et  gunstigt  og,  som  jeg  haaber,  roligt 
Øjeblik,  for  at  tale  lidt  med  Dig  —  kjære  lille 
Frue!  Allerforst  vil  jeg  da  takke  Dig  ret  inderlig 
for  Dit  Brev;  hvor  det  var  smukt  og  fiffigt  af 
Dig  at  sende  mig  Brev  paa  denne  Maade!  De 
første  Dage  i  Assens  havde  vi  tilbragt  med  at 
samle  Folk  tilhuse;  Fredag  Aften  kom  Din  Fader 
og  Moder  —  og  med  dem  Brev  fra  Dig.  Det 
er  vanskeligt  —  skal  Du  vide  —  at  faa  læst  et 
Brev,  hvor  saa  mange  Mennesker  gaa  og  drive 
over  hverandre,  og  efter  flere  mislykkede  Forsøg 
bag  Brændestabler  og  i  Tørvehuse,  lykkedes  det 
først  at  faa  læst  Dit  Brev  under  et  lille  Træ  i 
Kirsebærgangen,  der  forbarmede  sig  over  mig  og 
ydede  mig  lidt  Skygge.  Efter  Elisas  Forslag 
byttede  hun  og  jeg  derpaa  Breve,  og  skjult  i  en 
Hvidtjørnehæk  fik  jeg  ogsaa  læst  Dit  Brev  til 
hende.  Jeg  maa  da  sige  Dig,  at,  til  Trods  for 
Dine  egne  meget  beskedne  Ytringer,  fandt  jeg 
netop  Dit  Brev  saaledes,  som  jeg  havde  tænkt 
mig,  at  det  maatte  være  fra  en  lille  Frue:  Alt 
var  saa  smukt,  saa  simpelt  og  sandt,  saa  blidt 
og  saa  blødt.  Senere  paa  Aftenen  morede  jeg 
mig  kostelig  over  Din  Broder  Frederik.  Jeg 
vilde  naturligvis  saa  snart  som  muligt  have  mit 

Brev  tilbage,  og  da  Elisa  og  jeg  endelig  fandt 
os  ene  engang,  byttede  vi  atter  Breve.  Din 
Broder  stod  i  Døren  og  havde  set  det.  For- 
holdet mellem  Elisa  og  mig  har  nu  altid  været 
ham  en  dunkel  Gaade;  denne  Frihed  ligeoverfor 
hinanden,  denne  Fortrolighed  og  denne  Lyst  til 
at  tale  sammen,  tror  jeg  næsten  stødte  hans  blu- 
færdige Sind,  og  nu  —  nu  byttede  vi  Breve. 
Han  har  derfor  siden  den  Tid  fundet,  at  det  lige- 
frem var  hans  Pligt  at  tage  sig  af  sin  Søster. 

—  —  Om  Opholdet  i  Assens  vil  jeg  Intet 
fortælle  Dig;  jeg  antager  det  som  givet,  at  Du 
alt  har  hørt  derom  saavelsom  om  Skovturen  til 
Frederiksgave.  Fra  Assens  tog  jeg  i  Tirsdags 
med  min  Fader;  i  en  lille  Enspænder  kjørte  vi  til 
en  Herregaard  ved  Navn  Billeshave,  hvor  min 
Fader  vilde  besøge  sin  Kusine.  Gaardens  Her- 
skab var  imidlertid  kjørt  ud,  da  vi  kom,  og  da 
Fader  ønskede  at  besøge  en  Ven  i  Fredericia, 
der  kun  ligger  V2  Mil  fra  Billeshave,  naar  man 
tager  over  ved  Strib,  besluttede  vi  samme  Aften 
at  tage  til  Jylland.  I  Fredericia  vare  vi  nogle 
Timer.  Ved  Heltenes  Grave  dvælede  vi  længe; 
her  laa  to  af  Faders  Konfirmander  begravede; 
hvor  Stenen  med  deres  Navne  stod,  plukkede  vi 
nogle  Blade  og  Blomster  til  deres  gamle  Moder 
og    Søskende.       Du   kan    tro,    at    det    var    med 

underlige  Følelser,  vi  besaå  Voldene  og  de 
Porte,  hvoraf  nok  mangen  En  var  gaaet  ud  „med 
en  Anden" ,  uden  at  han  maaske  nogensinde 
oftere  fik  hende  at  se.  Til  Klokken  12  om  Natten 
havde  vi  bestilt  Baaden,  der  skulde  føre  os  over 
til  Strib.  En  forunderlig  gribende  og  dejlig  Sejlads 
havde  vi  tilbage;  jeg  stod  op  i  Baaden,  og  foran 
mig  og  bagved  mig  hang  kulsorte  Skyer,  medens 
Alt  var  klart  paa  begge  Sider.  Mon  det  skulde 
være  sandt,  lille  Frue,  at  ogsaa  foran  mig  skal 
ligge  bælgmørke  Skyer?  Gid  det  da  maa  være 
som  hin  Aften  paa  Søen,  da  Maanen  med  Et 
banede  sig  Vej  gjennem  Skylaget  og  med  en 
mægtig  Kraft  trykkede  hver  Taage  ned!  Gid 
det  da  maa  være  saaledes,  at  Troen  som  den 
mægtige,  klare  Stjærne  maa  nedtrykke  hver  en 
Sky  og  gjøre  Alt  saa  klart  og  smukt  som  hin 
Nat  paa  Søen !  —  Min  Fader  havde  siddet  ganske 
rolig  bag  i  Baaden,  jeg  tror,  ogsaa  han  var  be- 
væget, og  da  han  pludselig  sagde:  „Der  hænger 
Meget  i  Luften  iaften",  gjorde  det  et  forunderligt 
Indtryk  paa  mig;  det  var,  som  havde  han  læst 
mine  Tanker,  og  dog  mente  han  vist  noget 
ganske  Andet  dermed.  — 

Næste  Dag  tilbragte  vi  ~paa  Billeshave.  Det 
er  en  skummel,  gammel  Gaard  med  uhyre,  uhyg- 
gelige Sale;    under  Krigen   har   den   været  brugt 

som  Lazaret,  og  alle  Gulvene  vare  bedækkede  med 
Blodpletter;  jeg  følte  mig  slet  ikke  vel.  Som  et 
Lyspunkt  i  vort  Ophold  her  staar  Erindringen 
om  en  lille  Tur  til  det  saakaldte  Jordbærhus.  Det 
ligger  paa  den  nordligste  Pynt  af  Fyen.  Kysten 
kaster  sig  ned  i  Soen  med  stejle,  dejlige  Skrænter. 
Der  var  en  Yppighed  og  Frugtbarhed,  en  Pdgdom 
og  Vildhed,  som  jeg  aldrig  har  set  Mage  til.  Der 
var  Tidsler  og  vilde  Roser,  hele  Bunden  var  be- 
dækket af  et  Tæppe,  virket  af  det  dejligste,  friske 
Græs,  af  alle  Slags  Smaablomster,  vilde  Jordbær 
med  modne  Frugter  og  Mos,  saa  rigt  og  præg- 
tigt; der  var  burrebedækkede  Grøfter  og  rodtop- 
spirende  Hvidtjørn.  Det  saå  næsten  ud,  som 
havde  Vorherre  taget  en  Haandfuld  Buske  og 
kastet  ned  blandt  Skrænterne;  hver  Busk  stod 
saa  frit  og  let,  saa  vildt  og  naturlig.  Hvor  øn- 
skede jeg  ikke  her,  at  jeg  havde  haft  Dig  og 
Elisa  blot  et  øjeblik  ved  min  Side;  jeg  blev  — 
underligt  nok!  —  borte  fra  de  Andre,  jeg  gik 
med  Dig  og  Elisa,  kan  Du  tro,  jeg  plukkede 
Blomster  til  Dig,  og  Jordbær;  men  hvad  hjalp 
det?  Halvt  bedrøvet  kastede  jeg  Alt  bort  igjen 
undtagen  et  lille  Jordbærblad,  som  jeg  er  Nar 
nok  til  at  sende  Dig,  skjønt  Du  jo  ikke  har  videre 
Grund  til  at  bryde  Dig  om  det;  husk  dog  paa, 
at  det  har  levet  et  smukt  Liv  blandt  Skræpper  og 

vilde  Roser,  og  saa  har  det  haft  det  store,  vide 
Hav  til  Gjenbo.  Nu,  da  det  var  flyttet  til  en 
kjedelig  Studenterlomme,  nu  er  det  visnet;  men 
naar  Du  blot  vil  aande  paa  det,  kjære  lille  Frue, 
saa  tænker  jeg,  at  Livet  paany  vækkes  i  det.  — 

Vi  toge  herfra  til  Middelfart;  men  dér  blev 
jeg  syg  og  maatte  ligge  paa  en  kjedelig  Gjæst- 
givergaard,  medens  Fader  besaå  den  smukke 
Omegn  og  da  navnlig  det  beromte  Hindsgavl. 

Jeg  kom  mig  dog  efter  nogle  Dages  Forløb, 
og  vi  rejste  til  Odense,  hvor  jeg  skiltes  fra  Fader, 
som  tog  tilbage  til  Skamstrup. 

Jeg  kjørte  om  Eftermiddagen  ud  til  en  smuk 
lille  Skov  ved  Navn  „Fruens  Bøge" ;  at  det  var 
en  Skov  for  mig,  vil  Du  kunne  begribe,  om  ikke 
af  Andet,  saa  dog  af  Navnet.  — '„Fruens  Bøge" 
kunde  være  værdig  til  at  beskrives  i  et  Digt, 
skrevet   til   den   lille   Frue   af  Frederik  Bøgh. 

Da  jeg  kom   tilbage  til  Gjæstgivergaarden, 

hørte  jeg,  at  en  Vogn  kjørte  til  Svendborg  Klokken 
12  denne  Nat.  Jeg  besluttede  at  benytte  Lejlig- 
heden, og  ved  Midnat  besteg  jeg  min  Enspænder. 
Det  var  en  langsom  Kjøretur;  først  Klokken  7 
naaede  vi  Svendborg.  Alt  var  i  Begyndelsen  saa 
alvorligt  og  sørgende ,  det  græd  Altsammen : 
Himlen  græd,  og  store  Taarer  trillede  ned  ad 
Kløverens  Kind;    men   alt   som  vi  mere  og  mere 

nærmede  os  det  dejlige  St.  Jørgensgaard ,  blev 
ogsaa  Alt  mere  og  mere  smilende,  og  da  vi 
Klokken  7  rullede  ind  i  Svendborg,  var  Alt 
Solskin  og  Liv.  Træt  var  jeg,  saa  træt,  saa  træt; 
jeg  lagde  mig  derfor  strax  til  Ro ;  og  véd  Du, 
naar  jeg  vaagnede  igjen?  —  Klokken  7  om 
Aftenen!  Jeg  havde  altsaa  sovet  omtrent  12 
Timer;  hele  Dagen  var  svunden  bort  med  Søvn. 

Man  spaar  mig  paa  Grund  af  denne  vid- 
underlige Historie,  at  jeg  vil  blive  til  Fabel  i 
Svendborg;  Nogle  mene  endog,  at  jeg  kan  op- 
naa  den  Værdighed  at  komme  i  Avisen  med 
Overskrift  „Kuriosum".  —  Om  Aftenen  tog  jeg 
herud ,  og  her  sidder  jeg  nu  paa  Altansalen  i 
Fred  og  Ro,  som  jeg  ikke  har  kjendt  i  lang 
Tid.  Jeg  er  aldeles  fortryllet  over  St.  Jørgens- 
gaards  Udsigt:  en  saadan  Rigdom,  en  saadan 
Vexel  af  Skov  og  Sø  havde  jeg  knap  drømt  om. 

Jeg  ser  desværre  Baaden  derude  med  det 
hele  Selskab ;  gid  jeg  lidt  endnu  maatte  sidde  i 
Ro !  Men  snart  kommer  Claus  Frees,  og  saa 
—  adieu.  Jeg  kan  hilse  Dig  fra  ham;  han  gaar 
idag  bestandig  og  citerer  nogle  Linjer,  Du  engang 
har  skrevet  i  hans  Mappe: 

„Denn  einjeder  Mensch  hat  Stunden, 
„wo  sein  Schicksal  ganz  empfunden, 
,,heisze  Thrånen  ihm  entpresst. 

Dette  „Schicksal"  dvæler  han  især  ved;  han 
gaar  og  mumler  bestandig  paa  de  tre  Linjer;  han 
saå  dem  imorges,  da  han  gav  mig  sin  Mappe, 
„fordi  jeg  skulde  skrive  til  en  af  mine  Venner". 
Den  Claus  Frees  er  forresten  en  prægtig 
Fyr!  - 

Hvor  ofte,  tror  Du  ikke  —  lille  Frue!  —  at 
jeg  tænker  paa  den  Tid,  vi  tilbragte  sammen. 
Da  sender  jeg  Dig  Tak,  fordi  Du  talte  saa 
kjærlig  og  fortrolig  med  mig,  sender  Dig  Tak 
for  saa  mangt  et  lille  Minde.  — 

Baaden    lægger   til   Land,    og  jeg   maa  sige 

Gjæsterne  Goddag  ved   at  sige  Dig  Farvel.     Lev 

vel,    og  lad  mig  se,    at  Du  husker   paa  En,   der 

hedder 

Frederik  Bøgh. 

I  St.  Jørgensgaard  samledes  da  igjen  Fre- 
derik og  jeg  og  tilbragte  nogle  uforglemmelige 
Dage  hos  vore  elskværdige  Slægtninge  paa  det 
dejlige  Sted.  Vi  gjorde  med  Hornemans  Ture 
i  Omegnen,  hvoraf  en  Dag  paa  Thorseng  især 
var  skjøn.  —  — 

Jeg  havde  fra  min  Barndom  en  stor  Kjær- 
lighed til  Naturen;  men  det  forekom  mig  dog, 
som  om  jeg  lærte  den  paa  en  anden,  ligesom 
dybere    Maade     at    kjende    og    forstaa    ved    det 

Blik,  Frederik  gav  mig  paa  den.  Han  tog 
ogsaa  alt  det  Smaa  med  og  lagde  en  Betydning 
og  Poesi  ind  deri,  som  maaske  var  ny  for  mig. 
Fra  dette  Foraar  og  denne  Sommer  vil  jeg  regne 
den  Sympati  og  Kjærlighed,  den  dybe,  sjælelige 
Forstaaelse  af  Naturen,  som  forenede  os.  Der 
var  dengang  ikke  Tale  om  Erotik  i  vort  Forhold ; 
men  vi  vare  bundne  til  hinanden  ved  mange 
aandelige  Baand,  som  gave  os  selv  en  glad,  tryg 
Følelse.  —  Da  vi  skiltes  ad  i  St.  Jørgensgaard  i 
Juli  1857,  saas  vi  ikke  igjen  i  j6  Aar  og  hørte 
kun  sjældent  direkte  fra  hinanden.  — 

Studenteraarene. 

En  Yen  af  Frederik,  som  var  samtidig 
med  ham ,  har  givet  mig  følgende  Indlæg  om 
hans  Studenteraar  og  Studium: 

„Bøgh  valgte  uden  Yaklen  det  juridiske 
Studium,  mere  af  negative  end  af  positive  Grunde. 
Hans  aandelige  Interesser  droge  ham  udelukkende 
henimod  Poesien  og  Kunsten;  men  hertil  svarede 
intet  Brødstudium,  og  der  var  ingen  af  de  offici- 
elle Veje  til  Livserhverv,  som  forekom  ham  særlig 
tiltrækkende.  Maaske  var  det  derfor ,  at  han 
foretrak  den,  der  var  mindst  forud  kjendt.  At 
han  i  Juraen  fandt  egentlig  Hvile  eller  Tilfreds- 
stillelse, tør  man  ikke  paastaa,  og  han  drev  ganske 

sikkert  ogsaa  sit  Studium  med  en  vis  Kølighed; 
men  det  kan  fra  den  anden  Side  lige  saa 
lidt  gjøres  gjældende,  at  denne  Videnskab  havde 
noget  Afskrækkende  for  ham,  og  at  hans  Studie- 
aar  som  Følge  heraf  vare  opfyldte  af  en  bestan- 
.  dig  Kamp  mellem  Pligt  og  Tilbøjelighed.  Tvært- 
imod -  -  ligesom  han,  skjønt  han  var  i  Besid- 
delse af  en  levende  Fantasi,  under  sin  Skolegang 
havde  fundet  sig  stærkt  tiltrukken  af  Mathema- 
tikkens  logiske  Stringens,  saaledes  følte  han  sig 
nu  tiltalt  af  den  juridiske  Videnskabs  skarpe 
Begrebsudvikling ,  ligesom  ogsaa  Retsfilosofien 
frembød  mange  Tilknytningspunkter  for  hans 
humane  Livsopfattelse.  At  Indbjærgningen  af 
det  store  Læs  positiv  Kundskab,  som  den  juri- 
diske Examen  forudsætter,  alligevel  har  tynget 
ham  stærkt,  er  der  næppe  nogen  Tvivl  om ;  men 
jeg  tror  dog  ikke,  at  han  nogensinde  for  Alvor 
har  tænkt  paa  at  kaste  Studiet  overbord,  om  det 
end  af  og  til  afbrødes  i  kortere  Perioder.  Han 
naaede  derfor  ogsaa  til  at  tage  sin  Examen,  og 
han  vilde  sikkert  ogsaa  have  udfyldt  en  juridisk 
Livsstilling,  hvis  han  var  kommen  i  en  saadan, 
om  han  end  altid  vilde  have  betragtet  denne  som 
,,Brodet"  og  have  søgt  „Vinen"  paa  ganske 
andre  Omraader.  — 

Bøffh  traadte   kort  efter    sin  Examen  ind  i 

Studenterforeningen  og  var  i  nogle  Aar  Medlem 
af  denne.      Men   uagtet  han  villig  deltog  i  Livet 
deroppe,  blev  Foreningen  ham  aldrig  noget  Hjem 
eller  Gjenstand  for  hans  egentlige  Sympati.     Han 
var  ikke  greben  af  Studenterbegejstring  —  særlig 
var  han   paa  dette  Felt  aldeles  ikke  exklusiv    — 
han  havde  dertil  nogen  Sky  for  Mængden,   som 
han  helst  saå  paa  Afstand,  han  yndede  ikke  støj- 
ende Adspredelser,  og  hans  væsenligste  Interesser 
gik  i  en  anden  Retning   end  de,   der  beherskede 
Foreningen;    særlig  holdt  han  al  Politik  langt  fra 
sig.      Endog    i  den    snævrere  Kreds,    hvori  han 
færdedes    langt    mere    uforbeholdent    end    i    det 
større  Studentersamfund,    deltog  han  saa  at  sige 
slet  ikke   i  Diskussioner  paa  dette  Omraade,   og 
naar  man    tillod  sig  direkte  at   spørge  ham   om 
hans  Mening,  fik  man  for  det  Meste  det  Svar,  at 
„den    jo    kunde    være    En    temmelig    ligegyldig, 
den  var  i   alt  Fald   en    ganske    anden   end  den, 
man  vist  troede'1.      Hans  Deltagelse  i  det  almin- 
delige Studenterliv  var  derfor  meget  passiv;   han 
tog    imod  det  Gode,    der  tilflød    ham   ad   denne 
Vej,   og  lod  det  Slette  glide  bort  uden  at  gjøre 
noget  Forsøg  paa  selv  at  lede  Strømmens  Ret- 
ning,   og  han  lukkede  Døren  mellem  det  og  sig, 
uden    at    føle    noget    Savn    derved ,    men    ogsaa 
uden    at  tage  nogensomhelst  Bitterhed   med   sig. 


Han  stod  i  dette  Forhold  som  i  saa  mange  andre 
enkelte:  han  nærede  varme  Sympatier;  men  der 
skulde  Meget  til  for  at  vække  hans  alvorlige 
Antipati;  thi  han  var  forst  og  fremmest  en  kjærlig 
Natur. 

Mellem  hans  omtrent  Jævnaldrende  i  Stu- 
denterverdenen dannedes  der  en  mindre  Kreds 
—  Klubben  af  8de  Maj  —  hvoraf  han  blev  Med- 
lem, og  hvor  han  færdedes  med  mere  Lyst  end 
i  det  større  Samfund.  Det  kan  ikke  siges,  at 
denne  Kreds  paa  nogen  Maade  var  et  Udtryk- 
for  hans  Personlighed  eller  blot  i  Almindelighed 
en  Repræsentation  for  de  Livsmagter,  han  skattede 
højest.  Dens  Formaal  var  ganske  vist  selska- 
belig-literært ,  idet  den  —  ifølge  Lovene  —  til- 
sigtede at  fremme  ,,et  aandeligt  Samliv  mellem 
Medlemmerne"  og  søgte  dette  gjennemført  ved 
„selskabelige  Sammenkomster  ,  hvori  utrykte 
literære  Produkter  oplæses  og  underkastes  en 
ubunden  Kritik".  Det  saå  jo  ganske  pænt  ud  og 
tydede  hen  paa,  at  det  var  den  hos  unge  Stu- 
denter heldigvis  ikke  ualmindelige  literære  Inter- 
esse, der  havde  skaffet  sig  Luft  ad  denne  Vej, 
og  det  skal  heller  ikke  nægtes,  at  dette  tildels 
var  Tilfældet,  hvilket  ogsaa  Tiden  bragte  Vidnes- 
byrd om.  Men  for  det  Første  var  Sagen,  praktisk 
set,  greben  galt  an,  idet  „Klubbens"  Stifter  —  der 

maaske  nærmest  søgte  sig  en  sikker  Tilhørerkreds 
for  sin  egen  Produktion  —  ganske  kritikløst  havde 
sammensat  den  af  sine  egne  personlige  Bekj endte, 
der  vare  i  den  Grad  heterogene  i  Smag,  S}rmpa- 
tier,  Anskuelse  og  Livsopfattelse,  at  der  aldrig 
kunde  komme  nogen  Enhed  ud  deraf,  hvilket 
ogsaa  viste  sig  derved,  at  Klubben  efter  lidt  over 
halvandet  Aars  Liv  sprængtes  i  Stykker.  Og  for 
det  Andet  vare  Kræfterne  altfor  smaa,  idet  Bøgh 
ubetinget  var  den  Eneste,  der  sad  inde  med  hvad 
der  kunde  kaldes  en  poetisk  Begavelse,  og  kun 
en  Minoritet  af  de  Andre  kunde  overhovedet 
komme  ind  under  det  ,,literære"  Begreb.  En 
enkelt  Deltager,  [Y.  Bergsøe],  der  nu  har 
erhvervet  sig  et  anset  literært  Navn ,  blev  først 
langt  senere  Medlem  af  Klubben,  og  han  traadte 
først  frem  som  Forfatter  mange  Aar  efter  dennes 
dødelige  Afgang,  skjønt  ganske  vist  hans  livlige 
Hoved  og  Herredømme  over  Sproget  og  Formen 
allerede  den  Gang  udpegede  ham  som  noget 
Fremragende  i  Selskabet.  En  positiv  Indflydelse 
paa  Bøghs  digteriske  Udvikling  har  Klubben 
saaledes  næppe  kunnet  have,  medens  hans  Samliv 
med  enkelte  af  dens  Medlemmer,  mindre  i  Klub- 
ben end  udenfor  denne,  vistnok  var  af  en  saa 
hjærtelig  og  fortrolig  Natur,  at  det  kan  have  sat 
sine  Spirer,  ligesom  vel  ogsaa  nok  selve  Klublivet, 

særlig  efter  den  ovennævnte  Sprængning,  hvorved 
de  aristokratiske  og  mindst  „studentikose"  Be- 
standdele udsondredes,  i  hvert  Fald  havde  en 
ejendommelig  Karakter,  der  ingenlunde  var  blottet 
for  Aand.  Bøgh  deltog  ogsaa,  som  det  syntes, 
med  ikke  ringe  Liv  og  Lyst  baade  i  Møderne  og 
i  de  lystige  Sammenkomster,  som  Klubben  —  maa- 
ske  noget  hyppigere  end  egentlig  nødvendigt  — 
afholdt.  Han  var  i  Besiddelse  af  en  ikke  ringe 
Humor,  særlig  spillende  paa  den  godmodige  Iro- 
nis Omraade,  og  hans  Bidrag  i  denne  Retning, 
der  passede  fortrinlig  til  hele  Klubbens  „Omgangs- 
tone", bleve  ofte  hilste  med  ligesaa  megen  Akkla- 
mation som  hans  alvorlige  digteriske  Forsøg,  der 
vare  og  bleve  „enestaaende". 

For  Tidsbestemmelsens  Skyl'd  tilføjes  her, 
at  Klubben,  der  stiftedes  d.  8de  Maj  1857,  under- 
gik den  ofte  omtalte  Explosion  d.  15de  Januar 
1859  og  derefter  levede  sit  bedste  Liv;  i  1861 
„afgik  den  ved  Døden". 

En  Skildring  af  Bøghs  personlige  Forhold 
til  de  enkelte  Medlemmer  kan  selvfølgelig  ikke 
gives  her  af  en  Udenforstaaende.  I  Begyndelsen 
af  denne  Periode  levede  han  mest  sammen  med 
Klubbens  Stifter,  Frederik  Algreen-Ussing, 
hvis  originale  Personlighed,  glimrende  Forstand  og 
spillende    Aandslivlighed   naturligvis    tiltrak    ham 

som  saa  mange  Andre.  De  vare  imidlertid  grund- 
forskjellige  Naturer,  og  Tiden  løsnede  lidt  efter 
lidt  Baandet  mellem  dem,  uden  at  noget  egentligt 
Brud  nogensinde  fandt  Sted.  F.  A-U's  Hoved- 
egenskab var  en  høj  Grad  af  personlig  Ærgjer- 
righed;  han  besad  imidlertid  ved  Siden  heraf  en 
Del  Følelse,  der  dog  havde  et  stærkt  Præg  af 
Sentimentalitet,  hvis  Væsen  jo  ogsaa  er  „en  Be- 
skuen  af  sig  selv".  Hvad  der  tiltrak  ham  hos 
Bøgh  var  aabenbart  dennes  følelsesfulde  Per- 
sonlighed, baade  fordi  han  i  sit  Hjærte  anerkjendte 
denne  „bedre  Natur" ,  og  fordi  han  fandt  sin 
Sentimentalitet  tilfredsstillet  ved  dens  Udslag.  Jeg 
tror  imidlertid,  at  hans  Venskab  for  Bøgh  hørte 
til  hans  mest  oprigtige  Følelser  og  at  han  vir- 
kelig beklagede,  at  Baandet  mellem  dem  slap- 
pedes. Det  vilde  være  af  megen  Interesse  for 
Skildringen  af  begge  disse  To,  om  man  havde 
et  stenografisk  Referat  af  nogle  af  de  Samtaler, 
de  ofte  førte  med  hinanden  i  Algreen-Ussings 
hyggelige  Værelse  i  Mørkningstimerne  om  Eftermid- 
dagen, medens  Ilden  lyste  fra  Kakkelovnen  og  de 
Begge  laa  paa  Tæppet  og  skrællede  Appelsiner. 

Senere  var  vistnok  Vilhelm  Bergsøe  den 
af  Klubbens  Medlemmer,  med  hvem  Bøgh  var 
intimest.  Bergsøe  blev  strax  ved  første  Møde 
aldeles  enthousiasmeret  i  Bøgh;  men  Sandheden 


69 

tro  maa  jeg  tilstaa,  at  det  varede  meget  længe, 
inden  disse  Følelser  bleve  gjengjældte.  Dog  gik 
det  første  løse  Bekjendtskab  efterhaanden  over  til 
et  nøjere  Samliv,  der  varede  en  temmmelig  lang 
Aarrække,  og  hvorunder  de  i  literær  Retning  tro 
stode  hinanden  bi;  særlig  undergik" alle  Bergsøes 
første  Værker  Bøghs  Gjennemsyn." 

Klubbens  Medlemmer,  Bøgh  og  Frederik 
Ussing  fraregnede,  vare:  Charles  Abrahams, 
nu  Arkitekt,  H.  C.  Bandtholtz,  den  Gang  Can- 
cellist  i  det  holstenske  Ministerium,  Carl  Car- 
stensen, nu  Redaktør  af  „Dagens  Nyheder", 
H.  C.  Holch,  nu  Byskriver  i  Hillerød,  Poul 
Løvenørn,  nu  Ministerresident  i  Washington, 
C.  Scavenius,  nu  Ejer  af  „Klintholm"  paa  Møen, 
I.  F.  Scavenius,  nu  Kultusminister,  C.  A.  Schon- 
heyder  og  Victor  E.  Quistgaard,  Ejer  af  en 
Herregaard  i  Skjelskøregnen.  Kort  Tid  derefter 
indtraadte  Carl  Drebolt,  nu  Kontorchef  i  Ge- 
neralskattedirektoratet, noget  senere  Vilhelm 
Bergsøe  og  i  Klubbens  sidste  Leveaar  Ingvar 
Hjerrild,  den  Gang  Medarbejder  af  „Dagbladet" 
f  1864. 

Igjennem  Hr.  stud.  juris.  Tage  Algreen- 
Ussing  har  jeg  velvillig  faaet  et  Uddrag  af  den 
af    F r.  Algreen-Ussing     forte    Forhandlings- 


protokol  samt  af  nogle  af  hans  private  Opteg- 
nelser om  Klubben.  Af  disse  vil  jeg  fremføre 
enkelte : 

27de  Oktober  1857.  Fr.  Bøgh  oplæser:  „„Et 
Aftenmøde,"  religiøst  Digt.  Dette  Digt,  hvis 
Tanke  og  Behandling  ere  lige  smukke,  var  ikke 
egnet  til  at  fremkalde  en  egentlig  Diskussion  eller 
Kritik;  men  Klubben  skylder  Forfatteren  Taknem- 
lighed, fordi  han  har  bragt  det  første  Offer  og  brudt 
den  fortrolige,  subjektive  Udtalelse  en  Bane." 

24de  November  1857. Fr.  Bøgh  over- 
raskede Klubben  ved  at  forelæse  et  muntert  lille 
Digt  „Yæddemaalet" ,  som  gjorde  megen  Lykke. 
—   Andet  er  der  ikke  her  at  sige   om  det;   men 

det  er  da  egentlig  ogsaa  Nok. F  r.  A 1  - 

green-Ussing  oplæste  sin  Afhandling  „om 
den  danske  Bondes  Stilling".  Denne  gav  An- 
ledning til  en  Diskussion,  hvis  Grundtræk  vi 
skulle  søge  at  give  her.  Idet  man  gik  ud  fra 
Spørgsmaalet :  „Kan  en  Bonde  være  dannet?"  som 
blev  forsvaret  af  Bøgh  og  Algreen-Ussing 
og  ivrig  bestridt  af  alle  de  Andre,  delte  man  sig 
i  to  Grupper,  som  dog  væsentlig  kom  til  at  be- 
handle de  samme  Spørgsmaal.  Skjønt  i  en  uhyg- 
gelig Orden  bleve  følgende  Hovedspørgsmaal 
debatterede:  imo  Ere  Kundskaber  nødvendige  til 
almindelig    Dannelse?      Dette    antoges    af    Alle. 

2d0  Paa  gjensidig  Opfordring  fremsattes  følgende 
Definitioner  paa  almindelig  Dannelse.  Minoriteten 
(Bøgh  og  A-U):  Dannelse  er  begrundet  i  Aands- 
adel,  forbunden  med  Takt.  Majoriteten:  Hjærtets 
og  Aandens  Dannelse  konstituere  almindelig  Dan- 
nelse. 3ti0  Ved  Udelukkelse  af  det  første  Led  i 
Minoritetens  Definition  vare  Alle  enige  i  at  faa  en 
Definition  paa  social  Dannelse  som  begrundet  i 
Takt  alene.  Endelig  opkastedes  Spørgsmaalet : 
„Kan  et  dannet  Menneske  stjæle?"  Minoriteten 
fandt  Betryggelse  nok  herimod  i  sin  Definition 
(Aandsadel).  Majoriteten  søgte  denne  Betryg- 
gelse i  Takten,  som  ligger  i  Hjærtets  Dannelse. 
Med  Akklamation  vedtoges  saaledes,  at  Skurke 
ej  ere  dannede." 

22de  December  1857. ' —  Fr.  Bøgh' s 

„Ouverture",  „Det  første  Brev",  tiltalte  i  høj  Grad 
og  satte  Medlemmerne  godt  i  Stemning.  Forma- 
liter  og  realiter  lige  godt,  fandt  ikke  engang 
Carstensens  hvasse  og  kritiske  G-Pen  Noget 
at  udsætte  ved  det.  —  —  —  Derefter  forelæste 
Fr.  Bøgh  to  Digte  „Et  Intermezzo"  og  „En 
Sommerrejse" ,  af  hvilke  det  første  var  en  ren 
Ubetydelighed  og  røbede  megen  Lighed  med 
H  e  i  n  r.  Heine;  det  andet  gav  Anledning  til 
baade  Form-  og  Stolkritik,  idet  nogle  af  Rimene 
fandtes  mindre  heldige,  og  Situationen   i  sig  selv 


forekom  et  Medlem  at  give  Anledning  til  en  frivol 
Betragtning,  som  Forfatteren  naturligvis  hverken 
havde  tilsigtet  eller  kunde  være  tjent  med." 

26de  Marts  1858.  —  —  —  Fr.  Bøgh  tog 
Ordet  og  forelæste :  „Melodien" ,  en  Novellette. 
Er  der  blevet  klaget  over,  at  de  øvrige  i  Klub- 
bens Tjeneste  producerede  Arbejder  manglede 
Stof,  saa  danner  dette  Bøghs  Arbejde  en  hæder- 
lig Modsætning  dertil;  thi  man  kunde,  uden  at 
være  overordentlig  sparsom,  skabe  flere  Noveller 
med  Tankefylde  af  den  ene ;  og  dog  var  den 
Intet  mindre  end  langtrukken:  tværtimod,  den  ene 
Idé  snublede  over  den  anden  og  fandt  kun  en 
tarvelig  Plads  i  de  36  Sider.  — 

23de  September  1858.  „ Fr.  Bøgh  op- 
læste derpaa  „En  Gjøgler",  Skuespil  i  fem  Akter. 
Det  var  et  meget  rigt  Skuespil  med  den  Hovedidé 
at  vise,  at  en  Skuespiller  ogsaa  kan  være  en  Kunst- 
ner i  Ordets  sande  Betydning  og  ikke  behøver 
at  være  Gjøgler;  men  ved  Siden  af  den  unge,  be- 
gejstrede Paul,  som,  uagtet  han  forstødes  af  sine 
Venner  og  endogsaa  af  sin  Fader,  dog  holder 
fast  ved  sin  Kjærlighed  og  ved  sin  Kunst,  ved 
Siden  af  ham  var  der  indlagt  en  Digter,  som  var 
behandlet  med  en  saadan  Forkj ærlighed,  at  man 
kunde  tvivle  om,  hvem  der  egentlig  var  Hoved- 
personen. — 

8de  December  1869.  —  —  —  „Uglen  og 
liden  Else" ,  et  elegisk  Digt  i  Folkevisemanér  af 
Fr.  Bøgh,  er  tilstrækkelig  bedømt  ved  Angivelsen 
af  Forf.  — 

6te  Marts  1860. „En  glad  Aften",  Digt 

i  to  Afdelinger  af  Fr.  Bøgh,  gjorde  en  fryg- 
telig Virkning,  og  det  var  virkelig  ogsaa  stort, 
stort  ved  sin  Dristighed  i  Modsætningen  og  stort 
ved  det  Dæmoniske  i  Sproget.  Den  første  Af- 
deling var  „paa  Ballet"  —  den  anden  var  „i  Øl- 
hallen".  —  —  —  (Jvfr.  hermed  den  bekjendte 
Scene  i  „Fra  Piazzo  del  Popolo" ,  hvor  Frederik 
From  læser  sine  Digte :  „Paa  Ballet"  og  „Paa 
Bimpel"  op  for  Brandt,  Boldt  og  Vernon). 


Af  den  Brewexling  mellem  Fr.  A.-Ussing 
og  Frederik,  som  jeg  er  i  Besiddelse  af,  drager 
jeg  her  nogle  Breve  frem,  som,  foruden  at  de 
ere  ejendommelige  for  dem  Begge  og  give  et 
Indblik  i  deres  Venskabs  Karakter,  tillige  frem- 
byde et  Billede  af  Studenterlivet  i  de  Aar.  Det 
er  betegnende  for  dem  Begge,  at  hvert  Brev,  ja, 
enhver  Linje,  de  have  tilskrevet  hinanden,  med 
den  største  Omhu  er  gjemt  og  opbevaret. 

Korrespondancen  indledes  med  følgende  Brev 
fra  Alerreen-Ussing: 

Hojbro  51,  d.  5te  Februar  1857. 

Gode,  lille,  rare  Bøgh! 

Det  vil  maaske  forundre  Dem  at  modtage  et 
Brev,  undertegnet  med  de  berygtede  Bindestreger 
—  men  paa  den  anden  Side  tror  jeg  at  have 
tilstrækkelig  Grund  til  at  tilskrive  Dem  deri,  at 
jeg  ikke  fik  Lejlighed  til  mundtlig  at  lykønske 
Dem  til  Studenterværdigheden.  Har  De  anskaffet 
Dem  et  af  de  plebejiske  Kastemærker,  eller  øn- 
sker De,  at  jeg  skal  sende  Dem  et  pr.  Stafet? 
Det  vil  vist  gjøre  Opsigt  ude  i  Holbæksegnen.  — 
De  lever  vel  et  skrækkeligt  Yellevned  nu?  Bal 
og  Koncert  den  ene  Dag,  Koncert  og  Bal  den 
næste  Dag  — ■  thi  man  maa  jo  dog  „se"  Stu- 
denten overalt  og  vel  ogsaa  „spise  ham  af"  et 
og  andet  Sted.  Først  idag  hører  jeg,  at  De 
igaar  —  medens  jeg  forlængst  troede  Dem 
hjemme  i  Familiens  Skjød  i  Skamstrup  —  har 
været  saa  opmærksom  at  komme  op  til  mig. 
Ogsaa  for  denne  tiltænkte  Godhed  maa  mit  Brev 
takke  Dem. 

Jeg  har  i  disse  Dage  været  i  et  Par  Huse 
ude  paa  Deres  Egn,  og  overalt  har  jeg  hørt 
Deres  Forældres  Hus  omtales  paa  en  saadan 
Maade,  at  jeg  Intet  ønskede  hellere,  end  at  have 
Lov  til  at  komme  ind  og  besøge  Dem  en  Dag. 
Jeg  er  overbevist  om,    at  findes  der  noget  dansk 

Hus,  ved  hvis  Arne  Aand,  Hjærte  og  Gemyt  har 
opslaaet  sit  Hjem,  saa  er  det  i  Deres  Faders 
Præstegaard.  De  véd,  at  der  er  Intet,  jeg  i  al 
min  Lykke  sætter  saa  højt  som  et  behageligt, 
et  hvad  man  i  daglig  Tale  kalder  rigtig  „hygge- 
ligt" Hjem  —  aandelig  forstaaet.  Men  der  er 
dog  megen  Forskjel  paa  Byernes  og  Landets 
Familieforhold.  Byen  er  ikke  skabt  for  Enhed 
og  Sammenhold  —  men  Landet  og  Landlivet 
gjør  Sammenhold  til  en  Nødvendighed,  dog  ikke 
derfor  til  en  mindre  Behagelighed.  Derfor  er 
det,  jeg  saa  gjærne  vilde  kikke  ind  i  et  rigtig 
landligt  Familieliv  —  for  at  se,  hvorledes  man  i 
Byen  tilnærmelsesvis  skal  tilvejebringe  „Landliv" 
i  den  Retning.  Imidlertid  skal  De  nu  slippe  for 
mit  Besøg;  men  til  Sommer  indestaar  jeg  Dem 
ikke  for,  at  jeg  en  Dag  hilser  paa  Dem  i  „Deres 
Rede".  — 

Gamle  Molbech  sendte  igaar  Bud  efter 
mig,  for  at  spørge,  om  jeg  kunde  have  Lyst  til 
at  høre  nogle  Forelæsninger  over  udvalgte  Af- 
snit af  den  danske  Poesis  Historie,  nemlig,  saa- 
vidt  jeg  kunde  forstaa,  en  Udvikling  af  Striden 
mellem  Baggesen  og  Oehlenschlæger.  Jeg 
gik  overordentlig  gjærne  ind  herpaa,  navnlig  da 
han  vil  holde  dem  privatissime  i  sit  eget  Hjem 
og  til  Tider,  valgte  efter  Overenskomst.     Har  De 

Lyst   til   at   hore  Dem,    vil  De  saa   lade  mig  det 

vide,    og  jeg   skal   da    stræbe    at    finde   en  3dje 

Mand;    thi    for   mindre    end    3    vil    han   ej   læse. 

Han  vil  ikke  begynde  for  det  Første. 

Nu   maa  De   undskylde,    at   jeg   saa    længe 

har  spildt  Deres  Tid  med  min  Passiar.     Dersom 

De  i  Deres   landlige ,    idylliske   Ensomhed   skulde 

faa  Tid  tilovers,  vil  De  med  et  Par  Linjer  meget 

glæde  Deres 

stedse  hengivne 

Frederik  Algreen-Ussing. 

Paa  dette  første  Brev  fra  A.  -  U  s  s  i  n  g  fulgte 
en  meget  venlig  Indbydelse  fra  Frederik  til  at 
besøge  ham  den  kommende  Sommer  i  Skamstrup. 

Kort  før  Frederik  tog  Filosofikum  maa 
han  have  haft  nogle  Timer  hos  den  dengang  i 
Studenterverdenen  saa  bekjendte  Frisenberg 
Nielsen,  i  hvilken  Anledning  A.  -  U  s  s  i  n  g  til- 
skrev ham  følgende  Brev: 

Kjobenhavn,   d.  7de  Juni  1857. 

Motto :    7T/^v  ouat  fj.e's  rov  oxa^åaÅa  tzoioui/to.  l) 

Ev.  Math. 

Hvad  hører  jeg!    „Kai  ao,    uh   Brute!"    som 

den   gamle  Konsul  Cæsar  vilde  have  sagt.     De, 


J)  Dog  vé  den,   der  gjør  Forargelse. 


/  / 

Frederik  Georg  Mathias  Bøgh,  velmeri- 
teret  Philosophiae  Studiosus,  cognomine  „Syge- 
studenten1'  ,  De ,  som  i  Forening  med  mig  i  sin 
Tid  haanede  Erik,  med  Tilnavnet  Frisenberg, 
og  de  Letsindige,  der  benyttede  hans  Manuduk- 
tion,  De  er  nu  sunken  saa  dybt,  at  De  selv  lader 
Dem  manu  ducere  af  ham.  Ve  —  Ve  —  De 
gjør  mig  Sorg  paa  mine  gamle  Dage  og  gjør 
min  frodige  sorte  Manke  graa  før  Tiden.  Nødig 
tyr  jeg  til  Deres  Hjælp;  thi  jeg  afskyr  Forar- 
gelsen; men  nu  ere  de  onde  Dage  komne,  om 
hvilke  vi  sige:  „De  behage  os  ikke"  —  det  er 
udlagt:  nu  skal  jeg  begynde  at  læse.  Jeg  vil 
derfor  bede  Dem,  dersom  De  i  Løbet  af  imorgen 
(Mandag)  til  en  hvilken  som  helst  Tid  kommer 
forbi  min  jordiske  Bolig,  da  at  laane  mig  Alt, 
hvad  De  ejer  af  proppedeutiske  Kaallegier,  blot  til 
Onsdag.  Jeg  behøver  næppe  at  sige  Dem,  at  jeg 
ej  ønsker  at  se  Dem  Ansigt  til  Ansigt  før  min 
retmæssige  Harme  har  sat  sig. 

Deres  o.  —  s.  —  v.  — 
Frederik  Algreen-Ussing. 

c     "p  Exanimatus  philosophia. 

Hr.  Stud.  Frisenbergian.    Fr.  Bøgh. 

Abzugeben  in  Europa  —  mellem  Charlotten- 
borg og  Café  Suisse,  højt  under  Taget,  hvor 
Svalerne  bo. 

Kjobenhavn  d.  13de  Juli  1857. 

Kjære  Bøgh  —  gode  Ven! 

Da  jeg  antager,  at  De  nu  snart  er  kjed  af 
„Fyen,  Du  Land  for  Boghvedegrød  og  for  Nai- 
vitet", og  vender  tilbage  til  Jomfru  Gefions  gamle 
0,  tøver  jeg  ikke  længer  med  at  lade  Dem  høre 
fra  mig,  og  da  navnlig  melde  Dem,  at  De  rime- 
ligvis den  25de,  26de  eller  27de  vil  faa  et  næs- 
vist Besøg  af  en  paatrængende  Kjøbenhavner  — 
men  „Papegøjen  kommer  over  Deres  Hoved", 
som  der  staar  i  „østergade  og  Vestergade". 

De  véd,  hvorledes  det  gaar  med  Rejseplaner 
og  Rejsebudgetter :  hverken  Tid  eller  Penge  pleje 
at  slaa  til  ganske  efter  Beregningen,  og  jeg  kan 
derfor  ikke  sige  Mere,  end  at  jeg  rimeligvis  kom- 
mer d.  26de.  Resten  ligger  i  Gudernes  Knæer, 
som  vor  værdige  Mentor  Ludvig  f.  f. ,  vilde  sige. 

J .  . .  gik  det  da  galt ;  han  fik  rent 

ud  Slet  i  Græsk,  og  da  han  akkurat  havde  drevet 
det  til  32  i  de  foregaaende  12  Fag,  saa  stod  han 
ved  Examens  Slutning  4  Points  daarligere  end 
efter  første  Del.  „Et  broddent  Sværd ,  ved 
Thor!",  som  den  gamle  Palnatoke  vilde  sige, 
hvis  han  havde  kjendt  den  Herre.  De  skulde 
have  hørt  den  mageløse  Tone,  ja,  jeg  kan  gjærne 
sige:  det  aandelige  Hark,  min  værdige  Fætter 
gav  J.  i  Betragtning  af  det  lille,  simple  Ord:  Slet. 

Deri  laa  for  J.  en  Vexel  paa,  hvormange  han 
vilde  faa  af  den  Art  at  betale  ved  hver  Examen 
i  en  umindelig  Række  af  Aar.  Næsten  Alle  have 
iaar  faaet  2den  Karakter,  alle  Medlemmerne  af 
8de  Majs  Klubben ,  undtagen  forhenværende 
Lem  P. 

Apropos  —  tager  De  Dem  i  Sommer  Noget 
for  i  Retning  af  Klubben?  Thi  jeg  tror,  det  vilde 
være  sundt,  om  vi  strax  kunde  komme  i  en 
interessant  Virksomhed.  Jeg  har  liggende  det 
Digt,  jeg  tidligere  har  omtalt:  „Jueliaden,  poéma 
heroico-tragicomicum  P.  Løvenørn,  edidit  atqve 
multis  notis  exomavit  Fr.  A.-U".  Det  er  133 
Vers,  ganske  godt  holdt  —  det  Værste  ved  det 
Hele  er  mine  klassiske  Noter.  Dernæst  arbejder 
Jacob  Scavenius  og  jeg  paa  —  ja  gæt  én 
Gang,  gæt  ti,  hundrede  Gange,  og  De  gætter 
endda  ikke  paa  —  en  Udødelighedens  Dogmatik, 
set  alene  fra  Troens  og  Følelsens  Standpunkt! 
Hvem  skulde  tro,  at  J.  S.  og  jeg  skrev  religiøse 
Afhandlinger  i  vor  Sommerferie?  Nej.  De  ere  jo 
dialektiske !  Imidlertid  haaber  jeg  at  faa  dem  fær- 
dige; men  tror  De,  at  der  er  Noget  ivejen  for  at 
gjøre  dem  til  Gjenstand  for  Diskussion? 

—  Endelig  har  jeg  foruden  en  Mængde 
andre  Samlinger  samlet  en  Del  Notitser  om 
„Runernes  Magt"  hos  vore  nordiske  Fædre,  som 


So 

jeg  har  tænkt  at  benytte  som  Indledning  og  første 
Begyndelse  til  en  Diskussion  over  Overtro  i  Al- 
mindelighed; thi  jeg  foler  mig  ikke  stærk  nok  til 
selv  at  bearbejde  dem.  Jeg  venter,  at  De  engang 
sender  mig  en  Liste  over  Alt,  hvad  De  har  tænkt 
paa,  som  kan  sætte  mit  Haab  om  Klubben  in 
floribus. 

Dette,    vil  De  snart   se,    er   skrevet  i  et  fly- 
vende Hastværk;   men  mit  Hjærte  flyver  ikke  fra 
mig  som  Pennen,    idet  jeg  undertegner  mig  som 
Deres  —  for  det  Første  til  d.  26de  — 
hengivne  Yen 
Fr.  Algreen-Ussing. 

Fr.  A.-U.  besøgte  da  Frederik  i  Slutningen 
af  Avgust,  og  de  tilbragte  nogle  meget  fornøje- 
lige Dage  sammen.  Ussing  var  overordentlig 
elskværdig,  livlig  og  indtagende  under  dette  Op- 
hold, saa  han  vandt  Alles  Hjærter.  Frederik 
skriver  til  Ch.  øst  efter  at  have  fortalt  om  sin 
Rejse  den  Sommer  i  Fyen:  ., —  —  Jeg  tog  da 
hjem  til  Skamstrup  Præstegaard,  som  jeg  fandt 
aldeles  propfuld  af  Mennesker;  vi  vare  i  Sommer 
nogle  og  Tredive  om  Dagen.  Masser  af  Frem- 
mede bragte  Liv  og  Bevægelse.  Jeg  havde  fuldt 
op  at  tage  Vare,  og  tilsidst  kom  min  Ven  Ussing, 
som  af  Himlen    er  begavet   med  et  sjældent  Hu- 

meur.  Nu  blev  det  jo  rent  galt.  Vi  kjørte  paa 
Høstvogn,  jeg  kjørte  Hestene,  ja,  hvad  værre 
var,  jeg  kjørte  dem  i  Galop  gjennem  Tømmerup 
By,  medens  alle  Damerne  og  min  Ven  Algreen 
laa  i  yndige  Grupper  bagud  og  spillede  Sorte- 
Per.  Karen  havde  opfundet  en  ny  Manér  at 
spille  dette  højst  livlige  Spil  paa,  og  ved  mærk- 
værdigt Held  kom  vi  virkelig  hjem ,  uden  at  No- 
gen mistede  Hænder  eller  Ben.  Af  den  Slags 
Ture  foretoges  adskillige!  Kyhns1)  Damer  toge 
Del  i  Forlystelserne,  hvilket  jo  bidrog  Meget  til 
at  bringe  os  i  en  ret  livlig  Sindsstemning;  der 
var  især  en  Frøken  Vov — Vov ,  eller  saadant 
Noget,  som  var  grumme-grumme  —   —  —   — " 

Hafnia  A.  D.  o.  s.  v.  d.   8de  September  1857. 

Kjære  Bøgh! 
Undskyld ,  at  jeg  skriver  Dem  til :  det  er 
hverken  for  at  takke  Dem  for  sidst  —  hvortil 
jeg  forresten  føler  megen  Trang;  thi  det  var  3 
mageløse  Dage,  jeg  havde  hos  Dem  i  Skamstrup 
—  eller  for  blot  at  skrive  Dem  til ;  nej ,  det  er, 
fordi  Deres  lange  Udeblivelse  har  hensat  mig  i 
hvad  min  Ven  Dickens  vilde  kalde  „en  behage- 
lig Uvished"  om,    hvorvidt  De  endnu  er   levende 


')  Kyhn  var  Kjolnnand  i  Skamstrup. 

og  dette  Brev  skal  træffe  Dem  i  Præstegaarden, 
eller  om  De  er  død  og  Brevet  maa  søge  Dem 
ude  i  Omegnen  af  „Højlærde  og  Ærværdige  Sal. 
Hr.  Baggers  yndige  Drengebørn"  x). 

Jeg  har  søgt  Dem  i  Deres  Hjem  omtrent  2 
Gange  hver  Dag,  siden  jeg  kom  hertil;  men  De 
befinder  Dem  vel  saa  vel,  at  De  ej  vil  sige :  „Far 
vel!"  til  de  velsignede  Egne,  hvori  De  har  op- 
slaaet  Deres  Pavluner. 

laften  holde  vi  en  hellig  dirigerende  Synode 
for  at  vedtage  Klubbens  Træden-i-Kraft.  Det  er 
blot  administrativt;  men  i  Begyndelsen  af  næste 
Uge  ville  vi  holde  det  første  rigtige  Møde. 

Paa  Løverdag  er  der  Rusgilde.  Der  er 
Haandværksfolk  uden  for  Deres  Værelse  og  lidt 
Kolera  i  Byen. 

„løvrigt    henholde    vi    os    til    nedenstaaende 
Uddrag    af   Aviserne".    —    Tør    jeg    bede    Dem 
bringe  Deres  hele  elskværdige  Familie  min  Hilsen 
og  i  Tilfælde  af  Tid  o.  s.  v.  skrive  til  Deres 
Fr.  Algreen-Ussing. 

Die  Lilie,  die  Rose,  die  Taube,  die  Sonne, 
die  liebte  ich  einst  mit  Liebes  Wonne, 
ich  lieb'  sie  nicht  mehr. 

D.  u.  s.  F.  A.-U. 


')  Refererer  sig  til  et  Gravsted  paa  Skamstrup  Kirkegaard. 

Skamstrup  d.   13de  September  57. 

Kjære  Ussing! 
De,  som  henholder  Dem  til  Aviserne,  kunde 
af  Dødsfaldene  heri  have  set,  at  jeg  ikke,  siden 
vi  sidst  saas,  har  gjort  nærmere  Bekjendtskab 
hverken  med  Hr.  Baggers  sal.  Kjæreste  eller 
med  hans  yndige  Drengebørn.  Nej  —  jeg  sidder 
ganske  hyggeligt  her  i  min  Faders  Sofa  med 
den  prægtigste  Udsigt  til  Hunden  „Skjelskør"  l) 
og  til  det  Høstænge,  hvor  jeg  havde  den  Glæde 
at  kunne  sammenligne  mine  Bens  Længde  med 
Deres.  Jeg  har  virkelig  ofte  siden  hine  „tre 
mageløse  Dage"  ønsket,  at  jeg  havde  Dem  lidt 
nærmere,  saa  at  vi  i  „den  lille  Skov"  kunde  afhandle 
lærde  og  kuriøse  Materier  eller  paa  en  Bankeryg 
ligge  og  forfølge  de  vingelette  Skyer,  eller  paa 
Sponne-Bro  være  vittige  i  Samtale  om  at  mødes 
og  skilles.  Ligger  jeg  nu  om  Aftenen  i  min 
Seng  med  en  Cigar  i  Munden  til  Skræk  for  min 
Moder  og  de  hvide  Gardiner,  da  har  jeg  Ingen, 
for  hvem  jeg  kan  udvikle  de  psykologiske  Erfa- 
ringer, jeg  har  gjort  med  en  vis  Klasse  af  Menne- 
sker. Nu  hører  jeg  Dem  sige :  „Men  hvorfor 
ligger  De  da  derude  endnu?",  — ■  og  dette  Spørgs- 
maal  er  saa  meget  mere  naturligt,  som  jeg  ikke 
kan  sige,  at  jeg  „ligger  i  det  nyslagne  Hø,  tyg- 

1 )  Chasseur. 

gende  Drøv  paa  forgjemte  Noveller"1)  —  Høet 
er  nemlig  ikke  mere  nyt  og  de  forgjemte  No- 
veller har  jeg  læst  tilhobe  — ■  men  jeg  ligger 
dybt  begravet  blandt  Smaaredselsbøger,  Tiende- 
bøger, Kirkebøger,  Døbeattester  og  Skudsmaals- 
bøger,  som  jeg  maa  hjælpe  min  Fader  at  skaffe 
istand  inden  hans  snarlige  Afrejse.  Det  for- 
undrer mig,  at  De,  som  selv  gav  mine  Forældre 
det  Raad  at  benytte  Sønnen  til  forefaldende  Ar- 
bejde ,  at  De  ikke  har  kunnet  udfinde  denne 
Grund  til  min  Udeblivelse.  løvrigt  har  jeg  dog 
ikke  herude  faaet  Støv  paa  mine  Vinger,  jeg 
har   rørt   dem,    kan  De   tro:    jeg   har  været   paa 

Vejrhøj  og  i  Adelersborgegnen.   —  —  — 

—  —  —  —   —  —  Naar  jeg  kommer  til  Byen 

igjen,  véd  jeg  ikke;  paa  Onsdag  er  det  min 
Faders  Fødselsdag,  og  dernæst  skal  vi  have 
Høstgilde,  og  at  jeg  maa  oppebie  begge  disse 
Højtidsdage,  begriber  De  vist  let.  Hvis  De  skulde 
faa  et  Par  øjeblikke  tilovers,  da  tænk  paa,  at 
Skamstrup  Præstegaard  rummer  En ,  der  ikke 
har  Nok  af  „nedenstaaende  Uddrag  af  Avisen", 
men  gjærne  ser  et  venligt  Ord  fra  en  medlidende 
Ven.     Hils  alle  Bekj endte  fra 

Deres  hengivne 
Frederik  Bøgh. 

])  Se  Plougs  Digt:    „I  Sommerferien". 


<s;> 


Kjobenhavn,  Frederiks  Hospital  d.   15de  September  1857. 

Kjære  Ven! 

Omtrent  5  Minutter  ere  forløbne,  siden  jeg 
modtog  Deres  venlige  Brev ;  efter  en  moden  Over- 
vejelse er  jeg  kommen  til  det  Resultat,  at  det 
mest  Passende  vil  være  at  skrive  Dem  til  —  da 
jeg  er  bange  for,  at  De  vil  følge  mit  Raad  om 
at  tilbringe  Vinteren  i  Deres  Families  Skjød. 
Bange?  Ja,  thi  i  saa  Fald  frygter  jeg,  at  vor 
Klub,  vor  Klub,  vor  grumme  lille  Klub  — ■  gaar 
aldeles  i  Hundene. — — 

Jeg   forsikrer  Dem ,    at  jeg   misunder 

Dem  Deres  fortsatte  Sommerophold :  først  Hø- 
stænget;  her  i  Kjøbenhavn  maa  man  jo  gaa  hen 
til  en  Hyrekusk  for  at  se  Hø,  og  saa  træffer  man 
dog  ikke  dér  sine  gamle  Venner,  Ole  Kollerød, 
Frederik  Bøgh  og  Conradi  —  excusez ! 
Dernæst  Udsigt  til  en  Lænkehund!  Det  vil  være 
Dem  fordelagtig  bekjendt,  at  her  i  Byen  findes 
et  ikke  ringe  Antal  af  Hunde,  mange  endog  med 
Prædikat  af  „herreløse"  ;  men  er  her  en  eneste 
rigtig  Lænkehund,  end  sige  en  Lænkehund,  der 
lyder  det  ligesaa  tiltalende  som  klangfulde  Navn: 
„Skjelskør"  —  saa  vil  jeg  hedde  — .  Noksagt! 
Hvad  jeg  ikke  misunder  Dem  er  Smaaredsels- 
bøgerne ;  men  det  hører  jo  med  til  at  fuldstæn- 
diggjøre  Præstegaardens   ideelle  Side.      Naar  De 

nu  har  været  en  3  Uger  endnu  derhjemme  — 
saa  skulde  De  gjøre  et  kort  Besøg  her,  pakke 
Deres  Bøger  og  Haandtegninger  ind  og  saa  tage 
Reisausz  igjen  til  Skamstrup.  Kjøbenhavn  vilde 
jo  blive  saa  dejlig  lang  i  Ansigtet,  naar  Vinteren 
kom  og  Frederik  Bøgh  ikke  kom;  men  det 
kunde  Kjøbenhavn  have  godt  af  til  en  Afvexling ! 
Og  tænk  Dem:  hvilket  Otium  i  Deres  Families 
Skjød  til  at  dyrke  Allotria  —  trods  Alt,  hvad 
min  Ven  Kyhn  indvender  derimod:  min  Ven 
Kyhn    -   ■    hvorledes    lever   den    klassiske   Figur? 

Varmen  herinde  er  gaaet  over  —  og  det  er 
blevet  koldt;  ja,  det  behøver  jeg  vel  næppe  at 
tilføje;  al  Frugt  er  billig,  blaa  Blommer  forbudte 
og  Graapærerne  raadne.  De  lever  vel  stedse 
med  Pærer  og  stegte  Æbler?  Under  saadanne 
epidemiske  Sygdomme  ere  stegte  Æbler  vist  det 
Allerbedste,  man  kan  nyde.  Sover  De  immeran- 
væk  og  bestandig  til  Middag  med  Peter  Simplex 
eller  Deres  Tipoldefaders  „algieriske  Krig"1)? 

Lad  mig  se  —  dette  Brev  faar  De  jo  imor- 
gen,  ja!  Saa  læser  De  det  maaske  ogsaa  imor- 
gen  (har  De  en  svag  Mave,  saa  tag  det  ikke  paa 
én  Gang)  og  saa  besvarer  De  det  maaske  engang, 


')  Sigter  til  N.  S.  Bøghs    „Algierske  Freds  Historie"   1747. 

naar  De  har  Tid  —  eller  naar  De  ikke  har  Tid ; 
thi  saa  skriver  jeg  bedst  Breve.  Kommer  De 
ikke  i  de  første  8  Dage ,  vil  De  saa  skrive ;  thi 
jeg  vil  dog  nødig  holde  altfor  mange  Klubmøder 
uden  Dem.  I  Løverdags  var  der  et  lille  Sold  i 
Foreningen,  hvor  Russerne  naturligvis  som  altid 
mente,  at  det  bedste  Udtryk  for  „Gemiith  und 
Gefiihle"  laa  i  en  eftertrykkelig  Syngen  —  og 
per  Baco  di  Yerulam  —  der  var  Klang  i  de 
Stemmer;  at  Yinduerne  ikke  sprang  ud  og  Poli- 
tiet ind,  undrer  mig  virkelig.     Rusgildet  er  udsat. 

Men ,  nu  maa  De  undskylde  min  lange 
Passiar;  De  véd,  at  jeg  lider  af  den  berømte 
filosofiske  „horror  vacui."  Vil  De  hævne  Dem 
paa  en  ædel  Maade  og  sanke  hvad  man  i  daglig 
Tale    kalder    gloende   Kul   paa    mit   Hoved,    saa 

sknv  t!l  Deres  hengivne 

Frederik  Algreen-Ussing. 

Copenhague,  Place  du  haut-pont 
le  2 jieme  Septembre  1857. 

Kjære  Ven! 
Da  Deres  Broder  Nicolaj  har  bekræftet 
mig  —  hvad  jeg  allerede  af  Deres  sidste  ven- 
skabelige Brev  „beg}rndte  at  ane'"  —  at  De  vilde 
tilbringe  endnu  mindst  en  14  Dages  Tid  i  landlig 
Ensomhed,  kan  jeg  jo  ikke  skjule  min  Lyst  til  at 

plage  Dem  endnu  engang.  Tilmed  maa  jeg 
sige,  at  Klubben  giver  mig  20  Skilling  om  Ugen 
til  „Kontorhold'"  hvorunder  den  rimeligvis  ind- 
befatter en  Forpligtelse  for  mig  til  at  „være  fri- 
modig paa  mit  Kontor"  og  have  Lyst  til  at  kor- 
respondere med  de  udenbys  Lemmer.  Som  sagt, 
vi  have  holdt  vort  første  Mode,  og  det  var  os 
Alle  meget  tilfredsstillende:  Interesse  for  Sagen, 
ivrig  Diskussion  fra  alle  Sider,  nogen  sund  og 
megen  usund  Logik,  ingen  overdreven  Nydelse 
af  aprioriske  Toddyer  (kan  De  den  ?)  kort :  det 
Hele  var,  for  at  tale  med  en  æret  Samtidig:  Ak 
saa  lagom!  B.  viser  maaské  noget  vel  megen 
Hang  til  Kancellistil  og  Vidtløftighed ,  for  ikke  at 
henføre  ham  under  Rasmus  Nielsens  Kategori: 
Yrævl  —  men  det  gaar  vel  over.  Vi  have  om- 
redigeret Vedtægterne.  — 

(Tankestreger  o:  her  har  Forfatteren  Intet 
tænkt ,  her  maa  Læseren  heller  Intet  tænke ;  det 
er  udlagt:  De  kan  lade  Deres  Indbildningskraft 
gaa  løs  uden  Mundkurv  og  imaginere  Dem  en 
livlig  Beskrivelse  af,  hvorledes  Kjøbenhavn  ikke 
ser  ud  i  denne  Tid!)  —  —  —    — — 

Deres  hengivneste 
(som  Oehlenschlæger  skriver) 

Frederik  Algreen-Ussing. 

Skamstrup  d.  27de  September  1857. 

Kjære  Ussing! 
De  er  et  ypperligt,  godt  Menneske:  frimodig 
sidder  De  paa  Deres  Kontor  og  forbarmer  Dem 
over  stakkels  udenbys  Medlemmer,  medens  jeg 
kun  altfor  ofte  føler  Det,  som  Poul  Moller  kalder 
Moralitetens  svage  Grundvold  i  Brevskriveriet. 
Men  nogen  Undskyldning  har  jeg  dog  imidlertid 
haft:  jeg  er  nemlig  immer  lustig,  altid  paa  Rejse, 
immer  derjenige.  Denne  Gang  har  jeg  foretaget 
mig  en  lille  Udflugt  til  Adelersborg-Egnen ;  i  højt 
Vejr  besteg  jeg  Vejrhøj,  hvorfra  jeg  paa  den  ene 
Side  kunde  se  Frue  Kirke,  medens  Ebeltofts  Om- 
egn ganske  tydelig  hævede  sig  paa  den  anden 
Side.  En  yndig  Tur  havde  jeg, -og  da  jeg  re- 
turnerede i  Fredags,  fandt  jeg  Deres  højst  vel- 
komne Brev  af  21de.  Heraf  saå  jeg,  at  Klubben 
lader  til  at  komme  igang,  hvilket  har  været  mig 
et  meget  glædeligt  Budskab  at  modtage.  Jeg 
kan  nu  ret  levende  sætte  mig  ind  i  Klubbens 
Debatter:  Dem  ser  jeg  paa  en  vældig  Præsident- 
stol, og  Talen  flyder  fra  Deres  Læber  lifligere 
end  Honning: 

„En  sagte  Torden 

dundrer ; 

hele  Norden 

undrer." 

—   —   —  —   —   —   —    Yi  have  højtideligholdt 

min  Faders  Fødselsdag  med  Fødselsdagspragt, 
som  er  „Landet"  egen;  jeg  skrev  et  stort  Fest- 
karmen, saadan  et  lille  Skamstrup-Billede,  hvori 
Kirkeklokker,  Svaler,  Rotter,  en  Husnisse,  den 
gamle  Merskumspibe,  en  Hassel  „fra  den  lille  Skov" 
og  Kor  af  Havens  Trær  spillede  de  vigtigste 
Roller;  en  heldig  Ramme  fik  jeg  til  det  Hele  ved 
Børnesang  til  Begyndelse  og  Børnesang  til  Slut- 
ning. Gider  De  læse  det  engang  i  en  mødig 
Stund,  saa  er  det  til  Tjeneste.    —   —   —   —   — 

[Jeg  aftrykker  her  det  af  Frederik  omtalte  Digt.] 

Den  gamle  Præstegaard. 

Børnene   synge: 
Der  er  saa  lifligt  og  saa  godt  at  bo, 
hvor  Kjærlighed  er  Husets  Smykke, 
hvor  Livet  bærer  Frugt  i  Kristen-Tro 
og  Haabet  tænder  Lys  i  Skygge, 
hvor  Spurv  har  Rede  under  Husets  Tag, 
og  Glædens  Svale  hver  en  Sommerdag 
kommer  med  sit 
fro  Kvirrevit 
og  synger  højt  om  Husets  Hygge. 

Saa  Gud  velsigne  da  vor  kjære  Fa' er, 
som  trygt  vor  Kjærlighed  har  fredet, 

som  har  set  Alting  gjennem  Haabets  Glar 

og  fuld  af  Tro  til  Gud  har  bedet, 

at  hver  en  Knop  maa  vorde  smuk  og  stor, 

saa  vi  kan  takke  Dig  med  Hjærtets  Ord 

her  paa  Din  Fest 

som  vi  kan  bedst, 

for  hvert  et  Skridt,  Du  har  os  ledet. 


Kirkeklokkerne: 

Det  er  saa  underligt  for  os  idag 

at  sidde  her  over  Dit  Præstegaardstag : 

I  er  saa  glade  og  fulde  af  Lyst, 

os  banker  Hjærtet  lidt  trangt  i  vort  Bryst; 

thi  hver  en  Søndagmorgen  vi  klang 

og  ønsked  Dig  Held  til  Din  Kirkegang, 

og  naar  Du  da  steg  i  Din  Sognevogn 

og  kjørte  afsted  til  vort  Nabosogn 

for  dér  at  forkynde  Vorherres  Ord 

for  hver  en  eneste  Sjæl,  som  tror, 

da  fulgte  vi  Dig  paa  Vej  med  vor  Klang  - 

Herregud,  nu  bli'er  det  snart  sidste  Gang. 

Det  er  dog  saa  sælsomt  at  skilles  ad 

for  dem,  som  ret  ved  hinanden  er  glad. 

Du  talte  Guds  Ord  paa  det  hellige  Sted; 

men  vi  —  vi  hjalp  Dig  dog  ogsaa  dermed; 

i  Kirken  var  Du  Vorherres  Præst, 

vi  præ'ked  i  Taarnet  som  vi  kunde  bedst; 

i  Kirken  brugte  Du  djærvt  Din  Tunge, 

fra  Taarnet  vi  lod  vor  Stemme  runge 

og  kaldte  paa  Gamle  og  kaldte  paa  Unge, 

at  drage  Enhver  som  en  værdig  Gjæst 

til  Sønnens  hellige  Bryllupsfest; 

og  nu  skal  vi  skilles  —  hvor  sælsomt  det  gaar, 

snart  Afskedstimen  nu  forestaar; 

hav  Tak  da  for  Tiden,  vi  leved  tilsammen, 

Gud  være  med  Dig!     I  Jesu  Navn,  Amen! 


Svalerne: 

Nu  trækker  Væslen  sin  Regnkappe  paa, 

og  Storken  er  fløjet  fra  Rede, 

med  rødkindet  Æble  de  Frugttræer  staa, 

og  Blomsterne  blive  saa  faa,  saa  faa, 

at  næsten  man  om  dem  maa  lede. 

Vi  fryse,  vi  Stakler,  og  derfor  vi  maa 

paa  vor  Vinge  nu  bort  gjennem  Luften  gaa; 

dog,  inden  vi  rejse,  vil  ogsaa  vi  Smaa 

i  al  Underdanighed  vove  at  bede 

om  Lov  til  at  sende  Dig  Hilsen  idag 

og  bringe  Dig  Tak  for  det  gjæstfrie  Tag, 

hvorunder  Du  smukt  lod  os  frede. 

Og  naar  Du  saa  rejser,  Du  Præstemand, 

besøge  vi  Dig,  derpaa  stole  Du  kan, 

i  Dit  Fyens  Land. 

Vi  fryse,  vi  Stakler,  nu  fryse  vi  tit, 

Kvirrevit, 

Kvit,  Kvit! 


En  gammel  Rotte: 
Deres  Velærværdighed ! 
Fremfor  Alt  bliv  ikke  vred 
for  min  store  Dristighed; 
jeg  er  bare  stegen  ned 
fra  min  nye  Lejlighed 
her  i  Husets  anden  Kant;     ' 
thi  som  valgt  Repræsentant 
her  vor  Tak  jeg  skal  Dem  bringe, 
skjønt  De  vist  den  agter  ringe, 
for  den  Tid,  vi  havde  Ro 
her  i  Deres  Præstebo. 
Haan  mig  ikke,  spark  ej  paa  mig, 
lad  blot,  som  De  ikke  saå  mig. 
Fos  mig  ej  —  De  maa  ej  spotte 
mig,  en  stakkels  gammel  Rotte; 
spyt  ej  paa  mig,  spark  mig  ikke, 
indtil  jeg  mig  kan  forstikke 
hurtig  under  Deres  Gul' 
i  mit  Hul. 

Husnissen: 

Goddag  Du!  —  Du  kjender  mig  da  tilvisse, 

thi  i  Dit  eget  Hus  er  jeg  Nisse, 

jeg  gaar  og  pusler  og  lirker  omkring 

og  tager  mig  af  alle  mulige  Ting. 

Dig  lider  jeg  godt,  det  skal  Du  dog  vide; 

thi  tit,  naar  det  lakked  ad  Nattetide, 

og  Søvnen  ej  kom  paa  mit  øjelaag,   _ 

da  gik  jeg  til  Dig,  naar  Du  sad  ved  Din  Bog, 

og  satte  mig  hen  i  den  mørkeste  Krog. 

Var  Du  saa  glad,  da  var  jeg  ogsaa  fro; 

men  tegned  sig  Rynkerne  hen  over  Panden, 

da  havde  jeg  hverken  Rist  eller  Ro, 

jeg  grubled  og  grunded  og  brugte  Forstanden. 

Idag  er  jeg  kommen,  som  vel  Du  forstaar, 

for  at  ønske  Dig  Held  i  det  kommende  Aar. 

Og  husk  saa  paa  mig,  naar  bort  vi  skal  flytte, 

og  skaf  mig  en  god  og  rummelig  Bøtte. 


Den  gamle  Merskumspibe: 

Man  kan  blive  kjed  af  sit  Pibebræt, 
og  af  at  hænge  bliver  man  træt; 
derfor  blev  jeg  glad,  naar  Du  mangen  Gang 
tog    mig    med    paa    Din    Vandring    i    Mark    og 

paa  Vang; 

da  hørte  jeg  altid  lidt  Fuglesang, 

og  Marker  saå  jeg  og  grønne  Enge; 

dem  tænkte  jeg  paa,  naar  jeg  siden  hang 

og  Tiden  blev  mig  saa  gruelig  lang, 

fordi  jeg  nu  ikke  kan  lide  at  hænge. 

Saa  gik  jeg  istykker  —  jeg  stakkels  Skind  — 

men  Du  —  Du  fik  mig  til  Staden  ind, 

og  saa  blev  jeg  pæn,  det  maa  man  mig  lade; 

nu  hører  jeg  derfor  med  til  de  Glade, 

ja,  næsten  jeg  tror,  jeg  hør'  med  til  de  Unge, 

for  nu  har  jeg  ordentlig  Vejr  i  min  Lunge! 


Kor  af  Havens  Trær: 

Naar  Maanen  staar  op 

over  Kirkens  Top 

og  sejler  hen  over  Himlen, 

og  Skyen  saa  snart 

fejer  bor.t  i  en  Fart, 

og  klar  vorder  Stjærne vrimlen, 

da  staa  vi  saa  glade, 

vi  Træer  smaa, 

og  skjønne  ret  paa 

vore  Knopper  og  Blade, 

da  ønske  vi  bare, 

at  Nogen  dog  saå 

hvor  yndige  klare 
de  Smaastjærner  staa. 
Men  Alting  var  stille 
omkring  i  hver  Bo; 
thi  heller  man  vilde 
ha'e  Hvile  og  Ro. 
Dog  Du  kom  herud 
fra  den  kalkede  Mur 
og  tænkte  paa  Gud 
og  hans  skjønne  Natur; 
naar  Alting  da  ligger 
i  Hvile  og  Fred, 
Fuldmaanen  den  nikker 
saa  smukt  til  Dig  ned; 
hav  Tak  for  hver  Nat,  da 
Dit  Selskab  vi  fik, 
saamangen  en  Skat  da 
for  Øjet  opgik. 


En  Hassel  fra  ..den  lille  Skov: 

Hvor  staar  jeg  godt  her  under  Bøgens  Kroner, 
naar  alt  i  Yaar  sig  smukt  hvert  Blad  oplukker. 
Smaafuglene  i  Grenene  sig  vugger, 
02  nedenunder  blomstrer  Anemoner. 

Den  hele  Skov  af  Foraarskvad  da  toner; 
men  selv  naar  Efteraaret  frem  sig  dukker, 
naar  Vinden  mangt  et  Blad  af  Træet  plukker, 
selv    nu    —    hvor    staar   jeg    godt    bag    Bøgens 

Kroner ! 

Du  planted  mig  i  denne  Rigdoms  Fylde, 
Du  saå  til  mig  fra  den  Tid,  jeg  var  liden, 
og  Dig  maa  alt  mit  Liv  jeg  ganske  skylde. 

Jeg  voxed  til,  og  jeg  blev  stor  med  Tiden, 

tilsidst  jeg  lærte  ogsaa  Dig  at  hylde 

og  bringe  Dig  min  Tak  for  Plante-Fliden! 


Børnene  synge: 

Minderige  Hjem,  hvor  herligt 
skal  Du  lyse  paa  vor  Sti! 
Fader,  Moder  staa  saa  kjærligt 
for  vor  Tanke  smukt  deri. 
Hvilken  Gave,  gode  Gud, 
gav  Du  os  ej  strax  med  Livet! 
Alting,  Alt  Du  har  os  givet  — 
Lovet  være  Lysets  Gud! 

Kjøbenhavo,  cl.  29de  September  1857. 

Kjære  Bøgh! 
Det  var  Mere,  end  jeg  havde  troet,  at  De  i 
Deres  landlige  Ensomhed  skulde  ville  være  over 
at  skrive  mig  til  —  men  Tak  skal  De  have;  i 
Mangel  af  Dem  selv  ere  Deres  Breve  velkomne. 
Ja,  hvad  skal  man  sige: 

Mach  auf,  mach  auf  das  Hollenthor, 
Ich  bin  der  Heinrich  Heine! 

Saa  foretrækker  jeg  at  synge  med  gamle 
Grundtvig  (apropos,  har  De  hørt,  at  han  skal 
være  bleven  forlovet  med  Juliette  Price?): 

Skal  de  gamle  Dages  Skjald 
skrive  over  Porten:    Sving, 
indenfor  er  Ingenting? 

Pro  primo,    hvad  angaar  Klubben,   da  holde 

vi  iaften  vort  andet  Møde  —  —  —  — — 

Jeg  tænker  mig  Deres 

Liv  delt  i  en  passiv  Nydelse  og  en  aktiv  Laden- 
Nyden:  under  denne  sidste  Kategori  henfører  jeg 
alle  de  Aandsprodukter,  som  jeg  formoder,  at  De 
i  Deres  stille  Timer  bringer  paa  Papiret  med 
Deres  „smaa  gridske  Penne".  Jeg  venter  nemlig, 
at  De,   saasnart  De  ankommer  her,   sender  mig 

en  Liste  over  de  hundrede  Afhandlinger  og 
Poesier,  som  De  har  udklækket  under  Paavirk- 
ningen  af  det  idylliske  Familieliv,  Tobak  og  Ho- 
stænget.  Her  have  vi  idag  et  rigtig  kjøbenhavnsk 
Vejr :  en  Støvregn,  saa  tæt,  at  den  næsten  falder 
i  det  Mellemblaa,  en  raa  Kulde,  som  gjør  mine 
Cigarer  fugtige  og  Nydelsen  af  Graapærer  mindre 
tiltalende  end  ellers  —  og  midt  i  Regnen  staar 
et  Ligfølge  paa  et  Hundrede  Vogne  og  et  Par 
Hundrede  tobenede  og  hjulbenede  Jøder,  der 
imidlertid  ikke  have  Raad  til  at  .,hjulbene"  ved 
denne  Lejlighed.  Det  er  Hædersmanden  M.  & 
Komp. ,  der  bliver  begravet :  Folket  græder  ved 
hans  Baare.  — 

Altsaa,  inden  den  10de  Oktober  kommer  De? 
Faar  jeg  ikke  at  vide,  naar  De  kommer  --og 
det  gjør  jeg  vel  næppe  —  saa  vil  jeg  bede  Dem 
hjemsøge  mig  quam  primus  nisi  prius  efter  An- 
komsten; thi  den  første  Aften  er  det  vel  for 
arrogant  at  bede  om?  Jeg  vil  ende  mit  Brev  paa 
samme  klassiske  Maade,  som  en  Skolelærer 
havde  endt  en  Ansøgning  til  Bergens  Biskop, 
som  jeg  læste  forleden  Dag:  .,Deres  Eminentius, 
Højstærede  Superintendentius,  mon  frére,  kjære 
Hr.  Collega!" 

Hele  Klubben  anbefaler  sig  i  Deres  Erin- 
dring: vi  skulle  mindes  Dem  iaften!    Tantum! 

Deres  hengivne 
Fr.  Algreen-Ussing. 

Hr.  Stud.  jur.  haud  ill.  Fr.  Bøgh,  cand. 
phil.  laud.  et  publ.  encomio  om.  Medlem  af 
Klubben  af  8de  Maj. 

Frederik  var  flyttet  fra  Salicaths  og 
boede  nu  i  Bredgade  i  Nærheden  af  Kongens 
Nytorv.  Han  vendte  tilbage  til  Kjøbenhavn  den 
8de  Oktober,  og  da  han  om  Aftenen  kom  hjem 
paa  sit  Værelse,  overraskedes  han  ved  at  finde 
dette  smykket  af  Ussing.  Udenfor  Døren  var 
sat  en  Saffiansplade  med  hans  Navn,  smukt  for- 
gyldt, og  selve  Stuen  var  fyldt  med  Blomster,  i 
Bogskabet  var  der  flere  nye  Bøger,  og  over  Pulten 
hang  et  dejlig,  stort  Billede  af  Heinrich  Heine 
med  Ussings  Paaskrift:  „Es  ist  der  Geist,  der 
sich  den  Korper  baut".  — 

Frederik  skrev  da: 

Fredag  Morgen,   d.  9de  Oktober  1857. 

Kjære  Ussing! 
Jeg  kan  ikke  komme   til  Dem   strax  i  denne 
Morgenstund,  men  sende  Dem  min  Morgenhilsen, 

det  kan  jeg.  Virkelig  ret  bevæget  skriver  jeg 
dette  til  Dem ;  De  har  vist  mig  saa  megen  Kjær- 
lighed og  Yenlighed  —  De  véd  ikke.  hvor  det 
har  gjort  mig  godt.  Engang  idag  haaber  jeg.  at 
De  skal  se  Deres  hengjvne 

Frederik  Bøgh. 

Den   30te  Oktober  1S57,    skriver   Fr.    til  sin 
Fader : 

—  —  —  —  —  —  Siden  min  Tilbagekoms 

her  til  Kjøbenhavn  har  jeg  haft  det  fortræffelig. 
Jeg  læser  nu  paa  Kraft  Jura ;  sammen  med  Claus 
Frees  Horneman  læser  jeg  Tingsret,  hvis 
Midte  jeg  alt  har  naaet,  og  desuden  hører  jeg 
Vedel  over  Criminalproces  og  Aagesen  over 
de  obligatoriske  Rettigheder.  Desuden  har  jeg 
megen  Glæde  af  vor  Klub,  der  er  heldig  sam- 
mensat, og  i  hvis  to  sidste  Møder  jeg  har  til- 
bragt nogle  meget  behagelige  Timer.  I  Tirsdags 
holdt  jeg  dér  et  Foredrag  over  Ateisme,  hvoraf 
jeg  havde  megen  Glæde,  og  hvorfor  Forsamlingen 
dekreterede  mig  en  Takadresse,  fordi  jeg  havde 
banet  Vejen  for  subjektive  Udtalelser.    —   —    — 


I  Juleferien  tog  Frederik  til  Skamstrup  og 
modtog  dér  følgende  Brev: 

Hafnia.   2den  Juledag   1857. 

Kjære  Yen! 

Endskjønt  jeg  ikke  har  stort  Andet  at  med- 
dele Dig,  end  hvad  der  forhaabentlig  allerede  vil 
være  Dig  fordelagtig  bekjendt,  at  jeg  ønsker  Dig 
og  alle  Dine  en  glædelig  Julefest,  sætter  jeg  mig 
dog  med  min  sædvanlige  korror  vacui  til  at  be- 
male dette  ulykkelige  Papir;  det  er  sandt  —  ni 
elegantissime  fallor  —  erholder  Du  først  dette 
Brev,  naar  det  er  en  Ugestid  gammelt;  den  var 
jo  rar! 

Den  Dag,  Du  rejste  fra  Byen,  var  jeg  oppe 
hos  Dig  med  Heines  Lieder;  men  som  skrevet 
staar  i  Kæmpevisen  Ride  Pude  Ranke: 

—  Der  var  Ingen  hjemme 
uden  en  gammel  Kælling; 

men  hun  lovede  at  tage  sig  af  Bogen;  fik  Du 
den?  Jeg  fik  ikke  talt  med  Dig  om  vort  sidste 
Møde;  men  jeg  fandt  det  meget  tilfredsstillende. 
X.'s  Novelle  var  rigtignok  tarvelig;  men  vi  havde 
jo  ikke  ventet  Stort,  og  Dine  tre  Digte  gjorde  — 
som  altid  —  fortræffelig  Virkning.  Mit  lille  Pro- 
dukt var  jeg  selv  meget  vel  tilfreds  med,  og  jeg 
tror,  det  var  den  almindelige  Dom.  Nu  sidder 
Du  vel  „ved  Bordet  midt  paa  Gulvet"  og  ar- 
bejder  ivrig  for  Klubben?     Skriv  Alt,  „kun  ikke 

Sagosuppe"  —  det  er  udlagt:    Gud  og  vor  gode 

Skæbne  bevare  os  for  5  Akts  Dramer! 

—  —   —   —  —    —   —  Naar  nu  Enhver  af  os 

vilde  levere  et  med  sand  Interesse  udarbejdet 
Værk  fra  sit  særegne  Territorium,  saa  skulde  vi 
faa  dejlige  Ting  frem.  X.  har  underkastet  sig  en 
poetisk  Aareladning  for  at  kunne  skrive  67  (siger 
syv  og  tresindstyve)  poetiske  Deviser  til  et  Jule- 
træ; i  Begyndelsen  gav  der  poetische  Ader  en 
Smule  Blod  —  men  saa  kom  der  bare  Vand,  og 
havde  det  ikke  været  en  første  Juledag,  havde 
jeg  bestemt  faaet  ondt  ved  at  høre  paa  dem. 

Er  der  blevet  Noget  af  Hr.  K yhns  Bal ?  Jeg 
kan  tænke  mig  Fader  Kyhn  som  Vært  ved  en 
saadan  Lejlighed ;  hans  Ansigt  med  en  dobbelt 
Varmegrad  af  den  sædvanlige  maa  være  et  glim- 
rende Sujet  for  en  marstrandsk  Pensel.  Hvordan 
er  hans  Kaffe,  hans  8  Punds  Rugbrød,  som  Du 
gik  i  Vandet  paa,  og  hans  Cigarer?  Vil  Du 
hilse  den  glade  Gubbe  fra  mig. 

I  Præstegaarden  er  vel  Alt  ved  det  Gamle? 
Jeg  forudsætter,  Du  „arbejder"  om  Formiddagen, 
sover  til  Middag  med  Ole  Ko  Ile  rød,  svirer  om 
Aftenen  og  en  Del  af  Natten  —  og  sover  ind 
med  Pibespidsen  mellem  Tænderne;  eller  har  Du 
lagt  den  hæslige  Vane  af?  Din  Broder  Nicolaj 
holder  „Prædikener",   „Forvalteren"  vander  Heste, 

og  den  yndige  lille  Jakob  er  uforanderlig  Op- 
timist? Min  Ven  „Skjelskør"  betragter  Om- 
givelserne fra  et  ensidigt  Standpunkt  i  sin  tre- 
Alens  Lænke?  Din  Moder,  Dine  Søstre  og 
Frøken  O.  have  det  „lagom"  ?  Og  den  filoso- 
fiske Beundrer  af  R  ii  c  k  e  r  t ,  Frøken  —  undskyld, 
men  min  Pen  vil  ikke  give  Blæk  til  den  ple- 
bejiske Titel  Jomfru  —  S.  T.  Frøken  G,  har  hun 
endnu  ønsker  nok  til  alle  Stjærneskuddene,  og 
sværmer  hun  endnu  for  den  lille  „Dynge"  Stjærner? 
—  Saa,  giv  mig  nu  hurtig  Svar  paa  denne  lille 
Dynge  Spørgsmaal;  Du  ser,  at  jeg  har  en  Masse 
forskjellige  Erindringer  fra  de  3  glade  Dage  i 
Skamstrup. 

Har  Du  nu  arbejdet  Dig  igjennem  mine 
skjæve  Linjer  hertil,  saa  har  Du  hæderlig  fortjent 
Din  Aftensmad,  og  jeg  vil  derfor  ønske  Dig  „Vel- 
bekomme" —  hvilket  ogsaa  er  en  god  gammel 
dansk  Hilsen,  som  min  Ven  Skolelærer  Bendixen 
vilde  sige. 

Vil  Du  bringe  Din  Moder  og  hele  Familie 
en  ærbødig  Hilsen  fra  og  selv  snart  skrive  til 

Din  hengivne  Ven 
Frederik  Algreen-Ussing. 

Hvad  hed  de  to  sidste  af  Dine  Digte  —  for 
Referatets  Skyld?  — 

Skamstrup,  d.  30te  December  57. 

Min  kjære  Ussing! 
Jeg  kommer  just  nu  fra  en  veltilbragt  Aften, 
der  mest  er  ofret  de  mendelssohnske  dejlige  Lieder, 
og  skjønt  det  allerede  er  langt  ud  paa  Natten, 
maa  jeg  dog  sende  Dig  et  Par  Linjer  dels  for  at 
takke  Dig  for  Dit  Brev  idag,  dels  for  at  sende  Dig 
en  Julehilsen  og  dels  for  at  fortælle  Dig  Lidt  om 
mit  Landliv.  Vid  da,  at  jeg  lever  et  ægte  land- 
ligt Juleliv,  det  vil  sige:  jeg  sover  til  Kl.  11 — 12, 
spiser,  læser  lidt,  spiser,  tager  paa  Bal  og  sover. 
Anden  Juledag  begyndte  Ballerne  paa  Lindholts- 
gaarden  hos  Jansens,  og  Aftenen  efter  fulgte 
hint  berømmelige  kyhnske  Bal.  Ved  dette  kan 
Du  tro,  at  man  ikke  oplevede  saa  Lidt.  Vi  vare 
ti  Par;  blandt  Herrerne  indtog  „Lieutenanten"  en 
væsentlig  Plads  —  Du  kjender  ham  jo  nok. 
Fremdeles  gjorde  virkelig  Skolelæreren  fra  G. — , 
Hr.  C,  stor  Virkning  ved  sine  dristige  Sving  og 
sine  opadstræbende  Albuer.  Han  er  ellers  ikke 
at  kimse  ad,  for  et  godt  Kald  er  det,  5  Værelser 
har  han,  og  saa  er  han  ugift.  Jeg  maatte  da 
ogsaa  skrive  Deviser,  rigtignok  ikke  som  X.  til 
et  Juletræ,  men  til  Kotillon,  og  disse  fandt  flere 
Steder  de  Personer,  for  hvilke  de  egentlig  vare 
bestemte.  Med  „Lieutenanten"  forefaldt  saaledes 
en   dejlig  Scene.      Han   dansede  med  Frøken  O. 

og  træder  meget  smægtende  frem  og  siger  sit 
Nummer  6,  saaledes  lydende: 

Fyldige  Lokker,  der  yndig  sig  bøje 

i  en  fortryllende  Krans, 

underfuldt  Liv  i  det  sprudlende  øje 

rent  har  forvårret  min  Sans ; 

Deres  —  min  Frøken!  —  er  Lokkerne  bløde, 

Deres  de  funklende  Blikke,  som  gløde. 

Hun  svarede,  rigtignok  noget  haardt,  men  sagtens 
i  Bevidsthed  om  Devisens  virkelige  Anvendelig- 
hed paa  ham : 

Og  Deres  er  Talen,  den  vamle  og  søde, 
og  Deres  er  Blikket,  det  dumme  og  døde. 

„Lieutenanten"  blev  saa  ynkelig  og  var  saa 
morsom  —  Du  skulde  blot  have  set  det.  Nico- 
laj raabte  sit  Nummer  op,  og  fremtren  Jomfru 
G. ;  han  læste : 

Gyngende, 

syngende, 

Armen  omslyngende, 

flyve  vi  svævende, 

henrykt  og  bævende, 

let  paa  de  klingende, 

smertebetvingende 

Tonernes  Vinder. 

Hun  svarede  ham  paa  dette,  som  han  oplæste 
med  stor  deklamatorisk  Ynde : 

„Ja,  lad  os  da  prøve!  —  Jeg  frygter  desværre, 
man  ikke  kan  flyve  med  saadan  en  Herre. 

To  Uadskillelige  havde  det  Held  at  faa  følgende 
Sedler: 

Han:  Sig,  hvad  ved  denne  Aften  vi  vel  vinder? 
Hun:    Minder! 

Du  kan  ikke  tro,  hvor  hun  var  glad  ved  dette 
rene  Blad  med  det  ene  Ord,  „Minder"  med  Ud- 
raabstegn  efter.  Da  nu  Lieutenanten  var  vel 
expederet,  kom  Seminaristen.  Han  er  nu  tillige 
blufærdig  foruden  de  5  Værelser,  og  saa  gik  han 
istykker,  hele  hans  nydelige  Tale  gik  rent  istaa, 
og  paa  min  Søster  Vie  tor  ines  Seddel  fandtes  kun 
de  Ord:  „Aa  Snak!",  som  i  dette  Tilfælde  gjorde 
god  Virkning.  Jeg  tænker,  det  saadan  har  sort- 
net for  hans  øjne,  at  han  ikke  kunde  se  at 
læse.  Men  bag  efter  var  han  saa  vred,  som  om 
han  havde  isinde  at  give  os  Allesammen  „auf  die 
Gummen",  som  jeg  har  hørt  Folk  sige  herude. 
Mellem  Damerne ,  blandt  hvilke  der  forresten 
befandt  sig  flere  unge  og  smukke,  indtog  Frøk- 
nerne J.  en  meget  hæderlig  Plads.  Den  Enes 
Arm    lignede    paa    en    Prik    en    poleret    Kobber- 

maskine ;  kun  kom  med  Hr.  O.  —  for  hun  er  nu 
Datter  af  en  Skolelærer  —  men  desuagtet  holdt 
hun  sig  meget  til  mig,  som  hun  aldrig  havde 
set  for  denne  Aften ;  og  faldt  jeg  lidt  i  Tanker, 
saa  kunde  jeg  være  temmelig  sikker  paa  at  blive 
vækket  af  Frøken  J.  ved  følgende  Spørgsmaal; 
„Hr.  Bøy,  hvad  skal  jeg  nu  gjøre?"  ., Ingen- 
ting!" svarede  jeg  altid.  Tænk  Dig  nu  hende 
og  en  stammende  Soraner   give   følgende  Scene : 

Han:  Nu   kommer   nok  Vintren ,    og  Alting  med 

Hast 

maa  nu  fryse ; 

selv  De  er  saa  isnende  kold,  at  jeg  fast 

nu  maa  gyse; 

saa  skjænk  mig  et  smilende  øjekast  — 

o,  hvor  lyse 

blev  da  mine  Tanker,  og  Isen  den  brast, 

som  bandt  mine  Drømme  og  nødte  mig  fast 

til  at  gyse. 

Hun:  Véd  De  da  ej,  at  naar  Yintren  er  gaaet, 
Foraar  og  Sommer  man  altid  har  faaet. 

Disse  sidste  Strofer  læste  hun  op  som  Bønder- 
børn læse  i  Skolen  —  grinagtigt!  Nicolaj  var 
ellers  dejlig  den  Aften ;  Du  kjender  nok  den 
Kotillonstur,  hvor  man  „er  Noget";  Inspektøren 
siger:    .,Damen   to  Herrer  og  Herren   to  Damer, 

og  saa  er  man  Noget'".  Nicolaj  var  nu  forst 
et  Suk,  dernæst  et  Smil,  saa  en  Rose  og  endelig 
en  af  Amors  Pile.  Da  han  var  det  sidste,  havde 
hans  Dame  budt  sin  anden  Arm  til  Hr.  O. :  hun 
spurgte  nu  N,  hvad  han  vilde  være,  han  svarede 
meget  ømt:  „En  af  Amors  Pile'";  dernæst  vendte 
hun  sig  til  Skolelæreren,  som  med  forbavsende 
Hurtighed  udbrod:  „En  Pæstenak".  Det  lod 
latterlig.  Og  saa  spillede  han  Frøken  O.  et  net 
Puds.  Du  véd  jo  nok,  hvordan  det  er  at  sidde 
paa  Stolen  med  Ret  til  at  sende  Herrerne  bag 
denne.  Frøken  O.  har  nu  en  vis  Svaghed  for 
at  fjærne  saa  mange  som  muligt;  vi  Herrer  stode 
saaledes  ulykkelige  bag  hendes  'Stol,  Nico- 
laj var  nu  den  sidste;  han  blev  hentet  frem,  og 
meget  ærbødig  bad  han  hende  at  undskylde,  at 
han  ikke  kunde  danse  med  hende ;  men  —  han 
var  „saa  gruelig  træt".  Saa  fik  hun  slet  ikke 
danset  den  Gang.  Det  var  jo  grumme  uforskam- 
met; men  Indfald  var  der  dog  i  det.  '  Og  tænk 
Dig  saa,  da  vi  dansede  Mazurka,  standse  vi 
meget  forundrede  ved,  at  Spillemanden  pludselig 
holder  op ;  han  rejser  sig  ganske  rolig  og  siger 
følgende  klassiske  Ord:  „Tillader  De,  at  min 
Næse  bløder?''  Han  fjærnede  sig  nu  under  me- 
gen Munterhed,  og  Hr.  O.  tog  Violinen  og  spil- 
lede os  en  hurtig  Polka.     Senere  opførte   han  en 

Dans  med  nogle  højst  sælsomme  Ture  i;  ved 
den  ene  lød  hans  egen  Kommando  saaledes : 
„Herren  falder  paa  venstre  Knæ  og  drejer  sin 
Dame  tre  Gange  udenom  sig."  Kyhn  gjorde 
dette  meget  gratiøst  under  Afsyngelsen  af  Sangen: 
„Jeg  snurrer  mine  Kyllinger  to-tre  Gange  rundt." 
Derpaa  anvendte  han  sine  pædagogiske  Talenter 
i  Gymnastikken ,  og  man  sprang  over  Lomme- 
tørklæder. — 

Nu  skal  jeg  ikke  plage  Dig  længer  med 
Balhistorier.  —  Dog  jo,  —  det  er  sandt  —  en 
Landmand  saå  jeg  paa  Bal  i  Faarevejle :  han 
trampede,  som  om  han  var  skoet,  og  saa  var 
han  dog  saa  inderlig  dum.  Da  en  Herre  med  to 
Damer  kom  hen  til  ham  og  spurgte  ham :  „Vil 
De  have  et  Kaalblad  eller  en  Knop?"  svarede 
han:  ..Nej  Tak!  Jeg  er  engageret,"  og  da 
Herren  saa  endelig  fik  gjort  ham  begribeligt,  at 
han  desuagtet  godt  kunde  tage  en  af  Damerne 
til  en  Dans,  spurgte  han:  „Ja,  hvad  for  en  Knop?" 
Yi  lo  dog  ad  det  Menneske  saa  grundig,  og  jeg 
tror  knap,  han  vidste  det  selv.  Nu  skal  Du  være 
fri,  og  har  Du  ærlig  holdt  ud  at  læse  alt  Dette, 
saa  fortjente  Du  egentlig  at  slippe  med  det.  Men 
Gud  bevares  —  Hanerne  gale!  Adieu  Du!  Min 
Fader  kommer  hertil  paa  Løverdag,  saa  jeg  bliver 

vist  borte  en  Ugestid  endnu,  altsaa  vel  til  den  7 — 
Sde  Januar. 

Glædeligt  Nyaar  ønskes  Dig  ret  inderlig  af 
Din  hengivne 
Frederik  Bøgh. 

Kjobenhavn  d.  22de  Januar.  1858. 

Kjære  Ussing! 
Fra  min  Bolig  modtog  jeg  idag  et  Yisitkaart 
med  Dit  Navn  paa  og  de  underlige  Ord:  „Hr. 
Bøgh,  naa  da!'"  Deraf  synes  det  mig  klart, 
at  Du  ikke  véd,  hvorledes  det  staar  sig  med  mig. 
I  Onsdags  lavede  jeg  en  Elegi  til  Dig,  liggende 
i  min  Seng  og  kjedende  mig  gruelig;,  den  be- 
gyndte saaledes : 

„Jeg  ligger  med  Surdejssandaler 
og  har  det  igrunden  skidt;" 

men  Elegien  blev  ogsaa  skidt,  og  jeg  sendte  Dig 
den  ikke.  Ser  Du  da!  Jeg  kom  hertil  i  Onsdags 
for  otte  Dage  siden.  Om  Løverdagen  besøgte 
jeg  Dig;  men  jeg  havde  ikke  det  Held  at  træffe 
Dig.  Om  Søndagen  nødtes  jeg  til  at  forlægge 
min  Residens  fra  Kongens  Nytorv  til  Gothersgade 
Nr.  23.  Her  maatte  jeg  gaa  tilsengs  paa  Grund 
af  en  heftig  Forkølelse,  hvoraf  jeg  havde  lidt 
lige    siden    min   Ankomst,    og    som  nu  brød  løs 

med  megen  Næsvished.  Nu  har  jeg  fristet  en 
ynkelig  Existens  i  disse  otte  Dage;  jeg  kjender 
ikke  Noget  saa  kjedeligt  som  at  være  syg,  og 
saa  skal  man  tilmed  modtage  Yisitkaart  fra  saa- 
dan  en  spydig  Herre.  Naa  da,  Hr.  Ussing! 
Hr.  Algreen-Ussing!  Vær  nu  god  og  skriv 
mig  lidt  Morsomt  til,  hvis  Du  véd  Noget.  Vil  I 
ikke  holde  Mode  snart?  De  første  Dage  endnu 
melder  jeg  mig  fra  Tjenesten.  Gid  Du  maa  have 
det  godt,  og  naar  Du  glæder  Dig  ved  en  ry- 
gende   Bolle    og    et    muntert    Lag,    saa    drik    et 

Mindebæger  for 

Din  hengivne 

Frederik  Bøgh. 

Ihidem    —    25de  Januar   1858. 

Kjære  Ven! 
Ja,  letsindig  har  Du  altid  været,  men  i  den 
Grad,  at  Du  under  de  nærværende  Temperatur- 
forhold benytter  et  saa  tyndsaalet  og  i  det  Hele 
uhyggeligt  Fodtøj  som  Sandaler  —  tilmed  af 
Surdej  —  det  havde  jeg  dog  ikke  tiltroet  Dig. 
Og  saa  beder  Du  mig  skrive  „noget  Morsomt", 
mens  Du  ligger  i  Graad  og  Gnidsel  af  Tænder; 
hvor  er  det  mig  muligt?  Det  er  nu  denne  for- 
svirede Jul  (ikke  Niels  -  skjønt  han  ogsaa  er 
forsviret    —    men    Festen)    med    alle    de  tossede 

Baller  o.  s.  v.,  der  har  ødelagt  Dig.  Sumus  pulvis 
et  humus!  — 

Fire  Gange  søgte  jeg  Dig  paa  Din  grønne 
Kvist  —  fire  Gange  fandt  jeg  Lyset  slukket  og 
Døren  lukket  —  og  den  var  glemt,  som  var  ude- 
lukket. De  tre  Gange  bar  jeg  min  Græmmelse 
med  Anstand;  men  den  fjerde  Gang  sang  jeg 
med  vor  geniale  Samtidige,  Digteren  ( ! )  Poul  G. : 

Den  Ridder  „traver"  i  Skoven  ud. 
blodig,  forvoven: 

Hans  Blik  er  rædsomt  —  hans  unge  Brud 
ligger  i  Skoven! 

Og  Du  vil  kunne  indse,  at  min  Fortvivlelse 
maa  være  stegen  højt,  inden  jeg  citerer  saadanne 
Klassikere!  Den  fjerde  Gang  altsaa  sortnede  det 
for  mine  sorte  øjne,  og  min  rystende  Haand  for- 
maaede  kun  skjævt  og  usikkert  at  bringe  det 
fortvivlede  (zerrissene)  Udraab :  „Naa,  Herre!" 
paa  Papiret.  En  Sprække  i  Mellemdøren  syntes 
mig  en  passende  Station  for  denne  indholdsrige 
Post  —  og  derfor  forsynede  jeg  Kaartet  med 
det  ligesaa  ulæselige,  livlige  Tilraab:  „Hr.  Bøgh!" 
Dixi  et  animam  liberavi. 

Naa,  saa  Du  ligger  i  Sengen.  Det  er  dumt, 
gode  Ven;  thi  det  fører  aldeles  ikke  til  noget 
Resultat.     Hvad  siger  ikke  den  lille  A.  B.  C: 

Søren  Top 

stod  tidlig  op 

og  læste  i  sin  Bog. 

Han  læste  baade  A  og  ø 

og  om  den  blinde  Mand, 

han  læste  om  den  blanke  Sø 

og  om  sit  Fædreland. 

„Og  Resultatet  heraf?"  spørger  Du.  Læs 
videre,  Sir,  og  hvis  min  Hukommelse  ikke  slaar 
mig  fejl,  vil  Du  som  en  rigtig  Konsekvens  af 
hans  Ungdomsflid  finde  Strofen: 

Og  nu  er  han,  som  Alle  véd, 
en  —  tapper  Landsoldat! 

— ■   —    —    —   —   —  —  Naa,  nu  gider  jeg  ikke 

skrive  mere ;  men  lad  mig  vide  saasnart  jeg  maa 

besøge  Dig  —  og  om  jeg  maa  sende  Dig  nogle 

gode  Cigarer. 

Din  hengivne 

F r.  Algreen-Ussing. 

Kjobenhavn,  d.  27de  Januar  1858. 

Min  kjære  Fader! 

Nu  da  I  atter  ere  komne  i  Ro,  kan  det  maa- 

ske  glæde  Eder   at  hore  Lidt   fra  mig,    saameget 

mere,   som  jeg  har  en  god  Tidende   at  meddele 

Eder.     Jeg  har  nemlig  nu  faaet  den  Sag  i  Orden, 

hvorom  jeg  allerede  fortalte  Dig  i  Julen.  Jeg 
foretager  et  Gjennemsyn  af  den  nye  Udgave, 
som  et  Aktieselskab  lader  foranstalte  af  O  e  h  1  e  n  - 
schlægers  Værker1).  Det  er  et  Arbejde,  som  vil 
vare  cirka  5  Aar,  og  det  vil  indbringe  mig  om- 
trent 100  Rbd.  aarligen  for  1  Times  Arbejde  hver 
tredje  Dag.  Du  ser  saaledes,  at  det  er  meget 
gode  Vilkaar,  og  jeg  haaber,  at  Du  med  mig  vil 
glæde  Dig  over,  at  jeg  har  faaet  et  Hverv,  der 
bringer  mig  nogen  Indtægt,  hvortil  jeg  altid 
trænger,  og  tillige  skaffer  mig  en  aandelig  Ny- 
delse, hvortil  jeg  ligeledes  altid  trænger.  Jeg  har 
allerede  besørget  10  Ark  siden  Jul,  og  det  synes 
at  gaa  meget  godt.  Siden  Jul  har'  jeg  forresten 
haft  det  daarlig,  jeg  har  endog  maattet  holde 
Sengen  i  flere  Dage.  I  Mandags  fik  jeg  Lov  at 
gaa  ud,  og  idag  befinder  jeg  mig  atter  fuldkom- 
ment vel.  Paa  Mandag  begynde  vore  Fore- 
læsninger, saa  skal  jeg  atter  til  at  være  ordentlig 
og  flittig  uden  Sygdom  og  Afbrydelser.  Jeg  faar 
en  Del  Forelæsninger  i  dette  Semester,  og  et 
Examinatorium  har  jeg  isinde  at  gaa  paa;  det 
er  hos  Prof.  Gram  over  de  obligatoriske  Ret- 
tigheder.  —  —  —  — —  — 


')  F.  L.  Lie benbergs  store  Udgave. 

Kjøbenhavn,  d.  yde  Juni  1858. 
Mine  kjære  Forældre! 
—  —  —  —  —  —  —    Jeg  vil  saa  da  først 

fortælle  Eder,  hvad  jeg  véd,  I  gjærne  høre,  at 
jeg  har  det  godt,  lidt  varmt  rigtignok;  men  det 
kan  jo  ogsaa  have  sit  Gode,  nemlig  det,  at  man 
saa  føler  en  stille  Glæde  ved  Tanken  om  Som- 
merferiens Nærhed.  I  det  Hele  véd  jeg  aldrig, 
at  jeg  har  været  saa  fuld  af  Sommerglæde  som 
iaar:  ingen  Examen,  et  let  og  glad  Sind,  gode 
Tanker  imellem  gode  Mennesker,  ja,  jeg  er  rent 
Optimist.  Saa  har  jeg  da  ogsaa  nydt  Sommeren 
allerede  lidt  iaar.  —  Sidst,  da  I  hørte  fra  mig, 
svævede  jeg  i  en  vis  ubehagelig  Uvished  om, 
hvorledes  jeg  skulde  tilbringe  min  Pinse;  men 
samme  Aften  bleve  vi  —  7  Studenter  [deriblandt 
U  s  s  i  n  g]  —  enige  om  at  begive  os  første  Pinsedags 
Morgen  Klokken  6  paa  en  Tur  til  Frederiksborg 
og  Fredensborg.  Vejret  var  friskt  og  smukt,  og 
Klokken  10  om  Formiddagen  kom  vi  til  Fre- 
deriksborg. Alt  stod  derude  i  Friskhed  og  Pragt, 
Hæggebærtræerne  blomstrede  saa  rigt,  vilde  Rid- 
dersporer og  Anemoner  vrimlede  i  Skovbunden, 
og  saa  var  der  den  forunderligste  Fred  og  Ro 
over  den  hele  dejlige  Skovegn.  Om  Eftermid- 
dagen gik  vi  i  en  mild,  behagelig  Regn  til  Fre- 
densborg, hvor  der  uheldigvis  var  propfuldt;  men 


i  r 


til  Slutning  fik  vi  os  dog  et  Havestuegulv,  hvor 
vi  lavede  de  mest  pragtfulde  Lejer  af  Halm, 
Dækkener  o.  s.  v.  De  Andre  viste  den  Dumhed 
at  klæde  sig  af,  hvorved  de  kom  til  at  føle  en 
overvældende  Masse  Kjærtegn  af  nogle  nette 
Smaadyr.  En  paastod  endog,  at  en  Madras, 
hvorpaa  han  laa,  var  stoppet  med  Lopper,  ellers 
kunde  der  umuligt  være  saa  mange.  Jeg  stod  op 
Klokken  4  næste  Morgen  og  gik  ene  ud ;  Himlen 
var  nu  ganske  klar,  og  jeg  saå, 

„Solen  steg  bag  grønne  Lund, 
og  Maanens  Lys  udsluktes." 

Klokken  6  kom  de  Andre  drattende  op.  Vi 
gik  nu  ned  til  den  dejlige  Es'rom  Sø,  sejlede  dér 
i  tre  Timer,  kom  tilbage,  lagde  os  ovenpaa  hin- 
anden i  en  Høstvogn  og  kjørte  til  Helsingør. 
Her  besaå  vi  Kronborg,  ligesom  vi  ogsaa  i  Fre- 
deriksborg havde  set  alle  Seværdigheder.  —  Vi 
havde  da  en  dejlig  Sejlads  fra  Helsingør  tilbage 
til  Kjøbenhavn.     Hele  Turen  var  rigtig  smuk.  — 

—  —  —   —  —  —  Jeg  længes  efter  at  høre 

Lidt  fra  Eder.  Hils  Tante  Lotte  og  alle  mine 
kjære  Søskende,  og  bliv  ved  at  holde  af 

Eders  hengivne  Søn 
Frederik  Bøgh. 

Fredag  Aften  d.  ute  Juni   1858. 

Kjære  Yen! 

Tidens  Bolger  rulle,  og  inden  vi  ane  det,  ere 
vi  langt  inde  i  Sommerferien  —  og  da,  véd  Du, 
„er  imellem  os  et  svælgende  Dyb  befæstet",  som 
skrevet  staar.  Jeg  har  nu  søgt  Dig  diverse 
Gange  paa  Din  —  Pæl,  snart  under  Solens  lod- 
rette Straaler,  jeg  mener  om  Middagen,  snart 
naar  Gasflammerne  kastede  deres  Flammer  (Vrøvl !) 
op  og  ned  ad  Gaden  — jeg  mener  om  Natten.  Som 
en  fortvivlet  Elsker  stod  jeg  en  regnfuld  Aften 
—  iforgaars  —  Klokken  101  2  udenfor  Dit  Vindue 
og  sang  Serenader  og  fløjtede  og  slog  med  Smaa- 
sten  —  men  den  troløse  Elskede  viste  sig  ikke, 
og  fortvivlet  gik  jeg  hjem.  Med  forbavsede  Blikke 
har  Din  Værtinde  betragtet  mig,  naar  jeg  kum- 
merfuld og  nedbøjet  stod  ved  Din  Dør  —  og  jeg 
holder  1  I*  paa,  at  hun  har  anset  mig  for  en 
Rykker. 

For  at  vi  dog  nu  kunne  ses  inden  den  Tid, 
hvorom  Clemens  Brentano  saa  smukt  og 
malerisk  synger: 

So  flieszen  nun  zwei  Wasser 
wohl  zwischen  mir  und  Dir, 
das  eine  sind  die  Thrånen, 
das  andere  das  —  Bier. 

(for  Rimets  Skyld  —  en  anden  Variant  har  rigtig- 
nok: Meer)  —  saa  er  det  min  tjenstligste  Be- 
gjæring  paa  egne  og  Families  Vegne,  at  Du  — 
saafremt  Du  ikke  skal  spise  hos  Prices  —  vil 
tage  Din  Middag  hos  os  paa  Søndag,  ganske  al- 
ene, Klokken  4. 

„Et  bekræftende  Svar  henrykker  Din 

Frd.  A.-U." 


O 

o 

-4-> 

■Si 

i* 

■cc  2 

Liv  af  Død 

> 

0    > 

„Ole" 

s: 

kan 
e  ell 

Min  Tipaalefaders  Bønnebog. 

3 

0   .&p 

Q 

"S   ^ 

ed 

«    P 

excusez ! 

p 

med 
bedi 

1     3 
'    Q 

T".-! 

te 
0 

Hr.  Frd.  Bøgh, 
som   rigtignok  har  Logi  i   Bred- 
gaden, men  altid  er  ude  om  Dagen 
og  aldrig  hjemme  om  Natten. 

Afleveres  hos  Pastor  Blædel, 
Madame  R.  Price,  Alhambras 
Billetkontor,  Knejpevært  Schade 
eller  til  Bredgadens  Vægter. 

Kjobenhavn,  d.  12te  Juli   1858. 

Mine  kjære  Forældre! 

Aa,  hvor  det  dog  er  varmt!  Jeg  er  i  Van- 
det næsten  hele  Dagen;  men  paa  Land  siger  jeg 
altid  dette:  „Aa,  hvor  det  dog  er  varmt!"  Og 
saa  er  her  en  Stank  saa  yndig,  hjemlig  —  kjø- 
benhavnsk,  og  saadan  en  herlig  Skrigen  med 
gamle  Jordbær  og  raadne  Kirsebær  —  og  meget 
faa  Venner  findes  her  —  kort:  Alt  er  saa 
herligt.  — 

Fatte  I  ikke  nok  efter  denne  Indledning, 
hvad  den  Tanke  vil  sige:  „Nu  skal  Du  snart  paa 
Landet"  ?  Naar  jeg  tænker  den  Tanke  ret  igjennem, 
kan  jeg  blive  saa  glad,  saa  rig,  saa  ung  og  frisk, 
jeg  kan  se  Skyerne  drømme  ude  i  Horizonten, 
Himlens  store  Billedblad  kan  rulle  sig  op  for 
mig  —  og  Træer,  Fugle,  Blomster  og  al  den 
anden  Herlighed!  Paa  Onsdag  d.  2 ide  komme 
vi  da  med  Liv  og  en   gruelig  Masse  Humør.    — 


Gamtofte  d.  28de  Juli  1858. 

Min  kjære  Ussing! 

Ret   megen   Tak    for   Dit    sidste   Brev,    som 

jeg  fik  for  et  Par  Dage  siden.     Breve  gaa  noget 

underlig   hertil ;    man   faar   dem ,    som   det  bedst 

træffer  sig.      Godt  har  jeg  det  herovre;   min  Fa- 

ders  nuværende  Præstegaard  er  langt  hyggeligere 
end  den  forrige,  her  er  Straatag,  gode  rumme- 
lige Værelser  og  mange  Smaahumre  til  Familiens 
talrige  forskjellige  Medlemmer.  Egnen  er  meget 
smuk.  Brahesborg  ligger  lige  ovenfor  Præste- 
gaarden;  dertil  gaar  vor  sædvanlige  Aftentur, 
naar  Maanen  spejler  sig  i  Vandet  og  Stjærnerne 
kikke  gjennem  de  tætte  Graner.  Paa  alle  de 
høje  Bakker  rundtomkring  har  man  Udsigt  til 
Lillebælt  med  Slesvig  i  Baggrunden ,  hvorfra 
Skamlingsbanken  reiser  sig  nok  saa  stolt  og 
nikker  over  til  os.  Én  Fordel  har  min  Faders 
nye  Gaard  ogsaa,  det  er  den,  at  man  aldrig, 
naar  man  kommer  ind  ad  Porten,-  kan  tage  den 
for  Andet  end  en  Præstegaard,  den  kan  slet  ikke 
være  Andet  end  en  Præstegaard,  det  foler  man 
øjeblikkelig.  Saa  ejer  den  desuden  den  dejligste 
Bunke  af  kurrende  Duer,  surrende  Fluer,  snad- 
rende Ænder,  kaglende  Høns,  logrende  Hunde, 
lidt  Storke  og  nogle  nette  Smaasnoge ,  som 
glæde  mig  og  sætte  Børnene  i  svar  Skræk.  Gid 
jeg  havde  Dig  lidt  hos  mig  i  disse  Dage,  min 
kjære  Ussing,  saa  vilde  jeg  tage  Dig  med  lidt 
ned  i  Tokelund  og  vise  Dig  alle  de  mægtige, 
tragtformede  Bregner,  som  ganske  have  vundet 
mit  Hjærte,  og  Dit  historiske  Gemyt  vilde  jeg  da 
kunne  glæde   ved  at   forestille  Dis;   for  de   talrige 

Kæmpehøje,  denne  Faders  lille  Skov  ejer.  Kon- 
gen lader  disse  udgrave  i  denne  Tid,  og  man 
har  fundet  ret  mærkelige  Oldsager  i  de  7  Høje, 
som  allerede  ere  udgravede.  —  Paa  Brahesborg 
komme  vi  hyppig;  Du  kjender  jo  Treschows? 
Jeg  synes  meget  godt  om  Kammerherreinden; 
jeg  sad  ved  Siden  af  hende  i  Søndags  ved  Mid- 
dagsbordet, og  i  en  lang  gediegen  Samtale  lærte 
jeg  hende  at  kjende  som  en  meget  dannet,  følel- 
sesfuld og  i  alle  Henseender  elskværdig  Dame. 
laften  skulle  vi  derop  at  danse.   —  —   — 

Jeg  skal  hilse  Dig  fra  min  Familie ;  man 
havde  almindelig  haabet  at  se  Dig  hos  mig  en 
lille  Tid  i  Sommer;  men  Frederik  Ussing 
har  sit  eget  Hoved.  —  —   — ■   —   —   —   —   — 

Nu  maa  jeg  klæde  mig  paa.  Hils  Din  Fa- 
milie, og  skriv  engang,  naar  Du  har  en  halv 
Time  tilovers,  til 

Din  hengivne 
Frederik  Bøgh. 

Fredensborg  Slot,  Onsdag  Nat  en  halv  Time  efter  Midnat. 

D.   28de  Juli  1858. 

Min  kjære  Ven! 
Midt    i    den    værste    Spøgelsetid    sidder    jeg 
her   i   det  Værelse,    som   skal   have  den  Ære   at 
huse    mig   og    mine   Venner   under   vort   Ophold 

her,  og  da  jeg  gjør  sikker  Regning  paa,  at  Du 
vil  dele  det  med  mig,  vil  jeg  ligesaa  gjærne  strax 
betro  Dig,  at  det  just  ikke  frembyder  store  Be- 
hageligheder, men  dog  altid  Lejlighed  nok  til  at 
kunne  tilbringe  Natten  passiarende,  rygende  og  — 
sovende,  at  sige,  naar  man  er  i  Besiddelse  af 
den  Hemmelighed  at  kunne  sove.  Forresten  ud- 
mærker det  sig  kun  ved  fire  kalkede  Vægge,  et 
skjævt  Gulv,  et  faldefærdigt  Loft  og  et  Vindue  af 
muligst  smaa  Dimensioner ,  men  en  mageløs 
Liberalitet  med  Hensyn  lil  Indtrængen  af  frisk 
Luft.  Jeg  føler  mig  i  min  Samvittighed  fuld- 
komment overbevist  om,  at  her  spøger  heroppe 
—  endskjønt  Spøgelserne  hidtil  kun  have  bestaaet 
i  Blomsterbuketter  og  Frugt,  som  min  Soaarige 
Ven-  og  Værtinde  endogsaa  vedkj ender  sig  at 
have  sendt  herop  for  at  „over— aske"  mig,  som 
hun  siger.  Værelset,  der  har  den  stolte  Tittel  af 
„Kavalerbygningens  3dje  Domestikgang  Nr.  13", 
kan  forresten,  .naar  det  bebos  af  Folk,  der  selv- 
bringe  Humør  med,  blive  et  meget  rart  og  livligt 
Værelse,  og  det  jeg  haaber  at  opnaa,  saasnart 
Du  vil  gjæste  os  herude.  Og  herud  maa  og  skal 
Du  komme  for  at  nyde  den  sjællandske  Natur 
koncentreret  i  al  sin  Ynde;  thi  det  har  vi  her. 
Det  er,  om  jeg  saa  maa  sige,  noget  med  det 
Første  i  den  Branche  her  paa  Pladsen. 

I  nogle  Dage  have  vi  haft  en  forfærdelig 
Regn  og  Storm  herude ;  men  da  jeg  og  min 
Familie  iaften  gik  en  lang  Tur,  havde  hele  Na- 
turen faaet  en  saadan  Friskhed,  at  den  var  som 
gjenfodt:  Skoven  var  grøn  igjen,  Høet  og  Lin- 
den duftede,  og  Fuglene  sang  —  kort,  der  var 
en  overvældende  Rigdom  i  Naturen,  som  maatte 
bringe  Enhver  til  at  juble  af  Glæde  over  at  være 
dansk;  thi  ved  en  saadan  Lejlighed  synes  jeg, 
man  stærkest  og  varmest  føler,  hvad  det  er,  vort 
Fødeland  kan  byde  os.  —  Etsteds  i  „Hjemløs", 
som  jeg  læser  i  disse  Dage,  er  der  fremsat  den 
Paastand,  at  den  sande  Lykke  bestaar  i  at  be- 
gjære  saa  Lidt  som  muligt,  men  glæde  sig  over, 
hvad  man  har,  og  jeg  tror,  at  jeg  giver  ham 
Ret,  ialtfald  i  dette  øjeblik. 

Hvortil  denne  sygelige  Rejselyst,  denne  Be- 
gjærlighed  efter  Bjærge  og  Orangelunde ,  naar 
Ens  eget  Land  kan  give  og  giver  En  saa  Meget, 
som  Danmark  byder  os?  Men  er  det  ikke  atter 
denne  underlige  Jagen  efter  Illusioner,  der  har 
bemægtiget  sig  En?  Et  Bjærglandskab  ser  saa 
nydelig  ud  baade  i  Tegning  og  i  Bøger ;  et  fjærnt 
Skovparti  paa  den  anden  Side  Søen  henriver  En ; 
men  er  man  der  først,  saa  ser  man  over  paa 
den  Side,  hvor  man  stod  før,  og  har  ikke  Øje 
for   de   Skjonheder,   man   før   glædede   sig   over. 

Det  Samme  faldt  mig  ind  i  Formiddags,  da  jeg 
sad  hjemme  og  spiste  Frokost ,  og  en  Zigeuner- 
bande  en  miniature  gjorde  Holdt  udenfor  vore 
Vinduer:  Moderen,  et  Ideal  af  Ækelhed,  ret  en 
Illustration  til  Karl  Rosenkranz'  det  Hæsliges 
Æstetik,  og  en  stor,  rod  Koter  vare  spændte  for 
den  ene  Vogn,  hvori  en  durch  und  durch  grisset 
Unge  laa  imellem  Madvarer  og  Klædningsstykker ; 
Faderen  og  en  anden  Hund  trak  Skærslipper- 
børen, medens  tre  sorte  Drenge  lob  ved  Siden. 
Det  var  en  af  de  Familier,  som  i  Blichers  eller 
Carit  Etlars  Mund  kunde  se  ud  som  noget  af 
det  Stolteste  og  Frieste,  Jorden  har  skabt"  —  men 
her,  set  nærved!  Uh  ha!  Jeg  talte  i  en  halv 
Times  Tid  med  Faderen,  der  var  et  non  plus 
ultra  af  skurkeagtigt  Udseende  og  dum  Stolthed. 

Han  fortalte  mig  en  Del  Episoder  af  sit  Liv, 
og  de  vare  kjedelige;  hvad  der  var  morsomt, 
var  sagtens  Løgn.  Dum  Patos  og  Stoltheden 
over  „aldrig  at.  have  været  i  Tugthuset,  og  aldrig 
at  have  tigget"  opfyldte  ham  — ;  men  da  han 
tilsidst  bad  -  -  ja,  hvor  er  Grænsen  til  Tiggeri? 
Men  enfin,  han  bad  —  mig  om  et  Par  gamle 
Støvler,  saa  svandt  rigtignok  en  Del  af  den  stolte, 
frie  „Natmandsglorie"  fra  hans  Hoved.  — 

Vor  gamle  Værtinde,  Margrethe  Jens  Han- 
sens,   cognomine    „Dronningen",    er    død    under 


126 


vort  Ophold  herude  og  skal  begraves  med  mu- 
ligste Pomp  og  Spisen  paa  Fredag,  saa  dér  kan 
jeg  da  endelig  én  Gang  komme  til  en  Bonde- 
festlighed. Det  er  egentlig  derfor,  at  jeg  er  flyt- 
tet herop;  thi  en  Del  af  vor  Lejlighed  skal  natur- 
ligvis bruges  til  Festen.  Men  min  Familie  bliver 
der  —  og  glæder  sig  meget  til  at  se  Dig.  Kom 
derfor,  saasnart  Du  kan,  for  Exempel  Mandag 
d.  9de  eller  Tirsdag  d.  10de  —  for  maa  jeg  vel 
ikke  vente  Dig?  Jeg  har  Masser  af  Ture  at 
fore  Dig  til,  alle  vore  smukke  Steder,  Frederiks- 
borg, Nøddebo,  Esrom,  Gurre,  Tikjøb,  Grønholt, 
foruden  Alt ,  hvad  Du  skal  se  i  Fredensborg 
Slotshave  og  paa  Esrom  Sø.  Skulde  jeg  foreslaa 
Dig  en  rigtig  smuk  Tur  hertil,  saa  skulde  Du 
tage  med  Natte-Helsingørsdiligencen  til  Hirsch- 
holm,  hvor  Du  saa  er  Kl.  2  om  Natten;  det  er 
en  dejlig  Tid  at  gaa  paa,  uagtet  Vejen  er  styg 
-  men  saa  ser  man  den  gamle  Skabelseshistorie 
gjentaget  i  interessant  formindsket  Maalestok. 

Kom,  naar  Du  vil,  Du  er  altid  lijærtelig  vel- 
kommen i  det  lille,  rode  Sted  paa  Kjøbenhavns  vej  en. 
Kom  ned  til  vor  Vigne, 
hvor  Rankerne  gro!  - 
Kom  snart,  og  bliv  længe! 

Din  trofaste  Ven 
Fred.  Alerreen-Ussing. 

Gamtofte  d.  4de  August  58. 

Min  kjære  Ussing! 

Da  jeg  i  denne  skjonne  Morgen  gik  i  Haven 
med  vor  Ven  H. ,  faldt  vor  Tanke  jo  helt  natur- 
lig paa  Dig,  og  vi  besluttede  strax  at  sende  Dig 
en  Hilsen.  Aa  jo ,  Du ,  man  har  det  saa  godt 
herude  paa  Landet!  Ser  Du,  imorgen  er  det 
denne  Festdag  med  Skovbal,  hvor  den  hele  Egns 
Beboere  modes  under  en  stor  Eg.  At  det  bliver 
meget  festligt,  tvivle  vi  slet  ikke  om,  og  mine 
Søstre   glæde  sig  meget.     Vi  faa  ogsaa  Duesteg. 

Idag  foroges  Præstegaardens  Befolkning  med  7 
nye  voxne  Personer,  saa  at  vi  nu  blive  36.  Kan 
Du  ikke  fatte,  at  dette  bliver  noget  af  det  mere 
Livlige  ?  Men  én  sørgelig  Side  har  dog  denne 
Forøgelse,  den  nemlig,  at  jeg 'ikke  kan  komme 
herfra  før  d.  15de,  hvoraf  følger,  at  jeg  ikke  kan 
modtage  Din  Indbydelse  til  Fredensborg,  hvortil 
jeg  havde  glædet  mig  saameget.  Ser  Du,  Blæ- 
dels Sønner  komme  tilbage  til  Kjøbenhavn  den 
17de,  og  Du  kj ender  det  Løfte,  jeg  har  givet,  at 
være  i  Byen,  saasnart  de  vende  hjem.  Deres 
Forældre  ere  endnu  i  Udlandet. 

Det  er  virkelig  sørgeligt,  at  jeg  saaledes  ikke 
kan  nyde  godt  af  Din  Vejledning  i  Slotshavens 
Mysterier,  jeg  kan  ikke  hore  Dig  sige  med  San- 
geren : 

Skipper,  hejs  nu  Dine  Sejl 
og  lad  Baaden  glide 
hurtig  over  Soens  Spejl 
til  den  anden  Side. 

Tak  Din  Familie  ret  meget,  fordi  den  for 
nogle  Dage  vilde  optage  mig  i  sit  Skjod, 
og  fortæl,  at  en  Ungersvend  kommer  til  mine 
Forældre  fra  3te — 15de  Avgust,  og  som  Søn  af 
Huset  kan  jeg  ikke  forlade  dette  før  han.  —  Ja, 
der  er  noget  inderlig  Trist  i  det,  lille  Ussing,  men 
der  er  ikke  det  Mindste  at  gjøre  ved  det.  —  — 
-  Tak  for  Dit  sidste  Brev; 
det  glædede  mig  meget!  Jeg  søgte  forgjæves  at 
udfinde,  om  Du  havde  været  saa  god,  at  Du 
endog  skrev  til  mig,  uagtet  Du  ikke  havde  faaet 
mit  sidste  Brev.  Dette  maa  jeg  næsten  antage, 
og  i  saa  Fald  tyder  det  paa  en  sjælden  Trofast- 
hed, som  jeg  meget  paaskjønner. 

Fra  min  Slægt  skal  jeg  bringe  Dig  Hilsen; 
vi  ere  Alle  ved  saa  ønskelig  Helbred  som  tænkes 
kan.  Vor  Yen  H.  har  ordentlig  faaet  et  triveligt 
Præg;  nu  gaar  han  rigtignok  ogsaa  i  denne  lette 
Vinterfrakke,  som  ikke  er  Skrædderens;  det 
hjælper  jo  lidt  til  at  vække  et  imponerende  Ind- 
tryk. Han  har  ogsaa  opnaaet  at  kunne  opvise 
et  Overskjæg,  som  er  saavel  en  Maaned  gammelt. 

ug  det  skal  blive  ved  at  staa.  —  Nu  melder  han, 
at  han  ikke  ønsker  at  skrive  mere,  jeg  er  saa 
nødsaget  til  i  størst  mulige  Hast  at  sige  Dig 
Farvel  og  bede  Dig  skrive  mig  endnu  engang 
til,  om  det  saa  kun  bliver  et  Par  Linjer,  hvoraf 
jeg  kan  se,  at  Du  ikke  paa  Grund  af  dette  Rejse- 
vrøvl er  bleven  vred  paa 

Din  hengivne 
Frederik  Bøgh. 

Fredensborg  Slot.   d.   8de  Avgust    58. 

Hør,  Satans  inderlig  kjære,  gode,  lille,  rare  Bøgh! 

Du  er  en  fordømt  pretentionsfuld  En!  Maa 
jeg  spørge  Dig  hvad  det  ligner,'  først  at  gaa 
og  glæde  en  Familie,  en  hæderlig  Familie  paa  5 
Personer,  foruden  Kusiner  eta,  med  det  Løfte  at 
komme  og  besøge  dem,  og  saa,  naar  de  kun 
har  5  Dage  tilbage  til  den  Dag,  hvor  Du  vil 
komme  som  en  Erscheinung  einer  neuer  Welt, 
da  at  skuffe  dem  med  en  Kontraordre.  Er  d  e  t 
„nonet"  af  Dig. 

Enfin!  Tak  for  Dine  to  Breve,  hvoraf  det 
sidste  forresten  ikke  var  Noget  at  takke  for. 
Men  kan  Du  ikke  lade  de  unge  Herrer  Blædel 
skjøtte  sig  selv  under  Jomfru  Hansens  Opsigt, 
og  saa  tilbringe  blot  de  sidste  Dage  med  os  her? 
Det  kunde   dog  maaske   lade   sig  opføre,    og  vi 

ere   ikke  utilbøjelige    til  at   gaa  ind   paa  hvilket- 

somhelst  Fredstilbud.    —   — — 

Og  gamle  H.  har  besøgt 

Dig?  Hvad  i  al  Verden  tænker  han  paa,  siden 
han  betaler  sin  Skrædder,  holder  Folketaler  og 
lader  sit  Overskjæg  staa?  Du  kan  tro,  vi  kan 
endnu  faa  Glæde  af  ham  i  Klubben  —  blot  han 
kan  overvinde  sin  indgroede  Antipati  imod  det  Ka- 
daverlyriske eller  —  hvad  der  vel  er  det  Samme  — 
det  Subjektiv -Lyriske  (apropos,  hvordan  ser  det 
Objektiv-Lyriske  ud?)  —  X.  er  nu  herude,  gaar 
med  hvide  Benklæder  med  sorte  Striber,  citerer 
Heine  med  Maadehold,  ser  paa  de  smukke  Ud- 
sigter og  tror  derved  at  have  gjort  sin  Pligt. 

Nu  min  Hilsen  til  Din  Familie,  min  kjære 
Ven,  og  mange  dito  til  Dig  —  med  Bøn  om  v  o  r 
Ansøgnings  Opfyldelse  fra 

Din 
Fr.  Algreen-Ussing. 

Af  Ussings  Dagbog: 

Onsdag  Aften,  d.  8de  September  1858. 

„Jeg  kommer  ude  fra  Frederik  Bøgh  og 
talte  idag  egentlig  kun  om  ham  selv  med  ham; 
han  lovede  mig  at  komme  herop  iaften  silde 
—   saa   er  det  hans  Vane.    —    Der  er  ingen  af 

alle  mine  Omgangsvenner,  som  jeg  sætter  mere 
Pris  paa  end  Bøgh  —  og  det  trods  min  medfødte 
Arrogance;  thi  han  staar  saa  højt  over  mig.  Han 
er  i  Sandhed  hvad  man  kan  kalde  begavet,  ja, 
endog  udmærket  begavet;  men  denne  Begavelse 
viser  sig  ikke  som  hos  andre  unge  Mennesker  — 
den  ytrer  sig  i  en  Rigdom  af  sande  og  gode 
Følelser,  en  Fylde  af  Ideer  og  en  Sandhed  i  Ud- 
trykkene ,  der  maa  gribe  Enhver.  Iblandt  de 
Smaating,  han  har  skrevet,  er  der  Noget,  som 
vore  største  Digtere  kunde  give  hele  Bind  af 
deres  Værker  for  at  være  Forfatter  til,  og  dog 
gaar  han  saa  beskedent  og  stille  .med  det  Alt- 
sammen. Hans  Maade  at  være  paa  er  heller  ikke 
som  andre  Menneskers;  kun  en  enkelt  Gang  har 
jeg  hørt  ham  føre  en  Konversation,  ellers  véd 
han  at  gjøre  Alt  til  Samtaler,  Samtaler  om  en 
ophøjet  Gjenstand  og  af  virkeligt  Gehalt.  Ofte 
har  jeg  frygtet ,  at  hans  digteriske  Begavelse 
skulde  tilintetgjøre  hans  Forsæt  at  tage  juridisk 
Examen  —  thi  jeg  synes,  at  et  Menneske,  der 
aandelig  og  materielt  er  henvist  til  sin  Existens 
som  Digter,  er  højst  ulykkelig  stillet;  men  endnu 
iaften,  da  vi  alvorlig  talte  herom,  svarede  han 
mig:  „Det  skal  Du  ikke  være  bange  for  —  jeg 
føler,  at  det  virkelig  vilde  være  Uret,  om  jeg 
opgav    at    tage    den    Examen;    man    er   jo    ikke 

altid  i  Stemning  til  at  digte,  og  man  vilde  jo 
slides  op,  dersom  man  i  saadanne  Timer  Intet 
havde  at  tage  Vare  paa".  I  vor  æstetiske  Klub 
staar  han  naturligvis  ogsaa  som  den  Første,  og 
det  er  kun  i  en  tarvelig  Anerkj endelse  heraf,  at 
vi  have  valgt  ham  til  vor  Præsident;  han  er  den 
Eneste,  ved  hvis  Venskab  —  thi  det  føler  jeg, 
at  jeg  ejer,  og  jeg  er  lykkelig  ved  denne  Bevidst- 
hed —  jeg  i  Sandhed  foler  mig  smigret."   — 

I  denne  September  skrev  Frederik  til  sin 
Fader ,  efter  at  have  udtalt  sin  Kjærlighed  til 
Hjemmet  og  sin  Længsel  derefter:  —  —  „Jeg 
har  det  forresten  godt:  jeg  hører  i  denne  Tid 
nogle  Forelæsninger  over  Retsfilosofiens  Historie, 
som  i  høj  Grad  interessere  mig,  og  jeg  venter  i 
hele  dette  Semester  at  faa  megen  Glæde  af 
dem".  —  —  —  — 

Frederik  tilbragte  Julen  hos  Rudolph  og 
Marie  Blædel  paa  Næsgaarden  ude  i  Ods- 
herred og  skriver  derfra: 

Næsgaarden,  d.   29de  December  1858. 

Min  kjære  Ussing! 
Jeg    maa    endnu    engang    i    det    gamle    Aar 
sende  Dig   en  Hilsen   og   paa   samme  Tid   ønske 
Dig  al  Lykke  og  alt  Held  i  det  nye.  — 

Som  Du  ser,  befinder  jeg  mig  paa  Næsset, 
hvor  jeg  har  det  meget  godt.  Du  kan  ikke  let 
tænke  Dig  nogen  mere  absolut  Modsætning  til 
Byen,  end  denne  kolde,  øde  Egn,  hvor  man, 
naar  man  gaar  op  paa  Grydebjærg,  ikke  kan  se 
et  eneste  Træ,  men  kun  horer  Kattegattets  Bølger, 
som  i  Uro  kaste  sig  mod  Sandrevlerne.  Det  er 
en  ganske  ejendommelig  Følelse,  der  opstaar  i 
En,  naar  man  gaar  ud  paa  den  aabne  Mark  i  en 
bælgmørk  Aften ;  man  hører  slet  Intet ,  ikke  en- 
gang en  gøende  Hund  i  det  Fjærne,  og  man 
ser  kun  Fyret  fra  Sejerø  og  et  enkelt  stærkt- 
flammende  Lys  fra  et  eller  andet  Hus  i  „Bjær- 
gene".  —  Dog  —  en  saadan  Fred  og  Ro  kan 
undertiden  ganske  forunderlig  gjøre  En  godt; 
man  bliver  saa  glad,  naar  en  Stjærne  kan  kikke 
ned  til  En  gjennem  en  Skyrift.  Noget  anderledes, 
skjønt  dog  ogsaa  ganske  „paa  Landet1',  er  det  i 
Skamstrup.  Her  go  Hundene  om  Aftenen,  Ug- 
lerne skrige,  og  man  føler,  at  her  er  ikke  Mangel 
paa  Mennesker.  Du  kan  ikke  tro,  hvor  det  var 
mig  en  Glæde,  da  jeg  iforgaars  rullede  ind  i 
Skamstrups  gamle  velbekjendte  By.  Min  Onkel, 
Rudolph  Blædel,  Nicolaj  og  jeg  toge  hen 
til  vort  gamle  Hjem  og  tilbragte  dér  to  rigtig 
gode  Dage.  Pastor  Borups  ere  ret  nogle  elsk- 
værdige Mennesker,  Præstegaarden  er  bleven  for- 

træffelig,  og  det  traf  sig  netop  saa  heldig,  at 
der  den  Aften,  vi  kom,  skulde  være  Juleselskab 
i  Præstegaarden ,  hvor  vi  altsaa  samledes  med 
alle  Egnens  gamle  Venner  og  Bekjendte.  Før 
Selskabet,  om  Eftermiddagen,  kunde  jeg  komme 
over  til  Fader  Kyhn;  Du  skulde  have  set  ham; 
han  blev  ligesom  ellevild  af  Glæde  over  at  gjense 
os.  Saa  slukkede  vi  Lysene  og  satte  os  til  at 
snakke  paa  gammel  Vis.  Ilden  brændte  lystig  i 
Ovnen,  og  jeg  kom  ret  til  at  tænke  paa  Livet  i 
den  gamle  Præstegaard,  hvor  vi  saa  tit  havde 
siddet  om  Aftenen  paa  samme  Maade,  og  jeg 
savnede  i  dette  Øjeblik  saameget  mine  kjære 
Forældre. 

Der  var  dog  saa  godt  i  det  gamle  Hjem 
i  Mørkningstiden,  naar  muntert  Flammen 
fra  Ovnen  lyste,  og  kjærlig  sammen 
vi  sad  og  nynned  i  Fryd  og  Gammen. 
Da  dukked  alle  de  Smaasange  frem 
om  Jesusbarnet  i  Bethlehem, 
om  Mater  Maria  og  Verdens  Farvel, 
om  Sjælens  Fred  i  den  sidste  Kveld. 

Da  satte  sig  tit  til  det  gamle  Klaver 
saa  frit  og  frejdig  „den  lille  Dukke1)", 


')  Hans  Soster  Henriettes  Kjælenavn. 

hver  Sorg  kunde  da  hun  i  Slummer  vugge. 

som  skulde  den  aldrig  vaagne  mer. 

Ja,  hvor  var  de  Mørkningstimer  dog  smukke! 

I  Mindet  min  kjære  Fader  jeg  ser 

gaa  frem  og  tilbage,  saa  fromt  og  opbyggeligt 

og  tænke:    „Ja,  hvor  her  dog  er  hyggeligt." 

Du  kan  nok  forstaa,  at  det  har  noget  sært 
Gribende  at  komme  saaledes  tilbage  til  det  gamle 
Hjem  uden  at  træffe  sin  Slægt  igjen ,  at  høre  de 
gamle  Aftenklokker  ringe,  at  komme  til  Kundby- 
lysthuset  igjen  og  se  de  sorteblaa  Skyer  staa 
langt  ude  i  Horizonten,  akkurat  som  i  gamle 
Dage.  —  Saa  kom  jeg  da  endelig  i  Selskabet.  — 
Borup  og  hans  Kone,  som  ere  meget  musikalske, 
spillede  først  saa  smukt  for  os:  Gades  Ouver- 
ture til  „Mariotta",  Weber  og  Mendelssohn.  Saa 
fik  Kyhn  og  jeg  os  en  Reel,  hvori  vi  Begge  ud- 
viste al  den  „Fuglelethed",  Himlen  har  begavet 
os  med.  Dog  havde  jeg  rigtignok  til  Slutning 
næsten  gjort  Fader  Kyhn  for  meget  af  det. 
Derpaa  holdt  vi  Juletræ  med  Sang  og  Spil  og 
Dans.  Nu  kom  vi  til  Aftensbordet,  hvor  det  gik 
sjældent  livlig  til.  Der  var  nu  hans  Yelærvær- 
dighed  in  spe ,  Hr.  H. ;  han  overtraf  sig  selv  i 
nette  Taler.'  Først  talte  han  to  Gange  med  me- 
gen Salvelse  og  stor  gejstlig  Alvor  om  Forholdet 

mellem  Præsten  og  Menigheden,  der  bragte  al 
Fred,  Ly — y — kke  og  Velsignelse,  om  Xaade  — 
og  saa  videre  af  samme  værdige  Tønde,  derpaa, 
da  han  havde  smagt  temmelig  godt  paa  de  for- 
skjellige  Vinsorter,  faldt  han  hen  i  et  lystigere 
Tempo,  og  i  D-dur  udbragte  han  i  den  Tale,  han 
kunde,  en  Skaal  for  vore  Bedsteforældres  Børne- 
børn. Efter  denne  vel  overstaaede  Akt  følte 
Hr.  H.  en  afgjort  Lyst  til  at  komme  ud,  og  han 
faldt  pludselig  nogenlunde  i  Tavshed.  Kyhn 
holdt  Tale,  vi  sang  Viser  og  morede  os  ypperlig. 
Efter  Bordet  dansede  vi,  Store  og  Smaa,  Unge 
og  Gamle.  Jeg  dansede  en  mindre  Menuet  med 
Jfr.  G.  og  en  længere  Hopsa  med  den  korpu- 
lente Madam  J.  — 

Formiddagen  efter  gav  Fader  Kyhn  en 
solid  Frokost  med  Haresteg  og  Ænder,  og  Kl.  2 
kjorte  vi  tilbage  til  Næsset.  Jeg  har  været  tak- 
nemmelig og  glad  over  denne  dejlige  Tur,  paa 
hvilken  jeg  fik  Lejlighed  til  at  se  mine  gode, 
skikkelige  gamle  Venner.  laften  skal  jeg  til  Bal 
hos  Provst  Garde  i  Faarevejle. 

Et  Punkt  har  jeg  endnu,  hvorom  jeg  maa 
tale  med  Dig,  skjønt  det  jo  rigtignok  ikke  an- 
gaar  Landlivet.  Det  er  et  Punkt,  hvorpaa  jeg 
ofte  har  henledet  Samtalen  imellem  os,  fordi  jeg 
følte,    det  var  bedst,   at  vi  heri  fik  talt  ud;    men 

det  har  altid  været  mig,  som  om  jeg  da  kom  til 
at  berøre  et  ømt  Sted  hos  Dig,  og  Du  søgte  at 
dreje  af.  Kan  Du  huske  en  Formiddag,  da  jeg 
besøgte  Dig  og  fandt  en  Korrektur  af  „Fiskerne" 
paa  Dit  Bord?  Jeg  kom  til  at  sige:  „Det  maa 
være  et  prægtigt  Arbejde  at  have  nøje  med 
Oehlensch læger  at  gjøre,  det  var  ret  Noget 
for  mig."  Du  svarede:  „Ja,  til  Jul  ophører  det 
for  mig,  saa  kan  Du  jo  se,  om  Du  kan  faa  det; 
men  jeg  tror  jo  rigtignok,  at  det  i  det  Hele 
hører  op." 

Kort  efter  var  jeg  en  Dag  hos  Liebenberg; 
vi  kom  til  at  tale  om  bemeldte  Korrekturer,  og 
han  sagde  mig  nu,  at  denne  Besørgelse  af  iste 
Korrektur  kun  var  kommen  istand  for  at  fremme 
Arbejdet.  Jeg  fortalte  ham,  at  Du  hidtil  havde 
besørget  dette  Arbejde,  hvilket  han  ikke  vidste, 
og  han  sagde  mig  —  bliv  nu  ikke  vred  —  at 
Du  ikke  havde  gjort  det  rigtig  godt,  lovlig  flot. 
Da  jeg  endelig  meddelte  ham,  at  det  var  et 
Arbejde,  hvortil  jeg  havde  en  overordentlig  Lyst, 
sagde  han:  „Ja,  vil  Du  overtage  det,  vilde  det  jo 
være  mig  til  megen  Gavn;  fire  øjne  se  altid 
bedre  end  to."  —  Jeg  overtog  da  Dit  forrige 
Hverv,  i  Begyndelsen  fuldkomment  paa  det  Uvisse, 
da  d'Hrr.  Boghandlere  jo  ikke  holdt  af  forøgede 
Udgifter,  jeg  overtog  det   alene   af  Interesse  for 

Sagen,  indtil  Liebenberg  senere  udvirkede,  at 
Arbejdet  dog  ogsaa  bragte  mig  noget  finansielt 
Udbytte.  Jeg  kan  derfor  ikke,  min  kjære  Ussing, 
tro,  at  jeg  herved  har  handlet  mod  Dig,  som 
det  ikke  sømmede  sig  for  Ven  mod  Yen,  og  det 
har  undertiden  smertet  mig,  at  jeg  har  troet  at 
se,  Du  betragtede  det  saaledes.  Men,  ikke 
sandt,  saa  er  det  jo  dog  bedst  at  faa  Sligt  paa 
det  Rene,  om  det  end  kun  kan  ske  skriftlig.  Jeg 
forstaar  Dig  godt:  Du  har  hidtil  ment,  at  jeg  har 
revet  Dig  Dit  Arbejde  af  Hænderne,  og  dette 
havde  ikke  været  smukt;  Du  har  ikke  set,  at  den 
tidligere  Indretning  kun  blev  beholdt,  fordi  Lie- 
benberg havde  Lyst  til  at  arbejde  sammen  med 
mig.  —  Og  hermed,  min  kjære  Ussing,  haaber 
jeg,  jeg  har  udrettet,  at  Du  ikke  oftere  vil 
tænke  paa  denne  Sag  med  en  Bitterhed  mod  mig, 
som  jeg  tror,  Du  hidtil  har  næret,  skjønt  Du 
aldrig  har  vist  mig  Spor  af  den. 

—  Og  saa,  Farvel!  Det  var  en  lang  Skri- 
velse, men  Du  faar  den  vel  læst.  Jeg  skal,  naar 
vi  ses,  sige  Dig  en  underlig  Konsekvens  af 
Søren  Kierkegaards  Ord  om  Liv  i  Erindring 
og  Liv  i  Gjentagelse;  jeg  klækkede  den  ud  paa 
Vognen,  da  jeg  kjørte  hertil. 

Hils  Din  Familie,  og  vær  selv  hjærteligst 
hilset  af  Din  hengivne  \  en 

Frederik  Bøgh. 

Efter  Klubbens  Forhandlingsprotokol  med- 
deler jeg  her  nogle  Taler,  som  Frederik  holdt 
ved  en  Fest  den  8de  Maj  1859  Paa  Klubbens 
2-aarige  Fødselsdag.  —  Der  hentydes  i  første 
Tale  til  Klubbens  Spaltning,  (se  Side  66  og  67). 


Mine  Herrer! 
Det  var  i  den  Tid,  da  Skoven  dufter  frisk 
og  grøn,  den  Tid,  hvorom  en  Digter  saa  skjønt  har 
sagt,  at  Begejstringens  Ild  lyder  gjennem  Luften, 
det  var  i  Maaneden  Maj,  at  Klubben  kom  til 
Verden.  Atter  have  vi  naaet  Maaneden  Maj,  og 
jeg  føler  Trang  til  paa  denne  Klubbens  Fødsels- 
dag at  tale  om  dens  vita  anteacta  og  at  bringe 
den  mine  bedste  ønsker  for  dens  tilkommende 
Liv.  Efter  dens  Fødsel  færdedes  den  længe 
udøbt;  men  snart  kom  den  ved  Daaben  til  Mæle, 
og  den  lærte  at  tale.  Alt  som  den  voxede,  ud- 
viklede sig  dens  Kræfter,  og  sin  første  egentlige 
Væren  godtgjorde  den,  som  naturligt  var,  i  det 
Lyriske.  Interesserne,  Ungdommens  mangfoldige 
Interesser,  vrimlede  frem,  den  begyndte  at  fuske 
i  det  Videnskabelige,  og  som  den  blev  mere  be- 
kjendt  med  Verden,  greb  den  Stof  ud  af  Verden, 
som  Fantasien  behandlede,  den  talte  med  om 
Alt    — ■    den  blev  alsidig.   —  Men,    saa  underlig 

gaar  det:  denne  Alsidighed  forandredes  til  En- 
sidighed, eller  rettere:  dens  aandelige  Jeg  blev 
halveret  i  to  ensidige  Dele,  og  denne  Proces 
kunde  den  ikke  taale;  den  blev  gnaven,  treven, 
dens  Blod  blev  tykt,  og  den  maatte  aarelades.  — 
Operationen  blev  foretagen,  dens  øjne  lukkede 
sig,  besvimet  laa  den,  som  om  alt  Liv  havde  for- 
ladt den.  Men  af  Død  kom  Liv,  mine  Herrer! 
Skærsilden  er  overstaaet,  Blodet  ruller  atter 
friskt  i  dens  Aarer.  Jeg  ser  det  tydelig:  den  ejer 
Ungdom,  Sundhed  og  Kraft.  Saa  vil  jeg  da 
ønske,  at  den  fra  dette  øjeblik  maa  udgjøre  en 
samlet,  hel  Individualitet,  som  maa  eje  Klarhed  i 
Tanken  og  Varme  i  Brystet.  Mine  Herrer,  Livet 
leve!  Aanden  leve!  Klubben  af  8de  Maj  længe 
leve ! 

Fra  samme  Aften   skriver   sig  følgende  Tale 
til  V  i  1  h  e  1  m  Bergsøe: 

Mine  Herrer! 
Vi  have  i  vor  Midte  et  forelsket  Medlem, 
jeg  mener  Dig,  gjæve  B.  Du  elsker!  ,,Hvem?" 
spørger  Du  forundret.  Insekter!  Du  har  røbet 
os  Din  Kjærlighed ;  thi  Du  véd ,  man  har  tit 
den  Vane  at  lade  Munden  løbe  over  med 
Det,    hvoraf  Hjærtet   er   fuldt.      Ofte  talte  Du  til 

os  om  Din  Kjærligheds  Gjenstand,  ofte  hentede 
Du  fra  denne  Dine  Billeder,  vi  huske  godt  hint 
Græshoppeben,  og  jeg  husker  godt,  hvorledes 
Du  i  Din  forliebte  Distraktion  kom  til  at  fornærme 
mig  engang,  da  Du  vilde  kurere  min  Hovedpine 
ved  Kloroform ,  og  da  Apothekeren  saa  spurgte 
Dig,  hvortil  Du  vilde  bruge  denne  Gift,  svarede 
Du  naivt:   „Til  Insekter." 

Hvor  ofte  have  vi  ikke  hørt  Dig  tale  til  os 
om  den  Elskede!  Hvor  ofte  have  vi  ikke  set 
Dig  med  ømme  Blikke  betragte  den  Elskedes 
Træk!  Hvor  ofte  have  vi  ikke  hørt  Dig  spinde 
en  Ende,  som  Du  lærte  det  af  Edderkoppen! 

Og  se,  enhver  Elsker  søger  at  komme  til 
at  ligne  sin  Elskede;  Naturen  var  Dig  grum,  da 
den  i  nogle  Stykker  skabte  Dig  ulig  et  Insekt. 
Men  Viljen  gjor  Underværker.  Vel  kunde  man 
sige,  at  Naturen  skjænkede  Dig  den  ideelle  Smags 
Følehorn ;  men  Vingerne  og  de  sex  Ben?  Vi 
have  dog  set  Dig  bringe  det  saa  vidt,  at  Du  i 
beaandede  øjeblikke  har  slaaet  Vingerne  ud  til 
Flugt  og  enten  med  dem  hævet  Dig  mod  Himlen 
eller  ved  deres  Hjælp  fløjet  ud  i  den  vide  Verden 
og  set  paa  andre  Skabningers  Vandel;  men 
aldrig  glemte  Du  dog  Din  Elskede,  og  hvad  Du 
fra  Verden   bragte  hjem    førte   Du  flux   til  en  af 

hendes  Slægt,  Du  skjænkede  det  til  en  Bille1). 
Men  nu  de  sex  Ben,  som  Naturen  saa  grumt 
nægtede  Dig!  Jeg  glæder  mig  i  denne  Aften 
over  Din  trofaste  Kjærlighed,  der  bringer  Dig  til 
at  søge  ogsaa  i  dette  Stykke  at  blive  den  Elskede 
lig.  Jeg  ser  det,  gjæve  Herre!  Du  vil  ved  Af- 
tenens Slutning  trænge  til  to  Arme  foruden  Dine 
egne,  og  til  hver  af  disse  Arme  svare  to  Ben, 
hvorved  Du  virkelig  kommer  til  at  sætte  sex  Ben 
i  Bevægelse  for  at  naa  Dit  enlige  Leje.  Og  til 
dette  Maal  —  at  føre  sex  Ben  —  siges  Du  ofte 
at  stræbe. 

Saa  se  vi  da,  at  Din  Kjærlighed  er  trofast 
og  ægte,  og  vi  ville  ved  dette  Glas  ønske,  at 
Din  Udkaarede  aldrig  maa  slaa  Haanden  af  Dig, 
men  at  Du  længe  maa  leve  med  hende.  Mine 
Herrer!  Jeg  tømmer  dette  Bæger  for  det  ideelle 
Insekt  B.  han  leve !" 

Frederik  skrev  i  dette  Foraar  i  „B.  T." 
en  Kunstkritik  og  Anmeldelse  paa  \  ers  af  For- 
aarsudstillingen :  den  gik  gjennem  flere  Numre 
—  og  vakte  en  Del  Opsigt  i  Kjøbenhavn.  Han 
fortæller  selv  derom  i  Slutningen  af  følgende 
Brev  til  Marie  Blædel: 


')  Bergsøe  var  Medarbejder  ved  „Dagbladet' 

Foraaret   1859. 

Min  kjære  Tante  Marie! 

Klokken  er  endnu  kun  halv  ti;  det  er  for 
tidligt  at  gaa  i  Seng,  Tante  Jette  sidder  her  og 
skriver  Brev  til  Dig,  saa  kan  jeg  ogsaa  følge 
hendes  heri  som  altid  exempelværdige  Mønster. 

Jeg  fik  Dit  sidste  Brev  til  Tante  Jette  at 
læse  og  saa  deraf,  at  jeg  endnu  ejer  Din  gamle 
trofaste  Kjærlighed,  men  tillige,  at  denne  Kjær- 
lighed gjorde  Dig  bekymret  med  Hensyn  til  mit 
Fremtidsliv,  bekymret  over,  hvad  alle  disse  Ud- 
skejelser fra  min  juridiske  Lobebane  skulde  føre 
til.  Jeg  føler  da  Trang  til  at  sige  Dig,  min  kjære 
Tante  Marie,  at  jeg  tror  fuldt  og  fast,  at 
denne  Bekymring,  som  jeg  finder  højst  naturlig, 
dog  nok  skal  løses  —  tvivl  blot  ikke  paa  mig,  det 
maa  I  ikke!  Denne  Tvivl  piner  mig;  thi  jeg  føler 
hos  mig  selv,  at  mit  „Brødstudium"  ikke  skal 
blive  forsømt  i  Slendrian,  jeg  føler,  at  jeg  kan 
tage  mig  sammen,  naar  det  gjælder,  kaste  mine 
kjæreste  Beskæftigelser  over  Bord  for  en  Tid, 
for  atter  med  dobbelt  Glæde  at  kunne  fiske  dem 
op,  naar  jeg  staar  paa  Fastland.  Ja,  jeg  flyder 
for  øjeblikket,  det  er  sandt,  ja  —  men  vent,  tvivl 
blot  ikke  paa  mig!  At  I  forøvrigt  med  fuld  Ret 
ere  bekymrede,  kan  jeg  ikke  nægte;  I  have  jo 
ingensomhelst   Garanti  uden  netop  den,  jeg  selv 

kan  give  Eder;  men  naar  jeg  saa  engang  faar 
løst  Eder  Tvivlen,  da  maa  I  dog  ogsaa  faa 
større  Glæde  af  mig;  skjønt  Jurist,  vil  jeg  dog 
aldrig  blive  „juristisk" ,  maaske  netop,  fordi  min 
Stræben  tillige  er  lidt  belletristisk.  „Ja,  men  hvor 
bliver  saa  Helheden?  Kræfterne  deles,  og  saa 
bliver  det  dog  Jux."  Det  tror  jeg  ikke:  hvorfor 
kan  jeg  ikke  have  min  Aften  fri,  som  andre  Men- 
nesker, og  da  benytte  denne  Frihed  paa  den 
Maade,  der  er  mig  kjærest?  Paa  dette  Frem- 
tids-Aftenliv bygger  jeg  alle  mine  Luftkasteller: 
om  Dagen  er  jeg  Realist,  en  tro  Arbejder  i  de 
støvede  Kontorer;  om  Aftenen  fanger  jeg  Ide- 
erne —  og  er  lykkelig,  dobbelt  lykkelig,  fordi 
jeg  har  tilbragt  Dagen  med  et  andet  Liv.  Skulde 
det  ikke  kunne  gaa?  Man  har  dog  mange  Ex- 
empler  herpaa. 

Hvad  angaar  Grunden  til  disse  Betragt- 
ninger: mine  Breve  i  „B.  T." ,  da  maa  Du  ikke 
tro,  at  det  er  Noget,  jeg  just  er  stolt  over.  Jeg 
gik  til  dette  Arbejde  med  stor  Varme  og  levende 
Interesse,  og  jeg  har  dog  ogsaa  haft  den  Glæde 
hos  mange  Mennesker  at  have  vækket  Liv  og 
Varme;  —  men  godt  er  det  ikke;  jeg  føler  fuldt- 
vel  selv,  at  det  er  meget  ungdommeligt,  om  man 
end  ser  den  gode  Vilje.  H.  P.  Holst  har  været 
højst  elskværdig   mod  mig,    han   opfordrede  mig 

til  at  gjøre  dette  Arbejde,  og  da  jeg  saa  kom 
til  ham  med  mit  første  Nummer  af  Anmeldelsen, 
sagde  han,  da  jeg  fortalte  ham,  at  jeg  havde 
gjort  det  i  Poesi:  „Ja,  jeg  tvivler  meget  paa,  at 
det  kan  gaa,''  Dagen  efter  kom  jeg  til  ham;  han 
sagde  mig  da:  „Jeg  har  ikke  et  Ord  at  bemærke'". 
Fra  Etatsraad  Thiele  har  jeg  hørt  idag,  at  han 
ogsaa  synes  overordentlig  godt  derom.  Over- 
skou har  haft  et  Stykke  i  „Flyveposten"  om 
det  Originale  i  den  Henseende,  og  „Folkets  Nisse'' 
har  leveret  en  Parodi.  Ja,  det  er  jo  dog  Alt. 
hvad  jeg  kan  forlange.  Kunstnerne  ere  ogsaa  i 
det  Hele  tilfredse  med  denne  Maade  at  tage 
Sagen  paa. 

Nu  er  Tante  Jette  færdig;  jeg  vil  da  bede 
Dig  at  tage  tiltakke  med  disse  Par  Linjer,  der 
dog  have  indeholdt  en  oprigtig  Hjærteudgydelse, 
hvori  Du  maa  se ,  hvad  Du  er  mig.  Hils  Onkel 
Rudolph  og  Otto  Blædel  ret  hjærtelig  fra 

Din  hengivne 
Frederik  Bøgh. 


Ussing  skriver  i  sine  Dagbogsoptegnelser 
fra  Juni  1859  om,  hvorledes  der  af  hans  Fader 
er  stillet  ham  Valget  imellem,  om  han  vil  være 
Bibliotekar   eller  fortsætte   sine  Studier.      Der  var 

netop  en  Plads  med  hurtig  Avancement,  som 
kunde  skaffes  ham  ved  „Det  kongelige  Bibliotek". 
Han  siger:  „Vistnok  ligger  for  øjeblikket  min 
højeste  Interesse  og  min  Glæde  i  Syslen  med 
Bøger  —  men  hvad  borger  mig  for,  at  den  vil 
vare  Livet  igjennen,  og  er  der  ikke,  som  Bøgh 
sagde  igaar,  da  jeg  bad  om  hans  Raad,  noget 
højst  Utilfredsstillende  i  kun  at  gjøre  hvad  en- 
hver Anden  lige  saa  godt  kan?  Min  Barndoms 
Drøm  er  Diplomaten,    dette   elegante,    fornemme 

og  dog  vigtige   —   Driverliv.  —  —  —  —  —  — 

<( 

Et  Par  Dage  senere  skriver  han : 
—  „Bøgh  har  faaet  et  lignende  Tilbud,  som 
har  sat  ham  i  lige  saa  megen  Forlegenhed  som 
Faders  mig :  H.  P.  H  o  1  s  t  har  foreslaaet  ham 
at  overtage  en  Stilling  som  Medarbejder  ved 
„Berlingske  Tidende"  i  Morvilles  Plads,  med  4 
Timers  dagligt  Arbejde  og  600  Rd.  om  Aaret. 
Jeg  har  raadet  ham  til  at  betænke  sig  paa  at  af- 
slaa  den,  men  ogsaa  paa  at  modtage  den.  Til- 
buddet er  jo  fristende  baade  fra  den  pekuniære 
Side  og  for  de  Forbindelser,  han  derved  vil 
komme  i  —  men  er  der  Noget,  der  kan  gjøre 
En  til  Studiosus  perpetuus  eller  rettere  til  Ingen- 
ting, saa  er  det  vist  i  hans  Alder  at  blive  Jur- 
nalist.       Og     „Kand.    fil."     hele    Livet    igjennem 

holder  han  sig  for  god  til  at  være ;  dér  har  han 
de  bedste  afskrækkende  Exempler  i  R.  og  L. 

Jeg  har  allerede  bragt  min  Vægtskaal  til  at 
give  noget  Udslag  for  Biblioteket  —  ham  bliver 
det  vanskeligere  at  bestemme  sig.  Vi  kom  ved 
den  Lejlighed  til  at  drøfte  Sætningen:  „Hvad  der 
er  min  Styrke  er  ogsaa  min  Svaghed"  ;  men  jeg 
kom  til  det  Resultat,  at  den  har  kun  en  temporær 
Betingelse:  der  vil  altid  komme  den  Tid,  da  Ens 
Styrke  ikke  mere  generer  En  i  andre  Retninger, 
da  den  altid  kan  opfattes  som  Styrke  —  og  det 
er  jo  derhen,  man  skal  stræbe:  at  opnaa  en 
Stilling,  der  alene  giver  Styrken  Anvendelse  som 
saadan. "    — 

Resultatet  blev  da,  at  Frederik  afslog  det 
Tilbud,  som  H.  P.  Holst  havde  gjort  ham.  Han 
tog  i  Slutningen  af  Juni  til  Møen  og  blev  dér  en 
Maaned  i  Besøg  hos  Kammerherreinde  Caimette 
paa  Liselund.  Indbydelsen  til  dette  Ophold  havde 
han  faaet  gjennem  en  Ven  Carl  Mac  Kay, 
Liebenbergs  Plejesøn,  der  selv  fulgte  med 
paa  Turen.     Derfra  skriver  han  til  Ussing: 

Liselund,   d.  4de  Juli   1859. 

Min  kjære  Ven! 
Efterat  jeg   havde  besteget   den  skummende 
Havhest,   der  skulde  føre  mig  over  de  vuggende 

Bølger,  forfaldt  jeg  strax  til  Iagttagelse  over  de 
forskjellige  interessante  Medrejsende.  —  Herlige 
Skolemester  i  de  sorte  Klæder!  Han  bøjer  sig 
over  Rælingen  og  bemærker  til  sin  Sidemand: 
„Naar  man  en  sjælden  Gang  kommer  tilsøs,  er 
det  rart,  at  der  er  lidt  Bevægelse  i  Søen."  Sør- 
gelig Raskhed!  Vi  ere  i  Kjøgebugt,  det  gynger, 
den  ene  So  følger  den  anden,  o  Ve,  en  Sø  i 
hans  sorte  Hat,  som  han  bevarer  i  det  røde 
Silketørklæde!  Skolemesteren  vender  den,  og 
paa  Hovedet  med  den,  at  den  kan  tørres.  Di- 
ogenes  paa  Tønden  vaagner  pludselig  af  sin 
rolige  Slummer  og  bemærker  i  den  Anledning 
tankefuld  og  drømmende :  „Det  er  en  Skjælm, 
som  giver  Mere  end  han  har"  —  en  Sætning, 
hvis  Mening  det  ikke  var  givet  os  simple  Døde- 
lige at  forstaa.  Man  begiver  sig  til  Frokost- 
bordet. En  tysk  Forpagter  forudskikker  som 
orienterende  Bemærkning:  „Man  kan  denn  ikke 
go  po  Dampschiff  met  en  Leermave" ,  hvorpaa 
han  stikker  paa  Varerne. 

Skolelæreren  faar  I^st  til  Ræddiker,  og  under 
disses  Spisning  fortæller  han  en  vidunderlig  Hi- 
storie om,  hvorlunde  hans  Kone  vilde  pynte  saa- 
danne  lidt  paa  Kirkegaarden  og  i  den  Anledning 
saaede  Balsaminer.  En  fjorten  Dages  Tid  efter 
kommer   hun   med  Trine,    —    det   er    nu  saadan 

hans  Svigerinde  —  ud  for  at  se:  der  stod  en 
dejlig  Række  Ræddiker.  „De  spiste  dem  da  vel 
ikke?"  spurgte  Sadelmageren  fra Nykjøbing.  ..Det 
var  jo  vederstyggeligt"  lod  Svaret,  og  Tyskeren 
tilføjede:   ,,Ja  motbytlicht". 

I  den  Smag  faldt  Konversationen,  og  jeg 
glædede  mig  jo.  Efter  Frokosten  kom  Pæda- 
gogen til  den  sørgelige  Erkjendelse,  .,at  han  ikke 
kunde  holde  sig" ,  og  nu  fandt  han  ikke  mere 
noget  Raskt  i  Søens  Bevægelse.  — 

Efterat  jeg  havde  naaet  Stege,  modtog  jeg 
en  Kotelette,  der  med  andre  Egenskaber  for- 
enede en  pikant  Yildtsmag,  og  nu  rullede  jeg 
med  friske  Kræfter  afsted  til  dette  dejlige  Sted, 
hvor  jeg  har  det  saa  fortræffelig,  som  muligt  er. 
Kammerherreinden  er  en  højst  elskværdig  Dame, 
som  ikke  véd,  hvor  godt  hun  skal  gjøre  mig 
det;  jeg  gaar  ganske  som  hjemme  blandt  de  tre 
Damer,  som  Enkesædet  Liselund  indeslutter. 

Forresten  ere  vi  ogsaa  meget  lierede  med  For- 
pagter Rosings,  som  ere  yderst  ligefremme  og 
naturlige  Mennesker,  hos  hvem  vi  gaa  ligesom 
hos  Fader  Kyhns  i  gamle  Dage.  Vi  føre  jo 
nærmest  et  Adelsjunkerliv :  vi  fiske,  ro,  ride  og 
jage.  Blandt  Forpagterens  Heste  gjør  jeg  ogsaa 
interessante  Studier,  navnlig  føler  jeg  en  vis  Til- 
trækning til  én  blandt  dem,  der  ..studerer"  o:  den 

har  Dodkuller.  Ja,  ulykkelige  Individ,  det  véd 
Du  vel  næppe  hvad  er? 

Jeg  gaar  herovre  for  et  vittigt  Hoved  uden 
Spor  af  Følelse,  hvilket  Præsten  i  Menighedens 
Navn  har  tilkjendegivet  mig  ved  at  citere  et  langt 
Skriftsted  om  Forstanden  og  dertil  at  føje  nogle 
gejstlige  Vendinger  om  Aandsaristokratiet,  der  er 
værre  end  alt  andet  Aristokrati.  — 

Ja,  min  kjære  Ussing,  her  er  rigtignok 
dejligt ;  her  er  over  den  hele  Natur  en  Storhed 
og  Skjønhed,  som  maa  gribe  enhver  Beskuer. 
Jeg  sidder  nu  her  paa  „Baronens  Høj"  og  skriver; 
foran  mig  ligger  den  store,  blanke,  solbeskinnede 
Østersø  med  Sejlerne  paa  sin  brede  Ryg,  og 
dette  stolte  Hav  indesluttes  af  en  Ramme  af 
slanke,  prægtige  Bøge,  og  bagved  mig  bevæge 
sig  Kornets  gyngende  Bølger.  Og  saa  Klinten 
med  dens  knejsende  Tinder,  Sommerspiret,  hvor 
ørnene  bygge,  de  stejle  Kridtskrænter,  hvorover 
Svalerne  flyve  i  Kreds,  og  ved  hvis  Fod  Bølgerne 
pludre  lystig  med  Smaasten  og  Grus,  medens 
vilde  Roser,  Tidsler,  Bøge  og  Konvaller  kravle 
op  ad  de  bratte  Sider!  ■  Hvilken  Yppighed  og 
Fylde !  Hvilken  Rigdom  i  disse  blankt  og  friskt 
glinsende  Blade,  i  disse  Forglemmigejer,  der  over- 
alt vrimle  frem  i  Kildernes  Lejer,  i  denne  Fugle- 
sang rundtom  i  Buske  og  Træer,    i  denne  Blom- 

sterpragt  under  de  vedbendomslyngede  Stammer! 
Hvilken  Klarhed  og  Glans,  saa  smukt,  saa 
smukt!  — 

Snart  se  vi  Solen  staa  op,  snart  gaa  vi  i 
det  dejlige  Maaneskin  til  helt  henad  Natten;  da 
forstyrre  vi  gamle  Tante  B  i  n  e ,  der  forundrer 
sig  over  „de  Rejsende" ,  som  gaa  saa  silde  om 
Natten.  — 

Du  maa  endelig  snart  se  at  komme  til  Møen; 
kom  blot  én  Gang,  og  Du  vil  vende  tilbage  hvert 
Aar.  — 

Ja,  nu  kommer  det  Sorgelige,  min  kjære 
Ven!  Ligesaagodt  strax  ud  af  Posen  med  det, 
saa  kan  Du  give  Din  retmæssige  Harme  Luft  i 
de  mest  tiltalende  Udtryk,  saasom:  „Dit  for- 
bandede Bæst,  Din  fordringsfulde  Æsel,  etc." 
Altsaa:  jeg  kommer  ikke  over  til  Dig  i  Aabenraa. 
Nu  er  det  sagt,  og  det  gjør  mig  ondt,  at  det 
maa  siges;  men  —jeg  kan  ikke  „af  flere  Grunde". 
Jeg  kan  ikke ,  tage  herfra  før  den  20de ,  da  skal 
jeg  møde  min  Søster. for  at  begive  mig  hjem  med 
hende  over  Faaborg.  —  Hvis  der  nu  er  Noget 
ved  Dig,  da  samler  Du  gloende  Kul  paa  mit 
Hoved  og  kommer  til  mig  den  21de.  Aa  hva', 
sig  Ja?  Du  er  jo  dog  et  godt  Menneske,  Ussing, 
lad  mig  se,  at  Du  da  ikke  fornægter  Din  Natur. 
Sagde   Du   Kallundborg?     Ja  vel!     Men  det  kan 

jo  godt  gaa  Altsammen.    Lad  mig  nu  snart  høre 
fra  Dig  og  faa  Din  sidste  Vilje  at  vide. 

Nu  vente  Gjeddekrogene,  og  jeg  skal  først 
have  Skaller,  hvorpaa  Gjedderne  skulle  bide.  — 
Saa  Farvel  da,  Dit  gode,  skikkelige  Skind!  Bring 
Din  Søster  ' )  min  Hilsen ,  og  undskyld  mig ,  saa 
godt  Du  kan,  fordi  Du  er  sat  i  det  ubehagelige 
Tilfælde  upaalidelig  at  have  meddelt  hende,  at 
hun  vilde  blive  belemret  med  et  Besøg  af 
Din  hengivne 

Frederik  Bøgh. 

Love-Apothek  )  ^     ,       0  ,     T  ,. 
.    ,    r  >  tredag  8de    Juli   s  9- 

Aabenraa       /  J        J7 

Min  kjære  Yen! 

Tilgiv  mig,  at  jeg  vækker  Dig  af  Din  land- 
lige Søvn  for  i  et  øjeblik  at  drage  Dine  Tanker 
bort  fra  den  møenske  Uvidenhed  og  fængsle  dem 
til  Aabenraa. 

Jeg  kan  tænke  mig,  at  Du  lever  i  en  poten- 
og  kvalifi-ceret  Nydelse,  siden  jeg  ikke  hører  fra 
Dig,  og  det  glæder  mig,  at  Forholdene  her  frem- 
byde mig  omtrent  de  samme  Behageligheder. 
Det  er  en  højst  grinagtig  By,  men  en  udmærket 
smuk  By;  det  vil  da  sige:  Byen  er  i  Grunden 
frygtelig  grim,  men  Omegnen  er  udmærket  smuk. 


')  Apotheker  Stiesgaards  Hustru  i  Aabenraa. 

Og  saa  disse  Beboere !  En  bidende  Folkevittighed 
udtaler  Navnet  Aabenraa  som  „Affenrat"',  og  jeg 
har  sandelig  aldrig  set  en  saadan  Aberede  som 
denne.  Tænk  Dig  t.  Ex.  En,  som  fortæller  mig, 
at  jeg  er  en  Rekvisition  for  Byen,  at  man  her 
kan  komme  aldeles  grat u s  ud  at  sejle,  at  Tele- 
graftraaden  giver  en  kemisk  Lyd,  og  at  han  sgu 
ikke  vil  være  Toldinspektørens  Nonsens.  Jeg 
har  aldrig  hørt  en  saa  total  Begrebsforvirring,  og 
ofte  svæver  mig  paa  Læberne :  „Med  Held  fik  De 
anvendt  de  fremmede  Ord."  —  —  —  —  Igaar 
gjorde  jeg  et  ganske  interessant  Besøg,  nemlig 
hos  den  gamle  Over-Konsistorialraad  H.  i  J.,  en 
Mand  paa  de  80,  i  Nathue  og  Ridestøvler,  en 
dygtig  gammel  Mand,  men  allerede  noget  sva- 
gelig. Han  har  en  Datter,  som  læser  Bibelen  i 
Grundsproget  og  lader  sin  Kjole  staa  aaben  i 
Ryggen  —  Tak  skal  Du  ha! 

Hvad  bliver  det  til  med  Din  Rejse  herover? 
Paa  næste  Søndag  (den  18de)  skal  jeg  være  i 
Kallundborg,  saa  derefter  maa  Du  indrette  Dig. 
Efter  alle  Julemærker  at  dømme  gaar  den  vel  i 
Lyset,  og  det  er  meget  kjedeligt;  thi  Omegnen 
her  er  nok  værd  at  se.  Kommer  Du  ikke,  saa 
beder  jeg  Dig  bringe  Din  hele  Familie  en  hjær- 
telig  Hilsen  fra  mig.  Hører  jeg  ikke  fra  Dig, 
enten  her  eller  i  Kallundborg  (til  den  21de)   eller 

Fredensborg?     I    Fredensborg    maa    Du    å    tou 
prix  besøge 

Din 
Fred.  Algreen-Ussing. 
Frokosten    staar    paa    Bordet    —    deraf    mit 
Hastværk. 

Kallundborg,  22de  Juli  59. 
I  Regnvejr. 

Min  kjære  Frédéric ! 
Naar  jeg  daterer  dette  Brev:  „i  Regnvejr", 
saa  er  det  ikke  for  at  give  Dig  en  Notits  om  det 
historiske  Faktum,  at  det  regner;  heller  ikke  i 
kristelig  Taknemlighed  over,  at  Landet  endelig 
faar  den  saa  varmt  ønskede  Væde!  Men  det  er 
for  at  betegne  Dig  en  Situation  -  -  Situationen 
„Kallundborg  i  Regnvejr".  Du  kjender  sagtens 
kun  denne  kjære  By  i  Tørrevejr  og  Solskin,  og 
Du  véd,  at  den  allerede  da  er  rædsom,  det  vil 
sige:  som  By  betragtet,  som  Samling  af  Menne- 
sker; men  i  Regnvejr  forsikrer  jeg  Dig,  at  den 
er,  om  muligt,  endnu  værre.  Jeg  ligger  her  paa 
Postgaarden  i  et  herligt  Værelse,  hvor  Loftet 
truer  med  at  lægge  sig  ned  paa  Gulvet,  hvor 
Vinduesruderne  have  en  saa  livlig  grøn  Farve,  at 
Rullegardiner  ere  komplet  Luxus,  og  hvor  Intet 
er    godt    uden    Sengen,    den    haardt    reducerede 

Seng,  af  hvilken  jeg  til  Jomfruens  Forfærdelse 
ved  min  Ankomst  udtog  7,  siger  og  skriver  syv 
Dyner ! 

Paa  Gaden  er  der  ingen  Mennesker,  i  Vin- 
duerne ikke  heller,  saa  Gud  maa  vide,  hvor  Folk 
opholder  sig  til  daglig  Brug.  Den  halve  Time, 
jeg  har  tilovers,  inden  jeg  —  —  —  —  —  —  — 

Fredensborg,  iste  Avgust.  Gud  maa  vide, 
hvad  der  skulde  have  staaet,  hvis  Brevet  var 
sluttet  i  Kallundborg ;  nu  sér  Du,  at  jeg  er  i  Fre- 
densborg, og  Du  vil  vel  deraf  kunne  slutte  Dig 
til,  at  jeg  har  været  baade  i  Kallundborg  og  paa 
andre  Steder  og  moret  mig  herlig.  —  Jeg  tror 
nok,  det  er  passende  at  takke  Dig  for  Dit  lange 
Brev,  som  jeg  modtog  i  Aabenraa,  og  som  mange 
Gange,  naar  jeg  laa  paa  mit  enlige  Smertens 
Leje  med  Piben  i  Munden,  har  opfyldt  mig  med 
Munterhed.  „Ak,  hvor  forandret!"  maa  jeg  vel 
have  Lov  til  at  udbryde  med  store  St.  Blicher. 
Du,  et  vittigt  Menneske  uden  Spor  af  Følelse! 
Det  gaar  tilbage,  Hakon!  Jeg  havde  dog  troet, 
at  Møenboerne  vare  vittigere  end  som  saa.  — 
Imidlertid  maa  jeg  dog  sige  Dig,  at  det  har  for- 
undret mig  at  se,  hvor  fuldkomment  Du  er  gaaet 
ind  i  Adelsjunkeriet;  jeg  venter  naturligvis  i  et 
Brev  fra  Dig  fra  Møen  at  finde  en  livfuld  og 
malerisk  Beskrivelse  af  østresaltet ;  men  nej,  naar 

Du  sidder  paa  Baronens  Høj,  inspireres  Du  i  den 
Grad  af  baronlige  Interesser,  at  Du  kun  har  øje 
for  —  den  store,  solbeskinnede  østers-ø.  Fy, 
skamme  Dig,  Du  gudsforgaaende  Gourmand! 

Dit  Rejseselskab  til  Møen  var  misundelses- 
værdigt; men  jeg  havde  dog  ønsket  Dig  mit  til 
Haderslev  istedet;  thi  deraf  havde  Du  kunnet 
gjøre  noget  Glimrende  ud.  —  Tænk  Dig  mig  som 
eneste  dannet  Menneske  imellem  (So  —  siger  og 
skriver  for  5  Mark  Godsejere!  Samtalen  drejede 
sig  paa  det  interessantest  mulige  Gebet  —  de 
Enkelte,  som  ikke  talte  om  Heste,  talte  om  Køer, 
og  denne  Mani  greb  saa  voldsomt  om  sig,  at 
jeg  ved  Indsejlingen  til  Svendborg  saå  to  unge 
Damer  studere  et  stort  Ark  Papir,  som  jeg  troede 
var  et  Kaart,  men  saa  var  det:  Stamtavle  over 
Knapstrupperhingsten  Rolfs  Forfædre!  Jo,  man 
kunde  nok  faa  sit  Hjærte  forkølet  dér.  I  de 
sidste  otte  Dage  har  det  imidlertid  været  udsat 
for  en  modsat  Paavirkning;  thi  jeg  kommer  lige 
hertil  fra  Rørskjul  —  Ak! 

Siden  jeg  ikke  har  besøgt  Dig  iaar,  haaber 
jeg,  at  Du  lægger  Dig  efter  det  gloende  Kul- 
sankeri  ved  at  komme  herud,  naar  Du  tager 
hjemmefra;  vi  blive  her  Maaneden  ud,  og  der  er 
altsaa  ikke  noget  Vrøvl  fra  Din  Side,  vel?  — 

Finder  Du  noget  Historisk,  Interessant,  Sager. 

Dokumenter,  gamle  Bøger  eller  vittige  Præster  i 
Kirkebogen,  saa  tænk  paa  mig,  og  ogsaa  uden 
det  modtages  med  Taknemlighed  frankerede  Ud- 
gydelser af 

Din  hengivne  Ven 
Frd.  Algreen-Ussing. 

Gamtofte.    1 1  te  Avg.   59. 

Min  kjære  Ussing! 
Du  har  nok  sagtens  gaaet  og  bandet  mig' 
saa  smaat  i  den  sidste  Uge,  fordi  Du  ikke  har 
set  en  Besvarelse  paa  Dit  nette  Brev  med  de 
nette  Smaavittigheder ;  men  ser  Du ,  i  de  sidste 
otte  Dage  har  jeg  krøbet  omkring  i  en  ynkelig 
forkølet  Tilstand,  der  ikke  har  givet  mig  Lyst  til 
at  være  sammen  med  andre  af  mine  Medskab- 
ninger. Ja,  letsindig  kan  man  være  imellem,  og 
jeg  fik  den  fortvivlede  Ide  at  forfriske  mig  med 
et  dejlig  køligt  Bad  efter  en  temmelig  upresserende 
Formiddagsgang  ind  til  den  Stad  Assens,  hvor 
der  den  Dag  var  Folketingsvalg.  Længe  leve 
Assens'  brave  Borgere!  De  skaffede  mig  en  glad 
Dag,  som  jeg  aldrig  vil  glemme.  Den  første 
Kandidat  ved  Valget  holdt  sin  Tale  til  Vælgerne 
noget  nær  i  Slockbridges  Manér  („Strænge  Tider'') 
med  Udtryk  som:  „Sidste  Blodsdraabe!",  „Ej 
mindste  Tøddel!",    „i  dette  Bryst"   etc. ,   og  disse 

Ytringer  gjorde  jo  ikke  saa  ringe  Virkning,  især 
da  de  ofte  understøttedes  af  det  lille,  mirakkel- 
gjorende:  .,0 — o!"  —  Da  han  vel  var  færdig,  op- 
traadte  en  herlig  Fyr,  en  Moller,  som  nok  vilde 
interpellere  ham  om  Adskilligt.  Set  bagfra  —  og 
saaledes  maatte  han  nødvendigvis  ses  af  samtlige 
Vælgere  —  udmærkede  san  sig  ved  en  sjældent 
veludviklet  Ryg,  som  dog  iøvrigt  ikke  skulde  lade 
det  hele  Korpus  Noget  høre.  Han  begyndte  fra 
sit  rystende  Underlag  med  Distriktshestene ,  og 
hvergang  et  Spørgsmaal  da  nogenlunde  var  be- 
svaret, sagde  han  med  stor  Tilfredshed:  „Ja,  jeg 
har  da  noget  Mere.''  Han  vendte  sig  derefter  til 
Mormonerne,  og  ved  en  heldig  Overgang  hen- 
ledte han  derpaa  Opmærksomheden  paa  ukonfir- 
merede Drengebørns  Forsørgelse.  Efter  disse 
Interpellationer  optraadte  Modkandidaten,  en  Mar- 
skandiser, med  Krave  med  Læg,  temmelig  kort 
Vest  og  ørenringe.  Transpirerende  stærkt  og 
koldt  talte  han  som  følger:  „Jeg  vil  ikke  holde 
en  lang  Samtale  til  mine  Vælgere.  Mit  Princip 
er  ikke  for  —  —  er  ikke  —  —  for  —  den  poli- 
tiske Koncission  (han  havde  engang  hørt  En  med 
Held  bruge  Ordet  Konstitution;  men  nu  havde 
han  desværre  glemt,  hvorledes  det  hed),  men  jeg 
er  praktisk.  Med  Hensyn  til  det  Tyske  er  jeg 
enig  med  den  forrige  Taler,   men  inte  med  Hen- 

syn  til  det  Franske,  for  det  er  idel  Omvæltning'1 
—  —  Her  var  Skæbnen  ham  haard;  her,  hvor 
man  dog  ikke  kan  nægte,  at  hans  Foredrag  fik 
retorisk  Sving,  her  indtraadte  han  i  den  sørge- 
lige Tilstand,  som  man  plejer  at  betegne  ved,  at 
man  gaar  fra  'et.  Forgjæves  gned  han  Knoerne 
over  den  stolte  Pande;  der  kunde  ikke  komme 
Mere  end  en  Anbefaling  til  Vælgerne  med  Det, 
han  havde  sagt,  som  tilstrækkelig  betegnende. 
Da  han  derpaa  havde  spurgt,  om  Nogen  vilde 
„inpellere"  ham,  optraadte  den  djærve  Møller 
paany  og  spurgte  ham,  om  det  kunde  være  til- 
ladt, at  en  holstensk  Skipper  dér  i  Byen  solgte 
Kirkebrød  i  Forening  med  Ost,  Smør,  Snus  og 
Røgtobak,  ,, dette  Brød,  hvorom  der  stod  i  Skrif- 
ten: „„Dette  er  mit  Legeme  og  Blod''",  nemlig 
Kristi,  dette  Brød,  som  brugtes  ved  Daaben  og 
Nadveren.'"  Den  sidste  lille  Upaalidelighed  med 
Kirkebrød  ved  Daaben  bør  tilgives  Spørgeren,  da 
han  paa  dette  Punkt  var  kommen  i  „Effekt'"  (saa- 
ledes  hedder  det  herovre  blandt  de  bedre  Ho- 
veder). Marskandiseren  mente,  at  dette  Salg 
vistnok  burde  forbydes  Skipperen,  og  efter  denne 
Erklæring  skred  man  til  Afstemning,  hvorved 
Marskandiseren  desværre  kun  fik  fem  Stemmer, 
hvoraf  den  ene  skrev  sig  fra  en  Herre  i  uldne 
Trøjeærmer,    med    en    umaadelig    Ugenerthed    i 

Toilette   og  med  en  stor  Bylt  paa  Nakken,    som 
skulde  tilkjendegive  hans  Foragt  for  Formerne. 

Du  fatter,  haaber  jeg,  at  den  Fornøjelse,  jeg 
havde  af  den  omtalte  Handling,  rigelig  opvejede 
dens  senere  ubehagelige  Følger.  —  Jeg  har  det 
jo,  som  Du  nok  kan  begribe,  fortræffelig  her- 
ovre; jeg  glæder  mig  over  Assens,  der  finder 
sin  bedste  Næring  i  Historier,  som  gaa  ud  over 
Næstens  gode  Navn  og  Rygte;  men  forresten 
udmærke  dens  Beboere  sig  ved  særlig  velorgani- 
serede Maver,  der  sætte  Damerne  istand  til  fra 
Middag  til  Aften  ved  festlige  Lejligheder  uden 
Skade  at  nyde  Chokolade,  Rødgrød,  varm  Aftens- 
mad med  Agurkesalat  og  en  hel  Bunke  Punsch. 
—  —  —  Jeg  rekreerer  mig  ogsaa  stundum  paa 
en  mindre  Herregaard,  der  iøvrigt  ikke  har  andre 
Mærkværdigheder  end  en  Høj  i  Haven,  hvorfra 
man  i  klart  Vejr  kan  se  Diligencen  i  det  Fjærne, 
hvilket  herlige  Skue  Beboerne  ogsaa  jævnlig  gaa 
op  for  at  iagttage.  —  — .  Men  saa  har  jeg  jo 
desuden  først  og  fremmest  mit  gode,  venlige 
Hjem  med  de  kjærlige  Mennesker  og  min  lille 
Broder  Jakob  til  at  kjøre  Hest  med  —  og  dette 
er  mig  Nok. 

Og  nu:  Farvel  for  idag.  Yi  ses  vel  snart  i 
Kjøbenhavn,  da  jeg  dog  rimeligvis  næppe  kan 
komme    til   Dig   paa  Fredensborg,    eftersom   jeg 

først  kan  rejse  herfra  den  26de,  og  saa  maa  det 
dog  engang  have  en  Ende  med  denne  Ferie. 
Hils  Din  elskværdige  Familie  venligst  fra 

Din  hengivne  Ven 
Frederik  Bøgh. 

Samme  Dag,  Frederik  skrev  ovenstaaende 
Brev,  havde  Ussing  afsendt  følgende: 

Fredensborg,  d.  ute  Avgust  1859. 

Min  kjære  Yen! 
Udenfor  stormer  det,  som  om  Fader  Æolus 
havde  løst  op  for  Posen  og  de  fire  gamle  Vinde 
vare  fusede  ud  for  at  more  sig  ved  at  blæse  op 
i  Livet;  men  herinde  under  det  lave  Bjælkeloft 
er  der  en  vis  Grad  af  Lunhed  og  Hygge,  og  jeg 
benytter  denne  Stemning,  hvorpaa  Maskinens 
Snurren  sætter  Kolorit,  til  at  lade  Dig  høre  fra 
mig.  Fredensborg  er  det  herligste  af  alle  her- 
lige Opholdssteder,  naar  man  har  en  stor  Fa- 
milie, Lektyre,  godt  Humør  og  en  tilstrækkelig 
Portion  Tanker  og  Erindringer;  men  hvilket  Pa- 
radis vilde  vel  være  Paradis  uden  disse  Rekvisitter. 
Jeg  véd  ikke  at  betegne  Dig  min  Leben  und 
Treiben  bedre  end  ved  Udtrykket,  at  jeg  nyder 
Livet  og  drikker  af  Dunken.  Jeg  besøger  Præster 
og  Skolelærere,   Kromænd  og  Bønder  og  Husar- 

officerer;  jeg  gjør  arkæologiske  Ture  rundt  i 
Omegnen  og  samler  min  Visdom  i  indbundne 
Kvarter  med  en  bred  Margen;  naar  jeg  ikke 
ryger  Pibe,  saa  ryger  jeg  Cigar,  og  naar  jeg 
ikke  taler,  saa  tier  jeg  stille.  —  Dette  til  Op- 
lysning om  mit  jordiske  Velbefindende.  Forgjæves 
søger  jeg  om  et  eller  andet  Ildebefindende,  jeg 
kunde  fremstille  som  Slangen  i  mit  Paradis ;  for- 
gjæves! Dog  jo,  jeg  har  idag  været  nødt  til  at 
se  paa  N.  N. ,  og  jeg  har  i  lang  Tid  længtes 
efter  Dig  —  det  er  de  eneste  Mangler.  Jeg  vil 
ogsaa  akkordere  alvorlig  med  Dig  om  at  komme 
herud;  vi  blive  her  vist  til  lidt  ind  i  September, 
og  naar  Du  tager  lige  fra  Gamtofte  herover, 
saa  kunde  vi  vel  være  sammen  i  en  8  Dages 
Tid?  Vi  have  en  Skov  med  det  blødest  mulige 
Mos  og  et  Høloft,  hvor  man  kan  ligge  som  i 
Abrahams  Skød;  vi  have  evig  susende  Ypern- 
træer og  evig  Rødgrød;  vi  have  Indsigter,  og  vi 
have  Udsigter  baade  til  Kullen  og  til  Ture  i  Om- 
egnen; vi  have  Frederiksborg  og  Gurre  med 
Valdemars  vilde  Jagt  og  Tove.  Mein  Liebchen, 
was  willst  Du  noch  mehr?  —  Naar  Du  har  læst 
dette  Brev,  vil  Du  saa  tjene  mig  i  at  holde  hvad 
man  i  mit  Fødeland  vilde  kalde  et  „Palaver", 
og  vil  Du  saa  skrive  mig  til,  at  Du  vil  være  her 
senest  den  24de;  det  er  da  ikke  ubeskedent,  vel? 

Du  svigtede  mig  desuden  ifjor,  og  Du  svigtede 
mig  iaar  i  Aabenraa,  saa  det  er  ikke  mere  end 
Din  forbandede  Skyldighed  at  glæde  mig  og 
Familien  med  et  Besøg  iaar.  Foredrag  Sagen 
for  Din  Moder,  og  Du  skal  se,  at  hun  vil  „be- 
fale" Dig  at  komme  herover. 

—  Diverse  Bander  unge  Russer  ere  komne 
her  igjennem,  som  jeg  har  foret  af  med  Punsch 
og  vist  om  i  Egnen;  jeg  maa  da  se  at  skaffe 
mig  nogen  Popularitet  hos    de  yngre  Samtidige; 

hos  de  Gamle  er  den  F.  i  Vold.  —  — 

—  —    Min  Familie  forener  sine 

Anmodninger  om  et  Besøg  med  mine,  og  da  jeg 
ikke  har  Mere  af  paatrængende  Vigtighed  at 
meddele,  vil  jeg  slutte  med  Tyrkernes:  ,,Lovet 
være  Allah,  som  har  givet  Menneskene  Staalpenne 
og  Alizarinblæk ,  saa  at  de  paa  Afstand  kunne 
sende  deres  Tanker!"  —  Hils  endelig  Din  Fa- 
milie, specielt  Din  Broder  Nicolaj  og  den  yndige 
lille  -Jacob,  og  vær  selv  hilset  af 

Din  trofaste  Ven 
excusez  Papiret.  „       ,     ,  ,  TT 

rred.  Algreen-Ussing. 

Frederik  kom  dog,  saa  vidt  jeg  kan  se, 
heller  ikke  denne  Sommer  til  Fredensborg. 

I  September  skriver  han  i  et  Brev  til  sin 
Søster  Karen: 

—  —  —  „I  Søndags  var  jeg  lidt  ude  paa 
Landet.  Jeg  vilde  dog  gjærne  endnu  engang  se 
Skovene,  der  allerede  staa  med  gulnet  Lov;  jeg 
tog  efter  Indbydelse  ud  til  Hummeltofte,  Monrads 
Gaard,  hvor  min  Yen  Bergsøe  ligger  paa  Landet. 
Jeg  havde  det  dejlig  derude,  Frederik  Algreen- 
Ussing  var  med,  og  vi  glædede  os  i  Forening 
over  den  skjønne,  skovkransede  Furesø  med  Ru- 
inerne af  Hjortholms  gamle  Slot,  hvor  Valdemar 
sværmede  med  Tovelille  og  Bølgerne  sang  dem 
i  Søvn. 

Endnu  risle  de  samme  travle  Smaabølger, 
ventende,  spørgende,  sukkende." —  —   — 

Kjebenhavn.  d.  9de  Januar  186c. 

Min  kjære  øst! 
Jeg  maa  sende  Dig  mine  bedste  Ønsker  for 
det  nye  Aar  og  bede  Dig  undskylde,  at  jeg  alt 
saa  længe  har  forglemt  det.  Og  dog  har  jeg 
været  her  i  Byen  i  denne  Juletid;  men  jeg  synes, 
oprigtig  talt ,  ikke  rigtig  om  Julen  herinde ;  her 
er  ingen  Præstegaardsballer ,  seje  Pebernødder, 
Whist' er  med  gemytlige  Rødkinder,  her  er  ingen 
rigtig  Glæde  blandt  Børnene:  alt  Det,  de  faa, 
have  de  jo  set  saa  tit  før;  —  kort:  det  Hele  er 
skidt.  Saa  bliver  man  her  bedt  til  disse  Gru- 
somheder:   .,ungt  Selskab"    med   Legen,   aandrig 

Legen  af  Tosser,  Te  og  Kanelstænger,  Geléer 
og  Biskop.  Dog:  en  Aften  morede  jeg  mig 
rigtig  godt  til  en  lille  gemytlig  Dans  hos  U  s  s  i  n  g  s. 
—  Ogsaa  der  var  denne  herlige  Frøken  N.  X., 
som  jeg  vist  tidligere  har  omtalt  for  Dig,  og  som 
ikke  bliver  min  Forlovede,  uagtet  vi  altid  skjændes, 
og  jeg  siger  hende  underlige  Komplimenter.  „Naa, 
hvordan  morede  De  Dem  saa  i  Fredags?"  spurgte 
hun.  .,.,Jeg  morede  mig  kun  over  Dem."li  „Hvor- 
for?'1 „„Fordi  Modsætningen  mellem  Dem  og  de 
andre  Damer  var  saa  stor;  de  andre  var  jo 
smaa  naive  Uskyldigheder;  men  De  hylder  jo, 
som  bekjendt,  ikke  Ludvig  den  Fjortendes  Valg- 
sprog om  en  Dame:  „Plus  elle  se  cache,  plus 
elle  est  belle!  — "'•  Derpaa  blev  hun  lidt  for- 
nærmet og  meget  rød  i  Hovedet.  Jeg  fortsatte: 
„„Og  saa  var  det  morsomt  at  se,  hvor  de  andre 
Damer  hadede  Dem"".  „Saa — aa!  Hvorfor?"  — 
„„Jo— o,  paa  Grund  af  Deres  Rutine  i  det  Pi- 
kante. Det  er' sandt,  jeg  skal  dog  som  et  Ud- 
tryk for  Stemningen  fortælle  Dem  følgende  lille 
Ytring,  som  jeg  hørte  af  En  af  Selskabet.  De 
husker,  at  De  udførte:  „Bagefter  kommer  tyndt 
01!",  hvor  De  var  den  Sidste  i  et  Optog,  og  hvor 
De  bar  et  Glas  med  Noget,  som  ved  nærmere 
Eftersyn  viste  sig  at  være  tyndt  øl.  Man  be- 
mærkede da:    „Frøkenen  skulde  saamænd  hellere 

have  gaaet  ganske  uden  det  øl,  saa  havde  man 
lettere  gættet  det".  —  Hun  lo  hjærtelig,  og  jeg 
fortsatte  med  flere  og  flere  Sandheder,  og  snart 
opdagede  jeg,  at  hun  elskede  mig  lidt;  denne 
Metode  var  hende  ny:  den  interesserede  hende; 
den  gamle  med  Netheder  var  hun  kjed  af.  Ja 
hun  er  herlig!  — 

Forresten  har  jeg  haft  det  ganske  ved  det 
Gamle  og  har  ikke  bedrevet  noget  Mærkeligt  — 
jo,  det  er  dog  sandt:  i  „Dagbladet1,  har  jeg 
skrevet  et  Digt  over  Frederiksborg,  som  har 
gjort  stor  Lykke  og  vakt  Opsigt.  Heiberg  har 
kaldt  det  „storslaaet"  og  fortræffeligt,  han  har 
sagt:  „Jeg  kan  ikke  faa  i  mit  Hoved,  hvem  der 
har  gjort  det;  det  er  et  Menneske,  der  har  skrevet 
Vers  i  tyve  Aar ;  jeg  troede,  det  var  Chr.  Winther; 
men  her  er  dog  noget  Nyt,  jeg  ikke  kjender".  ■ — 

Jeg  har  skjult  mig  fuldkomment;  Ingen  aner, 
det  er  mig.  Du  maa  ogsaa  love  mig  ikke  at 
sige  det  til  et  eneste  Menneske  —  det  kunde 
blive  mindre  lysteligt  i  Tiden.  Men  Du  vil  for- 
staa,  at  en  saadan  Udtalelse  af  Heiberg  maa 
glæde  mig;  han  havde  kaldt  Formen  „klassisk". 

Lev  vel,  kjære  Ven! 

Din  hengivne 
Frederik  Bøgh. 

Digtet  „Frederiksborg"  findes  blandt  Frede- 
riks Digte.  —  Da  Peter  Hansen  i  1880  skrev 
en  lille  Biografi  af  Bergsøe  omtalte  han,  mærk- 
værdig nok,  dette  Digt  som  skrevet  af  denne,  og, 
efter  at  have  anført  Heibergs  Udtalelser  om 
det,  siger  han,  at  dette  Digt  fik  Betydning  for 
Bergsøes  Fremtidsvalg  mellem  Poesi  og  Natur- 
videnskab. —  Sagen  forholdt  sig  i  Virkeligheden 
saaledes,  at  Frederik  en  Aften  silde,  kort  efter 
Frederiksborg  Slots  Brand,  havde  skrevet  Digtet, 
og  da  Bergsøe  om  Morgenen  kom  op  paa 
hans  Værelse,  fandt  han  det,  blev  meget  grebet 
af  det  og  spurgte,  om  han  strax  maatte  gaa  med 
det  til  Redaktor  Bille  for  snarest  mulig  at  faa 
det  trykt.  Dette  tillod  Frederik,  og  umiddel- 
bart derefter  blev  det  optaget  i  „Dagbladet". 
Desværre  fik  han  aldrig  sit  Manuskript  tilbage, 
og  da  han  ingen  Afskrift  havde  af  det,  saa  var 
det  senere  umuligt  at  sige,  om  noget  Væsenligt 
er  blevet  forandret  deri  af  Bergsøe  —  dog 
tvivlede  Frederik  selv  derom.  —  Bergsøe 
spurgte  nogle  Aar  derefter,  om  han  maatte  op- 
tage det  i  en  Digtsamling,  han  agtede  at  udgive 
—  dette  nægtede  naturligvis  Frederik  ham,  da 
det  ikke  var  Bergsøes  Arbejde.  —  Frederik 
skriver  til  sin  Fader  om  dette  Poem:  „Jeg  har 
følt  tydelig,   at  jeg  i  dette  Digt  har  udtrykt  den 

almindelige   Opfattelse;    det   har   fundet   stor  An- 
klang.     Det  kan  heller  ikke  være  stærkt  og  kraf- 
tigt   nok,     og    man    kan    netop    i    Poesi,    under 
Billedets   Form,    faa    sagt    hvad   der    længst  har 
ligget  En  paa  Hjærte  og  som  aldrig  kunde  siges 
i  Prosa."  —  —  —  —   —  —  —  —   —  —   —  — 

—  —   —  —  —  Han  slutter,  efter  at  have  fortalt 

nogle  Ytringer  om  det,  saaledes:  „Bliv  nu  ikke 
bange!  Jeg  skal  ikke  blive  hovmodig,  forfæn- 
gelig og  tosset,  fordi  et  Arbejde  kan  lykkes 
mig." 

Kjobenhavn,  d.  28de  Juni  186c. 

Min  kjære  øst!  —  —  —  — 
—  —  Du  kan  rigtignok  tro,  jeg  har  været 
til  St.  Hans-Gjøgl.  Jeg  véd  ikke,  om  Du  fra 
Din  Ungdomstid,  da  Du  levede  i  Kjøbenhavn  og 
uddannede  Din  Kunstsans  og  Dine  andre  Sanser, 
om  Du  fra  denne  fagre  Tid  erindrer  et  Billede 
paa  Kristiansborg  Slot,  som  fremstiller  en  Scene 
fra  Helene  Kilde  en  St.  Hansnat  af  Sonne.  Dette 
fik  Ussing,  Bergsøe  og  jeg  Lyst  til  at  se 
in  natura ,  og  vi  rejste  i  Løverdags  Morges  til 
Frederiksborg.  Efterat  vi  havde  gjennemset  de 
sørgelige  Ruiner  af  Slottet,  begave  vi  os  paa  de 
fire  Miles  Vandring  for  inden  Aften  at  naa  til 
Graven.     Vi  snakkede  jo  med  saamange  Bønder 

som  muligt  og  morede  os  sædvanligvis  godt  ved 
Underholdningen.  —  ..Med  Forlov  at  spørre, 
hvor  De  skal  hen?"  „  .,Til  Tids  vilde !" "  „Naa,  det  er 
kanskesens  Dem,  der  skal  have  Gynge,  for  vi 
har  hørt,  der  skal  være  Gynge."  —  Og  saa  vor 
Ven  Mads,  som  for  en  Mark  bar  vor  Bagage! 
Han  glædede  os  ved  sit  fortrolige  „Du"  og  „Jer" 
og  betroede  os  til  Slutningen,  at  han  jo  rigtignok 
hele  Tiden  havde  troet,  at  vi  var  Mursvende. 
Endelig  kom  vi  da  til  Tidsvilde,  hvor  vi  fik  Logi 
hos  Hans  Jørgensen  i  hans  store  Dansesalon.  — 
Til  Graven!  —  Paa  det  indhegnede  Sted  laa  de 
mest  forskjelligartede  Grupper.  Lige  i  Forgrunden 
laa  en  Mand  og  Kone  i  stiveste  Puds,  Bønder 
naturligvis ;  imellem  sig  havde  de  deres  lille  Dreng, 
som  var  stum  og  Idiot;  men  nu  skulde  han  nok 
komme  sig.  Lige  ved  Gravstenen  midt  paa  Graven 
sad  en  Kone  fra  Lyngby;  hun  havde  blegt  An- 
sigt, grove  Træk,  men  var  iøvrig  ret  smuk.  Hun 
havde  nu  været  der  i  sex  Aar,  og  hvis  hun  ikke 
var  tagen  dertil,  vilde  hun  være  død  for  længe 
siden.  Ved  hendes  Side  var  der  to  store  Pakker  o: 
unge  Piger,  der  laa,  skjulte  i  umaadelige  Kaaber, 
og  sov.  Lige  overfor  paa  den  anden  Side  Graven 
sad  en  Kone,  som  solgte  Jord  til  de  Troende. 
Rundt  omkring  paa  Gravens  Rand  laa  Sovende, 
deriblandt  Synge-Dorthe  med  hendes  Mand.    Hun 

havde  ført  ham  herop  for  at  tjene  ved  ham,  da 
han  nemlig  var  blind.  Nu  bliver  han  urolig: 
„Jeg  vil  ikke  ligge  her  længer  og  skabe  mig! 
Du  skal  gaa  med  mig."  De  gik  ned  af  Graven. 
Saalænge  de  kunde  høres ,  var  hun  umaadelig 
aimable  mod  ham:  „Nu  skal  jeg  sige  Dig,  hvor- 
mange  Blus  jeg  kan  se;  Din  Stakkel,  Du  kan 
jo  ikke  se  mere'' ;  men  saasnart  hun  kom  uden- 
for Hørerum,  begyndte  hun  ordentlig  at  skjælde 
ham  ud:  „Saadant  et  Bæst!  Her  kom  en  halv 
Snes  Fornemme,  og  vi  kunde  have  tjent  Meget, 
og  saa  vil  saadant  et  Asen   ikke  blive  liggende.'1 

Og  de  skjændtes  nu    hele  Vejen   ned  med 

de  forfærdeligste  Eder  og  Trusler.  —  Saa  gik  de 
til  Byen  og  sloges  hele  Natten;  men  paa  Graven 
blev  der  ganske  stille;  Idioten  laa  og  sov  i  den 
Vugge,  Forældrene  dannede  for  ham;  naar  han 
først  havde  sovet  lidt,  kunde  de  tage  ham  hjem 
igjen.  Dødsstille  var  Alt,  og  rundt  i  Horizonten 
brændte  Blus.  —  Derpaa  gik  vi  til  Kilden,  som 
ligger  lige  ud  mod  det  store  Hav. 

Den  dækkes  af  et  lille  Skur  og  er  meget 
forfalden.  Her  skjænkede  en  Fiskerfamilie  Vand. 
Et  Par  Dage  i  Forvejen  havde  Manden  mistet 
sin  Broder  og  sine  to  Sønner  paa  Havet,  og  det 
var  virkelig  rørende  at  se,  hvorledes  Familien  tog 
denne  store  Sorg.      Fiskere  have  i  Almindelighed 

en  overordentlig  Tro  og  Alvor.  „Man  kunde  jo 
synes ,  det  var  haardt" ;  —  han  sagde  ikke ,  at 
det  var  haardt  — ■  „men  det  var  dog  saa  pænt 
af  Vorherre,  at  han  lod  dem  Alle  komme  iland, 
at  de  kunde  faa  en  ordentlig  Begravelse,  og  det 
var  saa  dejligt  at  se,  som  de  kom  efter  Alder  i 
Jorden.  Man  maa  jo  sige:  Herren  gav  og  tog, 
og  hans  Navn  være  lovet'."" 

Udenfor  rullede  det  store  Hav,  og  Yinden 
peb  gjennem  Sprækkerne. 

Dagen  efter  var  der  stort  Kildemarked  i 
Tidsvilde:  Bal  paa  fire  Steder,  Karrussel  og  — 
horribile  dictu!  —  Theater  francais  med  en  stærk 
Mand,  Kanonskud  og  en  umaadelig  Mængde 
Mekanik.  Beboerne  vare  jo  henrykte.  Hos 
Sognefogden  blev  der  denne  Aften  arrangeret 
stort  Sold  for  os  tre  Studenter;  hele  nordre  Birks 
Politi,  Doktoren,  Landmænd  etc.  toge  Del  deri, 
og  navnlig  Frederik  Ussing  forbavsede  Sel- 
skabet ved  sine  ypperlige  Taler;  Bergsøe  sang 
gemytlige  Viser,  og  det  Hele  var  i  høj  Grad 
livligt.  Næste  Middag  bleve  vi  indbudne  til  Hr. 
Lowzow,  en  Son  af  Gehejmeraaden  og  Ejer 
af  Slettegaarden ;  han  kjørte  os  saa  de  ni  Mil 
lige  til  Byen.  Du  kan  nok  begribe,  at  det  var 
en  dejlig  Tur. 

Nu   sidder  jeg   atter  her  i  Byen  og  er  gal  i 

Hovedet  over  det  slette  Vejr:    Regn  og  Regn  og 

evig  Regn. 

Din  hengivne  Ven 

Frederik  Bøgh. 

Hermed  en  Sang. 

Det  Digt,  som  fulgte  hermed,  var  „Helenes 
Under":  — 

„Derude  ved  Tidsvilde, 

hvor  Brinken  luder  brat, 

og  hvor  Helene-Kilde 

vælder  i  Kattegat,"  —  — 
Det  findes  blandt  Digtene. 

Fredensborg,  d.  2den  Avgust  1860. 

Min  kjære  Bøgh! 

Foreløbig  maa  jeg  fortælle  Dig,  at  her  er 
aldeles  mageløst  herude,  saa  landligt,  saa  land- 
ligt, at  det  næsten  er  for  meget  for  en  Kjøben- 
havner  —  dette  med  Koer,  Kirkeklokker  (NB. 
ringende  --  ikke  med  Indskrifter!),  smaa  Skove, 
nyslagent  Hø  og  gamle  Flyvepostføljetonner! 
Vort  Hjem  her  i  det  rosenfarvede  Bondehus  med 
Vinrankerne  op  ad  Gavlen  er  ligesaa  rosenfarvet 
som  Væggene,  og  dersom  jeg  havde  Brug  for 
den    Lignelse    med  Slangen,    vilde   jeg    sige,    at 

Fredensborg  lignede  Paradis;  men  her  mangler 
ikke  Andet  end  Dig,  for  at  gjøre  Nydelsen  kom- 
plet, og  det  er,  som  Du  ser,  noget  Andet  end 
Slangen.  Jeg  haaber  ogsaa,  Du  denne  Gang 
gjør  Alvor  af  Dit  Løfte.      —  —  —  —  —  —  — 

Der  er  en  Ting,  som  morer  mig  herude; 
det  er  at  høre,  hvorledes  Kjøbenhavnernes  af- 
lagte Yndlingsviser  optages  og  udbrede  sig  her. 
Ifjor  var  det  den  bekjendte  kleine  Rekrut,  der 
lagde  Beslag  paa  den  almindelige  Opmærksomhed, 
og  iaar  er  det  en  i  høj  Grad  erotisk  Vise,  uden 
Tvivl  fra  Kasino,  som  begynder  med: 

„Pige,  kun  lidt  Du  véd 
Alt,  hvad  mit  Hjærte  led 
desformedelst    denne   hersens    store   Kjærlighed." 

Den  synges  af  Alle,  indtil  de  spædeste  Umyndige, 
og  Barnepigen  her  paa  Gaarden  gjør  sit  Bedste 
med  de  mest  skurrende  Toner  for  at  indprente 
den  i  Hovedet  paa  den  3  Maaneders  Stamfrøken. 
Mursvendene  oppe  paa  Slottet  gjøre  en  hæderlig 
Undtagelse;  thi  de  synge  den  hele  Dag  med 
særdeles  Respekt  for  den  Kongeborg,  hvorpaa 
de  arbejde:  „Jeg  hader  Den,  som  steg  fra 
Dybet!"  —  Af  lokale  Viser  er  her  Intet;  det 
skulde  da  være  en,  hvis  Refræn  ved  sin  Simpelhed 

i  Form  og  Indhold  og  ved  sine  Bogstavrim  røber 
megen  Ælde: 

Ole  Dilt,  Ole  Dalt, 
Ole  Spegesild  og  Salt! 

Men  jeg  har  en  skummel  Anelse  om,  at  den 
skriver  sig  fra  et  gammelt  Dagblad.  — — 

Din  hengivne 
Fred.  Algreen-Ussing. 
P.  S.    Hurra! 

Gamtofte  Præstegaard,  d.  6.  Avg.  1860. 

Min  kjære  Yen ! 
Af  Dit  Brevs  Postskriptum :  „Hurra!"  ser  jeg, 
hvilken  Glæde  Du  følte  ved  godt  og  vel  at  være 
bleven  færdig  med  at  lade  høre  fra  Dig.  Jeg 
agter  at  skrive  et  lignende ;  thi  naar  man  befinder 
sig  paa  Landet  i  Ro  og  Fred,  hyggelig  og  godt, 
føler  man  slet  ingen  Trang  til  at  meddele  sine 
Venner  Xoget  om  dette  sit  Velbefindende.  — 
Dette  er  Grunden  til,  at  Du,  kjære  Ven,  endnu 
ikke  har  hørt  fra  mig,  og  hvis  ikke  en  vis  Gjæld 
til  det  Passende  idag  havde  drevet  mig  med  Pen 
og  Blæk  ud  til  „Udsigten",  tror  jeg,  at  Du  slet 
ikke  havde  hørt  fra  mig.  —  Jeg  lever,  som  sagt, 
meget  godt;  mine  Forældre  og  samtlige  Søskende 

glæde  sig  ved  et  fortræffeligt  Humør,  og  vi  gjore 
meget  Gjogl.  Nicolaj  er  navnlig  sjældent  pro- 
duktiv; han  kommer  kjørende  op  ad  Gaarden  i 
en  gammel,  tosædet  Vogn  som  „Fru  Madsen 
fra  A.",  er  ypperlig  klædt,  spiller  fortræffelig, 
bringer  mange  Hilsener  fra  den  gamle  Egn, 
holder  pædagogiske  Forelæsninger  for  sin  lille 
medbragte  Søn,  tager  min  Moder  til  Side  for  at 
betro  hende  Konehemmeligheder  og  gjør  i  den 
Grad  Spektakkel,  at  vi  kan  le  deraf  i  to  Dage. 
Treschows,  som  saå  Scenen,  da  han  kom  op 
ad  Gaarden,  nikkende  til  alle  Sider,  saa  at  hans 
Hættes  Frynser  ranglede  ham  om  Kinderne, 
vare  næsten  ved  at  opgive  Aanden  af  Latter,  og 
jeg  maa  ogsaa  tilstaa,  at  jeg  sjældent  har  set  en 
saa  komisk  Figur.  —  Ogsaa  Assens  er  mig  til 
usigelig  Glæde.  Denne  B.,  Løven,  som  beskæf- 
tiger hele  Byen,  han,  som  forleden  Søndag  gjorde 
en  lille  Tur  til  Middelfart,  hvor  han  tilfældigvis 
blev  forlovet  med  Amalie,  hvorefter  han  beslut- 
tede at  blive  et  nyt  og  bedre  Menneske  ved  at 
gaa  til  Odense  Theater  som  ulykkelig  Elsker, 
han,  som  skyder  med  Spidskugler  efter  Justits- 
raad  Schous  Mave,  saa  at  den  Ulykkelige  be- 
svimer af  Skræk  for  slig  Skiveskydning,  han,  som 
om  Natten  kimer  paa  alle  Hotellets  Klokker,  saa 
at  Damerne  fare   ud   i  Natdragt   og  paastaa,    at 

Gaarden  staar  i  lys  Lue,  medens  Værten  søger 
at  jage  den  Ringende  bort,  der  imidlertid  ikke 
lader  sig  skrække  saa  let,  men  raaber  kjækt: 
„Jeg  gjør  sgu  ikke  Andet  end  hvad  jeg  selv  vil, 
og  jeg  vil  strax  have  bayersk  01!'"  —  han  maa 
jo  nødvendigvis  glæde  Enhver,  der  blot  ejer  en 
lille  Smule  komisk  Sans. 

Igaar  var  Byen  særlig  festlig  smykket;  thi 
Staden  Haderslev  gjæstede  Asseniterne.  Paa 
Skibbroen  byder  en  Borger  Gjæsterne  Velkom- 
men —  ganske  herlig  — ,  hvorpaa  en  af  Gjæ- 
sterne takker  for  den  venlige  Modtagelse,  „de 
havde  faaet  imorgen'".  Man  drager  derpaa  i  Pro- 
cession til  Hotellet  for  senere  at  samles.  To 
skjændes.  „Du  skal  nu  altid  være  saa  Satans 
præcis."  —  „Ja  vel,  natyrlig!"  —  „Ja,  men  fordi 
jeg  er  en  fattig  Mand,  der  ikke  har  fire  Skilling 
i  min  Lomme,  derfor  lader  jeg  mig  sgu  ikke 
tyrannisere  af  Dig,  véd  Du  det,  min  Broer!'"  — 
De  beundrende  Assensbeboere  glæde  sig  over  de 
nette  Gjæster.  Brede  Maren,  en  Skikkelse,  der 
ser  ud,  som  om  Marstrand  var  hendes  Skaber, 
kaster  forelskede  Blik  til  ældre  Borgere.  Vogne 
ere  stillede  til  Mængdens  Benj'ttelse,  og  man 
ruller  afsted  til  Brahesborg.  Jeg  er  ogsaa  fra 
Haderslev,  og  ukjendt  kjører  jeg  i  Hr.  Agentens 
Vogn  med  en  Pukkelrygget  og  hans  Fætter  samt 

tvende  ældre  Haderslevere,  der  alle  ere  mageløse. 
I  Brahesborg  Have  danses  der;  Herrerne  holde 
Damerne  mellem  Skulderbladene.  Der  bydes  Ci- 
garer   om.    —   —   —   —   —   —   —  —  —  —  — 

—   —    Man    drager  tilbage  for  at 

spise  i  Assens,  og  en  tyk  Madamme  fortæller 
mig,  at  der  var  Flere,  der  vilde  gjøre  de  nyde- 
ligste Taler,  men  der  var  dog  Ingen,  der  talte 
saa  dejlig  som  Skomagermesteren,  der  havde  talt 
ved  Ankomsten.  Jeg  skulde  desværre  spise  paa 
Brahesborg  og  kunde  ikke  følge  med  tir  Assens. 
Paa  Brahesborg  tilbringer  jeg  megen  Tid;  jeg 
kommer  mere  og  mere  til  at  holde  af  de  Men- 
nesker; Kammerherreinden  er  navnlig  højst  elsk- 
værdig. 

Og  saa  Missionsmødet  i  Gamborg !  Min  Fader 
skulde  derhen  som  Formand  for  Konventet,  og 
da  det  kjeder  ham  at  kjøre  alene,  tog  jeg  med. 
Først  stod  en  affekteret,  højst  modbydelig  Præst 
og  skraldede  en  hel  Bunke  af  om  Ingenting;  der- 
efter traadte  en  lille,  skallet,  hinkende  Mand  op 
paa  Prædikestolen.  Han  havde  tidligere  været 
Seminarist,  derefter  havde  min  Fader  hjulpet  ham 
til  at  blive  Student,  og  nu  var  han  udset  til  at 
holde  Missionsprædiken ;  han  skulde  tale  „saa 
hjærtelig  og  rart". 

Han  begyndte   saaledes:    „Er   det   ikke   saa, 

at  vi  kunne  ligne  den  hellige  Skrift  ved  en  liflig 
Urte„hauge"  med  dejlige  Roser  og  yndelige  Blom- 
mer! Gaar  jeg  da  ud  i  denne  „Hauge",  hvor- 
mange  evangelisk-kristelige  Urte„koster"  kan  jeg 
da  ikke  finde,  og  jeg  vil  bringe  Eder  nogle  af 
de  bedste  Missionsblomster ,  der  ere  at  finde. 
Men  lader  os  først  knæle  ned  at  sukke  og  bede." 
Sukket  fremføres  i  et  lille  Vers ;  dernæst  komme 
Missionsblomsterne ,  hvorpaa  Taleren  udbryder 
saaledes  med  Hensyn  til  de  ulykkelige  Menne- 
sker, der  endnu  sukke  i  Vankundighedens  Mørke : 
„Søde,  gode  Jesus,  hjælp  Du  de  Sorte  og  de 
Røde  og  de  Gule,  af  hvad  Farve  de  saa  ere! 
Men  ogsaa  vi  kunne  hjælpe  disse  Ulykkelige  ved 
at  sende  Missionærer.  Naar  de  velsignede  smaa 
Børn  faa  en  lille  Kage,  da  brække  de  den  i  smaa 
Stykker  og  dele  ud  deraf,  til  de  selv  ikke  have 
Mere;  saaledes  skulle  vi  ogsaa  dele  Kristendoms- 
kagen med  vore  Brødre  og  lære  af  de  Smaa; 
for  de  ere  saa  gode  og  rare  og  velsignede;  men 
vi  Store  ere  saa  „ækle"  og  onde  og  ugudelige. 
Men  dér  ser  jeg  nede  min  gamle  Lærer1),  og 
det  er  mig  saa  rørende,  at  ogsaa  han  er  kommen 
herover  idag,  og  derfor  vil  jeg  saa  gjærne  have 
talt   rigtig  godt.     Gud  være   med   ham  i  al  hans 

•)  Min  Fader. 

Gjerning,  og  Du,  søde,  gode  Jesus,  styrke  ham ! 
Han  og  I  Alle  ville  undskylde,  om  min  Tale  har 
været  lidt  usammenhængende;    og    lader   os   saa 

Alle  bede: —  — " 

Alle  disse  Sætninger  ere  bogstavelig  som 
han  sagde  dem ;  —  er  det  dog  ikke  i  høj  Grad 
sørgeligt?  Men   Du   har   sikkert  Nok  af  Ge- 

schichter;  jeg  skal  skaane  Dig  for  flere,  uagtet 
jeg  kunde  blive  ved  længe  endnu.  —  Det  be- 
gynder at  trække  op  —  det  er  dog  ogsaa  et 
evigt  Regnvejr.  Vejret  har  i  det  Hele  slet  ikke 
været  tilfredsstillende.  Kun  enkelte  Aftener  have 
vi  haft  det  rigtig  smukt;  men  da  er  her  ogsaa 
mageløst  dejligt.  Fader  har  lagt  Haven  om, 
hvorved  den  har  vundet  meget,  og  naar  da  Maa- 
nen  sejler  henover  Himlen,  naar  Skymassen  staar 
nedenunder  som  et  stort,  oprørt  Hav,  naar  Kirken 
og  de  høje  Popler  spejle  sig  i  den  stille,  klare 
Dam,  naar  Lysstraaler  spille  igjennem  det  tætte 
Løv,  og  den'  store,  dybe  Fred  hviler  over 
Mark  og  Skov,  da  skjønner  man  ret  paa  at 
være  herovre;  da  virker  Aftenen  saa  underlig 
forsonende,  man  glemmer  alle  sine  Sorger  eller  i 
alt  Fald  al  deres  Bitterhed,  man  tænker  paa  alle 
sine  Kjære  og  ønsker  at  have  dem  hos  sig.  — 
Skade,  at  disse  Aftener  og  disse  varme,  dejlige 
Sommerdage  iaar  ere  saa  sjældne! 

Ser  Du  Bergsøe,   saa  hils   ham   ret  hjær- 

telig;  jeg  har  endnu  ikke  hørt  fra  ham;  det  gaar 

maaske  ham  som   mig,    at   det   er    vanskeligt  at 

faa  sig   sat   til  Skriveriet      løvrigt   er  jeg  under 

Brevets  Skrivning  bleven  enig  med  mig  selv  om, 

at  jeg   ikke   vil   benytte   Dit   Postskript;    det   har 

slet   ikke   været   mig  en  Pine   at  underholde  mig 

med  Dig;  og  det  gjør  mig  næsten  ondt  at  se,  at 

de  otte  Sider  ere  fyldte,    saa   at  jeg   maa   holde 

op.     Faar  Du  Tid  engang,    saa  véd  Du,    at  den 

Forstyrrelse,  Du  bringer  i  min  idylliske  Tilværelse, 

er   mig  alt  Andet   end  ubehagelig.     Farvel,    min 

kjære  Yen,    og  bring  Din  Familie  min   venligste 

Hilsen. 

Din  hengivne 

Frederik  Bøgh. 

Ussings  Svar  paa  dette  Brev  slutter  med 
de  Ord:  „Idag  for  tre  Aar  siden  holdt  jeg  mit 
Indtog  i  Skamstrup  Præstegaard;  Tak  for  den 
Tid  og  for  Alt,  hvad  Du  siden  den  har  været 
for  mig!'' 

Med  dette  Brev  afslutter  jeg  Korrespondancen 
mellem  Algreen-Ussing  og  Frederik;  den 
senere  Brevvexling  havde  en  saa  privat  Natur 
og  behandlede  tildels  Forhold,  som  nærmest  ved- 

rorte  deres  fælles  Venner,  at  den  ikke  har  hjemme 
her.  I  Aarene  fra  64  til  69  omgikkes  de  ikke 
saa  nøje  og  kjærlig  som  forhen;  ogsaa  deres 
forskj ellige  politiske  Anskuelse  skilte  dem  ad, 
ligesom  Algreen-Ussing  idethele  fjærnede  sig 
fra  den  Kreds  af  Ungdomsvenner,  han  havde 
staaet  nærmest.  At  han  bevarede  sit  Venskab 
for  Frederik,  har  jeg  Bevis  paa  fra  en  Samtale, 
som  i  Vinteren  t>6  forefaldt  mellem  en  af  mine 
Veninder  og  ham.  Hun  skriver  derom  til  mig: 
„Jeg  besøgte  en  Aften  min  Veninde  N.  N.  og 
hendes  Mand;  vi  sad  alle  Tre  i  hyggelig  Sam- 
tale, da  en  mørk  Herre  traadte  ind.  Han  havde 
et  sydlandsk  Ydre,  jeg  troede,  han  var  en  Ud- 
lænding, men  nej,  han  blev  præsenteret  som 
Kandidat  Fr.  Algreen-Ussing.  Da  jeg  ofte 
havde  hørt  ham  omtales,  saå  jeg  med  en  vis 
Nysgjerrighed  paa  ham;  han  havde  mørke, 
levende  Øjne,  det  sorte  Haar  var  strøget  tilbage, 
og  over  hans  Væsen  var  der  noget  vist  Zirligt, 
Høfligt,  Komplimenterende  og  dog  Tilbageholdent. 
Samtalen  faldt  frit  og  naturlig;  det  forekom  mig, 
at  jeg  aldrig  havde  været  sammen  med  en  saa 
morsom  og  interessant  Herre.  Hans  Replikker 
faldt  meget  træffende,  og  han  havde  det  sel- 
skabelige Talent  eller  maaske  rettere :  den  Elsk- 
værdighed, at  han  nøje  lagde  Mærke  til  hvad  de 

Andre  sagde.  Samtalen  faldt  paa  Frederik 
Bøgh,  og  da  dennes  Navn  blev  nævnet,  spurgte 
han  med  megen  Livlighed:  „Kjender  De  ham? 
Han  er  en  af  mine  bedste  Venner."  —  „Nej,  jeg 
kjender  ham  ikke,  skjønt  jeg  ofte  har  set  ham. 
Fortæl  os  Lidt  om  ham!"  —  Og  saa  fortalte  han 
om  deres  Venskab  fra  deres  allertidligste  Ung- 
dom; han  sagde  blandt  Andet:  „Frederik Bøgh 
er  en  af  de  reneste  og  smukkeste  Karakterer, 
jeg  kjender;  men  han  er  —  ja,  forstaar  De  mig, 
naar  jeg  siger,  at  han  er  en  aandelig  Epi- 
kuræer. Alt,  hvad  der  er  stygt,  kjedeligt,  hvad 
der  ikke  er  godt,  saavel  æstetisk  som  moralsk, 
giver  han  sig  ikke  af  med.  Med  rene  Hænder 
tager  han  paa  Alt  i  Livet.  Ingen  kan  som  han 
glæde  sig  over  enhver  Aabenbaring  af  Ynde  og 
Skjønhed  i  Stort  som  i  Smaat.  Han  fik  altid  det 
Bedste  frem  i  min  Natur,  ja,  jeg  kan  sige:  jeg 
elsker  ham.  —  Jeg  sagde,  han  var  en  Epikuræer, 
en  aandelig  Epikuræer  —  paa  én  Gang  hans  Svag- 
hed og  hans  Styrke.  Han  vil  tage  Sødmen,  det 
Bedste,  Duften  af  Alt;  derimod  véd  jeg  ikke  ret, 
om  Livets  Kamp,  Møje  og  Besvær  ligger  for 
hans  sensible  Natur.''  —  ,,Er  Fr.  Bøgh  saa- 
ledes?  Jeg  har  fundet  ham  kritisk,"  svarede  jeg. 
—  „Ja,  for  Fremmede  synes  han  saa;  hans 
kjærlige,  forstaaende  Sind  viser  sig  ikke  for  Alle 

—  han  kaster  ingenlunde  sit  Venskab  i  Grams 
for  Alle  og  Enhver.  De  maa  da  ogsaa  kunne 
forstaa,  at  en  saa  lyrisk,  nervøs  Digternatur 
ganske  naturlig  maa  blive  kritisk,  idet  Meget  maa 
støde  og  saare  den."  —  „Ja,  ganske  vist;  men 
det  forekommer  mig,  at  han  ogsaa  kan  stille  sig 
koldt,  afvisende  ligeoverfor  Meget,  som  dog  er 
fuldt  berettiget,  bravt  og  hæderligt."  —  „Ja,  det 
har  jeg  sagt :  Alt  maa  have,  en  smuk  Form  for  at 
tiltale  ham;  thi  Fr.  Bøgh  er  helt  igjennem 
Æstetiker." 

Da  Algreen-Ussing  temmelig  pludselig. 
døde  i  Begyndelsen  af  Januar  1869,  var  Frede- 
rik netop  i  Ferien  i  Gamtofte.  Han  blev  saa 
dybt  rystet,  som  jeg  sjældent  har  set  ham,  og 
skrev  følgende  Brev  til  Faderen: 

—  „Den  overraskende  Efterretning  om  Deres 
Søns  Død  har  levende  fyldt  mig  med  den  Fø- 
lelse, at  jeg  har  lidt  et  Tab,  mistet  et  Menneske, 
for  hvem  jeg' nærede  Venskab,  og  til  hvem  jeg 
var  bunden  ved  talrige  Baand,  om  end  Tiden 
med  dens  forskjelligartede  Indvirkning  paa  os  har 
vist  sig  stærkere  end  vor  Sympati.  Idet  jeg 
saaledes  i  Vemod  hengiver  mig  til  Følelsen  af 
Savn,  maa  jeg  tillige  stadig  tænke  paa  dem,  for 
hvem  dette  Savn  er  langt  betydeligere,  smerte- 
ligere og  mere  indgribende,  tænke  paa  det  Hjem, 

for  hvilket  min  afdøde  Ven  følte  som  en  trofast 
og  kjærlig  Søn  og  Broder,  og  det  er  mig  i  Sor- 
gens første  øjeblik  en  Trang  at  bevidne  Dem, 
Deres  Hustru  og  Deres  Døtre  min  inderlige  Del- 
tagelse. —  Jeg  har  bedet  Gud,  at  han  vil  være 
naadig  mod  den  Sjæl,  som  har  forladt  os,  og  jeg 
beder  ham,  at  han  vil  give  Dem  og  Deres  Hus 
Trøst  og  Fred.'1 

Da  Frederik  kom  til  Kjøbenhavn  besøgte 
han  strax  U  s  s  i  n  g  s.  Han  skriver  derom  til  mig : 
.,Igaar  Formiddags  gik  jeg  op  tilUssings,  hvor 
jeg  blev  modtagen  med  stor  Kjærlighed.  Den 
gamle  Ussing  saå  jeg  ikke;  han  har  været  al- 
deles utrøstelig,  men  begynder  dog  nu  at  komme 
lidt  tilrette  og  har  igjen  taget  fat  paa  Arbejdet. 
Hans  Kone  var  ogsaa  meget  nedbøjet;  hun 
græd  næsten  hele  Tiden.  Hun  fortalte  mig  om 
Sønnens  Død  og  glædede  sig  over,  at  den  havde 
været  fredelig  og  stille.  Hun  talte  med  mig  om 
hans  hele  politiske  Virksomhed,  som  ogsaa  hun 
fandt  forfejlet,  navnlig  fordi  den  stred  imod  hans 
naturlige  Tilbøjelighed  —  han  brød  sig  i  Virke- 
ligheden slet  ikke  om  Politik.  Der  var  noget 
meget  Smerteligt  og  Rørende  ved  at  se  den  stak- 
kels gamle  Moder  sidde  der  i  Lænestolen  og  ikke 
endnu  ret  kunne  forstaa  Andet,  end  at  Sønnen  i 

næste  Øjeblik  „kom  springende  ind".   —   Hun  er 
bleven  betydelig  ældet.  —  — " 


Efter  denne  Foregribelse  af  Tiden  vender 
jeg  tilbage  til  Aaret  1859. 

Frederik  havde  i  disse  Aar  meget  nøje 
omgaaedes  Jerichaus,  han  underviste  deres 
ældste  Søn  Thorald,  og  da  Jerichau  og 
hans  Hustru  Vinteren  58  vare  i  Rom,  korre- 
sponderede han  med  dem  og  fortalte  dem  hvad 
der  kunde  interessere  dem  her  hjemme  fra. 

Gamtofte,  d.  iste  Avgust   1S59. 

Kjære  Fru  Jerichau! 
Fra  Blædels  fik  vi  Brev  igaar,  hvoraf  jeg 
erfarede,  at  Storken  har  bragt  Deres  Hus  en  ny 
lille  Beboer  og  at  De  er  rask  og  taknemmelig  imod 
Vorherre,  der  atter  har  været  Dem  saa  god.  Jeg 
blev  rigtig  glad '  over  denne  Efterretning,  og  det  er 
derfor  højst  naturligt,  at  jeg  føler  Trang  til  strax 
idag  at  sende  Dem  en  kjærlig  Hilsen  og  at  bringe 
mine  bedste  ønsker  for  den  lille  Frøken  Jerichau. 
Ja,  Gud  give,  at  De  ret  maa  faa  Glæde  af  hende, 
at  hendes  Liv  maa  blive  rigt  og  smukt,  til  Vel- 
signelse for  Dem  og  for  hende  selv!  Og  Gud 
give,   at  Storken  paa  sin  Vinge  tillige  maa  have 

bragt  Glæden  ind  i  Deres  Hus;  jeg  véd  det,  det 
er  ofte  ikke  let  midt  i  Skygge  og  Mørke  at  kunne 
huske  paa  Fortidslyset  og  at  kunne  tro  paa  et 
klart  oplivende  Fremtidslys ;  men  Gud  er  dog 
saa  god  -  det  maa  De  have  folt  stærkt  og  ty- 
delig i  denne  Tid  —  han  har  dog  været  Dem 
god  i  Meget,  saa  vil  han  vel  ogsaa  vedblive  at 
være  med  Dem  og  bevare  Deres  Kjærlighed, 
Deres  rige  indre  Liv,  Deres  Varme  og  Inderlighed, 
at  de  maa  kunne  gjore  det  smukt  og  godt  om- 
kring Dem.  — 

De  maa  ikke  synes  underlig  om,  kjære  Fru 
Jerichau,  at  jeg  taler  saaledes  lige  ud  af 
Hjærtet  til  Dem;  det  vil  De  ikke.  De  forstaar 
mig  jo,  har  jeg  altid  haabet;  De  maa  have  følt, 
at  jeg  holder  meget  af  Dem,  og  derfor  vil  De 
kjærlig  optage  hvad  jeg  skrev  i  Kjærlighed."  — 

Resten  af  dette  Brev  er  en  livlig  Fortælling 
om  Sommerens  forskjellige  Hændelser,  hvoraf 
Noget  findes  i  Brevene  til  Algreen-Ussing. 
Fru  Jerichau  s  Svar  var  følgende: 

Kjobenhavn,  d.  19de  Avgust  1859. 

Kjære  Frederik  Bøgh! 
Ved  at   gjennemlæse  Deres   kjære  Brev  paa- 
ny,   blev  jeg   næsten  forskrækket   over  dets  Da- 

tum,  der  jo  omtrent  er  ligesaa  gammel  som  vor 
søde,  lille,  yngste  Pige,  og  skjønt  denne  Alder 
hos  en  lille  Pige  ikke  er  til  at  forskrækkes  over, 
og  hver  en  Dag  af  hendes  unge  Liv  har  været 
en  Glædesdag  for  mig,  saa  blev  jeg  paa  Brevets 
Vegne,  eller  rettere:  paa  Deres  Vegne,  ikke  til- 
freds over  saa  længe  at  have  biet  med  at  sige 
Dem,  hvor  usigelig  lykkelig  og  taknemmelig  mod 
Vorherre  jeg  er  over  den  Lille.  Skjønt  jeg 
ikke  kan  skrive  saa  dejlige  Digte  som  De,  saa 
har  De  dog  ingen  Smaapiger  (heller  ingen  store 
Drenge)  som  jeg,  rettere:  som  vi,  og  følger -her 
i  Brevet  en  lille  Vuggevise  som  Akkompagnement 
til  min  yngste  Barneglæde,  som  Moderen  har 
nynnet,  medens  Barnet  laa  ved  hendes  Br}Tst.  — 
Det  er  et  velsignet  Syn  at  se  et  lille  sundt 
og  kjønt  Barns  Velvære  ved  at  ligge  ved  Mo- 
derens Bryst!  Sligt  Udtryk  af  Fred  ses  kun  hos 
det  spæde  Barn,  hvis  hele  Tilværelse  er  baseret 
paa  den  det  ydede  Kjærlighed.  Kunde  vi  Men- 
nesker med  samme  Sorgløshed  hengive  os  i 
Guds  Kjærlighed,  saa  vilde  vi  ogsaa  bære  sligt 
Fredens  Udtryk.  Sorgen  er  med  Synden  kommen 
i  Verden,  og  kun  ved  at  modtage  det  nye  Liv  i 
Kristo  modtage  vi  Freden  igjen.  Jeg  kommer 
fra  vor  lille,  store  Pige,  som  idag  anden  Gang  i 
sit  Liv  —   imorgen   er   hun  4  Uger   gammel   — 

fuldtbevidst  har  tilsmilet  mig.  De  kan  ikke  tænke 
Dem  noget  mere  Huldsaligt,  Uskyldigt  og  tillige 
Skjont  end  dette  Barnesmil.  Ingen  uden  Moderen 
véd,  hvor  smukt  et  lille  Barn  er;  thi  Ingen  kan 
iagttage  det  i  de  forskjelligste  Momenter  uden 
netop  hun,  og  medens  de  Fleste,  især  Herrerne, 
der  siden  kappes  i  Beundring  og  kjønne  Ord  for 
at  betegne  de  unge  Damers  Ynde,  betegne  disse, 
medens  de  endnu  ligge  i  Svøb ,  med  Titler  som 
.,Killing'',  „Ugle"  etc,  saa  har  Moderen  alligevel 
Ret,  naar  hun  kalder  sin  yngste  Yndling  „en  lille 
Engel'".  Jeg  er  virkelig  ganske  utaalmodig  efter 
at  præsentere  min  lille  Skat  for  Dem.  Men  nu 
er  det  nok  bedst  at  slutte  dette  Tema,  der  bliver 
lidt  vel  vidtløftigt,  med  mange  Undskyldninger 
for  at  være  saaledes  og  med  at  tilføje,  at  jeg  ofte 
har  tænkt  paa  tidligere  at  skrive  Dem  til;  men 
Brevene  til  min  kjære  Mand  gik  forud,  og  hver 
Dag  skrev  jeg  til  ham.  Desforuden  havde  der 
samlet  sig  en  hél  stor  Forretningskorrespondance 
til  Warschau,  Petersborg,  London,  Berlin,  Dresden 
og  Rom,  (De  undrer  Dem  maaske  over,  at  jeg 
ikke  ogsaa  skrev:  Konstantinopel?  Hvorfor  ej? 
Jeg  har  dog  engang  skrevet  til  Algier!)  Men 
Scherz  bei  Seite !  Nok  er  det,  at  jeg  for  14  Dage 
siden  paa  én  Dag  havde  skrevet  10  Breve  og 
endog  udførlige,  saa  tilsidst  Hovedet  værkede  og 

Brevet  til  Gamtofte  ikke  blev  glemt,  men  tovet 
med.  Nu  søger  det  efter  Dem  i  Deres  hyggelige 
Hjem  og  finder  Dem  maaske  næppe  mere  dér; 
thi  ogsaa  De  som  Jerichau  og  alle  Sommer- 
feriesværmere maa  endelig  tænke  paa  Hjemvejen 
og  sige  Farvel  til  det  blaa,  bølgende  Hav,  til 
Skov  og  Eng.  Godt  er  det,  at  vi  Kunstnere 
herhjemme  ved  Hjemkomsten  kan  byde  vore 
Venner  Et  og  Andet  at  se  paa,  der  er  glædeligt 
for  øjet  og  for  Sjælen,  ikke  en  Afglans,  men  en 
Gjenfødelse  af  det  dybt  Følte,  i  kunstnerisk  Kjær- 
lighed Modtagne. 

Jeg  har  ogsaa  allerede  i  den  seneste  Tid 
brugt  Penselen  med  Flid  og  Kjærlighed  —  uden 
denne  mangler  Kunsten  det  Bedste  —  det  er 
dermed,  som  det  allerede  i  Bibelen  staar  om 
Ordet.  —  Maaske  gætter  De,  at  vor  lille  Datter, 
som  er  Centrum  for  Moderens  ømhed,  ogsaa 
blev  Centrum  for  et  lille  Billede,  hentet  fra  Barsel- 
stuen, men  ikke  den  holbergske  med  Madammer 
og  Snak  og  Kaffe  etc. ;  dette  overlader  jeg  til 
den  i  denne  Retning  uforlignelige  Marstrand. 
Mit  Billede  fra  Barselstuen  forestiller  et  sovende, 
spædt  Barn  i  sin  bløde  Vugge,  omgiven  af  sine 
smaa  nysgjerrige  Søstre,  et  Billede  i  Solreflex. 
Billedet  er  meget  lille  og  meget  delikat  udført, 
hvilket   Gjenstanden   paabyder.      Kom  nu   og  se! 

Jeg  glæder  mig  ret  hjærtelig  til  igjen  engang  at 
se  Dem  og  høre  fra  Dem  baade  om  Deres  Op- 
levelser, som  De  saa  kjærlig  og  derfor  ogsaa 
saa  sandt  og  varmt  opfatter  og  gj engiver,  som 
ogsaa   efter    at  tale   med   Dem,    der  er   os   saa 

varmt  og  trofast  hengiven. 

—  — —  —  Med  Tak  for  Deres  prægtige 

Brev  siger  jeg  Dem  nu  et  hjærteligt  Farvel. 
Deres  gamle  Veninde 
Elisabeth  Jerichau. 

Den  lille  Pige,  som  der  tales  om  i  dette 
Brev ,  stod  Frederik  Fadder  til ;  han  holdt 
overordentlig  meget  af  hende  og  fulgte  hele 
hendes  Barndoms-  og  Ungdoms-  Udvikling  med 
den  største  Kjærlighed  og  Interesse.  Ogsaa  den 
yngste  Søn  var  Frederiks  Gudbarn  og  en  af 
hans  erklærede  'Yndlinger.  — 

Da  Fru  Jerichau  havde  malet  sin  første 
store  Havfrue,  skrev  Frederik  et  Digt  om  den 
(det  findes  blandt  Digtene),  og  han  modtog  da 
følgende  Brev  fra  hende: 

Kjære  Ven! 
Først  nu  kan  jeg  sige  Dem  i  Ro,   hvor  lyk- 
kelig jeg  er  bleven   ved  Deres   dejlige  Digt   over 
min  Havfrue.      De    har    udtalt   Mere,    end  jeg 

kunde,  og  dog  føler  jeg,  at  Motivet  til  den 
mageløs  dejlige  Slutning  i  Deres*  Digt,  der  op- 
løser Dissonansen  i  himmelsk  Harmoni,  ogsaa  maa 
være  tilstede  i  Maleriet;  men  De  har  ved  at  ud- 
vikle Ideen,  udfoldet  Knoppen  til  Blomst  og  saa- 
ledes  røbet  Hemmeligheden,  som  giver  Billedet 
dets  egentlige  Betydning,  der  i  dette  virker  paa 
Beskueren  lisresom  en  Anelse.  —  —  — 


Da  Jerichaus  ,,David"  blev  udstillet,  skrev 
Frederik  en  Artikkel  om  den.  Han  siger  i  et 
Brev  til  C.  øst  i  Februar  1861  : 

,, I  Anledning  af  „Berlingske 

Tidendes1,  Artikkel  om  „David" ,  er  det  mig  en 
Fornøjelse  at  beundre  Din  kritiske  Dømmekraft 
og  at  sige  Dig,  at  Du  har  gættet  rigtig.  Jeg  har 
haft  stor  Glæde  af  den  Artikkel,  saa  meget  mere, 
som  jeg  har  bevaret  mit  Forfatterskab  som  en 
stor  Hemmelighed.  Alle  have  læst  denne  An- 
meldelse, og  jeg  tror,  den  har  gjort  almindelig 
Lykke.  I  Mandags  var  der  Formiddagsselskab 
hos  Jerichaus;  ved  Bordet  faldt  Talen  strax 
paa  denne  „smukke  Bedømmelse",  hvormed  man 
til  min  store  Fornøjelse  underholdt  sig  i  en  halv 
Time.  Jerichau,  som  er  taknemmelig  og  hen- 
rykt   derover,     fortalte,     at    han    havde    spurgt 

Professor  Clausen   om,   hvem   Forfatteren  dog 
kunde    være.      Denne    havde    da    sagt,    at    efter 
noget  vist  Filosofisk  i  Artiklen  og  efter  dens  ud- 
prægede æstetiske  Sving   antog  han,    det  maatte 
være  Brøchner.      Etatsraad  Linde  fandt  dette 
meget  rimeligt,    da  man   tydelig  saå,   at  det  var 
en  ældre  Videnskabsmand,  nærmest  en  Hegelianer, 
etc.     løvrigt   fandt   de  Alle,    at  Artiklen  var  for- 
træffelig,   at    det    var    heldigt,    den    gav    en  saa 
udtømmende  Analyse    af  Kunstværket,    i   Stedet 
for    med    tomme  Ord    at  smigre  Kunstneren,   at 
den  var  saa    rolig   skrevet,   o.  s.  v.      Du   kan  jo 
nok  tænke  Dig,  at  denne  Diskurs  var  mig  meget 
morsom;  jeg  deltog  selv  deri  og  fremførte  nogle 
Anker   mod   forskjellige  Punkter  i  Bedømmelsen; 
men   disse   bleve  tilbageviste   med  stor  Kraft   og 
Iver,    og   saa  trak  jeg   mig   undselig  tilbage   og 
mente,  at  det  jo  var  muligt,  jeg  tog  fejl.  —  Over 
„Dagbladets"  Anmeldelse  ærgrede  jeg  mig  ogsaa 
lidt;    overhovedet    er   jeg    den    Eneste,    der    har 
leveret  Mere  end  to  Linjer,  og  den  Passus,    som 
findes  i  flere  Blade,  at  „David"  danner  en  værdig 
Pendant    til    Bissens    fortrinlige   Værk,    er    her 
temmelig    ubetimelig    og    uretfærdig.      Alt,    hvad 
Bissen  gjør,  skal  jo  nu  én  Gang  være  fortrinligt; 
indskrænkede  man  sig  til  Bysterne,  da  kunde  det 
jo  være   meget   rigtigt;    —    men  kommer  en  vis 

Mand  med  et  Svin  fra  Skovshoved  og  siger: 
„Værsgo" ,  mine  Herrer  og  Damer,  dette  er  Dig- 
teren Oehlenschlæger" ,  saa  sige  de  Alle: 
„Gud,  hvor  han  er  dejlig!'"      —  — —  — 

Kjobenhavn.   d.  18de  November   1861. 

Mine  kjære  Forældre ! 
Jeg  maa  idag  afsløre  Eder  en  Hemmelighed, 
som  jeg  i  lang  Tid  har  baaret  paa,  men  som  jeg 
nu  maa  anse  det  for  unødvendigt  længer  at  be- 
vare. Først  maa  jeg  bede  Eder  ikke  blive  bange: 
der  er  ikke  sket  mig  nogen  Ulykke,  men  jeg 
tror  tværtimod  noget  meget  Godt  og  Heldigt. 
Sagen  er  simpelt  den,  at  jeg  for  et  Aars  Tid 
siden,  mest  i  stille  Nætter,  skrev  et  større  poetisk 
Arbejde  ved  Navn  „Valkyrien",  et  nordisk  Digt  i 
tyve  Sange.  Dette  har  jeg,  da  jeg  var  over- 
bevist om  mit  Arbejdes  Modenhed  og  indre  Ge- 
halt,  udgivet,  og  det  udkom  paa  min  25-aarige 
Fødselsdag.  — -  Det  er  nu  læst  af  de  Fleste,  og 
den  almindelige  Mening  er  i  høj  Grad  for  det. 
Forskjellige  Blade  ofre  mig  flere  Spalter  med 
den  største  Anerkj endelse,  og  „Berlingske  Ti- 
dende"   har   under    12te  dennes  tillagt   mig  Rang 

med  virkelige  Digtere. Bogen  er  naturligvis 

udgivet  anonymt.  —  Xu,  da  jeg  altsaa  maa  anse 
Sejren   for  temmelig  vunden,    kan   jeg   da  med- 

13 

dele  Eder  Resultatet,  uden  at  jeg  behøver  at 
være  bange  for  at  sætte  Eder  i  Uro  derved.  — 
Tante  Jette  og  Onkel  Nicolaj,  der  ligesom 
alle  de  Andre  her  i  Huset  ikke  have  anet  det 
Mindste  om  denne  Sag,  fik  Historien  at  vide 
igaar,  og  de  ere  rigtig  glade  derover.  Tante 
Jette  mistede  jo  rigtignok  i  den  Anledning  sin 
Nattesøvn;  men  jeg  tror,  det  væsentligst  var  af 
Glæde.  Naturligvis  ser  jeg  jo  godt,  at  De,  der 
holde  mest  af  mig,  kunne  udsuge  Bekymring  af 
dette  Resultat;  de  ville  let,  især  naar  de  ikke 
ret  have  Tro  til  mig,  sige:  „Nu  bliver  han  ud- 
sat for  Hovmod  og  Forfængelighed,  og  hvorledes 
skal  dette  dog  løbe  af?  Og  hvad  bliver  der  nu 
af  hans  Examen,  etc.  etc?"  Hertil  kan  jeg, 
mine  kjære  Forældre,  ikke  sige  Andet,  end  hvad 
jeg  sagde  til  Onkel  Nicolaj  og  Tante  Jette: 
at  det  er  min  bestemte  Vilje  at  tage  Examen,  at 
jeg  fremdeles  vil  leve  stille  og  afsondret,  indtil 
dette  er  naaet,  og  at  den  Anke,  der  muligvis 
kunde  rejses  imod  mig,  fordi  jeg  nu  har  stjaalet 
Tid  fra  min  Examenslæsning  til  dette  Arbejde,  at 
den  nærmest  falder  paa  Vorherre,  der  har  skabt 
mig  saaledes,  at  jeg  først  har  indladt  mig  paa 
dette  Arbejde,  da  jeg  mærkede,  at  jeg  ikke 
kunde  lade  det  være.  —  Gid  da  ogsaa  I,  mine 
kjære  Forældre,  ville  tage  denne  Begivenhed  som 

noget  Glædeligt  og  tro,  at  den  Flid  og  Kraft, 
som  i  saa  høj  Grad  fordres  til  et  saadant  Ar- 
bejde, vel  ogsaa  med  Tiden  maa  kunne  opnaa 
andre,    Eder  maaske   mere  velkomne   Resultater. 

—  Jeg  har  iøvrigt  den  Tro,  at  dette  Digt  vil  til- 
tale baade  Dig,  min  kjære  Fader,  og  Dig,  Moder! 

—  Jeg  har  paa  mange  Steder  en  hel  aandelig 
Baggrund  bag  de  rent  reelle  Træk,  hvilket  I  jo 
nok  ville  se,  f.  Ex.  i  Dragen,  hvormed  jeg  har 
villet  fremstille  den  personificerede  Fordom.    — 

H.  C.  Andersen  har  ved  denne  Lejlighed 
mødt  mig  med  overordentlig  Kjærlighed.  Han 
havde  ganske  løst  hørt,  at  jeg  skulde  være  For- 
fatteren, og  da  han  havde  læst  Bogen,  satte  han 
sig  strax  begejstret  ned  og  skrev  til  Forfatteren; 
men  hvor  skulde  han  komme  af  med  det?  Der- 
paa  var  han  gaaet  til  Collins  og  havde  sagt: 
„Jeg  véd  fra  sikker  Haand,  at  det  skal  være  ham 
-  jo,  jeg  løber  strax  derhen."  „Det  gaar  paa 
ingen  Maade  ari"  mente  Collin;  „sæt  nu,  at  det 
er  galt,  hvilken  Ubehagelighed  udsætter  De  da 
ikke  den  unge  Mand  for!"  Derpaa  havde  han 
længe  gaaet  op  og  ned  foran  en  vis  Gaard  i 
Bredgade1),  uden  at  han  turde  gaa  op.     Dog  — 


')  Frederik  var  nemlig,  efter  at  Blædel  var  bleven  Sogne- 
præst ved  Garnisonskirke,  atter  flyttet  dér  i  Huset  Og 
skrev  her   „Valkyrien". 

næste  Morgen  kom  han,  men  traf  mig  ikke,  og 
jeg  gik  da  til  ham.  Han  modtog  mig  med  den  ham 
overordentlig  ejendommelige  Hjærtelighed :  „Jeg 
maa  først  sige  Dem,  at  jeg  ikke  holder  af  disse 
nordiske  Digte,  fordi  jeg  slet  ikke  kan  lide  disse 
Heltekvinder,  som  mangler  alt  Kvindeligt.  Jeg 
begyndte  da  paa  Bogen  med  stor  Uvilje;  men 
da  jeg  havde  læst  lidt,  sagde  jeg  til  mig  selv: 
„Han  er  jo  genial!'',  og  jo  mere  jeg  læste,  desto 
mere  glædede  jeg  mig.  Deres  Bog  er  ret  digtet! 
Den  er  det  Betydeligste,  der  er  kommet,  siden 
det  blev  stille.  Alle  de  Andre  have  kvidret  som 
Smaafugle;  men  De  giver  noget  Mere,  De  giver 
noget  Objektivt.  Jeg  er  rigtig  glad  derover;  det 
er  jo  dejligt,  og  nu,  skal  De  se,  kommer  Sol- 
skinnet, det  kommer!"  —  Og  saa  trykkede  han 
begge  mine  Hænder  saa  varmt,  saa  mig  saa  in- 
derlig kjærlig  ind  i  øjnene,  fik  Taarer  i  Øjet 
—  og  jeg  med.  Vi  havde  det  godt  med  hin- 
anden, og  glad  og  fornøjet  gik  jeg  fra  ham. 

—  Gid  I  nu  maa  læse  Bogen  med  samme 
Glæde  som  han,  og  lov  mig  iøvrigt  ikke  at  tale 
om,  at  Eders  Søn  har  skrevet  den.  Jeg  haaber 
ikke,  at  I  ville  misforstaa  denne  Hemmeligheds- 
fuldhed, indtil  Sagen  var  afgjort;  den  har  jo  ene 
sin  Rod  i  Kjærlighed.  Tante  Jette  siger,  at 
hun  er  mig  overordentlig  taknemmelig  derfor.  — 

Paa  dette  Brev  sendte  Frederiks  Fader  føl- 
gende Svar: 

Gamtofte,  d.  25de  November  1861. 

Du  har  ret  glædet  os,  min  kjære  Frederik, 
med  Din  Bog,  og  vi  takke  Dig  inderlig  derfor. 
Siden  jeg  fik  den,  har  jeg  mest  læst  den,  og 
det  er  længe  siden,  at  et  Digt  saaledes  har  faaet 
fat  paa  mig.  Poesien  og  Dybden,  som  gaar 
igjennem  det  Hele,  har  levende  tiltalt  mig,  og 
jeg  har  sagt  mig  selv,  at  Du  har  Ret  i,  det  er 
et  modent  Arbejde,  og  derfor  synes  jeg  ogsaa 
godt  om,  at  det  udkom  paa  Din  25-aarige  Fød- 
selsdag; thi  det  er  ikke  Drengens  Gjerning,  som 
her  møder  os,  men  den  modne  Mands.  —  —  — 

Moder  er  ogsaa  rigtig  glad  over  dette  Digt, 
og  Karen  er  henrykt.  Bedømmelsen  i  „Ber- 
lingske Tidende"  have  vi  læst,  og  dér  faar  Du 
jo  al  den  Anerkjendelse,  som  Du  kan  forlange. 
Moder  har  en  Mistanke  om,  at  det  er  en  af  Dine 
Venner,  der  har  skrevet  den1). 

Jeg  har  med  sand  Nydelse  dvælet  ved  mange 


s)  Frederiks  Moder  tilføjer  hertil  i  en  Randbemærkning: 
„Ikke  fordi  jeg  nok  tror,  at  en  Fremmed  ogsaa  kan  have 
skrevet  Kritikken;  thi  jeg  er  meget  glad  over  Din 
„Valkyrie"  og  takker  Gud  for  Gaven,  han  har  givet  Dig. 
laften  kan  jeg  ikke  skrive  mere. 

Din  Dig  elskende  Moder. 

enkelte  poetiske  Skjønheder,  og  det  er  kun  ganske 
enkelte  Bemærkninger  i  modsat  Retning,  der  have 
paatrængt  sig  mig.  —  Saaledes  kan  jeg  f.  Ex. 
ikke  forstaa,  hvorfor  den  ene  Bejler  skal  have  en 
skallet  Nakke,  (hvilket  gjentages  paa  to  Steder); 
thi  jeg  synes  ikke,  at  Nakken  er  det  Sted,  hvor 
unge  Mennesker  blive  skallede.  —  Ligeledes  har 
jeg  Mistanke  om,  at  Alf  maatte  „slænge"  sig 
paa  Knæ  for  Alvilda  for  Rimets  Skyld;  thi  et 
andet  Ord  vilde  vel  ellers  have  været  bedre  paa 
det  Sted.  Det  forekommer  mig  ogsaa,  at  Du 
lader  Alf  bruge  sit  Sværd  for  længe,  efter  at  han 
har  dræbt  Dragen,  for  at  give  alt  Krybet  Ulivs- 
saar.    —   Dog,  Du  faar  vel  Nok  af  Kritikken,  og 

jeg  er  jo  ingen  Kritiker.    —   —   —  —  — 

Yi  have  idag  paa  vor  Bryllupsdag  været  saa 
glade  over  vor  førstefødte  Søn,  og  derfor  gjør 
det  mig  godt  paa  denne  Dag  at  skrive  disse 
Linjer  til   Dig,   for  at    Du   ogsaa  kan  fornæmme 

vor  Glæde. —  —  — —  — 

Din  trofast  hengivne  Fader 
N.  S.  Bøgh. 

Kjobenhavn.  d.  29de  November  1861. 

Mine  kjære  Forældre! 
I    beredede   mig   ret   en   inderlig   Glæde   ved 
Eders  varme  og  hjærtelige  Brev;   det  væltede  en 


199 

Sten  fra  mit  Hjærte;  thi  jeg  kunde  ikke  være 
rigtig  vel  tilmode  over  mit  Digt,  før  jeg  vidste, 
at  ogsaa  I  vare  det.  Nu  er  jeg  jo  rolig  i  denne 
Henseende,  og  dette,  saavel  som  Onkel  Nicolaj  s 
og  Tante  Jettes  Varme  i  denne  Anledning,  er 
mig  noget  af  det  Væsentligste  i  min  Glæde.  — 
laften  vil  jeg  derfor  dels  bringe  Eder  min  Tak 
og  dels  fortælle  Eder  Et  og  Andet  om  mine 
nyere  Begivenheder.  Jeg  har  i  en  otte  Dage 
lidt  af  en  aldeles  eminent  Forkølelse,  hvorfor  jeg 
endog  har  maattet  ligge.  Men  i  Torsdags  maatte 
jeg  staa  op  af  Sengen  Kl.  4  om  Middagen  for 
at  gaa  til  et  Middagsselskab,  som  Collins 
gjorde  for  mig.  —  H.  C.  Andersen  holdt  Fest- 
talen til  mig  omtrent  saaledes: 

Alle  vare  vist  enige  med  ham  i,  at  Festen 
ved  Afsløringen  af  Oehlenschlægers  Mindes- 
mærke var  slet  arrangeret  —  ikke  alene  af  Be- 
styrelsen, men  ogsaa  af  Folk  i  det  Hele.  Ingen 
havde  tænkt  paa  at  smykke  Husene  med  Blom- 
ster; kun  paa  fire  Steder  havde  han  set  Dane- 
brogsflag  vaje;  men  saa  havde  han  ogsaa  lagt 
Mærke  til,  at  der  laa  en  Gaard  i  Bredgade  ligefor 
Pladsen,  og  herfra  vajede  to  store  Flag.  Og 
dette  havde  en  større  Betydning,  end  Nogen 
dengang  vidste;  thi  derinde  boede  en  ung  Mand, 
som  havde  rejst  Oehlenschlæger  et  aandeligt 

Mindesmærke,  og  derfor  vilde  dette  ogsaa  blive 
husket,  og  naar  det  da  om  tyve  Aar  stod  op- 
tegnet, da  vilde  der  tillige  staa,  hvormegen  Rig- 
dom og  Skjonhed  denne  unge  Mand  siden  den 
Tid  havde  opladt  for  vort  Blik  —  o.  s.  v.  — ;  det 
var  da  min  Skaal.  —  Onkel  Nicolaj  udbragte 
senere,  ligesom  jeg  af  samme  Grund  vilde  rejse 
mig,  Andersens  Skaal  og  takkede  ham  for 
den  Maade,  hvorpaa  han  strax  havde  mødt  mig. 
Efter  Bordet  kom  Andersen  hen  til  mig,  sagde, 
at  han  havde  tænkt  paa  noget  rigtigt  Smukt, 
som  han  vilde  have  sagt;  men  saa  blev  han  saa 
rørt,  at  han  ikke  kunde;  „dog  vi  To  forstaa  jo 
hinanden",  og  han  trykkede  begge  mine  Hænder 
kjærlig.  Der  er  virkelig  noget  Faderligt  i  hele 
den  Maade,  hvorpaa  han  behandler  mig. 

Hvad  jeg  i  dette  Brev  fortæller  Eder  har 
virkelig,  —  det  maa  Du,  min  kjære  Moder,  tro 
—  ikke  sin  Grund  i  Forfængelighed,  men  kun 
deri,  at  jeg  véd,  det  maa  interessere  Eder  at 
høre  derom. 

Fra  Etatsraad  J.  Thiele  fik  jeg  Bud  igaar, 
at  han  var  meget  forbavset  og  indtaget  i  min 
„Valkyrie" ,  det  var  uden  Spørgsmaal  det  Be- 
tydeligste, der  var  kommet  i  lang  Tid,  og  han 
havde  næsten  aldrig  —  knap  nok  hos  Paludan- 
M 01  ler    —    fundet    den    Rutine    og    Elegance    i 

Formen  som  hos  mig.  I  „Danmark"  (et  her  i 
Byen  meget  holdt  Blad)  stod  igaar  en  Anmeldelse 
paa  5  Spalter  med  en  stor  Ros.  „Dagbladet" 
vil  nok  ogsaa  rose  mig;  men  „Fædrelandet"  maa 
jo  efter  sin  hele  Retning  tage  haardt  fat  paa 
mig  —  det  har  jeg  maattet  sige  mig  selv,  inden 
jeg  udgav  Digtet.  Clemens  Petersen  vil  jo 
ikke  kunne  taale  en  Retning,  der  i  den  Grad 
stiller  sig  i  Opposition  til  den  nyere  norske  Skole 
og  hans  Ven  Bjørnstjerne  Bjørnson.  Thiele 
siger,  at  det  jo  er  aldeles  ligegyldigt;  jeg  vil  jo 
da  i  alt  Fald  have  den  hele  øvrige  Presse  for 
mig,  og  bliver  Hr.  Clemens  mig  saa  altfor 
ubegrundet  partisk,  saa  er  der  da  heldigvis  Noget, 
der  kaldes  Replik.  Ploug  skal  synes  om  Digtet 
og  kalde  det  „et  meget  respektabelt  Arbejde". 
Lehmann  synes  „overmaade  godt"  derom;  han 
har  til  Tak  sendt  mig  et  gammelt  hollandsk 
Maleri.  Jerichaus  —  mine  gamle  Venner  — 
ere  begejstrede,"  for  meget! 

Med  Hensyn  til  de  faa  Indvendinger,  Du 
gjorde  mig,  kjære  Fader,  maa  jeg  sende  Dig 
Følgende  til  Opklarelse: 

l)  Saxo  fortæller  stadig,  at  Hibernelands 
(o:  Irlands)  Beboere  ragede  Haaret  af  sig  i  Nakken, 
for  at  Fjenden  ikke  skulde  gribe  dem  deri,  naar 
de  flygtede. 

2)  Det  danske  Sprog  har  ikke  noget  kraf- 
tigere Ord  for  den  pludselig  nedkastende  Be- 
vægelse end  netop  .,slængte";  derfor  er  det 
valgt  uden  Hensyn  til  Rimet. 

3)  Naar  Dragen  er  fældet,  da  opløses  den 
i  alle  de  forskjelligartede  Partikler,  hvoraf  den 
(Fordommen)  er  skabt.  Derfor  m virer  det  om 
Heltens  Fod ;  (cfr. : 

Der  rorer  sig  saa  sælsomt 
af  Liv  et  broget  Væld; 
der  mylrer),  idet  Dragens  Liv  er  røvet, 
og  han  maa  hugge  alle  disse  særskilte  Smaa- 
væsener  tildøde,  før  Sejren  er  vunden.  —  Jeg 
ser  ikke,  at  jeg  mer  end  én  Gang  efter  Dragens 
Død  siger,  at  han  svinger  sit  gode  Sværd  mod 
dette  Kravl  og  Kryb. 

Kæmpen  med  Ild 
hugged  for  Fode, 
svingende  vild 
Sværdet  hin  gode; 
vældig    han    slaar : "     etc. ,      viser 
netop  hans  mange  Slag,  rundt  omkring. 

En  Indvending  gjøres  mig  af  Nogle  (saaledes 
hos  Martensens,  hvor  man  iøvrigt  roste  Digtet), 
deriblandt  ogsaa  Kritikere,  den,  at  jeg  holder  mig 
saa  tæt  op  til  Oehlenschlæger,  at  jeg  næsten 

for  meget  har  tilegnet  mig  hans  hele  Aand. 
Denne  Indvending  tyder  paa  en  falsk  Opfattelse 
af  den  Opgave,  jeg  har  stillet  mig.  —  Jeg  har 
jo  nemlig  villet  give  en  Digtning,  der  skulde 
staa  i  Forbindelse  med  en  anden  Digtning 
(Oehl's.  „Hagbarth  og  Signe1*);  det  synes  mig 
derfor  klart,  at  det  netop  maa  være  en  Be- 
stræbelse for  mig  i  saa  Tilfælde  at  tilegne  mig 
denne  Digtnings  Aand;  thi  ellers  er  det  harmo- 
niske Indtryk  umuligt.  Bliver  denne  Anke  gjort 
mig  offentlig  af  Flere,  da  maa  jeg  nok  til  at 
skrive  et  lille  klarende  Stykke  i  „Berlingske  Ti- 
dende". H.  P.  Holsts  (det  er  ham)  Indvending 
mod  de  vexlende  Verseformer  gjendrives  i  „Dan- 
mark" med  følgende  Ord:  „Det  er  blevet  paa- 
staaet,  at  det  var  en  Fejl  hos  Forfatteren,  at  han 
havde  digtet  i  saa  mange  forskjellige  Versemaal. 
Vi  anse,  som  sagt,  dette  for  et  af  Digtets  største 
Fortrin.  Hver  Sangs  forskjellige  Ind- 
hold og  Stemning  fordrer  en  forskjellig 
Form  og  Rytme,  og  i  Valget  og  Opfindelsen 
af  disse  har  den  unge  Digter  vist  et  saa  fint 
Øre  for  det  Rette,  som  man  ellers  kun  træffer  — " 
neJ  >  Je§  sender  hellere  Bladet  med ;  det  er  for 
langt. 

Men  nu  have  I  sikkert  ogsaa  Nok  for  denne 

Gang.      Jeg  har  kun  skrevet  alt  Dette,    fordi  jeg 
véd,  det  vil  more  Eder.    —  —  —    —    —  —  — 

Eders  hengivne  Søn 
Frederik  Bøgh. 

,,Illustreret  Tidende"  skrev  i  sin  Anmeldelse: 
„„Valkyrien",  et  nordisk  Digt  i  tyve  Sange,  er  et 
virkelig  stort  Arbejde  i  vor  paa  store  Tanker 
fattige  Tid.  Tanken  heri  er  ren  og  kraftig;  — 
det  hele  Digt  minder  om  Oehlenschlæger  i 
Anlæg  og  Bearbejdelse;  men  Tanken  er  original 
og  Versformerne  for  Størstedelen  klangfulde  og 
valgte  med  Smag.  Det  er  næppe  for  Meget  at 
sige,  at  den  unge  Digter,  Ihvis  Navn  kun  er  en 
offentlig  Hemmelighed,  har  en  Fremtid  for  sig; 
thi  sjældent  har  et  første  Ungdomsarbejde  inde- 
holdt et  saadant  Vidnesbyrd  om  digterisk  Be- 
gavelse som  dette."   —  —  —  — 

Fru  Jerichau  sendte  Frederik  d.  4de 
November  om  Morgenen  —  altsaa  samme  Dag 
som  „Valkyrien"  udkom  —  et  Brev  med  føl- 
gende Linjer: 

„Mens  Bladene  sagte  fra  Træerne  falde, 
og  Blomster  paa  Engen  henvisne  alle, 
slynger  sig  Lavrbær  med  frodige  Grene, 
favnende  Tankerne  høje  og  rene, 
til  Krans  om  Digterens  Pande." 

—  —  „Valkyrien"  blev  i  lidt  over  en 

Maaned  udsolgt,  og  det  2det  Oplag  udkom  alle- 
rede midt  i  December  —  et  for  en  anonym  Bog 
temmelig  sjældent  Tilfælde. 

Etatsraad  Edvard  Collins,  som  Frederik 
i  flere  Aar  havde  kjendt  fra  Blædels,  bleve 
navnlig  fra  denne  Periode  hans  Venner;  han  kom 
jævnlig  i  deres  Hus  og  traf  dér  en  begavet 
Kreds,  tildels  Forfattere  og  Kunstnere.  Den,  der 
tiltalte  ham  mest,  var  dog  Husfruen,  Henriette 
Collin,  født  Thyberg;  han  beundrede  hendes 
fine,  sjælfulde  Ynde,  Skjønhed  og  Forstand  sam- 
tidig med,  at  han  havde  hende  inderlig  kjær.  Den 
Opfattelse  af  hende,  som  Kaalund  har  udtalt 
i  sit  Digt  til  hende  („En  Eftervaar" ,  S.  134) 
faldt  sammen  med  Frederiks.  Hun  gjen- 
gjældte  Venskabet  og  viste  sig  uforandret  trofast 
mod  ham  hele  Livet  igjennem. 

Frederik'  skrev  i  April  1862  til  sin  Søster 
Karen: 

„Med  Ingemann  har  jeg  haft  en  stor 
Glæde.  Gjennem  flere  forskjellige  Mennesker 
har  jeg  faaet  Hilsen  fra  ham  med  Tak  for  min 
Bog,  som  havde  beskæftiget  ham  meget,  inden 
han  døde.  Men  nu  forleden  sendte  Frk.  Bergsøe 
Bud  til  mig,  at  hun  vilde  sige  mig  Noget.    Jeg  gik  til 

hende,  og  hun  fortalte  mig,  at  hun  havde  besøgt 
ham  en  tre  Ugers  Tid  inden  hans  Død.  Han 
var  da  bleven  meget  glad  ved  endelig  at  træffe 
et  Menneske,  der  kjendte  mig,  han  havde  talt  med 
stor  Interesse  om  min  Bog  og  overdraget  hende 
at  bringe  mig  hans  Tak.  Dette  har  jo  glædet 
mig  meget,  navnlig  paa  Grund  af  Bedstefaders 
Forhold  til  ham;  kun  gjør  det  mig  ondt,  at  han 
ikke  havde  vidst,  at  jeg  var  Poul  Dons' 
Dattersøn;  og  da  han  døde,  inden  jeg  fik  hans 
Hilsen,  kom  jeg  jo  ikke  til  at  besøge  ham  og 
underrette  ham  herom." 


Jeg  havde  i  Foraaret  1861  forladt  mit  Hjem 
og  var  tagen  i  Huset  hos  Biskop  Brammer  i 
Aarhus,  hvor  jeg  i  de  følgende  5  Aar  opholdt 
mig.  Frederik  og  jeg  havde  i  de  mellem- 
liggende Aar  fra  1857  kun  meget  sjældent 
skrevet  til  hinanden.  I  Januar  1862  gjenoptog 
han  vor  Korrespondance,  og  vi  fortsatte  den  da. 
Han  skrev  til  mig: 

Kjobenhavn,  d.  20de  Januar  1862. 

—  —   Grunden  til,    at  Du  —  som 

alle  Andre  —  i  saa  lang  Tid  har  været  uvidende 
om  mig,    er  nok  nærmest  den,    at  jeg  ikke  har 

haft  det  godt.  Mit  Liv  har  i  det  Ydre  været 
temmelig  ubevæget,  i  det  Indre  ikke.  —  Jeg  har 
gjennemløbet  adskillige  af  de  Stadier,  der  vel 
omtrentlig  vare  nødvendige  for  min  hele  Indivi- 
dualitet; jeg  har  været  ikke  langt  fra  at  komme 
til  den  sørgelige  Livsanskuelse,  der  har  fundet  et 
korrekt  Udtryk  i  den  heineske  Weltschmerz, 
denne  Vragen  af  Alt,  fordi  Alt  synes  En  saa 
usselt,  at  man  ikke  gider  have  dermed  at  gjøre. 
Denne  Opfattelse  af  den  hele  Leven  har  vist  ofte 
et  erotisk  Udspring,  ligegyldig  om  denne  Erotik 
har  været  smuk  eller  ikke.  Jeg  ser,  at  denne 
sidste  Ytring  kunde  misforstaas;  derfor  dette:  jeg 
klager  ikke  over  min  Ungdoms  Erotik  eller  giver 
denne    Skylden.  Ligesom    en    saadan    Livs- 

anskuelse nu  er  let  nok  at  komme  ind  i  for  Folk 
af  min  Kaliber,  saaledes  er  den  vanskelig  at 
komme  ud  af  igjen.  Den  mangler  Tro,  egentlig 
og  dybt,  paa  Hvadsomhelst ,  den  mangler  Haab 
og  Frejdighed,  den  mangler  Kjærlighed  og  Fred; 
den  er  en  Ulykke  og  en  stor  Synd.  —  Nu  er 
jeg  dog  saa  vidt,  at  jeg  indser  denne  Usselhed, 
saa  vidt,  at  jeg  ikke  vil  den.  Bed  til  Gud  for 
mig,  at  han  maa  gjøre  mig  kraftig  og  stærk,  at 
hans  Aand  maa  fylde  mig,  levende  og  inderlig! 
Jeg  elsker  Aanden;  den  hellig  Aand  kan  bedst 
hjælpe    mig.       Det    vil    ogsaa    blive     godt     for 

mig,    jeg    tror    det,    jeg    selv    kan    bede    Gud 
derom.  —  — 

Jeg  er  ikke  færdig  endnu,  endnu  ikke; 
maatte  jeg  dog  engang  blive  det!  Udarbejdelsen 
af  Ens  Personlighed  er  overhovedet  en  saa  stor 
Opgave,  at  man  ikke  kan  have  Tid  til  at  gaa  i 
denne  Døs  og  Død;  Klarhed  —  derom  gjælder 
det!" 

Kjobenhavn,  d.  12te  Maj   1862. 

Jeg  har  det  nu  som  altid.     Jeg 

skriver  imellem  nogle  smaa  Digte,  hvoraf  de 
fleste  ere  temmelig  ondskabsfulde.  De  more  mig 
meget;  men  jeg  holder  dog  mest  af  de  andre.  — 
Jeg  var  igaar  med  Jerichaus  i  Skoven; 
Alt  staar  nu  i  frisk  Foraarspragt  med  en  Vrimmel 
af  Anemoner,  og  ovenover  ere  de  lyse,  unge, 
fyldige  Kroner. 

Hvor  Luften  er  liflig  og  klar  og  skær! 
Der  er  Sol  Klokken  tolv  i  den  hele  Gade, 
og  ovre  paa  Spiret  den  sorte  Stær 
fortæller  om  alle  de  duftende  Blade; 

derude  paa  Landet 

alt  Lærkerne  slaar, 

og  henover  Vandet 

Smaabølgerne  gaar, 
Og  de  danse  saa  unge  og  glade. 


2<  ;g 

—  Et  lille  Vers!     Ja,    stod  det  til  mig,    saa 
lagde  jeg  mig  ude  i  Skoven  hele  Dagen.    —    — 

Kjolienhavn.   d.  26de  Juni   1862. 

Min  kjære  Fader! 

—  —  Nu  er  atter  Alt  roligt  efter  Studenter- 
mødet, der  som  en  forfriskende  Luftning  pustede 
op  i  Kongens  gode,  gamle  Kjobenhavn  og  bragte 
det  ganske  ud  af  de  sædvanlige  Folder.  Det 
var  ogsaa  for  mig  en  prægtig  Tid.  Den  ene  af 
vore  Gjæster,  en  ung  Normand,  holdt  jeg  især 
meget  af;  han  havde  netop  taget  juridisk  Examen 
faa  Dage  før  Mødet  og  kom  nu  herned  glad  og 
livsfrisk.  Desuden  havde  han  store  erotiske  Til- 
bøjeligheder. Yderst  heldigt  var  det  jo  for  mig, 
at  jeg  blev  en  af  de  faa  Lykkelige,  der  kom  med 
paa  Udflugten  i  Nord-Sjælland,  der  rigtignok  maa 
regnes  som  Glandspunktet  ved  Festen.  Frokosten 
hos  Kongen  var  sjælden.  Du  har  vel  forresten 
set  saa  godt  som  Alt  af  Bladene,  og  Mødets 
Specialiteter  vil  jeg  foretrække  at  meddele  Dig 
mundtlig,  naar  vi  ses  i  Sommerferien.  Jeg  har 
netop  nu  faaet  Brev  fra  min  Normand;  han  er 
rørende  begejstret  over  sit  Ophold  hos  os. 

Min  anden  Gjæst  var  en  ældre  Mand,  som 
ogsaa  blev  mig  kjær:  en  Lektor  i  Matematik  fra 
Lund.      Overhovedet    lærte   jeg    mange    prægtige 

■  + 

Mennesker  at  kjende  i  den  Tid.  Xormændene 
og  Upsalenserne  ere  vistnok  i  det  Hele  langt 
sundere  og  mindre  blaserede  end  de  fleste  danske 
Studenter.  Mærkeligt  er  det  iovrigt  at  se,  i  hvor 
hoj  Grad  de  Norske  og  Danske  ligne  hinanden  i 
hele  National  -  Individualiteten ;  dette  er  derimod 
paa  ingen  Maade  Tilfældet  med  Svenske  og 
Danske;  de  Svenske  ere  Nordens  Franskmænd, 
og  vi  kunde  jo  vistnok  uden  Skade  have  lidt 
mere  Chevalier-Natur  i  os.     —  —  —  — " 

H.  C.  Andersen  rejste  dette  Aar  i  Schweiz 
og  Spanien;  han  korresponderede  da  med  Frede- 
r i k.  Jeg  meddeler  her  Andersens  første  Brev  og 
Brudstykker  af  Frederiks  Breve  til  ham.  — 

Montreux,   d.  20de  Avgust   1862. 

Kjære  Ven ! 
De  skulde  hore  fra  mig  paa  Rejsen,  var  en 
Aftale;  jeg  vil  allerede  begynde  at  indlose  mit 
Løfte,  og  naturligvis  af  den  egoistiske  Grund 
snart  at  hore  fra  Dem  igjen,  for  at  vide,  hvor- 
ledes De  lever  og  hvorledes  det  rorer  sig  i  Kunst 
og  Literatur  hjemme.  Glæder  De  mig  meget 
snart  med  Brev,  da  send  det  til  Frankrig,  til 
Perpignan,  poste  restante,  dér  er  jeg  i  Løbet  af 
14  Dage  for  i  Hast  at  gaa  over  Pyrenæerne  ind  i 

Cids  og  Cervantes  Land.  Skriver  De  senere,  da 
send  det  til  den  danske  Konsul  i  Barcelona.  —  Paa 
Udrejsen  havde  jeg  den  Glæde  at  møde  Fru 
J  e  r  i  c  h  a  u ,  det  vil  sige :  hun  var  i  det  Bane- 
tog, der  kom,  jeg  i  det,  der  gik;  ved  Ringsted 
krydsede  vi  hinanden,  hun  kjendte  mig,  raabte 
mit  Navn,  jeg  hendes,  og  saa  for  vi  afsted.  Hils 
hende  og  Familien!  —  Jeg  besøgte  Fru  Inge- 
mann, var  et  Par  Timer  hos  hende  og  fandt 
hende  mærkværdig  rask;  hun  var  som  styrket 
ved  en  dejlig  Drøm,  hvori  hun  havde  set  Inge- 
mann saa  glad,  saa  lykkelig!  Jeg  følte  mig 
forunderlig  bevæget  ved  at  være  her,  savne  ham 
og  dog  idelig  have  en  Følelse  af;  nu  aabnes 
Døren,  nu  kommer  han  ind,  han  er  ikke  borte, 
ikke  død.  Jeg  saå  flere  interessante  Manuskripter, 
en  Del  rigtignok  Brudstykker,  men  flere  dannede 
dog  en  Helhed ;  de  ville  senere  udkomme.  Dette 
er  imidlertid  Noget,  De  ikke  skal  nævne  saa- 
ledes,  at  det  kunde  komme  i  Bladene.  Festen 
i  Flensborg,  som  jeg  overværede,  fyldte  mig  med 
mange  Minder,  især  tænkte  jeg  dér  paa  min 
kjære  Frederik  Læssøe  og  hans  gamle 
Moder.  Løven  tog  sig  herlig  ud  mod  den 
blaa  Luft,  Yinden  susede  i  Træerne,  som  var 
det  de  henfarne  Aander ,  der  istemte  Sangene 
med  Forsamlingen. 

14* 

I  tre  Dage  rejste  Jonas  Collin  og  jeg 
gjennem  Tyskland,  og  da  vi  naaede  Brunnen, 
vare  allerede  hans  Forældre  og  Søster  dér.  Det 
er  ganske  mærkeligt,  hvor  godt  Rejsen  allerede 
har  virket  paa  Etatsraad  Collin,  han  saå  ti  Aar 
yngre  ud,  end  da  han  rejste  bort.  —  Vi  bleve  i 
otte  Dage  sammen  ved  Yierwaldståttersøen,  kjørte 
saa  over  Briinig  til  Interlaken,  hvorfra  vi  besøgte 
Giessbach  og  Gletscherne  ved  Grindelwald ,  en 
Del  af  Sceneriet  for  mit  /Eventyr  „Isjonifruen1" . 
Siden  gik  vi  til  Bern  og  Freiburg,  hvor  vi  hørte 
dejligt  Orgelspil  paa  et  af  Verdens  største  Orgler; 
Organisten  er  en  sand  Mester  og  ligner  i  sin 
Fantasering  den  berømte  Abbed  Vogler,  hvem 
De  nok  har  hørt  om.  Det  er  forunderligt,  hvilke 
Toner  der  kan  løfte  sig  fra  Orgelpiberne;  det 
klang  som  skjønne  Alt-Stemmer,  som  Klokkeklang, 
som  rullende  Torden  mellem  Bjærgene. 

Nu  bor  Collins  og  jeg  allerede  paa  femte 
Dag  i  Montreux,  omgivne  af  Figentræer,  Lavrbær, 
Roser  og  Granatbuske  i  det  dejligste  Sommervejr. 
Luften  er  30  Grader,  men  fra  Savoyens  sne- 
bedækkede  Bjærge  kommer  forfriskende  Køling, 
Søen  vexler  i  de  herligste  Farver,  og  Aftenerne 
ere  fortryllende.  Kometen  have  vi  da  lige  ud 
for  vor  Terrasse. 

Hils  Pastor  Blædels  fra  alle  Collins,  føj 
min  Hilsen  til,  og  glem  mig  ikke! 

Deres  inderlig  hengivne 
H.  C.  Andersen. 

Kjobenhavn.  d.  30te  Avgust   1862. 

Kjære  Hr.  Professor! 

Netop  hjemkommen  fra  Landet  sad  jeg  og 
følte  mig  besværet  over,  at  Loftet  trykkede  mig 
paa  Hovedet;  jeg  længtes  efter  den  høje  Himmel 
og  den  frie,  friske  Natur.  Da  kom  Deres  Brev 
og  bragte  mig  en  Hilsen  fra  de  snebedækkede 
Bjærge  og  den  evig  vexlende  Sø;  jeg  glemte 
mit  lille  Hummer,  og  dets  Loft  blev  ligesom  loftet 
for    mig.  Montreux!     Det    Navn    har    ogsaa 

for  mig  en  vis  Duft,  som  jeg  nok  tror,  jeg  væ- 
sentlig skylder  Dem.  Jeg  tænkte  mig  Dem  dér 
med  Collins,  hyggelig  i  den  skjønne  Natur, 
og  glædede  mig  ret  meget  ved  Beretningen  om 
Etatsraad  Collins  Udbytte  af  Rejselivet.  Fru 
Collin  talte  De  ikke  om;  og  dog  véd  De  sikkert, 
at  jeg  har  en  ikke  ubetydelig  Faible  for  hende. 

De  skrev,  kjære  Hr.  Professor,  at  jeg  skulde 
meddele  Dem  Noget  om  Forholdene  hjemme 
og  om  mig  selv,  og  naar  jeg  nu  tager  Dem  paa 
Ordet  og  skriver  maaske  „ein  kleines  Manu- 
skript" ,    da    trøster   jeg    mig  ved ,    at    man    dog 

vistnok  tager  det  Meste  for  gode  Varer  af  hvad 
der  hjemmefra  sendes  En  til  Udlandet.  Jeg 
hørte  idag  den  Paradox  fremføres,  at  efter  Som- 
merferien kommer  Vinteren ;  og  dog  kan  denne 
Sætnings  Rigtighed  virkelig  ikke  benægtes  lige- 
overfor  en  vigtig  Side  af  Hovedstadens  Liv: 
Teatrene.  Kasino  og  Folketeatret  kunde  ikke 
engang  vente  Avgust  Maaned  ud,  før  de  maatte 
begynde  deres  sædvanlige  Vinterliv.  Paa  én 
Aften  begyndte  de  begge  med  det  samme  Stykke: 
„Paa  Anfordring1",  hvilket  nærmest  var  en  Ud- 
fordring til  Publikum  eller  i  alt  Fald  til  Pressen, 
der  saa  ivrig  har  anket  over  dette  Rivaliserings- 
system,  som  formentlig  vil  medføre  Ruin.    —  — 

Literatur?  Ja,  kjære  Hr.  Professor,  det  gaar 
iaar,  som  det  plejer  at  være  Tilfældet  i  Efteraars- 
maanederne:  der  udkommer  Intet.  Carl  Ploug 
skrev  dog  forleden  et  meget  smukt  Digt  over 
den  unge  Fru  Bissen,  som  døde  i  Rom  efter 
et  Barns  Fødsel.  Hun  havde  altid  ønsket  at 
komme  til  den  evige  Stad,  deri  laa  Pointet, 
og  det  hele  Digt  var  friskt  og  følt,  med  en  varm 
religiøs  Grundtone.  Formen  var  mig  kun  ikke 
rigtig  heldig:  firelinjede  næsten  Træsnitsvers. 
Et  Gravdigt  bør  skrives  i  en  tung,  alvorlig  Form, 
saaledes  som  f.  Ex.  Hertz  "s  Digt  over  Hej  berg. 

Gotfred  Rode  skrev  ogsaa  for  et  Par  Dage 
siden  et  ganske  smukt,  om  end  ikke  betydelig  Digt 
over  Peter  Boisen,  „Dronningens  Boisen", 
Grundtvigs  Svigersøn,  som  desværre  dode  af 
Skarlagensfeber,  der  gik  over  til  Hjærnebetændelse. 
Dette  er  et  meget  sorgeligt  Dødsfald;  thi  hans 
Enke  er  jo  altid  sengeliggende,  og  flere  ganske 
uforsørgede  Børn  er  der.  Jeg  hørte  en  Ligtale 
over  ham  af  Grundtvig,  og  den  var  højst  for- 
underlig. Tanken  deri  var  den,  at  naar  Gud 
havde  en  Tjener  her  paa  Jorden,  der  virkede  ret 
for  Aanden  og  Livet,  da  blev  Djævelen  fortrydelig 
og  ryddede  ham  bort.  Det  er  unægtelig  paa 
den  Maade  ikke  smigrende  for  Grundtvig  selv, 
at  Djævelen  har  ladet  ham  gaa  saa  længe  i  Ro. 
Denne  hele  Lære  forstaar  jeg  ikke  og  begriber 
ikke,  hvorledes  et  saadant  Djævelens  Herredømme 
over  Liv  og  Død  skulde  kunne  forenes  med  Kri- 
stendommen. Den  hele  Begravelse  var  mig 
uhyggelig;  der' var  en  saadan  Manér  over  Alt  i 
det  gamle  Vartov,  og  saavel  i  Grundtvigs 
som  navnlig  i  Broderen  Boisens  paafølgende 
Tale  var  der  en  saadan  Snakken  om  Barnetro  og 
Barnesind,  Barneglæde  og  Barnesang,  at  det 
Hele  ikke  var  langt  fra  at  blive  noget  Barne- 
snak. — 

En  kjær  Yen,  som  er  mig  til  megen  Glæde, 

besøger  i  denne  Tid  Kjøbenhavn.  Det  er  „Mun- 
kenes" Maler  Carl  Bloch.  Han  har  medbragt 
ypperlige  Tegninger,  store  Studier  og  en  ganske 
prægtig  Kopi  efter  Raphaels  Violinspiller. 

Fra  Fru  Jerichau  har  jeg  mange  Hilsener 
at  bringe.  Hun  morede  sig  over  at  have  truffet 
Dem  paa  Jærnbanen.  Hendes  Ophold  i  London 
var  hende  for  uroligt  til  at  være  behageligt;  men 
iøvrigt  glædede  det  hende  jo  meget,  at  flere  af 
hendes  Billeder  gjorde  Lykke.  Kun  ønskede  hun 
at  have  haft  et  betydeligere  Arbejde  derovre. 
Om  Maleriet  af  Dem  skrev  hun  til  mig:  „An- 
dersens Billede  er  stedse  belejret  af  Tilskuere, 
og  der  bliver  meget  talt  derom.  I  mit  og  flere 
af  mine  engelske  Venners  Paahør  (paa  Udstil- 
lingen) blev  der  sagt:  canH  You  telt  me,  tuhere 
the  charming  picture  is  of  H.  C.  Andersen, 
reading  to  c  kildr  en  ;  it  is  said  to  be  much 
beautifull  and  touching."u    —  — ■  — — 

Løvet  begynder  allerede  her  stærkt  at  spille 
i  brogede  Farver.  Og  nu  ligger  for  Dem  et 
Sommerens  Land  aabent  den  hele  Vinter  igj en- 
nem.  Jeg  glæder  mig  derover.  Nu  maa  jeg 
ogsaa  engang  igjen  høre  fra  Dem,  kjære  Hr.  Pro- 
fessor,  jeg  længes   efter  en  Hilsen  fra  Spanien. 

Jeg    beder    Dem    hilse    Jonas    Collin    venlig 

fra  mig. 

Deres  oprigtig  hengivne 

Frederik  Bøgh. 

Den  l6de  September  1862  skriver  Frederik 
til  mig: 

„ Jeg  er  egentlig  den  Gamle.     Maaske 

jeg  dog  er  kommen  lidt  videre  med  Udarbej- 
delsen af  mit  rette  Jeg;  det  er  blevet  mig  klarere, 
hvad  den  aandelige  Sundhed  bestandig  kræver; 
jeg  tror,  jeg  er  bleven  sundere.  —  Og  de  gamle 
kunstneriske  Sværmerier?  Ja,  jeg  tror  aldrig,  at 
jeg  vil  kunne  ophøre  at  være  enig  med  Liszt, 
naar  han  engang  skrev.  ,,Vart  est  le  ciel  de 
la  terre" .  Er  denne  Mening  taabelig,  saa  skylder 
jeg  trolig  Skylden  paa  Vorherre. 

Jeg  har  ikke  skrevet  Meget  i  Sommer.  For 
et  Par  Dage  siden  kom  et  lille  Digt  til  Verden, 
som  er  ganske  smukt  i  Følelsen :  „  Trøst  i  Mis- 
mod".  Jeg  har  dog  ikke  læst  det  for  Nogen, 
saa  jeg  véd  ikke,  om  det  kan  gjøre  Indtryk. 
Om  Sommeren  paa  Landet  ser  jeg  kun,  sjældent 
skriver  jeg  et  eneste  Ord.  Hjemme  hos  mine 
kjære  Forældre  har  jeg  det  altid  godt.  Sommer- 
ferien er  god  for  min  Følelse,  der  da  kommer 
til    Ære    og    Værdighed,     medens    den    i    Almin- 

delighed  det  hele  øvrige  Aar  som  en  ydmyg 
Slave  maa  ligge  paa  Trappen  under  Forstandens 
Trone.  Tiden  er  ogsaa  saa  yndig  klog  og  for- 
standig!     En   Pjalt   er   dog  Den,   som    retter  sig 

derefter.  —  —  —  —  — " 

I  Avgust  dette  Aar  blev  min  Fader  befordret 
fra  vort  Barndomshjem,  Yesterhassing  i  Vend- 
syssel, til  Taarnby  paa  Amager. 

Frederik  skrev  den  10de  Oktober  1862 
til  mig: 

—  Jeg  er  meget  taknemmelig  mod  Skæbnen, 
der  nu  tillader  mig  at  leve  af  mine  egne  Midler. 
Jeg  har  lejet  mig   en  Bolig,    Amaliegade  Nr.  8. 

—  • — —  Og  i  Taarnby  var  jeg  da 

ved  Din  Faders  Tiltrædelsesprædiken.  Jeg  maa 
sige  Dig,  at  jeg  holder  meget  af  at  hore  Din 
Fader;  jeg  har  sjældent  truffet  en  Mand,  der  paa 
Prædikestolen  kan  bevare  sin  naturlige  Ejen- 
dommelighed som  han.  —  Hans  store  Varme, 
Liv  og  Kjærlighed  gjor  mig  godt,  og  man  kom- 
mer til  at  holde  mere  af  ham  ved  at  hore  ham 
prædike.  Du  véd  vel  iovrigt  nok,  at  jeg  altid 
har  holdt  meget  af  Din  Fader;  i  en  Tid,  som 
denne,  hvor  alle  Individualiteter  nivelleres,  lærer 
man  dobbelt  at  paaskjonne  et  virkelig  ejendom- 
meligt   Præg,    og    hans    store  Kjærlighed    til    og 

Begejstring  for  alt  Godt  og  Smukt  har  noget 
Besjælende  for  mig,  paa  samme  Tid  som  jeg 
morer  mig  kostelig  over  alle  hans  Morsomheder. 
Jeg  kan  aldrig  nogensinde  komme  til  at  kjede 
mig,  naar  Din  Fader  er  tilstede.  — 

Taarnby  kan  blive  et  godt  og  hyggeligt 
Sted.  Haven  og  navnlig  Anlægget  har  megen 
Ynde;  der  er  mange  smaa  slyngede  Gange, 
nette  og  tætte,  og  en  lille  ø  med  en  Bænk  til 
To.  Midt  inde  i  Anlægget  ligger  en  Hoj,  hvortil 
en  Vindelgang  fører  op.  Her  er  ingen  Udsigt, 
Alt  er  dækket  af  tætte  Grene,  hvorigjennem 
Maanen  kan  spille  med  stort  Trylleri.  Her  vil  nu 
Din  Broder  Niels  Munk  forlove  sig;  ja,  det  kan 
han  ogsaa  sagtens.  Dette  Sted  er  skabt  for 
Ensomheden.    —   —   —   —  —  —  —   —  —  — 

Jeg  skriver  i  denne  Tid  af  og  til  paa  et 
større  Digt :  .,  Blikket" .  Jeg  er  ikke  rigtig  tilfreds 
dermed.   — — —  —  —  — 

Nu  maa  Du  huske  paa  mig,  kjære  Elisa, 
naar  Dine  Aarhus-Soiréer  lade  Dig  have  en  Aften 
fri;  husk,  at  jeg  skal  blive  en  Træl  for  at  blive 
fri  engang,  og  medens  jeg  da  sidder  trælbunden, 
maa  Du  ikke  glemme  at  frigjøre  mig  engang 
imellem  ved  at  lade  mig  føle,  at  Du  er  min  \  en- 
inde.  Kom  da  til  mig  og  besøg  mig  lidt,  dog 
helst  ikke  for  sjældent. —  —  — 

Kjobenhavn,   d.  8de  November  1862. 

Min  kjære  Elisa! 
Jeg  takker  Dig  rigtig  meget  for  Dit  Brev  og 
for  hver  en  Ytring  af  Dit  gode  Sind  imod  mig. 
Til  Gjengjæld  vil  jeg  nu  i  denne  rolige  Aften- 
stund sende  Dig  en  lille  Epistel,  tarvelig  tror  jeg, 
den  bliver.  -  Jeg  har  nemlig  allerede  i  flere 
Dage  haft  til  Hensigt  at  melde  Dig  Noget  om 
min  nye  Bolig,  hvorledes  jeg  har  arrangeret  mig, 
etc.  —  Ser  Du:  nu  er  jeg  lykkelig  og  vel  kom- 
men til  Hvile  i  mit  nye  Hotel,  hvormed  jeg  er 
meget  tilfreds.  Jeg  tror,  at  jeg  saa  omtrent  har 
fundet  Idealet  af  Stilhed.  Ganske  alene  bor  jeg 
højt  i  et  afsides  liggende  Værelse  paa  tredje  Sal, 
[i  Sidebygningen].  En  lille  Forstue  forer  ind  til 
mit  trefags  Gemak;  dette  ejer  blandt  flere  andre 
Herligheder  altsaa  kun  én  Dør  og  to  hyggelige 
Alkover.  I  den  ene  af  disse  skjules  min  Seng 
bag  et  folderigt,  vældigt,  uldent  Gardin,  der  naår 
fra  Loft  til  Gulv.  For  Vinduerne  har  jeg,  for- 
uden en  Kappe  ovenover,  lange  uldne  Gardiner, 
der  trækkes  for  om  Aftenen,  saa  at  man  ikke 
ser  Spor  af  Vinduer.  I  den  anden  Alkove  er  der 
meget  hyggeligt  om  Aftenen,  naar  det  lyser  ud 
fra  den  store  Kakkelovn,  hvorpaa  et  vældigt 
Sokrateshovede  troner.  Naar  jeg  om  Aftenen 
sidder  i  denne  lille  Krog,  hører  jeg  Maagerne  og 

Viberne  skrige  ude  over  Stranden.  —  Alle  mine 
Vægge  bugne  af  Billeder,  jeg  tror  i  et  Antal  af 
44,  væsenligst  Haandtegninger  af  vore  bedste 
Kunstnere.  Paa  Gulvet  har  jeg  Tæppe,  og  Tæppe 
for  Døren.  Af  Møbler  har  jeg  Sofa  og  Bord,  to 
temmelig  lave  Reoler  med  Billeder  over  —  paa 
den  ene  staar  blandt  store  Folianter  en  stor  ud- 
stoppet Ugle  — ,  mit  gamle  velbekj endte  Chatol 
med  Bøger  ovenpaa,  samt  tre  Stole.  Du  kan 
saaledes  tænke  Dig,  at  min  Bolig  er  meget  hyg- 
gelig, om  end  lidt  aparte;  Du  vilde  sikkert  kalde 
den  tyrkisk  paa  Grund  af  de  mange  Tæpper, 
hvormed  jeg  har  garderet  mig  mod  Efteraars- 
stormene.  Ja,  kjære  Elisa,  her  har  jeg  be- 
skrevet Dig  mit  daglige  Opholdssted;  er  det 
egoistisk  at  tro ,  at  Du  skulde  have  Interesse 
derfor?   —   —   — —  — ■  — 

Til  Samme. 

Kjøbenhavn,  d.  9de  December  1862. 

— •  —  —  —  —  —  Jeg  sender  Dig  hermed  et 
lille  Digt  fra  min  Skitsebog.  Det  burde  være 
meget  bedre;  men  Meningen  kan  Du  dog  se:  at 
Frejdigheden  som  en  Sol  bør  bryde  igjennem 
alle  mørke  Skyer  og  forjage  dem  helt  ned  i 
Horizonten.  Jeg  skal  engang,  haaber  jeg,  skrive 
en   fyldig   og   følt  Apologi   for   den  sunde  Glæde 


og  Livsfriskhed.  Det  indlagte  Digt  sender  jeg 
Dig  da  ikke,  for  at  Du  skal  beundre  det,  men 
kun  som  en  Del  af  mit  Brev.     —  —  —  —  — " 

Etatsraad  Collins   vare  nu   i  Rom;    til  Fru 
Collin  skrev  han  da  følgende  Brev: 


Kjobenhavn,  November  1862. 

Kjære  Fru  Collin! 
Det  regner  og  stormer,  det  piber  og  pisker 
nu  hver  evige  Dag,  og  paa  Grund  af  Modsæt- 
ningen kommer  jeg  til  at  tænke  paa  Syden  og 
paa  Dem,  og  jeg  sidder  her  og  glæder  mig  over, 
at  De,  som  jeg  sikkert  haaber.  har  det  godt  og 
trækker  Vejret  frit  under  en  klar  Himmel.  Man 
kan  jo  ikke  nægte,  at  denne  Aarstid  er  sørgelig 
i  Danmark;  det  er  næsten,  som  om  det  var 
Himlens  Mening,  at  Alt  skulde  græde:  Skyerne 
og  Luften,  Jorden  og  Træerne  —  og  Menneskene 
med.  Dog  maa  De  ikke  tro,  at  jeg  følger  denne 
tilsyneladende  Opfordring  til  Sørgmodighed,  jeg 
kan  endog  finde  en  stor  Skjønhed  i  denne  tra- 
giske Natur;  men  jeg  hader  desuagtet  Monotonien. 
Medens  jeg  er  kommen  ind  paa  denne  Materie, 
maa  jeg  bede  Dem  bringe  Deres  Datter  en  ret 
venlig  Hilsen   fra  det  bløde,    milde,  taagede  Vejr, 

som  hun  holder  saa  meget  af;  jeg  har  i  dette 
Efteraar  oftere  haft  den  Glæde  at  være  sammen 
med  det,  og  da  jeg  forleden  Aften  gik  paa 
[Kvæsthus-]Broen,  var  netop  det  Grunden  til,  at 
mine  Tanker  toge  sig  den  Frihed  at  aflægge  Dem 
Besøg.  Fra  selve  Broen  maa  jeg  ogsaa  hilse 
Dem  og  fra  Poplerne  bag  Amalienborg  og  fra 
Langelinje,  som  nu  er  tom  og  ode,  medens  de 
faldende  Blade  hvirvles  om  ude  i  Stranden.  — 

Det  er  mig  en  Glæde,  at  jeg  kan  sende 
dette  Brev  med  Bergsøe;  —  jeg  skulde  ikke 
have  Noget  imod  at  følge  ham;  men  jeg  er 
ved  at  blive  umaadelig  fornuftig.  For  at  faa 
fuldkommen  Ro  er  jeg  flyttet.  Jeg  har  faaet  en 
fortræffelig  Bolig,  et  fuldkomment  gammeldags 
Værelse  med  Forstue  og  Trin  nedad;  her  er  saa 
stille,  jeg  haaber  at  kunne  sige,  som  der  staar  i 
„Don  Carlos" : 

„Die  Welt 
hørt  aiif  in  diesen  Mauern." 

Desværre,  det  er  saa  svært  at  kunne  sige 
det  fuldkomment!    — —  — —  — 

-  —  Fra  Jerichaus  maa  jeg  bringe  Dem 
mange  Hilsener.  Hele  Familien  har  det  godt. 
Jeg  spiste  hos  Dem  i  Søndags  sammen  med  den 

berømte  Dyrmaler  Kjørboe1),  der  var  en  yp- 
perlig Mand;  det  var  en  hyggelig  Middag  med 
faa  Personer  og  en  urimelig  Mængde  umiddelbare 
Taler.  Jeg  holdt  et  længere  Foredrag,  der  blev 
honoreret  med  Akklamation  og  Bravoraab  fra 
Forsamlingen.  —  I  Begyndelsen  af  Januar  gaar 
Fru  Jerichau  til  Petersborg;  Rejsen  opfatter 
hun  nu  som  en  Nødvendighed.  Hun  har  i 
Sommer  malet  flere  smukke  Billeder,  deriblandt 
navnlig  en  ung  Fisker,  der  ind  igjennem  et  Vin- 
due taler  med  en  ung  Pige.  Opfattelsen  ud- 
mærker sig  ved  stor  Erotik,  Tonen  er  varm  og 
rig,  Lyset  glimrende.  —  — 

Jerichau  arbejder  paa  Figurerne  til  ørsteds 
Monument;  hans  Humør  er  godt,  og  i  ledige 
Timer  drømmer  han  om  Livø.     —  — r   —  —  — 

Med  Kunst  og  Literatur  er  det  tarveligt  i 
denne  Tid.  Det  kgl.  Theater  indignerer  samtlige 
Kritikere,  og  de  afsende  hyppig  de  mest  hjærte- 
skærende  Klageraab.  Fr.  Halms  „Fcegtei'en  fra 
Ravenna"  opnaaede  kun  en  tarvelig  Lykke; 
Farven  var  for  fraserig  og  tysk,  og  Flertallet  af 
Tilskuerne    fik    et    ubehageligt    Indtryk    af   Fru 


1  K.  var  fodt  i  Slesvig,  blev  Ritmester  i  svensk  Tjeneste, 
men  tog  Afsked  og  gik  til  Frankrig,  hvor  han  uden  al 
akademisk  Undervisning  naaede  at  blive  en  af  Nutidens 
bedste  Dvrmalere. 

Heiberg,  der  spiller  med  megen  Manér.  Rollen 
ligger  slet  ikke  for  hende.  Michael  Wiehes 
Caligula  er  derimod  vistnok  noget  af  det  Geni- 
aleste,  han  har  præsteret;  han  giver  den  ener- 
verede,  overmættede  Kejser,  som  nu  kun  kan 
pirres  ved  sin  egen  Grusomheds  raffinerede  Op- 
findelser, med  en  saadan  gjennemreflekteret  Ny- 
ancering,  at  det  løber  En  koldt  ned  ad  Ryggen. 
Operaen  har  jo  vundet  meget  ved  Gade;  men 
Nyrop      maa    nu    snart    sige:      „Die     schonen 

Zeiten!" 

Hele  Byen  har  i  denne  Tid  været  aldeles 
beruset  i  Begejstring  over  nogle  smaa  Violin- 
virtuoser :  Julie  og  Juliette  D  e  1  é  p  i  e  r  r  e , 
respektive  6  og  9  Aar;  ja,  man  har  endog  vovet 
at  sætte  disse  smaa  Maskiner  over  Wilhelmine 
Neruda.  Paa  mig  gjorde  de  mere  et  pudsigt 
end  et  begejstrende  Indtryk;  jeg  beundrede  ganske 
vist  den  Rutine,  hvortil  Faderen  har  kunnet  drive 
dem,  men  jeg  havde  dog  en  Fornæmmelse  som 
ved  Beriderforestillinger.  Naturligvis  kan  der  ikke 
være  Tale  om  en  dybere  individuel  Opfattelse  og 
forsaavidt  heller  ikke  om  Kunst.  Desuagtet  er 
navnlig  den  Yngste  en  ypperlig  lille  Karakter 
med  en  næsten  latterlig  Vilje;  hun  har  et 
Strøg  — !  Morsomt  er  det  at  iagttage  Publikum 
under  Spillet;   thi  de  Fleste   kunne   ikke  bare  sig 

for  smaa  Vittigheder ,  og  Mange  tage  sig  den 
Frihed  at  skoggerle.  Hoedt  bemærkede  med 
overlegen  Ironi:    ,,De  smaa  Stakler!  Det  er  Synd, 

at  de  skal  være  oppe  saa  silde!" — 

Begejstringen  har  desuagtet  været  sand  og  ko- 
lossal, og  alle  kjøbenhavnske  Damer  finde,  at  de 
Unger  dog  er  „søde",  og  den  Moder,  der  er  saa 
lykkelig  at  have  Børn  i  en  dertil  passende  Alder, 
bringer  dem  i  Kasino,  for  at  de  kunne  paavirkes 
af  disse  vidunderlige  Børns  Exempel.  De  gjør 
dem  ingen  Ide  om,  hvilken  Guldgrube  dette  Stof 
har  været  for  den  kjøbenhavnske  Konversation. 

—  —  —  —  Forleden  Dag  havde  jeg  den 
Ære  at  spise  hos  Hs.  Exe.  Indenrigsministeren 
[Orla  Lehmann].  Fra  Frøken  Margrethe 
kan  jeg  altsaa  bringe  Hilsen.  Vil  De  fortælle 
Deres  Datter  dette  Faktum,  det  vil  more  hende 
efter  nogle  Ytringer  af  mig  engang  i  Sommer. 
Grunden  til,  at  jeg  er  bleven  Gjæst  i  dette  Hus 
ligger  i  en  Forøgelse  af  mine  Gudbørns  Antal, 
hvortil  nu  ogsaa  den  lille  Carl  Eduard  Leh- 
mann hører.  Jeg  spiste  i  den  Anledning  hos 
Prof.  Lehmann,  hvor  jeg  havde  den  Ære  at 
have  Frøken  Margrethe  tilbords.  Jeg  indrøm- 
mer, at  hun  kan  være  meget  smuk.  — 

De  kan  tro,  at  vi  i  denne  Tid  have  haft  et 
stort   Værk   for    i   vor   Familie.      Claus   Frees 


Horneman  holder  nemlig  Bryllup  i  disse  Dage, 
og  i  den  Anledning  have  vi  leveret  en  storartet 
Digtsamling,  hvortil  Blædels  Søndags-Stam- 
gjæster  saa  godt  som  alle  have  leveret  Bidrag. 
Blædel  har  skrevet  et  latinsk  Bryllupsdigt ,  for- 
skjellige  andre  Medlemmer  af  Familien  have  le- 
veret almindeHge  Bryllupssange,  Ridderviser,  Væ- 
vervise, ny  og  sørgelig  Vise  om  Tyveriet  i 
Svendborg  Skov,  ny  og  skrækkelig  Vise  om  en 
Mand,  der  har  sat  sin  Kone  paa  Assistenshuset 
(Horne man  er  Assistent  i  Indenrigsministeriet), 
Kvide  fra  Søndagsgjæsterne,  engelsk  Brudekvad, 
etc. ,  etc.  Jeg  har  skrevet  „Ståndchen  an  die 
Braut" .  ..chanson  å  Pheureux  époux" ,  og 
., Juridisk  Bryllupsvise'',  der  er  uhyre  kjedelig.  — 
Jeg  haaber,  at  Resultatet  skal  blive  ganske 
morsomt. 

Naar  jeg  nu  ser  tilbage  paa  dette  Brev,  da 
er  jeg  bange  for,  kjære  Fru  Collin,  at  dets 
Længde  næsten'  skal  forekomme  Dem  sørgelig. 
Jeg  skulde  ganske  vist  heller  ikke  have  vovet  i 
den  Grad  at  lægge  Beslag  paa  Deres  Taalmodig- 
hed,  hvis  jeg  ikke  saa  ofte  har  hørt,  at  man 
i  Udlandet  ikke  tager  det  saa  nøje  med  Breve, 
naar  de  blot  komme  hjemmefra.  Ja,  hjemmefra! 
Men  fra  hvem  ?  Nogen  Adkomst  søger  jeg  da 
til  min  Trøst  deri,   at  jeg  holder  meget   af  Dem, 

hvilket  jeg  oftere  har  haft  Lejlighed  til  at  sige  Dem, 
og  hvorpaa  De  heri  kan  se  et  Bevis.  — 

—  Nej ,  det  blæser  virkelig  for  galt ,  det  er 
ganske  aldeles  uhyggeligt.  Gud  give,  at  jeg 
kunde  være  hos  Dem  —  kun  iaften!  Da  vilde 
jeg  være  ude  paa  en  stor,  aaben  Plads,  hvor 
Maanen  skinnede;  der  skulde  være  stor  Fest,  og 
midt  i  Mængden  vilde  jeg  da  danse  Tarantel  med 
en  smuk  Pige.  Nu  kan  jeg  kun  faa  min  Passion 
for  denne  Dans  tilfredsstillet  i  en  kjobenhavnsk 
Dagligstue,  og  saa  maa  jeg  endda  danse  med 
den  lille,  tykke  Grosserer  [D.  B.]  Adler,  som  jeg 
gjorde  det  forleden  Aften.  Den  eneste  Maade, 
hvorpaa  jeg  kan  tænke  mine  Drømmerier  op- 
fyldte, er  ved  at  overgive  mig  i  Søvnens  milde 
Arme.  Oneiros  beder  jeg  vifte  mig  med  sin 
Yalmuestilk  og  sende  mig  smukke  Syner.  — 

Farvel,  kjære  Fru  Collin!  Jeg  beder  Dem 
ret  meget  at  hilse  Deres  Mand  og  Datter. 

Deres  meget  ærbødige  og  hengivne 
Frederik  Bøgh. 

Rom,   d.  6te  Januar  1863. 

Det  var  smukt  og  elskværdigt  af  Dem,  kjære 
Bøgh,  at  skrive  mig  til;  thi  uagtet  De  kun  holdt 
et  givet  Løfte,  saa  er  det  jo  dog  af  den  Slags 
Forpligtelser,    som  kun  Faa   betænke   sig  paa  at 

bryde,  og  allermindst  turde  man  vel  bebrejde  et 
saadant  Stemningsbarn  som  en  ung  Digter,  om 
han  glemte  at  skrive  til  en  gammelagtig  Dame, 
selv  om  han  i  denne  Dame  med  Rette  saå  en 
Veninde.  — 

Deres  Brev  var  mig  en  rigtig  kjobenhavnsk 
Luftning,  jeg  følte  den  danske  Kulde  og  Slud  og 
glædede  mig  over  at  være  ligesaa  langt  fra  den 
som  fra  mine  Landsmænds  henrykte  Begejstring 
over  de  spæde  Violin-Kunstnerinder.  Jeg  véd 
intet  mere  Udhulende  end  den  Slags  Nydelser  og 
deres  Betydning  som  Konversations-Gjenstand. 
—  Her  i  Rom  har  jeg  ogsaa  været  paa  Børne- 
komedie ;  men  det  var  foran  Alteret,  hvor  en  lille 
Pige  paa  8  å  10  Aar  stod  paa  et  Bord  og  præ- 
dikede. I  en  halv  Time  talte  hun,  uden  at 
standse  et  eneste  øjeblik,  og  Faderen  stod  med 
Stolthed  ved  Siden  af  Bordet  og  hørte  paa,  at 
den  lille,  stærkt  krinolerede  Unge  med  Gestikula- 
tioner formanede  til  Tro  paa  Madonna,  etc.  etc. ! 

De  fører  altsaa  nu  et  mere  selvstændigt  Liv, 
kjære  Bøgh,  og  den  Skildring,  De  giver  mig  af 
Deres  nye  Hjem  i  Amaliegade,  er  saa  levende, 
at  jeg  baade  ser  det  og  Dem;  dog  savnede  jeg 
én  Underretning,  og  det  en  mig  meget  magt- 
paaliggende.  De  taler  nemlig  ikke  med  et  eneste 
Ord  om,   hvad  Brug  de  gjør  eller  agter  at  gjøre 

af  al  den  Ro  og  Stilhed,  som  De  har  søgt  og 
fundet.  —  Hvem  sidder  paa  Højsædet  i  Deres 
Arbejdsværelse?  Er  det  Gudinden  Justitia,  der 
med  Alvor  fører  sit  strænge  Regimente,  eller 
staar  Apollo,  den  snedige  Forfører,  og  lokker  sin 
unge  Ven  fra  de  store  Folianter  ind  i  Fantasiens 
frie  og  solbeskinnede  Rige?  Se,  det  var  nu  en 
meget  højtravende  Form  for  det  simple  Sporgs- 
maal:  „Studerer  De?"  —  Gjør  De  det,  saa  er 
jeg  overbevist  om,  at  De  gjør  det  med  Sam- 
vittighedsfuldhed, og  saa  vil  jeg  glæde  mig  først 
og  fremmest  paa  Deres  egne  Vegne,  og  dernæst 
paa  alle  Deres,  som  saa  inderlig  ønske  det.  — 

—  —  At  Kulde,  Storm  og  Slud  i  Forening 
med  Dyrtid  længe  før  Bestemmelsen  har  jaget 
Andersen  ud  af  Spanien,  véd  De  naturligvis; 
han  er  nu  i  Frankrig.  Jeg  har  aldrig  troet  paa, 
at  Andersen  kunde  i  længere  Tid  føle  sig  vel 
i  et  Land,  hvis  Sprog  han  ikke  forstod,  og  hvor 
hans  Navn  omtrent  er  ligesaa  ukjendt  som  mit. 
Han  er  altfor  forvænt  i  den  Retning,  og  uagtet 
man  skulde  tro,  at  hans  Alder  og  den  dermed 
burdefølgende  større  Tarvelighed  med  Hensyn  til 
hans  Forfængeligheds  Føde  bragte  ham  til  ikke 
at  føle  disse  Savn,  saa  —  ja,  saa  er  han  her 
som   altid  Digter,    og   det   Folkefærd   bør   man 

jo  dømme  paa  en  ganske  anden  Maade,  fordi  de 
ere  andre  Mennesker.  — 

De  maa  hilse  Blædels  hjærtelig  fra  mig. 
Jeg  er  flere  Gange  kommen  til  at  tænke  paa 
dem,  naar  jeg  har  været  „paa  Komedie"  i  Kirken, 
og  gad  nok  have  set  Deres  Tantes  Ansigt,  naar 
der  blev  spillet  op  til  en  Polka.  Hvor  er  det  dog 
muligt,  at  dette  kan  holde  længe  ud!  Paven  har 
et  mildt,  ret  smukt  Ansigt,  men  det  staaende 
sødlige  Smil  er  mig  imod.  Han  er  af  de  Men- 
nesker, som  kun  har  ét  Ansigt,  og  endskjønt  det 
lyder  som  Noget,  han  har  tilfælles  med  os  Alle, 
saa  protesterer  jeg  for  min  Person ;  thi  j  e  g  har 
mange,  og  det  har  alle  mine  Venner. 

Dersom  jeg  maa  være  fri  for  at  tale  om  de 
gamle  Malerier  her  i  Rom,  (det  kan  alle  Andre 
bedre  end  jeg,)  saa  skal  jeg  fortælle  Dem,  at  jeg 
har  set  Carl  Blochs  Samson  i  Trædemøllen 
og  glædet  mig  ganske  overordentlig  derover. 
Det  er  et  dejligt  Billede,  og  Samsons  hele  Skik- 
kelse, især  hans  Hoved,  udtrykker  Alt,  hvad  der 
maa  bevæge  sig  i  ham,  medens  han  trækker 
Møllen  og  bliver  spottet  af  Filistrene. 

—  —  —  —  Se,  nu  er  Papiret  fuldt,  og  jeg 
tør  ikke  læse  mit  Brev  igjennem;  thi  gjorde  jeg 
det,  saa  fik  De  det  næppe,  da  jeg  har  en  stærk 
Anelse    om,    at    det    ikke    indeholder    én    eneste 

Linje  af  det,   som  man  med  Billighed  kan  vente 
sig  af  „et  Brev  fra  Rom'*.  — 

Tag  det  nu,  som  det  er,  kjære  Bøgh,  og 
læs  det  uden  Kritik;  det  har  jo  kun  været  et 
venligt  lille  Besøg  af  en  gammel  Veninde. 

Deres  Jette  Collin. 

Collin  og  Louise  hilse  Dem  meget,  — 
den  Sidste  bliver  næppe  tro  sin  Kjærlighed  til 
„den  milde,  graa,  taagede  Luft"  i  Danmark  — 
dertil  er  en  italiensk  Vinter  for  dejlig."   — 

Kjobenhavn,  d.  4de  Januar  1863. 
(Til  H.  C.  Andersen) 

Kjære  Hr.  Professor! 
Jeg  havde  haft  i  Sinde  at  sende  Dem  Brev, 
inden  det  gamle  Aar  var  gaaet  til  Hvile;  men 
Juletiden  har  været  saa  fuld  af  Uro,  at  jeg  ikke 
har  faaet  mit  Forsæt  udført.  Nu  sender  jeg  Dem 
min  Xyaarshilsen  og  bringer  Dem  min  Tak  for 
al  Deres  Venlighed  og  Godhed  mod  mig  i  det 
forløbne  Aar.  Deres  Breve  have  været  mig  til 
stor  Glæde,  navnlig  har  det  moret  mig  meget,  at 
De  i  Tanger  har  boet  hos  Sir  D  r  u  m  m  o  n  d  -  H  a  y , 
hvis  Navn  jeg  godt  kjendte,  da  hans  Kone  langt 
ude  er  beslægtet  med  mig.  Naar  jeg  faar  et 
Par  Ord  fra  Dem,    er  det  mig,  som  om  De  ikke 

var  saa  langt  borte,  og  læser  jeg  et  Brev  fra 
Dem  i  „Dagbladet"  eller  et  Digt  i  „Illustreret 
Tidende",  faar  jeg  altid  et  besjælende  Indtryk  af 
det  varme  og  rige  Hjærte,  der  saa  stærkt  har 
draget  mig  til  Dem.  Derfor  Tak  for  hvert  godt 
og  forstaaende  Ord! 

Jeg  har  efter  kjøbenhavnsk  Maalestok  haft 
det  godt  i  denne  Juletid.  Hos  Jerichaus  til- 
bragte jeg  første  Juledag;  Humøret  dér  i  Huset 
er  i  denne  Tid  straalende,  da  Jerichau  fra  de 
danske  Godsejere  har  faaet  en  betydelig  Bestil- 
ling: en  Brudegave  til  Prinsesse  Alexandra. 
Han  har  valgt  at  give  Adam  og  Eva  før  Synde- 
faldet, og  da  han  er  meget  tilfreds  med  sin  Kom- 
position, er  han  naturligvis  i  det  Hele  tilfreds. 

Adam  har  sovet,  vaagner  op,  og  i  en  halvt 
liggende  Stilling  sér  han  første  Gang  Eva.  Hun 
støtter  sig  paa  det  ene  Knæ,  og  som  hun  ligger 
dér  tæt  op  til  ham ,  ser  hun  ud ,  som  om  hun 
lige  var  sprungen  ud  af  hans  Side.  Hendes  ene 
Haand  ligger  ganske  naivt  paa  hans  Ben,  og 
iøvrigt  fortabe  de  sig  Begge  i  Beskuelsen.  Ak- 
centen  ligger  altsaa  paa  Blikket.  Det  Karak- 
teristiske bliver  da  hér  ligesom  hos  Paludan- 
Miiller  det  Umiddelbare,  og  den  hele  Gruppe 
skal     virke    ved    en    vis     lyrisk,     erotisk    Duft. 

Je  ri  c  hau  arbejder  nu  fra  Morgen  til  Aften;  thi 
Gruppen  i  Gips  skal  oversendes  til  Brylluppet, 
og  Tiden  er  saaledes  kostbar.  Fra  Billedhugger 
Stramboe  skal  jeg  bringe  Dem  mange  Hilsener. 
Han  har  fuldfort  to  Portrætbyster  af  Dem,  hvoraf 
den  mindste  synes  mig  meget  god.  Af  Michael 
YViehe  har  han  i  den  sidste  Tid  modelleret  en 
stor  Byste,  som  tiltaler  Alle;  Overhovedet  er 
navnlig  lykkedes.    —   —   —   —  —   —  —  —  — 

Folketheatret  har  haft  Æren  af  at  huse  Fr. 
S  e  r  v  a  i  s ,  Kongen  for  Violoncellen.  Kritiken 
in  pleno  opsendte  Jubelraab.  Han  er  ogsaa 
ganske  sikkert  en  meget  betydelig  Kunstner  med 
en  uhyre  Rutine ;  hver  Tone  hores  klart  og  be- 
stemt i  de  mægtige  Lob,  som  hos  Keller mann 
saa  let  gaa  i  Et;  men  dels  spillede  han  kun 
sine  egne  Kompositioner,  rene  Effektnumre,  og 
dels  er  han  noget  tor,  han  synger  aldrig  paa 
sit  Instrument,  han  spiller  En  ikke  til  Sjælen. 
Det  bliver  mig  ogsaa  mere  og  mere  klart,  at 
Violoncellen  i  Sammenligning  med  Violinen  er  en 
stor  Kasse.  Jeg  glæder  mig  til  paa  Tirsdag  at 
høre  Wilhelmine  Xeruda.    —    —    —   —   — 

—  —  —  Blandt  Juleliteraturens  Produkter 
staar  vistnok  „Familien  Nordby''  af  H.  F.Ewald 
højest.    Den  har  gjort  almindelig  Lykke;  kun  en- 

kelte  Klager  lyde  over  dens  Længde.  En  anden  Bog, 
som  har  gjort  Lykke,  er  „Præstefamilien  i  Nøddebo" 
af  Henrik  Scharling.  Jeg  har  ikke  følt  mig 
videre  tiltalt  af  den.  Handling  mangler  den  saa 
godt  som  ganske,  Stilen  er  ikke  heldig,  og  den 
hele  Produktion  er  ganske  vist  meget  ubetydelig. 
Den  har  imidlertid  en  vis  ungdommelig  Friskhed 
og  Naturlighed,  som  er  vindende. 

Den  1 2te  Januar. 

Brevet  har  ventet  i  otte  Dage  —  først  nu 
har  jeg  faaet  Deres  sikre  Adresse.  — 

—  Nerud åerne  have  allerede  spillet  fire 
Gange  og  Bifaldet  og  Begejstringen  har  aldrig 
været  større,  selv  ikke  i  den  mest  bevægede  Tid 
under  deres  forrige  Ophold  her.  Wilhelm  in  e 
Neruda  er  ogsaa  et  sjældent  Menneske;  en 
saadan  Finhed  og  Elegance,  en  saadan  aandig 
Opfattelse,  der  altid  bæres  af  Ideen,  et  saadant 
Mesterskab  i  Udførelsen,  maa  jo  kunne  varme 
selv  en  Sten. 

Jerichau  er  nu  saa  vidt  færdig,  at  Gips- 
afstøbningen kan  begynde  imorgen.  Dette  nye 
Arbejde  har  vakt  en  stor  Begejstring  overalt; 
Læssøe  sagde  mig  igaar,  at  Erkjendelsen  af 
Jerichaus  Storhed  nu  paany  dukkede  levende 
op,    og  at  denne  Gruppe   havde  vakt  en  ganske 

lignende  Begejstring  som  „Herkules  og  Hebe"  i 
sin  Tid  i  Rom.  Efter  hvad  jeg  hører,  skal  der 
imidlertid  mumles  om,  at  det  ikke  er  passende  at 
give  Prinsessen  to  nøgne  Figurer;  forhaabentlig 
er  dette  dog  i  for  høj  Grad  snerpet,  til  at  det  kan 
faa  nogensomhelst  Betydning.  Noget  skal  man 
jo  have  at  hænge  sin  Hat  paa.  —  I  den  for- 
løbne Uge  have  vi  faaet  et  nyt  Blad  „Sværmere", 
der  skulde  fungere  som  ..Fliegeude  B latter" 
hos  os.  Det  første  Nummer  var  grumme  tarveligt, 
det  andet  indeholdt  en  Parodi  paa  Bjørnstjernes 
Fortællinger,  som  var  ganske  morsom.  —  „Sigurd 
Slembe"  har  kun  faa  Venner;  men  disse  ere  til 
Gjengjæld  varme,  og  de  kalde  den  shakespearsk. 
Og  hermed  Farvel,  kjære  Hr.  Professor!  Af 
Hjærtet    ønsker    jeg    Dem    Sundhed,    Lykke    og 

Glæde  i  det  nye  Aar. 

Deres  hengivne 

Frederik  Bøgh. 
Frederik  skriver  til  mig: 

Kjobenhavn,  d.  17de  Januar  1863. 

., —   — —  Julen   har  jeg   tilbragt 

her  i  Byen,  hvor  der  ikke  er  Jul.  Dertil  hører 
Landets  „glimrehvide"  Sne  og  dets  lune  Hygge- 
lighed inden  Døre,  dets  Gemytlighed,  der  dog 
bærer  en  Højtidsfuldhed  i  sig,  dets  Juleballer  med 

Slædefart,  hvor  man  vælter.  Hvorfor  tog  Du  dog 
ikke  paa  Bal?  Intet  kan  sammenlignes  med 
Dans.  Jeg  er  rasende  derefter.  Hvirvlende  sig 
ned  ad  et  glat  Gulv,  baaren  af  Musikken,  let  som 
en  Foraarsvind,  glad,  saa  man  kunde  sjmge, 
erotisk,  saa  man  helst  strax  faldt  sin  Meddansende 
om  Halsen,  uden  Bekymringer,  uden  Eftertanke, 
fortabt  i  øjeblikket   —   det  er  et  Liv!"  —  —  — 

Anstrængende  Studeringer  passede  ikke  for 
Frederik;  han  befandt  sig  ilde ,  og  i  Brevene 
til  Hjemmet  var  han  indesluttet.  Hans  Moder 
skriver  da  til  ham  den  24de  Febr.   1863: 

„ —  —  —  Min  Tak  til  Dig  og 

Nicolaj  for  Eders  kjærlige  ønsker  paa  min 
Fødselsdag !  Gid  de  maa  blive  hørte  af  H  a  m , 
der  ene  raader  over  vor  Fremtid !  Men  det  er 
godt  at  vide,  at  ogsaa  Han  ene  véd  hvad  der 
er  os  tjenligst.  Véd  Du,  min  kjære  Frederik, 
at  vi  ikke,  Din  Fader  eller  jeg,  have  faaet  et 
eneste  rigtigt  Brev  fra  Dig  siden  Sommerferien. 
Jeg  havde  glædet  mig  til  min  Fødselsdag,  fordi 
jeg  indbildte  mig,  at  jeg  da  vist  fik  et  Brev  fra 
min  kjære,  ældste  Søn;  men  jeg  blev  skuffet. 
Jeg  vil  tilstaa  Dig:  det  gjorde  mig  ondt,  at  Du 
efter  saa  lang  en  Tids  Forløb  siger,  at  Du  Intet 
har   at  skrive  om  til  Din  Moder,    fordi  Nicolaj 

har  fortalt  alle  Nyhederne.  Min  kjære  Frederik, 
jeg  vil  sige  Dig,  at  hvis  Du  faar  Lyst  til  at 
skrive  til  Fader  eller  mig,  saa  meddel  os  Lidt  om 
Dit  indre  Liv,  Lidt  om  Dine  Fremtidsplaner,  Lidt 
om  Dit  Formaal,  kort  sagt:  Lidt  om  Alt,  Stort 
og  Smaat,  som  angaar  Dig  selv,  og  Du  vil  aldrig 
mangle  Stof,  og  vær  forvisset  om,  at  det  er  det 
Eneste,  vi  lægge  Vægt  paa  at  hore  fra  Dig.  — 
Der  er  i  en  lang  Aarrække  gaaet  megen  Alvor 
gjennem  Faders  og  mit  Sind;  vi  kunne  nok 
spøge  med  de  Glade,  ogsaa  selv  være  glade, 
men  Alvoren  finder  dog  den  bedste  Gjenklang 
i  vore  Sjæle,  især  naar  den  kommer  fra  en  Med- 
delelse, som  hjælper  os  til  at  skue  ind  i  vore 
elskede,  fraværende  Børns  Indre,  Eder,  som  til- 
ligemed Flokken  herhjemme1)  er  Kilden,  hvoraf 
vi  ose  vor  Glæde  i  Livet.  —  Vær  overbevist 
om,  Frederik,  at  vi  fole,  hvor  meget  der  maa 
være  svært  for  Dig  paa  den  Livsvej,  Du  er  kom- 
men ind  paa;  vi  fole,  hvor  Meget  Du  har  at 
stride  imod;  men  netop  derfor  ligger  Du  os 
dobbelt  paa  Sinde.  —  Tro  mig,  min  egen,  elskede 
Søn,  at  min  kjærligste  Tanke  følger  Dig,  og  min 
Bon  er  ofte  hos  Gud  for  Dig;   han  styrke  Dig!" 


:)  Boghs  havde   15   Born.    hvoraf  de    2.  dode   som  ganske 
sniaa. 

Jeg  har  desværre  ikke  Frederiks  Svar  paa 
dette  Brev;  men  det  har  næppe  været  tilfreds- 
stillende for  hans  Moder;  hun  skriver  atter  til  ham 
den  4de  Marts : 

,,Min  kjære  Frederik! 
Tak  for  Dine  kjærlige  Linjer,  og  vær  for- 
visset om,  at  jeg  ikke  miskjender  Dig.  Jeg  for- 
staar  godt  Dine  Grunde  til  Tavshed,  jeg  véd,  at 
de  ere  ædle.  Imidlertid  miskjender  jeg  heller 
ikke  mig  selv  i  denne  Henseende.  Jeg  véd  og 
føler,  at  Du  er  en  Del  af  mit  eget  Jeg,  at  mit 
Hjærte  er  fastknyttet  til  Dig,  og  at  det  aldrig 
kan  blive  mig  Nok  at  vide,  at  Du  lever.  — 
Imidlertid  lover  jeg  Dig,  at  jeg  skal  stræbe  at 
nøjes  med  hvad  Du  kan  give  os,  og  Du  skal 
ingen  Klage  oftere  faa  at  hore  i  den  Retning. 
Og  hermed  ere  vi  saa  enige.'" 

For  at  forstaa  disse  Breve  ret,  maa  jeg  til- 
føje, at  disse  og  de  paafølgende  Aar  vare  fulde 
af  Kamp  for  Frederik.  Al  hans  Lyst  drev 
ham  mod  Kunst  og  Poesi  -  hans  Skitsebøger 
fyldtes  med  Udkast,  Digte  og  Arbejder  --  men 
han  maatte  lægge  Baand  paa  sine  kjæreste  Sysler. 
Han  havde  lovet  sig  selv  at  holde  ud  og  studere 
færdig;  men  dette  Løfte  var  meget  en  Følge  af 
det  Baand,    som   hans    Forældres    os    Blædels 

ønsker  lagde  paa  ham.  Han  var  svag  og  hele 
hans  Nervesystem  overanstrængt ;  dertil  kom,  at 
Forholdene  ved  Universitetet  saa  lidet  tiltalte  ham. 
Da  jeg  her  nævner  Universitetet,  kan  jeg  ikke 
tilbageholde  en  Udtalelse  af  ham  —  maaske  nok 
nedskreven  i  et  pessimistisk,  kritisk  øjeblik  — 
men  dog  ret  betegnende  for  hans  Følelser: 

Hele  Universitetet 

er  en  simpel  Køkkenmødding 

fra  den  „kongelige"  Tid, 

hvor  blandt  tomme  Østersskaller 

man  et  enkelt  Redskab  finder, 

der  kan  vække  Interesse, 

mest  historisk  Interesse, 

som  en  Levning  fra  en  Verden, 

hvor  man  savned  Aand  og  Hjærte, 

Liv  og  Alt,  hvad  Liv  kan  vække. 

Ingen  sindrig  Rune  pryder 

disse  rustede  Metaller, 

men  paa  deres  tørre  Flade 

ser  man  ristet  bredt  og  grundig 

en  langtrukken  Pølsepind. 


Har  Nogen  af  Jer  moret  sig  deroppe? 
Gik  Nogen  af  Jer  hjem  med  friske  Kranse, 
duftrige  Kranse,  snoede  om  Hatten? 

Har  ikke  hjem  I  slæbt  en  hæslig  Byrde 
af  tunge,  grimme,  haarde  Kampestene  - 
en  dejlig  Føde  for  en  Ungdomsaand!  — 

Frederik  skriver  til  mig  i  Maj   1863: 

., —  —  —  —  -  -  —  Hvad  Udstillingen  an- 
gaar,  da  har  jeg  ikke  Interesse  for  noget  Billede 
i  højere  Grad  end  for  Carl  Blochs  ,,Samson" ; 
det  er  et  meget  dygtigt  Arbejde,  bredt  og  godt 
malet.  Samson  ses  bagfra  med  Hovedet  i  Profil. 
Han  er  nogen,  og  man  ser  de  stærke  Muskler 
spille,  medens  han  gaar  og  træller  i  Møllen. 
Hans  øjne  ere  udstukne,  og  en  væmmelig  Filister 
sidder  ovenpaa  Møllen  og  stikker  ham  med  en 
Pind.  Tre  Filistre  staa  i  Baggrunden  og  grine. 
Samson  gaar  resigneret,  skjønt  stærkt  indre  be- 
væget ,  og  den  tragiske  Virkning  er  gribende. 
Carl  Bloch  har  —  efter  hvad  han  selv  har 
sagt  mig  —  villet  give  den  Ide,  at  alt  det  Store 
her  i  Verden  skal  pines  og  drilles  af  det  Smaa, 
og  da  viser  netop  den  sande  Storhed  sig  i  Maa- 
den,  hvorpaa  Pinslerne  bæres.  Det  har  ret 
glædet  mig,  at  dette  Billede  almindelig  anses  fol- 
det Bedste  paa  Udstillingen.  Den  store  Mængde 
ser  jo  rigtignok  ikke  derpaa,  og  de  fleste  Damer 
sige :  „Føj ,  hvor  kan  han  dog  male  saadant 
noget  ækelt  Sørgeligt!"    Det  er  overhovedet  ube- 

gribeligt,  hvorledes  den  Anskuelse  vinder  Udbre- 
delse, at  man  ikke  maa  give  noget  Sørgeligt  i 
Kunsten.  Der  er  virkelig  Mange,  som  erklære, 
at  de  ikke  ville  se  paa  Sligt.  Saavist  som  Kun- 
stens Maal  dog  er  og  bliver  Skjonhed,  saavist  er 
ogsaa  Skjønheden  ofte  langt  dybere  i  det  Sørge- 
lige. Den  hele  forrykte  Anskuelse  ærgrer  mig 
kun  ved  sin  Almindelighed. 

H.  C.  Andersen  er  vendt  hjem  fra  Spanien. 
Han  er  nu  taget  paa  Landet  for  at  skrive  sin 
Rejse.  Begyndelsen,  som  blev  til  her  i  Byen, 
har  han  læst  for  mig,  og  jeg  er  tiltalt  af  Maaden, 
hvorpaa  han  synes  at  ville  løse  denne  vanskelige 
Opgave.  En  Mængde  lyriske  Digte  har  han 
skrevet;  „de  skulle  dukke  frem  i  Bogen  som 
Blomster  med  Duft  fra  Syden".  Hvorvidt  disse 
Digte  ville  gjøre  Lykke,  kan  jeg  ikke  afgjøre; 
Meget,  som  tiltaler  og  rører  mig,  skriver  sig  fra 
Kjendskabet  til  Andersens  ejendommelige  Per- 
sonlighed, og  jeg  føler,  at  jeg  ikke  kan  dømme 
upartisk.  Der  findes  imidlertid  i  disse  Digte  en 
Fylde  og  Friskhed,  som  dog  maaske  kan  vinde 
Folk,  skjønt  man  jo  holder  mest  af  at  skjænke 
Andersen  hans  subjektive  Følelser.  Bjørn- 
stjerne er  begejstret  og  kalder  flere  af  disse 
Digte  for  sine  Øjestene.  Jeg  er  dog  lidt  bange 
for,   at,  naar  man  læser  et  Udbrud,    der  i  Prosa 

kan  gjengives  saaledes :  „Spaniens  Kvinde !  Du 
er  Ild  —  o,  saa  brænd  mig  da  op!",  da  vil  man 
sige:  „Andersen  — -  det  er  jo  latterligt!"  —  — 


Kjo benhavn  —  Juni   1863. 

Min  kjære  Elisa! 
Siden  jeg  har  lært  et  Brev  at  kjende  fra 
F.  X. ,  hvori  han  beskriver,  at  han  „sidder  her, 
medens  Uglerne  tude  i  den  mørke  Xat,  Kl.  er 
to",  eta,  siden  den  Tid  har  jeg  faaet  en  vis  Aver- 
sion for  at  fortælle  noget  Xærmere  om  de  For- 
hold, hvorunder  man  befinder  sig,  medens  man 
skriver  et  Brev.  Og  dog  maa  jeg  „inat"  blive 
inkonsekvent.  Det  er  Xat,  maa  Du  vide.  Jeg 
sad  netop  i  mit  aabne  Vindue  og  saå  ud  i  den 
klare  Luft.  Xogle  Hunde  gøede  langt  ude.  Du 
véd,  hvorledes  man  saa  bliver,  medens  den  store, 
stille  Fred  hviler  over  Xatten.  Den  ydre  Fred 
bringer  da  saa  ofte  en  indre.  Man  føler  det 
Gode  og  Kjærlige  røre  sig  stærkt,  og  man  længes 
efter  og  er  taknemmelig  over  alle  dem,  man 
holder  af.  Saa  gik  jeg  da  fra  Vinduet,  tændte 
Lys  —  og  nu  skriver  jeg  til  Dig.  Først  da 
dette:  Tak,  fordi  Du  var  mod  mig,  som  Du  var. 
Xaar  jeg  tænker  tilbage  paa  den  Tid,  vi  vare 
samlede,    da  har  jeg  et  smukt  Billede  af  Dig.     I 


de  sex  Aar,  hvori  jeg  nu  ikke  har  set  Dig,  er 
jeg  dog  —  det  har  jeg  mærket  -  bleven  ud- 
viklet i  den  Henseende,  at  jeg  fuldere  forstaar 
at  opfatte  en  Karakter  og  dens  Nuancer.  Et 
skærpet  Blik  i  denne  Retning  har  man  ikke  fra 
Vuggen;  det  skjænker  først  selve  Livet.  Ja, 
kjære  Elisa,  det  har  jeg  følt  i  disse  smukke 
Samlivsdage,  at  Du  og  jeg  staa  hinanden  nær, 
ikke  alene  gjennem  Tilbøjelighed,  men  paa  Grund 
af  vore  gjensidige  Individualiteter,  paa  Grund  af 
alle  vore  Anlæg.  Vi  forstaa  hinanden.  Sympa- 
tien er  dog  et  mægtigt  Bindeled,  den  har  noget 
Guddommeligt  i  sig,  den  har  sin  Kilde  i  selve 
den  hellig  Aand.  Og  det  er  den  store  Glæde, 
jeg  har,  naar  jeg  er  hos  Dig,  at  jeg  kan  give 
mig  hen  til  Dig  i  Fortrolighed,  og  jeg  følger 
derved  kun  en  Naturdrift.  Du  véd,  i  hvor  høj 
Grad  jeg  aandig  hengav  mig  til  Dig,  og  ikke  et 
øjeblik  har  jeg  angret,  at  jeg  talte  om  mig  selv 
med  Dig,  som  jeg  gjorde  det.  Det  maa  vise 
Dig,  at  Du  er  mig  kjær  som  Faa.  —  Mit  Lys 
gaar  ud.     Godnat! 

Kjøbenhavn,   28de  Juni   1863. 

Min  kjære  Fader! 
Det   glæder  mig   af  Dit  Brev  at  se,    at   Du 
med  mig  er  enig  i,    at  jeg  ikke  bør  tage  hjem  i 

Sommer.  Jo  længer  jeg  kommer  ind  i  Studiet, 
desto  mere  overvældende  bliver  det,  og  det  fore- 
kommer mig  rigtigst  —  ganske  fraset,  om  jeg 
vil  gaa  op  om  et  Aar  eller  ej  —  at  jeg  nu  bruger 
al  min  Tid  til  at  faa  Bugt  med  disse  vældige 
Stofmasser.  Jeg  bestiller  derfor  heller  ikke  Andet 
end  at  læse  og  atter  læse  Jura,  og  jeg  er  saa 
flittig,  som  det  er  mig  muligt.  Vi  ses  vel  saa- 
ledes  ikke  i  Sommer,  hvis  ikke  ødelæggende 
Varme  eller  anden  Nødvendighed  skulde  fordrive 
mig.  Jeg  har  det  i  Almindelighed  ret  godt,  og 
der  er  ingensomhelst  Grund  for  Eder  til  at  frygte 
for,  at  jeg  skal  læse  for  meget.  Jeg  har  for 
længe  siden  lært,  at  det  Dummeste  af  Verden  er 
at  ødelægge  sin  Helbred  for  at  læse.  Sig  Moder, 
at  hun  i  den  Henseende  maa  være  rolig:  jeg 
søger  bestandig  at  holde  mig  sund.  Et  har  jeg 
opnaaet,  min  kjære  Fader:  jeg  har  faaet  —  som 
det  saa  smukt  og  rigtig  hedder  —  ,,en  stadig 
Aand",  eller  i  alt  Fald  har  jeg  nu  denne  Egenskab 
i  højere  Grad  end  nogensinde  før.  Jeg  beder 
Gud,  at  han  vil  bevare  mig  den,  at  det  maa  gaa 
mig  godt  i  mit  hele  Liv." 

Frederik  tilbragte  saa  denne  Sommerferie 
i  Kjøbenhavn.  Han  længtes  meget  efter  Hjemmet 
og  den  frie  Natur.     Hans  Aftenvandringer  gik  til 

Frederiksberg  Have,  og  hans  Ledsager  var  da 
meget  ofte  Otto  Blædel  (Broder  til  Præsten 
Nicolaj  Blædel);  de  To  vare  Venner  og  le- 
vede i  mange  Aar  et  fortroligt  Liv  med  hinanden. 
-  Naar  Luften  i  Byen  blev  ham  for  tung  og 
kvalm,  tog  han  ud  til  Jerichaus  ved  Char- 
lottenlund eller  til  A 1  g  r  e  e  n  -  U  s  s  i  n  g  s ,  som  denne 
Sommer  boede  i  Ordrup.  —  Henad  Efteraaret 
skriver  Frederik  til  sin  Fader:  „Det  vil  just 
ikke  blive  nogen  nydelsesrig  Vinter  for  mig.  Og 
dog  maa  jeg  sige  Dig,  min  kjære  Fader,  at  det 
juridiske  Studium  ikke  længer  er  mig  en  utaalelig 
Plage;  det  gaar  naturligvis  med  dette  som  med 
ethvert  alvorligt  Studium :  det  kan  afvindes  Inter- 
esse." —  Den  ilte  Oktober  skriver  han  til  mig: 

„ Jeg  er  idag  i  slet  Humør.    Jeg  kan  aldrig 

taale  Efteraarets  Komme ;  det  tuder  fra  alle  Sider, 
Himlen  er  ganske  sort,  det  regner,  og  kommer 
man  i  Nærheden  af  Træer,  saa  lugter  hele  Ver- 
den som  en  stor  Grav.  Hvor  er  der  dog  Meget 
her  i  Livet,  som  er  uendelig  sørgeligt!  Paa  saa- 
danne  Dage  er  det,  som  om  jeg  bestandig  hørte 
de  Ord  af  Jobs  Bog:  „Hvorfor  giver  Gud  en 
Ulykkelig  Lyset  og  dem  Livet,  som  ere  bitterlig 
bedrøvede  i  Sjælen?"  En  Hjælp  er  der  kun: 
Aandens  Glæde,  den  dybe  og  inderlige,  som 
glemmer   alt   Ydre    og    fortaber    sig   i   den   indre 

Rigdom.  Jeg  læste  forleden  Dag  et  Sted  hos 
Mynster,  som  slog  mig :  „I  vore  onde  Dage,  naar 
det  Forbigangne  havde  ladet  sin  Brod  tilbage  i 
Hjærtet,  det  Nærværende  trykkede  som  en  svær 
Byrde  og  Fremtiden  forud  besøgte  os  med  sine 
Bekymringer:  da  kom  der  dog  stundum  midt 
under  alt  Dette  Timer,  hvor  det  syntes,  som 
havde  en  højere  Haand  borttaget  ethvert  Tr  k, 
Sjælen  følte  sig  let  og  havde  Mod  til  at  bære  det 
Nærværende  og  haabe  paa  det  Bedre.  Alt  Dette 
henfører  Kristendommen  til  den  hellig  Aand,  den 
formanende  og  trøstende  Aand,  hvilken  Faderen 
sender  i  Jesu  Navn.  Skulde  det  vel  virkelig  kun 
være  vor  egen  Aand ,  der  ved  sin  egen  Kraft 
hæver  sig  over  Tvivl  og  Synd  og  Mismod  og 
Kummer?  Eller  fornæmmer  ikke  Enhver  tyde- 
ligen,  at  der  er  et  Højere,  som  besøger  ham." 
—  Dette  synes  mig  meget  smukt  og  sandt  ud- 
trykt, netop  som  jeg  selv  —  og  sikkert  ogsaa 
Du  —  har  følt  det.  Midt  i  al  denne  Sorg  kan 
der  dog  være  en  Glæde;  Gud  bevare  den  for 
os  Begge  !'•    —  —  —  — — 

Kjobenhavn.   15de  November   1863. 

Kjære  Elisa! 
Jeg    er    idag    underlig    opfyldt    af   Kongens 
Sygdom.     Det  vilde  forekomme  mig  højst  mærk- 


248 


værdigt,  hvis  han  netop  skulde  dø  nu,  ligesom 
de  sidste  Dages  vigtige  Begivenheder  have  bragt 
Resultater,  som  vanskelig  ville  kunne  omstødes. 
Set  i  Ideens  Lys  vilde  det  være  ganske  smukt, 
om  Frederik  den  Syvende  døde  netop  nu; 
men  desuagtet  vilde  det  gjøre  mig  inderlig  ondt 
og  forekomme  mig  i  mange  Henseender  højst 
farligt.  —  --  —  Saavidt  kom  jeg  til  Kl.  4,  da 
jeg  maatte  gaa  ud  i  Middagsselskab.  Nu  iaften 
er  Kongen  død.  Jeg  er  i  høj  Grad  opfyldt  og 
betagen  deraf.  Den  hele  Dag  har  der  været  mig 
noget  Vibrerende  i  Luften,  Taagen  har  ligget 
mælkehvid  og  stille  over  den  søndagsrolige  By; 
det  var  bestandig,  som  om  det  vilde  regne. 
Iaften  Kl.  8  fik  jeg  Kongens  Død  at  vide  i  Rigs- 
raadet.  Forunderlig  stiller  det  sig.  Netop  som 
Hélstatsideen  er  bleven  brudt,  netop  som  den 
nye  Forfatning  er  vedtagen,  dør  Kongen,  uden  at 
have  underskrevet.  Netop  som  dette  store  Spørgs- 
maal  er  rykket  sin  Afgjørelse  nær,  netop  som 
Spørgsmaalet  om  den  nordiske  Alliance  staar  for 
Døren,  dør  Kongen,  og  det  hele  Folk  beklager 
for  Øjeblikket,  at  ikke  en  endelig  Afgjørelse 
havde  fundet  Sted.  —  Sagen  kan  dog  ogsaa  ses 
fra  et  andet  Synspunkt.  Nu  er  Afgjørelsen  lagt 
i  Prins  Christians  Haand,  og  dermed  er  han 
ogsaa  prøvet.  —  — -  —  —  —  Det  er  umuligt  at 

se  hen  paa  Kongens  Død,  uden  at  føle  en  Sty- 
relse, uden  at  erindre  det  Vers : 

End  lever  for  vist  en  naadig  Gud, 
som  Folkene  prøver  og  tugter, 

og  fortrøstningsfuldt  at  lægge  til: 

men  atter  lader  af  Smertens  Brud 
vælde  Velsignelsens  Frugter. 

Jeg  er  dybt  bevæget  ved  det  Gribende,  det 
Slaaende  i  denne  Begivenhed.  En  Ateist  burde 
kunne  blive  troende,  naar  et  højere  Lys  saaledes 
bliver  holdt  ham  lige  for  øjnene.  Gud  give  vort 
Fædreland  Held  og  Ære! 

25  de  Decbr.  1863. 

„ —  —  Jeg  véd  ikke,  hvorledes  jeg  har  det 
idag.  Efterretningen  om  Ministeriets  Afgang  har 
virket  forunderlig  paa  mig.  Alt  staar  nu  mere 
vaklende  end  nogensinde.  Det  er  mig,  som 
skulde  der  ske  en  stor  Ulykke.  Og  dog  maa 
jeg  sige  mig  selv,  det  er  muligt,  at  denne 
Løsning  alligevel  bliver  den  bedste.  Gid  vi  blot 
havde  et  nyt  og  paalideligt  Ministerium,  og  gid 
Folket  saa  ikke  vil  glemme,  at  det  er  farefulde 
Tider,  hvori  det  gjælder  om  Enighed!  - 

I  disse  Juledage  holder  jeg  Ferie,  hvorover 
jeg  af  mange  Grunde  er  glad.     Det    er  saa  van- 

skeligt  at  bestille  noget  Rigtigt  i  denne  Tid.  Først 
efter  Nyaar  tror  jeg,  at  jeg  vil  forsøge  paany. 
Jeg  besøger  da  ret  i  denne  Tid  alle  mine  Venner, 
hvoraf  jeg  har  mange,  og  undertiden  kan  jeg 
stærkt  fyldes  af  Taknemlighed  over  de  værdifulde 
Mennesker,  der  holde  af  mig  og  vise  mig  deres 
Kjærlighed.  Kjærligheden  er  og  bliver  dog  Livets 
Første  og  Sidste   og  Eneste.    — —  —  — 

Kjolænhavn.   d.  28de  Decbr.  1863. 

Mine  inderlig  kjære  Forældre! 

I  rnaa  tro,  at  jeg  mange,  mange  Gange  i 
disse  Juledage  har  sendt  Eder  de  kjærligste 
Tanker.  Ja,  jeg  vil  ærlig  bekjende  Eder,  at  jeg 
Juleaften  græd  et  hemmeligt  lille  Stykke  af  Længsel 
efter  Eder.  Idag  maa  jeg  sende  Eder  min  Jule- 
hilsen med  Tak  for  al  Eders  Kjærlighed  mod 
mig  i  det  gamle  Aar  og  med  de  bedste  ønsker 
for  Eder  og  os  Alle  i  det  nye.  — 

Det  er  jo  ikke  godt  at  holde  Jul  her  i  Kjo- 
benhavn;  man  mærker  næsten  ikke  Noget  til  den, 
og  navnlig  iaar  har  den  egentlige  Julestemning 
jo  naturligvis  været  meget  tilbagetrængt.  Jeg 
har  uvilkaarlig  i  denne  Tid  maattet  tænke  paa 
Pastor  W.'s  i  B. ,  der  jo  havde  den  Skik,  naar 
de  dansede  om  Juletræet,  at  synge  „Den  tapre 
Landsoldat".     Denne  Skik  forekom  Alle  latterlig, 

ja,  endog  anstødelig;  og  dog  gaar  det  ikke  stort 
bedre  over  hele  Danmark  iaar:  selv  om  man 
synger  „Et  Barn  er  født  i  Bethlehem",  saa  ligger 
„Dengang  jeg  drog  afsted"  bagved  og  nynner 
med.  Enhver,  der  har  den  mindste  Kjærlighed 
til  sit  Fædreland,  kan  jo  ikke  Andet  end  være 
højst  bekymret  i  denne  Tid,  da  Alt  staar  mere 
vaklende  end  nogensinde  før.  Begejstringen  fra 
1848  mangler  os,  Vinteren  staar  for  Døren,  og 
kun  hos  Gud  kan  Haabet  søge  Havn,  medens 
det  synes,  som  al  jordisk  Magt  vil  forlade  os.  — 

Første  Juledag  var  jeg  hos  Jerichaus. 
Der  var  stort  Juleselskab.  Kl.  51  -i  bleve  Dørene 
lukkede  op  ind  til  deres  store  Stue,  og  midt  paa 
Bordet,  hvorved  vi  skulde  spise,  brændte  et  prægtigt 
Juletræ,  behængt  med  Blomster,  Guldæbler  og 
Gaver  til  alle  Gjæsterne.  Ved  Siden  af  Bordet 
var  et  lille  Juletræ  til  mig  alene.  Jeg  fik  en 
overordentlig  smuk,  høj  antik  Lysestage,  smukke 
Kopper,  Billeder  af  en  af  Drengene  og  en  lille 
Pude  af  en  af  Smaapigerne.  Vi  spiste  nu  en  god 
Middagsmad,  og  medens  Juletræslysene  hele  Tiden 
lyste  over  Bordet,  holdt  vi  alle  Slags  Taler,  al- 
vorlige og  lystige,  og  vi  følte  os  Alle  rigtig  tilpas. 
Efter  Bordet  dansede  vi,  der  blev  musiceret,  hele 

Selskabet  sang  Julesalmer  —  kort  sagt:  vi  havde 
en  meget  smuk  og  hyggelig  Dag." 

Til  mig  skriver  Frederik  i  Januar  64 : 

., —  —  —  Om  hele  min  Juleperiodes  Doven- 
skab og  Selskabsslendrian  har  jeg  Intet  sagt  Dig  ? 
Ja,  Grunden  maa  dog  vist  have  været  den,  at 
der  Intet  har  været  at  sige  derom.  Tænk  Dig 
en  Juletid,  hvori  jeg  ikke  en  eneste  Gang  har 
danset  —  end  sige  danset  rigtig!  Jeg  svimler 
ved  denne  Tankes  Mørke.  -  -  —  —  Hvad  mig 
selv  angaar,  da  er  mit  Humor  daarligt:  det  er 
Vinter  og  onde  Tider,  og  man  maa  virkelig  være 
en  stor  Optimist  for  at  befinde  sig  vel.  Med 
Hensyn  til  min  private  Tilværelse,  da  gaar  nu 
atter  den  ene  Dag  som  den  anden,  hvilket  jo 
egentlig  ikke  i  hoj  Grad  stemmer  med  mit  Naturel 
og  min  hele  Tilbøjelighed.  — 

Underlig  ere  vi  Mennesker  dog  indrettede; 
det  slog  mig,  da  jeg  forleden  Dag  læste  følgende 
sande  Ytring  hos  Octave  Feuillet:  „Ja,  til- 
visse er  Arbejdet  en  hellig  Lov,  siden  allerede 
det  mindst  besværlige  Arbejde  formaar  at  skjænke 
os  en  vis  Følelse  af  Tilfredshed  og  Sjælero.  Og 
dog  holder  Mennesket  ikke  af  at  arbejde;  han 
kan  ikke  miskjende  de  ufejlbarlige  Velgjerninger, 
som    Arbejdet    medfører;    han    nyder    hver    Dag 

Godt  deraf  og  fryder  sig  bestandig  derover,  — 
men  bestandig  sætter  han  sig  Dagen  efter  igjen 
til  Arbejdet  med  den  samme  Ulyst.  Det  fore- 
kommer mig,  at  der  heri  ligger  en  besynderlig 
og  hemmelighedsfuld  Modsigelse,  som  om  vi  paa 
én  Gang  i  Arbejdet  følte  Dommerens  Revselse  og 
hans  faderlige  og  guddommelige  Xaade."  —  Oc- 
t  a  v  e  F  e  u  i  1 1  e  t  er  Psykolog ;  jeg  føler  netop 
dette. —   — • '• 

Til  C.  0  s  t  skriver  Frederik  den  9de  Juli  64 : 

„—  — ■  —  —  Hvorledes  jeg  har  det? 

Ja,  hvorledes  kan  man  vel  have  det  midt  i  alle 
disse  Trængsler?  Ser  jeg  bort  herfra,  kan  jeg 
ikke  klage.  Hele  forrige  Uge  maatte  jeg  rigtig- 
nok ligge  paa  Grund  af  min  gamle  Feber;  men 
det  Besvær  kjender  jeg  jo  nu  og  véd,  at  det  er 
en  Nødvendighed  engang  imellem.  At  det  er  om- 
trent umuligt  at  læse  godt  og  dygtig  i  denne 
Tid,  piner  mig  jo  ogsaa ;  dog  kan  man  vel  komme 
ud  derover.  —  Hele  Byen  er  naturligvis  i  Spæn- 
ding, for  at  se,  hvilke  Mænd  Kongen  vil  vælge 
til  det  nye  Ministerium ;  iøvrigt  er  Stemningen 
rolig,  som  Du  jo  kan  se  f.  Ex.  af  „Dagbladet'1. 
Man  taler  idag  om  en  9  Maaneders  Yaabenhvile, 
som  jo  altsaa  efter  al  Sandsynlighed  vil  gaa  over 
til  Fred.     Et  saadant  Rygte   er  jo  imidlertid  ikke 

sikkert,  og  skulde  Jylland,  som  der  siges,  i  den 
omtalte  Tid  holdes  besat  af  Fjenden,  maatte  man 
vel  beklage  et  saadant  Forslags  Antagelse.  Kjø- 
benhavns Aand  er  mor  og  slap.  Den  store 
Masse  ønsker  Fred.  Reaktionen  rejser  sig  og 
griber  om  sig.  —  Som  Du  véd,  er  Carl  Bloch 
her  i  Kjbh.  Han  har  en  Masse  Bestillinger  og 
er  —  som  han  selv  siger  —  i  Mode.  Han  er 
aldeles  den  gamle ,  jævne ,  rare  Fyr.  I  disse 
Dage  har  han  malet  et  Studie  af  en  ørn  til  Bil- 
ledet „Prometheus  og  Herkules" ,  som  er  bestilt 
af  Kongen  af  Grækenland  til  Kongetrappen  i 
Athen. " 

I  Iktbr.  64.     (Til  mig.) 

., —  —  —  -  —  Michael  Wiehe  er  dod 
idag,  og  uagtet  jeg  jo  længe  har  vidst,  at  det 
maatte  ende  saaledes,  kan  jeg  dog  nu  ikke  finde 
mig  tilrette  ved  Bevidstheden  om,  at  det  er  sket. 
Han  var  en  Mand,  som  ogsaa  Mænd  kunde 
elske.  Hvilken  Rigdom  og  Skjønhed  er  ikke 
med  ham  sunken  i  Graven!  Ingen  af  vore 
Kunstnere  i  hvilkensomhelst  Retning  var  mig  saa 
kjær  som  han;  ingen  Anden  vilde  jeg  saa  nødig 
have  mistet.  Jeg  mødte  ham  for  et  Par  Aftener 
siden;  han  krøb  henad  Gaden  ved  en  Stok,  stod 
stille    ved    hvertandet    Skridt,    hans  Kinder    vare 

hule  og  indfaldne,  hans  Øje  sløvt  og  slapt  — 
han,  der  før  gik  som  en  Helt!  Og  nu  er  han 
død! 


Hvorledes  skal  det  Danmark  gaa, 
naar  Herren  kalder  sine  Faa 
i  stille  Sovekamre? 

Ogsaa  dette  piner  mig.  Alt  det  Gode  svinder, 
medens  Intet  indtager  dets  Plads.  Dødt  og  goldt 
bliver  Alt  i  denne  materielle  Tid.  —  —  —  — " 

Til  sin  Fader  skriver  Frederik  i  Novbr.  64: 

„ —  —  —  —  Jeg  har  haft  det  ganske  godt 
i  den  sidste  Tid.  Jeg  gaar  kun  lidt  ud  og  lever 
i  det  Hele  meget  stille.  I  denne  Tid  gaar  jeg 
dog  oftere  hen  til  mine  gamle  Venner  N.  N.  om 
Aftenen.  Da  fortælle  de  Gamle  mig  de  Historier, 
som  jeg  nu  kan  udenad,  eftersom  jeg  har  hørt 
dem  gjennem  de  mange  Aar.  Jeg  siger  da  til 
mig  selv:  „Nu  kommer  det  —  og  nu  kommer 
det"  —  og  saa  kommer  det  akkurat  paa  den 
samme  Maade.  Noget  Ejendommeligt  er  det,  at 
der  aldrig  kommer  nye  Historier  til  --  undtagen 
naar  jeg  bringer  dem.  Saa  fortæller  den  Gamle 
mig  den  næste  Gang  Det,  som  jeg  selv  har 
meddelt  ham.  Ved  en  saadan  Adspredelse  bringes 
Sindet  ikke  ud  af  Lisrevæsrt.    — 

I  denne  sidste  Uge  har  derimod  mit  Sind 
været  meget  bevæget  ved  Michael  Wiehes 
Død.  Jeg  følte  mig  i  saa  mange  Henseender 
beslægtet  med  ham  —  alt  det  Bedste  i  mig.  Han 
var  efter  min  Mening  Nutidens  vigtigste  Mand  i 
æstetisk  Henseende.  Han  havde  en  uhyre  prak- 
tisk Indflydelse  til  at  vække  Sansen  for  Skjon- 
heden,  en  Indflydelse,  som  var  af  saa  meget 
større  Betydning  i  en  Tid  som  denne,  hvori  Ma- 
terialismen mere  og  mere  trækker  op  som  en 
tyk,  kold  Taage.  Jeg  har  ikke  ret  kunnet  finde 
mig  i  at  have  mistet  denne  store  og  elskværdige 
Kunstner;  jeg  vil  savne  ham  gjennem  hele  mit 
Liv.  —  —  —  —  — — —  —  — " 

Frederik  skrev  et  stort  Digt  over  Michael 
Wiehe;  det  findes  blandt  Digtene. 

i  ode  Dechr.   64.     (Til  mig). 

„ —  —  — —  Som  Du  véd,  ere  disse 

Maaneder  uheldige  for  mit  Velbefindende.  Denne 
kolde,  klamme  Taage  trykker  mit  Sind,  Solen 
ses  saa  godt  som  aldrig,  og  jeg  lider  paa  denne 
Aarstid  af  Humørsyge.  Min  nuværende  Levevis 
bortjager  den  jo  heller  ikke.  Maaske  man  bedst 
kunde  leve  i  Sus  og  Dus  i  disse  mørke  Maa- 
neder. —  Du  maa  dog  imidlertid  ikke  tro,  at  jeg 
er    sort ;     ler   Solen ,    saa    ler    ogsaa   jeg    og    er 


aldeles  paa  det  Rene  med,  at  jeg  af  Naturen  har 
et  fortræffeligt  Humør,  at  Verden  er  smuk  og  at 
Livet  er  fuldt  af  Liv  og  Lys  og  Glæde.  Paa  en 
klar  Morgen  kan  jeg  føle  en  saadan  Frejdighed, 
at  jeg  næsten  kan  sige,  der  er  Skjønhed  deri.  — 

u 

I  Januar  65  skriver  Frederik  til  sine  For- 
ældre: „Gid  dette  nye  Aar  maa  blive  ret  velsignet 
og  godt  for  os  Alle.  Bed  til  Gud  ogsaa  for 
mig,  at  jeg  ikke  maa  lide  Skibbrud  paa  det  prak- 
tiske Livs  Skjær.'- 

15de  Januar  65.     (Til   mig.) 

„—  —  — Parforcelæsningen   skal   nu 

florere,  for  at  jeg  til  Maj  kan  gaa  op  og  erfare, 
at  jeg  kun  „fanger  saa  krank  en  Lykke".  Det  bliver 
en  drøj  Tid  for  mig ;  jeg  holder  ikke  deraf,  uagtet 
jeg  virkelig  med  Sandhed  kan  sige,  at  jeg  nu 
har  Interesse  for  denne  oprindelig  saa  kjedsomme- 
lige  Videnskab.  Ved  at  høre  paa  Examen  i  denne 
Tid  er  jeg  dog  ogsaa  kommen  til  det  Resultat, 
at  jeg  kan  en  hél  Del.  Gud  give  nu,  at  jeg  ret 
med  Alvor  maatte  kunne  arbejde  og  slide!  Op- 
gaven er  virkelig  svær;  men  netop  deri  ligger  jo 
dens  Betydning  for  Livet  og  for  Personlighedens 
L'darbejdelse,  dens  Betydning  som  Øvelse  i  Taal- 
mod    og   Opgivelse    af   sine    forfløjne    Tilbøjelig- 

heder.  --Jeg  forsikrer  Dig,  at  jeg  næsten  ikke 
kan  tænke  mig  den  Herlighed,  der  vilde  vise  sig 
for  mig,  naar  jeg  lykkelig  var  istand  til  at  over- 
staa  dette  Examenspust.  Dette  vilde  være  mig 
en  saadan  Frihed,  en  saadan  Lettelse  for  alle 
hidtilværende,  trykkende  Baand,  at  jeg  næsten 
ikke  kan  haabe  paa  en  saadan  Lykke.  Det  kan 
vistnok  ikke  gaa  godt  —  saa  blev  jeg  for  lyk- 
kelig.     Min   Helbred   er  i  denne   Tid   lidt  bedre, 

hvad  jeg  jo  er  meget  glad  over. —  —   - 

Stilheden  elsker  jeg,  den  har  for  mig  sin 
store  Æstetik,  noget  ejendommeligt  Tiltrækkende 
og  Bedaarende.  —  —    —  —  —   —   —  —  —  — 

Kjebenhavn,  d.  iste  Maj  1865. 
Mine  kjære  Forældre! 
Jeg  anser  det  for  min  Pligt  at  sætte  Eder 
ind  i,  hvorledes  det  forholder  sig  med  mig.  Som 
I  vide,  har  jeg  i  længere  Tid  fort  et  temmelig 
glædeløst  Liv,  væsentlig  fordi  min  Helbred  har 
været  mere  eller  mindre  ruineret.  Efterat  jeg  nu 
i  længere  Tid  havde  lidt  af  en  betydelig  Søvnighed, 
antog  min  Tilstand  netop  den  modsatte  Form, 
og  med  stadig  søvnløse  Nætter  duer  man  ikke 
til  Noget  om  Dagen.  Mine  Hovedpiner  frem- 
traadte  dernæst  paa  en  Maade,  som  gjorde  mig 
temmelig   ængstelig   og   viste  mig,   at  Maadehold 

var  nødvendig.  Naar  Sagen  da  stiller  sig  saa- 
ledes,  synes  det  mig,  at  Udsigterne  til  et  heldigt 
Resultat  af  min  Embedsexamen  ere  mindre  end 
sandsynlige,  og  i  saa  Fald  bor  jeg  ikke  vælge  et 
Tidspunkt  som  dette  til  at  underkaste  mig  den 
i.  Altsaa  har  jeg  givet  efter  og  besluttet  at 
vente.  —  Jeg  beder  Eder  nu,  at  I  ville  tage 
denne  Sag  med  Rolighed.  Jeg  har  jo  lidt  meget 
under  Konsekvenserne  af  en  saadan  Opsættelse; 
mit  Sind  er  endnu  tungt ;  men  jeg  søger  Trøst 
deri,  at  denne  Mellemtilstand  jo  maa  faa  en 
Ende.  . —  —  —  Dybere  sete  kunne  disse  Prø- 
velser maaske  ogsaa  blive  til  Gavn  for  den  hele 
Udvikling  af  min  Personlighed." 

Frederiks  Forældre  foresloge  ham  efter 
Modtagelsen  af  dette  Brev  at  tage  hjem  og  ret 
hvile  ud  denne  Sommer  paa  Landet;  men  han 
foretrak  at  blive  i  Byen  og  overvære  Examinerne. 
Han  begyndte  paa  et  Kursus  i  nogle  Bifag  sam- 
men med  Dem,  der  da  underkastede  sig  Examen. 
Han  skriver  i  Juni  til  mig: 

„Med  min  Sundhed  er  det  nu  bedre.  Mit 
Sind  er  noget  tungt;  jeg  har  Øjeblikke,  hvor  jeg 
overhovedet  betvivler  Betydningen  af  min  Til- 
værelse; men  atter  andre  Øjeblikke  har  jeg,  mest 

om  Aftenen,  hvori  Verden  forekommer  mig  rig 
og  smuk  og  Livet  fuldt  af  Betydning.  Dog 
mærker  jeg  i  det  Hele,  at  det  Vemod,  som  er 
ejendommeligt  for  min  Karakter,  tager  til  — 
maaske  dog  kun  for  en  Tid.  Carl  Bloch  har 
jeg  megen  Glæde  af;  han  er  simpel,  ærlig,  tro- 
fast —  og  lidt  melankolsk.  Bergsøe  ligger 
stadig  meget  syg;  jeg  sørger  derover.  Emil 
Bloch  er  i  Rom;  jeg  savner  ham.''  —  — 

Sommerferien  tilbragte  Frederik  da  hjemme 
i  Gamtofte  og  kom  sig  lidt  der.  —  Jeg  blev 
pludselig  kaldet  over  til  mit  Hjem  i  Taarnby  til 
min  elskede  Faders  Dødsleje.  Den  18de  Avgust 
1865  døde  han  midt  i  sin  kraftigste  Alder  paa 
faa  Dage  af  Tyfus.  Frederik  følte  sig  dybt 
greben  ved  hans  Død.  Jeg  var  under  nogle 
Ugers  Ophold  i  Hjemmet  flere  Gange  sammen 
med  ham  og  fandt,  at  han  saå  meget  svag  ud. 
—  I  April  1866  skriver  han  til  sine  Forældre: 

—  —  „Jeg  fører  jo  ikke  noget  tysteligt  Liv. 
Min  Helbred  lægger  mig  Hindringer  i  Vejen,  og 
mine  Beskæftigelser  ere  ikke  oplivende.  Men 
ser  man  Sagen  fra  et  lidt  mere  dybtgaaende 
Synspunkt,  da  har  dette  jo  Intet  at  sige.  Sætter 
man  Livets  Maal  deri,  at  man  skal  udarbejde  sin 
Personlighed,    saa    har    jeg    sikkert    ikke    valgt 

nogen  uheldig  Skole.  Det  at  lide  er  jo  vistnok 
gavnligt  for  alle  Mennesker,  men  især  vel  fol- 
de Unge ;  Lidelsen  lærer  En  Ydmyghed,  Opgivelse 
af  al  Egoisme  og  Fornægtelse  .af  Det,  der 
drager  En  til  sig.  —  Nu  kan  jeg  jo  ikke  gjøre 
Mere,  end  hvad  jeg  kan.  Lykkes  det  ikke,  saa 
ville  disse  Aar  dog  alligevel  have  deres  store 
Betydning,  og  saa  har  jeg  desuagtet  den  Tro,  at 
jeg  vil  bringe  det  til  Noget  her  i  denne  Verden. 
Jeg  er  ikke  uden  Maal  for  min  Fremtid. 

Til  Samme.)     D.  5te  Maj. 

Netop  i  dette  Øjeblik  er  jeg  bleven  færdig 
med  skriftlig  Examen,  og  jeg  skynder  mig  derfor 
at  melde  Eder,  hvorledes  Sagerne  staa.  Efter 
Omstændighederne  maa  jeg  være  fornøjet.  Jeg 
har  to  daarlige  Afhandlinger ;  mod  de  andre  fem 
er  der  ikke  Videre  at  indvende.  Skjønt  det  jo 
saaledes  er  sandsynligt ,  at  jeg  ikke  vil  opnaa 
Laud,  maa  jeg  dog  være  og  er  jeg  tilfreds.  Der 
kan  jo  nu  i  alt  Fald  ikke  være  Spørgsmaal  om, 
at  jeg  opnaar  Haad,  og  tager  jeg  i  Betragtning, 
at  Opgaverne  have  været  af  en  noget  ubehagelig 
Natur,  og  at  min  Helbred  ikke  taaler  den  over- 
drevne Anstrængelse,  bør  jeg  jo  slaa  mig  til  Ro. 
Det  har  været  lidt  haardt  for  mig  at  mærke, 
hvorledes  jeg  ved  Eftermiddagsopgaverne  for  en 

Del  mistede  min  sunde  Forstand,  blev  omtaaget 
og  glemte  ganske  simple  Sager.  For  en  Del 
ligger  deri  Skylden  for,  at  de  to  Afhandlinger 
mislykkedes.  —  Det  er  en  meget  vanskelig  Sag 
—  i  alt  Fald  for  mig  at  tage  juridisk  Ex- 
amen!"    —   —   —    —  —   — —  —  —  — 

—  Nogle  Dage  senere:      „Nu  er  den 

skriftlige  Censur  falden,  og  jeg  staar  i  Hatid. 
I  det  Hele  er  Udfaldet  tarveligt;  40  vare  oppe; 
Ingen  staar  i  Laud,  10  i  Konfinium ,  3  have 
forladt  Examen,  1  staar  i  Non  og  2  ere  rejicerede. 
Hele  Resten  staar  i  Hand.u 

Den  3dje  Juni:  „Nu  i  Eftermiddag  er  jeg 
færdig,  og,  som  jeg  haaber,  lykkelig  færdig  med 
den  Examen,  som  jeg  antager  vil  blive  den  sidste 
i  mit  Liv.  —  Hvor  jeg  glæder  mig  til  at  komme 
hjem!'' 

(Til  H.C.Andersen)     Kjol>enhavn.   d.  25de  Juni  1866. 

Kjære  Hr.  Professor! 
Nu,  da  jeg  atter  er  bleven  et  frit  og  selv- 
stændigt Menneske,  foler  jeg  Trang  til  selv  at 
meddele  Dem,  at  jeg  har  faaet  en  nettere  Titel 
og  at  jeg  er  en  lykkelig  Candidatus  juris. 
Efter  at  jeg  havde  gjennemgaaet  den  ulykkelige 
Tilstand,  hvori  det  var  mig,  som  om  jeg  13  Gange 
skulde    dommes   til  Døden,    var  Sejren   mig  ikke 

strax  til  fuldstændig  Tilfredsstillelse,  men  den 
nødvendige  Overanstrengelse  medførte  en  Slap- 
hed, som  jeg  først  for  et  Par  Dage  siden  har 
følt  mig  befriet  for.  Jeg  er  nu  meget  glad  over, 
at  jeg  har  døjet  det  Studium  igjennem.  Min 
Forstand  trængte  til  skarp  Konfekt,  og  Jura  er 
et  ypperligt  Middel,  men  rigtignok  et  tarveligt 
Maal.  Enhver,  som  vil  lære  Ydmyghed,  Taal- 
modighed  og  Selvfornægtelse,  bør  ofre  nogle  Aar 
af  sit  Liv  paa  denne  Videnskab.  —  Men  det  var 
dog  rigtignok  ikke  for  at  skrive  en  Afhandling 
over  det  juridiske  Studiums  Virkninger,  jeg  tog 
dette  Stykke  Papir,  det  var  for  at  sende  Dem, 
kjære  Hr.  Professor,  en  Hilsen,  som  skal  sige 
Dem,  at  jeg  mange  Gange  har  sendt  Dem  ven- 
lige Tanker  og  ønsket  Dem  Glæde  i  det  smukke 
Land,  hvori  De  lever.  Og  fra  mange  Venner 
har  jeg  Hilsen  at  bringe  Dem.  Fru  ColliiY  traf 
jeg,  inden  hun  tog  paa  Landet;  hun  fortalte  mig 
om  „den  berømte  danske  Kommandør"  og  hun 
morede  sig  meget  over  denne  Forfremmelse. 
Carl  Bloch  sagde  igaar  til  mig:  „Jeg  glæder 
mig  til,  at  Andersen  kommer  hjem,  saa  jeg 
kan  vise  ham  mit  store  Billede."  Og  hvilket  er 
da  dette  Billede?  Det  er  Geei't  og  Niels  Eb- 
besen. Den  Sidste  har  sprængt  Døren  til  Geerts 
Soveværelse,  Vagten  ligger  dræbt  derude,  Ebbesen 

og  hans  Folk  træde  med  Fakler  ind  i  det  store 
Rum;  Geert  er  bleven  vækket  ved  Larmen,  han 
ligger  foroverbøjet  og  lyttende  og  lumsk  og  angst 
inde  i  Sengen,  medens  Ebbesen  raaber  til  ham: 
„Est  Du  dér,  Geert?"  Billedet  er  en  5 — 1>  Alen 
langt,  og  jeg  tror,  jeg  tor  love  Dem  en  stor 
Glæde  deraf.  Det  prægtige  Fakkellys  gjør  en 
ypperlig  Virkning  i  dette  interessante  gammeldags 
Rum,  hvor  Geert  ligger  i  Halvmørke  inde  i  Sengen ; 
Lysets  Bringer  staar  saa  smukt  ligeoverfor  dette 
Mørke;  det  er  to  store  Principper,  som  mødes 
her,  og  man  føler,  at  der  er  ikke  Tale  om  noget 
almindeligt  Drab.  Ligeoverfor  dette  Billede,  der 
endnu  kun  er  anlagt,  staar  en  Osteriscene,  be- 
stilt af  Melchior.  Der  er  forlangt  noget  Lig- 
nende som  M  ar  strands  Osteriscene,  og,  skjønt 
Motivet  jo  er  et  ganske  nyt  hos  Bloch,  minder 
Kompositionen  om  Mars  tran  d.  To  unge, 
smukke  Piger  sidde  og  kokettere  med  en  Ube- 
kjendt  blandt  Tilskuerne,  imedens  deres  Ledsager, 
en  prægtig  kraftfuld  Karl,  som  vender  Ryggen 
til,  sender  den  samme  Herre  et  Sideblik,  som 
just  ikke  vil  være  velkomment  for  en  Modløs. 
Foruden  disse  to  Billeder  er  ogsaa  „Marias 
Besog  hos  Elisabeth''  anlagt,  et  smukt,  ypper- 
lig følt  Billede,  der  staar  langt  over  „Bebu- 
delsen".     Jeg  meddeler  Dem  disse  Smaabemærk- 

ninger,  kjære  Hr.  Professor,  fordi  jeg  véd,  at  De  — 
som  jeg  —  har  Kjærlighed  til  Bloch.  Fra  Jeri- 
chaus  maa  jeg  ogsaa  bringe  Dem  Hilsen,  som 
jeg  haaber,  De  vil  modtage  med  et  godt  Sind  — 
jeg  véd  jo,  at  De  ikke  gjemmer  paa  Indtryk  af 
uoverlagte  Ord.  Jerichau  har  det  vistnok 
egentlig  daarlig;  han  sér  ud  som  en  Mand,  der 
ikke  vil  leve  længe.  Han  har  faaet  to  store  Be- 
stillinger i  England  paa  „Jægeren"  og  paa  „De 
badende  Piger''.  Det  har  glædet  ham,  at  han 
er  bleven  Medlem  af  det  franske  Akademi  for  de 
skjønne  Kunster,  hvilket  jo  er  en  Ære  som  ingen 
anden  dansk  Kunstner  end  Thorvaldsen  har  op- 
naaet.  Familien  Henriques  besøgte  jeg  igaar 
Aftes.  —  —  Med  den  lille  Fernanda  laa  jeg 
længe  ude  paa  den  dejlige  Mark,  som  støder  op  til 
Haven,  Blomsterne  mylrede,  Græsset  var  højt  og 
blødt,  Sommerfuglene  boltrede  sig  i  den  rene, 
solvarme,  klare  Luft,  og  da  jeg  havde  fundet 
fem  Firkløver  og  F'ernanda  i  den  Anledning 
sagde,  at  jeg  var  nok  lykkelig,  maatte  jeg  give 
hende  Ret.  Hun  kunde  ingen  finde,  det  lille 
Skind!  —  Nu  har  vi  ogsaa  faaet  rigtig  Sommer, 
maa  De  tro,  og  de  lyse,  stemningsrige,  dejlige 
Nætter  ville  idelig  forføre  mig  til  at  glemme  min 
Seng.  Hvor  det  dog  er  dejligt,  naar  man  kan 
have  den  Følelse,  at  Verden  os  hele  Livet  er  én 

stor  Glæde  og  Skjonhed!  Jeg  haaber,  at  ogsaa 
De  rigelig  nyder  Godt  af  denne  Følelse,  som  er 
ejendommelig  for  Dem,  hvis  Hjærte  er  ungt  og 
varmt;  jeg  glæder  mig  ved  at  tro  paa,  at  De, 
som  har  draget  mig  til  Dem  ved  Deres  Hjærtes 
Varme  i  Skrift  og  i  Liv,  at  De  ogsaa  paa  denne 
Rejse    ret    maa    nyde    Skjønheden    i    dens    hele 

5  Deres  taknemmelig  hengivne 

Frederik  Bøgh. 

Den  Glæde  og  Befrielse,  som  Frederik 
havde  tænkt  sig  at  føle,  kom  ikke,  som  han 
havde  ventet  den.  Hans  Legemskraft  var  næsten 
brudt,  og  han  følte  sig  saa  svag,  at  han  ofte 
tvivlede  om  nogensinde  at  faa  sin  fulde  Arbejds- 
dygtighed tilbage.  Han  havde  ogsaa  i  de  Aar,  før 
han  blev  færdig,  stadig  maattet  dels  informere, 
dels  skrive,  for  at  leve.  — 

Claus  Frees  Horne  man,  som  hurtig 
havde  tilendebragt  sit  Studium,  og  som  var  en 
dygtig  Jurist,  havde  manuduceret  Frederik  i  disse 
Aar  og  hjulpet  ham  trolig.  Hvor  forskjellige  end 
de  To  vare,  saa  udvikledes  Forholdet  mellem 
dem  dog  til  virkeligt  Venskab.  Horneman  var 
i  højeste  Grad  opofrende  mod  Frederik,  og 
denne  paaskjønnede  hans  trofaste,  ærlige,  rene 
Karakter. 

Den  Kreds,  som  i  alle  Frederiks  Stu- 
denteraar  drog  ham  stærkest  til  sig,  var  og  blev 
dog  Kunstnernes;  dér  hørte  han  hjemme,  og 
dér  fandt  han  sine  bedste  Glæder.  Blandt  de 
Kunstnere,  som  han  sluttede  sig  nærmest  til, 
maa  jeg,  som  før  berørt,  først  og  fremmest 
nævne  Carl  Bloch  og  dernæst  Anton  Dorph, 
Kølle  og  Evens,  for  ikke  at  tale  om  Jerichau 
og  hans  Kone.  Blandt  de  Yngre  omgikkes  han 
ogsaa  Pietro  Krohn,  Otto  Haslund  o.  Fl. 
En  Kunstner,  som  Frederik  satte  saa  højt  som 
Nogen,  var  Vilhelm  Mar strand.  Han  ejede 
en  Samling  af  udmærkede  Tegninger  af  ham,  og 
han  satte  stor  Pris  paa  ham  som  Menneske.  — 
Hans  Følelser  for  N.  W.  Gade  vil  ses  af  nogle 
senere  Breve;  ogsaa  J.  P.  E.  Hartmann  skat- 
tede han  særlig.  August  Winding,  som  han 
kj endte  fra  Timerne  hos  Gun dorph,  da  han 
blev  Student,  stod  han  nær,  og  han  yndede 
meget  hans  kunstneriske  Evner.  Af  fremmede 
Musikere  var  det,  efter  Beethoven  og  Mozart, 
især  Mendelssohn,  Chopin  og  Schubert, 
som  tiltalte  ham.  Han  opfattede  Aanden  i  Musik 
med  hele  sin  fine,  sjælfulde  Naturs  Dybde  og 
kunde  ofte  leve  Dage  igjennem  med  en  Melodi 
eller  Opera,  som  særlig  havde  grebet  ham,  saa 
den   næsten   fortrængte    alle  andre  Tanker.     Selv 

forsøgte  han  stundum  at  komponere.  Weyses 
Sange  og  Romancer  elskede  han,  og  de  laa  ret 
for  hans  Stemme;  han  foredrog  dem  med  en 
sjælden  Skjonhed.  —  Han  kom  en  Del  i  Huset 
hos  Martin  Henriques 's,  der  vare  hans  gode 
Venner,  og  den  udmærkede  Musik,  han  hørte 
dér,  var  en  sand  Nydelse  for  ham.  Han  skrev  i 
Fru  Therese  Henriques' s  Album  et  lille  Digt 
til  Tak  for  hendes  aandfulde  Musik.  Ogsaa 
om  YV  i  Ih  el  mine  Nerudas  Spil  har  han  skre- 
vet et  begejstret  Digt. 

Blandt  de  dalevende  Digtere  og  Forfattere 
stod  sikkert  H.  C.  Andersen  ham  nærmest. 
Ogsaa  Christian  Winther  kjendte  han  per- 
sonlig og  holdt  overordentlig  meget  af  ham;  som 
Digter  beundrede  og  elskede  han  ham  allerede 
fra  Drengeaarene ,  og  denne  Følelse  holdt  sig 
lige  varm.  Paludan-Muller  kom  han  der- 
imod sjældent  i  personlig  Berøring  med;  hans 
Kjærlighed  til  ham  som  Forfatter  var  stor.  — 
Af  Jævnaldrende  holdt  han  meget  af  Chr.  Ri- 
chardt og  Gotfred  Rode.  VilhelmBerg- 
søe  betragtede  han  som  en  Ven.  — 

Efter  at  Frederik  havde  taget  sin  Examen. 
tilbragte  han  over  4  Maaneder  i  sit  Hjem,  for  at 
hvile  ud  og  samle  Kræfter.  Han  maatte  lægge 
alt  Studium   og  al  Læsning  tilside;   han   nød   da 

sin  Frihed  og  Naturen.  Han  brugte  sin  Tid 
meget  til  at  fordybe  sig  i  Skovene  og  studere 
Plantelivet  praktisk;  forresten  deltog  han,  saavidt 
hans  Helbred  tillod  det,  i  det  friske,  muntre  Ferie- 
liv i  Gamtofte.  Naar  om  Sommeren  alle  Børnene 
og  ofte  mange  Gjæster  og  Venner  samledes  i 
den  gamle,  hyggelige  Præstegaard,  da  glemtes 
Sorgerne  og  hvad  der  ellers  kunde  trykke  Sin- 
dene ,  og  der  var  da  en  sjælden  Fylde  af  Ung- 
domsglæde. —  Nicolaj  Bøgh  bidrog  meget 
hertil;  hans  udprægede  Sans  for  alt  Humoristisk 
og  Komisk  var  saa  smittende  for  Frederik,  og 
de  To  kunde  finde  paa  de  utroligste  Narrestreger, 
som  da  Søstrene  og  de  yngre  Brødre  ogsaa  af 
Hjærtenslyst  deltoge  i.  Men  hvad  der,  idetmindste 
i  mine  Øjne,  gjorde  Sommer-  og  Ferie-Livet  i 
Gamtofte  saa  henrivende,  var  den  Maade,  paa 
hvilken  Forældrene  deltoge  deri.  De  gave  Ung- 
dommen Frihed,  og  de  vare  selv  unge  og  glade 
med  dem.  Hvor  kunde  Frederiks  Moder  le 
hjærtelig,  og  hvor  var  hans  Fader  gemytlig  og 
elskværdig  i  den  hjemlige  Kreds!  —  Ogsaa  den 
gamle  Tante  Lotte  (Frk.  Schmidt,  Frede- 
riks Mormoders  Søster)  hørte  med  alle  sine 
Snurrigheder  til  det  glade  Gamtofteliv,  og  Enhver, 
der  har  besøgt  Præstegaarden  i  alle  de  Aar, 
Bøghs  boede  dér,   vil  mindes  hendes   lille,    ko- 

miske,  men  dog  saa  rare  Skikkelse,  naar  hun 
trippede  om  mellem  de  Unge  og  folte  sig  som 
Centrum  for  Tilværelsen  dér.  —  Hun  levede 
indtil  sit  95de  Aar  og  var  næsten  til  det  Sidste 
rask  og  livlig.  — 

Jeg  forlod  i  Januar  1866  Biskop  Bram  mer  s 
Hus  i  Aarhus  og  tog  til  min  Broder,  Frederik 
Plum,  i  Assens,  hos  hvem  jeg  opholdt  mig 
mest  i  de  følgende  Aar,  indtil  Frederik  Bøgh 
og  jeg  holdt  Bryllup.  -  Allerede  i  Efteraaret 
L864  var  det  blevet  klart  for  os  Begge,  at  den 
Følelse,  som  vi  havde  kaldet  Venskab,  var  gaaet 
over  til  en  langt  dybere  Forstaaelse,  og  vi  havde 
dengang  givet  hinanden  vor  Tro ;  —  men  først  i 
Julen  1866  fortalte  vi  min  Moder  og  Frederiks 
Forældre  om  vort  Forhold.  Den  Glæde,  hvormed 
denne  Tidende  blev  modtagen,  var  meget  kjær 
for  os  Begge. 

Jeg  boede  saaledes  i  disse  Aar  i  Gamtoftes 
Nærhed  og  var  der  en  stor  Del  af  Aaret,  baade, 
naar  Frederik  i  Ferierne  var  hjemme,  og  ofte 
ellers,  da  jeg  med  de  inderligste  Baand  var 
knyttet  til  dem  Alle.  Gamtofte  har  været  som 
et  Hjem  for  mig.  — 

Jeg  optager  nu  atter  Frederiks  Breve  og 
lader  dem  tale,  men  maa  da  gaa  lidt  tilbage  i 
Tiden.   — 

Kjobenhavn.   27de  Juni   1865. 

Min  kjære  Elisa! 
Det  vil  sikkert  forundre  Dig,  naar  Du  hører, 
at  Grunden  til  min  fjortendags  Tavshed  har  be- 
staaet  i,  at  jeg  har  været  saa  optagen  af  litte- 
rære Sager,  der  skulde  være  færdige  i  en  Fart, 
at,  naar  jeg  tillige  skulde  passe  mine  Juratimer, 
blev  der  mig  ikke  et  øjeblik  tilovers.  Frugten 
af  mit  Arbejde  vil  Du  finde  i  „Illustreret  Tidende", 
dels  i  Form  af  en  Biografi  over  Carl  Bloch, 
dels  i  Form  af  en  lille  ubetydelig  Historie:  „Hvor- 
ledes Frokeu  Camilla  blev  forlovet" .  Hvis 
Du  nu  fandt  paa  at  betragte  Forholdet  saaledes, 
at  jeg  havde  skrevet  disse  Sager  til  Dig,  hvilket 
Du  maa  indrømme  er  en  hojst  naturlig  Betragt- 
ningsmaade,  da  vilde  Du  vistnok  finde,  at 
jeg  aldrig  nogensinde  havde  skrevet  oftere  og 
mere  vidtløftigt  til  Dig  end  netop  i  denne  Tid. 
Historien  om  Frøken  Camilla  har  nogle  enkelte 
poetiske  Smaaglimt,  der  ville  interessere  Dig  som 
Bidrag  til  Opfattelsen  af  Forfatterens  erotiske 
Ejendommelighed.  Medens  jeg  er  herved,  vil  jeg 
sige  Dig,  Elisa,  at  jeg  gjerne  saa,  Du  gjorde 
mig  Gjengjæld  i  denne  Henseende  og  skaffede 
mig  en  af  Dig  forfattet  Novelle  —  kun  en  ganske 
lille  skal  jeg  være  tilfreds  med  —  og  jeg  kan 
forud  forsikre  Dig   om,    at  den   vil  vække   mere 


end  min  Interesse,  naar  jeg  gjør  den  til  Gjenstand 
for  et  ligefremt  Studium  over  Forfatterindens 
Ejendommeligheder. 

Biografien  over  Carl  Bloch  betragtes  af 
Kj endere  som  træffende  og  meget  vellykket, 
hvilket  naturligvis  glæder  mig  saa  meget  mere, 
som  det  er  vanskeligt  paa  en  tilfredsstillende 
Maade   at  løse  denne  Opgave.    —    —   —    —    — 

(Til  Samme.)     Kjobenhavn,   14de  Novbr.  1866. 

—  —  —  —  —  Det  er  O  eh  len  se  hl  åg  er  s 
Fødselsdag  idag.  Jeg  har  været  henne  at  se 
hans  „Tordenskjold"' .  Hele  Tiden  har  jeg  tænkt 
paa  Dig,  naar  jeg  hørte  Harriet  Rie kmond.  Du 
har  Karakter  som  hun.  Du  vilde  heller  ikke 
græde,  naar  Du  stod  ved  mit  Lig,  ikke  klynke 
og  klage.  Du  forstaar  som  hun  at  opfatte  de 
smaa  Mennesker,  men  at  skatte  de  store.  Intet 
Vrøvl  med  at  tage  ham,  da  han  kom  —  strax 
og  ubetinget!  Men  Tordenskjold  og  jeg!  Gud 
hjælpe  mig  arme  Stakkel!  Havde  jeg  kun  som 
han  denne  aabne  Djærvhed,  der  gaar  lige  paa, 
uden  at  bryde  sig  om  Noget,  denne  frejdige 
Friskhed,  hvis  Stemme  har  suget  Klang  af  Bøl- 
gerne og  af  Stormen!  Denne  Mand,  fuldt  og 
helt,  fra  Top  til  Taa,  og  saa  dog  Barnets  Aand, 
den    naive  Sjæl!     I   det  Højeste   kunde  jeg  drive 

det  til  at  bede  til  Gud,  som  han  gjør  det,  da 
Morgensolen  bryder  frem.  Naa  ja,  paa  en  Maade 
er  dette  jo  dog  det  Højeste.  Mit  Livs  Engel  har 
ikke  villet  lede  mig  saaledes,  at  jeg  skulde  faa 
disse  Egenskaber,  som  jeg  elsker.    —   —    —  — 

(Til  Samme.)  Kjøbenhavn,  20de  Novbr.  1866. 
—  —  —  —  —  1  en  Samtale,  jeg  forleden 
havde  med  Din  Moder,  sagde  hun  til  mig,  at  jeg 
dog  havde  denne  slemme  Digternatur.  Gud  ske 
Lov!  Du  er  jo  dog  ikke  bange  for  denne  slemme 
Natur!  Du  tror  jo  dog  paa  mig,  og  ligesom  Du 
véd,  at  det  ikke  var  letsindigt,  da  jeg  sagde  til 
Dig:  „Nu  elsker  jeg  Dig",  saaledes  maa  Du 
passe  paa,  at  Du  nu  aldrig  mere  tvivler  paa 
min  Kjærlighed.  Du  er  en  Del  af  mig  selv,  jeg 
lever  for  at  komme  til  at  eje  Dig  helt. 

Jeg  bryder  mig  ikke  om  Ære, 

om  Gods  eller  Guld, 

naar  kun  Du,  min  Hjærtenskjære, 

vil  være  mig  huld 

og  vil  min  Rigdom  være! 

u 

Som  Svar  herpaa  skriver  jeg: 

„ Du  siger:   „Jeg  bryder  mig  ej  om  Ære, 

om  Gods  eller  Guld"  o.s.v. 
18 

Se,  jeg  har  nu  tænkt  som  saa,  at  Gods  og  Guld, 
det  behøver  Du  og  jeg  heller  ikke  at  bryde  os 
om  uden  lige  til  nødtørftigt  Brød;  men  Æren, 
den  bryder  jeg  mig  om,  og  Du  gjør  det  ogsaa. 
Du  bryder  Dig  om  den ,  ikke  alene  for  m  i  n 
Skyld,  men  ogsaa  for  Din  egen,  og  saaledes  maa 
ogsaa  en  Mand  være.  Og  fremfor  Alt  maa  min 
Mand  være  saaledes.  Jeg  vil  ikke  elske  ham  for 
Ærens  Skyld;  men  jeg  vil  elske  hans  Ære,  og 
den  vil  være  mig  hellig  og  dyrebar.  Jeg  tror 
nok,  at  ingen  virkelig  Lykke  gives  for  den  Kvinde, 
som  ikke  kan  være  stolt  af  sin  Mand.  Jeg  bry- 
der mig  ikke  om,  at  Verden  og  Mængden  skal 
hædre  Dig;  men  for  de  Enkelte,  den  udsøgte 
Verden,  maa  Du  være  Noget,  og  det  véd  jeg, 
Du  altid  vil  være.   —  —  —  —  —  —  —  —  — " 

Kjobenhavn.   3<lje  Decbr.   1866. 

—  — Det   synes   at  have   stødt  Dig, 

at  jeg  i  et  af  mine  forrige  Breve  har  sagt,  at  jeg 
ikke  brød  mig  om  Ære.  Med  Hensyn  til  denne 
Ytring  maa  jeg  give  Dig  en  Forklaring.  Jeg 
har  altid  —  ja,  saa  godt  som  i  Alt,  hvad  jeg 
foretager  mig  —  en  saa  levende  Forestilling  om 
det  Forkrænkelige  i  Alt,  hvad  der  hører  dette 
Liv  til,  at  det  ofte  forekommer  mig  temmelig 
ligegyldigt,  hvad  der  kan  vindes  i  Livet,  naar  jeg 


^75 

blot  kan  redde  mit  Hjærte  og  Kjærligheden.  Jeg 
har  et  saa  klart  Blik  for  Døden,  en  saa  fuldstæn- 
dig Vished  for,  at  Alt  hernede  har  en  Slutning, 
og  at  da  netop  Det,  som  Verden  attraar,  er  uden 
Betydning.  Dette  er  jo  naturligvis  i  Hovedsagen 
rigtigt;  men  desuagtet  maa  jeg  jo  give  Dig  Ret 
i,  at  medens  man  har  Livet,  skal  det  bruges,  og 
kan  man  vinde  Hæder  ved  noget  virkelig  Værdi- 
fuldt, er  det  jo  godt.  Det  véd  jeg,  det  indser 
jeg,  og  dog  bevirker  den  første  Grundanskuelse 
saa  ofte,  at  jeg  siger  til  mig  selv:  „Alen  vinder 
Du  nu  ingen  Ære,  saa  er  det  jo  dog  i  Grunden 
ogsaa  ligegyldigt."  Har  Du  nogensinde  ret  tænkt 
Dig  ind  deri,  at  jeg  ingen,  slet  ingen  Hæder 
vinder  i  dette  Liv?  Du  tror  derpaa.  Tænk  Dig 
ind  i,  at  denne  Tro  fuldstændig  svigter  — -  vil  Du 
da  ikke  kunne  elske  Din  Mand?  Du  gjør  rigtigst 
i  at  fastholde,  den  Tanke,  at  jeg  slet  ikke  bliver 
noget  Betydeligt  i  Verden  —  vinder  jeg  da  vir- 
kelig Hæder  engang,  da  kan  Du  tage  den  som 
en  Tilgift,  dobbelt  kjærkommen,  fordi  Du  ikke 
havde  ventet  den.  Et  Menneske,  der  har  Talent 
eller  tror  at  have  det,  er  ofte  i  Kjærlighed  stillet 
ligesom  Den,  der  har  Formue.  Den  Talentfulde 
er  bange  for,  at  han  udvælges  blandt  de  Mange, 
netop  paa  Grund  af  Talentet.  Dog  er  der  natur- 
ligvis  en  Forskjel;    thi   det  Talentfulde  hører  jo 

til  denne  bestemte  Personlighed,  som  elskes, 
hvilket  derimod  ikke  kan  siges  om  Formuen. 
Misforstaa  mig  nu  ikke  herigjennem!  Jeg  vil 
ikke,  at  Du  skal  være  kold  ligeoverfor  det  Talent, 
Du  tror,  jeg  har;  men  derimod  vil  jeg  nok,  at 
Du  ikke  lægger  for  megen  Vægt  paa  dette  Talent. 
Du  maa  elske  Din  Mand ;  men  Du  maa  aldrig 
blive  forfængelig  af  ham,  selv  om  han  udmærker 
sig,  og  efter  hvad  jeg  ser  i  Livet,  maa  dette 
Sidste  ikke  være  saa  let.  Konerne  ere  altid  de 
Værste  til  at  fordærve  de  Mennesker,  som  Verden 
odelægger  ved  Ære  og  Hæder,  Smaalighed  og 
Smiger.  Men  det  maa  jeg  kunne  fordre  af  en 
Karakter  som  Din,  at  Du  altid  viser  Dig  at  være 
stort  nok  anlagt  til  at  forkynde  Verden,  at  det 
Egentlige,  det  Væsentlige,  Det,  hvorpaa  det  kom- 
mer an,  er  noget  ganske  Andet  end  Hæderens 
Glimmer.  „Saaledes  (o:  brydende  sig  om  Ære) 
maa  en  Mand  være,  og  fremfor  Alt  maa  min 
Mand  være  saaledes",  skriver  Du.  Det  er,  som 
jeg  føler,  at  der  ligger  noget  Farligt  i  denne 
Ytring,  det  er  mig,  som  om  der  skjuler  sig  nogen 
Forfængelighed  deri.  Har  Du  en  Mand,  som 
virkelig,  maaske  gjennem  store  Kampe,  har  naaet 
at  eje  Hjærtets  Enfold  og  Renhed,  Ydmyghed  og 
Tro,  da  er  det  større  og  værdigere  for  en  Kvinde 
at    sige:     .,Ham    elsker   jeg,    ham   kjender  jeg, 


uagtet  ingen  Anden  kjender  ham,  ham  hædrer 
jeg,  uagtet  ingen  Anden  gjør  det."  —  Hermed 
Nok  om  denne  alvorlige  Materie!  Du  forstaar 
mig  jo.  Hvad  jeg  bebrejder  Dig,  er  det,  at  jeg 
har  en  Følelse  af,  Du  sætter  „Ære"  for  højt.  — 

Som  Svar  herpaa  skriver  jeg: 

.. —  -  -  —  —  Du  har  dog  lidt  misforstaaet 
min  Opfattelse  af  Ære.  Jeg  maa  have  udtrykt 
mig  uklart.  Har  der  ogsaa  i  min  Tanke  været 
nogen  Uklarhed,  saa  véd  Du  imidlertid  at  klare 
den,  og  glad  er  jeg  igrunden  over  den  lille  Mis- 
forstaaelse,  da  den  giver  Dig  Anledning  til  en 
Udtalelse  saa  dyb,  alvorlig  og  mandig,  at  jeg 
maa  bevare  den  i  mit  Hjærte.  Jeg  behøver  vel 
ikke  efter  dette  at  sige  Dig,  at  jeg  giver  Dig  fuld 
Ret,  saavel  i  Hovedsagen  som  i  Enkelthederne. 
I  mine  Tanker  har  forresten  Ære  og  Hæder  været 
to  forskjellige  Begreber  —  jeg  véd  nok,  de  som 
oftest  smelte  sammen  og  staa  hinanden  nær  som 
Søskende,  —  men  Ære  er  for  mig  noget  mere 
Abstrakt,  Aandigt  —  om  jeg  maa  udtrykke  mig 
saa  —  Hæder  derimod  en  ydre  Glans,  som  vel 
ikke  kan  savne  Æren  i  sig,  men  er  ligesom  en 
Legemliggjorelse  af  denne.  —  Maaske  har  jeg 
haft    Uret;    jeg    kan    ikke    forklare    mig    fyldest- 

gjørende;  men  Du  plejer  jo  at  kunne  læse  mellem 
mine  Linjer.  Ligesom  jeg  ganske  vist  hos  Dig 
elsker  det  Aandige,  Sjælen,  fremfor  Legemet,  saa- 
ledes  maa  efter  min  Opfattelse  Æren,  og  da  Din 
Ære,  være  med  blandt  Det,  min  Sjæl  elsker 
højest;  —  men  Hæderen,  om  Du  faar  den  i 
Livet,  da  vil  jeg  tage  den  som  en  Tilgift  og  være 
glad  over  den  —  den  kan  ingen  Indflydelse  have 
paa  min  Kjærlighed  —  og  kan  altsaa  undværes  i 
vort  Liv.  —  Ere  vi  saa  dog  i  Hovedsagen  enige  ? 


Kjobenhavn,  iode  Decbr.  1866. 

„ —  —  —  —  —  Og  min  stakkels  lille  Pige, 
som  har  plaget  sit  Hoved  med  Begrebsbestem- 
melser. Til  Oplysning  vil  jeg  da  sige  Dig,  at 
Ære  tages  i  en  dobbelt  Betydning,  dels  subjek- 
tivt, dels  objektivt.  I  første  Betydning  forstaas 
der  ved  Ære:  det  sædelige  Værd,  og  ligesom 
denne  Ære  er  en  Livsbetingelse,  i  alt  Fald  en 
Betingelse  for  Livets  Lykke,  saaledes  er  den  na- 
turligvis ogsaa  en  Betingelse  for  Kjærlighedslivets 
Lykke.  I  objektiv  Forstand  betegner  Ære  der- 
imod Anerkj  endelsen  af  dette  individuelle  Værd, 
og  i  denne  Forstand  brugte  jeg  Ordet,  dette  Ord, 
som  har  givet  os  Anledning  til  saa  mange  Ud- 
talelser.    Hæder  kan   sikkert  ogsaa   bruges   paa 

begge  Maader ;  Hæderen  er  vel  rettest  at  opfatte 
som  en  potenseret  Ære,    en  Ære   i  højere  Grad. 


Gamtofte.   2den  Juledag  1866. 
(Til  Fru  Je  ri  c  h  au.) 

Min  kjære  Veninde! 
Glædelig  Jul,  rigtig  glædelig!  Og  bliver  den 
saa  virkelig,  som  jeg  ønsker  det,  vil  den  dog 
aldrig  blive  saa  straalende  for  Dig  som  for  mig. 
—  Jeg  lovede  Dig,  at,  hvis  jeg  blev  forlovet, 
skulde  jeg  strax  meddele  Dig  det,  og  jeg  hører 
endnu  den  smukke  Klang  i  Din  Stemme,  og  jeg 
ser  den  Kjærlighed  i  Dit  Udtryk,  da  Du  sagde: 
„Naa,  Gud  velsigne  Dig  da."  —  Nuvel,  nu  er 
jeg  forlovet.  Ikke  med  „Frøken  Blum",  som  Du 
sagde,  men  med  Elisa  Plum.  Jeg  har  vel  sag- 
tens taget  hende,  fordi  hun  var  den  Eneste,  jeg 
kunde  finde  med  Navnet  Elisa,  og  „Elisa' erne" 
har  jeg  jo  altid 'haft  en  vis  Svaghed  for,  det  véd 
Du.  —  Nej,  Sandheden  er  dog  snarere  den,  *at 
jeg  har  taget  hende,  fordi  jeg  maa  elske  hende. 
Og  hvorfor  elsker  jeg  hende?  Ja,  det  kan  jeg 
ikke  godt  sige  Dig;  thi  Kjærligheden  er  af  en 
særegen  gaadefuld  Natur ;  men  forresten  er  denne 
Elisa  en  god  Pige,  en  morsom  Pige  og  en 
dygtig  Pige.     Jeg  finder  hende  naturligvis  smuk; 

hvis  Du  ikke  finder  det,  vil  Du  i  alt  Fald  finde 
hende  ejendommelig.  Hun  er  en  rig  poetisk 
Natur  med  en  prægtig  Fantasi;  dertil  er  hun  en 
meget  bestemt  Karakter.  Dog  —  jeg  maa  ikke 
gaa  hen  og  gjøre  mig  latterlig  ved  mine  Opreg- 
ninger af  gode  Egenskaber.  Jeg  vil  da  ganske 
kort  sige  Dig,  at  min  tilkommende  Kone  er  en 
Person,  hun  har  sin  egen,  udprægede  Indivi- 
dualitet. Vidste  Du  saa,  hvor  trofast  og  inderlig 
hun  elsker  mig,  vidste  Du,  hvor  hun  er  god  og 
varm  og  frisk  og  gudhengiven,  saa  vilde  Du 
føle,  hvor  lykkelig  jeg  er.  —  Hvem  skulde  dog 
tro  om  denne  Fru  Jerichau,  at  hun  havde  saa 
megen  psykologisk  Begavelse?  Hvem  skulde  tro, 
at  hun  havde  en  saa  sikker  Hukommelse?  Du 
havde  nemlig  fuldkommen  Ret:  det  er  hende, 
som  „gaar  og  nynner",  hende,  om  hvem  jeg 
sagde : 

„Det  er  et  sælsomt  Trylleri, 
naar  saa  vi  sammen  vanker, 
som  om  Du  satte  Melodi 
til  alle  mine  Tanker!" 

Min  kjære  Veninde!  Det  er  en  Glæde  for 
mig  at  skrive  dette  Brev  til  Dig  —  jeg  har  saa 
fuldt  Følelsen  af,    at  Du  forstaar  mig,   og  at  Du 

vil  være  glad  med  mig.    Farvel,  Du  Kjære !    Guds 
Naade  følge  os  Begge! 

Din  hengivne 
Frederik  Bøgh. 

Kjobenhavn.  29de  Decbr.  1866. 

Ja,  kjære  Frederik,  jeg  er  rigtig  glad 
over  Din  Lykke.  Du  er  altsaa,  ligesom  jeg  blev 
det,  bleven  trolovet  Juledagen,  og  Din  store  time- 
lige Lykke  falder  altsaa  sammen  med  den  store 
Juleglæde,  som  aabenbarer  os  Faderkjærligheden 
i  Sønnen,  der  forener  Aand  og  Legeme,  forklarer 
hele  Tilværelsen  for  Den,  som  tror.  Tro  paa 
Alkjærligheden,  Tro  paa  Kjærligheden  i  dens 
reneste  Udtryk  —  deri  ligger  Bevarelsen  af  Kjær- 
ligheden, dens  evige  Liv!  Den  kjære  Gud  be- 
vare Din  Lykke!  Dette  er  Din  gamle  prøvede 
Venindes  hjærtelige  ønske  og  Bøn  til  Gud  for 
Dig  og  hende,  hvem  jeg  glæder  mig  til  at  lære 
at  kjende. 

Det  er  dejligt  at  høre  Mennesker  juble  lige- 
som Fuglene,  der  kvidre  i  Solskinnet,  og  aabne 
Hjærtebladene  for  Solens  Glans  ligesom  Blom- 
sterne, saa  den  dybe  Kalks  klare  Guld,  den  fine 
Duft  aabenbares.  Udenfor  Vinduet  synge  Spur- 
vene paa  de  nøgne  Grene,  som  var  det  Foraar, 
medens  Solen  skinner  varmt  gjennem  Ruden,  ret 

som  vilde  de  istemme  Lykønskningen,  som  jeg 
beder  Dig  modtage  og,  ledsaget  af  varme  Kys. 
meddele  Din  Brud.  Ja,  Sligt  har  Du  vel  alt 
kunnet  før,  allerede  da  hun,  Huldren,  blev  Fange 
paa  Livstid,  ved  efter  Midnat  at  bryde  ind  ad 
lukkede  Døre  i  Dit  hyggelige  Studereværelse  '). 
Jeg  kan  vidne  her  om  god  Hukommelse  og  sige, 
at,  skjønt  jeg  i  de  sidste  Aar  ikke  saa  ofte  hal- 
set Dig,  saa  har  min  Tanke  ofte,  meget  ofte 
været  Dig  nær. 

Jeg  har  tidligere  ofte  beskæftiget  mig  med 
den  Tanke:  „Hvem  mon  bliver  Frederiks  For- 
lovede?" Det  er  mig  ofte,  ligesom  vi,  de  gamle 
Venner,  i  Tanken  beder  om  Forlov  at  være  med, 
naar  en  ung  Yen  vælger  sig  en  Hustru;  egentlig 
er  det  en  Slags  hemmelig  Skins}Tge,  idet  man 
ligesom  frygter  at  miste  Vennen,  naar  man  ikke 
kan  tilfulde  dele  hans  Glæde;  men  i  dette  Til- 
fælde føler  jeg,  ved  at  tænke  paa  Moderen,  at 
hendes  Datter  har  et  Krav  paa  de  gunstigste 
Forudsætninger,  endog  uden  Din  Kjærligheds- 
Legitimation,  som  bliver  hende  et  Lejdebrev  til 
Plads  midt  i  mit  Hjærte.  —  Men,  Et  vil  jeg  endnu 
sige  Dig  som    gammel  erfaren  „Mutter'".     Udsæt 


1)  Hentyder  til  et  Digt.    som  Fr.   havde   skrevet    for  nogle 
Aar  siden. 

ikke  Brylluppet  for  længe,  selv  om  Reden  med 
Vanskelighed  skulde  bygges.  Er  hun  en  Per- 
son, og  har  de  Egenskaber,  som  skulle  betegne 
hende  saa  have  I  jo  en  dobbelt  Støtte  i  hin- 
anden, især,  naar  Du  gifter  Dig  snart;  thi  at 
længes,  berøver  Kraft,  fordi  Længselen  spænder 
Kræfterne  over  Evne;  men  at  eje,  giver  Ro  og 
Hvile   og  Fred.  — 

Det  er  saa  yndigt  at  følges  ad 
for  To,  som  gjærne  vil  sammen  være, 
da  er  med  Glæden  man  dobbelt  glad 
og  halvt  om  Sorgen,  saa  tung  at  bære. 

Ja,  Gud  ske  Lov,  for  Hver,  som  i  Kjærlig- 
hed bærer  Sorgen  og  deler  Glæden  med  en 
elsket  Hustru,  og  for  den  Velsignelse,  som  derved 
meddeles  Samfundet.  Ikke.  førend  en  Børneflok 
omgiver  Forældrene,  forstaas  den  fulde  Betydning 
af  Ønskerne,  der  følge  Brudeparret  til  Alteret. 
Derfor  endnu  engang,  forinden  jeg  slutter  disse 
Linjer,  ønsker  jeg,  at  Gud  vil  bevare  Din  og  Din 
Elisas  Lykke.     Lev  vel. 

Din    gamle  trofaste  Veninde 
Elisabeth  Jerichau. 

Frederik  skriver  til  en  Veninde  af  mig: 
Gamtofte,   3<lje  Januar  1867. 

De  vil  allerede  fra  i  Sommer  have  vundet 
den  Erfaring,  at  Elisa  er  bleven  noget  doven 
med  Hensyn  til  Brevskrivning.  Det  Faktum,  at 
hun  benyttede  Sekretær,  var  De  jo  rigtignok 
saa  hoflig  at  fortolke  som  Fornemhed;  men  des- 
uagtet vil  De  dog  sikkert  nu  være  enig  med  mig 
i,  at  ligesom  Fornemhed  i  det  Hele  ligger  fjærnt 
fra  hendes  Natur,  saaledes  ogsaa  i  dette  Tilfælde. 
Naar  De  nu  atter  idag  maa  lade  Dem  nøje  med 
Brev  fra  mig,  vil  De  imidlertid  samtidig  med  Be- 
vidstheden om  Elisas  Mangel  paa  Flid  tillige 
have  den  Retfærdighedsfølelse  at  indrømme,  at 
hun  netop  i  denne  Tid  er  saaledes  overlæsset 
med  Breve,  at  hun  ikke  kan  overkomme  Mere. 
Vi  takke  Dem  da  ret  meget  for  Deres  smukke 
Brev  —  ja,  vi!  Thi  De  maa  vide  —  og  jeg 
føler  det  som  en  Pligt  at  underrette  Dem  derom 
—  at  ligesom  jeg  alt  tidligere  har  nydt  Godt  af 
Deres  Breve,  saaledes  har  jeg  ogsaa  lige  overfor 
Deres  sidste  Brev  dels  glædet  mig  over  det  rig- 
tige Blik,  hvormed  De  ser  paa  de  forskjellige 
F'orhold,  ligesom  over  det  klare  og  træffende 
Udtryk,  der  ofte  staar  til  Deres  Raadighed,  dels 
følt  mig  tiltalt  af  det  kjærlighedsfulde  Sind,  der 
gaar    igjennem   hver   af  Deres  Linjer.      De   maa 

saaledes  ikke  føle  Dem  generet  af  den  Bevidst- 
hed, at  De  muligvis  ogsaa  kan  komme  til  at 
sende  mig  Brev,  naar  De  skriver  til  Elisa  - 
jeg  skal  ikke  misbruge  min  Stilling  som  Et  med 
hende.  lovrigt  maa  jeg,  medens  jeg  er  ved 
denne  Materie,  fremhæve  for  Dem,  at  et  af  mit 
Livs  Hovedprincipper  er  det:  at  respektere  den 
individuelle  Frihed,  og  ligesom  Elisa  altid  forst 
vil  have  læst  Deres  Brev,  saaledes  vil  De  endnu 
meget  trostig  kunne  skjænke  hende  den  For- 
trolighed, der  kun  gives  En;  i  saa  Fald  er  jeg 
nemlig  utvivlsomt  domt  til  Udelukkelse.  —  Ja, 
kjære  Frøken  H. ,  det  er  tungt,  naar  en  Veninde 
vælger  sig  en  Brudgom!  Man  paatrænges  da 
uvilkaarlig,  eller  maaske  rettere :  aldeles  vilkaarlig 
denne  Person.  Derved  er  nu  imidlertid  Intet  at 
gjøre.  Elisa  vil  ikke  af  den  Grund  indlade  sig 
paa  at  slaa  op  med  mig.  Hun  kan  det  virkelig- 
heller  ikke ;  thi  De  maa  vide,  at  vi  To  ere  meget 
lykkelige,  saa  lykkelige,  at  jeg  tror,  De  har  Ret 
i,  at  vi  ere  skabte  for  hinanden,  af  Gud  bestemte 
for  hinanden.  — 

Hvorledes  hun  nu  er  „som  forlovet"  ?  Lige- 
overfor dette  Spørgsmaal  vil  De  fole  det  Heldige 
i,  at  jeg  er  kommen  til  at  besvare  Deres  Brev; 
thi  hun  selv  kan  jo  ikke  godt  give  Besked  om 
dette  „hvordan  hun  er'-.  —  Ja,  De  kan  vel  sag- 

tens  tænke  Dem  til,  at  Elisa  hører  til  de  Na- 
turer, som  meget  bestemt  hade  den  officielle 
Kjærlighed.  Heraf  følger,  at  hun  i  Andres  Sel- 
skab saa  godt  som  ikke  kjendes  ved  mig,  og 
hun  har  en  saa  klar  Bevidsthed  om  at  være  i 
Andres  Selskab,  at  det  ofte  undrer  mig.  Jeg  er 
ofte  distræt  i  denne  Henseende;  men  hendes 
Hukommelse  er  altid  trofast.  Men  naar  vi  da 
ere  ene?  Ja,  saa  kan  De  gjærne  se  efter  i  Chr. 
Winthers  ovenciterede  Digt1),  og  De  vil  altid 
finde  Noget,  som  passer.  løvrigt  gaar  Hadet  til 
den  officielle  Kjærlighed  saa  vidt,  at  end  ikke  D  e 
kan  faa  Noget  at  vide.  Kjære  Frøken,  det  er 
tungt,  men  jeg  kan  jo  ligesaa  godt  strax  stille 
Dem  denne  Sandhed  lige  i  øjnene.  Elisa  er  nu 
traadt  ind  i  dette  Lav  af  Indviede,  i  hvis  Love 
der  blandt  meget  Andet  findes  den  Bestemmelse, 
at  ethvert  virkeligt  Medlem  skal  have  et  meget 
afsidesliggende  Kabinet  dybest  inde  i  Hjærtet. 
Dette  Kabinet  er  forsynet  med  en  meget  tæt 
Portiere  for  Døren,  dobbelte  Tæpper  paa  Gulvet 
og  aldeles  uigjennemsigtige  Gardiner  for  Vinduet; 
der  er  meget  stille  derinde,  uagtet  der  lever  en 
hél  Flok  sunde  og  kraftige  Børn  —  men  alle  ere 
de   lyssky.      Ingen   tor   komme   derind  uden  En. 


')  Se  „Digte  gamle  og  nye":   „Hvordan  hun  er?" 

Da  jeg  engang  har  stukket  Hovedet  ind,  kan  jeg 
hilse  Dem  fra  de  tre  krøllede  Drenge  „Xaar", 
„Hvor"  og  „Hvorledes".  De  gjorde  sig  uartige 
og  skraalede,  fordi  de  havde  hørt  inde  fra  Stor- 
stuen, at  de  skulde  ud.  Jeg  kyssede  dem  da  og 
sagde,  at  de  nok  skulde  faa  Lov  at  blive  hjemme. 
-  Undskyld,  kjære  Frøken  H. ,  hvis  det  fore- 
kommer Dem,  at  jeg  forvilder  mig.  Jeg  har 
virkelig  været  i  en  stor  Fristelse  ligeoverfor  Lysten 
til  at  fortælle  Dem  en  hél  Del  om  en  maane- 
belyst  Skov,  om  et  stille  Vand,  hvorover  en 
Stjærne  glimtede,  og  hvori  den  spejlede  sig,  om 
en  lille  graa  Hætte,  der  blev  taget  af  —  o.  s.  v.  —  ; 
men  da  jeg  saa  dog  til  Slutningen  var  bleven  nødt 
til  at  sige  Dem,  at  det  Hele  var  Usandhed,  har  jeg 
været  fornuftig  nok  til  at  opgive  det  Altsammen. 
Den  Bemærkning  kan  jeg  dog  ikke  tilbageholde, 
at  da  Elisa  er  født  i  Jylland  og  rimeligvis  vil 
komme  til  at  holde  Bryllup  hos  sin  Moder  i 
Sjælland,  er  det  sandsynligt,  at  hun  ikke  har 
villet  forbigaa  den  tredje  af  de  store  Hoveddele 
af  det  danske  Monarki,  og  at  hun  altsaa  er 
bleven  forlovet  i  Fyen.  Skulde  dette  imidlertid 
være  mindre  paalideligt,  vil  De  ganske  vist  tilgive 
mig. 

Imedens  jeg  har  skrevet  dette  sidste  Parti  af 
af  mit  Brev,    har  jeg  haft  en  Følelse  af,    at  De 

sidder  og  siger  til  Dem  selv:  „Uf,  den  ækle  Se- 
kretær, som  kommer  og  stiller  sig  mellem  Elisa 
og  mig!"  Det  maa  De  ikke  sige,  kjære  Frøken! 
De  maa  ikke  tro ,  at  det  er  en  virkelig  Spids  af 
en  Slangehale,  som  stikker  frem  i  Mundvigerne 
paa  mig.  De  siger  rimeligvis  som  saa  mange 
Andre:  „Den  slemme  Mund!"  Det  er  jo  slemt, 
at  jeg  selv  er  nødt  til  at  maatte  forsvare  mig 
her.  Jeg  kan  da  kun  sige  Dem,  at  jeg  i  Grunden 
er  en  skikkelig  Fyr,  og  jeg  skal  bede  Elisa  at 
gjentage  for  Dem  hvad  hun  sagde  mig  forleden: 
at  jeg  var  god. 

Til  Slutningen  maa  jeg  dernæst  fortælle  Dem, 
at,  ligesom  Elisas  Moder  og  alle  hendes  Sø- 
skende have  modtaget  mig  med  den  største 
Glæde  og  Kjærlighed,  saaledes  er  Elisa  bleven 
mødt  med  stor  Jubel  i  m  i  n  Slægt.  Mine  For- 
ældre og  Søskende  sætte  nemlig  stor  Pris  paa 
hende,  og  hele  min  Familie  er  enig  i,  at  der  er 
sket  mig  en  stor  Lykke.  Hos  mine  Forældre, 
hos  Blædels  paa  Vilhelmsborg  og  hos  Konsul 
Bruuns  i  Assens  have  vi  været  til  Gilder,  som 
forud  syntes  os  at  maatte  blive  meget  pinlige, 
men  som  i  Virkeligheden  vare  fornøjelige  og 
gode.     „Fra  Hjærtet  udgaar  Livet."   — 

Nu  beder  jeg  Dem,  at  De  virkelig  i  Frem- 
tiden vil  vise  mig,  at  jeg  ikke  er  Dem  en  Frem- 

med.     Har  De  end   tidligere   mere  udelt   haft  en 

Veninde  i  Elisa,    saa  maa  De  se  at  finde  Trøst 

deri,    at  De  nu  i  Bytte  for  den  Ene  kan  faa  To. 

Vi  To,  som  her  skrive  til  Dem,  sende  Dem 

de  bedste  ønsker  for  et  godt  og  glædeligt  Nyaar. 

Deres  ærbødig  hengivne 

Frederik  Bøgh. 

Frederik  blev  i  Fyen  indtil  sidst  i  Januar 
og  delte  sin  Tid  mellem  Gamtofte  og  Assens.  — 
Min  Broders  Hus  blev  i  Fremtiden  som  et  andet 
Hjem  for  ham,  han  kom  ikke  alene  til  at  holde 
af  dette,  men  ogsaa  af  selve  Assens'  By  og  Om- 
egn, som  i  Aarenes  Løb  gjemte  mange  kjære, 
dyrebare  Minder  for  os.  — 

Jeg  meddeler  Stykker  af  Breve  til  mig: 

Kjobenhavn,    12te  Febr.  1867. 

„ Carl  Bloch  kom  forleden 

og  stak  mig  den  farlige  Sætning  ud,  at  Alt,  hvad 
man  kjender  tilbunds,  det  kjeder.  Det  er  dog 
usandt?  Er  det  ikke?  Fortjente  han  ikke  de 
mange  Skjænd,  han  fik  af  mig?  Nej,  alt  Det, 
som  har  virkeligt  Værd,  det  fængsler  desto  mere, 
jo  mere  man  kjender  det:  Naturen,  Kunsten, 
Kjærligheden.  Og  Du  —  skulde  jeg  ikke  holde 
fuldt  saa  meget  af  Dig  og  drages  dobbelt  stærkt, 
naar   jeg    kjender    hver   Farve    i   Din   Stemning? 

19 

Jo,  ganske  vist.  Skal  jeg  da  være  bange  for,  at 
jeg  vil  kjede  Dig,  naar  Du  kjender  mig  ud  og 
ind?  Du  véd,  at  jeg  har  lidt  under  denne  Frygt, 
bag  ved  hvilken  der  jo  ogsaa  skjuler  sig  Bevidst- 
heden om  store  Mangler,  Tvivlen  om,  at  man 
virkelig  har  Det,  som  bærer  Præg  af  et  højere 
Værd.  Men  Du  elsker  mig  jo  dog.  Det  er  min 
Trøst,  og  jeg  beder  Gud,  han  vil  give  mig  det 
Haab,  at  Du  vil  vedblive  i  denne  Kjærlighed,  og 
at  den  maa  være  Din  Glæde.  —  —  —  —  —  — 

Kjøbenhavn,  d.  16de  Februar  1867. 

I  Tirsdags   Aftes   var   jeg    ude 

hos  Din  Moder1).  Jeg  var  meget  interessant, 
hvilket  Din  Tante  ogsaa  fandt.  Det  er  en  Ulykke 
med  dette  Interessante,  som  saa  Mange,  ogsaa 
nogle  af  Din  Familie,  sætte  saa  højt.  Kan  man 
være  det,  saa  er  det  jo  godt;  hvis  ikke,  saa  er 
det  jo  ogsaa  lige  meget.  Forstaar  Du  mig?  Jeg 
mener,  at  naar  denne  Væren-interessant  opstilles 
som  en  Fordring,  saa  bliver  det  Interessante  det 
Modsatte  af  det  Naturlige.  Er  det  ikke  sandt,  at 
der  gives  Adskillige,  hvis  helligste  Alter  bærer 
Inskriptionen:   „Det  Interessante''?  Og  hvad  er  det 


')  Efter  Faders  Død  boede  .Moder  med  flere  af  mine  Sø- 
skende i  nogle  Aar  i  Kjøbenhavn,  paa  GI.  Kongevej  lige 
for  Soerne. 

saa  til  Syvende  og  Sidst?  Og  hvorofte  bliver 
den  Interessante  ikke  svanger  med  de  to  hæslige 
Tvillinger:   Løgn  og  Forfængelighed? 

—  —  —  —  Du  spurgte  mig  forleden,  om 
jeg  talte  med  Frederik  Ussing  i  denne  Tid. 
Jeg  var  hos  ham  i  forrige  Uge,  og  vi  talte  aabent 
og  fortrolig  om  hans  hele  Stilling.    —    —   —  — 

Kjøbenhavn,  d.  21de  Februar  1867. 

Da  Din  Moder  og  jeg  gik  sammen  fra  Kon- 
certen, kom  hun  flere  Gange  tilbage  til,  hvor 
godt  det  dog  vilde  have  været,  om  Du  havde 
været  der  med  mig,  godt  for  Dig  og  godt  for 
mig.  Det  vil  være  smukt  for  os  To  at  dele 
slige  Skjønheder  med  hinanden. 

For  at  jeg  dog  trods  Frastanden  kan  dele 
med  Dig,  vil  jeg  da  sige  Dig  Noget  om  denne 
Koncert.  Som  Du  véd,  var  det  navnlig  „Kors- 
farerne", vi  vilde  høre,  og  kun  herom  vil  jeg  da 
skrive  til  Dig.-  — 

Scenen  begynder  i  Ørkenen;  Pilegrimme  og 
Kvinder  drage  tungt  igjennem  det  hede  Sand, 
der  bølger  som  gule  Flammer.  Busken  hænger 
forbrændt  og  støvtung,  Fuglen  kan  end  ikke 
flyve,  og  den  Kilde,  hvorefter  de  Mødige  sukke, 
viser  sig  at  være  udtørret.  „Ve  os,  Ve  os!" 
klinger  Koret.     Musikken  maler  nu  denne  mødige 

Gang  under  Solens  glødende  Pile.  „Ve  os,  Ye 
os" !  Da  træder  Peter  Eremit  frem  med  for- 
manende Ord  og  med  Bebrejdelser.  Rinaldo  af 
Este  træder  ud  af  Korsfarernes  Kreds  og  svarer 
Peter  Eremit: 

End  mindes  hver  en  Riddersmand 
hvad  hist  vi  sang  i  Frankerland. 

Korsridder  -  Sangen  følger,  Rinaldo  synger  for, 
frejdig,  med  bestemt  Tro  paa  Sejren;  med  Noget 
af  Soldaternes  raske  Marsch  i  Rytmen  klinger 
Sangen,  og  alle  Korsfarerne  istemme  Omkvædet: 

Gud  vil  det!    Frem,  hvor  Korsets  Banner  vajer! 
Gud  vil  det!    Korsmand,  frem  til  Kamp  og  Sejer! 

Peter  Eremit  hæver  atter  sin  stærke  Røst,  og 
medens  Dagens  sidste  Straaler  dale,  medens 
Duggen  falder  paa  Korsfarernes  Vej ,  opfordrer 
han  dem  Alle  til  at  bøje  Knæ  i  Bon  til  Gud,  at 
han  vil  beskjærme  dem  her,  hvor  alt  længst  de 
onde  Magter  raade.  Han  og  alle  Korsfarerne 
istemme  da  den  store  tusendstemmige  Bøn,  at  de 
maa  naa  Maalet.  —  Første  Afdeling  er  endt. 

Anden  Afdeling  foregaar  i  Natten.  Mørkets 
Aander  svinge  sig  over  Heden.  I  Orkestrets 
Toner  mylre  de  frem,  Dæmoner  og  pudsige 
Trolde;  Armida,  deres  Beherskerinde,  kommer  til- 

syne,  og  hun,  som  hidtil  har  plaget  Korsfarerne 
med  Pest  og  alle  Pinsler,  hun,  som  dog  ikke 
herved  kunde  bøje  dem,  hun  vil  nu  hilde  dem 
ved  Vellyst.  Rinaldo,  Hærens  Pryd,  ser  hun 
vanke  fra  Teltet,  og  han  skal  daares.  Hun 
svinger  Tryllestaven  og  byder  sine  Aander,  at 
de  skulle  bygge  hende  et  af  Guld  rigt  funklende 
Palads  midt  i  en  So  med  stille  Vande,  i  hvis 
klare  Bølger  bag  Rosenhækken  alle  hendes 
Aander  som  dejlige  Sirener  skulle  svømme,  syn- 
gende Glemsel ,  syngende  om  en  Lykke ,  der 
daarer  Viljen.  —  ørkenen  forvandles  til  en  yppig, 
solbelyst  Have  med  en  stille  So,  i  hvilken  Sirener 
vugge  sig.     De  synge: 

Jeg  dukker  mit  Bryst,  jeg  dukker  min  Kind, 

fang  mig,  Du  liflig  svalende  Vind! 

Kys  mig,  Solstraale  fraoven! 

Jeg  plukker  Dig,  Rose,  som  knopped  igaar, 

jeg  fletter  Qig  ind  i  mit  blanke  Haar 

og  spejler  min  Krone  i  Voven. 

Rinaldo  ser  al  denne  Pragt,  hører  disse  lok- 
kende Toner,  og  ræd  vil  han  vende  tilbage  til 
sit  Telt.  Da  klinger  det  atter:  „Jeg  dukker  mit 
Bryst,  jeg  dukker  min  Kind!"  Tvingende  lyde 
disse  Toner;  han  vil  dvæle  og  lytte,  lukke  Øjet. 

Du  skulde    høre  disse  milde,    lokkende  stille 

Bølgeslag  i  Violinerne,  sagtelig  slaa  de  ind  imod 
det  bløde,  vellystige  Bryst!  „Jeg  dukker  mit 
Bryst,  jeg  dukker  min  Kind!'"  Da  aabenbarer 
Armida  sig,  den  fagreste  Mø. 

„Al  den  Lyst,  min  Verden  rummer, 
jubler  mig  imøde:    „Nyd! 
Vaagn  til  aldrig  anet  Fryd!"" 

Rinaldo  vakler;  atter  synger  hun: 

„Ved  mit  Hjærte  faar  Du  Vinger, 
løftes  op  til  Guders  Sal." 

Stærkere,  stærkere  drages  han;  ja,  han  vil! 
Da  lyder  i  det  Samme  dæmpede  Toner  af  Kors- 
farer-Sangen; han  vakler  atter;  ja,  han  vil!  Kors- 
riddersangen klinger  stærkere :  „Jeg  Himlens 
fromme  Stridsmand  nu  vil  være."  Da  byder  han 
Blendværket  at  vige,  da  istemmer  han  selv  Sangen, 
og  Armida  maa  byde  sine  Aander  at  synke  i 
Afgrunden,  brat  maa  de  lyde,  brat  svinde  de 
koglende  Magter,  brat.  — 

Sidste  Afdeling  begynder  i  Morgenen.  Rid- 
derne drage  syngende  afsted.  Rinaldo  beder  an- 
grende til  Gud,  beder  ham,  at  han  snart  maa 
ofre  sit  Liv  for  Zion,  og  han  slutter  sig  paany 
til  Toget.     Pilegrimmene  svnge: 

Fremad,  frem  nu,  min  modige  Fod! 

Fremad,  thi  Tankerne  fare 

længselbevingede  Maalet  imod, 

hastig  som  Fuglenes  Skare. 

Modige  Fod,  snart  Du  vinder  i  Havn, 

Hvilen  os  venter  og  Bod  for  hvert  Savn. 

Rinaldo. 

Vingede  Sanger! 
Bebuder  Din  Røst 
Synderens  Anger 
en  naaderig  Trøst! 

Med  Sang  drage  Pilegrimmene  videre,  gjennem 
Kløfter,  opad  Skraaninger,  nedad  i  Dalene.  Da 
lyder  Peter  Eremits  Stemme : 

Løft  højt  Dit  Hoved,  Rorsmand,  stands! 
Se  Zions  Stad  i  Solens  Glans! 
Dit  Maal  er  naaet!    Jerusalem! 

Hvor  mylrer  da  ikke  den  vrimlende  Skare! 
Hvor  føler  man  ikke,  at  de  se  Jerusalem!  Atter, 
atter  udbryde  de:  „Jerusalem!  Jerusalem  !'•  Ma- 
lerisk ligger  den  dér  i  Solens  Glans,  medens 
Korsfarerne  med  Taarer  og  med  Begejstring 
kysse  den  hellige  Jord.  Peter  Eremits  dj'be, 
alvorlige  Røst,  som  altid  klinger  igjennem,  sty- 
rende Mængden,  synger  da: 

„Løft  højt  Dit  Banner,  Rorsmand,  grib  Dit  Sværd! 
Drag  nu  til  Kampen  mod  de  Vantros  Hær!" 

Og  med  Begejstringens  Ild  gaa  de  frem  til 
Kamp  og  Sejer:  „Jerusalem!  Jerusalem!  Vort 
Maal  er  naaet!     Hosianna!'' 

Du  vil  forstaa,  at,  naar  Musikken  i  det  Hele 
har  den  Fordel  at  eje  en  vis  Ubestemthed  i  den 
Forstand,  at  man  let  kan  lægge  Noget  ind  deri, 
som  maaske  ikke  er  der,  saa  gj ælder  navnlig 
dette  ogsaa  i  „Korsfarerne''.  Du  vil  se,  at  dette 
Motiv  er  ganske  sjældent  rigt  i  Symbolik.  Som 
det  her  gik  Rinaldo,  saaledes  gaar  det  ethvert 
Folk,  ethvert  Individ,  der  har  en  Aandens  Mis- 
sion. Som  Korsfarerne  slæbte  sig  igjennem  ør- 
kenens tunge,  hede  Sand,  saaledes  maa  enhver 
Aandens  Ridder  gjøre  det.  Troen  paa  hans 
Missions  Sandhed  maa  bringe  ham  fremad,  ind- 
til han  endelig  naar  det  Punkt,  da  al  denne 
Verdens  Herlighed  aabenbarer  sig  for  ham;  den 
lokker  ham,  den  daarer  ham;  da  gjælder  det,  om 
han  igjennem  Kogleriets  fængslende  Toner  kan 
høre  Korsfarersangen  og  kan  istemme  den  paany, 
paany  drage  fremad,  angrende  søge  Guds  Naade 
og  endelig  vinde  mod  det  Jerusalem,  hvorefter 
han  har  higet,  og  hvortil  hans  inderste  Attraa 
stod.    —    Hvis  Du   nu  kjender  Noget  til  Gade, 

vil  Du  vide,  at  ligesom  hele  Afdelingen  med 
Fristelserne  var  henrivende  poetisk  og  fuld  af 
den  mest  glimrende  Fantasi,  saaledes  vare  de 
andre  Partier  besjælede  af  en  Alvor  og  Højhed, 
en  Tro  og  Kraft,  som  frembringer  et  storslaaet 
Resultat.  —  Som  jeg  i  denne  korte  Skildring  har 
søgt  at  give  Dig  et  Indblik  i  dette  Kunstværk, 
saaledes  opfattede  jeg  det  strax.  Det  fyldte  mig 
levende,  og  jo  mere  det  tiltalte  mig,  desto  mere 
beklagede  jeg,  at  jeg  ikke  i  sin  Tid  havde  over- 
taget det  smukke  Hverv  at  skrive  Texten.  — 

Din  Moder  var  naturligvis  meget  opfyldt  af 
det  Store  i  Kompositionen;  men  hele  anden  Af- 
deling generede  hende;  „man  kan  dog  aldrig 
blive  fri  for  at  komme  i  Kast  med  dette  Sanse- 
lige." Med  det  rette  Blik  for  Din  Moders  In- 
dividualitet vil  Du  godt  kunne  forstaa,  at  det 
maatte  være  saaledes.    —  —  —  —  —  —  —  — 


Kjøbenhavn,  d.  24de  Februar  1867. 

—  —  —  Jeg  har  været  ude  og  har  spist 
til  Middag  hos  Henriques's  med  mit  sædvan- 
lige Søndagsselskab :  Carl  Bloch,  Juliette 
Price,  Høedt,  Fru  Jerichau,  H.  C.  Ander- 
sen og  dertil  Gade,  som  jeg  iaften  elsker. 
Hvor   er   han  frisk   og  stemningsrig   og  prægtig! 

Han  er  som  en  anden  fornuftig  Mand,  der  for- 
staar  sig  paa  alt  Muligt,  hvad  der  horer  denne 
Verden  til,  og  saa  er  han  tillige  denne  store, 
store  Kunstner.  Efter  Bordet  sad  jeg  længe  og 
talte  med  ham  om  „Korsfarerne".  Han  har  da 
ganske  rigtig  tænkt  sig  dette  Stof  symbolsk  som 
et  Billede  paa  Menneskelivet.  Han  og  jeg  passe 
godt;  der  er  Sympati  imellem  os;  jeg  føler  mig 
ligeoverfor  ham,  som  om  han  var  min  Yen, 
hvem  jeg  kan  sige  Alting.  Hvor  ere  dog  disse 
ægte  Kunstnernaturer  elskværdige ;  men  hvor  ere 
de  tillige  sjældne !  Der  er  ikke  Spor  af  Fordrings- 
fuldhed eller  Affektation  eller  Spræl  af  nogen- 
somhelst  Art  ved  ham.  Selv  Andersen  var 
mig  lidt  uægte  iaften.  Han  kom  dér  med  sin 
mexikanske  Guadeloupeorden  om  Halsen  (Carl 
Bloch  kalder  den  Guano-orden),  og  han  skabede 
sig.  —  Der  var  da  ogsaa  smukke  Damer.  — 
løvrigt  tilbragte  jeg  den  største  Del  af  Aftenen 
med  en  Whist  sammen  med  Carl,  Fru  Jeri- 
chau  og  Gade;  den  var  meget  genial  og  fuld 
af  Distraktion;  Andersen  og  Hø  ed  t  vare  Til- 
skuere ,  og  Andersen  var  nærved  at  faa  ondt, 
da  Fru  Jerichaus  Ærmer  giede  ned,  saa  at 
Chemisen  kom  tils}rne. —  —  —  —  —   — 

Kjsbenhavn,  d.  26de  Februar  1867. 

—  —  —  —  Tak  for  det  Brudstykke,  Du 
sendte  mig  af  H's.  Brev.  Hendes  Bedømmelse 
af  Bergsøes  Bog  [Fra  Piazza  del  Popolo] 
vidner  om  en  næsten  mandig  Opfattelsesevne, 
den  rober  virkelig  Begavelse,  og  jeg  vil  saa  godt 
som  paa  alle  Punkter  kunne  underskrive  den. 
Dertil  har  den  Selvstændighed  og  en  vis  Over- 
legenhed. Naar  Du  oftere  har  spurgt  mig  om 
min  Mening  ligeoverfor  denne  Bog,  saa  ligger 
min  Mangel  paa  Besvarelse  deri,  at  jeg  har  ment, 
jeg  enten  burde  gaa  ind  paa  en  ordentlig  gjen- 
nemført  og  derfor  meget  vidtløftig  Omtale, 
(som  jeg  i  Breve  til  Dig  ikke  havde  videre 
Lyst  til)  eller  ogsaa  burde  jeg  slet  ikke  tale 
derom.  — 

Hovedsynspunktet,  hvorfra  denne  Bog  bør 
ses,  forekommer  mig  at  være  det,  at  den 
er  skreven  af  en  Naturforsker.  Ikke  alene  i 
Gjengivelsen  af  selve  Naturen,  men  ogsaa  i 
Skildringen  af  Mennesker  kommer  dette  Syns- 
punkt til  Anvendelse.  Han  tager  et  Menneske 
under  sit  Mikroskop,  ser  Følehorn  og  det  Hele 
efter  og  gj engiver  da  hvad  han  har  set.  Denne 
Bog  stiller  En  derfor  Meget  lige  ind  paa  Livet, 
som  man  heller  ønskede  mindre  livagtigt.  Dens 
Særkjende  er  en  vis  Naturalisme,  som  meget  be- 

stemt  anviser  dens  Plads  i  den  æstetiske  Verden. 
Exempelvis  vil  jeg  kun  nævne  Dig  Behandlingen 
af  hele  Koleratiden.  Clemens  Petersens 
Kritik  er  uretfærdig  og,  som  H.  H.  meget  rigtig 
bemærkede,  upaalidelig  i  mange  Punkter.  Det 
morer  mig,  at  hun  har  set  hans  store  Fejl  i  Op- 
fattelsen af  Henry  Vernons  Forældre ;  det  er  jo 
en  Folge  af  denne  Fejl,  at  han  aldeles  ikke  har 
kunnet  faa  Syn  paa  Bogens  Hovedfigur  og 
dennes  hele  aandelige  Sammensætning.  Hvad 
Bogens  Komposition  angaar,  er  Bemærkningen 
om  det  kinesiske  Æskesystem  ret  snu  og  farlig, 
fordi  denne  Bemærkning  har  noget  Slaaende;  men 
noget  Andet  er  det  jo,  om  virkelig  Sindrighed 
og  Finesse  i  denne  Henseende  er  uden  Betydning. 
Siger  man:  „En  sindrig  Komposition  er  værdi- 
løs" ,  da  er  det  et  slet  og  ret  Postulat ,  som  i 
høj  Grad  trænger  til  Bevis;  men  dette  Bevis  er 
umuligt.  —  —  Elisa,  jeg  gider  ikke  mere!  Det 
er  virkelig  unaturligt,  at  jeg  skal  sidde  her  og 
skrive  æstetiske  Afhandlinger  til  Dig. 

Kjøbenhavn,   d    28de  Februar  1 867. 

O  Du,  som  fylder  hver  mit  Hjærtes  Tanke, 
hvis  Fred  jeg  mere  agter  end  min  egen, 
hør  denne  Bøn,  som  fra  min  Sjæl  sig  svinger 
til  Dig,  hvem  al  min  Kjærlighed  jeg  skylder. 

Tag  Dig  iagt  for  Nattens  skjønne  Dronning, 

og  husk  hvad  jeg  alvorlig  vil  Dig  sige. 

Hun  er  Dig  naadig,  sidder  ved  Dit  Leje 

og  vaager  over  Dig,  imens  Du  sover; 

men  aldrig  maa  et  Ord  Du  hende  sige. 

Hun  savner  Talens  underfulde  Gave, 

de  høje  Guder  nægted  hende  Ordet; 

naar  da  Du  taler,  og  hun  ej  kan  svare, 

hun  vredes  dybt,  og  Hævnen  hende  lyster. 

Da  vinker  hun  ad  Fantasus,  sin  Søn, 

en  kaad,  uartig  Dreng,  foruden  Naade, 

saa  uberegnelig  som  Vaarens  Vinde. 

Han  flyver  gjennem  Luften  til  Dit  Leje, 

han  hvisker  Dig  i  øret,  til  urolig 

Du  kaster  Dig  foruden  mindste  Hvile. 

Snart  er  han  mild,  indsmigrende  og  kjærlig, 

Snart  skrækker  han  Din  Sjæl  med  vilde  Syner, 

og  Nattens  stolte,  tankefulde  Dronning 

forlyster  sig  ved  Sønnens  kaade  Lege. 

Se,  derfor  maa'  Du  lyde  nu  mit  Raad 

og  tro  hvad  mig  min  Dæmon  har  fortalt. 

Ej  med  det  mindste  Ord,  den  mindste  Tanke, 

maa  Du  forstyrre  Nattens  Herskerinde; 

thi  tavs  og  mørk  hun  sidder  ved  Dit  Leje, 

og  vogter  paa  Din  Fred,  imens  Du  sover. 

Alene  hun  vil  have  Lov  at  tænke, 

at  drømme  om  den  underfulde  Lykke, 

da  hendes  Kjærlighed  sig  rigt  udfolded 
i  hendes  Son  og  Glæde:    Fantasus.  — 

Kjobenhavn,  d.  27de  Mart-   1 86-. 

Jeg  har  haft  en  Kamp  med  Carl  Bloch 
paa  et  Par  Timers  Tid,  og  nu  skal  Du  høre 
hvorom.  Jeg  kommer  op  til  ham,  og  han  staar 
og  maler  paa  Kristus,  der  fristes  af  Djævelen. 
I  Lukas"  Evangelium  fortælles,  hvorledes  Djævelen 
førte  Kristus  op  paa  et  højt  Bjerg  og  viste  ham 
al  Verdens  Herlighed  og  sagde  til  ham,  at  dette 
vilde  han  give  ham,  hvis  han  vilde  falde  ned  og 
tilbede  ham.  Da  svarede  Kristus:  „Vig  bort  fra 
mig,  Satan!  Thi  der  staar  skrevet:  .,Du  skal  til- 
bede Herren  Din  Gud  og  tjene  ham  alene."'"  Her 
er  Momentet.  ^  Kristus  staar  paa  Bjærget  midt 
i  Billedet.  Det  er  Morgen.  Solen  staar  op  bag- 
ved, og  bag  Kristus  ses  Myriader  og  Engle- 
hoveder,  fortabende  sig  i  Glansen.  I  Forgrunden 
styrter  nu  Satan  ned  i  sin  Afgrund  til  sit  Rige. 
—  Denne  Satan  gjaldt  Kampen.  Carl  Bloch 
havde  malet  ham  som  en  ganske  snurrig  Tingest. 
Nærmest  Tilskueren  hans  Fod;  tilbagebøjet,  med 
den  ene  Arm  skyggende  for  Ansigtet,  saa  at  kun 
Øjnene  (de  kloge,  lynende  gale,  seende  op  mod 
Kristus)  og  Overhovedet  kom  tilsyne,  styrter  han 
ned.      Legemet  er  blottet;   hæslige  Former  i  sæl- 

somme    Forkortninger    gave    næsten    Indtryk    af 
noget  Dyrisk,  saa  meget  mere  som  et  Par  vældige 
Vinger  (ørnevinger)    skøde    sig    ud   fra    Ryggen. 
Det  var   som   en  Blanding  af  en  Drage,    en  Abe 
og  et  Menneske.     Carl  var  meget  glad  derover, 
fandt,    at   disse   Yinger   gjorde   prægtig  malerisk 
Virkning,   etc.      Jeg  saå   det  ordentlig   igjennem, 
derpaa  erklærede  jeg,   at  jeg  fandt  det  Hele  slet, 
og    nu  begyndte   jeg    en    længere    Tale    til    stor 
Forbavselse  for  Hr.  Skuespiller  Schneider,  der 
tilfældigvis   var   deroppe.      Resultatet  var  en  fuld- 
stændig   Sejer,    alt  Vrøvlet    blev    slettet    ud,    og 
mine  Ideer  bleve  fixerede.     Billedet  blev  da  saa- 
ledes:  Satan  er  en  Person.    Læser  man  i  Evan- 
geliet faar  man  Indtryk   af  en  saadan.      Han  har 
ikke   Vinger.      To   Personer,    Kristus    og    Satan, 
staa  ligeoverfor  hinanden  —  ellers  er  desuden  en 
virkelig     Modsætning     umulig.       Idet    Satan    nu 
styrter  ned,  idet  han  selv  vil  vige,  synker  Jorden 
under  hans  Fødder,  Klippen  styrter  før  ham,  Af- 
grunden  aabner   sig,    der   bliver  tomt,  hvor  han 
stod:    et  Hul,    og  han  svøber  sig  i  en  Sky,  i  et 
folderigt  Gevandt,  som  han  samler  om  sig,  halvt 
Stof  og   halvt   Taage.      Dette  Motiv  forekommer 
mig  meget  morsomt.      Ligesom  Satan  kan  svøbe 
sig  i  Morgenens  Taage  som  i  en  Kappe,  saaledes 
kan   hans  Kappe  blive  Taage,   ligesom  man  kan 

tænke  sig,  han  selv  kunde  blive  det.  Dér  styrter 
han  ned,  han,  Mørkets  Aand.  —  Hvilken  prægtig 
Modsætning  giver  ikke  denne  mørke  Forgrund 
med  Afgrunden,  Taagen  og  Satan  til  Kristus 
deroppe  i  Morgenglansen!  Natten  viger  for 
Lyset.  Lyset  og  Mørket  have  kæmpet,  nu  flygte 
Taagerne.  Og  hvilken  Romantik  i  disse  sønder- 
revne Bjærgmasser!  Hvilket  Spillerum  for  Fan- 
tasien i  den  Maade.  hvorpaa  han  falder!  Kristus 
staar  i  Glansen,  høj  og  slank,  med  Haanden  ud- 
strakt: „Vig  bort,  Satan!'",  og  Satan  viger  lige- 
som den  Plads,  hvorpaa  han  stod:  selve  hans 
Spor  udslettes.   — —  —  — — 

Kjobenhavn.  d.  7de  April  1867. 

Jeg    gaar    næsten    hver    Aften 

med  C  a  r  1  B 1  o  c  h ,  og  vi  skjænke  hinanden  den 
fuldeste  Fortrolighed.  Da  tale  vi  næsten  altid 
om  Kvinden,  om  Kjærligheden,  om  Døden.  Disse 
Samtaler  ere  egentlig  den  største  Glæde  for 
mig  i  dette  kjobenhavnske  Liv,  hvor  jeg  nu  føler 
mig  fremmed,  fordi  ..jeg  kalder  det  ikke  at  leve, 
naar  jeg  ikke  lever  med  Dig."    —    —    —   —  — 

Kjobenhavn.  d.  9de  April   1867. 

Endnu  idag  jeg  ventet  har  forgjæves. 
Hvor  har  jeg  ventet  dog  i  disse  Dage: 

Hvergang,  naar  Tiden  kom,  jeg  kunde  haabe, 

at  Du  et  kjærligt  Ord  mig  vilde  sende 

—  som  Duggen  liflig  efter  Længslens  Hede  - 

sad  jeg  saa  tavs,  og  spændt  jeg  lytted  efter, 

om  ikke  Portens  Klokke  vilde  ringe, 

om  ej  den  lille  Piges  Trin  jeg  horte, 

naar  hun  med  Træsko  sig  paa  Trappen  skyndte, 

naar  paa  min  Dør  hun  banked,  naar  hun  rakte 

mig  Brevet  med  en  vis  undselig  Smilen, 

fordi  hun  aner,  hvad  det  er  hun  bringer. 

Saa  var  min  Drøm  i  denne  Nat  forgjæves: 

Jeg  drømte,  at  et  lille  Brev  man  bragte, 

det  var  fra  Dig,  men  Seglets  „E"  var  brækket, 

og  Brevet  aabent  var.     Hvad  vilde  det  sige? 

Jeg  tænkte  mig  imorges,  at  Du  sendte 

mig  Brev,  som  Alle  gjærne  kunde  læse, 

fordi  det  ikke  gjemte  noget  Udtryk 

for  Det,  som  ene  Du  og  jeg  maa  vide; 

og  med  et  saadant  Brev  var  jeg  fornøjet. 

Nu  fik  jeg  intet,  og  jeg  er  urolig; 

jeg  tænker  mig,  Du  ligger  syg  og  ene 

og  længes  efter  mig  —  ja,  Du  maa  længes, 

det  er  mig  dog  en  Trøst  at  vide  dette. 

Har  Du  forglemt  mig,  har  Du  helt  udslettet 

den  Tanke,  at  jeg  her  maa  gaa  og  lide' 

Min  Elskede!     Jeg  kan  ej  længer  vente, 

jeg  mangler  Kræfter  til  at  døve  Sorgen. 

Du  véd  jo,  jeg  er  heftig,  fuld  af  Higen, 

om  end  jeg  synes  kold  som  Sten  og  rolig. 

O,  gaves  der  en  Sovn  foruden  Drømme, 

jeg  vilde  sove,  indtil  Du  mig  vakte! 

O,  gaves  der  en  Drik,  som  kunde  slukke 

Bevidsthed,  Tvivl  og  alle  mine  Tanker, 

jeg  vilde  tømme  den  i  fulde  Skaaler! 

Jeg  er  saa  sorgfuld,  som  jeg  skulde  græde; 

men  Taarerne  har  dukket  sig  i  Sjælen, 

og  hver  en  Følelse,  som  Sjælen  ejer, 

har  drukket  Taarens  salte,  bitre  Vande, 

saa  alt  mit  Indre  tørster,  smægter,  tørster. 

—  Bryd  Dig  dog  ikke  om  hvad  her  jeg  skriver; 

snart  vil  Du  dog  vel  sagtens  Dig  forbarme, 

snart  siger  Du  mig  vel,  at  Du  mig  elsker, 

og  jeg  kan  atter  finde  Fred  og  Hvile.  — 

Pinsedag   1867. 

Ja,  det  er  sandt:  Ingen,  ikke  en  Eneste 
blandt  Menneskene,  uden  Du,  véd,  hvorledes  jeg 
er,  og  omvendt  er  jeg  dog  den  Eneste,  der  til- 
bunds kjender  Dig,  ud  og  ind,  i  Stort  og  Smaat. 
Ofte  er  jeg  saa  opfyldt  af  denne  Tanke,  saa  in- 
derlig taknemmelig  over,  at  vi  helt  have  overgivet 
os  til  hinanden.  Hertil  hører  en  stor  Kjærlighed. 
Der  er  dog  en  rig  Trøst  i  at  eje  et  Men- 
neske,  som  helt  kjender  os,   hvem  vi  kunne  sige 

det  Allerlønligste,  og  at  dette  Menneske  elsker 
os.  Kjærligheden  har  givet  os  Syn  paa  hinanden, 
denne  Kjærlighed,  som  „fordrager  Alt,  tror  Alt, 
haaber  Alt".  Kjærligheden  er  dog  ikke  blind, 
den  ser  maaske  allerskarpest,  om  den  end  aldrig 
ophorer  at  være  Kjærlighed.  Min  Elskede!  Idag 
paa  Pinsefesten,  paa  Aandens  Festdag,  ville  vi 
være  ret  taknemmelige  for  denne  Skat,  vi  eje  i 
Kjærligheden  til  hinanden.  Gud  give  os,  at  den 
hellig  Aand  maa  fylde  os  mere  og  mere,  bo  og 
bygge  hos  os!  Langt,  langtfra  ere  vi  gode.  Og 
dog  kan  Du  have  Ret  deri,  at  jeg  virkelig  lige- 
overfor Dig  er  god.  Guds  Xaade  har  givet  mig, 
at  jeg  kun  kan  være  god  imod  Dig.  Intet  gjør 
et  Menneske  god  som  Kjærligheden.  Intet  kan 
som  den  besejre  alt  det  Smaalige,  alt  det  Selviske. 
Aandens  Ild,  som  ulmer  deri,  bringer  Lys  og 
Varme.  Ja,  jeg  foler  det  klart  idag  —  som  da 
næsten  altid  —  at  det  er  Livets  Maal:  at  kunne 
leve  i  Kjærlighed,  i  denne  Kjærlighed  mellem  To, 
hvor  den  Ene  giver  sig  helt  hen,  for  at  modtage 
den  Anden.  —  Men  hertil  hører  megen  Aand. 
Aanden  er  det,  som  bringer  Kjærligheden  til  at 
fordrage,  tro,  haabe,  Aanden  er  Solen,  som  gjør 
det  Mørke  lyst,  som  vækker  Blomster  og  Duft, 
hvor  der  vilde  være  hæsligt  uden  den!  —  Min 
esæn    Elskede!     Gud    ske    Lov,    at    Du    er    det! 

Hvilket  kjedsommeligt  Liv,  naar  vi  ikke  havde 
fundet  hinanden!  Al  den  anden  Kjærlighed,  som 
vi  da  maaske  kunde  have  bragt  ind  i  vort  Levned, 
hvor  er  den  farveløs  og  kold  mod  denne  Kjær- 
lighed mellem  To,  der  kjende  hinandens  lønligste 
Længsler.  — 

Naar  vi  ere  hos  hinanden,  da  er  det  dog, 
som  om  Verden  blev  en  Rosenhave,  hvor  Luften 
var  mild  og  krydret  og  skær,  og  hvor  alle  Fugle 
sang  om  Glæde.  Idag,  da  jeg  var  i  Kirke, 
maatte  jeg  tænke  paa  hvad  vi  To  dog  have 
naaet  i  disse  Aar;  jeg  maatte  med  Tak  huske 
derpaa.  —  Hvilken  uhyre  Udvikling  i  vort  For- 
hold! Er  det  ikke  ogsaa  Dig,  som  om  den  hellig 
Aand  har  været  med  os?  —  Saa  ville  vi  da  være 
ret  taknemmelige  mod  Gud,  ydmyge  ville  vi 
være,  fordi  vi  erkjende,  at  saa  vidt  ere  vi  ikke 
komne  ved  egen  Hjælp ;  men  den  hellig  Aand 
har  hørt  vor  Bon  om  Lægedom  for  vor  Længsel, 
om  Havn  i  den  sande  Kjærligheds  Arme.  Og 
saa  ville  vi  vedblive  at  bede  den  hellig  Aand 
være  med  os,  at  hans  Panser  dækker  vort  Bryst 
mod  alle  Verdens  Pile,  at  der  maa  være  lyst  Fred 
over  dette  Panser,  at  ingen  Tvivl  kan  trives  der- 
indenfor.  Vi  ville  hjælpe  hinanden  til  at  blive 
gode  og  troende  Mennesker,  vi  ville  holde  Højtid 

med  hinanden  og  bede  med  hinanden,  at  Gud  og 
hans  Aand  hver  Dag  maa  bo  i  vort  Hus. 

Din 

Frederik. 

Da  Frederik  denne  Sommerferie  var  hjemme, 
følte  han  sig  lidt  stærkere;  hans  Helbred  havde, 
om  end  kun  svagt,  dog  bedret  sig  noget.  I 
Slutningen  af  September  tog  jeg  med  ham  til  St. 
Jorgensgaard ,  vi  besøgte  Hornemans  og  til- 
bragte nogle  dejlige  Efteraarsdage  dér,  og  vi 
gjensaå  alle  de  kjære  Steder.  Derfra  toge  vi  til 
Kjøbenhavn,  hvor  jeg  saa  forblev  den  Vinter  i 
Moders  Hus  indtil  Begyndelsen  af  Februar  68, 
da  jeg  tog  til  Jylland  i  Besøg  hos  mine  Venner, 
Biskop  B rammers  i  Aarhus  og  Pastor  Georg 
Brammer  i  Viby,  en  halv  Mil  fra  Aarhus. 
Frederik  skriver  da  til  mig : 

Kjobenhavn,   8de  Febr.  1868. 

—  —  —  —  -  —  Véd  Du  hvad  der  glæder 
mig,  Elisa?  At  jeg  nu  synes  helt  igjennem  at 
føle  mig  som  en  Mand,  langt  mere  end  nogen- 
sinde før.  Ogsaa  i  min  Længsel  efter  Dig  er 
der  nu  kommet  noget  Nyt,  noget  mere  Roligt  og 
Stille ;  jeg  er  ikke  saa  higende,  ikke  saa  ørkesløst 
sværmende,  jeg  har  faaet  Fred.  Vil  dette  nu 
vare  ved,    eller  er  det  kun  forbigaaende ?   -     Vil 

denne  ynglingsagtige  Sværmen  vende  tilbage? 
Umuligt  er  det  ikke.  Dog  tror  jeg,  at  jeg  altid 
vil  faa  mere  Beherskelse  og  Magt  over  mig  selv, 
naar  jeg  nu  er  borte  fra  Dig,  mere  end  før. 
Men  naar  jeg  er  hos  Dig,  vil  jeg  da  atter  være 
som  hidtil?  Ja,  endnu  er  jeg  ikke  kommen 
videre ;  men  den  Tid  kommer  vel  ogsaa,  da  jeg, 
skjønt  jeg  elsker  Dig  lige  højt,  vil  finde  en  anden 
Form  for  min  Kjærlighed,  da  ogsaa  Længselen  i 
sin  gamle  Form  vil  forandres  og  blive  mere 
rolig  og  ægtemandsagtig.  Hvad  vil  Du  da  synes 
om  mig?  Vil  Du  da  sige:  .,Det  var  dog  langt 
bedre  dengang"?  Jeg  tror  det  ikke.  Da  vil 
det  glæde  Dig  at  se,  hvor  stadig  jeg  kan  arbejde, 
og  at  vide  dette,  at  saaledes  arbejder  jeg  kun  for 
Dig,  for  at  Du  kan  have  det  godt.  —  Nu  synes 
jeg  ofte,  Du  maa  have  haft  en  Følelse  af  dette: 
han  bestiller  rigtignok  temmelig  Lidet ;  det  er, 
som  om  han  maa  bruge  al  sin  Tid  til  at  elske 
mig,  og  som  om  han  ikke  kunde  tænke  paa 
Andet.  —  Har  jeg  gjort  Dig  nogen  Sorg  i  denne 
Retning,  saa  tilgiv  mig!  Jeg  har  virkelig  levet  i 
en  Slags  Rus;  men  nu  er  jeg  atter  vaagen. 
Synes  Du  ikke,  jeg  er  ældedes  i  de  Dage,  Du 
har  været  borte?  —  Jeg  er  det. 

Saa   drag  nu   da   kun   bort   fra   mig   og   fra 
Sjælland!     Gud  fører  os  jo,  som  det  er  os  tjen- 

ligst.  Derpaa  maa  vi  tro.  Hans  Velsignelse 
følge  da  os  Begge,  hans  Lys  og  Fred  og  Barm- 
hjærtighed  hvile  over  os!—    —  —  —  —  —  — 

Kjobenhavn.    12te  Febr.  1868. 

—  —  —  —  —  Siden  Du  er  rejst,  Elisa, 
har  jeg  ofte  tænkt  over  vor  Kjærligheds  Natur, 
og  jeg  har  udfundet,  at  naar  man  siger:  „Ven- 
skab er  Kjærlighed  uden  Vinger" ,  saa  kan  man 
endnu  mere  slaaende  sige,  at  Kjærlighed  er  Yen- 
skab med  Vinger,  idet  jeg  nemlig  ved  denne 
Sætning  vil  udtrykke,  at  Sympatien  er  Hoved- 
sagen. Hvad  er  Sympati?  En  Foleise  med  hin- 
anden, en  Medfølelse  for  hinanden.  Har  det  ikke 
ofte  slaaet  Dig,  hvorledes  vor  Følelse  for  Et  eller 
Andet,  vor  Opfattelse  af  det  Samme,  aldeles 
falder  sammen,  hvorledes  vi  se  paa  Yerden  og 
paa  hinanden  med  de  samme  Øjne.  Jeg  anser 
det  derfor  som  meget  urigtigt,  naar  man  har 
sagt,  at  netop  Extremerne  skulle  forenes,  fordi 
Modsætningerne  da  ville  afslibe  hinanden  og 
frembringe  de  smukkeste  Individualiteter.  —  Xej, 
Modsætningerne  ere  tilstrækkelig  tilstede  i  den 
rent  sexuelle  Forskjel,  og  man  ser  jo  ogsaa 
idelig  i  Praxis,  at  individuelle  Extremers  Forening 
er  Individualiteternes  Ruin.  Derfor  glæder  jeg 
mig  bestandig,  jo  mere  jeg  føler,  at  vi  To  have 

en  ret  gjennemgribende  Sympati  i  Forhold  til 
hinanden  og  til  den  hele  Verden  paa  samme 
Tid,  som  jeg  glæder  mig  over  at  finde  Egen- 
skaber hos  Dig,  som  jeg  ikke  har,  hvoraf  jeg 
kan  lære ,  og  hvorved  D  u  vil  kunne  forbedre 
mig.  Din  Menneskekærlighed  er  i  saa  Henseende 
et  godt  Exempel ;  desværre  er  j  e  g  ikke  menneske- 
kjærlig,  jeg  synder  idelig  imod  det  Bud:  „Elsk 
Din  Næste  som  Dig  selv!"  Du  maa  forbedre 
mig,  min  egen  Kjære,  i  denne  Henseende,  som  i 
saa  mange  andre.  Du  maa  gjore  mig  mild  og 
hensynsfuld,  god  og  skikkelig.  Finder  Du  mig 
ikke  kjedelig  idag  og  lidt  docerende?  Jeg  har 
selv  en  Følelse  af  at  være  det.  —  —  —  —  — 
Med  Hensyn  til  mit  Liv  har  jeg  egentlig  ikke 
noget  Videre  at  meddele  Dig.  Jeg  er  saa  godt 
som  altid  hjemme,  gaar  hver  Dag  en  lang  Tur, 
som  oftest  ud  ad  Østerport  og  paa  „den  lille 
Vej",  og  spiser  til  Middag  paa  den  Restavration, 
som  Du  har  indviet  for  mig  ved  at  spise  dér 
med  mig  hin  Dag  i  Efteraaret.  —  Om  Aftenen 
spiser  jeg  som  oftest  i  Nyhavn  hos  Madam  Bar, 
hvor  Du  véd,  man  faar  saa  godt  og  ordentligt 
Smørrebrød.  Endnu  kommer  jeg  for  sent  i  Seng 
—  jeg  lover  Dig,  det  skal  blive  bedre.  —   —  — 

Kjøbcnhavn,  17de  Febr.  1868. 

Min  kjære  Fader! 

Jeg  takker  Dig  for  Dit  venlige  Brev,  som 
jeg  strax  i  denne  Formiddag  vil  besvare.  Du 
maa  ikke  tro  Andet,  end  at  jeg  mange  Gange 
har  mindedes,  at  Du  bad  mig,  da  jeg  rejste,  at 
jeg  nu  lidt  ofte  vilde  skrive  til  Eder;  men  Du 
vil  da  ogsaa  huske,  at  jeg  ikke  ubetinget  lovede 
dette,  men  at  jeg  lovede  at  skulle  skrive,  naar 
jeg  virkelig  kunde  melde  Noget.  Jeg  havde 
nemlig  allerede  dengang  en  Følelse  af,  at  jeg 
vendte  tilbage  til  et  Liv  med  en  hél  Del  Sorger; 
og  under  saadanne  Omstændigheder  vil  jeg  ikke 
skrive  —  enten  maatte  jeg  nemlig  da  forstille 
mig,  eller  ogsaa  maatte  jeg  lade  Eder  dele  mine 
Besværligheder,  og  ingen  af  Delene  synes  mig 
rigtigt.  — 

Det  er  en  fortvivlet  Stilling  saaledes  at  gaa 
hen  uden  at  kunne  faa  det  Allermindste  at  be- 
stille; og  jeg'  er  foreløbig  kommen  til  den  Er- 
kjendelse,  at  hvis  jeg  kun  var  juridisk  Kandidat, 
kunde  jeg  lige  saa  godt  gaa  hen  og  lægge  mig 
til  at  do  af  Sult.  —  Nu  har  jeg  med  det  største 
Besvær,  ved  de  forskjellige  æstetiske  Bidrag,  jeg 
har  leveret  hist  og  her,  kunnet  tjene  hvad  jeg 
spiser;  men  min  økonomiske  Stilling  i  Øjeblikket 
er  meget  daarlig. 


314 

Hvis  Du  da  for  ganske  kort  Tid  siden  havde 
sendt  mig  et  Brev  som  det,  jeg  idag  har  mod- 
taget, vilde  jeg  være  bleven  meget  bedrovet  over 
at  maatte  nodes  til  at  sende  Dig  et  Svar,  som 
var  aldeles  trøstesløst,  ikke  alene  med  Hensyn  til 
Nutiden,  men  ogsaa  med  Hensyn  til  Fremtiden. 
—  Det  Ord  har  imidlertid  vistnok  megen  Sand- 
hed, at  „naar  Nøden  er  størst,  er  Hjælpen  nær- 
mest". —  Netop  i  disse  Dage  har  jeg  nemlig 
begyndt  en  Virksomhed,  hvoraf  jeg  baade  kan 
vente  mig  Gavn  og  Glæde.  Blandt  de  forskj el- 
lige  Skridt,  jeg  har  foretaget  mig  for  at  opdrive 
Arbejde,  var  da  ogsaa  det,  at  jeg  henvendte  mig 
om  Beskæftigelse  ved  „Berlingske  Tidende".  Jeg- 
antog  det  muligt,  at  jeg  maaske  engang  kunde 
blive  ansat  dér.  Nu  er  denne  Mulighed  indtraadt, 
og  jeg  har  begyndt  min  Virksomhed  som 
æstetisk  Medarbejder  ved  dette  Blad.  Du  vil 
indse,  det  er  en  Lykke  at  opnaa  en  saadan 
Plads.  Kun  i  tre  Blade  kan  der  jo  egentlig  være 
Tale  om,  at  man  med  Tilfredsstillelse  kan  arbejde, 
og  Du  kan  tænke ,  at  der  i  Tider  som  disse  er 
stor  Rift  om  en  Plads,  hvor  man  dels  har  megen 
Indflydelse  0g  dels  efterhaanden  kan  danne  sig 
en  god  og  sikker  Stilling,  naar  man  opfylder 
sine  Pligter.  —  Da  man  naturligvis  ikke  kan  for- 
lange, at  Etatsraad  Knudsen  (Redaktøren)  saa- 


315 


dan  uden  videre  kan  antage  et  ham  aldeles  ube- 
kjendt  Menneske,  er  min  Stilling  jo  endnu  af  en 
ganske  foreløbig  Karakter.  Jeg  kan  ikke  have 
nogen  Mening  om,  hvorlænge  dette  vil  vare; 
men  jeg  er  allerede  meget  lykkelig  og  taknem- 
melig over  ..at  have  faaet  Foden  ind''.  —  I  de 
nærmeste  Dage  vil  Du  vistnok  altsaa  kunne  læse 
et  Par  af  mig  indleverede  Anmeldelser.  —  Jeg 
maa  jo  under  disse  Omstændigheder  arbejde 
meget;  men  Intet  er  mig  kjærere.  Det  er  mig 
dog  nu,   som  om  det  dages.   —  —  —  —  —  — 

Kjøbenhavn,  23de  Februar  1868. 

(Til  mig.) —  —  —  Du  skriver  mig  til,  at 

Du  er  bleven  Avislæser,  og  i  forrige  Brev  sagde 
Du  mig,  at  Alt,  hvad  jeg  skrev,  havde  Interesse 
for  Dig  —  ligemeget  hvad  det  var.  Saa  vil  jeg 
da  lade  Dig  vide,  at  Du  imellem  kan  læse  Et  og 
Andet  af  mig  i  „Berlingske  Tidende".  I  Onsdags 
havde  jeg  deri  skrevet  Anmeldelser  af  Jung  Stil- 
ling og  Pascal.  For  den  Mulighed,  at  Du  ikke 
skulde  have  Avisen ,  sender  jeg  Dig  den  her. 
Om  et  Par  Dage  kan  Du  læse  en  længere  An- 
meldelse af  mig  om  Dr.  Schleisners  inter- 
essante Bog:  „Skindød  og  Død".  I  „Illustreret 
Tidende'"  paa  Søndag  leverer  jeg  en  lang  Bio- 
grafi af  Theophilus  Hansen.      Du  vil   altsaa 

forstaa,  at  jeg  har  haft  Meget  at  bestille  i  sidste 
Uge.  Saadanne  Arbejder  tage  lang  Tid.  Men 
det  er  bedst  for  mig  i  alle  Henseender  at  have 
anstrængende  Arbejde.  Dette  er  et  godt  Middel 
til  at  bringe  Længselen  til  Ro,  og  det  kan  vel 
gjøre  En  noget  kraftigere,  end  man  af  Naturen 
er.  -  -  Jeg  er  jo  af  Naturen  en  Drømmer,  en 
Sværmer!  —  —  —  Det  falder  mig  altid  vanske- 
ligt at  have  med  saadanne  Arbejder  at  gjøre; 
men  naar  det  da  kommer  til  Stykket,  finder  jeg 
Glæde  og  Trøst,  ja,  Oplivelse  i  ethvert  alvorligt 
Arbejde.   —  —  —  ■ —  —  —  — —  —  — 

27de  Febr.  68. 

— —  —  —  Saa  jeg   kommer  altsaa 

til  at  savne  min  kjæreste  Læser x),  min  Ene,  som 
Kierkegaard  taler  om,  jeg  kan  endog  sige: 
min  Eneste.  Jeg  vil  da  fortælle  Dig,  at  jeg 
mere  og  mere  bliver  en  ren  Polyhistor;  som  Du 
saå  af  hvad  jeg  sendte  Dig,  har  jeg  været  Teo- 
log, igaar  var  jeg  Mediciner  i  næsten  4  lange 
Spalter,  idag  er  jeg  Jurist  (., Ugeskrift  for  Rets- 
væsen") imorgen  er  jeg  Æstetiker  og  iovermorgen 
er  jeg  Kunsthistoriker. 


*)  „Berlingske  Tidende"  holdtes  nemlig  ikke  i  Huset,    hvor 
jeg  var. 

„Jeg  skriver  Stort,  og  jeg  skriver  Smaat, 

og  Alting  skriver  jeg  lige  godt.'" 
Jeg    tænker   mig   da   i   Fremtiden,    naar  jeg  har 
Dig  inde  i  Stuen  ved  Siden  af,    kommer  jeg  ind 
til  Dig  og  giver  Dig  et  lille  Uddrag  —  Dig  alene 

—  af  hvad  jeg  har  læst,  meddeler  Dig  et  eller 
andet  lille  Træk,  som  ret  betegner  den  Forfatter, 
jeg  har  studeret.  Som  Du  véd,  har  jeg  nu  i  sex 
Timer  læst  Jung  Stilling.  Kom  hen  til  mig,  saa 
skal  jeg  fortælle  Dig  Noget,  som  ret  ligner  ham. 

—  Han  ligger  paa  sit  Dødsleje,  og  da  kommer 
hans  næstældste  Datter  ind  til  ham  og  beder 
ham,  at  han  og  hans  tidligere  afdøde  Hustru 
ville  bede  til  Gud  for  deres  Efterladte.  —  Denne 
Anmodning,  synes  mig,  ligner  lidt  de  religiøst 
overspændte  Damer.  —  Da  svarer  Stilling:  ....Ja, 
vi  maa  nu  først  se ,  hvordan  Skik  og  Brug  er  i 
Himlen,  saa  skal  vi  nok  bede  for  Jer."''  — 

Medens  jeg  nu  havde  været  ude,  agtede 
Fru  Jerichau  at  besøge  mig;  hun  har  malet 
en  hel  Del  af  her  paa  et  Stykke  Papir  om,  at 
jeg  skal  komme  til  Middag  der  idag  og  hjælpe 
hende  med  en  Mængde  Arrangements  til  en  Maske- 
rade paa  Mandag.  Jeg  er  fortvivlet  derover,  har 
ikke  Lyst  eller  Tid  til  Noget  af  den  Slags,  og 
dog  kan  jeg  vel,  naar  det  kommer  til  Stykket, 
ikke  blive  fri   for  at  være  med.   —  Nej ,    det   er 


3i8 


ikke  et  Tilfælde,  tit  jeg  har  faaet  dette  Fred  i 
mit  Navn;  jeg  vil  og  maa  have  Fred,  hvis  jeg 
skal  trives.     Ingen  Uro,  intet  Vrøvl!  *) — 

Kjobenhavu,    1 6de  Marts   68. 

—  —  —  Nu  har  jeg  den   hele  Dag, 

bogstavelig  talt,  ikke  aabnet  min  Mund  med  ti 
Ord;  saa  maa  jeg  da  iaften  ty  til  Dig,  for  at  jeg 
nu  ikke  om  en  Timestid  skal  gaa  i  Seng  som 
en  Stum.  Hvorledes  min  Dag  da  er  gaaet?  Op 
imorges,  spist  Frokost,  gaaet  Tur  i  1V2  Time, 
hjem  og  læst  til  Kl.  5,  spist  til  Middag,  lige  hjem 
igjen  og  læst  til  7,  ud  at  spasere  en  halv  Time, 
atter  læst  —  saa  skriver  jeg  dette  Brev,  bringer 
det  paa  Posthuset  og  gaar  derpaa  i  Seng.  — 
Naa,  og  saa  skulde  Du  jo  desuden  vide  hvad 
jeg  har  læst  idag.  —  En  stor  Bog  om  Bellmann 
af  Prof.  Li  unggreen   i  Lund.    —  —  — -  —    — 

—  —  —  Har  Du  ikke  undertiden  en  Følelse 
af,  at  selve  Kjærligheden,  Sindet  mod  hinanden, 
er  en  rén  Xaadegave,  en  Gave,  som  ikke  kan 
bevares  uden  Guds  og  hans  Aands  Hjælp,  en 
Gave,  som  idelig  maa  fornyes  for  at  kunne  be- 
staa?      Vi    love    hinanden    Kjærlighed    i    Troen 


*)  Frederik  skrev  en  Prolog,    som  ved  Maskeraden  frem- 
sagdes af  Fru  Jerichau.    Prologen  findes  blandt  Digtene. 

paa,  at  Gud  vil  give  os  hvad  vi  love  hinanden. 
Jeg  véd,  at  Du  ofte  har  syslet  med  Tanken  om, 
hvorvidt  det  overhovedet  var  muligt  at  love 
Kjærlighed.  Alen  kommer  det  til  Stykket,  at 
Loftet  skal  gives,  da  glemme  vi  ganske  denne 
Tanke,  fordi  vi  ere  saa  fyldte  af  Troen  paa  den 
Kjærligheds  Magt,  vi  føle  saa  stærkt  i  Øjeblikket: 
„Denne  Kjærlighed  kan  ikke  svigte".  —  Nej, 
naar  Gud  vil  bevare  den;  han  kan  bevare  den 
i  samme  Styrke  gjennem  hele  Livet  som  i  hint 
første  øjeblik,  da  dens  Hjærte  banker  i  Salighed 
og  dens  Blik  funkler  i  Glæde  og  sej  enigt  Lys. 
Men  han  er  ogsaa  nødvendig,  naar  vi  virkelig  i 
Sandhed  skulle  kunne  love.  Altid  maa  vi  dog 
havne  i  Gud!  Intet  ere  vi  af  os  selv,  og  Intet 
formaa   vi  ved   os   selv.    —    —   — — 

Kjobenhavn,   24de  Marts  68. 

—  —  Har  jeg  fortalt  Dig   om 

Dorphs  Billede  til  Udstillingen  iaar?  Det  er  et 
Motiv  fra  Klitterne ;  man  ser  kun  Sand,  Marehalm 
opad  Skrænterne  og  det  store  aabne  Hav  i  Bag- 
grunden. Mellem  disse  Skrænter  slynger  sig  en 
sandet  Vej,  og  her  have  tre  Smaapiger  gaaet 
deres  jævne  Gang  fra  Skole.  De  have  lejret  sig 
i  Sandet  —  og  lave  Have.  Midt  i  det  store, 
golde  Øde   have  de   med  Finerrene  indkredset  en 


320 

lille  Runddel  i  Sandet,  og  her  plante  de  nu  Blom- 
ster, nogle  snurrige,  kortstilkede  Fyre  i  alle  Slags 
Farver.  Foran  ser  man  Haven  „fra  igaar''  : 
Blomsterne  ere  visne,  Indhegningen  utydelig.  De 
sidde  alle  Tre  meget  alvorlige,  som  om  de  for- 
rettede en  højst  betydningsfuld  Handling.  — 
Naar  jeg  nu  i  det  Hele  taget  har  følt  mig  meget 
tiltalt  af  dette  Motiv,  fordi  det  synes  mig  fint 
tænkt  og  fuldt  af  Poesi,  saa  har  den  Omstændig- 
hed dog  maaske  ogsaa  været  medvirkende  til  at 
vinde  mit  Hjærte,  at  den  ene  af  Smaapigerne  i 
Udtrykket  minder  mig  om  Dig.  —  Og  er  Du 
virkelig  ikke  ogsaa  saadan  en  Pige,  som  laver 
Have  i  min  lidt  sandede  og  golde  Tilværelse?  — 


Kjobenhavn.   29de  April  68. 

—  —  —  —  Paa  Fredag  skal  Orla  Leh- 
mann have  stort  Bal.  300  Gjæster  skulle  spise 
i  Riddersalen  paa  Frederiksberg  Slot,  Alle  skulle 
sidde  tilbords  paa  højryggede  Stole,  stort  Orkester 
skal  spille  under  Maaltidet,  kort  sagt:  det  skal 
være  kongeligt.  Alt,  hvad  Kjøbenhavn  ejer  af 
Storhed,  skal  med:  alle  Berømtheder,  Ministeriet, 
Corps  diplomatique  og  Gud  véd  hvad.  —  —  — 

2den  Maj. 

—  —  —  —  —  Saa  igaar  Aftes  ankom  jeg 
Kl.  9  til  Frederiksberg  Slot  til  Orla  Lehmanns 
glimrende  Bal.  Værten  stod  netop  ved  Døren,  da 
jeg  kom ;  han  førte  mig  ind  i  Selskabssalen  lige  i 
Armene  paa  Mads  Pagh  Bruun,  med  hvem  jeg 
fik  mig  en  Samtale.  —  Der  var  jo  en  Masse  af 
mine  Bekj endte,  og  jeg  følte  mig  strax  meget 
vel  tilpas.  Inden  Bordet  dansede  jeg  saa  godt 
som  ikke,  men  gik  omkring  og  smaasnakkede 
og  saå  paa  den  prægtige  Sal,  fuld  af  smukke 
Malerier,  af  de  skjønneste  Planter  og  af  en 
Masse  smukke  og  glade  unge  Damer,  blandede 
med  Herrer,  som  gjennemgaaende  udmærkede 
sig  ved  karakteristiske  og  intelligente  Ansigter 
—  alt  Dette  glimrende  betyst.  Maaltidet  var 
rigt,  navnlig  med  Hensyn  til  Vinen.  —  Jeg  havde 
Frøken  S.  tilbords,  en  meget  rar  og  naturlig 
Pige  (fra  Landet).  Vi  befandt  os  godt  og  lige- 
frem sammen.'  Men  nu  kommer  det  Værste, 
min  egen  Elisa!  Fru  B.  havde  hele  Aftenen  vist 
mig  en  vis  Opmærksomhed ;  nu  efter  Bordet  kom 
vi  sammen  og  vare  for  Fremtiden  uadskillelige. 
Jeg  var  under  de  følgende  Danse  stadig  hendes 
Herre ;  Alle  bestormede  hende,  men  hun  svarede 
dem:  „Nej,  han  er  min  Herre."  Hun  danser 
ganske  ualmindelig  godt,    med   en   stor  Sans  for 

hvad  der  ligger  i  Musikken,  rytmisk  og  let.  Da 
vi  havde  danset  første  Gang ,  sagde  hun  til  mig, 
at  jeg  rigtignok  var  ganske  sjælden  med  Hensyn 
ti!  Dans,    og   da   hendes   Mand  kom   hen  til  os, 

sagde  hun  til  ham:   „Som  han  danser!'" 

Bliver  Du  nu  jaloux?  Jeg  tror  det  ikke,  og  Du 
har  saamænd  heller  ingen  Grund  dertil.  Kl.  31  2 
kom  jeg  hjem,  lagde  mig  med  en  Cigar  paa  min 
Sofa  og  tænkte.    —    —   —    —  —  —  —  —  — " 

Kjobenhavn,   6te  Maj   68. 

„ —  — —  Jeg  har  Meget  at  bestille  i 

denne  Tid :  J  er  i  chau  s  og  hans  Kones  Biografier 
blive  store  og  ville  rimeligvis  gaa  gjennem  fire 
Nummere  af  „Illustreret  Tidende".  Paa  Søndag 
begynder  jeg  og  fortsætter  da  de  følgende  Søn- 
dage.   Det  er  ikke  saa  let  en  Opgave.  —  —  — " 

Disse  Biografier  havde  Frederik  megen 
Glæde  af,  da  de  gjorde  almindelig  Lykke,  idet 
de  gave  en  Forstaaelse  af  dette  Kunstnerpar, 
som  Mange  tidligere  havde  savnet.  Jerichaus 
vare  selv  meget  glade  over  dem. 


Af  alle  Danmarks  skjønne  Egne  er  der 
næppe  nogen,  som,  idetmindste  dengang,  var 
nærmere   knyttet   til  mit  Hjærte   end   Egnen   ved 

Aarhus  —  jeg  var  sammenvoxet  med  den  Natur 
og  havde  i  mine  Breve  saa  ofte  skildret  den  for 
Frederik,  at  han  i  flere  Aar  havde  længtes 
efter  at  se  den  sammen  med  mig.  Pastor  Bram  - 
mer  bad  ham  nu  besøge  dem ,  medens  jeg  var 
der,  han  kom  da  ogsaa  nogle  Dage,  og  jeg 
havde  den  store  Glæde,  at  han  faldt  godt  sammen 
med  mine  Venner.  Vi  havde  et  straalende  Vejr, 
og  Skovene  stode  i  deres  første  fulde,  lyse  Pragt. 
Jeg  vandrede  med  ham  i  Marselisborg  Skov, 
viste  ham  „Mølledalen"  og  Højderne  ud  mod 
Stranden.  Hele  den  yndige  og  dog  saa  stor- 
artede Natur  tiltalte  ham  i  høj  Grad,  men 
dog  især  Moesgaard  og  Skaade  Skov,  hvortil 
Brammer  s  gjorde  en  Tur  med  os.  —  Vi  sad 
længe  i  Skaade  Skov  paa  det  Sted,  som  kaldes 
.,ørnens  Rede",  og  Frederik  forstod  min  Be- 
undring for  og  Kjærlighed  til  den  henrivende  Egn. 
Havet  laa  stort  og  azurblaat  for  vore  Øjne, 
Himlen  var  lys  og  klar,  Udsigten  vid  og  uendelig. 
—  Af  mange  smukke,  skyfri  Dage  i  mit  Liv  er 
denne  Dag,  tilbragt  i  Skovene  ved  Aarhus  sammen 
med  Frederik  og  med  mine  dyrebare  Venner, 
som  nu  ogsaa  lærte  ham  at  kjende,  maaske  en 
af  de  lykkeligste.  Vi  bevarede  Begge  saa  lyse 
Minder  om  den,  og  mange  Aar  efter  sagde  Fre- 
derik:    „O,    Elisa,    at   jeg    dog   ikke    dengang 

fik  skrevet  en  Sang  til  Dig  om  Skaade  Skov  og 
Jyllands  Banker  —  hvor  var  der  dog  dejligt!"  — 
Sidst  i  Maj  forlode  vi  Aarhus-Egnen  og  toge  til 
Assens.  — 

Moder  og  nogle  af  mine  Søskende  vare  dette 
Foraar  flyttede  til  Frederiksgave,  som  ligger  en 
Mil  syd  for  Assens  og  en  Mil  fra  Gamtofte. 
Frederik  har  flere  Aar  senere  besunget  Frede- 
riksgaves Skjonhed  i  en  Sang  til  min  Broder 
Carls  Bryllup,  han  elskede  den  rige  Egn  med 
de  dejlige  Skove,  de  skræppekransede  Enge  og 
den  aabne  Strand.  Vi  tilbragte  Pinsedagene  dér, 
og  for  Fremtiden  deltes  Ferierne  mellem  Gam- 
tofte og  Moders  yndige,  lille  Hjem  i  Skovrider- 
boligen paa  Frederiksgave.  —  De  fleste  af  mine 
Brødre  havde  allerede  i  flere  Aar  været  gode 
Venner  med  Frederik,  men  dette  Venskab  ud- 
vikledes bestandig  mere  i  de  kommende  Aar,  de 
omgikkes  meget  i  Kjøbenhavn,  og  Ferielivet  paa 
Frederiksgave  knyttede  dem  fastere  sammen,  saa 
jeg  med  Sandhed  kan  sige,  at  de  gjensidig  be- 
tragtede og  behandlede  hinanden  som  Brødre. 

Min  næstældste  Broder,  Niels  Munk  Plum, 
som  særlig  i  disse  Aar  stod  Frederik  nær,  var 
imidlertid  ogsaa  bleven  Kjøbmand  i  Assens. 
Denne  Beslutning  blev  tagen  aldeles  pludselig, 
og  Frederik    skrev  da   i   hans  Navn   følgende 

skjæmtefulde  Digt,  som  blev  sendt  til  hans  Kon- 
tubernal paa  Ehlers  Kollegium:  Medicineren 
Kabel  (nu  Læge  paa  Bornholm).  Min  Broders 
Venner  fik  da  forst  ved  Digtet  Underretning  om 
hans  forandrede  Livsstilling: 

Saa  uberegnelig  som  Vaarens  Vinde, 
saa  vexlende  som  Vejret  i  April 
er  Menneskenes  Lod,  og  ingensinde 
vi  véd  hvad  op  med  næste  Dag  vil  rinde; 
snart  træffes  vi  af  Sorgens  tunge  Pil, 
snart  lysner  Himmelen  ved  Lykkens  Smil, 
snart  hvile  vi,  og  snart  afsted  vi  rives, 
snart  sygne  vi,  og  snart  vi  atter  trives. 

Hvad  mon  vel  denne  høje  Tale  gjælder? 

Hvorfor  er  han  saa  vis,  saa  ræsonnabel? 

Aa,  ser  Du,  Sagen  er,  min  kjære  Kabel, 

at  hvad  jeg  her  i  dette  Brev  Dig  melder 

Du  muligvis  vil  anse  for  en  Fabel, 

hvis  lidt  højtidelig  jeg  ej  fortæller. 

Saa  frem  med  Sproget,  døm  om  min  Forbrydelse ; 

af  megen  Tale  kommer  kun  Fortrydelse. 

Jeg  har  forladt  Minervas  muntre  Sønner, 
Merkur  er  vorden  nu  min  Fremtidsgud, 
han,  alle  andre  Guders  Sendebud, 
med  Lykkens  Krans  min  Isse  snart  belønner; 

Rosiner,  Sukker,  Te  og  Kaffebønner 
fra  denne  Stund  kun  gjor  mig  Hovedbrud, 
en  Kjøbmand,  fint  beregnende  og  dreven, 
den  teologiske  Student  er  bleven. 

Alarm!    Alarm!    Du  bliver  altereret, 
og  dog  kan  jeg  forsikre,  det  er  sandt; 
jeg  i  Aviserne  har  averteret, 
at  jeg  paa  Pladsen  har  mig  etableret, 
og  at  jeg  haabed,  min  Forretning  vandt 
den  samme  Tillid,  som  min  Broder  fandt. 
Heraf  Du  vel  vil  kunne  se,  at  Pladsens 
velagtede  og  kjendte  Navn  er  Assens. 

Igjennem  Dit  Hotel  ej  mer  jeg  traver, 
ej  mer  jeg  rapser  af  Dit  Smør,  min  Yen, 
ej  mer  jeg  giver  Dig  lidt  Ost  igjen, 
ej  mer  ved  Dine  sjældne  Talegaver, 
naar  over  Bøgerne  jeg  faldt  i  Staver, 
til  L'hombrens  Glæder  drager  Du  mig  hen. 
Ja  vist:  af  én  Grund  er  maaske  jeg  gal, 
at  Dig  jeg  opgav  som  Kontubernal. 

Du  husker  nok,  den  sidste  Gang,  Du  kom 
og  bort  til  Spillets  Hygge  vilde  drage  mig, 
da  var  jeg  strængt  forsagende  og  from, 
og  da  til  Slutning  Du  holdt  op  at  plage  mig, 

Du  ønskede,  at  Pokker  maatte  tage  mig, 
og  se,  det  skete,  da  Du  bad  derom. 
Spidsborgerligt  er  nu  mit  Element; 
om  mulig  kan  jeg  ende  som  Agent. 


Til  mig.)     Kjobenhavn,   7de  Septbr.  1868. 

—  —  —  —  —  Igaar,  Søndag,  trængte  jeg 
til  at  komme  i  Kirke,  gik  da  til  Grundtvig  og 
blev  virkelig  opbygget  ved  Gudstjenesten.  Evan- 
geliet var  om  den  barmhjærtige  Samaritan ,  der 
kom  og  hjalp  ham,  som  var  falden  blandt  Rø- 
vere. Samaritanen,  som  er  Kristus,  viser  sig 
som  den  Barmhjærtige,  der  ikke  blot  afhjælper 
øjeblikkets  Nød,  men  ogsaa  i  Fremtiden  sørger 
for  den  Syge.  Det  gjælder  da  at  tro  paa  dette, 
„troskyldigen  og  trohjærtigen  at  sætte  sin  Lid  til 
ham,  der  baade  har  Magt  og  Vilje  til  at  hjælpe", 
ikke  at  mene,  at  man  selv  kan  hjælpe  sig;  thi 
Alle  ligge  vi  som  hin  Udplyndrede  og  Syge; 
men  at  holde 'fast  derpaa,  at  Naaden  kun  kan 
hjælpe,  som  den  ogsaa  kjærlig  vil  hjælpe  Hver, 
som  giver  sig  fuldt  hen  til  Hjælpen.  —  —  —  — 

Kjobenhavn,  9de  Septbr.  1868. 

■ 

Min  elskede  Pige! 
Tit,  naar  jeg  i  de  sidste  Aar  har  været  alene 
her  i  Byen,  har  jeg  tænkt  i  mit  Mismod,  om  det 

dog  maaske  ikke  var  bedst,  at  Du  døde  eller  at 
jeg  døde  —  saa  vilde  Spørgsmaalet  falde  bort 
om,  hvorledes  vi  skulde  faa  Midler  til  at  blive 
forenede  og  leve  sammen  her  i  denne  Verden. 
—  Hvor  det  er  smaalig  tænkt,  og  hvor  det  røber 
Mangel  paa  Tillid  til  Gud  og  til  hans  Hjælp  — 
jeg  véd  det.  Nu  kan  jeg  ikke  mere  tænke  saa- 
ledes.  Naar  jeg  nu  forestiller  mig,  at  Du  døde 
bort  fra  mig,  da  var  jeg  først  ret  egentlig  fattig, 
mit  Liv  ret  armt  paa  Glæde  og  alt  Lys  og 
Varme.  Thi  Du  har  givet  mig  en  Rigdom,  jeg 
aldrig  før  har  kjendt,  idet  Du  gav  mig  Dig  selv. 
Jeg  vil  forklare  Dig  dette,  som  det  er.  —  Før 
jeg  har  lært  Dig  at  kjende  i  Dit  Kjærlighedsliv 
til  mig,  har  jeg  ikke  kjendt  Kvinden.  Naar 
jeg  hos  Digtere  læste  Ros  ,over  Kvinden  som 
„den  Mægtige"  eller  Deslige,  forstod  jeg  det  ikke, 
men  opfattede  det  nærmest  som  Kompliment,  ikke 
som  Udtryk  for  den  Gjenfødelsens  og  For- 
nyelsens Aand,  det  nye  Syn  paa  Livet,  som 
Kvinden  virkelig  giver  den  Mand,  hun  elsker. 
Det  forundrer  Dig  vistnok.  Du  mener  maaske, 
at  jeg  i  Forvejen  har  kjendt  Kvinder,  der  til- 
strækkelig maatte  kunne  lære  mig  Kvindens  Værd. 
Du  tænker  maaske  paa  min  Moder.  Og  dog 
forsikrer  jeg  Dig,  at  naar  jeg  forhen  tænkte  over 
Kvinden,   forstod  jeg  ikke  hendes  Herlighed,  men 

havde  skarpt  Syn  for  hendes  Fejl.  Saavidt  jeg 
kan  se,  er  Sagen  den,  at  først  naar  en  Mand 
bliver  elsket  af  en  Kvinde,  som  virkelig  er  en 
Kvinde,  først  da  er  han  i  Stand  til  at  se  hendes 
Storhed,  som  er  Kjærligheden.  Og  samtidig  med, 
at  det  gaar  op  for  ham ,  at  det  Allerstørste ,  det 
Allerbedste  i  dette  Liv,  Det,  som  ogsaa  Guds  Ord 
sætter  højest  for  Mennesket,  er  Kjærlighed,  samtidig 
dermed  ser  han  i  den  Kvinde,  som  elsker  ham, 
Kjærligheden  legemliggjort,  stillet  ved  hans  Side, 
klynget  om  hans  Hals,  bindende  sig  fast  til  ham, 
dragende  ham  til  sig,  til  det  Gode,  vinkende  ham 
fra  det  Onde  til  den  Favn,  der  kan  modtage 
ham,  saa  at  han  forsvinder  med  Følelsen  af  at 
have  fundet  Havn,  fundet  Fred,  fordi  han  mærker, 
at  han  hviler,  hviler  ved  Kjærlighedens  Bryst. 
—  Du  véd,  at  jeg  ofte  har  sagt  Dig:  Du  rører 
mig,  jeg  bliver  bevæget  ved  Tanken  om  Dig, 
saa  at  Taarerne  endog  stundum  bryde  frem. 
Hvorfor  vel?  Fordi  Du  i  saadanne  øjeblikke  staar 
klart  for  mig  som  Kvinden  og  samtidig  som  Den, 
der  har  gjort  alt  Dette  for  mig,  har  givet  mig 
Blikket  for,  hvad  der  er  det  Bedste  i  dette  Liv 
og  hvad  jeg  vist  aldrig  havde  lært  uden  Dig.  — 
Jeg  kunde  være  bleven  gift  med  Mange,  uden 
at  have  lært  det;  men  nu  kan  jeg  med  Sandhed 
sige:     ,,Hvo,    som   faar   en   Hustru,    faar  en  god 

Gave  og  annammer  af  Herren  en  Yelbehagelig- 
hed."  —  Skulde  jeg  saa  kunne  give  Slip  paa 
Dig,  naar  jeg  har  Dig  saaledes,  uden  at  min 
Lykke  vilde  briste  i  dette  Liv?  Nej,  Du  med 
Din  lykkelige  Individualitet,  netop  Du,  som  for 
mig  er  Kvinden,  og  som  har  lært  mig  i  det  Hele 
at  forstaa  Kvinden,  Du,  som  har  afsløret  mig 
Mysteriet  i  hele  dets  Dybde,  Du,  som  har  været 
i  Stand  til  at  vise  mig  Kjærligheden  i  et  Udtryk, 
der  kan  trænge  sig  lige  til  mit  Hjærte  —  Du  er 
min,  og  Dig  kan  jeg  ikke  leve  foruden.  —  Saa 
sige  Menneskene:  ..En  Kunstner  bor  aldrig  gifte 
sig;  det  er  til  Skade  for  hans  Kunst!"  —  Hvor 
er  det  muligt?  Er  det  ikke  Kortsynethed,  som 
taler  saaledes?  Kunstneren  skal  jo  dog  gaa  til 
Naturen ;  i  selve  Livet  udspringer  den  Kilde, 
hvoraf  hans  Kunst  skal  drikke  Kræfter.  Men  er 
Kvinden  da  ikke  netop  Gjenstanden  for  Kjærlig- 
hedens  Naturstudium  ?  Jo ,  siger  man  maaske, 
men  ikke  Kvinden  i  den  Forstand.  Saaledes  set 
vedkommer  hun  ikke  Æstetikken,  hun  skal  kun 
vække  Længsel,  Fortvivlelse,  Had,  Nag  —  smukke 
Motiver.  Er  dette  dog  ikke  en  Vildfarelse?  Gives 
der  da  ikke  en  etisk  Æstetik?  Det  var  altfor 
sorgeligt,  hvis  man  vilde  benægte  dens  Beret- 
tigelse. Har  Ægteskabet  maaske  ikke  Poesi? 
Ganske    sikkert!     —    Naar   jeg    nu    læser    gode 


331 

Skildringer  af  gifte  Kvinder  i  Forhold  til  deres 
Mænd,  kan  jeg  sige:  „Ja,  det  er  rigtigt,  —  saa- 
ledes  er  det'".  Og  saa  tænker  jeg  altid  paa  Dig; 
thi  Du  har  lært  mig  hvad  Ingen  kan  lære,  uden 
at  træde  i  det  inderligste  Kjærlighedsforhold  til 
en  Kvinde,  lært  mig  Kvindens  dybeste  Væsen, 
Kvindernes  Værd  og  Deres  Betydning  for  Op- 
fattelsen af  det  hele  Liv.  —  Hvad  har  jeg  saa 
ikke  allerede  naaet  ved  Dig?  Har  Du  ikke  faaet 
mig  bort  fra  den  gale  Vej ,  den  vildsomme,  ind 
paa  den  rette  —  bort  fra  Satiren  og  den  kolde 
Luft?  Jeg  var  kommen  slemt  ind  paa  dens  Om- 
raade,  paa  det  Negative  og  det  Negerende,  og 
jeg  tror  dog  ikke,  at  det  oprindelig  har  ligget  i 
min  Natur.  Du  har  lært  mig  Alménkjærligheden, 
frelst  mig  ved  og  i  Kjærligheden,  den  positive, 
indholdsrige,  inderlige.  —  Tak,  min  elskede  Pige! 
—  Vær  ikke  sørgmodig,  som  Du  i  Dit  kjære 
Brev  skriver  til  mig,  at  Du  er  det.  Vi  bør  ikke 
være  sørgmodige,  men  altid  fulde  af  Tak  til 
Gud.  —  Tænk  altid  paa  hvad  Du  har  kunnet 
være  for  mig,  og  vær  taknemmelig  mod  Gud. 
der  har  givet  Dig  som  en  „velbehagelig  Gave" 
til  mig.  Vær  ikke  sørgmodig  „indenfor"  —  vær 
lys,  som  Du  er  det  af  Naturen,  fuld  af  Sol. 

Jeg  søger   ogsaa  Trøst   i  det  Haab   at  have 
været  Noget   for   Dig   og  beder  Gud,  at  jeg  ved 

hans   Hjælp,    altsom  jeg   mere   udvikler   mig   og 

kommer   til  Klarhed,    kan   blive   Mere  for  Dig,  i 

Sandhed  blive 

Din  Mand. 

Kjøbenhavn,  d.  13de  September  1868. 

Min  kjære  Svigermoder! 
Lige  siden  jeg  rejste  fra  Landet,  har  jeg  tænkt 
at  skrive  til  Dig,  ikke  blot  i  den  Hensigt  at  takke 
Dig  for  i  Sommer,  for  mit  Ophold  i  Dit  Hus;  nej, 
fordi  jeg  virkelig  havde  Trang  til  at  skrive,  fordi 
jeg  følte,  at  jeg  var  i  Stand  til  at  kunne  tale  lige 
ud  af  Hjærtet  til  Dig.  —  Nu  forleden  skrev 
Elisa,  at  Du  havde  Lyst  til  at  sende  mig  Brev, 
og  jeg  skammede  mig  over,  at  jeg  ikke  allerede 
havde  faaet  skrevet.  Dette,  at  Du  havde  haft 
Lyst  til  at  tale  med  mig,  var  mig  imidlertid  alle- 
rede en  Glæde,  idet  det  bestyrkede  mig  i,  at  det 
Indtryk,  jeg  havde  faaet  af  mit  Sommerophold 
hos  Dig,  er  rigtigt.  -  -  Det  forekommer  mig  nem- 
lig, at  vi  To  i  denne  Sommer  ere  komne  hin- 
anden nærmere  end  nogensinde  for.  Jeg  har 
ofte  med  stor  Beklagelse  følt,  i  hvor  høj  Grad 
vi  ere  forskjellig  anlagte  af  Naturen;  jeg  har 
haft  Agtelse  for  Dig  og  fundet  store  Sider  i  Din 
Karakter,  som  jeg  i  høj  Grad  har  sat  Pris  paa. 
Men    det    Bedste    har   jeg   dog    savnet;   jeg   har 

ikke  ret  haft  Kjærlighed  til  Dig.  Dette  kan  jeg 
sige  Dig  saameget  ærligere,  som  jeg  nu  kan  til- 
føje, at  det  ikke  mere  er  saaledes,  og  jeg  beder 
Gud  bevare  min  Kjærlighed  til  Dig.  Det  har  ofte 
været  mig  meget  tungt  at  savne  den;  jeg  har  af 
Hjærtet  ønsket  at  kunne  blive  Din  Søn,  og  jeg 
kom  derfor  til  Dig  i  Sommer  med  en  god 
Vilje.  —  Denne  havde  imidlertid  vistnok  for- 
slaaet  lidet,  hvis  Du  ikke  havde  mødt  mig,  som 
Du  gjorde  det.  Derfor  takker  jeg  Dig  ret  inder- 
lig. —  Naar  jeg  nu  sidder  herinde  og  tænker 
paa  Dig  i  Dit  yndige  Hjem,  der  for  mig  i  saa 
høj  Grad  er  hjemligt,  saa  mindes  jeg  mange 
Situationer,  hvori  Du  var  hyggelig,  mange  Øje- 
blikke, hvori  jeg  fik  Indblik  i  Dit  rige  Hjærte 
samtidig  med,  at  jeg  saå  Dig  klog  og  dygtig,  og 
jeg  tænker  tilbage  paa  Dig  med  Glæde  og  føler, 
at  Du  har  Plads  i  min  Kjærlighed.  Jeg  mær- 
kede i  Sommer,  at  Du  holdt  af  mig;  —  jeg 
kunde  godt  forstaa,  om  Du  ikke  gjorde  det  — 
desto  taknemmeligere  er  jeg  over  Din  Kjærlighed, 
hvilken  jeg  vil  bede  Gud  forøge,  som  jeg  beder 
ham  forøge  min  egen.  Gid  Du  dog  maatte  op- 
naa,  at  Elisa  kunde  blive  forenet  med  mig  til 
Din  fulde  Glæde,  saa  at  jeg  virkelig  blev  Dig 
en  Søn. 

Find  det  nu  ikke  underligt,  at  jeg  har  skrevet 

til    Dig,    som   jeg    her   har   gjort   det.      Jeg   har 

været   ærlig  imod   Dig.      Jeg   har  aldrig  haft  det 

saa    godt    hos    Dig    som    i   Sommer,    og    derfor 

takker  jeg   Dig;    thi   Du   er   Skyld   i.   at  jeg  var 

hjemme,  følte  mig  blandt  mine  Egne.   — 

Paa  Torsdag   er  Elisa  hos  Dig,    giv  hende 

et  Kys  fra  mig,    og  vær  rigtig  god   imod  hende. 

Hvor   jeg   vil  længes    og   fole   mig  ensom!     Paa 

denne    Dag    blev    dog     min    højeste    Lykke    og 

bedste    Glæde    født    til    Verden.       Da    ville    Du 

og    jeg    mødes    i    Taknemmelighed    mod    Gud. 

Hils  Alle. 

Din  hengivne 

Frederik  Bøgh. 

Frederiksgave,  d.  5te  Oktober  1868. 
Min  kjære  Svigersøn! 
Da  jeg  i  denne  Nat  saa  levende  kom  til  at 
tænke  paa  Dig  og  paa  Dit  mig  saa  kjære  Brev, 
saa  ledsagede  de  Ord  mine  Tanker:  „Snart  i 
Sorrig,  snart  i  Glæde  —  altid  fuld  af  Haab  og 
Tro."  Du  vil  ikke  forundre  Dig  over,  at  det  var 
Følelser,  blandede  med  Vemod,  der  greb  mig 
ved  Læsningen  af  Dit  Brev;  men  jeg  kan  med 
Glæde  sige,  at  min  Stemning  var  og  er  fuld  af 
Tro  og  Haab  i  sand  Kjærlighed.  Jeg  har  bedet 
til  den   gode   Gud,    der   dannede   Dit  Hjærte  saa 

blødt  og  ædelt,  at  han  vil  bevare  og  frede  om 
dette  Kjærlighedsforhold,  hans  Naade  har  ud- 
viklet. Det  er  som  en  ny  Tidsregning  for  os 
Begge,  altsaa  Somren  1868,  og  jeg  haaber, 
Julen  68  skal  samle  os  til  Velsignelse  og  Hygge- 
lighed. —  Tak  for  Din  aabne  Adfærd  mod  mig 
—  naar  vi  forst  have  det  saaledes  sammen,  hvad 
kan  da  staa  os  imellem,  især,  naar  vor  Kjærlighed 
og  Tilbøjelighed  til  én  Person  falder  sammen,  til 
vor  elskelige,  ja,  for  mig  livsalige  Elisa.  Hvor 
beder  mit  Hjærte  om  Fred  og  Lykke  for  Eder, 
om  Kraft  til  at  bære  denne  Tids  Savn,  ja,  netop 
nu,  da  der  behoves  saa  Meget,  for  at  bryde  en 
Fremtidsbane.  — 

Ja,  kjære  Bøgh,  det  er  ganske  vist,  at  jeg 
havde  ikke  alene  Lyst,  men  ogsaa  Trang  til  at 
skrive  til  Dig  for  netop  at  sige  Dig  meget  af  det 
Samme,  som  Dit  Brev  indeholdt  —  og  det  viser 
mig  netop,  at  vi  nu  have  forstaaet  hinanden  og 
fundet  hinanden.  Disse  Linjer  ere  altsaa  intet 
Nyt  for  Dig,  Du  har  opfattet  mig  venligere,  Du 
har  med  mere  Nøjsomhed  modtaget  hvad  jeg 
kunde  give.  Vi  føle  os  Begge  nu  langt  friere  og 
lykkeligere  overfor  hinanden.  Tror  Du  ikke 
ogsaa ,  at  Elisa  med  inderlig  Glæde  har  følt 
dette?  — 

Sophus   rejste   igaar;    han   vil   fortælle  Dig 


336 


Alt,  hvad  der  kan  interessere  Dig  herfra;  kun 
maa  j  e  g  sige  Dig ,  at  naar  Solens  Brydninger 
gaa  over  den  pragtfulde  Efteraarsdragt ,  som 
Skov  og  Have  nu  har  —  og  jeg  finder  hele  Na- 
turen her  saa  henrivende  under  den  lyse,  klare 
Efteraarshimmel  da    udbryder  jeg  ofte:    „O, 

gid  dog  Bøgh  stod  hos  os  her  og  saå  al  denne 
Skjønhed''.  —  Hvor  gjærne  vilde  jeg  kunne 
kaste  en  Lysstraale  ind  i  Dit  Liv,  min  unge 
Yen!  Jeg  véd,  den  vil  komme,  naar  Du  og 
hun,  der  formaar  at  bringe  saa  megen  Glæde 
med  sig,  kunne  leve  daglig  sammen.  Men  for 
at  dette  kan  ske,  maa  vi  jo  bede  om  Helbred  og 
Styrke  for  Dig  og  Taalmod  til  at  arbejde  Dig 
gjennem  disse  trange  Tider.  Du  maa  være  ved 
godt  Haab,  det  giver  Styrke  —  Gud  forlader 
ikke  Den,  som  stoler  fuldt  paa  ham.  Denne 
Tillid  giver  Kraft.  Du  véd,  jeg  kan  tale  af  Er- 
faring. Lev  da  vel,  og  modtag  disse  Linjer  i 
Kjærlighed  fra  Din  trofaste  Svigermoder 

Charlotte  Plum. 

(Til  mig.)     Kjobenhavn.  d.  19de  September  1868. 

—   Digteren  O.  C.  Lund   kom  op  til 

mig  igaar;  jeg  læste  et  længere  Digt  for  ham  af 
Welhaven:  „Til  en  uerfaren  Digter",  og  der- 
paa  faldt  vi  hen  i   en  alvorlig  Samtale   om  Kjær- 

lighed.  Jeg  sagde  ham,  at  jeg  troede,  kun  faa 
Mennesker  ejede  den  sande  Kjærlighed,  at  der 
til  denne  hørte  en  Xaadegave,  beslægtet  med 
det  Geniale,  etc.  Han  var  enig  med  mig  i,  at 
man  kun  sjældent  ser  en  virkelig  lykkelig  Kjær- 
lighed, navnlig  realiseret  i  Ægteskabet;  men  han 
mente,  at  ethvert  Menneske  oprindelig  var  be- 
stemt til  denne  Lykke  —  noget  Andet  var  det 
da,  at  den  kunde  forspildes.  Dette  er  ogsaa, 
dybest  set,  rigtigt.  Kjærligheden  er  oprindelig 
den  Naadegave,  som  Gud  har  givet  Mennesket, 
ethvert  Menneske,  som  Sol  i  alt  Livets  Mørke, 
adspredende  dette,  herskende  derover.  Vi  talte 
længe  om  Rigdommen,  om  Saligheden  i  Kjærlig- 
hedens Følelse.  ..Kun  én  Følelse",  sagde  Lund, 
„véd  jeg,  som  kan  sammenlignes  dermed:  den, 
som  en  Digter  ejer,  idet  han  lykkelig  arbejder-. 
—  Jeg  benægtede,  at  denne  Følelse  havde  en 
lignende  Rigdom ,  en  lignende  henrivende  Magt. 
Tror  Du  iøvrigt  ikke,  at  vi  To,  Lund  og  jeg, 
valgte  Digterens  Glæde  over  Arbejdet  til  Sam- 
menligning, netop  fordi  vi  Begge  have  følt  denne 
Glæde  ?  Kunne  andre  Mennesker  ikke  have  en 
lignende  Glæde  ved  deres  Arbejde;  er  over- 
hovedet Arbejdet,  Glæden  i  Arbejdet  ikke  ogsaa 
givet  Mennesket  af  Gud  som  en  Sejer  over  Livets 
Mørke,     underlig,     uforklarlig    lyksaliggjørende  ? 

Digterens  Glæde  er  vel  højere;  men  har  ethvert 
Menneske  dog  ikke  en  beslægtet,  for  ham  ligesaa 
fuld  Glæde  i  det  alvorlige  Arbejde,  som  vinder 
Sejer?    —    —    —    —    —   —  —  —  —   —  —  — 

Kjøbenhavn,  d.  7de  Oktober  1868. 
—  —  —  Jeg  foler  mig  syg  og  ilde  tilpas 
i  denne  Tid.  Maaske  er  det  Efteraarets  Komme, 
som  gjør  sin  Indflydelse  gj ældende.  Under  disse 
Omstændigheder  har  det  været  mig  meget  van- 
skeligt at  skrive  min  Fortælling !),  og  navnlig, 
fordi  den  lette,  pikante  Tone,  som  denne  fordrer, 
svarede  saa  lidet  til  min  egen  Sindsstemning.  — 
Hvad  der  stundum  kan  gaa  saa  let  som  Fod  i 
Hose  sniger  sig  til  andre  Tider  med  Sneglefjed. 
Og  nu  maa  jeg  til  Slutning  tinde  mig  i  den 
Kjedsommelighed,  at  Resten  af  Fortællingen  ikke 
kan  blive  trykt  samlet  paa  Søndag;  den  er 
for  stor  og  maa  derfor  deles  i  to  paafølgende 
Nummere.    —   —   —   —   —  —  —  —  —  —  — 

14de  Oktober. 
-  —  —  Du  vil  hore  Lidt  om  mit  Liv.     Ja, 
der  er  saa  Lidet  at  fortælle  Dig  herom.     Jeg  om- 
gaas    saagodtsom   Ingen.      I    denne   Tid    er    jeg 


1     ..Manchetterne",    trykt    i  „Illustreret  Tidende"    Nr.  471, 
472  og  473. 

ofte  —  mest  i  Forretninger  —  sammen  med 
O.  C.  Lund  og  undertiden  ogsaa  med  Emil 
og  Carl  Bloch.  Forresten  lever  jeg  i  Ensom- 
hed, læser  mine  Bøger,  skriver  —  og  digter 
stundum,  naar  jeg  kan  det.  Efterat  sidste  Af- 
deling af  „Manchetterne"  nu  er  færdig,  har  jeg 
taget  fat  paa  et  Bidrag  til  „Fremtidens  Nyaars- 
gave"  ,  som  rimeligvis  bliver  et  større  Digt,  jeg 
har  haft  liggende.  Du  kjender  det  vist  ikke;  det 
er  skrevet  i  1860,  og  det  trænger  til  betydelig 
Omarbejdelse.  Lund  finder  det  ypperligt. 
At  Du  skal  græmme  Dig  over,  man  ikke 
synes  om  „Manchetterne" ,  gjør  mig  virkelig 
ondt;  til  Din  Trøst  vil  jeg  da  sige  Dig,  at  man 
her  i  Byen  finder  Kompositionen  interessant  lagt 
og  Novellens  Form  pikant  og  morsom.  Jeg  selv 
har  heller  ikke  Tvivl  om,  at  der  i  denne  For- 
tælling (maaske  mest  i  dens  sidste  Afdeling)  er 
virkelig  Poesi.  Du,  som  jeg,  maa  efterhaanden 
komme  saa  vidt,  at  Du  med  en  vis  Letsindighed 
hører  paa  Omverdenens  Domme  —  ellers  bliver 
det  Dig  for  pinefuldt  at  være  min  Kone.  De 
Allerfleste  ere  jo  ikke  i  Stand  til  at  dømme  om 
et  literært  Produkt,  hvis  Fortjeneste  er  en  vis 
fin  Kunst,  hvorfor  kun  Faa  have  Blik.    —  —  - 

24de  Oktober. 

—  —  —  Medens  Siderne  tørre  i  min  Ren- 
skrift af  Digtet  „Helenes  Under" ,  vil  jeg  benytte 
de  ledige  Mellemrum  til  at  skrive  til  Dig.  — 
Jeg  har  haft  meget  Bryderi  med  dette  Digt,  fordi 
det  er  skrevet  i  en  vanskelig  Form,  som  paa 
enkelte  Steder  har  nødt  mig  til  at  spekulere, 
indtil  jeg  fik  Hovedpine.  Det  er  9  Sider  stort 
og,  som  jeg  tror,  ganske  smukt.  Det  udmærker 
sig  oftere  ved  Vers,  der  se  ud,  som  om  de  vare 
simple  Udbrud  af  Naturen,  medens  de  i  Virke- 
ligheden ere  Resultater  af  den  omhyggeligste 
Kunst.  Det  er  ganske  morsomt  at  gjøre  Sligt; 
men  det  er  mere  vanskeligt,  end  man  tror. 


28de  Oktober. 

—  —  —  Saa  kan  jeg  da  meddele  Dig  to 
nye  Beslutninger,  jeg  har  fattet:  jeg  vil  forandre 
min  hidtilværende  Levevis,  og  jeg  vil  søge  at 
overvinde  min  Uvilje  mod  at  besøge  Folk.  For 
Fremtiden  spiser  jeg  saa  paa  andre  Tider  —  jeg 
har  allerede  begyndt  dermed  idag,  og  tror,  jeg 
vil  befinde  mig  bedre  derved  —  og  saa  vil  jeg 
imellem  besøge  mine  Venner,  der  lade  mig  hore, 
at  jeg  har  faaet  rent  gale  Ideer,  at  dette  Ene- 
boerliv  alene   i   Selskab   med  Bøger  tilsidst   gi  or 

mig  til  en  ren  Træmand,  etc.  etc.  —  En  hél  Del 
Sandhed  kan  der  jo  være  deri.  —  —  — 

Skal  jeg  saa  fortælle  Dig  Noget,  som  kan 
glæde  Dig  lidt  og  trøste  Dig  over,  at  mine  For- 
ældre ikke  synes  om  min  Fortælling?  H.  C.  An- 
dersen meddelte  mig  igaar,  at  den  havde  gjort 
megen  Lykke,  og  at  han  havde  hørt  den  rost  af 
de  mest  forskjelligartede  Mennesker.  Han  havde 
endog  maattet  finde  sig  i  at  faa  Skjænd,  fordi 
han  ikke  tidlig  nok  havde  læst  den.  Han  gjorde 
overhovedet  et  Væsen  af  den,  saa  at  jeg  fandt 
mig  beføjet  til  at  sige  ham,  at  den  var  en  ube- 
tydelig lille  Bagatel,  og  at  jeg  selv  ikke  fandt 
den  god.  —  Men  jeg  finder  den  dog  saa  god, 
at  naar  Nogen  siger,  han  slet  ikke  synes  om  den, 
saa  véd  jeg,  han  ikke  har  været  i  Stand  til  at 
opfatte  rigtig. 

Jeg  har  læst  en  lille  Scene  hos  Topelius, 
som  jeg  dog  maa  meddele  Dig.  En  ung  Kone, 
Erika  Li  ung,  gift  med  Botanikeren  Liung, 
taler  med  sin  Mand  om  et  ungt  Menneske,  de 
have  i  Huset ,  og  som  har  Tendens  til  Ateisme. 
Hun:  .,Gud  give,  han  var  forelsket  op  over  begge 
Øren ;  det  er  en  Børnesygdom ,  som  gaar  over 
med  Aarene."  Manden:  „Saa— aa.  Tror  Du  det?" 
—  Hun:  „Ja,  det  vil  sige,  at  Sygdommen  for- 
andrer Natur  og  bliver  til  en  Betingelse  for  Sund- 


•      342 

heden  —  som  hos   os  f.  Ex."   —  —  Er  det  ikke 
smukt  og  rigtig  sagt?" 

Frederik  arbejdede  meget  og  temmelig  an- 
strængende  hele  dette  Efteraar  og  om  Vinteren ;  kun 
Juletiden  bragte  lidt  Afvexling  og  Hvile  for  ham ; 
vi  samledes  da  atter  paa  Frederiksgave,  i  Garn- 
tofte  og  i  Assens. 

(Til  mig.)     Kjobenhavn.   d.  iste  Februar   1869. 

—  —  — ■  —  Da  jeg  igaar  Aftes  gik  fra 
H  e  n  r  i  q  u  e  s '  s ,  fulgte  jeg  med  J  e  r  i  c  h  a  u ,  og  vi 
gik  os  en  lille  Tur.  Han  fortalte  mig,  at  han 
havde  om  Formiddagen  været  i  Kirke  hos 
Grundtvig,  og  dennes  Prædiken ,  som  han 
meddelte  mig,  interesserede  mig  en  hél  Del.  Du 
véd4  det  var  Evangeliet  om  Sædemanden.  Noget 
Korn  faldt  paa  Stengrund,  noget  mellem  Torne, 
noget  bar  ringe  Frugt,  noget  mange  Fold.  — 
Saa  siger  Grundtvig,  at  vi  altsaa  her  af 
Herrens  egen  Mund  have  Bekræftelse  paa,  at  der 
er  forskjellige  Grader  i  Saligheden.  (Jeg  kan  nu 
rigtignok  ikke  se,  at  Lignelsen  indeholder  Be- 
rettigelse til  at  statuere  dette;  —  men  videre!) 
Han  sammenlignede  da  den  himmelske  Salighed 
med  den  jordiske  Kjærlighed,  og  denne  Ide  er 
det,    som    har  interesseret    mig,    fordi   jeg    selv, 

som  jeg  tror  at  have  sagt  Dig,  ofte  har  fundet 
Analogi  mellem  det  Erotiske  og  det  Religiose.  — 
Ligesom  Kjærlighedens  jordiske  Lykke  har  saa 
mange  Nyancer,  hos  de  Forskjellige  realiseres 
saa  forskj elligt,  saaledes  kan  Saligheden  ogsaa 
være  mere  eller  mindre  fyldig  og  indholdsrig. 
Tanken  er  original  som  Tema  for  en  Prædiken. 
Jerichau  sagde,  den  havde  været  i  hoj  Grad 
lyrisk  og  saa  sanselig  i  Udmalingen,  at  han  flere 
Gange  tænkte:  ..Hvorledes  skal  det  dog  ende? 
det  gaar  dog  aldrig  an!''  —  Det  er  jo  ganske 
vist  ogsaa  hidtil  noget  Usædvanligt,  at  en  Præst 
henter  sine  Billeder  fra  den  Situation,  hvori  „en 
Mand  hviler  i  sin  Hustrus  Favn'".  Jo  inderligere, 
mere  selvfortabende  hans  Kjærlighed  dér  kan 
klynge  sig  til  hendes  og  den  ydre  Forening  kan 
blive  et  rent  Udtryk  for  den  indre,  desto  mere 
lader  hans  Kjærlighed  sig  benytte  som  Billede 
for  den  højeste  himmelske  Salighed.  —  „Det  var 
jo  dog  kun  ringe  Sæd,  som  faldt  i  god  Jord'"  — ■ 
gjælder  dette  ogsaa  om  den  jordiske  Kjærligheds 
Sædekorn?  Du  véd,  at  vi  ofte  ved  Betragtning 
af  Livet  have  fundet  dette,  som  altsaa  ogsaa 
Grundtvig  maa  mene,  naar  han  vil  fastholde 
hele  Lignelsen.  Mærkværdig  nok  er  denne  Tanke 
om  Grader  i  Saligheden  mig  omtrent  ny;  den 
har  jo  ganske  vist  Noget,   som  tiltaler  Fornuften. 

Hvorledes  gaar  det  Dig  med  Hensyn  til  dette 
Spørgsmaal?  Har  Du  ikke  tænkt  Dig,  at  alle  de 
Frelste  skulle  være  lige  i  Salighed,  om  de  end 
skulle  gjennemgaa  en  vis  Lutrelse  af  forskjellig 
Art?  Saaledes  har  jeg  nærmest  opfattet  dette 
Trospunkt.    —   —   —  —  —  —  —  —  —  —  — 

Kjobenhavn,  d.  8de  Februar  1869. 

—  —  —  —  Jeg  har  siddet  hele  Formid- 
dagen i  Landstinget,  hvor  M.  P.  Bruun  (Eders 
Naades  Fætter)  først  hævede  Mødet  Kl.  5.  Det 
er  højst  interessante  Forhandlinger,  som  for  Tiden 
føres  i  Landstinget!  Deres  Gjenstand  er  i  Virke- 
ligheden en  fuldkommen  Omordning  af  vort  for- 
tvivlede Universitetsvæsen.  Spørgsmaalet  er  frem- 
kommet ved  Begjæringen  om  en  Bevilling  til  Ex- 
amenskommission  for  Teologerne.  Kirke-  og 
Undervisnings -Ministeren  har  ført  Sagen  med 
meget  ringe  Talent,  hvilket  er  højst  beklageligt 
at  høre  paa  for  alle  Dem ,  der  i  Princippet  ere 
enige  med  ham.  At  han  derimod  ser  rigtig  og 
har  en  varm  Overbevisning,  kan  ikke  betvivles; 
men  i  vore  Tider  tillægges  disse  Egenskaber 
mindre  Betydning,  end  de  fortjene,  og  hans 
Mangel  paa  Begavelse  afgiver  rigeligt  Stof  for  de 
Doktrinæres  Spot.  Det  er  jo  naturligvis,  som 
om  Ministeren   havde  stukket  Haanden   ind   i  en 

Hvesperede:  alle  Universitetets  Sværmere  ryge  ud 
og  stikke.  Idag  tog  han  dog  formelig  Mod  til 
sig  og  sagde  f.  Ex.  til  Orla  Lehmann,  at  han 
vidste  ikke,  om  han  kunde  leve  med  hans  Aner- 
kjendelse;  men  han  vidste  bestemt,  at  han  kunde 
leve  uden  denne.    —    — —  —  —  — 

Kjøbenhavn,  d.  i  ede  Februar  1869. 
—  —  —  —  Alt  det  Dybeste  i  dette  Liv  er 
dog  dunkelt  og  ikke  mindst  i  Kjærlighedens  My- 
sterium; vil  man  have  Klarhed,  maa  man  være 
tydhør  og  skarpsynet  netop  for  Det,  som  kun 
viser  sig  flygtig,  men  da  rigtignok  med  en  Glans, 
som  forkynder  de  Klartseende,  hvorfra  det  kom- 
mer. —  Ja,  min  egen  Elskede,  alt  det  Dybeste 
er  dunkelt,  —  og  jeg  har  netop  den  samme 
Følelse  som  Du  ligeoverfor  det  Spørgsmaal, 
hvorom  Du  skriver  til  mig.  Ogsaa  jeg  føler  mig 
ude  af  Stand  til  at  udgrunde  de  Hemmeligheder, 
som  ligge  bag' Døden,  og  i  alt  Fald  for  Øjeblikket 
siger  jeg  til  mig  selv,  at  det  ikke  er  Menneskets 
Bestemmelse  at  skulle  udgrandske  disse  Hemme- 
ligheder. Det  staar  ogsaa  for  mig  som  en  Mis- 
forstaaelse  at  ville  udmale  det  andet  Livs  Til- 
stand; ..Sandelig,  Du  er  en  Gud,  der  skjuler 
Dig",  siger  Esaias,  og  som  Sagen  nu  stiller  sig 
for   mig,    har  Gud  ladet  Mennesket   opslaa  sine 

øjne,  for  at  finde  en  Hemmelighed,  en  Gaade, 
og  idet  den  Gud,  der  har  skabt  Mennesket  — 
hans  Herre,  hvem  han  skylder  Alt  —  stiller  ham 
ligeoverfor  en  saadan  Gaade,  synes  mig  tillige 
heri  at  ligge  den  Fordring,  at  han  skal  respek- 
tere den,  respektere  det  Hemmelige,  Det,  som 
har  villet  skjule  sig.  Derfor  er  der  altid  for  mig 
noget  vist  Anmassende  i  disse  Forsøg  paa  at 
bringe  Klarhed,  ja,  endog  den  fuldeste  Anskue- 
lighed i  Det,  som  synes  mig  bestemt  til,  af  selve 
Gud  bestemt  til  at  være  uigjennemskueligt.  Jeg 
ser  og  véd,  at  Gud  i  Meget  forkynder  Menne- 
skene sin  Tilværelse  og  sin  Almagt,  at  han  vel 
ogsaa  i  Skjulthed,  men  dog  tydelig  nok  for 
dem,  som  ville  se,  baade  i  Naturens  og  i  Aan- 
dens  Liv  har  givet  Menneskene  Midler  til  at  for- 
staa  Meget;  men  Forskjellen  mellem  disse  Til- 
kjendegivelser,  som  ikke  gaa  videre  end  til,  at 
Mennesket  skal  kunne  finde  sig  tilrette  i  dette 
Liv.  og  de  Aabenbarelser,  man  har  villet  finde 
med  Hensyn  til  det  andet  Livs  Tilstand,  synes 
mig  at  ligge  deri,  at  de  første  ere  bestemte  til 
at  opklares  og  gjennemskues,  medens  Livet  efter 
Døden  af  Gud  selv  er  holdt  hemmeligt,  bestemt 
til  at  være  gaadefuldt.  Og  denne  Bestemmelse 
synes  det  mig,  at  Menneskene  skulle  respektere. 
—   Xaar  da  f.  Ex.   Biskop  Kierkegaard  holder 

en  Prædiken1)  om  „de  syv  Saligheder",  da  synes 
en  saadan  Tale  mig  ikke  at  være  tilforladelig,  og 
lige  overfor  samtlige  saadanne  nærmere  Bestem- 
melser kan  jeg  ikke  værge  mig  for  den  An- 
skuelse, at  Menneskene  dog  ere  smaa  og  altid 
vise  Tendens  til  at  være  smaalige.  — 

Idag  skinner  Solen,  Skyerne  fare  let  henover 
Himlen,  og  Rogen  fra  den  store  Brænderiskorsten 
her  lige  overfor  driver  som  en  mørkere  og  nær- 
mere Sky  i  samme  Retning  som  de  lyse  og  lette 
ovenfor 2).  En  Flok  Duer  kredser  omkring  og 
har  travlt.  Det  er,  som  om  der  er  et  vist  For- 
aarspræg  over  Luften,  og  de  mørke,  tunge  Huse 
staa  saa  grimme  og  rage  op  mod  den  lyse 
Himmel.  —  Hils  Bækken  i  Anlægget:  nu  maa 
Du  begynde  at  gaa  tit  derned  og  se,  om  det 
ikke  vil  til  at  grønnes  omkring  Vandets  Bred,  og 
om  de  grønne  Knopper  ikke  tænke  paa  at  skyde 
sig  frem  af  de  tørre  og  sorte  Kviste.  Dette  Syn 
giver  Glæde  og  Haab,  og  Du  forstaar  jo  at  se 
derpaa  og  da  at  vende  hjem  og  at  bringe  lyse 
Tanker  tilbage  til  Din  lille  Stue.    —  —  —     -  — 


')  i  Frelsers  Kirke  paa  Christianshavn. 

2)  Frederik  var  nemlig  flyttet  bort  fra  sin  kjære  „hoff- 
mannske"  Bolig  i  Amaliegade;  den  manglede  Sol.  og 
efter  denne  længtes  han,  ligesom  hans  Sundhed  fordrede 
den.     Han  boede  nu  i  St.  Kongensgade  Nr.  43,   3dje  Sal. 

KjøbenhavD,  iSde  Febr.  69. 
-  Dit  forrige  lille  Brev  vakte 
hos  mig  en  inderlig  Glæde,  det  var  saa  lyrisk, 
saa  fuldt  af  rig -Følelse,  og  Du  véd,  at  saadanne 
Breve  fra  Dig  ere  mig  de  kjæreste.  —  Jeg  vil 
da  sige  Dig  hvad  jeg  har  tænkt:  om  Du  end 
med  Hensyn  til  Dit  sidste  Brev  ikke  har  vist  den 
Styrke,  som  jeg  saa  ofte  har  beundret  hos  Dig: 
Evnen  til  at  svare,  saa  have  Dine  forrige  korte 
Ord  vidnet  om  denne  Evne  i  fuldeste  Maal,  og 
jeg  vil  tale  lidt  med  Dig  om  denne  Evne.  —  Du 
skriver  idag  til  mig  om  „det  forste  Skridt"  og 
om,  at  jeg  i  Reglen  maa  gjore  dette.  Jeg  vil 
da  sige  Dig,  at  jeg  tror,  det  netop  er  rigtigt  og 
naturligt,  naar  man  ser  paa  det  store  Alminde- 
lige, at  Forholdet  er  saaledes.  —  Jeg  skal  gjore 
det  første  Skridt  i  alt  Væsentligt.  Hvorvidt  jeg 
skal    det   i   alle    Tilfælde,  f.  Ex.    naar   der   er 

kommet  Noget  imellem  os,  og  naar  det  igrunden 
syntes  naturligt,  at  Du  brod  Isen  —  véd  jeg 
ikke  ret,  maaske  dog  ogsaa  da.  Maaske  netop 
det  Bud:  „Elsk  Din  Hustru!"  ogsaa  i  dette  Til- 
fælde leder  til,  at  jeg  skal  lette  det  Besværlige 
for  hende  ved  selv  at  tage  det  paa  mig  og  gjore 
det  Skridt,  „som  koster".  Men,  som  sagt,  i  alt 
Væsentligt  skal  jeg  gjøre  det  forste  Skridt.  Saa- 
ledes maa  det  være ;    thi   det   følger  af  hele  den 

mandlige  og  kvindelige  Individualitet.  Jeg  har 
saa  ofte  følt  det  ligeoverfor  Dig,  og  ikke  mindst, 
naar  jeg  saå  hen  paa  vore  Breve.  —  Manden  er 
Tiltalen,  Kvinden  er  Svaret.  —  Mændene  bære 
Skylden  for,  hvorledes  deres  Hustruer  ere;  thi 
de  have  ledet  dem  eller  skulde  i  alt  Fald  have 
gjort  det.  At  Du  nu  er  en  ægte  Kvinde,  at  Du 
i  højeste  Grad  aabenbarer  Din  Kjærlighed,  har 
jeg  set  i  Meget,  men  maaske  ingensteds  klarere 
end  i  Dine  Breve.  Næsten  aldrig  tager  Du  selv- 
Initiativet,  men  Du  svarer  mig,  og  Du  har  en 
lykkelig  omfangsrig  Evne  til  at  besvare.  —  Hvad 
der  saaledes  kommer  frem  i  vore  Breve  findes 
dog,  Gud  ske  Lov,  ikke  alene  dér;  men  det 
samme  Forhold  er  ejendommeligt  for  vort  hele 
Samliv:  Du  modtager,  og  Du  forstaar  at  svare. 
—  I  denne  Evne  er  jeg  idag  nærmest  forelsket, 
fordi  den  saa  klart  er  gaaet  op  for  min  Tanke 
og  fremstiller  Dig  for  mig  i  den  dybeste  Over- 
ensstemmelse med  det  Kvindelige.    —    —    —    — 

2 2 de  Fehr.  1869. 

—  —  —  —  —  Jeg  har  overhovedet  gjort 
den  Erfaring  ligeoverfor  alle  Kvinder,  at  deres 
Forstandsprover ,  deres  Tankeudviklinger,  deres 
Begrebsbestemmelser  etc.  saa  godt  som  aldrig 
hæve  sig  over  Dilettantismen,  medens  deres  Pro- 

ciuktioner  paa  Hjærtets,  paa  Følelsens  Omraade 
vidne  om  rent  og  klart  Mesterskab.  Jeg  tror, 
det  er  Feuillet,  som  udtrykker  sig  saaledes: 
„Hvad  angaar  Hjærtesager,  maatte  en  Kvinde 
være  meget  afgjort  enfoldig,  om  hun  ikke  skulde 
have  mere  Aand  end  en  Mand,  selv  om  denne 
har  megen.'"  Tilgiv  mig  da,  min  egen  Pige, 
naar  jeg  umuligt  kan  foretrække  de  Breve, 
som  fornæmmelig  bære  Præg  af  Din  Tænkning, 
for  dem .  hvorover  Din  Følelse  ligesom  har  ud- 
bredt en  Sommermorgens  Duft  og  Lys.  —  —  — 

Kjøbenhavn,    28<le  Ftrbr.  1869. 

—  —  —  —  —  Underlig  nok  mødes  Tan- 
kerne fra  Dit  Brev  netop  med  de  Betragtninger, 
jeg  anstillede  iaftes  med  Hensyn  til  det  Ansvar, 
vi  have  for  Indvirkningen  paa  hinanden.  —  Da 
jeg  nemlig  igaar  sad  oppe  hos  Sophus  i  Sel- 
skab med  Carl,  vare  begge  Dine  Brødre  enige 
i,  at  Du  i  de  sidste  Aar  havde  forandret  Dig  be- 
tydelig i  én  Henseende:  i  Din  Dom  om  Menne- 
skene, som  oprindelig  havde  været  ligesaa  mild 
som  Du  selv  var  godtroende,  men  som  nu  ofte 
var  meget  skarp  og  haard.  De  udtalte  sig  med 
Sorg  derom,  og  Du  forstaar,  at  denne  Erfaring, 
som  de  Begge  i  lige  høj  Grad  havde  gjort, 
voldte   mig    en  Del  Bekymring,    idet  jeg   maatte 

sige  mig  selv:  „Dig  skyldes  denne  sørgelige 
Forandring."  Jeg  fandt  det  da  rimeligt,  at  jeg 
havde  aabnet  Dit  kritiske  Blik  for  Menneskenes 
Svagheder  og,  skjønt  ganske  mod  min  Vilje  og 
mit  Vidende,  havde  berøvet  Dig  Din  barnlige 
Uskyldighed,  som  for  Dine  Brødre  havde  været 
saa  tiltrækkende  og  i  høj  Grad  vilde  være  det 
for  Alverden.  --  Saa  sagde  jeg  mig  selv,  at  Du 
havde  virket  aldeles  omvendt  paa  mig,  idet  Du 
har  berøvet  min  Dom  dens  Brod,  idet  Du  i  det 
Hele  i  denne  Henseende  mærkelig  har  forandret 
mig,  bragt  mig  til  at  foragte  den  vigtige,  selv- 
behagelige Fordommen,  som  har  sit  Tiltrækkende 
i  det  Morsomme,  og  ført  mig  til  at  lægge  Vægten 
paa  Hjærtets  Godhed  som  den  Egenskab,  der 
langt  overstraaler  andre ,  muligvis  langt  mere 
glimrende  Ejendommeligheder.  —  Du  har  bragt 
mig  til  at  domme  mildt,  hvorfor  jeg  er  Dig 
inderlig  taknemlig,  og  jeg  skulde  da  have  bragt 
Dig  til  det  Modsatte?  —  Hvad  Godt,  der  da  fra 
Dig  er  gaaet  over  i  mig,  maa  vi  nu  altsaa  se  at 
føre  tilbage  til  dets  Oprindelse,  saaledes  at  vi 
Begge  stræbe  altid  at  tro  det  Bedste,  aldrig  at 
fordømme,  søge  helt  igjennem  at  blive  gode  og 
at  tro  de  andre  Mennesker  gode,  saalænge  det 
er  os  muligt.  Saa  vist  som  det  er  mig  en  vir- 
kelig Sorg,  hvis  jeg  i  denne  Henseende  har  paa- 

virket  Dig  skadelig  —  og  jeg  tror  selv,  at  dette 
forholder  sig  saaledes  —  saa  vist  beder  jeg  Dig 
da,  min  Elskede,  at  Du  viser  mig  Din  Kjærlighed 
ved  at  vogte  paa  Dig  selv,  ved  at  stræbe  at 
vende  tilbage  til  Det,  Du  har  givet  mig,  til 
Kjærlighedens  gode  Dom,  der  desuden  hos  Dig 
er  i  saa  god  Overensstemmelse  med  Din  ud- 
prægede varme  Folelse  for  enhver  Din  Næste  — 
denne  Ejendommelighed,  som  Du  véd,  jeg  elsker 
hos  Dig,    og  som  Du  maa  lære  mig.    —   —   - 

(Til  Frederiks  Moder.)  Kjøbenhavn,  20de  Fel>r.  69. 
Min  egen  gamle  og  unge,  kjære  og  kjærlige, 
trofaste  og  gode  og  tillige  smukke  og  yndefulde 
Moder!  Jeg  har  intet  Andet  at  sige  Dig  til  Din 
Fødselsdag,  end  hvad  jeg  altid  med  den  største 
Fornøjelse  er  rede  til  at  fortælle  Dig:  at  jeg 
inderlig  elsker  Dig  og  at  jeg  beder  Gud,  han 
vil  lade  Dig  blive  en  god  Stund  endnu  hos  os, 
og  at  han  da  vil  gjore  Dit  Liv  lettere,  end  det 
hidtil  har  været,  gjøre  Dig  lidt  rask  og  bringe 
Lys  og  Glæde  over  Dine  Omgivelser.  Naar  jeg 
tænker  paa,  hvormeget  Du  har  lidt  i  Dit  tilbage*- 
lagte  Liv  og  hvormeget  Du  maaske  endnu  vil 
komme  til  at  lide,  da  finder  jeg  Trøst  i  den  Be- 
vidsthed, at  dette  Liv  jo  dog  kun  er  saa  kort, 
kun  Prologen  til  det  Liv,    som   skal  udfolde  sig, 

naar  Tæppet  gaar  op  for  den  store  Scene,  hvis 
Tilsyneladelse  vi  med  Forventning  have  oppebiet, 
medens  vi  her  sidde  paa  vore  smaa  Tilskuer- 
pladser. Og  naar  jeg  da  ser,  hvormeget  Du  har 
vundet  i  Taalmodighed ,  i  Evne  til  under  Tryk 
og  Savn  at  give  Dig  trygt  i  Guds  Haand,  da 
siger  jeg  mig  selv,  at  Gud  dog  har  fort  Dig 
godt,  og  at  han  i  sin  Kjærlighed  netop  har  givet 
Dig  Lidelserne,  fordi  de  vare  Dig  gavnlige.  — 
Min  kjære,  ydmyge  Moder!  Det  er  jo  dog  vort 
Maal,  det  Vigtigste,  at  vi  kunne  blive  gode  — 
hvad  har  alt  det  Andet  derimod  at  sige?  Gud 
give  mig  dog,  at  jeg  engang  maa  kunne  samles 
med  Dig  hos  ham,  og  hvis  det  er  muligt  give 
han  mig  tillige,  at  jeg  maa  beholde  Dig  endnu 
noget  i  dette  Liv,  og  det  saaledes,  at  jeg  kunde 
se  Dig  lidt  glad  og  lettet  for  alle  Dine  Savn,  at 
Din  medfødte  og  uovervundne  Ungdom  kunde 
udfolde   sig  med  alle  sine  friske  Blomster!  —  — 

Kjobenhavn.    nte  Marts  1869. 

Min  kjære  Fader! 
Tak  for  Dit  kjærlige  Brev,    som  var  mig  til 
megen  Glæde.      Du   kan   tro,    at  ogsaa  jeg  blev 
ret  inderlig  glad  over  Maries1)  Forlovelse,  først 


')  Hans  Soster  Marie   var   bleven    forlovet  med  Leopold 
To  bies  en. 

glad  over  hendes  egen  Lykke,  og  dernæst  glad 
paa  Dine  og  Moders  Vegne.  Jeg  fik  tilfældigvis 
at  se  det  lille  Brev,  Moder  sendte  til  Tante 
Jette,  og  hun  omtalte  Dig  deri  paa  en  Maade, 
som  malede  Dit  Billede  lyslevende  for  mig,  saa- 
ledes  som  Du  er,  naar  Du  ret  er  glad  over 
Noget.  Jeg  har  levet  meget  i  Tanken  om  Dig 
og  Moder  og  maaske  til  syvende  og  sidst  fundet 
min  største  Glæde  over  denne  lykkelige  Begivenhed 
i  den  taknemmelige  og  smukke  Følelse,  jeg  fandt 
hos  Eder  Begge.  Ja,  det  er  dog  godt  at  have 
gode  Forældre,  som  man  kan  holde  af!  —  — 

Du  vilde  sagtens  næppe  tro  Dine  egne  Øjne, 
naar  Du  her  paa  mit  Bord  fandt  sidelange  Under- 
søgelser om  —  Fattigvæsenet.  Jeg  skal  skrive 
et  Par  ledende  Artikler  derom  til  „Berl.  Tid.", 
hvilket  er  meget  vanskeligt.  —  Fattigvæsenets 
Ordning  her  i  Kjøbenhavn  er  jo  et  af  Tidens 
brændende  Spørgsmaal,  og  jeg  skal  nu  behandle 
det  efter  Bestilling  af  Redaktionen.  Jeg  har 
maattet  læse  en  hél  Del,  og  det  er  overhovedet 
faldet  mig  noget  vanskeligt;  men  jeg  maa  jo 
gjøre  Sligt,  uagtet  det  ikke  morer  mig,  for  at 
vise,  at  jeg  overhovedet  er  „brugbar".  Fuldt  op 
har  jeg  desuden  af  Literatur,  saa  jeg  har  Meget 
at  bestille.  —  Bliver  jeg  nu  lidt  medtagen,    vilde 

jeg  gjærne   se   at   komme   over  til  Eder   en   lille 
Ferie,    højst   8  Dage. — 

Til  mig. j     Kjebenhavn,   26de  Marts  1869. 

—  —  —  —  —  Netop  det  Samme,  som  Du 
har  tænkt  over  Lamartines  Ytringer  angaaende 
den  modnere  Alders  Kjærlighed,  har  ogsaa  været 
i  mine  Tanker;  jeg  følte  ligesom  Du,  at  vort 
Livs  Skæbne  i  denne  Henseende  har  haft  en 
god  Styrer,  som  vidste,  hvad  der  baadede  os 
bedst.  Som  ung  var  jeg  aldrig  bleven  Dig  Den, 
jeg  senere  kunde  være  —  det  véd  jeg,  føler  det 
saa  bestemt.  —  —  —  — — 

—  —  —  —  —  Af  mine  store  Artikler  om 
Kjøbenhavns  private  og  offentlige  Fattigfor- 
sørgelse har  jeg  megen  Glæde.  Etatsraad 
Knudsen  sagde  mig,  at  han  var  overordentlig 
tilfreds  med  dem,  Hr.  X.  sagde  mig,  at  de  vare 
„brillante",  og  „Berl.  Tid.'" s  Kontor  bestormes  af 
Folk,  som  ville  have  at  vide,  hvem  der  dog 
kan  have  skrevet  dem.  —  Sagen  er  jo  af  megen 
Vigtighed,  og  jeg  har  i  alt  Fald  den  Fortjeneste 
at  være  den  Første,  som  offentlig  fremfører  Pro- 
test imod  den  Retning,  som  den  almindelige  Be- 
vægelse synes  at  ville  tage ,  og  som  —  saavidt 
jeg  kan  skjønne  —  vil  føre  til  meget  uheldige 
og  upraktiske  Resultater.  —  Det  er   altid   glæde- 

ligt,  riaar  man  paatager  sig  et  saadant  større 
Arbejde,  at  man  da  ikke  gjør  det  forgjæves,  men 
kan  spore  dets  Virkning.  —  Jeg  beder,  at  Du 
vil  glæde  Dig  med  mig,  maaske  navnlig,  fordi 
Du  heraf  kan  se,  at  jeg  kan  bruges  og  ikke 
viser  mig  som  en  ren  Sinke,  naar  der  er  Tale 
om  praktiske  Spørgsmaals  Behandling.  —  Herre 
Gud,  det  er  jo  saa  rimeligt,  hvis  Du  engang 
imellem  er  tilbøjelig  til  at  tænke :  „Han  har 
Tanker,  og  jeg  elsker  hans  ideelle  Natur;  men 
hvad  skal  det  blive  til  ?  Han  passer  dog  ikke  ret 
for  denne  Jord."   — 

Skal  jeg  være  ærlig,  min  egen  Elskede,  saa 
glæder  denne  lille  Sejr  mig  navnlig  for  Din 
Skyld;  for  Dine  Fødder  nedlægger  jeg  derfor 
min  Ros.  — 

Saa  Farvel!  --  Paa  Torsdag  tager  Sophus 
og  jeg  os  Paaskeferie  og  komme  i  Forening  over 
til  Eder   —   han  til  Eder  Alle  —  jeg   til  Dig.   — 


Kjøbenhavn,  ute  April  1869. 
—  —  —  —  —  Som  Du  maaske  véd,  har 
Andersen  nu  i  fem  Aar  skullet  males  af 
Bloch;  men  det  er  hidtil  blevet  til  Intet.  Kort 
før  jeg  rejste,  kom  han  saa  fortvivlet  til  mig  og 
sagde  en  hél  Del,    hvis  Mening  var  den,    at  han 

nu  havde  opgivet  at  faa  sit  ønske  sat  igjennem 
ved  egen  Magt,    og  han  bad  da  mig  at  tage  fat 
paa  Sagen.     Jeg  talte  med  Bloch,  og  den  2den 
April  (Andersens  Fødselsdag)  blev  Billedet  be- 
gyndt.    Det  skal  være  meget  godt,    og  Ander- 
sen  er  jo  henrykt.     „Nu   synes  jeg   igjen,    det 
ligner  Goethe  —  man  siger   ellers,    jeg   ligner 
Schiller  saa   meget",    havde   han  bemærket  til 
Emil  Bloch,  som  var  tilstede  under  Malningen. 
Det  glæder  mig,  at  jeg  ikke  har  skuffet  Ander- 
sens Tillid.  —  —  —  —  —  —  —  —   —  —  — 

Jeg  har  været  overlæsset  med  Arbejde  i 
disse  to  Dage,  siden  jeg  kom  hjem.  Idag  har 
jeg  det  bedre ;  men  nu  er  jeg  atter  Din  gamle, 
alvorlige  Mand,  ham,  der  har  skrevet  om  Fattig- 
væsenet. Naar  Du  faar  tilvejebragt  en  Blanding 
af  Din  letsindige,  muntre  Galfrans  hjemmefra  og 
Din  ærværdige,  stille  Ægtefælle  herinde,  da 
tænker  jeg,  Resultatet  bliver  heldigt.  Jeg  tror 
nu,  at  jeg  bliver  en  god  Mand  for  Dig.  - 

Kjøbenhavn,   15de  April   1869. 

—  —  Jeg  har   en   hél  Del   at  bestille 

i  denne  Tid.  Foruden  mine  andre  mere  eller 
mindre  paatrængende  Forretningssager  (deriblandt 
Polemikken  med  Pastor  Holck,  som  har  svaret 
mig)  har  jeg  idag  faaet  Anmodning  fra  „111.  Tid." 

om  en  Biografi  af  Normanden  Tid  em  and.  Jeg 
véd  endnu  ikke  ret,  om  jeg  paatager  mig  dette 
Hverv;  jeg  tænker  at  tale  med  Din  Ven  A.  Munch 
derom.  --  Saa  kan  jeg  fortælle  Dig,  at  Fru  Je- 
richau  er  kommen  hjem.  Hun  har  malet 
smukke  Billeder  i  Rom,  deriblandt  en  ung  Moder 
med  Barnet  ved  Brystet,  to  Billeder  med  Børn, 
hvoraf  det  ene  fremstiller  tre  ypperlige,  sort-,  tyk- 
og  tæt-haarede  Unger,  som  sælge  Violer,  og 
endelig  et  større  Billede :  to  bedende  Kvinder  i 
Katakomberne  under  Kristenforfølgelsen,  inter- 
essant og  dygtigt.  Paa  Onsdag  rejser  hun  til 
Lundon.  I  Mandags  Aftes  var  jeg  derhenne  og 
sad  alene  med  hende  og  Børnene.  Da  hun 
skulde  gaa,  gik  hun  rundt  og  kjærtegnede  Bør- 
nene og  sagde  da  saa  smukt:  „Hvor  det  er 
dejligt  at  kysse  Dem,  man  holder  af."  I  det 
Samme  kom  hun  hen  til  mig  og  kyssede  mig 
flere  Gange  paa  Panden.  Hun  er  dog  et  sjæl- 
dent inderligt  og  kjærligt  Menneske.    —    —    — " 

Da  F  r  e  d  e  r  i  k  denne  Sommerferie  var  hjemme, 
toge  vi  den  Beslutning  at  holde  Bryllup  næste 
Foraar.  Vi  haabede  ved  megen  Sparsommelighed 
at  kunne  leve  af  hans  Arbejde  ved  „Berl.  Tid.'". 
-  Hans  Anstrængelser  for  og  Haab  om  at  faa 
en  lille  juridisk  Ansættelse  ved  Siden  af  glippede. 

—  Derimod  paatog  han  sig  forskjellige  literære 
Arbejder  ved  Siden  af  sine  Artikler  til  Bladet; 
saaledes  var  han  Medarbejder  af  Rejsehaandbogen 
..Danmark" ,  som  P.  V.  Grove  udgav  dette 
Aar;  han  beskrev  heri  Kjøbenhavns  fjærnere 
Omegn. 

Kjohenhavn.    16de  Septbr.  1869. 

Min  inderlig  kjære  Fader! 

Jeg  sender  Dig  idag  mine  bedste  Lykønsk- 
ninger til  Din  Fødselsdag,  som  jeg  kun  har 
fejret  ved  at  skrive  en  lang  Artikkel  om  Skytte- 
foreningerne, og  som  jeg  desværre  næppe  faar 
Lejlighed  til  at  højtideligholde  i  Nicolajs  Sel- 
skab; thi  ogsaa  iaften  skal  jeg  nødvendig  ar- 
bejde. — ■  —  —  —  —  —  —  —  — 

Om  mine  Affærer  skal  Du  høre  nærmere, 
naar  vi  med  Guds  Hjælp  snart  ses.  —  Jeg  har 
en  hél  Del  at  bestille  med  alt  Muligt  (Hamborg- 
breve, Bombebøssen,  det  grundtvigske  Venne- 
møde, Skyttesagen ,  det  kgl.  Teater,  Brugs- 
foreninger, Literatur,  Gjældsfængslets  Ophævelse 
og  Gud  véd  hvad).  —  Jeg  har  nu  ogsaa  over- 
taget en  Vagt  paa  Kontoret  om  Aftenen  og  én 
hver  fjerde  Søndag  om  Formiddagen,  skiftevis 
med  de  tre  andre  Medarbejdere.    —    —    —    — " 

—  —  —  —  Frederik  var  dette  Efteraar 
flere  mindre  Ture  i  Kjøbenhavns  Omegn  for  at 
gjøre  Studier  til  sin  Beskrivelse  af  Egnen  for 
Rejsehaandbogen.     Han  skriver  til  mig: 

Hørsholm,  d.  24de  Oktober  1869. 

Du  vil  dog  vel  indrømme  mig,  at  det  er  en 
trist  Tilværelse  paa  en  mørk  Efteraarsaften,  naar 
Regnen  hænger  over  Hovedet,  at  sidde  ensomt 
paa  Hørsholm  Kro? 

Saaledes  er  det  imidlertid  blevet  min  Lod  at 
maatte  friste  Tilværelsen  iaften.  —  Lykkeligvis 
fandt  jeg  da  en  Papirhandler  her  i  Byen,  og 
efterat  jeg  hele  Dagen  og  da  mest  iaften  har 
ønsket,  at  Du  var  hos  mig,  søger  jeg  nu  at  være 
hos  Dig.  Naar  vi  da  engang  blive  rigtige  gamle 
Ægtefolk,  har  jeg  tænkt,  at  vi  paa  en  smuk 
Sommerdag  kunne  gjøre  den  Tur,  jeg  idag  har 
foretaget,  og  skulde  det  blive  for  anstrængende 
for  Dig,  kunde  vi  jo  indskrænke  os  til  en  Del 
deraf.  Yndigt  og  hyggeligt  maa  her  være  paa  en 
smuk  Sommerdag  i  denne  Egn,  hvor  Caroline 
Mathilde  førte  sit  Herreliv,  i  denne  Egn 
—  —  Mathilde,  hvor  Du 
flygtig  har  redet  den  flygtige  Ganger. 

Som   jeg    skriver    disse   Ord    flyver    en    lille 
Tingest  med  klare  gjennemsigtige  Vinger  rundtom 

mit  Hoved.  Staar  den  i  Forbund  med  Gj en- 
standen  for  disse  Ord,  selv  saa  flygtig  og  med 
glimrende  Spil  paa  sine  Vinger?  —  Nu  fløj  den 
i  Lyset  og  kom  til  Skade.  Jeg  sender  Dig  den 
som  et  lille  Minde.  Den  er  dog  saa  smuk  og 
dens  Vinger  saa  klare. 

Jeg  har  da  idag  været  i  Holte,  Søllerød  og 
Nærum.  —  Vejret  var  dejligt  hele  Formiddagen, 
og  jeg  glædede  mig  ret  over  Udsigten  paa 
Søllerøds  stolte  Banker.  — 

Imorgen  tidlig  beser  jeg  ret  den  lille  By  her, 
tager  derpaa  til  Rungsted,  derfra  til  Vedbæk;  jeg 
maa  være  tilbage  i  Kjøbenhavn  imorgen  Aften, 
da  jeg  har  Vagt  paa  Kontoret. 

Og  saa  sender  jeg  Dig  da  min  inderligste 
Tak  for  Dine  to  sidste  smaa  Breve,  som  vel  til- 
sammen kunne  regnes  for  et  stort.  Nu,  naar 
jeg  gaar  et  eller  andet  Sted  ude  i  Byen,  har  jeg 
godt  af  at  have  den  Fornæmmelse  med  mig,  at 
jeg  har  noget  Hyggeligt  derhjemme,  hvorefter 
jeg  kan  længes,  og  som  vil  gjøre  mig  det  godt, 
naar  jeg  vender  tilbage.  Du  selv  kan  jo  endnu 
ikke  bringe  mig  denne  Fornæmmelse ;  men  at 
dine  Breve  kunne  gjøre  det,  lærte  jeg  af  det 
sidste.  Jeg  glædede  mig  til  at  komme  hjem, 
fordi  jeg  vidste ,  det  var  i  min  Stue  og  vilde 
tage  imod  mig.     Dejligt  er  det  at  faa  Breve,  som 

man  kan  læse  om  igjen  med  fornyet  Glæde.  — 
Men  jeg,  min  egen  Elskede,  jeg  er  nok  nu  lidt 
tarvelig  med  mine  Breve.  Ja,  om  vi  ikke  maa 
giftes  af  anden  Grund,  saa  maa  vi  det,  fordi  jeg 
ikke  mere  kan  underholde  mig  rigtig  med  Dig  i 
Breve.  Destoværre  maa  jeg  nu  skrive  altfor 
meget,  til  at  min  Brevskrivningsstemning  skulde 
kunne  existere  som  for;  og  destoværre  bliver 
jeg  nok  efterhaanden  altfor  meget  Forretnings- 
mand, til  at  jeg  kan  være  Lyriker,  som  jeg  er 
det  af  Naturen.  Men  kommer  Du  til  mig,  saa 
skal  jeg  dog  nok  være  det,  selv  om  jeg  er  nok 
saa  træt  og  kjedelig,  naar  jeg  rejser  mig  fra  mit 
Arbejde.  Det  maa  være  udmærket  dejligt  under 
saadanne  Forhold  at  kunne  ty  hen  i  sin  Kones 
Arme.  Vil  Du  saa  ikke  nok  blive  lidt  god  imod 
mig?  Baade  passe  paa,  at  jeg  er  rigtig  flittig, 
og  naar  jeg  har  været  det,  belønne  mig  derfor? 
Vil  det  blive  svært  at  forene  den  højeste  Grad  af 
Fornuftighed  med  den  højeste  Grad  af  For- 
elskelse? —  Ja,  det  maa  Du  om;  thi  Du  er 
meget  forstandigere  end  jeg,  og  Du  vil  faa  af- 
gjørende  Betydning  for,  hvorledes  jeg  bliver,  og 
hvorledes  jeg  vil  kunne  forene  det  Uensartede. 
I  den  Henseende  kan  Du  allerede  have  Meget  at 
tænke  over.    —   —    —    —    —    —   —  —  —   — " 

Denne  Jul  tilbragtes,  som  sædvanlig,  delt 
mellem  Frederiksgave,  Gamtofte  og  Assens;  den 
var  fuld  af  Glæde  for  os ,  —  vi  nærmede  os  jo 
nu  det  Maal,  hvortil  al  vor  Længsel  stundede. 
Vi  havde  allerede  for  nogle  Aar  siden  bestemt, 
at  dersom  vi  kunde  gifte  os  et  Foraar,  da  skulde 
den  8de  Maj  være  vor  Bryllupsdag  —  det  var 
en  Dag,  som  gjemte  et  dyrebart  Minde  for  os  — 
og  denne  Dag  blev  nu  slaaet  fast. 

Kjebenhavn,  d.  13de  Januar  187c. 

Min  egen  Elskede! 
Tak  for  Dit  kjære  Brev,  som  jeg  modtog 
imorges,  og  hvis  morsomme  gammeldags  Form 
tilfredsstillede  mig  lige  saa  meget  som  det  kjærlige 
Indhold.  Du  faar  jo  nu  engang  alle  mine  Tanker 
og  Stemninger  at  vide,  og  da  Du  jo  ogsaa  skal 
være  min  Fortrolige,  saa  har  jeg  bestemt  mig  til 
at  meddele  Dig  Følgende: 

1)  at  jeg  drømte  meget  tiltalende  om  Dig 
imorges,  saa  at  jeg  vaagnede  op  med  smukke 
Indtryk ; 

2)  at  jeg,  da  jeg  rejste  fra  Gamtofte  og  kom 
til  Aarup ,  saa  en  mærkelig  Sky ,  som  stod  lige 
over  Assens  og  var  stærkt  forgyldt  af  den  bag- 
vedstaaende  Sol.  Den  var  ganske  tynd  og  fin 
og  af  Form    som   et   E;    men   lidt    efter   voxede 

dette  E   og   gik    over   til   et  B,   hvilket   gav   mig 
Stof  til  adskillige  Tanker; 

3)  at  jeg  i  Søndags  tilfældigvis  kom  til  at 
se  i  en  Almanak  og  fandt  da  ikke  alene,  at  den 
8de  Maj  var  en  Søndag,  men  tillige,  at  denne 
Dag  hed  Jubilate  (o:  „Jubler!";.  Hele  denne 
Dag  og  om  Mandagen  stod  dette  for  mig,  som 
om  jeg  havde  fundet  en  lille  Skat,  som  om  jeg 
havde  vundet  en  hemmelig  Glæde  og  Lykke. 
Fra  denne  Dag  skal  jo  vort  nye  Fremtidsliv  be- 
gynde, og  dets  smukke  Motto  skal  altsaa  være 
., Jubilate!'"  —  Jeg  kan  nu  engang  ikke  lade 
være  med  at   tillægge  Sligt   en  vis  Betydning.   — 


Kjobenhavn.  d.  4de  April   187c. 

—  —  —  —  Hvor  dejligt  er  det  dog  ikke, 
at  vi  nu  have  faaet  Foraar!  Xaar  jeg  vaagner 
om  Morgenen,  staar  den  varme  Sol  alt  højt  paa 
Himlen,  og  aabner  jeg  Yinduet,  da  kan  jeg 
mærke  denne  balsamiske,  ejendommelige  Luft- 
ning, som  tilhører  Foraaret,  og  som  fylder  En 
med  Sundhed  og  Mod.  Da  bliver  jeg  saa  glad 
vog  synes,  at  Livet  dog  er  fuldt  af  Skjønhed  og 
Rigdom ,  og  da  tænker  jeg  paa,  at  mit  rette  Liv 
jo  nu  egentlig  først  skal  begynde,  Livet  hos  Dig, 
til  hvem  min  Længsel  stunder.  — 

Et  Liv  i  Kjærlighed  er  Lykkens  Maal, 

et  Kjærlighedens  Liv,  hvor  Mand  og  Kvinde 

med  Hjærtets  dybe  Attraa  sig  forbinde. 


Kjobenhavn.  d.  icde  April   18-:. 

Min  elskede  Pige! 
Paa  denne  Formiddag,  da  der  første  Gang 
bliver  lyst  til  Ægteskab  for  os  —  netop  nu  sker 
det  vel  —  maa  jeg  være  hos  Dig  og  tale  lidt 
med  Dig.  —  Tak,  fordi  Du  imorges  sendte  mig 
det  Par  Linjer  og  bragte  mig  denne  Efterretning. 
—  Du  skrev  til  mig  i  Dit  forrige  Brev:  „Gud 
vil  nok  give  os  Velsignelse  til  at  komme  igjennem 
Livet".  Ja,  gid  det  dog  maatte  ske,  og  ikke  blot 
dette  „komme  igjennem",  men  med  Glæde,  i  Tro- 
skab og  Tillid,  med  Velbefindende,  tilfredsstillende 
hinanden  fuldt,  at  vi  kunne  leve  i  en  lykkelig  Til- 
værelse, saa  at  vi  under  Livets  Gang  ikke  be- 
standig maa  tænke:  „Efter  dette  Liv  kommer  et 
andet,  hvorfor  vi  egentlig  leve",  men  at  vi  ogsaa 
maa  kjende  det  jordiske  Livs  lykkelige  Hengivelse 
i  øjeblikket.  —  Du  véd,  at  jeg  meget  ofte  har 
syslet  med  Tanken  om,  hvorvidt  jeg  i  Længden 
var  i  Stand  til  at  tilfredsstille  Dig;  ofte  har  jeg 
været  ængstelig  for,  at  jeg  maaske  vilde  blive 
Dig  en  tør  og  kjedelig  Ægtemand,  optagen  af  de 

nødvendige  Forretninger,  ikke  i  Stand  til  at  til- 
fredsstille Dig.  Intet  vilde  være  mig  sørgeligere, 
end  hvis  dette  skulde  ske,  hvis  Du  skulde  kjede 
Dig  hos  mig;  Intet  er  i  højere  Grad  min  Attraa 
end  det  at  kunne  gjore  Dig  lykkelig.  Og  i  saa 
Henseende  har  jeg  ogsaa  nu  fundet  nogen  Be- 
roligelse ved  at  gjore  min  Natur  til  Gjenstand 
for  Betragtning.  Jeg  tror  at  have  opdaget,  det 
vil  altid  være  mig  en  Nødvendighed  at  vide  Dig 
lykkelig  hos  mig;  der  ligger  hos  mig  en  Trang 
til  at  gjore  Dig  lykkelig,  som  nødvendigvis  maa 
tilfredsstilles.  Skulde  da  den  Kilde  udtørres,  hvor- 
af Du  nu  drikker  Tilfredsstillelse,  da  vil  Dit  Savn 
være  mig  den  Vidiekvist,  hvormed  jeg  som  Vand- 
søgeren vil  gaa  ud,  for  at  finde  de  nye  Kilder, 
som  maa  vælde  i  Dybet  af  min  Sjæl.  Dem  vil 
jeg  da  bringe  frem  og  lade  Dig  drikke  deraf. 
Men,  min  elskede  Pige,  saa  fordres  der,  for  at 
dette  kan  naas,  at  Du  altid  er  helt  ærlig  imod 
mig,  at  Du  altid  helt  lader  mig  vide,  hvorledes 
Du  har  det  i  Din  P'ølelse  for  mig,  at  Du  ikke 
skjuler  det  for  mig,  hvis  Du  fryser.  —  Under- 
tiden har  jeg  lidt  under  den  Tanke,  det  ikke 
vilde  være  uoverensstemmende  med  Din  hele 
Karakter,  at  Du  med  Hensyn  til  Din  Lykke  lod 
mig  gaa  hen  i  et  fortsat  Selvbedrag,  lod  mig  tro, 
at  Du   var   lykkelig  med  mig   og  dog  i  Virkelig- 

heden  gik  med  en  indre  Utilfredsstillelse.  Gud 
fri  os  fra,  at  dette  nogensinde  skulde  kunne  ske ! 
Jeg  har  —  det  kan  jeg  idag  sige  Dig  med 
Sandhed  —  det  inderlige  ønske,  at  vi  dog,  jo 
mere  vi  komme  til  at  leve  med  hinanden,  maa 
voxe  sammen,  som  det  ret  sømmer  sig  for  Mand 
og  Hustru,  maa  eje  hinanden  fuldt  og  helt  og 
kjende  hinandens  inderste  Tanker.  Du  begyndte 
med  kun  at  ville  give  mig  „visse  Procent"  af 
Dig  og  forstod  næsten  ikke,  at  jeg  ikke  kunde 
lade  mig  nøje  med  Mindre  end  alle  hundrede 
Procent.  Nu  ejer  jeg  dem,  siger  Du  mig,  og 
dog  foler  jeg  og  véd,  at  jeg  kan  komme  til  at 
eje  dem  i  endnu  langt  højere  Grad.  -  -  Imorges 
traf  jeg  tilfældigvis  i  en  Bog  paa  følgende  Linjer: 
„Havde  En  været  hende  Alt,  vilde  ikke  saa  Mange 
være  blevne  hende  Meget."  Denne  Ytring  bragte 
mig  ganske  naturlig  til  at  tænke  paa  Begyndelses- 
stadiet i  vort  Forhold,  da  jeg  forlangte  at  ville 
være  Dig  Alt  dg  da  Du  ikke  kunde  opfylde  dette 
Forlangende  og  næppe  forstod,  at  jeg  kunde 
fremsætte  det.  Siden  har  Du  forstaaet  mig  ogsaa 
heri  og  givet  Dig  helt  hen  til  mig.  Men  som 
min  Hustru  vil  Du  gjøre  det  endnu  fuldere,  at  vi 
dog  kunne  naa  det  Bedste,  Jorden  har  at  give. 
Min  søde,  lille  Kone,  tør  jeg  haabe  derpaa?  Du 
vil   jo    dog    ofte    af   Dig    selv    tit    og    mange 

Gange   lade   Din    Foleise   drive   Dig   hen  til  mig, 

slynge    Dine   Arme   om    min   Hals   og    lade    mig 

mærke,  at  Du  har  Hvile  i  denne  Hengivelse,    og 

selv  om  Du  ikke  gjør  det,  vil  Du  dog  skafte  mig 

den  Bevidsthed,    at   Du   havde  Sind   til   altid  a 

gjore  det. 

Din  Mand. 


Her  afsluttes  da  paa  en'Maade  Frederiks 
Breve  til  mig,  og  jeg  har  en  Trang  til  at  gjore  lidt 
Rede  for  den  Foleise,  der  har  drevet  mig  til  at  ud- 
give saa  mange  af  dem.  Jeg  vilde  kunne  forstaa, 
om  Udgivelsen  af  disse  Breve  maatte  forekomme  en 
enkelt  Læser  forunderlig,  maaske  endog  stødende. 
Men  jeg  tror,  at  disse  Blade  kun  ville  blive  læste 
af  Mennesker,  som  virkelig  ønske  at  kjende 
Frederik  Bøghs  hele  Natur  og  Karakter,  og 
disse  bør,  da  ogsaa  følge  ham  i  hans  Kjærligheds- 
forhold,  da  dette  dog,  som  han  selv  sagde,  var 
Nerven  i  hans  Tilværelse.  -  -  Jeg  har  kun  med- 
taget et  lille  Udvalg  af  de  flere  hundrede  Breve, 
jeg  ejer  fra  ham;  men  disse,  finder  jeg,  karak- 
terisere ham  tilstrækkelig.  —  Dersom  han  havde 
levet  og  beholdt  sin  Sundhed,  vilde  han  selv 
have   skrevet   en  Bog   om  Mandens  osr  Kvindens 

Forhold   til   hinanden   og  da  for   en  Del  lagt  vor 
Korrespondance  til  Grund  for  den. 

Det  har  ikke  været  mig  let  at  give  hans 
Breve  ud  for  Andres  Blikke  —  jeg  har  betænkt 
mig  derpaa  i  flere  Aar  —  og  naar  jeg  dog  nu 
gjør  det,  er  det  kun,  fordi  jeg  føler,  jeg  derved 
handler  i  hans  Aand ,  efter  hans  eget  Ønske. 
—  „Du  maa  dog  engang  skrive  min  Biografi; 
thi  Ingen,  Ingen  uden  Du  har  kjendt  mig  ret", 
sagde  han  engang  til  mig,  og  skal  da  hans 
Billede  bevares  for  den  Slægt,  som  voxer  op  — 
som  jeg  haaber,  det  kan  —  da  maa  hans  in- 
derste Sjæls  Tanker  ogsaa  tages  med. 


Paa  Grund  af  Sygdom  i  Moders  Hjem  paa 
Frederiksgave  stod  vort  Bryllup  i  Gamtofte. 
Moder  og  næsten  alle  Frederiks  og  mine 
Søskende  samt  Blædels  fra  Vilhelmsborg  vare 
til  Stede.  —  Dagen  var  lys  og  dejlig,  der  var 
Foraarssol  og  Glæde  over  hele  Præstegaarden  og 
jublende  Fryd  og  Tak  i  vore  Hjærter.  Frederiks 
Brev  fra  om  Formiddagen  til  hans  Søster  Hen- 
riette gjengiver  Lidt  af  Stemningen,  som  var 
over  Dagen: 

24 

Gamtofte,  d.  8de  Maj   1870. 
Min  egen  lille  Søster! 

Idag,  paa  min  Bryllupsdag,  medens  Fader  er 
i  Kirke  og  hele  Huset  er  i  travl  Virksomhed  med 
at  pynte  op  og  utalligt  Andet,  vil  jeg  dog  be- 
nytte den  Ro,  der  er  i  Faders  Stue,  til  at  skrive 
et  Par  Ord  til  Dig,  hvem  jeg  saa  ofte  i  disse 
Dage  har  sendt  mine  Tanker. 

—  —  —  Kjæreste  Henriette,  saa  bliver 
jeg  da  idag  et  lykkeligt  Menneske,  forenet  med 
hende,  som  jeg  elsker,  og  som  elsker  mig  igjen. 
Moder,  som  i  de  sidste  Aar  stadig  mere  og  mere 
er  bleven  indtaget  i  Elisa,  siger  ofte  i  denne 
Tid:  „Ja,  Frederik  gjor  en  stor  Lykke  ved  at 
faa  hende",  og  hun  har  Ret;  vi  passe  for  hin- 
anden, og  at  det  er  saaledes,  tror  jeg,  hele  min 
Slægt  ser;  derfor  vil  vort  Bryllup  ogsaa  idag 
blive  fejret  med  den  Glæde,  som  er  den  bedste. 
Moder  sagde  igaar,  da  jeg  var  kommen  hjem  og 
vilde  skrive  et  Par  Ord  til  Elisa,  at  jeg  skulde 
sige  hende,  der  var  Solskin  over  hele  Huset. 
Og  saaledes  er  det  ogsaa.  Alt  ser  godt  ud  for 
os  idag.  Bogen  udenfor  Porten  sprang  ud  igaar 
og  staar  i  sin  friskeste  Pragt;  rundtom  i  alle 
Stuerne,  opad  Gangdørene  og  paa  Trappen  i 
Entréen  er  der  ungt  Bøgeløv,  Kranse  og  Blomster ; 
af  de   sidste  have  vi  faaet   en  Mængde,   navnlig 

dejlige  Roser.  —  Det  Første,  jeg  hørte  imorges, 
var  Sangen  af  en  Lærke  lige  udenfor  Yinduet; 
mange  andre  Sangfugle  stemmede  i  med  den. 
Vejret  har  været  lidt  taaget,  men  mildt;  nu  bryder 
Solen  frem,  og  vi  faa  det  dejligste  Vejr,  man 
kan  ønske  sig.  Ovre  i  Skoven,  her  lige  ud  for 
Vinduet,  runder  sig  en  Kreds  af  svagt  udsprungne 
Bøge,  hele  Skovkredsen  staar  vel  endnu  lidt 
mørkt,  men  i  denne  Indfatning  ses  dobbelt  smukt 
det  grønnende,  friske  Løv.  —  Snart  komme  de 
nu  herned  fra  Vilhelmsborg  for  at  fuldende  Kir- 
kens Pyntning;  jeg  har  naturligvis  ikke  set  den; 
men  jeg   har  hørt,    den   skal  være  meget  smuk. 

Fader  er  rørende  glad,  ligesom  ogsaa  Moder. 
Alle  sende  vi  Dig  vore  Tanker  herfra  og  ønske, 
at  Du  kunde  dele  vor  Glæde.  Men  dog  er  det 
godt,  at  Du  er  i  den  Ro,  der  passer  Dig  bedst. 

Saa  Farvel  for  idag,  min  egen  kjære  Søster! 
Gud  velsigne  Dig  og  være  hos  Dig  med  sin 
Trøst  og  Hjælp.  „Hvo,  som  tror,  haster  ikke" 
—  det  er  et  godt,  gammelt  Ord,  og  for  Den, 
der  kan  hæve  sin  Tanke  til  Himlen,  er  intet 
jordisk  Savn  for  haardt. 

Din  gamle  Broder 
Frederik  Bøgh. 

2+* 

Klokken  3  samledes  alle  Gjæsterne  i  Præste- 
gaarden,  og  Vejret  var  saa  stille  og  smukt,  at  vi 
kunde  gaa  gjennem  Haven  op  i  Kirken;  7  hvid- 
klædte Brudepiger  fulgte  os. 

Frederiks  Fader  havde  valgt  til  Text  for 
Brudevielsen  de  Ord:  „Gud  er  Kjærlighed";  han 
sagde:  „Jeg  vil  saa  gjærne  give  Eder  et  Guds 
Ord  med,  som  kan  leve  i  Eders  Hjærter,  ledsage 
Eder  i  Eders  Ægteskab  og  være  Eder  et  vel- 
signet Minde  om  denne  Time,  og  et  saadant  Ord 
udtaler  Apostelen  Johannes  i  sit  første  Brev 
4.  Kap.  16.  V. :  „„Gud  er  Kjærlighed,  og  hvo,  som 
bliver  i  Kjærlighed,  bliver  i  Gud  og  Gud  i  ham."" 
Førend  Apostelen  udtaler  dette  Ord ,  siger  han : 
„„Vi  have  erkjendt  og  troet  den  Kjærlighed,  Gud 
haver  til  os"",  og  derved  leder  han  vor  Tanke 
hen  paa  Guds  Kjærlighed  mod  os  arme  Syndere, 
som  han  elsker  saaledes,  at  han  har  udsendt 
Sønnen  at  være  Verdens  Frelser.  —  Og  naar  jeg 
udtaler  dette  Ord  til  Eder,  da  vil  jeg  ogsaa 
minde  Eder  om  den  Kjærlighed,  som  Gud  har  til 
Eder,  at  I  stedse  maa  holde  fast  ved  den  Erkj  en- 
delse og  den  Tro,  at  den  himmelske  Fader  ogsaa 
har  udsendt  sin  Søn  for  at  være  Eders  Frelser, 
paa  det  at  han  ret  maa  bo  i  Eders  Hjærter  og 
Eders  Hus  og  Hjem.  Jeg  vil  lægge  Eder  paa 
Sinde,  at  Gud  er  Kjærlighed,  og  at  Alt,  hvad  vi 

glæde  os  over  hos  Eder,  Alt,  hvad  I  ere,  det 
ere  I  ved  Guds  Kjærlighed,  at  den  oprigtige  og 
trofaste  Kjærlighed,  som  knytte  Eders  Hjærter 
tilsammen,  den  har  sin  Rod  i  Guds  Kjærlighed, 
at   det  kjærlige  Sind   imod   os,    som  vi  glæde  os 

over,  det  udrinder  af  Guds  Kjærlighed. " 

Og  saaledes  talte  han  af  hele  sit  varme  Hjærtes 
Tro  og  Fylde  til  os.  —  Salmen  „Det  er  saa 
yndigt  at  følges  ad"  blev  sungen,  og  vi  gik  ud 
fra  den  med  friskt  Bøgeløv  helt  smykkede  Kirke 
til  den  lyse  Sol  derudenfor;  vi  vandrede  atter 
Alle  over  Kirkegaarden  og  ad  Vejen  op  gjennem 
Haven.  —  Middagen  var  festlig  og  smuk,  Bordet 
helt  pyntet  med  Buketter  af  Roser  og  Myrter. 
Der  blev  talt  alvorlige  og  kjærlige  Ord,  og  mange 
muntre  og  livlige.  Nicolaj  Bøgh  havde  skrevet 
to  smukke  Sange,  som  tiltalte  os  meget  — 
maaske  dog  mest  den  om  Frederiksgave.  Nogle 
af  dens  Vers  lyde  saaledes : 

Vaaren  er  sprungen  ud, 

væver  sit  lyse  Skrud 

gjennem  Fvederiksgaves  skjønne  Skove; 

klaprende  Storken  fløj 

henover   Wielcmdshøj, 

Lærkerne  i  Luften  Livet  love. 

Stolt  som  en  Hal  og  let 

hæver  sig  søjletæt 

Bogehoved  med  de  hvalte  Lofte, 

løfter  sit  lyse  Telt 

højt  over  Lille  Bælt, 

nikker  til  de  Banker  om  Gamtofte. 

Knudret  og  dyb  og  lang 

ned  mellem  Skov  og  Vang 

Egetræs-Alleen  frem  sig  skyder, 

og  mellem  Fuglesang, 

dækket  af  Bladehang, 

Stien  ud  igjennem  Krattet  bryder. 

Stiger  saa  Solen  op, 

farver  den  Skovens  Top, 

glimter  klart  i  Dug  paa  Eng  og  Slette; 

synker  den,  blank  som  Guld, 

lyder  saa  vemodsfuld 

Aftenklokkeklangen  fra  Dres-lette. 

Tittende  blysomt  frem 

ligger  et  stille  Hjem 

mellem  Skov  og  skræppekrans'de  Enge 

Haven  med  Blomsterflor 

rundt  sig  om  Huset  snor, 

Vinlovsranker  op  ad  Muren  hænge. 

Derfra  idag  en  Brud 

drager  i  Verden  ud, 

folger  ham,  med  hvem  hun  Alt  vil  vove ; 

her  har  de  sværmet  blidt, 

herfra  de  fulgtes  tit, 

over  Stænten  ind  i  grønne  Skove. 

Da  jeg  senere  hen  mod  Aften,  idet  Solen 
sank,  stod  med  min  Broder  Niels  Munk  i  de 
aabne  Havedøre,  udbrød  han  med  stille  Begejst- 
ring: „Ja,  saaledes  skal  et  Bryllup  være:  land- 
ligt, frit  og  fuldt  af  Glæde."  —  Og  saaledes  var 
det!  Kjærlighed  og  Glæde  mødte  os  som  Smil 
fra  hvert  øje.  —  Saa  slutter  jeg  da  min  Beretning 
om  denne  Dag  med  at  fortælle,  at  det  sjælfulde, 
henrykte  Udtryk,  der  var  i  Frederiks  Ansigt, 
det  var  af  en  saadan  Aandens  Skjønhed,  at  det 
mindedes  mange  Aar  efter  af  Alle,  som  havde  set 
det,  og  det  lever  endnu  klart  i  min  Sjæl.  —  Vi  toge 
om  Aftenen  med  Moder  og  mine  Søstre  hjem  til 
Frederiksgave  og  tilbragte  næste  Dag  saa  dejlig 
dér.  Vi  vandrede  rundt  paa  alle  vore  Yndlings- 
steder, og  aldrig  have  Skovene  og  Engen  straalet 
i  skjønnere  Foraarspragt  end  hin  9de  Maj.  Den 
10de  om  Morgenen  forlode  vi  Frederiksgave,  og 
om  Aftenen  naaede  vi  vort  lille  Hjem  i  Kjø- 
benhavn.  — 

Langt   ude   paa  Vesterbrogade   havde   Fre- 
derik i  en  Mellembygning  lejet  en  overordentlig 
hyggelig  og  stille,    rolig  Lejlighed  paa  fire  smaa 
Værelser.  -  -  Vi   ordnede  helt  igjennem  selv  vort 
Hjem;    i    Dagligstuen    og    Frederiks    Værelse 
havde  vi  smukke,  gamle,  mørke  Mahognimøbler, 
som    vi    i    fiere    Aar    havde    samlet    paa.       Min 
Broder  Frederik  havde  foræret  os  flere  af  dem ; 
de   havde   staaet   paa  Frederiksborg  Slot,    havde 
tilhørt  Frederik  den  7de  og  vare  blevne  solgte  efter 
hans  Død.     Saavidt  vi   kunde,    samlede    vi    vort 
øvrige  Bohave  efter  disse  Møbler,  og  det  var  da 
navnlig  dem  i  Forening  med  Billeder,    som  gave 
vore  Værelser   deres   Karakter.     En  Etagere  var 
fyldt    med    alle    Frederiks     smukke,     sjældne 
Stene,   Mineralier  og  andre  Rariteter.     Masser  af 
smukke   og   nyttige  Brudegaver  vare   strømmede 
ind  til  os  fra  Slægt  og  Venner.     Den  Gave,  som 
P^ rederik   maaske   satte   mest  Pris  paa,    var   et 
smukt,   stilfuldt  Taffelur  fra  Redaktøren  og  Med- 
arbejderne ved  „B.  T."  ;  det  Venskab,  de  herved 
viste    ham,    var    ham    en    stor  Glæde.      Og   saa 
Blomster!       Ja,     hele    Huset    var    smykket    med 
blomstrende  Planter   og  Vedbend,    med  Glas   og 
Skaaler    fulde    af   Roser,    Anemoner    og    Violer. 
Tante  Marie  Blædel  havde  sendt  os  over  med 
en  Skipper  et  Bøgetræ,    som  hun  og  Frederik 

havde  gravet  op  i  Skoven;  det  stod  i  en  Balle 
og  voxede,  og  det  fik  Plads  i  et  Hjørne  af 
Dagligstuen  ved  mit  Sybord,  saa  jeg  sad  næsten 
under  dets  Krone ;  det  stod  grønt  den  hele  Som- 
mer. Hvad  der  glædede  Frederik  allermest 
at  ordne,  var  hans  mange  skjonne  Billeder:  Male- 
rier og  Haandtegninger  af  Bloch,  Mar strand, 
Aagaard,  Skovgaard,  Lundbye,  Con- 
stantin  Hansen,  Fru  Jerichau  og  mange 
Flere;  det  var  en  Fryd  for  ham  at  sysle  med 
disse ;  mange  af  dem  havde  faaet  nye  Rammer 
eller  Kartonner,  hvilke  sidste  han  selv  havde 
lavet  til  dem.  Dernæst  glædede  det  ham  at 
ordne  sine  Skatte  af  Boger.  Frederik  var 
nemlig  en  lidenskabelig  Bogelsker  og  satte  særlig 
Pris  paa  at  læse  alle  sine  Yndlingsforfattere  i  den 
første  oprindelige  Udgave;  i  Originaludgaver  ejede 
han  ikke  alene  alle  Oehlenschlægers  Værker, 
men  ogsaa  de  fleste  danske  klassiske  Forfattere. 
Indbindingen  af  hans  Bøger  var  ham  heller  ikke 
nogen  ligegyldig  Sag.  Han  satte  Pris  paa  at 
have  dem  i  en  smuk  ydre  Skikkelse,  helst  Bindet 
svarende  til  Indholdet.  — 

Hvor  var  det  fornøjeligt,  da  endelig  Alt  var 
i  Orden!  Saa  kom  vore  Venner,  og  deres  Ud- 
talelser om  vort  Hjem  vare  meget  smigrende 
for  os. 

Fra  vor  Dagligstue  og  Frederiks  Værelse, 
som  begge  vendte  mod  Vest,  havde  vi  Udsigt  til 
flere  smukke  Haver,  og  i  Baggrunden  saå  vi  en 
mægtig  Trægruppe  i  „Haveselskabet" s  Have,  som 
dengang  laa  ved  Frederiksberg  Allé,  saa  vi  kunde 
godt,  naar  vi  saå  ud,  indbilde  os,  at  vi  selv 
havde  Have  eller  boede  paa  Landet.  Sønder- 
marken og  Frederiksberg  Have  vare  saa  tæt  ved 
os,  at  vore  daglige  Spasereture  gik  derned  eller 
til  Enghavevej,  \  esterfælledvej  og  alle  Vejene 
ned  mod  Kallebodstrand ;  der  er  næppe  en  Sti 
eller  Markvej  i  hele  Frederiksbergs  Omegn,  som 
vi  ikke  have  „opdaget"  og  gjennemvandret  sam- 
men i  de  første  lykkelige  Aar,  vi  boede  der.  Vi 
vare  Begge  gode  Fodgængere',  og  naar  Fre- 
derik var  fri  for  Arbejde,  saa  lukkede  vi  vor 
Dør  af  (vi  havde  ingen  Pige  det  første  halve 
Aar;  jeg  besørgede  tildels  selv  Huset),  og  vi 
vandrede  ud  i  flere  Timer,  helst  paa  de  mest 
ensomme  Steder,  vi  kunde  finde.  Disse  lange 
Ture  vare  ikke  alene  forfriskende  for  os ,  men 
navnlig  maaske  for  min  Helbred  saa  nødvendige, 
da  jeg  fra  min  tidligste  Ungdom  i  høj  Grad 
havde  lidt  af  Xervehovedpine ,  og  denne  dæm- 
pedes kun  ved  Luftens  Paavirkning  og  Brug  af 
Strandbade.  Vi  søgte  saa  lidt  som  muligt  Sel- 
skabelighed,   ja,  undgik  den,    hvor  vi  kunde.  — 

Derimod  kom  Frederiks  og  mine  Brodre  og 
enkelte  kjære  Venner  ofte  ud  til  os;  saa  havde 
vi  fornøjelige  .Spasereture,  navnlig  i  Sonder- 
marken,  og  Aftener  hjemme  hos  os,  hvor  Æste- 
tik, Kunst,  Politik  og  alle  Tidens  vigtige  Spørgs- 
maal  bleve  livlig  diskuterede,  ofte  til  helt  ud  paa 
Natten. 

Det  var  en  overordentlig  Nydelse  for  mig 
nu  i  dagligt  Samliv  med  min  Mand  at  kunne 
dele  hans  Lekture  og  Arbejde,  saavidt  min 
Tid  tillod  det.  Vi  besøgte  ogsaa  en  hél  Del 
Malerisamlinger,  og  da  jeg,  med  Hensyn  til  at 
se  paa  Kunst  stod  paa  et  ganske  naivt  eller 
barnligt  Standpunkt,  saa  morede  det  Frederik 
her  at  lære  mig  en  hél  Del  —  det  havde  han 
forresten  gjort  i  alle  de  Aar,  vi  havde  kjendt 
hinanden  — ,  og  forsaavidt  Sligt  kan  læres ,  saa 
fik  jeg  dog  i  Aarenes  Løb  en  mere  udviklet  Op- 
fattelse af  Kunst  -  -  Nydelsen  havde  jeg  altid 
haft.  —  Da  Vinteren  kom,  glædede  det  ham,  at 
jeg  tog  alvorlig  fat  paa  at  studere  Kunsthistorie, 
og  den  interesserede  mig  i  højeste  Grad.  Vi 
hørte  ogsaa  sammen  en  Del  af  Professor  Høy  ens 
udmærkede  Forelæsninger. 

Naar  Frederik  i  et  af  sine  Breve  til  mig 
sagde,  at  vi  i  vor  Smag  og  Bedømmelse  af  Men- 
nesker mærkværdig  vare  faldne  sammen,  saa  var 

det  ganske  vist  gjennemgaaende  Tilfældet ;  men  jeg 
maa  dog  sige,  at  vi  i  flere  Henseender  havde  mod- 
satte Meninger.  Det  lidt  forskjellige  Standpunkt,  vi 
ifolge  vor  forskjellige  Natur  stillede  os  paa  med 
Hensyn  til  Æstetik,  kan  jeg  nærmest  forklare, 
naar  jeg  kun  nævner  enkelte  Forfattere,  som  vi 
aldrig  kunde  blive  fuldt  enige  om,  f.  Ex.  YV el- 
haven  og  Wergeland.  —  Frederik  holdt  af 
Welhaven,  og  den  Finhed  og  Elegance,  der 
udmærker  ham  som  Digter,  tiltrak  ham  ganske; 
-  jeg  næsten  hadede  Welhaven  eller  havde 
idetmindste  saa  Meget  imod  ham,  at  hans  skjonne, 
formfulde  Digtning  var  mig  Intet,  for  jeg  saå  i 
ham  kun  Wergelands  bitre  Modstander.  Jeg 
havde  som  ganske  ung  igjennem  en  norsk  Fætter 
Vilhelm  Plum  lært  Wergeland  at  kjende  — 
jeg  havde  med  næsten  lidenskabelig  Følelse  læst 
ham,  studeret  ham,  følt  med  ham  og  opfattet,  at 
hans  Sag  var  Norges  Fremtidssag.  Hele  hans 
Liv  med  al  den  voldsomme  Gjæring  og  Kamp, 
hans  sjælelige  Lidelse  derved,  hans  tidlige  Bort- 
gang, Alt  drog  mig  til  ham.  —  Jeg  husker,  at 
jeg  engang,  efter  en  lang  Samtale  om  disse  To, 
sagde  til  Frederik:  ,,Jeg  tror,  at  om  hundrede 
Aar  er  Welhaven  død  som  Digter  i  Norge, 
men  da  lever  endnu  Werge  land  og  hans 
Tanker",   og  Frederik  svarede:    „Jeg  kan  ikke 

tro  det;  dog  maaske  Du  faar  Ret."  —  Omtrent 
paa  lignende  Maade  gik  det  os  med  Gold- 
schmidt, skjont  her  var  Forskjellen  i  vor  Op- 
fattelse ikke  saa  stor.  Jeg  har  omtrent  aldrig 
set  Spor  af  Skinsyge  hos  Frederik  —  og  dog 
var  der  et  lille  Stænk  deraf,  naar  vi  talte  om 
Goldschmidt.  Denne  Forfatter  havde  fra  min 
første  Ungdom  paa  mig  udøvet  en  Indflydelse, 
som  Frederik  aldrig  ret  kunde  forstaa.  Jeg 
mindes  en  Sommerdag  i  Gamtofte,  vi  sad  i  Haven 
paa  den  lille  Bænk  ved  Dammen,  og  Frederik 
sagde:  „Elisa,  forklar  mig  det  ret  engang:  hvor- 
ledes fik  Goldschmidt  den  Magt  over  Dig;  — 
jeg  tror,  Du  føler  Dig  i  Slægt  med  ham  som 
med  ingen  anden  Digter  —  jeg  kan  endog  spore 
ham  stundum  i  Dine  Breve  —  Du  har  dog  læst 
ham  paa  en  anden  Maade,  end  Andre  læse  ham. 
Jeg  sætter  ham  ogsaa  højt,  men  ikke  paa  den 
Maade1)."   --  Og  jeg  fortalte  ham  da,    saa  godt 


])  Dette  maa  dog  ikke  opfattes,  som  om  Frederik  ikke 
skattede  Goldschmidt  som  Forfatter.  Jeg  kan  henvise 
til  en  udførlig  Bedonimelse  af  G. 's  Fortælling:  „Avromche 
Nattergal"  i  „Berlingske  Tidende"  for  16de  Fehr.  1871. 
Han  skriver  dér  blandt  Andet:  „G.  har  ved  denne  For- 
tælling foroget  Antallet  af  de  ejendommelige  jødiske 
Tvpper.  der  ved  dybsindig  Opfattelse  og  livfuld  Frem- 
stilling soge  deres  Lige  blandt  det  Bedste  i  vor  Litera- 
tur."   —   —    „Man    vil    hyppig   have  Lejlighed    til    at    be- 

jeg  kunde,  om  al  den  gjærende,  sydende  UroT 
som  bølger  i  Sindet  i  de  første  Udviklings-  og 
Ungdomsaar  —  den,  han  selv  jo  saa  godt  kj endte 
—  og  hvorledes  den  hos  mig  da  fandt  Udtryk 
og  Hvile,  kan  jeg  næsten  sige,  i  Goldschmidts 
„Hfem/øs".  —  Havde  jeg  ikke  levet  et  saa  stille, 
tildels  indadvendt  Liv  paa  Landet  den  største  Del 
af  min  Ungdom,  saa  havde  maaske  heller  ikke 
Goldschmidt  udøvet  en  saa  dragende  Magt 
over  mig.  Der  kom  senere  Perioder,  hvor  Poul 
Møller,  Jean  Paul,  Søren  Kierkegaard 
og  andre  Forfattere  fortrængte  ham  lidt.  Min 
bedste  Veninde  og  Fortrolige,  min  Søster  Oline, 
delte  alle  disse  Følelser  med  mig;  vi  læste  næsten 
Alt  sammen.  —  Jeg  maa  tilføje,  at  hverken  jeg 
eller  Oline  nogensinde  er  kommen  i  personlig 
Berøring  med  Goldschmidt.  —  Frederik  var 
mere  konstant  i  sin  Kjærlighed;  for  ham  blev 
Oehlenschlæger  hele  Livet  igjennem  ikke 
alene  den  Første,  men  blandt  Digtere  hans  Hjærtes 


mærke  den  udmærkede  Kunst,  hvormed  Forf.  med  faa 
Ord  er  i  Stand  til  at  gjore  en  Person  fuldkomment  klar 
og  levende  for  Læseren."  —  Han  nævner  „G. 's  ejen- 
dommelige Evne  til  at  skildre,  uagtet  han  tier",  og 
slutter  med  de  Urd:  ,. Vi  have  saaledes  modtaget  et  be- 
tydningsfuldt Arbejde  fra  G.'s  Haand;  man  vil  deri 
kunne  finde  Prover  paa  hans  rige  Begavelse  i  de  for- 
skjellisste   Retninger." 

Udkaarede ;  om  han  end  nok  saa  meget  for- 
dybede sig  i  og  sværmede  for  Heine,  Cha- 
misso,  Octave  Feuillet,  Tieck,  Søren 
Kierkegaard  eller  andre  danske  og  nordiske 
Forfattere,  saa  vendte  han  dog  altid  tilbage  til 
Oehlenschlæger;  dér  fandt  hans  Aand  Hvile, 
og  jeg  kunde  senere  i  hans  sidste  tunge  Leveaar 
bestandig  paany  tage  denne  Digters  Værker  frem ; 
de  gamle,  kj endte  Ting  bragte  ham  Glæde  frem- 
for alle  nyere  Forfattere,  skjønt  disse  jo  dog 
ogsaa  nok  kunde  fængsle  hans  Interesse.   — 

Men    jeg    vender    atter    tilbage    til    Foraaret 
1870.    I  Juni  skrev  Frederik  til  Fru  Jerichau: 

Min  kjære  Veninde! 
Nicolaj  fortæller  mig  iaften,  at  Du  er  vendt 
tilbage  til  os;  og  den  første  Følelse,  hvormed  jeg 
modtog  denne  Meddelelse,  var  Misundelse  mod 
Nicolaj,  fordi  han  havde  set  Dig  før  jeg. 
Jeg  følte  i  det  Øjeblik,  hvormeget  jeg  holder  af 
Dig  og  hvormeget  jeg  glædede  mig  til  at  skulle 
gjense  Dig.  For  at  sige  Dig  dette,  skriver  jeg 
disse  Linjer,  og  dernæst  for  at  fortælle  Dig,  at 
jeg  er  meget  lykkelig,  er  bleven  en  gift  Mand  og 
har  et  yndigt  lille  Hjem,  hvori  min  Kone  er  det 
Alleryndigste.  Du  skal  have  sagt  til  Nicolaj: 
„Frederik  gift!  —  Og  Ingen   har   sagt  mig   et 

Ord  derom!'-  Dette  rørte  mig,  og  jeg  fortrød, 
at  jeg  ikke,  som  jeg  tit  har  tænkt  paa,  skrev  et 
Brev  til  Dig  og  meldte  Dig  om  mine  Planer.  Jeg 
vidste  jo  imidlertid  næppe,  hvor  jeg  skulde  finde 
Dig  i  Verden  —  i  den  Grad  er  Du  fløjet  om- 
kring, og  dog  er  Du  vendt  tilbage  som  „en  let 
og  dygtig  Sejler"  og  ikke  som  „en  Skude'" !  - 
Du  ser,  at  jeg  har  udspurgt  Nicolaj,  og  han 
har  trolig  fortalt  mig  —  om  Kaffen,  om  at  Du 
saå  „sjofel"  ud,  om  at  Du  vilde  spare  de  fire 
Skilling  ved  at  gaa  til  Grønningen,  om  Bestil- 
lingen i  Schlesien,  om  de  stegte  Duer,  der  vare 
gaaede  itu,  og  som  dog  endnu  vilde  være  en 
Vittighed,  og  meget  Mere.  —  Det  er  mig  næsten, 
som  om  jeg  allerede  havde  været  sammen 
med  Dig. 

Nu  vil  jeg  sige  Dig,  at  naar  Du  har  været 
lidt  i  Ro,  maa  Du  se  at  komme  ud  til  mig  i  mit 
eget  lille  Hus.  Mange,  mange  Gange  har  jeg 
tænkt  paa,  hvor  morsomt  det  vilde  være  at  vise 
netop  Dig,  hvorledes  jeg  har  faaet  det.  Jeg  tror 
nemlig  paa,  at  Du  virkelig  holder  af  mig  og  vil 
glæde  Dig  med  mig.  —  Folk  sige,  at  jeg  skal 
være  kommen  til  at  se  noget  forandret  ud  — 
Lykken  gjør  glad  og  —  skal  vi  sige  —  lidt 
smuk,  meget  kan  jeg  nu  engang  ikke  blive. 
Men  hvad  der  er  bedre  er,   at  Lykken  gjør  god, 

i  alt  Fald  tror  jeg  nok,  at  dette  gj ælder  med  mig. 
Jeg  har  det  bedst  i  Solskin  og  Varme.  Farvel! 
Hils  alle  Dine  og  mine  Kjære. 

Din  gamle  Yen 
og  hengivne 
Frederik  Bøgh. 
Elisa  kom   nylig  herind  og  vilde  stjæle  sig 
til   at   læse   over  min  Skulder.      Hun   sender  Dig 
kjærlige  Hilsener.'- 

Fru  Jerichau  var  da  ude  hos  os  —  senere 
ogsaa  hendes  Mand  og  næsten  alle  Børnene,  og 
de  fandt  Alle  vort  Hjem  ganske  yndigt  —  og  vi 
vare  ude  hos  dem  paa  Landstedet,  sad  om  Af- 
tenen med  hende  paa  Badehusbroen,  da  Solen 
sank,  og  hun  talte  saa  fortrolig  og  kjærlig  med 
os  Begge,  fortalte  om  sit  Livs  store  Sorger  og 
fandt  en  Lindring  ved  at  udtale  al  sin  Smerte. 
Jeg  glemmer  aldrig  den  Aften;  thi  den  aabnede 
for  mig  en  ny  Side  af  Fru  Jerichaus  Karakter 
og  bandt  mig  derved  fastere  til  hende.  —  Tid- 
ligere havde  jeg  kun  set  hende  som  den  livfulde, 
begavede,  sydlandske  Natur.  — 

Da  Sommeren  kom  og  Frederik  saå,  at 
mit  Nervesystem  var  anstrængt,  fordi  jeg  ikke 
taalte  Varmen  i  Forening  med  Byluften,  var  han 
meget  ivrig  for  at  faa  mig  paa  Landet,    og  jeg 

maatte  lyde  ham  heri.  Svag,  som  han  selv  var, 
trængte  han  til  at  se  Friskhed  og  Sundhed  om 
sig,  det  virkede  oplivende  paa  ham;  —  kunde 
han  blot  spore  et  træt  Udtryk  eller  Bleghed  hos 
mig,  saa  kunde  dette  forstemme  ham  mere  end 
noget  Andet.  Jeg  selv  følte  mig  heller  ikke 
stærk  og  ønskede  at  komme  mig  lidt;  saa,  hvor 
svært  det  end  var  mig  at  forlade  ham,  tog  jeg 
dog,  midt  i  Juli,  bort  til  Frederiksgave  for  at  bruge 
Strandbade.  Det  var  en  forunderlig  bevæget  Tid. 
Den  fransk-tyske  Krig  var  udbrudt,  og  der  var 
som  Feber  og  Uro  i  Luften.  Paa  Grund  af 
Krigen  voxede  Frederiks  Arbejde  ved  „Ber- 
lingske Tidende"  i  den  Grad,  at  han  den  sidste 
Tid,  før  jeg  rejste,  næsten  aldrig  var  hjemme,  og 
da  Kammerherre  Be  ri  i  n  g  selv  anmodede  ham  om, 
at  han  en  længere  Tid  vilde  blive  inde  ved  Kontoret, 
ogsaa  om  Natten  (et  Værelse  skulde  indrettes  til 
ham),  mente  han  ikke  at  kunne  undslaa  sig 
derfor.  Der  maatte  nemlig  være  en  Sprogkyndig, 
der  kunde  modtage  og  oversætte  alle  de  franske 
og  tyske  Telegrammer,  som  indløb,  ofte  hele 
Natten,  og  som  strax  skulde  være  i  Stand  til  at 
trykkes  i  Morgenbladet.  —  Jeg  havde  det  rart, 
ja  yndigt,  som  altid,  i  Moders  Hjem,  men  længtes 
kun  efter  at  faa  Frederik  lidt  bort  fra  Kjøben- 
havn ;    han    havde    givet    mig    lidt  Haab    derom ; 

men  der  blev  ingen  Ferie  for  ham.  Det  var  en 
ualmindelig  hed  Sommer,  og  han  arbejdede  an- 
strængt,  uden  tilstrækkelig  Hvile  Nat  eller  Dag. 
—  Et  lille  Brev  fra  hans  Moder  viser  ogsaa 
hendes  Bekymring  for  ham : 

Gamtofte,   31te  Juli  1870. 

Min  Frederik,  min  elskede  Ven! 

I  dette  øjeblik  kom  jeg  hjem  fra  Assens, 
hvor  jeg  i  Selskab  med  Blædels  kjørte  ud  i 
Eftermiddag,  for  at  besøge  Plums.  Vi  traf  da 
dér  Din  Kone,  og  vi  havde  Alle  en  hyggelig 
Aften  sammen.  Elisa  fæstede  en  lille  Pige,  som 
lod  til  at  se  lykkelig  ud  ved  Tanken  om  at 
skulle  være  hos  Eder. 

Min  Dreng!  Jeg  vil  betro  Dig,  at  jeg  ofte 
er  trang  om  Hjærtet  ved  Tanken  om,  at  Du  gaar 
i  Kjøbenhavn  i  denne  Varme  og  ikke  kan  nyde 
den  gode  Landluft  herovre;  men  hvad  skal  jeg 
gjøre  for  at  forandre  Forholdene?  ■ —  Det  er  jo 
saaledes,  at  om  end  Drengen  bliver  Mand,  saa 
kan  dog  hans  Moders  Følelser  ikke  forandres ; 
de  blive  altid  de  samme,  som  da  han  var 
den  lille  Dreng,  og  det  føler  jeg  altid  bedst,  naar 
jeg  synes,  det  er  besværlige  eller  trange  Dage 
for  denne  min  første  Dreng.  Ja,  og  dog  er  den  vel 
ens,  denne  Følelse  for  Eder  Alle;    Den,   der  har 

det  sværest,  ligger  mig  altid  mest  paa  Sinde.  — 
Fader  lider  meget  af  Varme,  men  han  er  mild 
og  god  som  altid,  meget  alvorlig  er  han  ved 
de  alvorsfulde  Tider,  som  forestaa.  Vorherre 
bevare  dog  vort  lille,  yndige  Land!1) 

Jeg  har  det  godt  og  er  taknemmelig  over  al 
den  Kjærlighed,  jeg  er  omgiven  af.  Ja,  Gud 
velsigne  Eder  Alle  —  I  mine  mange  Elskede! 

Din  egen  huldtro 
Moder. 

Sidst  i  Avgust  vendte  jeg  tilbage  til  Kjøben- 
havn  og  blev  nok  lidt  forfærdet  ved  at  se,  hvor 
medtagen  og  svag  Frederik  saå  ud;  -  jeg 
gjorde  Alt  for  at  udvirke  lidt  Frihed  for  ham ; 
men  det  var  omtrent  en  Umulighed.  Om  han 
ogsaa  meldte  sig  syg,  kom  der  daglig  Bud  ud  fra 
Kontoret,  for  at  spørge,  naar  han  dog  kunde 
komme  derind,  og  han  stod  da  bogstavelig  op  af 
Sengen  for  at  tage  lige  ind  til  Arbejdet.  Jeg  saå 
rigtignok,  i  hvilken  Grad  han  havde  gjort  sig 
uundværlig.  Hen  i  September,  da  Luften  blev 
lidt  renere  og  friskere  i  Byen,  kom  han  dog  lidt 
til  Kræfter,  og  der  var  endog  Dage,  i  hvilke  han 


')  Det  saå  dengang  ud,    som  om  Danmark  skulde  indvikles 
i  den  store  Krig. 

befandt  sig  saa  vel,  at  han  kunde  sige:  „Du  skal 
se,  jeg  kommer  mig  nok  og  bliver  engang  i 
Tiden  rask."  —  Ja,  havde  jeg  ikke  selv  næret 
Haabet  herom,  saa  vilde  jeg  aldrig  have  haft  en 
lykkelig  Time  i  disse  Aar.   — 

Til    Fru    Jerichau    skrev     Frederik    den 
3dje  Novbr. : 

Min  kjære  Veninde! 
Charlotte  Blædel  har  bragt  mig  det  Bud, 
at  Du  ikke  alene  er  bedrøvet  over  mig,  men 
ogsaa  vred  paa  mig.  Dertil  vilde  Du  ikke  finde 
Grund,  hvis  Du  vidste,  hvorledes  jeg  har  haft 
det  i  denne  Sommer.  Jeg  maatte  sende  Elisa 
paa  Landet  i  næsten  halvanden  Maaned,  fordi  jeg 
aldrig  kunde  være  sammen  med  hende ,  jeg  flyt- 
tede ind  til  Byen  og  kunde  saa  godt  som  aldrig 
være  borte  fra  de  mange  Forretninger,  som 
Krigen  indtil  den  Dag  idag  har  bragt  med  sig. 
Jeg  har  ikke  været  fri  en  eneste  Søndag  hele 
Sommeien  igjennem,  og  det  har  bogstavelig  talt 
været  mig  umuligt  at  komme  ud  til  Dig  paa 
Landet.  Mange  Gange  har  jeg  tænkt  paa  Dig 
og  Dine,  og  da  jeg  en  Dag  traf  den  unge 
Læ  s  sø e,  gav  jeg  ham  en  Beretning  om  min 
Tilstand  og  en  Besked  til  Dig,  som  Du  maaske 
ikke  har  modtaget.      Ingen  af  mine  Venner  har 

set  mig;  jeg  har  været  nødt  til  at  leve  ensomt 
blandt  mine  Kollegaer,  og  i  de  enkelte  Timer, 
hvori  jeg  har  haft  Frihed,  har  jeg  været  for  træt 
til  at  søge  Selskab.  Saaledes  forholder  Sagen 
sig.  Spørg  Brødrene  Bloch,  spørg  Bergsøe, 
spørg  alle  mine  Venner  —  Ingen  har  set  mig. 
Tilgiver  Du  mig  saa?  Du  maa  gjøre  det;  thi 
jeg  har  i  Virkeligheden  ingen  Skyld.  Nu,  da  Du 
atter  er  i  Byen,  vil  Du  snart  faa  mig  at  se.  Jeg 
vilde  have  været  hos  Dig  i  Eftermiddag,  men 
blev  fordømt  til  at  blive  siddende  her  paa  Vagt 
fra  Kl.  4  til  8,  og  saa  skal  jeg  hjem  til  min 
Kone  —  som  jeg  er  glad  over  og  i  alle  Maader 
veltilfreds  med  —  hjem  at  drikke  Te.  —  Strax 
sender  jeg  Dig  disse  Linjer  for  om  muligt  at  af- 
lede den  Tordenbyge,  der  vel  ellers  vilde  drage 
hen  over  mit  Hoved  første  Gang,  naar  jeg  be- 
søgte Dig.  r,.  , 

Din  gamle 

Frederik  Bøgh. 

Kjobenhavn,  28de  Decbr.  1870. 

Til  alle  mine  Kjære  hjemme  i  Gamtofte! 

Vi  have  jo  rigtignok  følt  os  lidt  bedrøvede 
ved  at  maatte  opgive  vor  Julerejse,  som  vi  havde 
glædet  os  saa  meget  til.  —    —    —   —  —  —  — 

Juleaften  vare  vi  ganske  alene.  Jeg  havde 
Vagt    paa  Kontoret    til   Kl.  7    og    kom    drivvaad 

hjem.  Sophus  og  Oline  Plum  skulde  have 
været  hos  os;  men  det  voldsomme  Snevejr  for- 
hindrede dem  i  at  komme.  Klokken  lidt  over  8 
spiste  Frederikke  (vor  lille  I4aars  Tjenestepige), 
Elisa  og  jeg  vor  Julegrød  og  en  dejlig  Karbo- 
nade, vi  drak  Yin  og  fik  fiere  andre  rare  Sager. 
Vi  gave  derpaa  hinanden  vore  Julegaver,  og  det 
var  en  yndig,  hyggelig  Aften.  Jeg  var  lidt  rørt 
over  min  Kone  i  hendes  Ensomhed,  som  hun 
dog  forsikrede  mig  var  hende  kjærest,  fordi  hun 
kunde  dele  den  med  mig. 

Juledags  Morgen  gik  vi  i  Kirke,  Garnisons 
Kirke,  og  sang  den  smukke  Salme:  „Julen  har 
bragt  velsignet  Bud".  Flere  Dage  efter  har  jeg 
gaaet  og  nynnet  de  Linjer: 

„Dans,  lille  Barn,  paa  Moders  Skjød, 
en  dejlig  Dag  er  oprunden!'", 

og  Elisa  har,    som   hun  siger,    sunget  dem  og 

hele  Salmen  „inde  i  sit  Hjærte". —  — 

—  Nu  kom  min  Kone  herind ;  hun 

siger  forresten  saa  mange  sørgelige  Ting,  som 
for  Exempel  nu  lige  i  dette  øjeblik,  at  jeg  slet 
ikke  er  kjon,  hvilket  jeg  først  troede  skulde  gaa 
paa  min  Paaklædning,  specielt  min  Vest  og  Flip; 
men  denne  Tro  blev  mig  berøvet  ved  Fort- 
sættelsen:    „I  det  Hele  slet  ikke  kjøn."      Sligt   er 

tungt  at  hore.  Vel  har  jeg  aldrig  været  stolt  af 
min  Skjønhed  —  men  i  sin  Kones  øjne,  det  er 
noget  Andet!  Jeg  er  dog  vis  paa,  at  min  Moder, 
som  har  født  mig,  finder  mig  kjøn,  og  at  jeg 
har  nogle  dejlige  Øjne  og  et  rart  Udtryk,  og  Du 
ogsaa,  Fader!  Saa  Farvel,  alle  mine  Kjære  der- 
ovre !  Gid  I  altid  Allesammen  maa  holde  af  mig ! 
Fader  og  Moder  og  Tante  Lotte  og  alle  mine 
kjære  Søskende  lige  ned  til  min  Ven,  Jakob 
Peter  Mynster  Bøgh. 

Eders  Frederik. 

I  Pinsedagene  toge  vi  Begge  sammen  med 
min  Broder  Sophus  over  til  Møen,  og  F  r  e  d  e  r  i  k 
viste  os  de  dejlige  Steder  dér,  som  han  elskede 
saa  højt.  Vi  vandrede  i  det  mest  henrivende 
Vejr  den  vidunderlig  skjønne  Vej  fra  Store  Klint 
til  Liselund  og  saa  alle  de  bekjendte  Udsigts- 
punkter paa  denne  Strækning.  Havet  var  saa  klart, 
at  det  næsten  var  gjennemsigtigt,  sølvklart  og  grønt 
om  Morgenen  og  mørkeblaat  om  Eftermiddagen. 
Skovene  vare  lige  fuldt  udsprungne  og  stode  i 
jomfruelig,  uberørt  Ynde  —  det  var  den  28de 
Maj.  —  Jeg  har  altid  fundet,  at  man  ikke  skal 
sammenligne  Skjønheder,  da  enhver  Egn  kan  have 
sit  særegne,  bedaarende  Trylleri;  men  jeg  mindes 
nok,    at   jeg    maatte  give   Frederik   Ret   i,    at 

Møens  hvide  Klint  og  Liselunds  dybe,  skov- 
bevoxede  Kløfter  dog  vist  ere  det  Skjønneste  her 
i  Danmark.  — 

Sidst  i  Juni  havde  vi  den  Sorg.  at  vor  kjære 
Ven  Claus  Frees  Horneman  pludselig  blev 
syg.  Han  fik  Blodstyrtning,  og  da  denne  gjentog 
sig,  gik  Sygdommen  over  til  galopperende  Svind- 
sot Børnene  maatte  sendes  bort  og  Alt  indrettes 
i  Huset  for  at  pleje  ham,  og  da  hans  Kone  ikke 
var  stærk,  gik  jeg  næsten  daglig  ind  til  Byen  til 
dem  og  hjalp  med  at  passe  ham.  Hvor  var  det 
alvorligt  at  se  ham,  den  forhen  saa  sunde,  kraf- 
tige, dygtige  unge  Mand,  for  hvem  Livet  laa  saa 
rigt,  saaledes  Dag  for  Dag  sygne  hen.  —  Sidst 
i  Juli  kom  hans  Moder  over  for  ogsaa  at  være 
hos  ham,  og  da  saaledes  min  Hjælp  blev  over- 
flødig, og  dertil  Luften  var  meget  trykkende 
i  Byen  —  sendte  Frederik  mig  til  Frede- 
riksgave. Dette  Aar  rejste  jeg  dog  først,  efter 
at  jeg  havde  faaet  fast  Løfte  af  ham,  at  han 
vilde  tage  Ferie  og  komme  over  senere.  —  Alle- 
rede den  6te  Avgust  døde  Horneman,  efter 
at  hans  Hustru  faa  Dage  før  havde  født  ham  en 
Datter,  som  han  saå  og  før  sin  Bortgang  gav 
Navn.  — 

Frederik  skrev  den  10de  til  Nicolaj  Bøgh, 
som  var  hjemme  i  Gamtofte: 

.. —  —  —  Vor  trofaste  og  kjærlige  Claus 
Horn  em  ans  Dod  har  berørt  mig  meget  smerte- 
lig; jeg  holdt  af  ham,  og  hans  Tab  er  dog 
kommet  os  Alle  saa  uventet.  —  I  Mandags  Aftes 
førte  vi  hans  Lig  ud  til  Kapellet.  Den  fore- 
gaaende  Aften  gik  jeg  ind  og  saå  ham  for  sidste 
Gang;  han  saå  smuk  og  ædel  ud,  from  og  fre- 
delig. —  Døden  er  underlig  gribende,  selv  om 
man,  som  jeg,  altid  har  den  in  mente.  Jeg 
tænker  vistnok  i  det  Hele  altfor  meget  paa  den, 
muligvis  til  Skade  for  selve  Livet,  hvilket  jo  ikke 
er   rigtigt.    —  —  —   —  — —  — " 

Til  mig  skrev  han  nogle  Dage  før,  efter  at 
have  fortalt  mig  alle  de  nærmere  Enkeltheder 
ved  vor  Yens  Død: 

,, Jeg  har  tænkt  paa,  hvorledes  det 

vilde  være,  hvis  Du  var  død;  Du  har  sikkert 
ogsaa  tænkt  paa  det  Tilfælde,  at  Du  havde  mistet 
mig.  Med  Guds  Hjælp  skulle  vi  vel  leve  en 
Stund  med  hinanden  i  Glæde.  Vi  ville  bede  til 
Gud,  at  vi  maa  leve  til  Velsignelse  for  hinanden, 
og  at  vi  maa  blive  bedre   hos  hinanden.   —  — " 

Den  16de  Avgust  modtog  Frederik  en 
kjærlig  Indbydelse  fra  Fru  Jerichau  i  følgende 
Ord: 

„Kjære  Frederik!  Jeg  nøjes  ikke  mere 
med  Ord,    med  kjærlige  Talemaader,    jeg   vil  se 

Gjerning,  og  derfor  skriver  jeg  igjen  til  Dig. 
Du  skal  møde  ved  Retterne,  kun  Fritto,  Maca- 
roni  og  Steg  med  Desert  å  la  Italiaua  i  vor 
egen  italienske  Pergola.  Det  er  Haralds  Fød- 
selsdag; hans  Billeder  faar  Du  med  det  Samme 
at  se.  Vi  spise  Kl.  5.  Ingen  Undskyldninger 
tages  imod!  Vor  gamle,  kjære  Skjald  maa  ikke 
mangle  ved  denne  Hojtid.  Bring  Din  Hustru 
med,  hvis  hun  er  kommen  fra  Pyen  til  Byen; 
men  er  Du  alene,  saa  kom  som  en  glad  Enke- 
mand; Du  finder  gode  Venner  og  Velyndere. 
Lev  vel.  Din  trofaste  anden,  og  dog  første, 
gamle  Elisa." 

Frederik  kunde  dog  ikke  komme,  da  han 
Dagen  efter  tog  til  Fyen,  og  vi  vare  da  i  12  Dage 
samlede  dels  paa  Frederiksgave  og  dels  i  Garn- 
tofte;  det  var  al  den  Ferie,  han  kunde  opnaa  i 
disse  to  Aar,  og  som  Hjælp  for  hans  Helbred 
var  det  jo  ikke  Noget  —  kun  en  midlertidig  Hvile. 

Han  skriver  den  14de  September  til  sin 
Fader : 

„ — Jeg  har  siden   min  Tilbagekomst 

haft  saa  overordentlig  Meget   at  bestille,    at   det 

har  været  mig  umuligt  at  skrive  Breve. 

At  Du  ikke  kom  herind  til  Kirkemødet,  var  jeg 
glad  over;  thi  det  var,  efter  hvad  jeg  syntes, 
ualmindelig  tarveligt.     Man  mærkede,   at   det  var 

Mænd,  der  ikke  vare  vante  til  at  diskutere, 
hvilket  navnlig  viste  sig  i  Foredragenes  store 
Bredde.  Jeg  savnede  desuden  gjennemgaaende 
et  vist  Præg  af  Intelligens  og  Aand,  og,  som  Du 
har  kunnet  se,  vare  ogsaa  Resultaterne  lidet  be- 
tydelige. Efter  hvad  jeg  -  -  rigtignok  kun  den 
første  og  anden  Dag  —  talte  med  Tobiesen, 
var  ogsaa  han  temmelig  skuffet,  ja,  brugte  endog 
det  Udtryk  om  den  forste  Dags  Forhandlinger, 
at  de  vare  „dødfødte".  Fogs  Prædiken,  hvor- 
med Mødet  aabnedes,  var  efter  min  Dom  det 
Bedste,  der  blev  præsteret.  Det  var  en  ypperlig 
valgt  Text,  og  Prædikenen  var  kraftig  og  inspi- 
reret. —  Grundtvig  spillede  den  store  Mand, 
ikke  sjældent  i  saa  høj  Grad,  at  han  gjorde  et 
mindre  tiltalende  Indtryk.  I  Virkeligheden  var 
han  imidlertid  den  mest  Fremragende.  Ved  Fest- 
maaltidet  talte  jeg  en  Del  med  Fru  Grundtvig 
om  Kosters  Skildring  af  Bedstefader,  hvilken 
Bog  hun  nu  ejer.  Hun  mente,  at  den  utvivlsomt 
burde  trykkes;    men   Grundtvig    havde    endnu 

ikke  taget  endelig  Bestemmelse  om  Tiden. 

—  —  Hils  Alle   hjemme   ret  hjærtelig 

fra  mig,  først  og  sidst  dog  min  egen  elskede 
Moder,  som  glæder  sin  ældste  Søn  ved  endnu  at 
kalde  ham  .,sin  første  Kjærlighed".  — — " 

Kjøbenhavn,   15de  Septbr.   1871. 
Min  kjære  Svigermoder! 

—  — —  Du  kan  forstaa,  det  er  mig 

en  stor  Glæde  at  se,  Du  har  det  rette  Syn 
paa  vor  Lykke,  at  Du  tror  paa  den  og  glæder 
Dig  derover.  Og  derfor  var  jeg  Dig  ogsaa  tak- 
nemmelig for   de  Ord,    Du  hin  Aften   i  Sommer 

m 

sagde  til  mig  paa  Frederiksgave.  For  enhver 
Mand  bor  det  være  en  vigtig  Sag,  at  netop  Mo- 
deren til  Den,  han  elsker,  kan  tro  paa,  at  hendes 
Datter  er  lykkelig  og  glæde  sig  derved. 

(Til  Samme.)     28de  Decbr.  1871. 

— Af  Elisas   Brev   vil   Du   have 

faaet  et  klart  Begreb  om  vor  gode  Juletid.  Et 
har  jeg  kun  savnet  i  hendes  Beretning:  Fortæl- 
lingen om,  at,  da  vi  Juleaften  sad  ved  vort  Aftens- 
bord, kom  Postbuddet  med  en  Pakke  fra  de  gamle 
H.'s  i  Assens,  hvori  der  var  en  smuk  lille  ud- 
skaaren  Svovlstikæske  til  at  hænge  paa  Væggen. 
Denne  Gave  var  mig  til  overordentlig  stor  Glæde, 
da  den  levende  erindrede  mig  om  den  Tilfældets 
Poesi,  som  vi  saa  ofte  træffe  i  dette  Liv.  Elisa 
havde  nemlig  Dagen  for  sendt  et  Brev  med  en 
Gave  af  Penge,  som  hun  havde  indsamlet,  til 
H.'s;  dette  Brev  havde  de  endnu  ikke  modtaget, 
da  de  afsendte  deres  Julegave  til  hende,    og  jeg 

fandt  det  saa  glædeligt,    at  Modtagelsen  af  Pen- 
gene vilde  blive  dem  lettet  ved  deres  egen  Gave. 


Jeg  maa  nu  tale  lidt  om  Frederiks  Arbejde 
ved  „Berlingske  Tidende".  Fra  Begyndelsen,  da 
han  paatog  sig  at  virke  med  ved  dette  Blad, 
var  det  fornemmelig  de  literære  Anmeldelser: 
Skjønliteratur  og  Artikler,  som  gik  ind  under 
bildende  Kunst,  samt  „Det  kongelige  Teater",  som 
han  havde  under  sig,  og  da  det  var  Ting,  han 
var  hjemme  i,  og  hvor  hans  sikre  kritiske  Blik 
og  Kunstsans  hurtig  hjalp  ham  til  Rette,  an- 
strængte  disse  Artikler  ham  ikke  synderlig;  — 
men  der  læssedes  bestandig  Mere  og  Mere  paa 
ham,  og  da  han  aldrig  forstod,  at  tage  overfladisk 
paa  en  Sag,  saa  kostede  det  ham  megen  Tid  og 
Spild  af  Kræfter  at  sætte  sig  ind  i  saa  mange 
forskjellige  Ting.  Dertil  var  han  Referent  ved 
alle  betydeligere  Møder  i  disse  Aar,  og  han  havde 
meget  ofte  de  saakaldte  Nattevagter  paa  Kontoret 
og  kom  da  som  oftest  først  hjem  henad  den 
lyse  Morgen.  —  Redaktøren,  Etatsraad  Knudsen, 
var  en  personlig  elskværdig  Mand;  men  da  han 
ikke  selv  var  uddannet  som  Journalist  (han 
havde  tidligere  beklædt  et  juridisk  Embede  i 
Flensborg),    saa  manglede  han  maaske  nok  flere 

Egenskaber,  som  Redaktøren  af  et  større  Blad 
helst  maatte  være  i  Besiddelse  af.  Følgen  heraf 
blev,  at  han  overanstrængte  de  brugelige  Kræfter, 
og  jeg  tror  ikke  at  sige  for  Meget,  naar  jeg  ud- 
taler, at  Frederik  hørte  til  dem,  som  ikke 
mindst  bleve  misbrugte. 

—  Denne  Vinter  havde  han,  foruden  alt 
Andet,  ogsaa  maattet  tage  Referentpladsen  i 
Landstinget,  og  da  netop  Konkursloven  foruden 
mange  andre  større  Lovforslag  var  for,  saa  var  det 
et  højst  anstrængende  og  dog  lidet  lønnet  Arbejde. 

—  Frederik  havde  tænkt,  at  han  gjennem  sit 
Arbejde  ved  Rigsdagen  vilde  opnaa  en  Stilling, 
som  kunde  give  ham  et  Levebrød,  saa  han  i 
Aarenes  Løb  kunde  slippe  for  Arbejdet  ved  Ber- 
lingske Tidende,  som  han  snart  indsaå  kun  tjente 
til  at  slide  ham  op.  —  For  mig  var  der  noget 
Fortvivlet  ved  at  se  min  Mand  arbejde  saa  an- 
strængt,  for  at  skaffe  os  det  tarveligste  Udkomme 
(han  lønnedes  kun  med  700  Rbd.  om  Aaret),  og 
jeg  fandt  kun  liden  Trøst  i  at  høre  —  som  f.  Ex. 
engang  i  et  Selskab  —  en  Herre  sige  til  en 
Anden:  „Hvem  mon  der  skriver  Landstingets 
Referat  i  Berlingske  Tidende  i  Vinter?  Har  De 
lagt  Mærke  til,    hvor  klart  og  udmærket  det  er? 

—  Intet  af  de  andre  Blade  har  det  saa  godt."  — 
Jeg    havde    en    bestandig    Frygt    for,     at    Noget 

maatte  komme,  som  vilde  gribe  forstyrrende  ind 
i  vort  Liv.  Jeg  maatte  leve  i  Haabet  om,  at  det 
engang  vilde  blive  bedre,  og  da  skulde  Frederik 
atter  faa  Tid  til  at  fortsætte  sin  egen  Forfatter- 
virksomhed, den,  han  helt  havde  maattet  lægge  til- 
side i  disse  Aar,  og  som  han  bestandig  længtes  efter. 

Den  overordentlige  Selvbeherskelse,  som 
Frederik  altid  har  haft,  og  hans  ualmindelig 
livlige  og  muntre  Sind,  gjorde,  at  Ingen  anede, 
hvor  svag  han  var  og  hvad  det  kostede  ham  af 
Overvindelse  at  arbejde  saa  anstrængt;  han  var 
udholdende  og  pligtopfyldende  til  det  Yderste  og 
kj endte  ikke  til  at  skaane  sig  selv.  — 

I  Foraaret  72,  da  den  store  Kunst-  og  In- 
dustri-Udstilling skulde  aabnes,  var  det  atter 
Frederik,  som  fornemmelig  fik  med  den  at 
gjøre;  der  var  forøget  Arbejde  paa  alle  Punkter, 
mange  Artikler  at  skrive  —  han  maatte  ofte  tage 
Nætterne  med  —  og  der  var  saa  godt  som  ingen 
Tid  til  Hvile.  Han  havde  længe  følt  sig  svag; 
jeg  saa  hans  Kræfter  svinde  Dag  for  Dag.  Alle- 
rede Maaneder  iforvejen  havde  han  sporet  en 
underlig  Træthed  i  den  højre  Haand,  som  gjorde 
det  besværligt  for  ham  at  holde  en  Pen  og 
skrive,  saa  at  jeg,  naar  han  var  hjemme,  fik  ham 
til  at  hvile  sig  og  diktere  mig  Artiklerne  til  Bladet. 
I  Begyndelsen  faldt   det  ham  ikke  saa  let;    men 

senere  blev  det  en  Nødvendighed.  Hvad  der 
ogsaa  forøgede  hans  Arbejde  dette  Foraar  var, 
at  Bergsøe,  før  han  rejste  til  Italien,  sendte 
ham  sin  Bog  „Bruden  fra  Rørvig"  og  bad  ham 
gjennemse  den,  inden  den  skulde  trykkes,  samt 
læse  Korrektur  paa  den  —  og  det  var  ikke  noget 
ubetydeligt  Arbejde.  De  faa  Timer ,  Frederik 
havde  i  vort  Hjem,  var  han  optagen  af  denne 
Bog  —  dette  Arbejde  vilde  han  ikke  give  fra 
sig:  Bergsøes  Bøn  skulde  opfyldes,  om  det 
saa  skulde  tage  hver  Time  af  hans  Fritid  —  og 
saaledes  blev  det. 

Da  Udstillingen  var  aabnet,  og  da  de  sidste 
Artikler  om  den  vare  leverede  —  maatte  han 
lægge  sig.  Hans  Hænder  vare  kraftesløse,  og 
han  kunde  ikke  gaa.  Lidet  anede  vi  dog,  at  det 
var  de  sikre  Symptomer  paa  den  Rygmarvs- 
sygdom,  som  han  havde  samlet  paa  i  lang  Tid, 
og  som  nu  langsomt  arbejdede  sig  frem.   — 

Efterat  have  ligget  i  flere  Uger  blev  Fre- 
derik saa  vel,  at  han  i  Juni  kunde  tage  over 
til  Fyen  og  dér  fortsætte  den  allerede  her  i  Kjø- 
benhavn  begyndte  Kur  med  kolde  Bade,  som 
Dr.  Lehmann   havde   tilraadet.  Vi  vare  saa 

den  Sommer  mest  paa  Frederiksgave  hos  Moder, 
og  der  blev  ved  hendes  Kjærlighed  gjort  Alt  for 
at  styrke  Frederik.    Han  brugte  daglig  Strand- 

bade,  og  det  saå  ogsaa  tildels  ud,  som  om  en 
Bedring  var  mulig.  Den  friske  Luft  og  hele  det 
rolige  Liv  paa  Landet  uden  synderligt  Arbejde 
udovede  dog  nogen  Virkning  paa  ham ;  men  selv 
følte  han  sig  træt  og  svag  —  han  var  alvorlig, 
og  det  var,  som  hans  Livsmod  var  knækket.  — 
Vi  gik  igjen  paa  de  samme  Steder,  som  vi  havde 
elsket  saa  højt  og .  længtes  saa  meget  efter  — 
den  dybe,  stille  Skov,  den  bugtende  Strandbred 
—  men  hvorfor  var  dog  Alt,  selv  Naturen,  saa 
forandret?  Der  var  kastet  et  Slør  over  vor 
Lykke,  og  tunge  Anelser  havde  grebet  os 
Begge.  — 

1  denne  Periode  vare  især  mine  to  Brødre, 
Niels  Munk  og  Carl,  Frederiks  fortrolige 
Venner.  Maaske  han  for  Carl,  som  han  daglig 
var  sammen  med,  udtalte  sig  mest.  —  Det  hele 
religiøse  Liv  havde  fra  hans  Barndom  og  Ung- 
dom grebet  ham  med  Sandhed  og  var  indvævet 
i  hele  hans  Natur,  som  mange  af  Udtalelserne  i 
Brevene  ogsaa  bære  Vidnesbyrd  om;  men  denne 
Sommer  kom  det  dog  til  et  endnu  klarere  Gjen- 
nembrud,  og  han  valgte  da  især  Carl  til  sin 
Fortrolige.  De  To  kunde  Dag  efter  Dag  timevis 
tale  om  de  dybeste  kristelige  Sandheder,  naar  de 
sad  ovre  paa  min  Broders  Værelse  eller  kjørte 
Ture  sammen.  — 

Med  Hensyn  til  de  Præster,  som  have  haft 
mest  Indflydelse  paa  Frederik,  maa  jeg  her 
meddele,  at  han  i  mange  Aar  af  sin  Ungdom, 
og  ogsaa  senere,  meget  ofte  hørte  Grundtvig. 
Som  religiøs  Digter  udøvede  denne  en  stor  Ind- 
flydelse paa  ham;  men  han  var  aldrig,  hvad  man 
forstaar  ved  „Grundtvigianer''.  Han  var  heller 
ikke  i  religiøs  Henseende  paa  nogen  Maade  Parti- 
mand. —  Senere  hørte  han  gjennem  en  Del  Aar 
med  stor  Kjærlighed  og  Interesse  Fog,  og  hele 
Gudstjenesten  i  Holmens  Kirke  tiltalte  ham, 
hvortil  Gades  Orgelspil  meget  bidrog.  Ogsaa 
Blædel  og  Martensen  hørte  han.  Af  andre 
Teologer  maa  jeg  nævne  Monrad,  som  navnlig, 
da  hans  Postille  udkom,  gjorde  et  dybt  Indtryk 
paa  ham  ved  sin  aandfulde  og  gjennemreflek- 
terede  Opfattelse  af  Kristendommen.  Jeg  har 
gjennem  et  helt  Aar  læst  Monrads  Prædikener 
for  ham,  og  de  gave  os  Begge  rigelig  Stof  til 
Eftertanke.  I  de  senere  Aar  af  Frederiks  Liv, 
naar  jeg  læste  religiøse  Ting  for  ham,  vendte 
han  dog  næsten  altid  tilbage  til  Grundtvigs  første 
Prædikensamling,  hans  Sondagsbog  fra  Aarene 
1827  til  30.  — 

Naar  vi  om  Aftenen  hin  Sommer  samlede 
os  i  Dagligstuen,  da  satte  som  oftest  Carl  sig 
til  Fortepianoet,    og  han  og  Frederik  sang  da 

sammen  i  flere  Timer.  Frederiks  Stemme  var 
endnu  lige  smuk  og  fyldig  —  saa  udtryksfuld 
som  nogensinde.  Da  sang  de  To:  „Her  vil  ties, 
her  vil  bies" ,  og  endnu  lyder  for  mit  øre  den 
dybe  Klang  i  hans  Stemme,  som  aabenbarede 
hans  Sjæls  fineste  Roreiser  og  Forudanelser.  For 
ham  vare  Tonerne  det  levende  Sprog,  og  vi,  som 
kj endte  ham ,  læste  derigjennem  dyb  Melankoli, 
men  tillige  kristelig  Resignation. 

Vi  vare  ogsaa  en  Tid  i  Gamtofte  og  dér 
for  sidste  Gang  samlede  i  Ferien  med  alle  Fre- 
deriks Søskende.  Ogsaa  dér  lod  i  Sommer- 
aftenerne Musik  —  flere  af  Frederiks  Sø- 
skende vare  musikalske  —  og  naar  da  Søsken- 
dene  sang  sammen,  var  det  især  Weyses 
skjønne  Romancer,  som  i  dybe  Toner  gjenløde 
saa  henrivende  i  den  gamle,  kjære  Havestue, 
Toner  saa  liflige,  at  de  ofte  formaaede  at  løfte 
os  op  over  al  Sorg  og  Bekymring.  — 

Vi  havde  den  Glæde  denne  Sommer,  at  min 
Broder  Frederik  kunde  holde  Bryllup  med  sin 
os  saa  kjære  Brud,  Emma  Bretteville.  De 
bleve  viede  i  Kjobenhavn,  Moder  var  derovre  i 
de  Dage,  og  vi  Søskende  sendte  Brudeparret  føl- 
gende Telegram,   som  Frederik  havde  skrevet: 


405 

„Fra  bølgende  Marker  blandt  kransende  Skove, 

fra  fyldige  Enge  og  brusende  Vove, 

fra  Slottets  den  gamle,  ærværdige  Have 

Hilsener  flyve  og  haste  afsted; 

thi  ønsker  om  Lykke  bringe  de  med 

fra  Søskendehjemmet  paa  Frederiksgave." 

—  I  Løbet  af  Sommeren  sendte  Frederik 
dog  flere  Arbejder:  ledende  Artikler  og  Literatur- 
anmeldelser  til  „Berlingske  Tidende" ,  og  han 
stod  i  stadig  Korrespondance  med  Etatsraad 
K  n  u  d  s  e  n.  Da  saa  Grundtvig  i  September  døde, 
bad  Knudsen  ham  skrive  en  Artikkel  om  G., 
og  skjønt  Frederik  i  de  Dage  var  meget  svag, 
gjorde  han  det  dog:  han  ønskede  ogsaa  selv  at 
sætte  Grundtvig  et  lille  Minde. 

I  Modsætning  til  den  noget  kølige  Bedøm- 
melse, der  da  blev  Grundtvig  til  Del  i  Bladene, 
skrev  Frederik  en  varmt  følt  Artikkel  om  hans 
store  Betydning  for  det  danske  Aandsliv.  Han 
sluttede  paa  følgende  Maade: 

„Medens  Grundtvigs  Fremtræden  tidligere 
ellers  almindelig  havde  givet  Anledning  til  Strid, 
blev  hans  imponerende  Oldingeskikkelse  ved  det 
nordiske  Kirkemøde  ifjor  hilst  med  almindelig 
Sympati,  og  ligesom  han  med  Liv  deltog  i  For- 
handlingerne, saaledes  gav  han  ogsaa  for  en  væ- 

sentlig  Del  Modet  dets  Karakter.  Vi  ville  slutte 
med  at  citere  følgende  Vers  af  hans  smukke 
Digt  „Kirkeklokken" ,  hvori  han  synes  at  have 
talt  profetisk  om  sin  Dod  og  at  have  skrevet 
Sangen  til  sin  egen  Jordefærd.  En  smuk  Host- 
dag boj  ede  han  pludselig  ved  Solnedgang  sit 
Hoved  og  sov  hen: 

„Liflig  dog  det  klinger  helst  om  Høsten 
i  den  stille,  svale  Aftenstund; 
gjennem  Jorderig  gaar  Himmelrøsten, 
kalder  Sjælen  til  sin  Hvile  ind." 

Sidst  i  September  toge  vi  tilbage  til  Kjøben- 
havn;  om  Frederik  end  kunde  gaa  bedre,  til- 
dels bruge  sine  Hænder  og  i  det  Hele  bevæge 
sig  lidt  lettere,  end  da  vi  toge  paa  Landet,  saa 
havde  denne  Sommer  dog  ikke  i  nogen  væsent- 
lig Henseende  styrket  ham  eller  bragt  ham  de 
Kræfter,  som  Lægen  havde  ventet. 

I  Oktober  forlode  vi  med  Sorg  vort  kjære, 
dyrebare  lille  Hjem  paa  Vesterbro  for  at  flytte 
ind  til  Byen  og  indrette  vort  Hus  paa  Pensio- 
nærer, for  at  Frederik  ikke  skulde  anstrænge 
sig  med  Arbejde  for  vort  Udkomme;  (denne  Be- 
slutning var  allerede  tagen  om  Foraaret) ,  og 
han  haabede  tillige,  at  Arbejdet  vilde  falde  ham 
saa   meget  lettere,    naar   han   i  Fremtiden  boede 

nærmere  ved  „Berlingske  Tidendes"  Kontor.  Helt 
at  opgive  sin  Stilling  dér  vilde  han  ikke  endnu 
tænke  paa. 

Vor  nye  Bolig  var  paa  Hjørnet  af  Lille 
Kjøbmagergade  og  Krystalgade.  Vi  begyndte 
vort  Liv  dér  med  fire  Pensionærer:  min  Faders 
Halvsøster,  Fru  Hanne  Wilkens,  Datter  af 
Professor  Hvid,  og  hendes  Datter,  Marie,  samt 
to  unge  Piger  —  Billedhuggerinden ,  Frk.  Ka- 
tinka Kondrup  fra  Aalborg  og  Frk.  Andrea 
Schaldemose  fra  Fyen.  — 

Vort  Haab  om,  at  Frederik  ved  at  hvile 
kunde  gjenvinde  lidt  Kræfter,  gik  dog  saa  lidet 
i  Opfyldelse,  at  det  netop  nu  snarere  Dag  for 
Dag  gik  tilbage  med  hans  Helbred.  Han  vilde 
heller  ikke  ret  slippe  sit  Arbejde  —  hele  hans 
energiske  og  flittige  Natur  fordrede  alvorlig"  Sys- 
selsættelse, og  da  han  snart  blev  saa  svag,  at 
han  kun  kunde  være  oppe  enkelte  Timer  af 
Dagen,  arbejdede  dog  hans  Hoved  bestandig,  og 
han  dikterede  Artikler  og  Anmeldelser  til  sin 
Broder  Nicolaj,  min  Broder  Poul  eller  mig, 
hvem  af  os  der  havde  bedst  Tid  til  at  skrive.  — 
Han  havde  ogsaa  dette  Efteraar  begyndt  paa  et 
større  Arbejde,  som  interesserede  ham  i  højeste 
Grad,  og  det  vilde  han  fuldføre  —  det  var  en 
Biografi  af  Carl  Bloch,    som   skulde  indleveres 

til  „Fremtidens"  Nyaarsgave.  Han  prøvede  paa 
selv  at  nedskrive  den;  men  snart  faldt  Pennen 
ud  af  hans  kraftesløse  Haand.  Han  udarbejdede 
den  da  i  Hovedet,  og  min  Broder  Paul,  der 
denne  Sommer  var  bleven  Student,  kom  daglig 
til  os  og  nedskrev  den  efter  hans  Diktat;  ofte 
skete  dette  under  de  stærkeste  legemlige  Smerter. 
Endelig  var  dette  Arbejde  færdigt  —  det  blev 
paa  en  Maade  hans  sidste  —  men  hvor  var  han 
dog  glad  derover!  Bloch  var  jo  den  Ven,  som 
han  skattede  højest  af  alle  Vennerne.  — 

Den  14de  December  gik  Frederik  for 
sidste  Gang  paa  Gaden;  han  kunde  dog  ikke 
gaa  alene,  men  kun,  naar  jeg  støttede  ham. 
Da  han  kom  hjem,  følte  han  sig  saa  svag,  at 
det  endelig  stod  klart  for  ham,  at  nu  var  Arbejds- 
tiden tilende,  og  den  Aften  skrev  han  selv 
med  uhyre  Anstrængelse  et  Brev  til  Etatsraad 
Knudsen,  hvori  han  fra  lste  Januar  opsagde 
sin  Stilling  ved  Bladet. 

I  det  Svar,  som  Etatsraaden  sendte  ham 
nogle  Dage  efter,  hed  det  blandt  Andet:  „Hvad 
Deres  Beslutning:  at  ville  hæve  Forbindelsen  med 
os  fra  lste  Januar  angaar,  saa  behøver  jeg  vel 
ikke  at  sige  Dem,  at  den  har  bedrøvet  mig.  Det 
staar  imidlertid  ikke  i  min  Magt  at  tilbyde  Dem 
nogen    saadan   Forandring   i   en    eventuel   fortsat 

Stilling  ved  Bladet,  at  den  skulde  kunne  forandre 
Deres  Beslutning,  hvad  jeg  derfor  heller  ikke 
skal  gjore  mindste  Forsøg  paa.  Jeg  beder  Dem 
derfor  blot  ved  Afskeden  at  modtage  min  op- 
rigtige Forsikring  om ,  at  Omgangen  med  Dem 
horer  til  de  kjæreste  Erindringer  fra  mit  ofte 
trivielle  Redaktionsliv.  Gid  De  nu  blot  snart 
maatte  finde  en  anden  Stilling,  der  bedre  svarer 
til  Deres  /Evner  og  giver  Dem  et  bedre  Udbytte 
af  Deres  Arbejde.  —  —  Jeg  har  det  Haab,  at 
Deres  Sygdom  er  aldeles  forbigaaende." 

Da  jeg  her  afslutter  Frederiks  Virksomhed 
ved  „Berlingske  Tidende",  maa  jeg  nævne,  at 
han  i  de  Aar,  han  arbejdede  dér,  stod  sig  ud- 
mærket godt  med  alle  de  Herrer,  som  vare  ansatte 
ved  Redaktionen;  der  var  et  godt  kammeratligt 
Forhold  mellem  dem,  og  enkelte  af  dem  satte 
han  megen  Pris  paa.  Om  ogsaa  Frederik  led 
under  Overanstrængelse  og  havde  mange  yderst 
trættende  og  aandløse  Arbejder,  saa  havde 
han  dog  ogsaa  mange  Glæder  og  følte  den  ofte 
varme  Anerkjendelse ,  der  ydedes  ham.  —  Alle 
de  Underordnede  ved  Bladet,  f.  Ex.  Faktoren  og 
Sætterne,  holdt  saa  overordentlig  meget  af  ham 
og  paaskjonnede  hans  store  Humanitet.  Han 
lettede  dem  deres  ofte  saa  anstrængende  Arbejde, 
hvor    det    var   ham   muligt,    og  behandlede  dem 

mere  som  Jævnbyrdige  end  som  Underordnede; 
de  viste  ham  derfor  ogsaa  en  Tillid  og  Kjær- 
lighed, der  glædede  ham,  ligesom  det  morede 
ham,  naar  Sætterne  næsten  sloges  om  at  faa 
hans  Manuskript,  fordi  hans  smukke,  klare,  ty- 
delige Haandskrift  lettede  dem  deres  Arbejde  saa 
betydelig. 


For  jeg  gaar  over  til  at  skildre  alle  de  tunge 
Lidelsesaar,  som  nu  tage  deres  Begyndelse,  maa 
jeg  blot  i  Korthed  fremdrage  de  mest  udprægede 
Ejendommeligheder  hos  min  Mand,  som  de  staa 
for  mig  —  og  ikke  for  mig  alene  —  men  for 
d  e  m ,  der  kj endte  ham  nøjest. 

Skjont  Frederik  af  Natur  var  livlig,  be- 
vægelig, let  modtagelig  for  Indtryk  —  ligesom 
han  i  ydre  Bevægelse  var  hurtig,  sikker  og  havde 
noget  vist  Formskjønt  over  sig  —  saa  var  dog 
allerede  i  hans  Ungdom  det  Stille  stærkt  udpræget 
hos  ham.  Han  havde  Noget  imod  alt  Frem- 
trædende, al  støjende  Munterhed,  han  elskede  det 
Milde,  Kjærlige  og  Tilbageholdne.  Hvor  højt 
han  end  skattede  Begavelse  —  jeg  tør  ikke 
nægte,  at  han  tildels  var  Aandsaristokrat  —  saa 
var  dog  for  ham  det  Gode,  det  Ædle  altid  det 
Første  hos  hans  Medmennesker.  —  Ligesom  han 

elskede  Lyset  og  Solen,  saaledes  elskede  han 
ogsaa  det  aandelig  Lyse  hos  Menneskene. 
Hans  egen  Natur  var  ren  og  kysk,  alt  Smaaligt, 
Lavt,  ja,  endog  Egoisme  var  fjærnt  fra  ham.  Det 
var,  som  om  det  Syndige  i  Livet  ikke  bemægtigede 
sig  ham.  Og  dog  har  ogsaa  han  haft  sine  store 
Fristelser;  men  hans  Vilje  var  fast,  han  kunde 
bøje  og  tvinge  sin  Natur,  og  kan  det  siges  om 
nogen  Mand,  at  han  hadede  Synden,  saa  kan 
det  siges  om  ham.  Han  kunde  som  Digter  lade 
sin  Fantasi  trænge  ind  i  en  Synders  Liv  med 
alle  dets  Fristelser;  men  selv  vilde  han  altid  gaa 
ad  den  rene  Vej.  — 

Sandheden  var  ham  hellig,  og  det  at  arbejde 
paa  en  virkelig  Helliggjorelse  i  Aand  og  Sandhed 
var  hans  Livs  alvorligste  Gjerning;  den  stod  klart 
for  ham,  allerede  da  han  var  ganske  ung,  og  han 
svigtede  ikke  sit  Ideal.  Denne  Renhed  og  Finhed 
hos  ham  tilligemed  hans  næsten  exempellose  Ær- 
lighed gav  ham  en  Overvægt  over  hans  Venner, 
som  ofte  var  forbavsende. 

Som  et  Exempel  paa  Frederiks  gode 
Sind  overfor  dem,  der  led  Nød,  maa  jeg  her 
meddele,  at,  da  han  som  ganske  ung  Student  en 
Aften  fandt  liggende  paa  Gaden  et  sygt  og 
usselt  Barn,  en  lille  Pige,  født  og  opdragen  i 
den    dybeste    Elendighed,    tog    han    hende    op, 

plejede  hende  baade  legemlig  og  sjælelig  og  sor- 
gede for  hende  i  mange  Aar,  skaffede  hende  i 
Huset  hos  agtede  Borgerfolk  og  fulgte  hendes 
Udvikling  med  stor  Interesse,  men  tillige  med 
noget  af  den  Folelse,  hvormed  en  Botaniker  iagt- 
tager et  sjældent  Omplantningsforsog. 

Skal  jeg  nævne  en  Fejl  hos  ham,  som 
han  vanskelig  kunde  overvinde,  maa  det  være 
den,  at  han,  ligesaa  fuldt  som  han  gav  efter  for 
Sympatier,  ogsaa  gav  efter  for  Antipatier.  Det 
laa  i  hans  Natur  at  fole  stærkt,  varmt,  og  var 
der  Nogen  eller  Noget,  som  vakte  hans  Anti- 
pati, kunde  han  blive  uretfærdig  og  stræng  i  sin 
Dom.  Han  vidste  det;  men  det  faldt  ham  svært 
at  bekæmpe  det.     Hans  Kritik  kunde  være  skarp. 

Frederik  kunde  ofre  Alt  for  sine  Ven- 
ner; svigtede  disse  ham,  da  led  han  sjælelig 
mere,  end  Nogen  anede  —  han  bar  det  stille;  thi 
han  var  for  stolt  til  at  klage.  Vilde  imidlertid 
Andre  angribe  et  Menneske,  som  havde  staaet 
ham  nær,  eller  hvem  han  havde  betragtet  som 
Ven,  da  var  han  saa  varm  en  Forsvarer  som 
Nogen  —  han  taalte  ikke,  at  en  Plet  sattes 
paa  Vennen,  han  kunde  bruge  hele  sin  Skarp- 
sindighed for  at  forsvare  ham. 

Naar  Fr.  Algreen-Ussing  i  et  af  sine 
første  Breve  til  Frederik  siger  halvt  i  Alvor  og 

halvt  i  Spøg:  „Jeg  véd  nok,  De  er  mere  dreven 
i  Retning  af  det  Ideelle  end  det  Materielle"  — 
saa  er  det  i  Virkeligheden  et  sandt  Ord  og 
betegnende  for  hans  hele  Liv.  Han  bevarede 
bestandig  det  Ideelle,  han  slog  ikke  af  derpaa, 
og  Kampen  for  Livserhvervet  blev  maaske  ogsaa 
derfor  sværere  for  ham  end  for  de  fleste  andre 
Mennesker. 

Da  Bergsoe  udgav  sin  Bog  „Fra  Piazzo 
del  Popolo"  forblev  det  ikke  nogen  Hemmelig- 
hed, at  han  i  den  havde  skildret. enkelte  af  sine 
Venner;  og  at  han  i  Frederik  From  havde 
taget  Frederik  Bøgh  til  Mønster,  vidste  den- 
gang Alle,  saa  jeg  begaar  ingen  Indiskretion  ved 
her  at  nævne  det.  —  Jeg  gjør  det  dog  kun 
for  at  sige,  at  Frederik  From  er  intet  korrekt 
Billede  af  Frederik.  Der  er  ganske  vist  Mo- 
menter af  Lighed;  men  Den,  som  kjendte  hans 
Karakter,  maatte  finde  Skildringen  af  ham  paa 
sine  Steder  unaturlig  og  flov.  —  Da  Frederik 
gav  mig  Bogen,  sagde  han:  „Du  vil  finde  mig 
deri;  men  Du,  som  kjender  mig,  vil  næppe 
synes  om  mig;  jeg  er  lavet  for  sødladen.'"  Og 
ganske  vist,  Skildringen  tiltalte  mig  ikke. 

Bergsøe  benyttede  i  Bogen  Frederiks 
Digt  „Janushovedet"  ,  som  han  havde  oplæst  i 
et   Klubmøde,    og   som   da  gjorde  et  stærkt  Ind- 

tryk  paa  de  Paagj ældende,  om  end  paa  en  noget 
forskjellig  Maade,  som  det  jo  ogsaa  skildres  i 
Romanen.  — 

Der  er  bleven  sagt  om  Frederik,  at  hans 
fornemme,  fine,  poetiske  Natur  ikke  tillod  ham 
at  røre  ved  Livets  Smuds ;  og  der  er  Sandhed 
heri.  Dette  bevirkede  ogsaa,  at  han  i  saa  mange 
Retninger  bevarede  Barnlighed  i  sin  Natur.  — 
Da  jeg  engang  læste  hos  Alphonse  Da  ude  t: 
„Digtere  ere  Mænd,  som  have  bevaret  deres 
Barneblik" :,  da  maatte  jeg  tænke  paa,  at  de  Ord 
vare  som  udtalte  om  Frederik  Bosrh. 


Da  Frederiks  Sygdom  mer  og  mer  antog 
en  alvorlig  Karakter  og  han  selv  følte  det  Haab- 
løse  i  den,  greb  en  dyb  Melankoli  ham;  der 
var  mange  Maaneder,  i  hvilke  jeg  aldrig  saå  et 
Smil  paa  hans  Læber.  Da  stredes  maaske  den 
sværeste  Kamp  i  os  Begge,  og  i  Virkeligheden 
kan  jeg  sige,  at  hans  Liv  fra  nu  af  var  en  fort- 
sat Dødskamp.  —  Han  havde  selv  haabet  og 
troet  paa  en  Befrielse  dette  første  Foraar,  og 
med  inderlig  Længsel  talte  han  ofte  med  mig  om 
Døden.  —  Men  da  Somren  saa  bragte  lidt  For- 
andring og  hos  mig  idetmindste  Haabet  blussede 
op    da   tog   han   sig   sammen   og   gik   i    sit  ydre 

Væsen  over  til  en  Blanding  af  Spøg  og  Alvor, 
som  han  beholdt  i  alle  de  paafølgende  Aar.  — 
Han  fremtvang  sit  Liv  og  Lune,  dog  ikke  paa 
nogen  unaturlig  Maade,  snarere  med  en  barnlig 
Fornøjelse,  saa  munter  Latter  ofte  lod  inde  fra 
hans  Sygeseng.  Mange,  som  kom  til  os,  kunde 
ikke  forstaa  det,  og  de  anede  næppe,  hvilke  Li- 
delser han  betvang  og  skjulte  under  den  livligste 
Samtale  med  Spøg  og  Narrestreger.  Naar  han 
var  alene  med  mig,  var  det  dog  som  oftest  an- 
derledes; da  kom  Alvoren  frem  og  den  dybe 
Smerte  over  vor  tunge  Skæbne;  dog  klagede 
han  næsten  aldrig,  skjønt  han  følte  med  Klarhed, 
at  Livet  var  brudt  for  ham  og  hvert  Haab  om 
at  arbejde  og  virke  i  det  slukt  og  tilintetgjort.  — 
Hans  faste  Tro  stod  her  sin  Prøve,  og  jeg,  og 
Mange  med  mig,  saå  nu  en  sjælden  Sjælsstyrke, 
som  bar  ham  oppe  under  de  aarelange  Li- 
delser. — 

Frederik  skrev  i  Januar  1873  ved  Erin- 
dringen om  en  Dag,  kort  Tid  efter  at  vi  vare 
flyttede  ind  til  Byen,  Digtet:  Forudanelsen  til 
mig.  — 

Nicolaj  Bøgh  rejste  i  April  med  H.  C. 
Andersen  til  Schweiz.  Frederik  vexlede 
Breve  med  dem  Begge,  medens  de  vare  borte. 
Han  skrev: 

3ote  April    1873. 

Kjære  Andersen! 

Siden  Deres  Afrejse  have  mine  Tanker  ofte 
været  hos  Dem;  hin  Mandag  gjorde  jeg  Dem 
indvendig  et  Afskedsbesøg  paa  Banegaarden, 
derefter  læste  min  Hustru  højt  for  mig  i  Deres 
„Livs  Æveniyr",  og  senere  om  Aftenen  fik  jeg 
fat  i  gamle  Breve,  hvoriblandt  flere  fra  Dem,  saa- 
ledes  ét,  skrevet  1862,  netop  fra  Montreux,  hvor 
De  traf  Collins.  Af  Nicolajs  sidste  Brev 
glæder  det  mig  at  se,  at  ogsaa  De  har  sendt 
mig  venlige  Tanker,  hvorfor  jeg  hjærtelig  takker 
Dem.  —  I  den  senere  Tid  har  det  desværre 
været  daarligt  med  mig,  og  navnlig  har  mit  Sind 
været  meget  tungt.  Tidligere  har  jeg  saa  for- 
træffelig kunnet  sj^sselsætte  mig  med  at  digte 
Noveller,  og  den  ene  var  næppe  færdig,  for  den 
anden  begyndte,  sex  saadanne  ere  fuldendte  i  mit 
Hoved,  og  et  Par  af  dem  forekomme  mig  selv 
at  være  ret  dybsindige,  medens  en  anden  er  saa 
komisk,  at  jeg  har  kunnet  sidde  ganske  alene  og 
under  Udarbejdelsen  le  hjærtelig  over  den.  Denne 
Virksomhed  er  nu  foreløbig  standset.  Siden  jeg 
har  siddet  i  fri  Luft  for  et  aabent  Vindue,  er  det, 
som  om  mit  Hoved  er  blevet  tungt  og  jeg  selv 
helt  igjennem  t}mget.    —  —   — —  —  — 

—  —  Gid  De  maa  føle  Dem  lidt  let  og  glad 

i  den  dejlige  Natur,  hvori  De  nu  lever.  De  véd, 
at  De  er  mig  inderlig  kjær,  og  at  Deres  Sygdom 
gjør  mig  meget  ondt.  Jeg  har  bedet  til  Gud  for 
Dem,  og  De  vil  gjore  det  Samme  for  mig.  — 
Min  Hustru  sender  Dem  sin  hjærtelige  Hilsen. 

Deres  hengivne 
Frederik  Bøgh. 

Andersen  svarede  i  Maj  fra  Montreux: 

Kjære  Ven! 
Tak  for  Deres  hjærtelige  Brev;  jeg  fik  Deres 
levende  Ord  og  Deres  Kones  Haandskrift,  altsaa 
Brev  fra  Dem  Begge  To;  gid  vi  havde  Dem  her- 
nede ved  den  rullende,  blaa  Genfersø  under  de 
hængende,  grønne  Pile.  De  skulde  se  Solen  løfte 
Skygardinerne  tilside,  Dent  dit  midi  med  sin 
evige  Sne  vilde  være  Dem  som  et  lille  Stykke  af 
Paradis  med  den  aabne  blaa  Himmel  bag  ved.  — 

Paa  Søndag  stige  vi  lidt  højere  op,  vi  tage 
Sæde  paa  Glion,  hvor  Alt  er  grønt  og  blom- 
strende ,  men  hvor  dog  Sneen  ligger  og  venter 
paa  at  løses  for  som  Vandfald  at  styrte  sig  ned 
i  den  glasgrønne  Sø.  Flyv  nu  snart  ud,  bliv 
rask,  og  syng  os  en  Sang  fra  Tyrols  Bjærge. 
Deres  hjærtelig  hengivne 
H.  C.  Andersen. 

Der  havde  dette  Foraar  været  paatænkt  en 
Baderejse  for  Frederik  til  Gastein;  vi  havde 
sat  alt  vort  Haab  til  den ;  men  den  fortsatte 
Lamhed  gjorde  det  umuligt  at  rejse.  Da  Somren 
kom  med  sin  trykkende  Varme  og  vor  Lejlighed 
i  Byen  var  solvarm  og  manglede  Værelser  med 
Skygge,  blev  Tilværelsen  næsten  uudholdelig  for 
Frederik.  Vi  besluttede  da  at  forlade  Byen 
nogle  Maaneder.     Frederik  skriver  til  sit  Hjem: 

Den  24de  Juni   1873. 

Min  kjære  Fader! 

Du  vil  modtage  disse  mine  Ord  gjennem 
Haandskriften  af  min  elskede  Hustru,  som  i  disse 
svære  Prøvelsenstider  har  været  saa  sjælden  mod 
mig,  og  som  jeg  véd,  Du  omfatter  med  en 
saa  varm  Kjærlighed,  at  det  altid  inderlig  glæder 
mig  at  tænke  derpaa. 

Igaar  Eftermiddag  besøgte  Tante  Jette  mig 
og  overbragte  mig  Din  Hilsen.  Den  var  af  en 
saadan  Natur,  at  jeg  nøje  spurgte  hende  ud  om 
de  forskjellige  Omstændigheder,  hvorunder  Du 
havde  bragt  hende  den.  Hun  fortalte  da  blandt 
Andet,  at  Du  havde  anmodet  hende  om  at  maatte 
tale  et  øjeblik  alene  med  hende,  samt  Alt,  hvad 
Du  da  havde  sagt.  Det  var  mig,  som  om  jeg 
hørte    selve    Dine    Ord    gjennem    hendes    Med- 

delelse,  jeg  saå  hele  Din  Karakter  gjennem  Dit 
Udtryk,  og  Dine  øjne  lyste  for  mig  med  hele 
Dit  rige  Hjærtes  Fylde  og  al  den  Ejendomme- 
lighed, som  Du  véd,  jeg  elsker.  Jeg  fik  Dig  saa 
klart  for  øje  og  glædede  mig  inderlig  over,  at 
jeg  havde  en  saadan  Fader,  og  at  Du  med  en 
saa  inderlig  Kjærlighed  omslutter  mig.  Da  Elisa 
kom  hjem,  fortalte  jeg  hende  udforlig  derom,  og 
jeg  maatte  græde  ved  at  tale  om  Dig.  —  Jeg 
maa  da  sige  Dig,  kjære  Fader,  at  vi  for  Tiden 
ikke  finde  det  rigtigt,  at  Du  kom  til  mig.  Jeg 
har  jo  i  den  senere  Tid  været  meget  svag,  og 
det  er  muligt,  at  Dit  Besøg  for  meget  vilde  paa- 
virke mig.  I  denne  Tid  er  her  jo  meget  varmt 
herinde  i  Byen,  og  jeg  er  overbevist  om,  at  Du 
vilde  lide  meget  ved  et  Ophold  her.  Et  saadant 
synes  mig  derfor  i  øjeblikket  ikke  nødvendigt: 
thi  jeg  tror  ikke,  at  der  strax  er  Fare  for  mit 
Liv.  Skulde  jeg  forandre  denne  Tro,  da  var  det 
jo  tidsnok  at  kalde  paa  Dig,  og  da  vil  jeg  ogsaa 
gjore  det.  —  Elisa  har  været  ude  paa  Fasan- 
gaarden  for  at  træffe  Aftale  om  en  Sommerbolig 
for  os  derude ;  dér  er  Luften  frisk  og  god  -  -  vi 
haabe  at  kunne  flytte  derud  paa  Tirsdag.  Oline 
er  da  saa  god  at  overtage  Bestyrelsen  af  vort 
Hus  herinde.  Denne  Udsigt  har  virkelig  bragt 
lidt  Lys  over  mit  Liv.     Jeg  vil  inderlig  ønske,  at 

dette    Ophold    maa    bidrage    til    at    styrke    mine 
svage  Kræfter.  — 

Mit  Sind  har  i  den  senere  Tid  været  sørgelig 
tungt,  og  jeg  har  lidt  meget.  I  maa  dog  aldrig, 
kjære  Forældre,  nære  den  Tanke,  at  der  er  Bit- 
terhed i  mit  Sind  over  min  Skæbne;  tværtimod 
er  jeg  overbevist  om,  at  Gud  ved  mine  Lidelser 
vil  mit  Bedste,  og  hvadenten  jeg  lever  eller  dør, 
saa  véd  jeg,  at  hans  Styrelse  er  den  viseste. 

Hils  alle  mine  Kjære  derhjemme  ret  in- 
derlig fra 

Din  hengivne  Søn 

Frederik  Bøgh. 

Den  4de  Juli  1873. 

Kjære  Andersen! 
Nu  er  jeg  da  kommen  saa  vidt,  at  det  er 
faldet  i  min  Lod  at  flyve  ud  i  Guds  frie  Natur. 
Jeg  har  følt  Nødvendigheden  af  at  komme  bort 
fra  den  kvalme  By  og  igaar  Eftermiddags  lykkedes 
det  mig  at  naa  herud  til  Fasangaarden,  hvor  man 
har  indrømmet  mig  et  sjældent  stort  og  rumme- 
ligt Værelse  med  Døre  ud  til  den  venlige  lille 
Have,  som  ligger  omkranset  af  al  Frederiksbergs 
Herlighed.  Her  er  6  Alen  til  Loftet,  Stuen  er  12 
Alen  dyb,  og  vi  have  selv  møbleret  den  saa  hyg- 
gelig, at  den   med  de  aabentstaaende  Døre   gjør 

et  rigtig  venligt  og  tiltalende  Indtryk.  Min  elskede 
Hustru  er  hos  mig,  og  jeg  haaber,  at  vi  mindst 
i  to  Maaneder  kunne  blive  her.  —  Strax,  da  vi 
iaftes  havde  indrettet  vor  Bolig,  fik  vi  bragt  Deres 
Brev,  hvilket  jeg  betragtede  som  et  godt  og  lyk- 
keligt Varsel.  Det  var  det  Første,  vi  hørte  fra 
Nogen  efter  vor  Ankomst  i  Oehlenschlægers 
gamle  Sommerbolig,  hvor  Deres  kjærlige  Ord 
ligesom  bød  os  Velkommen  i  Digterens  gamle 
Hjem.  Jeg  behøver  ikke  at  sige  Dem ,  at  jeg 
alene  af  Hensyn  til  Oehlenschlæger  foler  mig 
hendragen  til  dette  Sted,  og  dets  Natur  har  idag 
inderlig  glædet  mig  og  atter  vakt  Livslyst  i  mig. 
Iaftes,  da  jeg  var  kommen  iseng,  hørte  jeg  Kø- 
erne brøle;  imorges  vaagnede  jeg  ved  Fuglesang, 
i  Formiddags  har  jeg  siddet  længe  i  Solen  i  de 
aabne  Havedøre  og  set  ud  paa  det  friske,  lyse 
Grønne,  hvorigjennem  jeg  saå  en  dyb  blaa  Him- 
mel; fra  Frederiksbergkirke  høre  vi  Klokkerne 
ringe,  og  fra  Slottet  hore  vi  Uhret  slaa.  I  det 
gode  Pensionat  sørger  man  fortræffelig  for  os, 
og  Alt  synes  at  gaa  efter  ønske.    —    —    —   — 


Under  Opholdet  paa  Fasangaarden  kunde 
Frederik  komme  lidt  i  Luften  og  kjøres  i  en 
Sygevogn.     Lamheden   var   allerede  indtraadt  og 

han  kunde  ikke  gaa.  Vi  fik  da ,  foruden  L  e  h  - 
m an  n ,  Carl  Lange  til  Læge ;  han  anvendte 
Elektricitet,  som  vi  vedbleve  at  bruge  de  paaføl- 
gende Aar,  dog  uden  at  spore  nogen  egentlig 
Virkning  deraf.  Frederiks  Liv  var  fuldt  af 
Lidelser,  ogsaa  i  disse  Maaneder,  men  han  ind- 
aandede  dog  den  friske  Luft  og  fandt  smaa 
Glæder,  hvor  han  kunde.  Mange  Timer  tilbragte 
vi  under  det  skjønne  Træ  i  Haven,  som  man 
freder  om,  fordi  Oehlenschlæger  i  sin  Tid 
har  plantet  det.  Ja,  saa  mange  Steder  derude 
gjemte  Minder  om  ham. 

Frederiks  Fader  kom  over  og  besøgte  os, 
medens  vi  boede  derude;  Frederik  havde  bedet 
ham  om  at  tage  os  til  Alters,  hvad  han  da 
ogsaa  gjorde ;  en  stille,  højtidelig  Dag  tilbragte  vi 
med  ham,  og  den  Tro  og  Kjærlighed,  som  lyste 
ud  fra  hans  Blik  og  hele  Væsen,  meddelte  sig  til 
os  paa  en  Maade,  som  det  ikke  er  let  at  be- 
skrive; men  der  var  Fred  og  Husvalelse  for  vor 
Kummer  i  hans  milde  og  dog  saa  kraftige  Ord. 

Er  der  noget  Mildnende  i  en  oprigtig  Del- 
tagelse, Noget,  som  idetmindste  i  øjeblikket  tager 
Smertens  Brod  bort,  saa  savnede  vi  ikke  denne. 
Den  vistes  os  fra  Slægt  og  Venner,  og  blandt 
disse  da  allerdybest  fra  Frederiks  Forældre, 
min  Moder   og  Blædels,   ligesom  fra  alle  vore 

Søskende  —  og  der  er  Tider,  i  hvilke  man 
trænger  til  at  føle,  at  den  Sorg,  som  berører  den 
inderste  Nerve  i  vor  Tilværelse,  ogsaa  er  en  Sorg 
for  d  e  m ,  der  ved  aandeligt  eller  legemligt  Slægt- 
skab staa  os  nær.  — 

Leopold  Tobiesen,  vor  fælles  Ven,  kom 
ogsaa  ind  til  Kjøbenhavn  for  at  besøge  os. 
Fuld  af  Aand  og  Lune  er  han  et  af  de  fornøje- 
ligste Mennesker  at  være  sammen  med.  Han 
løfter  ethvert  Emne,  som  han  rører  ved,  saa  jeg 
behøver  næppe  at  tilføje ,  at  hans  Besøg  var 
overordentlig  opmuntrende  for  os  Begge.  Ogsaa 
flere  af  Frederiks  kjære  og  kjærlige  Søstre 
vare  hos  os. 

Frederik  var  enkelte  Gange  denne  Sommer 
saa  syg,  at  jeg  troede,  det  var  Guds  Vilje  at 
kalde  ham  bort.  Nat  efter  Xat  sad  jeg  ved  hans 
Leje  og  vogtede  paa  enhver  lille  Forandring  hos 
ham  —  men  saa  kom  der  igjen  nogen  Frem- 
gang. Naar  han  var  lidt  fri  for  Smerter,  skrev 
vi  en  Del  sammen,  Breve  og  andre  Smaating,  og 
Meget  læste  vi.  Dertil  gav  vi  os  en  Del  af  med 
Blomster  og  Planter,  som  jeg  bragte  hjem  fra 
mine  Spasereture,  ligesom  vi  studerede  praktisk 
Insekternes  Liv  og  Vaner  ■  Noget,  der  altid 
havde  haft  stor  Interesse  for  Frederik;  han 
delte  nu  sine  Kundskaber  med   mig,  medens  jeg 

bragte  ham  Dyrene  levende,  og  vi  havde  dem 
da  til  Iagttagelse  og  saå  ofte  de  morsomste  Til- 
dragelser med  dem.  — 

Min  Faster,  Fru  Antonie  Bruun,  var  sam- 
tidig med  os  paa  Fasangaarden  som  Patient. 
Skjønt  syg  og  lidende  var  hun  endnu  tildels  i 
Besiddelse  af  sin  sjældne  Livfuldhed.  Hun  var 
en  ejendommelig  poetisk  Karakter  fra  den  gamle 
Tid;  og  Frederik,  som  havde  saa  skarpt  Øje 
for  Originalitet,  følte  sig  meget  tiltalt  af  hende. 
Hun  gjengjældte  i  rigt  Alaal  hans  Følelse. 

Da  Vejret  midt  i  September  blev  regnfuldt 
og  ustadigt,  saa  Frederik  ikke  mere  kunde 
komme  ud  i  Luften,  toge  vi  tilbage  til  Byen,  og 
Livet  fortsattes  den  Vinter  paa  samme  Maade ; 
det  gik  op  og  ned  med  Kræfterne.  Frederik 
bares  nogle  Timer  daglig  ind  i  vor  Dagligstue 
og  tilbragte  ellers  den  meste  Tid  i  Sengen.  Han 
skrev  i  December  det  store  Digt:  „/  de  mørke 
Dage" ,  og  deri  afspejler  sig  hans  Liv  ligesom 
hans  Sjælekampe. 

Da  Julen  nærmede  sig,  var  Alt  saa  trangt  for 
os,  det  var,  som  om  Skyerne  samlede  sig  sortere 
end  ellers ;  saa  kom  paa  selve  Juleaften  Professor 
Lehmann  og  tændte  bogstavelig  Julelys  for  os, 
idet  han  aabnede  Døren  og  satte  et  lille,  over- 
ordentlig   smukt    pyntet  Juletræ    ind  til  os.      Jeg 

havde  kun  at  tænde  Issene.  Frederik  sang 
da  af  hele  sin  Sjæl  en  Julesalme  for  mig,  og  vi 
følte,  at  Haabet  og  Troen  maatte  ikke  slippes.  — 
I  Januar  skrev  Frederik  med  Tanken  paa 
sig  selv: 

Jeg  er  let  og  fri, 
thi  nu  snart  forbi 
er  min  Ventetid 
og  min  Møje. 
Bag  den  sorte  Sky 
lyser  Morgengry 
med  en  Straale  blid 
i  sit  øje. 

Senere    i    samme    Maaned    skrev    han    med 
Tanken  paa  vore  tidligere  friske  Morgenture: 

Gaar  jeg  ud  i  den  kvægende  Morgenluft 
og  mig  glæder  ved  Fugle  og  Blomsterduft, 

mens  med  let 

Aandedræt 
Livslystens  Rigdom  jeg  nyder, 
da  fordunkles  det  dagligdags  Hverdagstryk, 
og  mig  fryder  det  aandige  Syn,  jeg  fik; 

Døgnets  Tant 

brat  forsvandt, 

Intet  mer  det  betyder. 

En  Dag  i  Februar  lod  han  mig  nedskrive 
følgende  Sætning:  „Englænderens  my  house  is 
nty  castle  anvender  jeg  paa  min  Person,  som 
jeg  i  denne  Forstand  kalder  min  Sjæls  Bolig,  det 
eneste  Hus,  jeg  ejer,  og  som  jeg  har  forskanset 
med  min  Tavsheds  urokkelige  Jærnmur,  hvorfor 
jeg  gjør  Fordring  paa,  at  jeg  dér  kan  være  uind- 
tagelig." — 

August  Winding,  som  selv  havde  været 
syg  og  endnu  i  disse  Aar  var  meget  svag,  be- 
søgte denne  Vinter  oftere  F  r  e  d  e  r  i  k ;  de  faldt 
godt  sammen  i  aandelige  Interesser,  og  det 
glædede  altid  Frederik  at  tale  med  Winding, 
ligesom  det  fornøjede  ham  at  faa  Hilsener  fra 
dennes  Hustru,  Clara  Hartmann,  som  var  en 
af  hans  kjæreste  Balinklinationer;  de  opfriskede 
da  Erindringen  baade  om  hendes  jmdefulde  Dans 
og  hendes  sjælfulde  Musik.  — 

Af  smaa  Narrestreger  og  Vers  i  Frederiks 
Dagbog  fra  denne  Vinter  finder  jeg  følgende: 

Til  min  Kone  og  min  Pige: 

Spinke  og  spare, 

at  det  længe  kan  vare! 

Skinke  og  Hare 

maa  vi  nu  lade  fare; 

det  kan  jeg  aldrig  for  tit  Jer  forklare. 

De  to  unge  Piger,  vi  havde  i  Huset,  for- 
kortede mangen  Time  for  Frederik  —  de  ikke 
alene  lo  og  spøgte  med  ham,  naar  han  var  op- 
lagt dertil,  men  de  hjalp  mig  trolig,  hvor  de 
kunde.  Det  interesserede  Frederik  meget  at 
staa  Katinka  Kondrup  lidt  bi  som  Kunstner- 
inde ved  Samtale  og  Raad,  ligesom  han  følte  sig 
tiltalt  af  hendes  Talent  og  Begavelse.  Andrea 
Schaldemose  var  ham  ogsaa  kjær;  hun  gik 
med  barnlig  Ynde  og  Munterhed  og  opvartede 
ham,  hjalp  med  at  indordne  en  hel  Del  løse 
Tegninger  i  Bøger  og  Mapper  og  gjorde  sig 
uundværlig  paa  saa  mange  Maader.  Der  var  et 
gjensidig  Tillids-  og  Venskabsforhold  mellem  os 
og  de  to  unge  Piger  og  det  bevaredes  ogsaa  i 
Fremtiden,  efterat  de  havde  forladt  os.  —  Men 
da  Foraaret  1874  kom,  opgave  vi  baade  de 
gamle  og  de  unge  Damer  og  flyttede  udenfor 
Byen. 

\'i  havde  lejet  Stuelejligheden  i  Villaen  Nr.  30 
paa  Skt.  Knudsvej,  hvor  vi  fik  Veranda  og  Have. 
Mine  Kræfter  kunde  ikke  i  Længden  holde  ud 
baade  til  at  passe  det  store  Hus  og  tillige  være 
Sj'geplejerske  Dag  og  Nat  —  og  saa  haabede  vi 
lidt  paa,  at  den  friskere  Luft  skulde  styrke  Fre- 
derik. Hans  og  min  Familie  hjalp  os  kjærlig 
og  opofrende  i  de  følgende  Aar  med  vort  Under- 

hold,  ligesom  ogsaa  Fru  Kammerherreinde  Berlin  g 
fra  dette  Aar  af  gav  Frederik  en  fast  aarlig 
Sum,  hun  regnede  som  en  Slags  Pension  for 
hans  Arbejde  ved  „Berlingske  Tidende".  —  Vi 
levede  dog  ikke  ganske  alene  i  de  følgende  Aar, 
men  havde  altid  en  ung  Herre  i  Huset.  To 
Sønner  af  Generalkonsul  Pontoppidan  i  Ham- 
borg boede  saaledes  i  fire  Aar  hos  os,  og  i 
nogle  Aar  en  Præstesøn  fra  Fyen;  det  var  saa 
vakre  unge  Mennesker,  at  vi  havde  det  over- 
ordentlig hyggelig  og  venskabelig  med  dem. 

Der  skete  virkelig  en  Forandring  med  Fre- 
derik i  de  første  Aar  paa  Skt.  Knuds  Vej.  Livet 
blev  lidt  lettere.  Vor  Bolig  var  yndig  landlig  med 
Lys  og  Sol  og  grønne  Træer  rundt  omkring,  med 
frisk  Luft  og  Fuglesang.  Det  var  en  stor  Lettelse 
at  være  kommen  bort  fra  den  støjende  By,  For- 
aarssolen  gav  Frederik  nyt  Haab,  og  han  skrev 
flere  Digte,  som  gjengave  hans  gladere  Stem- 
ning. Han  begyndte  en  Kur  med  Gnidninger, 
som  navnlig  i  Begyndelsen  forunderlig  hjalp  op. 
Han  bragte  det  saa  vidt,  at  han  ved  to  Menne- 
skers Hjælp  kunde  gaa  vor  Have  flere  Gange 
rundt,  og  han  kunde  i  Løbet  af  Sommeren  og 
Efteraaret  taale  at  kjøre  smaa  Ture.  Kammer- 
herreinde Treschow  sendte  os  sin  Vogn  ud, 
og   vi  brugte    den    da    oftere;    men    efter    en    af 

disse  Ture   skrev  Frederik,    vemodig  i  Mindet 
om  vore  tidligere  Spasereture: 

„Bedre  det  var,  da  vi  vandred  alene 

i  Foraaret  under  de  grønne  Grene 

af  Søndermarkens  sødt  duftende  Linde, 

end  da  fra  Vejen  vi  fjærnt  saå  dem  svinde 

i  Efteraarsdragten  som  gamle  Venner, 

mens  fornemt  vi  kjørte  med  Kusk  og  Tjener." 

Ved  Synet  af  Frederiksberg  Kirke  og  Kirke- 
gaard, som  vi  havde  set  paa  disse  Ture,  skrev 
han  følgende  Linjer  med  Overskrift: 

Jordefærd. 
..Fra  Kirken  til  Graven  de  bare  ham  hen 
saa  mangen  en  gammel  og  fuldtro  Ven ; 
den  kulsorte  Skare  da  Gangen  fylder, 
mens  hele  Naturen  i  Mørke  sig  hyller." 

Saavidt  jeg  véd,  var  det  et  Fremtidssyn,  der 
stod  for  ham. 

Frederik  begyndte  atter  at  kunne  bevæge 
og  bruge  sine  Hænder,  ja,  han  prøvede  endog 
paa  selv  at  nedskrive  flere  Digte.  Saaledes  skrev 
han  selv  til  min  Fødselsdag  Digtet  .,Fuglene" , 
og  senere:  .,/  et  lykkeligt  Øjeblik",  som  findes 
blandt  Digtene:  „Fra  Sygelejet."  En  lille 
Dagbogsoptegnelse  lyder  saaledes: 

..Adskillige  Forfattere  have  den  Anskuelse, 
at  Mindets  Lykke  er  den  rigeste,  den  reneste  og 
fuldeste,  fordi  alene  den  kan  være  fri  for  øje- 
blikkets idelig  vexlende  Stemninger  og  Omgivel- 
sernes stadig  fornyede  Forstyrrelser.  Xaar  det 
paa  den  ene  Side  erindres ,  at  den  ægte  Lykke 
saa  fuldt  har  Nok  i  sig  selv,  at  den  i  det  Hele 
ikke  vil  dvæle  ved  Minderne,  og  naar  det  paa 
den  anden  Side  fastholdes,  at  Tanken  paa  disse 
næsten  altid  vil  være  forbunden  med  en  Følelse 
af  Savn  i  Nutiden,  synes  man  at  maatte  billige 
Englændernes:  To  remember  happiness  is  not 
to  be  happy.  —  Xaar  man  søger  Mindets  Lykke, 
er  man  ikke  lykkelig."   — 

LMenfor  vort  Sovekammervindue  var  der  en 
Edderkop,  som  havde  fundet  paa  at  spinde  op 
til  en  bestemt  Rude,  hvortil  den  fæstede  hele  sit 
Xæt,  og  den  viste  da  en  ganske  sjælden  Udhol- 
denhed, idet  den  trolig  igjen  tog  fat,  uagtet  Spindet 
stadig  forstyrredes  ved,  at  Yinduet  daglig  aab- 
nedes,  saa  den  hver  Morgen  paany  maatte  bøde 
paa  det  sønderbrudte  Garn.  Den  gav  Anledning 
til  følgende  Vers: 

„Den  Edderkop  spænder  paa  Yejen  sit  Xæt 
og  spinder  og  bliver  ret  aldrig  træt; 

den  drager  det  sindrig  fra  Blad  til  Blad, 
og  naar  det  er  færdigt,  bli'r  Væveren  glad; 
den  fanger  en  Flue  og  rumler  og  brumler, 
mens  Fluen  i  Nættet  som  Bytte  tumler. 

Du  Edderkop,  lær  mig  Din  flittige  Færd, 
Din  altid  utrættede  Stræben  mig  lær, 
at,  selv  om  mit  Xæt  i  Storm  og  i  Slud 
som  Dit  bliver  splittet,  jeg  trygt  holder  ud, 
—  saa  spinde  vi  Begge  paany  vore  Traade 
og  haabe,  at  Lykken  os  sender  sin  Naade." 

Da    Nyaar    1875    kom,    skrev    Frederik   i 
en  Almanak  med  hvide  Blade  til  mig: 

Du,  som  særlig  hojt  maa  ynde 
alle  Slags  Bogholderi, 
Du  maa  atter  nu  begynde 
paa  en  Skik,  alt  længst  forbi, 
paa  den  gamle  Melodi, 
paa  en  Kunst,  saa  let  og  fri, 
.som  Din  Stemning  kan  forkynde, 
Kunsten,  Du  er  Mester  i: 
Mindernes  Filosofi. 

Nu  til  Værket  maa  Du  skride ; 
selv  Du  har  mig  Bogen  rakt, 


432 

lovet,  at  paa  hver  dens  Side 
Du  vil  skildre  Livets  Magt, 
hvad  hver  enkelt  Dag  har  bragt, 
selv,  naar  den  i  Sorgens  Dragt 
kom  til  Dig  med  bitter  Kvide, 
selv,  naar  Du  er  uoplagt, 
men  dog  altid  uforsagt. 

Til  vor  gamle  Lykkes  Vugge 
atter  hjem  vi  maatte  ty. 
hvor  vi  frem  se  Solen  dukke 
prægtig  af  den  sorte  Sky. 
hvor  det  lyse  Morgengry 
lader  Nattens  Skygger  fly 
bort  fra  vore  Syner  smukke;  — 
lad  da  her  i  Fredens  Ly 
Fortids  Liv  staa  frem  paany! 

Derefter  skrev  han  paa  selve  Nyaarsdag. 

Det  gamle  Aar  med  Sorgen 
forlod  mit  mørke  Hjem: 
idag,  paa  Nyaarsmorgen, 
brød  Solen  prægtig  frem : 
til  Hojtid  blev  jeg  vækket 
ved  Kirkeklokkers  Klang, 
og  Sneen  bredte  Dækket 
henover  Mark  og  Vang 

stemningsfuldt  og  stille, 
og  fra  Lysets  Kilde 
nu  jeg  kunde  vente 
Livets  Kraft  at  hente!'' 

Den  tredje  Januar  nedskrev  han  følgende  lille 
Digt,  som  han  kaldte: 

Trykket  og  tynget. 

Var  han  sørgmodig,  af  Lidelser  tiykket, 
dog  han  sig  rejste,  og  kom  det  til  Stykket, 
Tungsindets  Byrde  dog  bort  fik  han  rykket, 
og  han  sad  frejdig,  til  Højtiden  smykket, 
kjæk  paa  den  Tilje,  hans  Aand  havde  bygget, 
festlig  med  Skjønhedens  Krans. 

Skjønt  han  af  Legemets  Afmagt  var  tynget, 

dog  han  til  Haabet  sig  fast  havde  klynget, 

og  han  sig  følte  lyksalig  forynget, 

naar  sine  Rytmer  behændig  han  slynged 

og  til  de  lifligste  Toner  sig  gynged 

let  som  i  Ungdommens  Dans." *) 


i)  Ed  Musiker  og  Komponist  har  udtalt  om  Frederik,  at 
han  i  ualmindelig  Grad  havde  den  Evne  at  kunne  kom- 
ponere Rytmer,  det  var  som  en  Naturgave. 

28 

Tiden  gik,  navnlig  de  to  første  Aar  paa 
Skt.  Knuds  Vej,  nogenlunde  for  Frederik.  Han 
kunde  paa  den  beundringsværdigste  Maade  skaffe 
sig  Underholdning,  dels  ved  at  udarbejde  Digte 
og  smaa  Historier,  dels  ved  at  diktere  Breve  og 
andet  Lignende ;  kun  Et  fordrede  han,  at  jeg  ikke 
forlod  ham,  jeg  maatte  gaa  min  daglige  Spaseretur, 
ellers  altid  være  hos  ham.  Min  Moder  var  det 
Aar,  Frederik  blev  syg,  flyttet  her  til  Kjøben- 
havn  og  havde  dannet  et  Hjem  med  flere  af 
mine  Søstre  og  Brødre.  Jeg  besøgte  dog  dem 
en  enkelt  Gang. 

Fra  Frederiks  Dagbog  finder  jeg  udhævet 
følgende  Linier  fra  Goethes  Levned  af  Lewes: 
„Den  sande  Digter  tager  mandig  mod  de  Kaar, 
Skæbnen  byder  ham,  og  søger  med  dem  at  gjøre 
sit  Liv  harmonisk."  —  Det  var  netop  dette,  som 
var  hans  store  Maal  i  disse  Aar,  dog  at  gjøre 
sit  Liv  harmonisk  og  fange  de  smaa  Glæder  og 
Lyspunkter.  Stundum  kunde  jo  Taalmodet  briste, 
naar  hans  Lidelser  vare  for  overvældende,  eller 
Nat  efter  Nat  Søvnløsheden  tog  paa  de  faa  Kræf- 
ter. Slægt  og  Venner  kom  hyppig  til  os,  og 
Frederik  underholdt  dem  ofte  ved  livfuld  Sam- 
tale eller  lod  mig  forelæse  dem  af  de  Ting,  han 
havde  skrevet. 

Den   lste  Marts  1875  modtog  Frederik   et 

Brev  fra  Nicolaj  Bøgh,  der  bragte  os  den 
glade  Tidende,  at  han  havde  fundet  og  vundet 
sin  Brud  Theodora  Lundgreen  —  og  Fre- 
derik skrev  da  strax  følgende  Linjer,  som  Aaret 
efter  kom  med  i  deres  Bryllupssang : 

„Paa  Vaarens  første  Dag 

fløj  Breve  ud  som  Fugle 

til  Eders  Vennelag 

pg  meldte  som  en  afgjort  Sag, 

at  Livets  bedste  Lykke 

I  drak  i  fulde  Drag." 

I  Theodora  fik  han  en  kjær  og  forstaa- 
ende  Svigerinde. 

Nogle  Dage  senere  bad  han  mig  nedskrive 
af  en  gammel  norsk  Salme  følgende  Linjer,  som 
havde  grebet  ham  dybt,  fordi  de  udtalte  hans 
egne  Tanker: 

„Fortvivlelse,  vig  fjærn : 
til  Afgrund  bær'  Din  Sti; 
jeg  slipper  ikke  Herren, 
før  han  velsigner  mig." 

I  dette  Foraar  skrev  han  et  større  Digt: 
„  Symbolerne.  Livsbilleder  til  Elisa  paa 
vor  5te  Bryllupsdag.     Maj   1875." 

Naar  Fru  Jerichau  var  hjemme  i  Danmark, 
besøgte  hun  os  trofast  og  var  fuld  af  kjærlig 
Deltagelse,  ligesom  hun  ved  sin  livfulde,  aand- 
rige  Samtale  i-  hoj  Grad  adspredte  Frederik. 
Hun  hørte  da  ogsaa  som  oftest  de  Ting,  han 
havde  skrevet,  og  udtalte  sin  Mening  derom;  da 
hun  havde  hørt  Digtet  Symbolerne  og  enkelte 
andre  Ting,  udbrød  hun  paa  sin  ejendommelige 
Maade:    „Hvor  herligt,  hvilken  Blomstring!" 

Da  Carl  Blochs  Hustru,  den*  skjønne 
Alma  Trepka,  en  Dag  havde  besøgt  os  og 
længe  talt  med  Frederik,  tænkte  han  meget 
paa  hende  og  hendes  Mand,  og  han  skrev  da 
følgende  Linjer: 

Kjækt  under  Slørets  Foldekast 
straalede  Blikket  lyst  og  fast,  — 
Sløret  da  for  hans  Hjærte  brast, 
saa  det  blev  klart  derinde ; 
og  flux  fra  denne  Mødestund 
følte  han  sig  saa  frisk  og  sund, 
at  al  hans  Sorg  faldt  let  i  Blund 
med  hvert  et  dunkelt  Minde.'' 

Frederiks  Yen  fra  Studenteraarene ,  Karl 
D  r  e  b  o  1 1 ,  havde  opsøgt  os  allerede,  da  vi  boede 
paa  Lille  Kjøbmagergade,    og  kom   fra   den   Tid 

stadig  hos  os.  Hans  klare  Forstand,  godmodige, 
friske  Lune  og  trofaste  Vennesind  gjorde  hans 
Nærværelse  meget  kjær  for  Frederik;  tillige  var 
han  Budbringer  fra  hele  den  æstetiske  Verden 
udenom.  Faa  ere  sikrere  Kjendere  af  scenisk 
Kunst  end  han,  og  for  Frederik,  hvis  Interesse 
for  Teatret  altid  havde  været  stor,  var  det  en 
Glæde  gjennem  Drebolt  at  holdes  å  jour  med 
Forholdene  ved  den  danske  Skueplads.  Ogsaa 
opfriskede  de  sammen  mange  Smaatræk  og  Be- 
givenheder fra  Studenteraarene.  Drebolt  ved- 
blev at  komme  hyppig  hos  os  i  alle  disse  Aar  og 
gik  ud  og  ind  i  vort  Hus,  som  kun  en  Ven  gjør 
det.  Da  jeg  nogle  Aar  senere  en  Dag  paa  min 
Spaseretur  mødte  ham,  og  vi  gik  sammen,  faldt 
vor  Samtale  naturlig  paa  Frederik,  og  han  ud- 
talte da  sin  Forbavselse  over,  at  de  mange  Aars 
Sygdom  ikke  havde  svækket  hans  Aandsevner, 
men  endog  ladet  ham  beholde  hans  ualmindelige 
Lune  og  Humor,  og  han  ytrede:  „Ja,  han  er 
egentlig  en  psykologisk  Mærkværdighed,  og  det 
har  han  været  sit  hele  Liv,  lige  fra  sin  første 
Ungdom,  da  jeg  lærte  ham  at  kjende,  og  denne 
Mærkværdighed  bestaar  navnlig  i  den  ejendom- 
melige Blanding  af  Ironi  og  Følelse,  som  altid 
spores  i  hans  Natur." 

Et    lille    Træk    maa    jeg    her    fortælle.      Da 

Frederik  igjen  begyndte  at  kunne  bruge  sine 
Hænder,  morede  det  ham,  naar  jeg  sad  hos  ham 
i  Sofaen  og  læste  for  ham,  da  behændig  at  tage 
fra  mig  hvad  jeg  havde  i  min  Lomme ,  og  hans 
Fornøjelse  var  stor,  da  han  selv  havde  oplukket 
min  Portemonnæ  og  udtaget  en  Krone  og  derefter 
lagt  Portemonnæen  tilbage  igjen,  uden  at  jeg 
havde  mærket  det.  Dette  gav  Anledning  til,  at 
jeg  skrev  et  lille  Vers  til  ham,  som  meget  mo- 
rede ham;  men  han  tog  da  mine  Rim  og  for- 
bedrede Verset,  eller  rettere  omarbejdede  det,  saa 
det  under  Overskriften:  „Digt  af  Elisa  Bøgh 
til  hendes  Mand"  kom  til  at  lyde  saaledes: 

,,Du  er  slem, 
Du  har  taget  den  dejligste  Krone; 

og  fra  hvem? 
Fra  Din  stakkels  forarmede  Kone! 

I  Dit  Hjem 
har  Du  indført  en  sørgelig  Tone 

og  gaar  frem, 
saa  Du  Brøden  kan  aldrig  afsone. 

Ja,  til  Mand  fik  jeg  En, 

som  jo  rent  ud  sagt  stjæler, 

medens  Pigen  ej  sen 

ganske  frit  med  ham  hæler, 

da  hun  listig  og  grum 
alle  Kosterne  gj emmer,  — 
ak,  af  Harm  bli'r  jeg  stum, 
og  jeg  aldrig  det  glemmer." 

Da  nu  D  r  e  h  o  1 1  netop  Dagen  efter  kom, 
sagde  Frederik:  „Ja,  nu  kan  Du  tro,  jeg 
sidder  net  i  det;  min  Kone  skriver  Vers  med  de 
værste  Beskyldninger  mod  mig,"  og  jeg  blev  da 
anmodet  om  at  læse  Verset  op  for  ham.  Næppe 
var  jeg  færdig  med  Læsningen,  før  Drebolt, 
som  havde  hørt  opmærksomt  efter,  ganske  ivrig 
rejser  sig  op  og  siger:  „Nej,  min  Ven,  Din  Kone 
kan  være  saa  dygtig  hun  være  vil ;  men  det 
Vers  har  ingen  Dame  skrevet  —  det  kommer 
fra  en  øvet  Haand,"  —  og  Frederik  sagde,  da 
han  var  gaaet:  „Nej,  Drebolt  narrer  man  ikke 
saa  let,  han  har  et  skarpt  øre." 

Blandt  andre  Smaating  fra  denne  Tid  maa 
jeg  nævne  Følgende: 

„Over  Mark  og  over  Vang 
lyder  frejdig  Lærkesang, 
og  i  Skovens  høje  Sale 
Gjøgen  med  sin  Viv  maa  tale, 
Alle  hore  vil  derpaa, 
Ingen  kan  det  dog  forstaa." 

Og  da  Efteraaret  kom: 

Nu  mister  Linden  sine  Blade 

for  Efteraarets  barske  Vind; 

men  Mængden  glemmer  Bog  og  Lind 

og  skynder  sig  til  Byen  ind 

at  færdes  i  den  lune  Gade; 

dér  er  de  unge,  lette,  glade, 

dér  tumler  sig  det  muntre  Sind 

og  søger  Lys  i  Lygteskin." 

Et  Digt:  „Den  Syge"  er  ogsaa  fra  samme 
Tid,  Efteraaret  1876. 

Ved  Betragtningen  af  et  af  Blochs  Male- 
rier skrev  Frederik  følgende  Linjer:  „Naar 
den  ægte  Kunst  viser  sig  i  Maleriet,  da  kan  det 
være,  som  om  man  mærker  selve  Luften  paa 
det  Sted,  med  hvis  Gjengivelse  Billedet  beskæf- 
tiger sig."  — 

Blandt  nye  Venner,  vi  fik  i  disse  Aar,  maa 
jeg  nævne  Fru  Nahyda  Rahbek,  Enke  efter 
Generalkonsul  Rahbek,  Knud  Lynes  Broder, 
og  hendes  Datter  Fanny.  —  De  boede  oven- 
over os,  og  vi  saas  omtrent  daglig  i  et  Par  Aar. 
Fru  Rahbek  var  en  fin  og  aandfuld  gammel 
Dame  med  megen  Ynde  og  Spor  endnu  af  en 
sjældent  ædel  Skjønhed.  Trods  Aarene  —  hun 
var   da  over  70    —   havde  hun   bevaret   et  ung- 

dommeligt  Liv,  som  gjorde  hendes  Samtale  sær- 
lig fængslende  for  Frederik.  Hun  gik  navnlig 
ind  paa  hans  Spøg  paa  en  saa  skjælmsk  og 
yndefuld  Maade,  som  jeg  sjældent  har  set  nogen 
Ældre  gjore  det.  Var  hun  syg  og  kunde  ikke 
komme  ned  til  os,  da  sendtes  mange  smaa  Breve 
op  til  hende;  de  indeholdt  da  ofte  de  morsomste 
Klager  over  den  Behandling,  han  fik,  Klager  over 
Kosten,  men  især  over  hans  Kone;  hun  morede 
sig  kostelig  over  disse  Klager,  især  naar  de 
vare  paa  Vers,  og  det,  at  jeg  selv  havde  ned- 
skrevet dem  og  som  oftest  selv  bragte  dem,  for- 
øgede jo  den  komiske  Virkning.  Frederik  bad 
hende  da  gjentagne  Gange  om  at  faa  et  Vers 
til  Svar,  og  endelig  kom  hun  da  med  følgende 
Linjer: 

Med  dette  Ægtepar  jeg. har  min  Hyre, 
gaar  op  og  ned,  men  kan  dem  ikke  styre. 

Fru  Rahbek  beundrede  den  Taalmod  og 
Sjælsstyrke,  hvormed  Frederik  bar  sin  Sygdom 
og  sine  mange  Lidelser,  hun  elskede  ham  næsten 
som  en  Søn,  og  for  os  Begge  var  hun  en  dyre- 
bar Veninde;  det  var  derfor  en  Sorg  for  os,  da 
hun  og  hendes  Datter  besluttede  sig  til  at  rejse 
tilbage  til  Norge,  hendes  Hjemstavn,  og  vi  sav- 
nede dem  meget.      Vi  vedligeholdt  i   de  følgende 

Aar  en  stadig  Korrespondance  med  Fru  Rahbek. 
Hun  dode  et  Par  Maaneder  efter  Frederik. 
Hun  var  en  Veninde  af  Signe  Læssoe  og 
havde  i  sin  Ungdom  levet  her  i  Danmark,  hvor 
hun  da  horte  hjemme  i  de  bedste,  mest  begavede 
Kredse  i  Kjobenhavn.  — 

Af  gamle  Venner,  hvis  Besøg  glædede  Fre- 
derik, var  Fru  Henriette  Collin.  Hun  kom 
dog  kun  en  enkelt  Gang;  om  Sommeren  var 
hun  borte  fra  Kjobenhavn,  og  om  Vinteren  var 
hun  ofte  svag.  Naar  hun  i  de  følgende  Aar 
skrev  Breve  til  Frederik,  da  indeholdt  disse 
den  samme  sjælfulde,  formskjønne  Ynde,  som 
der  var  over  hendes  Skikkelse,  og  de  vare  ham 
meget  kjære. 

Af  tidligere  Bekjendte,  som  opsøgte  os,  var 
Fru  Benedicte  \V  i  t  h  u  s  e  n ,  født  Treschow 
—  senere  gift  med  Lo  rens  Frølich  —  en  af 
de  kjæreste.  Hun  kom  med  den  dj'beste,  mest 
forstaaende  Deltagelse:  hun  havde  da  selv  prøvet 
Sorgen  i  dens  tungeste  Skikkelse.  Faa  have  i  den 
Grad  som  hun  den  Gave  at  kunne  være  Meget  for 
Andre.  Hun  blev  fra  nu  af  en  hyppig  Gjæst  i  vort 
Hus,  og  med  hende  kunde  Frederik  tale  i  Alvor 
som  i  Spøg,  hun  misforstod  ham  aldrig.  Hvor 
mangen  Time  har  hun  ikke  adspredt  og  glædet 
ham!    Hendes  Sans  for  alt  Komisk  var  tilligemed 

al  hendes  øvrige  Ynde  og  Elskværdighed  saa 
indtagende  for  ham.  Blev  hun  for  længe  borte, 
længtes  Frederik  efter  hende,  og  saa  skrev 
han  til  hende  og  fik  da  strax  Svar  i  kjærlige  og 
morsomme  Breve. 

Ogsaa  med  hendes  Moder,  Kammerherreinde 
Treschow,  født  Rothe,  stod  Frederik  i 
stadig  Brevvexling  i  disse  og  alle  de  følgende 
Aar.  Kammerherreinden  udfandt  ved  sin  Kjær- 
lighed og  Forstand  Alt,  hvad  der  kunde  glæde, 
styrke  og  forfriske  ham,  og  sendte  ham  det; 
men  hendes  sjældne  Breve  vare  ham  dog  den 
rigeste  Glæde ;  hun  vidste  af  egen  Erfaring, 
hvorledes  legemlig  Lidelse  kan  kue:  hun  var 
nemlig  selv  ved  Sygdom  forhindret  fra  at  be- 
søge os.  Naar  jeg  af  Brevsamlingen  fra  hende 
blot  anfører  følgende  Brudstykker,  saa  tror  jeg, 
de  mere  end  mine  Ord  vise  den  ædle  Aand  og 
Livsopfattelse,  som  vare  Kj endemærket  for  hende. 

Kjobenhavn,  d.  iste  Januar  1875. 

—  — ,,Ja  kjære  Bøgh,    det  Aar,  der  nu 

hører  til  de  svundnes  Tal,  er  for  Dem  gaaet 
gjennem  svære  og  tunge  Prøvelser,  men  det  har 
ogsaa,  som  De  selv  siger,  bragt  Dem  Velsig- 
nelse, og  saa  er  det  jo  i  de  trange  Tider,  at 
Gud  kalder,  og  at  Troen  skal  styrkes  og  befæstes ; 

men  ak,  den  voxer  kun  langsomt  til  at  staa 
fuldt  fast,  naar  Legemets  Afmagt  tynger,  og 
mine  sidste  Ord  til  Gud  i  det  gamle  Aar  vare : 
„Giv  mig  Taalmod,  og  lær  mig  at  nøjes  med 
Din  Xaade!" 

Nogle  Aar  senere  skriver  hun  ogsaa  ved 
Nyaar:  ,, —  —  —  —  Kjære  Bøgh!  Xaar  et 
Aar,  fuldt  af  Glæde  og  Lykke,  er  endt,  takke  vi 
inderlig  Gud;  dog  gjøre  vi  dette  endnu  dybere 
og  fyldigere  for  det  Aar,  der  har  været  fuldt  af 
Prøvelser,  støttede  paa  Guds  Kraft  og  Xaade,  saa 
de  ikke  bleve  over  Evne.  Martensen  siger  et 
Sted:  „Timerne  gaa  forbi,  og  de  blive  tilreg- 
nede." Kjære  Ven,  saaledes  vil  ogsaa  Deres 
Fromhed  og  Taalmod  blive  tilregnet,  og  det 
skjønne,  klare  Sind,  der  til  saa  mange  Tider 
fylder  Deres  Tilværelse,  vil  altid  mere  og  mere 
hæve  Dem  op  over  Jordelivets  Nød  og  Taage, 
indtil  dette  gaar  ind  til  en  salig  Frigjørelse.  — 
Jeg  vilde  saa  gjærne  kommet  til  Dem  idag  lidt 
fornøjelig  med  lidt  af  Deres  eget  friske,  rige 
Lune,  med  en  lille  yndig,  poetisk  Gave,  der  ret 
kunde  være  Dem  og  Dagen  værdig;  men  ingen 
af  Delene  er  lykkedes  mig.  Men  saa  husk  paa, 
at  nu  er  jeg  i  Deres  Gjæld,  og  sig  mig  ærlig, 
naar  De  faar  et  Ønske.  —  —  —  — *' 

Den  Glæde  hvormed  Kammerherreinden 
modtog  de  Sange  og  Historier,  som  Frederik 
i  disse  Aar  skrev  og  sendte  hende,  og  den 
Maade,  paa  hvilken  hun  takkede  ham,  var  ham 
saa  opmuntrende,  og  hun  havde  ogsaa  Ret,  naar 
hun  i  et  af  de  senere  Aar  skriver:  „—  —  —  — 
Hvor  har  Deres  Sang  inderlig  glædet  og  rørt 
mig;  jeg  finder  den  saa  smuk,  saa  frisk  og 
frejdig,  og  jeg  tænker  da,  at  Den,  som  kan 
skrive  saaledes,  maa  dog  have  mange  skjønne 
øjeblikke,  i  hvilke  han  med  en  klar  Aand  hæver 
sig  op  over  alle  Trængsler,  og  i  hvilke  han  lige- 
som nærmer  sig  den  Stund,  da  Englenes  Sang 
skal  lyde  for  ham.  Kjære  Ven,  jeg  tænker  med 
Beundring  paa  Deres  Taalmod,  og  naar  De  saa 
sender  mig  en  Hilsen  som  denne  smukke  Sang, 
da  bevæges  mit  Hjærte  saa  saare." 

Og  en  Alaaned  senere  skrev  hun : 

„Gid  jeg  kunde  sende  Dem  Vinger,  saa  De 
kunde  flyve  ud  i  den  dejlige  Sol;  disse  ønsker 
jeg  mig  saa  ofte;  men  saa  tænker  jeg:  „Hav 
blot  Taalmodighed !  De  kunne  komme,  naar  Du 
mindst  aner  det.  —  —  — " 

Nu,  da  jeg  nedskriver  disse  Linjer,  er  hun 
hensovet;  hendes  mangeaarige  Lidelser  endte  — 
hendes    Sjæl    har   faaet   Vinger.      Hendes    Minde 

vil  være  dyrebart  og  helligt  for  os,    som  kj endte 
og  elskede  hende. 

Frederiks  Fader  besøgte  os  flere  Gange 
i  disse  Aar;  flere  af  hans  Søstre  gjorde  ogsaa 
i  Aarenes  Løb  kjære  Besøg  hos  os ;  hans 
næstældste  Broder  Otto  og  dennes  Kone  kom 
til  Kjøbenhavn  for  at  se  til  ham.  Dem  Begge 
saå  han  med  udelt  Glæde  og  modtog  med  Tak- 
nemmelighed deres  deltagende  Kjærlighed;  Otto 
og  Frederik  stode  hinanden  meget  nær;  det 
Samme  var  Tilfældet  med  den  yngste  Broder 
Jakob,  som  fra  sine  Drengeaar  var  Fre- 
deriks erklærede  Yndling.  Jakob  Bøghs 
Udvikling  og  aandelige  Anlæg  interesserede  Fre- 
derik i  høj  Grad,  ligesom  Jakob  morede  ham 
ved  sit  ualmindelige  Talent  for  det  Komiske.  — 
Victorine  Bøgh,  der  havde  været  gift  med 
Konsul  Taaffe  i  San  Francisco,  kom  i  disse 
Aar  som  Enke  tilbage  til  Danmark  og  bosatte 
sig  i  Kjøbenhavn.  Hun  besøgte  os  hyppig  og 
mildnede  ved  sin  yndige,  opofrende  Kjærlighed, 
hvor  hun  kunde.  Frederik  holdt  inderlig  af 
hende  ligesom  af  alle  sine  øvrige  Søstre;  han 
hilste  altid  deres  Besøg  med  Glæde,  ligesom  han 
stadig  korresponderede  med  dem;  det  Samme 
var  Tilfældet  med  Anna  Blædel,  der  forlod 
Kjøbenhavn,  da  hun  i  1876  blev  gift.    Frederik 

skrev  en  smuk  Bryllupssang  til  hende  og  ligesaa 
til  de  Søstre,  som  bleve  gifte  i  disse  Aar.  Fre- 
deriks Moder  var  meget  svag  og  turde  ikke 
rejse  til  os;  men  hun  skrev  saa  kjærlige,  sjæl- 
fulde Breve,  som  aandede  den  dybeste  Følelse, 
saa  vi  kunde  læse  dem  atter  og  atter  og  gjen- 
nem  dem  forstaa,  at  hun,  skjønt  fraværende,  dog 
var  os  bestandig  nær. 

Den  Fremgang  i  Frederiks  Befindende, 
som  i  de  første  Aar,  vi  boede  paa  Skt.  Knuds 
Vej,  havde  givet  os  fornyet  Haab,  blev  ikke  af 
Varighed.  Lamheden,  som  aldrig  helt  havde 
været  brudt,  vendte  tilbage,  og  de  trange  Tider 
med  den.    Under  Trykket  af  Lidelser  skrev  han : 

Min  kjære  Herre  Gud! 

O,  vis  mig  dog  Din  Naade ! 

Fri  mig  fra  Smerten  ud, 

og  løs  mig  Livets  Gaade! 

Ved  Kjærlighedens  Bud 

dens  Rune  lad  mig  raade, 

at,  om  jeg  skal  leve  i  Ve  og  i  Vaande, 

frimodig  og  frigjort  jeg  altid  kan  aande. 

Villaen,  vi  beboede,  blev  solgt,  vi  bleve  sagte 
op  og  maatte  søge  os  en  anden  Bolig.  Det  var 
en  lille   Sorg   for  os ,    da  Lejligheden   var   smuk 

og  bekvem,  og  vi  netop  havde  faaet  Haven  saa 
blomsterrig  og  yndig;  men  derved  var  Intet  at 
gjøre.  Vor  Nød  i  saa  Henseende  blev  dog  af- 
hjulpen paa  den  bedste  Maade.  Min  Broder 
Thorvald  kjøbte  en  lille  Villa  lidt  længer  ude 
mod  Frederiksberg,  paa  Akasiavej,  og  den  lejede 
vi  af  ham.  Han  tillod  os  at  indrette  den  i  alle 
Henseender  efter  vore  egne  Ønsker  og  Bekvem- 
ligheder, og  det  forkortede  Vinteren  lidt  at  sysle 
med  det  nye  Hjems  Indretning.  Jeg  fik  allerede 
om  Efteraaret,  før  vi  flyttede  derud,  den  lille 
Have  beplantet  med  Frugttræer,  blomstrende 
Buske  og  Roser  samt  Espalier  op  ad  Bygningen 
—  Alt  Gaver  fra  Frederiks  kjærlige  Farbroder, 
Gartner  Georg  Bøgh  i  Horsens,  og  utrolig 
mange  Planter  fik  jeg  Plads  til,  skjønt  Haven 
var  ganske  lille.  —  Huset  blev  helt  gjort  istand 
og  malet,  vi  fik  de  Farver  paa  Væggene,  som 
Frederik  holdt  mest  af,  og  som  passede  for 
hans  mange  Billeder.  Da  Alt  var  istand  og 
Flytningen,  som  vi  ikke  uden  Ængstelse  imøde- 
saå,  nærmede  sig,  tilbød  Fru  Benedicte  Wit- 
husen,  at  Frederik  kunde  være  hos  hende  i 
de  Dage,  medens  jeg  besørgede  Flytningen,  og 
vi  modtoge  hendes  kjærlige  Tilbud.  Vor  tid- 
ligere Pige,  Amalie,  nu  gift  med  Mursvend 
Stæcher,    var    hos   Frederik  i   de  Dage;    det 

var  første  Gang  jeg  i  de  5  Aar,  han  havde  været 
syg,  var  skilt  fra  ham.  Alt  gik  godt  —  han 
havde  Glæde  af  at  tale  med  Fru  Withusen  og 
hendes  Moder  og  nød  ret  deres  kjærlige  Omhu 
og  Deltagelse.  Frederik  lærte  da  tillige  Fru 
W  i  t  hu  s  ens  elskværdige  Børn  at  kjende  —  den 
lille  muntre  Åsa  og  han  bleve  ret  Venner,  og 
hun  kom  fra  den  Tid  ofte  hos  os,  ligesom  hun  og 
Frederik  hyppig  vexlede  Breve;  Bornebreve 
og  Børnehistorier  hørte  til  et  af  hans  smaa 
Sværmerier. 

Da  jeg  havde  Lejligheden  nogenlunde  istand 
og  alle  Billederne  ophængte,  kom  Frederik  hjem, 
og  jeg  havde  den  Glæde,  at  han  fandt  Alt,  som 
han  ønskede  det,  ja,  næsten  endnu  smukkere  og 
hyggeligere,  end  han  havde  tænkt  sig  det.  Da 
min  Broder  Dagen  efter  kom  ud  for  at  se  os  i 
sit  nye  Hus  og  høre,  om  vi  vare  tilfredse  med 
Alt,  takkede  Frederik  ham  kjærlig  for  den 
yndige  Bolig,  han  havde  skaffet  os,  og  han  fik 
til  Svar:  „Du  maa  ikke  tale  om  Tak;  naar  en 
Mand  med  Dine  Evner  bliver  ramt  af  en  Skæbne 
som  Din,  saa  er  det  en  Glæde,  om  man  kan 
bidrage  blot  Lidet  til  at  lindre  Dit  Liv,  —  og  nu 
beder  jeg  Dig  betragte  mit  Hus  ganske  som  Dit 
eget."    —   At  vi  i  Virkeligheden  kunde  dette,  var 

en    stor    Lettelse    og    Tilfredsstillelse    for    os    og 
forskaffede  os  mange  smaa  Glæder. 

Frederik  skrev  følgende  Sang,  han  sendte 
Thorvald  som  den  første  Hilsen  fra  vort  nye 
Hjem: 

Den  Syges  Foraarssang. 

Paa  den  sidste  Dag  i  April 
har  jeg  skuet  det  første  Smil, 
som  min  skyfulde  Himmel  opklared, 
og  fra  denne  Stund  jeg  forstod, 
at  Fortvivlelsen  jeg  forlod, 
medens  Haabet  jeg  trolig  bevared. 

Det  var  Yaaren,  som  Indtog  holdt; 
og  som  altid  har  den  forvoldt, 
at  den  frejdige  Glæde  vandt  Sejer, 
selv  den  Sorrigfulde  faar  Mod, 
og  den  lyse  Luft  gjør  ham  god, 
saa  Fortrøstningens  Lykke  han  ejer." 

Det  første  udsprungne  Blad,  jeg  fandt  i 
Haven,  bragte  jeg  Frederik,  og  da  Dørene  til 
Verandaen  stode  aabne,  hørte  han  samtidig 
Fuglene  synge  derude;  medens  han  betrag- 
tede det  lysegrønne  Blad,  bad  han  mig  ned- 
skrive følgende  Linjer: 

Kristi  Himmelfartsdag,  den  tiende  Maj, 

først  til  Sommerens  Lj'st  har  aabnet  mig  Vej; 

thi  da  folded  Naturens  Rigdom  sig  ud, 

og  da  skued  jeg  Buskenes  første  Skud; 

det  sprang  ud,  det  sprang  ud,  medens  Fuglesange 

toned  højt  rundt  i  Havens  de  friske  Gange. 

Og  nogle  Dage  senere: 

I  Fuglenes  Kor  sig  fornøje 
de  Gamle  med  alle  de  Smaa ; 
Sirenen  sit  Hoved  maa  bøje, 
for  rigtig  at  høre  derpaa. 

Den  27de  Maj  skrev  Frederik  til  Fru 
Benedicte  Withusen,  som  da  var  flyttet  ud 
paa  sit  Landsted,  Blidah,  ved  Charlottenlund: 
„Jeg  har  jo  allerede  sagt  Dem,  at  jeg  om  Natten 
laa  og  nynnede  indvendig  en  vis  Melodi  [„Du 
gamla,  Du  friska,  Du  fjålhøga  Nord"];  dette  har 
nu  ført  til,  at  nedenstaaende  Digt  har  formet  sig, 
og  jeg  maa  jo  sende  Dem  det,  da  det  udeluk- 
kende er  Deres  Ejendom.  Ligesom  De  nemlig 
har  kaldt  det  tillive,  da  De  hin  Formiddag  i  Deres 
Hjem  spillede  Melodien  for  mig,  saaledes  har  De 
stadig  været  i  mine  Tanker,  medens  disse  formede 
sig  til  Rytmer,  og  her  har  De  Resultatet: 

29 

Den  Gjenopstandne. 

Fantasi. 
Jeg  kaster  min  Krykke,  jeg  løfter  min  Hat 
og  søger  til  Livets  fulde  Glæde; 
min  Frygt  og  min  Smerte  jeg  siger  Godnat 
og  er  i  Dagens  Lys  med  Fryd  tilstede. 

Smaafuglene  synge,  og  Solen  er  varm, 

i  Glansen  med  Frejdighed  jeg  træder; 

jeg  gaar  med  min  Hustru,  og  ved  hendes  Arm 

vi  se  de  gamle,  hyggelige  Steder. 

Dér  ejed  vi  Ungdom  i  Sundhedens  Luft, 
hvor  Vaarens  Livsalighed  fornæmmes; 
vi  mærke  paany  dens  forfriskende  Duft;  — 
da  føler  jeg,  at  Lidelserne  glemmes. 

Ja,  Livet  kan  udfolde  sært  Trylleri, 
og  mest,  naar  til  Afmagt  Kraft  det  bringer, 
naar  Sorgernes  Tryk  er  paa  én  Gang  forbi, 
og  Sjælen  frigjort  sig  til  Sejer  svinger. 

Min  Herre  og  Gud,  giv  mig  Hygge  og  Fred! 
Derom  jeg  Dig  beder  alle  Tider. 
Lad  Kjærligheds  Lykke  mig  føle  derved 
og  altid  eje  Haabet,  hvis  jeg  lider! 

Yx\  Frederik  Bøgh. 

Fru  Benedicte  Withusen,  født  Treschow 
som  Minde  om  den  12 te  April  1877. 

Ogsaa  mange  smaa  Bagateller  og  Narre- 
streger skrev  Frederik  i  denne  Tid,  saasom: 

Beklagelig  Skæbne. 

Christiane ! 
Kan  De  ane, 
hvilken  Vane 
min  Kone  har? 
Hun  er  gruelig 
flink  og  duelig, 
men  umulig 
til  at  gi'e  Svar. 
Lille  Jane! 
Kan  De  ane, 
denne  Vane 
er  ikke  rar. 

I  Fortvivlelse  eller  Kjedsommelighed  ved  at 
høre  mig  tale  med  Amalie  Stæcher  og  vor 
Pige  om  Husholdningssager  og  Lignende  — 
Samtaler,  som  vi  stundum  vare  nødte  til  at  føre 
i  Frederiks  Nærværelse,  da  han  nødig  tillod 
mig  at  gaa  ud  af  Stuen  —  kom  følgende  „Be- 
tragtnhig"  tillive : 

De  Mange,  som  kunne  gaa  deres  Vej, 
beundrer  jeg  rigtig  aldeles  ej ; 

men  naar  man,  som  jeg,  maa  sidde  rolig, 

da  kan  man  lide  ganske  utrolig 

ved  alle  Madammernes  Snakkerads,  - 

ved  Tjenestepigers  aandfulde  Spas, 

ved  deres  Doceren,  Talenternes  Kogt 

med  hvad  de  i  Modepynt  have  forsøgt, 

i  Madlavning,  i  den  kemiske  Vadsk, 

i  Rengjøring  og  i  almindeligt  Pjask;  — 

da  rejse  de  sig  i  aandeligt  Røre, 

i  Følelsen  af  hvad  dog  Vand  kan  gjøre.  — 

Den  Mand,   som  med  Tavshed  kan  høre  derpaa, 

tilvisse  min  fulde  Beundring  skal  faa; 

men  taaler  han  ikke  slig  Opdragelse, 

han  møder  min  varmeste  Beklagelse. 

En  smuk  Sommerdag,  da  Benedicte  Wit- 
hnsen  kom  ind  fra  Landet  og  besøgte  os,  skrev 
Frederik: 

Fjortende  Juli  som  tolvte  April 
besidder  et  Lykkens  livfulde  Smil 
blandt  hele  den  Mindernes  Skare, 
som  mildt  kan  vort  Levned  forklare. 
Veninden  i  mit,  som  sit  eget  Hjem 
et  hyggeligt  Samliv  har  tryllet  frem, 
saa  Glæden  jeg  let  kan  erfare 
og  Livets  Fortrøstning  bevare. 

Naar  jeg  i  det  Foregaaende  og  Efterføl- 
gende benytter  Ordene:  „Frederik  skrev",  saa 
er  dette  kun  figurlig  ment;  thi  hans  Arme  vare 
atter  kraftløse,  Hænderne  næsten  lammede,  og 
han  kom  aldrig  mere  til  at  skrive  —  ligesom 
han  aldrig  mere  gik  noget  Skridt.  Amalie  og 
jeg  klædte  ham  paa  og  bar  ham  ind  i  vor  Dag- 
ligstue og  ud  paa  Verandaen  eller  ned  i  Haven, 
naar  Vejret  var  stille  og  varmt,  og  dér  tilbragte 
han  da  ofte  flere  Timer  daglig  i  en  Lænestol 
eller  liggende  paa  en  Chaiselongue.   — 

Min  kjære,  gamle  Ven  Biskop  Brammer 
besøgte  os  oftere  i  disse  Aar  og  viste  os  paa 
mange  Maader  Kjærlighed.  Det  interesserede 
Frederik  meget  at  lære  ham  nøjere  at  kjende, 
og  de  fandt  rigt  Underholdningsstof  i  Bram- 
mer s  Fortidsminder.  Han  havde  kjendt  Poul 
Dons  og  hele  dennes  Forhold  til  Grundtvig. 
F rederik  satte  megen  Pris  paa  Braminers 
Breve  og  vilde  gjærne  høre  dem,  jeg  modtog  fra 
ham.  Da  jeg  engang  læste  et  af  disse  for  ham, 
ytrede  han:  „Biskop  Brammer  er  dog  Din 
bedste  og  værdifuldeste  Korrespondent;  hans 
Breve  ere  baade  indholdsrige  og  originale." 
Blandt  de  Ytringer  i  Br's  Breve,  som  Frederik 
mærkede  sig,  var  f.  Ex.  følgende:  „Chr.  Win- 
thers   Glæde    over    Ros    var   ydmyg,    øehlen- 

schlægers  naiv,  H.  C.  An  der  s  ens  feber- 
torstig." 

Den  første  Sommer  paa  Akasiavej  skrev 
Frederik  Mere,  end  han  længe  havde  gjort. 
Han  morede  sig  blandt  Andet  med  at  samle  og 
gjengive  gode  og  originale  Børnehistorier,  hen- 
tede fra  det  virkelige  Liv.  Børns  Tankeliv,  Op- 
fattelse og  Fantasi  havde  altid  haft  noget  særlig 
Tiltrækkende  for  ham,  saa  det  var  ham  en  kjær  Ad- 
spredelse at  skrive  om  dem,  naar  han  ikke  havde 
dem  selv  som  Opmuntring  om  sig.  Her  fik  vi  i  de 
følgende  Aar  netop  forskjellige  Børns  oplivende 
Selskab;  men  det  kommer  jeg  senere  til. 

Allerede  i  det  første  Aar  af  vort  Ægteskab 
havde  Frederik  sagt  til  mig  og  ofte  senere 
gjentaget  det,  at  vilde  jeg  ret  glæde  ham  engang, 
saa  skulde  jeg  skrive  Noget.  Jeg  havde  da  den 
Sommer,  vi  boede  paa  Fasangaarden,  tilbragt  de 
Nætter,  i  hvilke  jeg  vaagede  hos  ham,  med  Ned- 
skrivningen af  en  Fortælling;  men  den  blev  lagt 
hen,  og  der  manglede  mig  senere  Tid  til  at 
fuldføre  den;  nu  tog  jeg  den  frem  paany  og 
skrev  den  færdig.  —  Jeg  opnaaede  min  Hensigt: 
at  forskaffe  Frederik  en  Glæde,  og  han  skrev 
da  Digtet: 

Mindernes  Liv. 

Den  store,  travle  Verden  faar  aldrig  Besked 
om  hvad  vi  To  tilsammen  med  Lidelser  stred, 
da  Sorgen  i  vort  Hus  var  tavs  tilstede; 
hvor  meget  end  Du  længtes,  hvor  meget  Du  led, 
Du  skrev  dog  Din  Fortælling:   .,/  Skovensomhed" 
og  bragte  derved  Livfuldhed  og  Glæde. 

Men  blev  det  end,  som  Livet  var  blottet  for  Værd, 

og  savned  vi  paa  Himlen  det  svageste  Skjær, 

var  det,  som  Sorgen  aldrig  vilde  standse, 

Din  Lykkes  Bo  paa  Landet   Du  dobbelt  fik  kjær, 

to  Billeder  af  Hjemmet  Du  ejede  her; 

dem  smykkede  Du  kjont  med  grønne  Kranse. 

Xaar  disse  Kranse  dufted,  Du  følte  Dig,  som 
Du  vandrede  rundt  i  Naturens  Helligdom, 
hvor  Ensomheden  selv  Du  kunde  søge; 
igjennem  frodig  Fylde  til  Havet  Du  kom, 
Du  leved  i  den  Skjønhed,  Du  mest  syntes  om, 
imellem  høje,  kongelige  Bøge. 

I  lange,  lange  Tider  Du  trygt  kunde  staa 

foran  et  saadant  Billed  og  skue  derpaa, 

naar  Dine  Tanker  gik  paa  fjærne  Veje ; 

og  medens  rigt  paa  Minder  Dit  Hjemsted  Du  saå, 

fuldstændig  Fred  i  Sindet  Du  brat  kunde  faa, 

og  da  fik  Du  Frejdighed  i  Eje. 

20de  Juli   1877. 

Froken  Betty  Clausen,  Datter  af  Pro- 
fessor H.  N.  Clausen,  kom  denne  Sommer  ud 
til  os  og  vedblev  nu  fremdeles  at  besøge  os; 
hun  læste  hojt  for  Frederik,  ofte  flere  Timer 
ad  Gangen,  og  gjorde  det  derved  lettere  for  mig 
at  gaa  lidt  bort;  hendes  milde,  kjærlige  Sind  og 
forstandige  Livsopfattelse  var  overordentlig  til- 
talende for  Frederik,  saa  hun  blev  ham  en 
kjær  Veninde.  Han  paaskjønnede  med  Taknemme- 
lighed hendes  opofrende  Kjærlighed,  ligesom  det 
interesserede  ham  at  tale  med  hende  om  hendes 
Fader  og  hele  den  Kreds  af  betydelige  Mænd, 
som  vare  komne  i  hendes  Hjem. 

Jeg  har  allerede  flere  Gange  nævnet  Amalie 
Stæcher;  men  jeg  maa  komme  tilbage  til  hende. 
Da  vi  fik  fri  Raadighed  over  Villaen  paa  Akasia- 
vej,  indrettede  vi  en  lille  Lejlighed  i  den  til  hende 
og  hendes  Mand,  og  hun  tilbragte  da  for  Frem- 
tiden sin  halve  Dag  hos  os;  thi  hun  var  ikke 
alene  ved  sin  store  Dygtighed  og  Paalidelighed 
bleven  uundværlig  for  os,  men  hun  bidrog  tillige 
paa  saa  mange  Maader  til  at  adsprede  Frederik. 
Hendes  Humor  og  frejdige  Sind  tiltalte  ham,  han 
holdt  af  hende  og  gav  hende  aldeles  Lov  til  et 
frit  Sprog,  som  hun  dog  aldrig  misbrugte.  I  det 
Hele  var  det  et  bestemt  Karaktertræk  hos  Fre- 
derik, at  han  altid  behandlede  sine  Tjenestetyende 

snarere  som  Venner  end  som  Underordnede. 
De  paaskjønnede  det  ved  at  vise  ham  en  virkelig 
og  kjærlig  Hengivenhed,  og  var  han  nu  under 
sin  Sygdom  stundum  lidt  utaalmodig,  saa  bare  de 
det  altid  med  godt  Sind. 

I  hans  Dagbog  findes  en  Mængde  Smaavers 
om  Amalie  og  morsomme  Udtalelser  af  hende, 
samt  ogsaa  af  Nille,  en  sjællandsk  Bondepige, 
som  tjente  os,  indtil  hun  blev  gift.     F.  Ex: 

„De  maa  dog  indrømme,  Amalie,  at 
med  Hensyn  til  Forstand  er  De  mindre  vel  ud- 
rustet?" 

„Ja,  hvis  Herren  kjøber  mig  for  en  Tosse, 
saa  giver  De  Pengene  forkert  ud."  — 

De  Udbrud  af  Utaalmodighed,  som  kom  frem 
hos  Frederik,  bestode  som  oftest  i  en  Klage 
over,  at  vi  ikke  kom  hurtig  nok,  naar  han 
kaldte,  eller  øjeblikkelig  bragte  hvad  han  for- 
langte. En  Dag'  truede  da  Amalie  med ,  at  nu 
vilde  hun  skrive  et  Digt  og  deri  skildre  „Herrens 
sande  Karakter'-  og  fortælle,  hvor  urimelig  han 
kunde  være;  da  hun  havde  lidt  vanskeligt  ved  at 
komme  afsted  dermed,  sagde  hun:  „Aa,  Herren 
vil  nok  være  saa  venlig  at  hjælpe  mig,  saa  det 
kan  blive  rigtig  godt,"  og  de  lavede  da  i  For- 
ening Følgende: 

Klagesang 

af  Amalie  Stæcher. 

Aldrig  vente,  aldrig  vente! 
Helst  han  saå,  vi  altid  rendte ; 
om  vi  ejed  Arme  ti, 
ej  hans  Uro  var  forbi; 
mange  Ord  vi  ej  tør  sige: 
„vist"  og  „snart",  ja,   „strax"  tillige; 
alting  paa  Sekund  skal  gaa, 
saa  han  Alting  strax  kan  faa ; 
tit  han  sukker:    „Herre  Gud!" 
raaber  saa  paa  Nille  ud.  — 
Hun  skal  hjælpe  ham  af  Vaanden, 
saa  at  han  har  Tre  ved  Haanden. 

Allerede,  da  vi  boede  paa  Skt.  Knuds  Vej, 
begyndte  Frederiks  øjne  at  volde  ham  mange 
Smerter,  og  Synet  blev  svagere,  saa  han  ofte 
slet  ikke  kunde  taale  Dagslyset,  men  laa  sta- 
dig i  fuldkomment  Mørke  for  tæt  tildækkede 
Vinduer.  Naar  Øjnene  og  Synet  saa  igjen,  lige- 
som det  øvrige  Befindende,  kunde  blive  bedre, 
var  han  saa  taknemmelig  og  glad  og  skrev  i  et 
saadant  øjeblik: 

Skjønt  om  Lidelser  desværre 
jeg  har  mer  end  løs  Ide, 
takker  jeg  dog  Livets  Herre : 
jeg  kan  hore,  jeg  kan  se! 

Men  i  Aarenes  Løb  tog  dog  Synet  stadig 
af.  Det  var  ham  en  usigelig  Smerte ;  men  han 
bar  den  med  sit  store  Taalmod,  skjønt  han 
oftere  sagde  til  mig:  „Tror  Du,  jeg  ogsaa  bliver 
blind?  Det  bliver  sværere  end  alle  mine  Lidelser." 
Han  forsøgte  at  læse  og  kunde  stundum  se 
nogle  Linjer,  men  maatte  da  lægge  Bogen  bort. 
Den  Adspredelse,  han  ofte,  ja,  næsten  daglig, 
havde  haft  i  disse  Aar:  at  se  paa  Tegninger, 
Malerier  og  i  det  Hele  paa  gode  Billeder,  den 
faldt  ogsaa  efterhaanden  bort.  Det  var  ham  saa 
tungt,  naar  han  mærkede,  at  han  ikke  mere 
kunde  betragte  dem  og  fordybe  sig  i  dem  med 
sit  forhen  saa  skarpe  og  sikre  Blik.  Med  et  Suk 
og  et  Udtryk  af  dyb  Skuffelse  lagde  han  dem  da 
tavs  tilside  og  vendte  sig  bort  fra  dem,  og  jeg 
saa  da  i  Udtrykket  om  hans  Mund  denne  vibre- 
rende Smerte,  som  altid  fik  mit  Hjærte  til  at 
bløde,  saa  jeg  fristedes  til  at  gaa  i  Rette  med 
Gud,  som  prøvede  os  saa  haardt. 

Min  næstj'ngste  Broder  Nicolaj ,  som  var 
Sømand,     var,     skjønt    saa    meget    yngre     end 

Frederik,  dog  bunden  til  ham  med  det  inder- 
ligste, mest  forstaaende  Venskab.  Frederik 
længtes  efter  ham,  naar  han  var  borte,  og  hver- 
gang  Nicolaj  kom  hjem  fra  Søen,  ilede  han 
ud  til  os,  og  Frederik  glædede  sig  som  et 
Barn  ved  at  se  ham  og  modtage  al  hans  friske, 
umiddelbare  Følelse  og  alt  hans  Lune.  I  Vinteren 
78  kom  Nicolaj  hjem  fra  en  lang  Rejse;  han  var 
da  næsten  daglig  hos  os  og  talte  med  Frederik 
om  Alt,  hvad  der  laa  ham  dybest  paa  Sinde,  og 
da  han  den  28de  Februar  sendte  ham  et  kort 
Brev,  som  indeholdt  det  glade  Budskab,  at  hans 
Anna  havde  givet  ham  sit  „Ja",  da  modtog 
Frederik  dette,  medens  jeg  netop  var  ude,  og  han 
havde  selv  med  en  uhyre  Anstrængelse  læst  det. 
Det  var  de  sidste  Ord,  han  nogensinde  selv 
læste.  Dog  kunde  han  i  de  følgende  Aar  nok 
se  og  opfatte  Udtrykket  i  et  Ansigt,  naar  den 
Paagjældende  sad  tæt  ved  Siden  af  ham.  Han 
følte  en  dyb  Glæde  over  Nicolajs  Lykke  og 
fik  det  fulde  Indtryk  af  hans  Bruds  sjældne  Ynde, 
og  de  To  bleve  gode  Venner. 

Vor  lille  Have  havde  allerede  det  første  Aar 
gjort  os  megen  Glæde  og  givet  os  en  hel  Del 
Arbejde.  Amalie  og  jeg  passede  den  selv,  og 
vi  havde  et  ualmindeligt  Held  med  Alt,  hvad  vi 
plantede;   Det  var  en   af  Frederiks   kjære  Ad- 

spredelser  at  se,  hvorledes  Alt  trivedes  for  os; 
især  glædede  det  ham,  naar  vi  fra  Skoven  bragte 
hjem  af  hans  Yndlingsplanter ,  Bregner  og  alle 
mulige  andre  Skovplanter.  Yi  indrettede  et 
Hjorne  af  Haven  med  Skovbund  alene,  og  det 
var  et  frydefuldt  Syn  om  Foraaret  at  se  alle  de 
smaa  Planter  mylre  frem.  Flere  Træer,  som  vi 
havde  haft  inde,  og  som  havde  fulgt  os  i  alle 
disse  Aar,  ja,  som  Frederik  endog  havde  haft, 
før  vi  bleve  gifte,  nemlig  en  Yinranke  og  en 
Siren,  flyttede  vi  nu  ud  i  Haven,  og  de  viste 
deres  Taknemmelighed  over  at  faa  Frihed  ved  at 
voxe  hurtig  og  frodig  op.  Allerede  to  Aar, 
efterat  Vinranken  var  plantet  ud,  bedækkede  den 
Gavlen  af  Huset  mod  Syd,  og  vi  spiste  endog 
modne  Druer  i  Masser  af  den.  Sirenen  blev  til 
en  vældig  Busk  og  blomstrede  rigt,  Roserne 
ligesaa,  og  de  smaa  Frugttræer  bare  allerede  det 
andet  Aar  Frugt.  Vort  Hus  og  vore  Værelser 
vare  blomstersmykkede ,  og  Vedbend,  Yildvin, 
Klematis  og  Konvaller  omslyngede  snart  Veran- 
daen, saa  Frederik  i  de  sollyse  Dage  kunde 
sidde  i  Skygge  paa  den,  naar  han  var  for  syg 
og  træt  til  at  bæres  ned  i  selve  Haven.  Han  og 
jeg  havde  saa  ofte,  da  vi  Begge  vare  raske,  talt 
om,  at  naar  vi  engang  fik  en  Have,  saa  skulde 
vore  Planter   tildels   have   Lov  at  voxe,    som   de 

selv  vilde  og  følge  deres  egen  Natur.  Frihed  — 
som  for  os  selv  var  Løsnet  for  al  Lykke  og 
Velvære  —  den  skulde  ogsaa  gives  Planterne ; 
nu  realiserede  vi  her  denne  Ide  paa  den  lille  Plet, 
vi  betragtede  som  vor  egen,  og  af  mangen  Ukrudts- 
plante, der  frodig  og  kraftig  skjød  op,  havde  vi 
ligesaa  megen  Glæde  som  af  den  skjønneste 
Zirplante.  Den  vilde  Valmue,  som  kom  frem 
mellem  Roserne,  fik  Lov  at  staa  og  blev  endog 
særlig  omfredet;  den  kastede  da  sit  Frø,  og 
morsomt  var  det  Aaret  efter  at  finde  mangfol- 
dige Valmuer  i  alle  mulige  Variationer,  dob- 
belte, enkelte,  højrøde,  hvide,  stribede,  dane- 
brogsfarvede  —  Alt  Afkom  af  den  ene  lille  en- 
kelte vilde.  —  Mine  Forsøg  med  at  formere 
Planterne  ved  Frø  og  det  mer  eller  mindre  hel- 
dige Resultat  deraf,  ligesom  Amalies  og  mine 
Iagttagelser  af  Fuglenes  og  Insekternes  Liv  og 
Vaner,  vedblev  at  interessere  Frederik,  ogsaa 
efter  at  han  ikke  mere  kunde  se  tydelig  de  Ting, 
vi  bragte  ham.  Vi  anvendte  al  vor  Overtalelse 
for  at  formaa  ham  til  at  være  i  Haven  al  den 
Tid,  det  var  muligt;  han  var  ofte  saa  forpint  af 
Lidelser,  at  han  helst  vilde  være  inde;  men  kom 
han  ud,  saa  virkede  Luften  dog  forfriskende  og 
oplivende  paa  ham.  Naar  om  Efteraaret  Have- 
døren lukkedes,  da  var  det,  som  om  en  hel  lille 

Verden  dermed  var  lukket  for  os,  og  vi  tyede 
da  mere  udelt  til  Bøger  og  Skriveri.  Vor  Korre- 
spondance udvidede  sig  stadig;  det  adspredte 
Frederik  meget  at  diktere  Breve  og  glædede 
ham  at  modtage  Svar  paa  dem,  og  vi  læste 
mange  Timer  daglig  —  dels  af  de  gamle  kjendte, 
gode  Ting  og  dels  af  den  nyere  danske  Litera- 
tur,  som  han  dog  gjennemgaaende  ikke  følte  sig 
tiltalt  af  —  dertil  fulgte  vi  hele  det  politiske  Liv 
her  hjemme  og  i  Udlandet.  Frederik  beholdt 
i  forbavsende  Grad  sin  skarpe  Hukommelse  og 
klare  Opfattelse.  —  I  Avgust  78  skrev  han  en 
lille  Historie:  „En  heldig  Løsning" ,  som  blev 
trykt  i  „Illustreret  Tidende". 

Jeg  forlod  denne  Sommer  Hjemmet  nogle 
Uger  —  meget  overanstrængt  var  jeg  og  trængte 
til  Hvile  —  jeg  tog  til  Gamtofte  og  Frederiks- 
gave; men  hvor  yndig  jeg  end  havde  det  hos 
de  elskede  Venner  baade  her  og  der  —  var  det 
dog  saa  smertelig  vemodigt  at  komme  alene  til- 
bage til  disse  kjære  Steder.  Jeg  fik  daglig  lange, 
udførlige  Breve,  som  Frederik  dikterede  til  mig, 
og  han  fortalte  ofte  saa  livlig  og  morsomt  om  alle 
Smaabegivenheder  derhjemme,  at  hans  Forældre 
og  Søstre  forbavsedes  derover,  naar  de  hørte 
Brevene.    —    Af  et  Digt,    som  jeg  modtog,  med 

en  Skildring  af  mit  Ophold   i  Gamtofte  meddeler 
jeg  her  enkelte  Vers: 

Stille  i  Havens  de  bugtede  Gange, 

vandrer  Du  blandt  Blomsternes  brogede  Krans, 

skuer  de  Roser,  saa  fulde,  saa  mange, 

der  som  sædvanlig  fortrylle  Din  Sans, 

ser  paa  det  ægte  Kastanietræ, 

moder  paa  Højen  den  landlige  Hygge, 

søger  i  Lysthuset  Hvile  og  Læ, 

til  Du  en  Høstak  vil  bygge. 

Nede  i  Haven  sig  Dammen  udstrækker, 
Ællingerne  samles  i  stort  Kompagni; 
Kirken  deroppe  Erindringen  vækker 
om  den  Lykkens  Tid,  som  forlængst  er  forbi. 
Storkenes  Rede  om  Glæde  Dig  spaar. 
Hanen  saa  vældig  Madammerne  tugter; 
tørstig  til  Stikkelsbærbusken  Du  gaar, 
n}rder  de  kølige  Frugter. 

Udenfor  Hjemmet  imellem  Du  drager, 
vandrende  til  Engen,  hvor  Stien  sig  snor; 
hans  Højærværdighed  mildt  Dig  ledsager, 
Begge  glædes  I  ved  Fortroligheds  Ord; 
atter  —  tilbage  dog  søger  Du  snart, 
Du  med  Provstinden  en  Samtale  fører, 
finder  at  Alting  er  hjemligt  og  rart, 
meget  Du  taler  og  horer.  — 

Derfor  Du  dog  ikke  mig  bør  forglemme, 
taabelig  og  gal  er  Din  stadige  Tro, 
at  jeg  med  Dig  ikke  færdes  derhjemme, 
nyder  al  den  glade,  forfriskende  Ro ; 
Armen  jeg  byder  min  Hustru,  vi  gaa 
ud  over  Stien,  der  er  hist  i  Sæden, 
og  vi  den  rigeste  Herlighed  faa, 
som  vel  kan  ejes  i  Glæden. 

Den  12te  Juli   1878. 

Da  Efteraaret  kom  og  med  d  e  t  de  forøgede 
Lidelser,  haabede  Frederik  atter  paa  Befrielse 
og  sagde  en  Dag,  da  han  følte  sig  saa  uendelig 
svag,  og  jeg  i  Samtalens  Løb  havde  sagt  „imor- 
gen" :  „Der  bliver  intet  imorgen  for  mig,  haa- 
ber  jeg."  —  Og  da  jeg  nogle  Dage  senere  ikke 
kunde  skjule  for  ham  mine  Taarer  ved  at  se 
hans  Smerter,  sagde  han:  „O,  Elisa,  at  jeg  skal 
ligge  lam  saa  mange  Aar!  Hvor  passer  det  lidet 
for  mig,  og  det  er  Alt  saa  haabløst,  det  gaar 
kun  tilbage.  Men  Du  véd,  mit  Princip  er  det: 
„aldrig  klage",  jeg  tror,  det  er  en  af  de  første 
Pligter  for  Enhver,  Mand  eller  Kvinde,  aldrig  at 
klage;  vi  faa  det  dog  Alle,  som  Gud  har  til- 
tænkt os  det.  —  Hvor  langt  lettere  vilde  det  ikke 
være  for  mig  at  beklage  mig ;  men  Du  skal  se  noget 
Respektabelt  i,  at  jeg,  saa  syg  jeg  er,  dog  søger 

at  være  munter  og  spøge.  Jeg  fordrer  derfor 
ogsaa  af  Dig,  at  Du  skal  være  glad;  Du  har  jo 
dog  saa  Meget  at  glæde  Dig  over,  ogsaa,  om  jeg 
dor  fra  Dig.  Du  har  Dine  sunde  Ben,  Du  kan 
gaa  i  Skoven  og  nyde  Naturen;  ja,  der  vil  være 
mange  Glæder  for  Dig.  Jeg  vil  tænke  mig  Dig 
glad  og  fornøjet,  saaledes  som  jeg  helst  ser 
Dig."  - 

Fra  et  noget  tidligere  Tidspunkt  stammer 
det  lille  Vers : 

Aldrig  klage  nogensinde, 
det  skal  være  Livets  Maal, 
og  i  Skyggen  Lys  at  finde, 
Smerten  bære  fromt  med  Taal, 
altid  frejdig  at  forstaa 
selv  paa  Torne  frem  at  gaa. 

En  Dag  i  Eftersomren,  da  han  sad  ude  i 
Haven,  kaldte  han  mig  hen  til  sig  og  sagde: 
„Elisa,  véd  Du,  hvad  der  ofte  forekommer  mig? 
Det  er,  som  om  jeg  ikke  sad  her;  det  kan  ikke 
være  mig,  der  lever  dette  Skyggeliv;  jeg  selv  er 
langt,  langt  borte;"  og  han  saå  med  sit  udtryks- 
fulde øje,  fuldt  af  Smerte  og  Melankoli,  ud  i 
Rummet,  som  om  hans  Aand  var  i  andre  Zoner. 

Jeg  læste  i  Efteraaret  78  „Mindeblade  om 
Oehlenschlæger"     udgivne    af    L.  Mynster. 

for  Frederik.  Der  stod  i  et  Brev  til  Christi- 
ane: „Thi  at  knurre  mod  det  evige  Forsyns 
Veje  er  Ryggesløshed.  ., „Virk  Alt,  hvad  Du 
kan  i  Øjeblikket  efter  Din  Overbevisning,  og 
hvor  Du  ikke  længer  kan,  dér  find  Dig  rolig  i 
Din  Skæbne,  og  fortvivl  ej.'"-  I  denne  Tanke 
ligger  det  sande  Heltemod.  Over  en  saadan 
kjæk  og  from  Sjæl,  der  tænker  saaledes,  faar 
Satan  med  al  sin  Indflydelse,  List  og  Virksomhed 
ingen  Magt;  thi  hans  Rige  er  kun  af  denne 
Verden."  Da  jeg  havde  læst  disse  Linjer,  stand- 
sede jeg,  greben,  som  jeg  var,  deraf,  og  sagde: 
„Hvor  dette  passer  paa  Dig;  saaledes  er  det  Du 
tænker,"  og  Frederik  svarede:  .Ja,  kjære 
Barn,  det  er  saa  simpelt  og  naturligt,  saaledes 
maa  og  bør  man  tænke;  men  Du  er  længe  om 
at  lære  det.'"  — 

Vi  fik  paa  Akasiavej  smaa  kjære  Venner  i 
tre  Børn,  som  fra  forskjellige  Sider  kom  løbende 
ind  til  os  og  i  flere  Aar  gik  ud  og  ind  hos  os, 
ganske  som  i  deres  Hjem.  Den  kjæreste  og 
den,  vi  beholdt  længst,  var  Hans  Møller. 
Overretsprokurator  Møllers  boede  ved  Siden  af 
os,  og  deres  yngste  Søn  var  mellem  to  og  tre 
Aar,  da  vi  flyttede  ind  som  deres  Naboer.  Denne 
lille  prægtige  Fyr,  Hans,  med  sit  friske,  rød- 
mussede,    gemytlige  Ansigt   stod  ofte   det   første 

Aar  ved  vor  Havelaage  og  kikkede  ind  til  os.  — - 
Snart  kom  han  indenfor  Laagen  og  blev  nu  vor 
daglige  Gjæst.  Frederik  morede  sig  med  ham 
og  lærte  ham  snart  mangehaande  Ting,  især 
Vers,  og  det  var  meget  fornøjeligt  at  spore  det 
begyndende,  selvstændige  Tankeliv  hos  den  vel- 
begavede Dreng.  Frederik  havde  da  mange 
Narrestreger  med  ham  og  forsøgte  stundum  at 
bilde  ham  Noget  ind;  naar  dette  da  gik  op  for 
Hans,  kunde  han  med  største  Alvor  foreholde 
ham:  „Du  maa  ikke  sige  Usandhed,  Hr.  Bøgh!" 
Da  Hans  saaledes  en  Dag,  stolt  over  sin  Viden, 
kom  og  fremsagde  Digtet:  „Kort  Adeler11,  som 
hans  ældre  Broder  Knud  havde  lært  ham,  af- 
brød Frederik  ham  med  de  Ord:  ,,Knud  har 
glemt  noget  af  det  Vigtigste;  der  staar  nemlig: 

„Klatkager  fik  han  hver  en  Dag 
og  ikke  sjældent  Karbonade!" 

Saa  grundede  Hans  paa  dette,  indtil  han  udbrød : 
„Jeg  tror,  Du  siger  en  Usandhed;  for  der  har 
bestemt  aldrig  staaet  i  Visen ,  at  K  o  r  t  A  d  e  1  e  r 
tik  Klatkager  hver  Dag."  Men  allermest  for- 
nojede  det  Frederik  at  angribe  mig  og  saa 
hore  Hans's  varme,  barnlige  Forsvar.  Der  blev 
digtet  Vers  om  mig,  som  Hans  med  hurtigt 
Nemme   strax  lærte;    men  saa   ærgrede   han  sig 

dog  over  Beskyldningerne  i  dem  og  kunde  med 
Sorg  og  Harme  udbryde:  ,,Hun  er  ikke  saadan, 
som  Du  digter;  hun  er  god,"  og  naar  et  af  disse 
Vers  endte  med  de  Linjer: 

,,Men  selv  hun  mener,  hun  er  sød, 

og  spiser  stadig  Sigtebrod!". 

saa  betroede  Hans  sin  Moder:  „Det  er  nu 
heller  ikke  sandt,  at  hun  altid  spiser  Sigtebrød, 
for  jeg  har  selv  set,  at  hun  ogsaa  spiser  Rug- 
brød." Da  jeg  en  Nat  laa  søvnløs,  overraskede 
Frederik  mig  pludselig  ved  at  synge  følgende 
Vers,  som  han,  samtidig  med,  at  han  digtede  det, 
selv  satte  Melodi  paa: 

Sov  nu  sødt,  mit  lille  Barn, 
skjønt  Du  er  et  rigtigt  Skarn; 
jeg  jo  faldt  i  Dine  Garn, 
for  jeg  var  saa  uerfar'n. 

Næste  Dag  .kunde  Hans  det  naturligvis  og 
gik  og  sang  det.  —  Ogsaa  de  ældre  Børn, 
Knud  og  Aage,  vare  ypperlige  Drenge,  og  de 
kom  ofte  ind  til  os;  men  da  deres  Skoleliv  be- 
gyndte, optog  det  dem  saa  meget. 

Paa  den  anden  Side  af  vor  Bolig  skilte  en 
grøn  Hæk  os  fra  en  stor  Have  og  Villa,  som 
dengang  beboedes  af  Artillerikaptajn  Schou. 
De   to   yngste   Børn   dér,    Bodil   og   Erik,    be- 

gyndte  med  om  Foraaret  at  kikke  ind  mellem 
Grenene  til  os,  og  da  saa  Hækken  sprang  helt 
ud  og  de  ikke  mere  kunde  se  ind,  bøjede  vi 
Grenene  tilside  og  klippede  tilsidst  saa  stort  et 
Hul  i  Hækken,  at  de  lige  akkurat  kunde  smutte 
derigjennem  og,  ved  at  staa  op  paa  Planke- 
værket, springe  ind  til  os.  Det  var  det  skjøn- 
neste  Syn  at  se  først  de  smukke  Børnehoveder 
titte  frem  af  den  grønne  Hæk  og  saa  snart  faa 
hele  den  lille  Person  ind.  Navnlig,  naar  Fre- 
derik opholdt  sig  i  Haven,  kom  de  styrtende 
hen  til  ham  og  vilde  helst  være  hos  ham;  han 
var  meget  indtagen  i  dem  Begge,  og  al  deres 
Leg  og  Passiar  morede  ham  hjærtelig.  Bodil 
og  Erik,  som  vare  lidt  ældre  end  Hans,  bleve 
snart  nøje  Venner  med  ham,  og  disse  tre  Børn 
og  deres  indbyrdes  Liv  udfyldte  for  os  Begge 
en  hél  Del  af  vor  Tilværelse.  Vore  Havedøre 
stode  aabne,  og  Børnene  løb  frit  ud  og  ind. 
Det  var  et  yndigt  Syn,  naar  jeg  kom  hjem  og 
stundum  fandt  disse  Tre  staaende  omkring  Fre- 
deriks Seng,  passiarende  fortrolig  og  livlig  med 
ham;  de  vidste  med  Børns  sikre  Instinkt,  at  han 
holdt  af  dem  og  havde  Sans  for  alle  deres  smaa 
Glæder  og  Sorger. 

Igjennem  Hans  Møller  kom  vi  efterhaanden 
i  nær  Berøring    med   hans    elskværdige   Forældre 

og  fik  trofaste  Venner  i  dem,  et  Venskab,  som 
for  os  Begge  blev  til  Glæde  og  Adspredelse  i 
disse  Aar.  Fru  Mollers  Stemme  havde  den 
bløde,  musikalske  Klang,  som  netop  tiltalte  Fre- 
deriks fine  øre.  Længe,  for  vi  kjendte  hende, 
havde  han  opfanget  Lyden  af  den,  naar  hun  gik 
forbi  paa  Vejen,  og  han  kunde  da  om  Sommer- 
morgenen sige  til  mig:  „Luk  Vinduet  op,  saa 
kan  jeg  høre  Fru  Møllers  Stemme,  naar  hun 
siger  Farvel  til  sine  Børn,  før  hun  gaar  ud."  — 
Den  skarpe  Hørelse  beholdt  han  til  det  Sidste.  — 
Vinteren  78 — 79  var  en  Sorgens  Tid  i  det 
blædelske  Hus,  og  vi  delte  trofast  al  den  Be- 
kymring, dér  var.  Onkel  Nicolaj  Blædel  laa 
meget  syg,  og  hans  Hustru  plejede  ham,  indtil 
hun,  svag  som  hun  i  mange  Aar  havde  været, 
pludselig  bukkede  under  og  efter  et  kort  Syge- 
leje døde  d.  7de  Februar  1879.  Saalænge  hun 
kunde,  havde  hun  bestandig  besøgt  os,  og  ufor- 
anderlig var  hendes  trofaste,  moderlige  Kjær- 
lighed i  alle  disse  Aar.  Den  Følelse,  som  havde 
bundet  hende  og  Frederik  sammen  fra  hans 
tidlige  Barndom,  den  bevaredes  hele  Livet  igjen- 
nem,  saa  hendes  Bortgang  efterlod  et  dybt  og 
vemodigt  Savn  hos  os  Begge.  —  I  Juli  samme 
Aar  kaldtes  hendes  Mand  bort,  og  dermed  luk- 
kedes  det  kjærlige  Hjem,    som   havde   været  saa 

uendelig  Meget  for  saa  Mange  i  Slægten,  og 
især  da  for  Frederik.  Han  tænkte  med  Tak- 
nemmelighed tilbage  paa  den  Tid,  da  dette  Hjem 
aabnede  sig  saa  kjærlig  for  ham,  og  om  end 
Onkel  Nicolaj  og  han  ikke  havde  staaet 
hinanden  saa  forstaaende  nær,  havde  de  dog 
holdt  af  hinanden,  og  Frederik  havde  altid 
maattet  paaskjonne  hvad  Blædel  med  kjærlig 
Opofrelse  havde  været  for  ham  i  hans  Barndom 
og  Ungdom. 

Min  Broder  Sofus,  som  i  mange  Aar  havde 
været  Frederik  en  kjær  og  dyrebar  Ven,  blev 
i  Januar  forlovet  med  Antonie  Christiansen, 
og  Frederik  glædede  sig  inderlig  over  det  Valg, 
Sofus  havde  gjort.  Da  deres  Bryllup  allerede 
blev  bestemt  til  i  Maj,  skrev  Frederik,  foruden 
en  smuk  Bryllupssang  paa  S  o  fus 's  Vndlings- 
melodi  „Ved  Vintertid",  ogsaa  et  andet  lille  Digt, 
som  han  bad  Sofus  paa  Bryllupsdagen  efter 
Bordet  læse  op  for  sin  Brud  som  skrevet  af  ham 
selv.  Antonie  s  Hjem  var  i  Assens,  og  hun 
havde  af  min  lille  Brodersøn,  Carl,  faaet  Navnet 
„Frøken  Tone".     Digtet  lød  saaledes: 

Kfter  V  i  els  en. 
Jeg  trolig  har  søgt  i  den  dejligste  Zone; 
Din  Lige  dog  ikke  jeg  fandt,  Frøken  Tone! 

Der  var  under  Skovens  den  løvrigste  Krone 

en  Skjønhed,  kun  liden  mod  Din,  Frøken  Tone! 

Blandt  Kvinder  jeg  kj ender  en  Line,  en  Lone  — 
dog  ringe  de  ere  mod  Dig,  Frøken  Tone! 

Hver  Brøde  jeg  strængt  skulde  gjærne  udsone, 
naar  jeg  kunde  leve  med  Dig,  Frøken  Tone! 

Da  Gulvet  jeg  prægtig  og  skjønt  skulde  bone, 
naar  Du  vilde  danse  paa  det,  Frøken  Tone! 

Ja,  Du  kunde  blive  den  yndigste  Kone, 
og  henrykt  vil  jeg  nu  hilse:    Fru  Tone! 

Da  Sofus  og  Antonie  kom  til  deres  Hjem 
her  i  Kjobenhavn  og  strax  besøgte  os,  morede 
det  Frederik  meget  at  høre,  at  Antonie  vir- 
kelig nogle  øjeblikke  havde  tiltroet  sin  Mand  at 
have  skrevet  Digtet,  men  saa  dog  opdagede,  at 
en  Anden  stod  bagved.  —  Da-  der  Aaret  efter 
var  Haab  om,  at  Antonie  skulde  have  et  Barn, 
sagde  Frederik  ofte  til  mig:  „Jeg  glæder  mig 
til  den  Dreng,  Sofus  faar  —  jeg  véd,  det  bliver 
en  Dreng,"  og  da  vi  saa  den  19de  Februar  1880 
fik  Brev  fra  Sofus,  at  Drengen  var  kommen, 
da  var  Frederik  saa  glad,   ja,  næsten  henrykt, 

som  jeg  ikke  længe  havde  s  ét  ham.  Han  skrev 
da  et  Brev  til  min  Broder,  hvori  han  blandt 
Andet  dikterede:  „Alt,  hvad  jeg  ejer,  mine  Bil- 
leder, mine  Bøger,  Alt,  hvad  der  har  udgjort 
vi  »rt  lille  Hjem ,  testamenterer  jeg  nu  til  Din 
Dreng."  —  Jeg  gjorde  Indvendinger  og  vilde  ikke 
nedskrive  det  —  Frederik  havde  da  selv  Sø- 
skendebørn, hvorfor  skulde  min  Broders  Søn 
arve  Alt ,  hvad  han  havde  holdt  af  og  samlet 
paa?  Men   han   svarede   mig   da:      „Jeg  har 

overvejet  det,  Elisa,  og  jeg  vidste  forresten 
godt,  at  Du  vilde  sætte  Dig  derimod;  men  naar 
jeg  nu  bønfalder  Dig  om,  at  Du  vil  testamentere 
den  Dreng  Alt,  saa  véd  jeg  dog,  Du  gjør  det; 
Du  har  jo  Livet  igjennem  opfyldt  enhver  alvorlig 
Bøn  af  mig.  Sofus  har  været  mig  en  kjærlig 
Broder,  og  hans  Søn  vil  engang  holde  af  alle 
disse  Ting,  som  har  udgjort  vort  Hjem;  det  skal 
Alt  forblive  samlet."   —  Og  saaledes  blev  det  da. 

—  Drengen  fik  min  Faders  Navn,  Niels  Munk 
Plum.  Frederik  saa  paa  ham  med  de  største 
Forventninger,  han  elskede  ham  og  blev  aldrig 
træt  af  at  høre  om  ham.  Da  jeg  engang  sagde: 
„Det  er  forresten  kjedeligt,  at  Din  lille  Yndling 
slet  ikke  er  smuk'* ,  blev  han  ganske  vred  paa 
mig   og  svarede:    ,,Smuk!   Jo  vist  er   han  smuk, 

—  han    er   netop    som    han    skal    være    —   jeg 


477 

ønsker  ham  ikke  en  Smule  anderledes  —  han 
bliver  udmærket,  skal  Du  se,  og  Du  vil  faa  stor 
Glæde  af  ham."  Naar  Drengen  kom  ud  til  os, 
da  sad  han  oppe  paa  Frederiks  Bryst,  for  at 
han  ret  kunde  se  ham.  Frederiks  Øje  havde  da 
begyndt  at  miste  sin  Synsevne ;  men  i  enkelte 
Momenter  kunde  han  endnu  se  lidt,  og  han  op- 
fattede da  ganske  rigtig  Barnets  livfulde  Ansigt. 
Da  Drengen  var  halvandet  Aar,  begyndte  han  at 
tale,  og  det  var  Frederiks  Fryd  at  hore  de 
smaa  Sætninger,  han  satte  sammen.  Otte  Dage 
for  Frederiks  Dod  forlangte  Niels  Munk 
paa  en  saa  indtrængende  og  bestemt  Maade  at 
komme  ud  og  se  „Onkel  Bøgh,"  at  hans  Fader 
og  Moder  maatte  give  efter  derfor.  Han  gik  da 
med  dem  den  lange  Vej  fra  Gothersgade  til 
A'kasiavej  og  lod  sig  ikke  drage  bort  af  Noget- 
somhelst  af  hvad  der  ellers  morede  ham  —  han 
vilde  kun  ud  til  „Onkel  Bøgh."  Han  opholdt 
sig  da  ogsaa  hele  Tiden  inde  ved  Frederiks 
Seng  —  vi  lode  ham  netop  gaa  alene  derinde,  og 
han  faldt  da  selv  paa  at  lege  „Tit— tit"  med 
Frederik,  idet  han  lob  rundt  om  Sengen  og 
stod  paa  Taaspidsen  for  at  se  op  til  ham,  lige- 
som Barnet  fortalte  Frederik  flere  Smaating, 
som  i  høj  Grad  morede  ham  at  høre.  Da  han 
var   borte,    laa  Frederik   længe   og  tænkte  paa 

ham  og  dikterede  mig  et  lille  Vers  til  ham,  — 
det  sidste  han  skrev. 

Det  lyder  underligt,  og  dog  er  det  Sandhed, 
at,  skjont  Barnet  ikke  havde  fyldt  to  Aar,  gjorde 
det  et  stærkt  Indtryk  paa  ham,  da  vi  maatte  for- 
tælle ham,  at  ,,Onkel  Bøgh"  var  ikke  mere  paa 
Jorden ,  og  han  rystede  af  Bevægelse ,  da  han 
Maaneder  efter  saå  det  Værelse,  hvori  han  havde 
set  Frederik.  Faa  Mennesker  have  som  han 
hyldet  Sympatiens  Magt  —  han  droges  med 
Kjærlighedens  fulde  Sympati  mod  lille  Niels 
Munk,  og  Barnet  viste  sig  i  Besiddelse  af  samme 
stærke  Følelse  for  ham.  — 

Frederiks  Broder  Otto  fik  en  Søn  i  de 
samme  Dage,  i  hvilke  Niels  Munk  blev  født. 
Drengen  fik  Frederiks  Navn,  og  jeg  holdt  ham 
over  Daaben;  ogsaa  for  ham  følte  han  stor  In- 
teresse og  talte  ofte  om  ham ;  men  han  saå  ham 
desværre  aldrig. 

Biskop  Laub  fra  Viborg  var  en  Ungdoms- 
ven af  Frederiks  Fader.  Han  tog  sin  Af- 
sked 78  og  flyttede  til  Kjobenhavn,  hvor  han  da 
opsøgte  os.  Han  var  mig  en  god  Ven  fra 
Biskop  Brammer  s  Hus,  hvor  jeg  saa  ofte 
havde  været  samlet  med  ham,  og  han  blev  i 
F rederiks  sidste  Aar  en  af  hans  kjæreste  Om- 
gangsvenner.    Hans  ædle  Natur,  hans  skarpe  og 

fine  Opfattelse  af  Kunst  og  Literatur,  hans  sjældne 
Mildhed  og  Sjælfuldhed  —  Alt  i  Forening  bidrog 
til  at  gjore  hans  Besøg  dyrebare  og  uforglem- 
melige for  os.  Hvor  sad  han  kjærlig  ved  Fre- 
deriks Seng,  hvor  var  der  Trøst  i  hans  Ord  og 
Stemme,  og  hvor  var  der  Fred  i  hans  Berøring, 
naar  han  ofte,  for  han  gik,  ligesom  velsignende 
lagde  sin  Haand  paa  Frederiks  Hoved! 

Ogsaa  i  høj  Grad  opmuntrende  var  hans 
Nærværelse,  fordi  han  med  Liv  og  Humor  kunde 
deltage  i  enhver  spøgefuld  Samtale  og  endog 
selv  slaa  denne  an.  Frederik  skrev  i  Foraaret 
8 i  en  lille  Historie:  „En  Afsløring" ,  som  blev 
trykt  i  ,,Poesi  og  Prosa",  udgivet  af  A.  Westrup; 
han  sendte  Laub  denne,  og  første  Gang  han 
derefter  kom  til  os,  sagde  han:  „Jeg  kommer 
tor  at  sige  Dem  min  Mening  om  Deres  Fortæl- 
ling; men,  kjære  Bøgh,  det  er  noget  rigtig  Snavs, 
De  dér  har  skrevet"  —  hvorpaa  Frederik 
hurtig  svarede:  ..Saa  vil  jeg  sige  Deres  Høj- 
ærværdighed, at  det  er  en  ægte  Løgn,  De  dér 
siger."  Laub  lo  da  ret  paa  sin  hjærtelige  Maade, 
og  idet  han  satte  sig  ned  ved  Frederiks  Seng, 
sagde  han:  ,,Ja,  lad  os  saa  tale  alvorlig  om  Hi- 
storien." Det  viste  sig  da,  at  han  netop  paa  en 
særegen  Maade  havde  følt  sig  tiltalt  af  den.  Han 
ytrede    blandt    Andet:    ..I   dens    Simpelhed   ligger 

dens  fine  Kunst;  man  tror  strax  at  kjende  Po- 
intet —  Slutningen  af  den;  men  dog  overraskes 
man  helt  igjennem  ved  smaa  pikante  Ejendom- 
meligheder; den  er  som  greben  ud  af  den  friske 
Natur  og  fri  for  al  Blaserthed;  skal  jeg  i  faa 
Ord  samle  Hovedindtrykket  af  den,  saa  har  den 
virket  paa  mig  som  Fuglesang  og  Skovduft.'" 
Han  fremhævede  saa  de  enkelte  Momenter  i 
Historien,  som  havde  tiltalt  ham  mest,  og  slut- 
tede med  at  sige:  „Og  saa  Sproget,  Stilen!  En 
saadan  Prosa  er  for  mig  som  Poesi!  Hvor  let 
og  flydende  læser  man  den  ikke  op;  det  var 
mig  en  Nydelse  at  læse  den  for  mine  Damer,  og 
de  vare  henrykte  over  den. "  Da  Frederik 
ytrede:  „Kjære  Laub,  siger  De  dog  ikke  dette 
for  at  glæde  mig?"  svarede  han:  „Nej,  De  kan 
godt  stole  paa  min  Dom;  jeg  har  en  temmelig 
skarp   Iagttagelse    i  æstetiske  Sager,    og    der    er 

ikke  mange  Ting,  som  undgaa  mig." Som 

et  Tegn  paa  den  Sympati,  der  forenede  Fre- 
derik og  Laub,  maa  jeg  nævne  hvad  denne 
fortalte  mig  efter  Frederiks  Bortgang.  Laub 
havde  længe  været  syg  og  ikke  besøgt  os  —  han 
var  meget  svag  i  de  Aar  —  saa  fik  han  en  be- 
stemt Anelse  om,  at  Tiden  snart  var  udrunden  for 
Frederik  og  at  han  skulde  gaa  hen  og  se  ham 
for  sidste  GanR.  —  Han  kom  og  fandt  ham  som 

sædvanlig,  ja,  endog  livligere  og  tilsyneladende 
raskere,  end  han  ofte  havde  set  ham  —  han 
forbavsedes  derover  —  der  var  Intet,  som  tydede 
paa  Dødens  Nærhed,  og  dog  følte  han  med  den 
klareste  Vished:  „Jeg  ser  nu  Frederik  Bøgh 
for  sidste  Gang" ;  han  kunde  næppe  løsrive  sig, 
han  holdt  hans  Hænder  og  bøjede  sig  ned  over 
ham,  han  berørte  hans  Pande,  og  tilsidst  næsten 
hviskede  han:  „Farvel,  min  Ven,  Gud  være  hos 
Dem!",  og  idet  han  sagde  mig  Farvel,  havde 
han  paa  Læben  de  Ord:  „Snart,  snart  gaar  han 
bort  fra  Dig;"  men  han  udtalte  dem  ikke  —  gik 
derimod  hjem  og  sagde  til  sin  Svigerinde:  „Nu 
har  jeg  taget  Afsked  med  Frederik  Bøgh".  — 
Faa  Uger  efter  modtog  han  rolig  mit  Brev,  som 
bragte  ham  Budskabet  om  Frederiks  Død.  — 
Jeg  havde  kun  én  uforglemmelig  Samtale  med 
ham  efter  den  Dag,  en  Samtale,  i  hvilken  han 
viste  mig,  hvorledes  han  med  sin  Aands  fine 
Følelse  havde  opfattet  Frederiks  Karakter  og 
forstaaet  den  Smertens  Kamp,  som  var  stridt  i 
alle  disse  Aar.  Han  blev  syg  kort  Tid  efter,  og 
for  mig  var  det  et  dybt  Savn,  da  han  nogle 
Maaneder  senere  kaldtes  bort;  men  han  selv 
trængte  til  Hvile.  — 

Blandt  dem,  der  i  disse  Aar  stode  Frederik 
nærmest,     maa    jeg    endnu    nævne    min    yngste 

Broder  Paul.  Han  var  selv  ikke  rask,  en  be- 
gyndende Brystsygdom  nødte  ham  til  at  tilbringe 
flere  Aar  i  Udlandet,  og  efter  sin  Hjemkomst  var 
han  de  første  Aar  meget  svag.  Den  fælles  Li- 
delse bidrog  ogsaa  til,  at  de  To  nærmede  sig 
hinanden  saa  meget.  Der  var  mellem  dem  en 
Forstaaelsens  Sympati,  som  aldrig  svigtede. 
Trods  Forskjellen  i  Alder,  samt  tildels  i  An- 
skuelser, bleve  de  Venner.  Det  var  i  Alvor  som 
i  Glæde  og  Spøg,  at  de  kunde  udtale  sig  for  hin- 
anden, og  havde  jeg  været  borte  nogle  Timer,  og 
det  stundum  var  hændet,  at  Paul  imidlertid 
havde  været  hos  Frederik,  da  kunde  jeg  paa 
hans  Ansigt  finde  det  lyse  Smil,  som  jeg  kjendte 
fra  vore  lykkelige  Dage.  —  Da  Amalie  engang 
spurgte  ham:  „Hvorfor  er  nu  Hr.  Paul  den 
Bedste  af  Alle?"  svarede  Frederik:  „Jo  for 
han  forstaar  mig  altid."  —  Da  de  sidste  Dage 
nærmede  sig,  og  Stemmen  svigtede,  spurgte  jeg: 
„Er  der  Ingen,  Du  vil  se?",  og  han  rystede  først 
paa  Hovedet;  men  da  han  kort  Tid  efter  be- 
vægede Læberne,  og  jeg  lagde  mit  Øre  til  hans 
Mund,  hviskede  han:  „Jo,  Paul."  Jeg  sendte 
da  Bud  efter  ham;  men  da  han  kom,  kunde 
Frederik  ikke  tale  —  han  saå  paa  ham,  og 
Udtrykket  i   hans  øje   og  om  Munden  viste,    at 

han  hørte  og  forstod  hvert  Ord,  Paul  sagde 
til  ham. 

Den  sidste  Sommer,  Frederik  levede,  gjen- 
saå  han  sin  Moder,  hende,  som  gjennem  hele  Livet 
havde  været  Gjenstand  forst  for  Drengens  Svær- 
meri og  senere  for  Ynglingens  Beundring  og 
Mandens  dybe  Kjærlighed.  Hans  Fader  var 
Aaret  forud  i  Maj   1880  pludselig  bortkaldt. 

Nu,  da  jeg  nærmer  mig  de  sidste  Blade  af 
min  Beretning  om  min  Mand,  maa  jeg  sige,  at 
det  ikke  har  været  min  Hensigt  at  skrive  en 
Sygehistorie.  Hvad  denne  angaar,  da  gjennem- 
gik  Frederik  alle  de  sørgelige  Stadier,  som  en 
Rygmarvslidelse  med  Betændelse  medfører,  og 
hans  Smerter  vare  ofte  overvældende.  Der  blev 
gjort  Alt,  hvad  Læger  kunne  gjore  eller  udfinde 
som  Lindring ;  men  det  var  i  Virkeligheden  saa 
godt  som  Intet;  thi  at  tage  nogetsomhelst  Be- 
døvelsesmiddel, som  de  ofte  raadede  til,  nægtede 
han  paa  det  Bestemteste.  Han  vilde  heller  lide 
Alt  end  miste  sin  klare  Tanke,  -  -  han  følte  selv, 
at  begyndte  han  først  med  Kloral,  Morfin  eller 
andre  Sovemidler,  da  vilde  snart  hans  Aands- 
ævner  lide  derunder.  Derimod  blev  han  de 
sidste  halvandet  Aar  daglig  magnetiseret  af  en 
Magnetiser,  Kapitajn  H.  C.  Hansen;  det  bragte 
lidt  Liv  tilbage  i  hans  Lemmer,   navnlig  Armene, 

men  havde  dog  særlig  den  Virkning  paa  ham, 
at  hans  Lidelser  formindskedes,  og  han  kunde 
da  ofte  finde  Hvile  om  Natten  ved  en  naturlig  og 
rolig  Søvn;  men  eftersom  Lamheden  var  saa 
fremskreden  og  Rygnerverne  livløse,  da  han  be- 
gyndte herpaa,  kunde  Magnetiseringen  ikke  faa 
nogen  gjennemgribende  Betydning  for  hans  Be- 
findende; dog  følte  han  en  stor  Taknemlighed 
ved  den  Lindring,  Kapt.  Hansen  kunde  for- 
skaffe ham,  ligesom  han  holdt  af  ham  og  ad- 
spredtes ved  hans  Samtale  og  Nærværelse. 

Endnu  henimod  den  sidste  Jul  skrev  Frede- 
rik Breve  rundt  til  alle  Venner;  En  af  hans  stadige 
Korrespondenter  i  disse  Aar,  min  næstyngste 
Søster,  Charlotte,  som  opholdt  sig  i  Jylland, 
vilde  han  saa  gjærne  have  over  til  os  i  Julen; 
han  skrev  indtrængende  til  hende  derom;  men 
hun  kunde  ikke.  Julen  gik  stille  og  godt,  Fre- 
derik glædede  sig  over  smaa  Besøg  af  Slægt  og 
Venner,  over  Modtagelsen  af  mange  Breve  og 
Gaver.  Han  holdt  af  at  modtage  Gaver,  men 
glædede  sig  dog  endnu  mere  ved  at  kunne 
give  bort.  Skjønt  hans  Bogsamling  var  ham 
saa  dyrebar,  bortgav  han  dog  i  disse  Aar  flere 
ham  selv  værdifulde  Værker.  Ogsaa  en  Del  af 
Frederiks  skjonneste  Tegninger  og  Billeder 
blev  foræret  bort,    og  han   glædede  sig   inderlig. 

naar  de  kom  i  Hænder,  som  forstode  at  skatte 
dem.  Det  var  saa  betegnende  for  den  Mildhed 
og  Fred,  der  var  over  hans  Sind,  at  han,  trods 
sine  Lidelser,  til  hver  Dag  kunde  finde  en  Glæde, 
om  end  nok  saa  lille,  og  altid  takkede  han  Gud 
for  den.  Stundum  kaldte  han  mig  hen  og  sagde 
med  sit  smukke,  ejendommelige  Smil:  „Se, 
Elisa,  idag  kan  jeg  selv  folde  mine  Hænder; 
nu  maa  ogsaa  Du  være  glad  derover'' ;  —  men 
som  oftest  formaaede  han  ikke  at  røre  en  Haand, 
og  da  bad  han  Amalie  eller  mig  folde  hans 
Hænder  og  lade  ham  være  ene;  han  hentede 
hver  Dag  Styrke  i  Bønnen. 

Yi  begyndte  paa  det  nye  Aar  1882.  —  Ti 
Aar  vare  nu  gaaede  med  Sygdom.  Frederik 
sagde  efter  Nyaar  flere  Gange  til  os :  „Denne 
Maaned  er  den  sidste;''  men  vi  saa  ham  ikke 
svagere;  tværtimod,  der  var  endog  lettere  Dage, 
saa  vi  troede  det  ikke.  Hans  Aand  var  ligesaa 
livlig  og  klar  som  ellers,  han  fulgte  med  sin 
skarpe  Hukommelse  hvad  jeg  læste,  ligesom  han 
vedblev  daglig  at  diktere  mig  Breve  eller  Vers 
og  Dagbogsoptegnelser.  Han  tænkte  i  denne 
Tid  meget  paa  sit  Barndomshjem  i  Skamstrup, 
kunde  om  Natten  nævne  alle  de  kjære  Steder 
dér  og  fortalte  mig  da  om  Vandringer,  han  i 
Tanken  foretog  sig  i  Haven,  om  dens  forskjellige 

Lysthuse,  Udsigten  til  Parken,  hvor  Ænderne 
plejede  at  tumle  sig  i  Glæde,  eller  Strejftog,  han 
gjorde  i  Skovene  omkring  Skarritsø.  Ogsaa 
Hjemmet  i  Gamtofte  opfyldte  hans  Tanker,  og 
han  kunde  da  sige:  „Jeg  længes  efter  Fader; 
lad  os  tale  sammen  om  ham;  jeg  er  saa 
glad  over,  at  Du  ogsaa  har  holdt  saa  meget  af 
ham."  — 

Men  atter  og  atter  lyder  dog  for  mig  den 
Stemme,  hvormed  han  sagde  til  mig  nu  som  saa 
ofte  for:  „Elisa,  slip  mig,  giv  mig  bort!  Naar 
Du  beder  Gud  om  min  Dod,  da  vil  han  bønhøre 
Dig."  Men  jeg  kunde  det  ikke,  hele  mit  Hjærte 
hang  ved  ham,  og  jeg  haabede  endnu.  —  Ja, 
jeg  stred  med  Herren  om  ham  i  alle  disse  Aar; 
men  han  bønhørte  mig  ikke. 

Saa  kom  de  sidste  Dage.  Om  Torsdagen 
d.  26de  Januar  var  Frederik  for  sidste  Gang 
oppe  og  bares  nogle  Timer  ind  paa  Sofaen  i 
Dagligstuen.  Samme  Aften  skete  der  et  pludse- 
ligt Omslag  i  hans  Befindende,  han  mistede 
Stemmen  og  laa  hen  i  en  dodlignende  Tilstand, 
som  dog  ud  paa  Natten  forandredes  lidt.  De 
følgende  Dage  vare  meget  smertelige,  Stemmen 
kom  kun  momentvis  tilbage,  saa  han  med  en 
uhyre  Anstrængelse  kunde  sige  enkelte  Ord ;  men 
han  forstod   og  hørte  Alt,    det  saå  jeg  paa  hans 

Blik.  Jeg  turde  ikke  sove,  men  vaagede  selv 
disse  Nætter;  naar  en  Anden  vaagede,  sov  han 
sjældent;  derimod  kunde  han  dog  ofte  slumre 
ind  og  faa  nogle  Timers  Hvile,  naar  jeg  var 
alene  hos  ham  og  Lampen  var  slukket.  Han 
havde  engang,  flere  Aar  forud,  sagt  til  mig: 
..Naar  Døden  kommer,  saa  kun  Du  og  jeg  al- 
ene —  ingen  Andre."  —  Om  Aftenen  d.  30te 
Januar  var  der  en  Forandring  i  hans  Tilstand, 
han  fik  Stemmen  tilbage,  han  løftede  endog  sine 
Arme  op;  jeg  maatte  tro,  at  en  Krise  var  over- 
staaet,  at  det  atter  vilde  gaa  lidt  frem.  Da 
Klokken  var  tolv,  sagde  jeg  ham  Godnat  og 
lagde  mig  til  Hvile,  træt  til  Døden  som  jeg  var 
af  Overanstrængelse ;  jeg  hørte  hans  Aandedræt, 
det  var  tungt,  men  dog  saa  regelmæssigt  — 
jeg  sov  ind  —  jeg  drømte  den  Nat  om  al 
Himlens  Herlighed,  saa  dejlig  en  Drøm  som 
aldrig  forhen  i  mit  Liv.  Klokken  sex  vaagnede 
jeg;  der  var  saa  stille,  Lampen  var  slukket,  jeg 
troede,  Frederik  sov  —  jeg  lyttede  —  Stil- 
heden begyndte  at  ængste  mig  —  jeg  bøjede 
mig  ned  over  ham  og  lagde  mine  Hænder  om 
hans  Pande  —  den  var  kold  —  Dødens  Kulde: 
han  havde  udaandet.  En  halv  Time  forud  var 
hans  Liv  udslukt;   han  var  sovet  stille  hen   uden 

Dødskamp   —    hans  Aasyn  bar  kun  Spor  af  den 
dybeste  Fred. 

Paa  den  gamle  Frederiksberg  Kirkegaard  er 
hans  Grav;  Vedbend,  Hvidtjørn  og  den  vilde 
Yin,  vore  Yndlingsplanter,  voxe  nu  frodig  om- 
kring det  hvide  Kors  og  Stenen,  som  bærer 
hans  Navn. 

Saaledes  havde  han  ønsket  det. 


Nu  Gudskelov,  nu  endte  brat 
Martyriets  de  tunge  Dage 
og  denne  mørke  Sygenat, 
han  gjennemleved  uden  Klage. 
Nu  er  han  stærk,  nu  er  han  fri, 
nu  kan  til  gyldne  Harpestrænge 
han  juble  ud  den  Melodi, 
som  han  har  nynnet  paa  saa  længe. 

Der  var  en  Sangfugl  i  hans  Bryst, 
der  var  en  yndig  Tonekilde, 
og  Sangen  var  hans  bedste  Lyst, 
fra  dengang  han  var  ganske  lille. 
Hvor  ofte  har  ej  Slægt  og  Ven 
han  frydet  med  sin  klare  Stemme! 
Dens  Lyd  gaar  mangen  Gang  igjen, 
og  vi  kan  aldrig  mer  den  glemme. 

Ja,  Sangen  var  for  hans  Natur 

et  Væld  til  Livet  at  forynge; 

men  Fuglen  —  den  blev  stængt  i  Bur 

og  kunde  ikke  mere  synge ; 

mod  Træmmerne  den  Vingen  brød 

i  disse  Aar  saa  lange,  lange, 

den  længtes,  trængtes  i  sin  Nød 

—  en  stakkels,  stakkels,  fattig  Fange! 

Og  fra  sin  stille  Sygeseng 
han  lytted  altid  lydhør  efter 
hver  dansk  og  ædel  Harpestræng, 
som  rørte  sig  med  sunde  Kræfter; 
han  vilde  Kunstens  Værker  se, 
endskjønt  hans  Øje  fast  var  blindet, 
han  vilde  gribe  hver  Ide, 
som  kunde  vederkvæge  Sindet. 

For  os,  der  magtesløs  ham  saå 
og  ej  hans  Byrde  kunde  tage, 
i  Mindet  skal  han  klart  opstaa, 
saa  karsk  som  i  sin  Ungdoms  Dage, 
med  Sang  og  Spøg  og  Spil  og  Dans 
og  fuld  af  Liv  og  fuld  af  Løjer, 
med  vaarligt  Sind  og  aaben  Sans 
for  Alt,  hvad  ellers  Børn  fornøjer. 

Begejstret  for  hvad  der  var  smukt, 
han  vandred  under  Himlens  Bue ; 
hans  rene  Aand  sig  gav  paa  Flugt, 
hans  Hjærte  tændtes  tit  i  Lue; 
han  strejfed  om  i  Skov  og  Mark 
med  al  Guds  Herlighed  fortrolig, 
skar  Navne  dybt  i  Træets  Bark 
og  bragte  Skoven  til  sin  Bolig. 

En  Bregneskjærm,  en  Mosegrund, 
Bikubens  Liv  i  tusend  Celler, 
Hvidtjørnen  i  den  grønne  Lund 
og  Alt.  hvad  Grøften  os  fortæller, 
en  Honsegaard,  en  Andedam 
—  alt  Det  har  lokket  ham  saa  ofte, 
naar  Sommerlivet  kaldte  ham 
til  Frederiksgave  og  Gamtofte. 

O,  dyrebare  Steder  to 
for  ham  og  for  hans  Hustru  kjære: 
Et  Barndomshjem,  en  Brudebo, 
hvor  der  var  yndefuldt  at  være! 
Derfra  han  forte  med  sin  Viv 
og  lærte  siden  at  fornæmme, 
hvad  Trofasthed  i  sorgfuldt  Lix- 
en Hustru  i  sit  Bryst  kan  gjemme. 

Og,  Fredriksberg,  Du  var  ham  kjær! 
Din  store  Skjald  hans  Hjærte  favned, 
og  under  Dine  Lindetrær 
han  ofte  søgte  Trøst  for  Savnet. 
Nu  paa  Din  stille  Kirkegaard, 
hvor  Oehlenschlæger  Livet  endte 
og  Kammas  grønne  Gravhøj  staar, 
han  tyst  skal  Morgnens  Timer  vente. 

Snart  vaagner  Yaaren  bag  Din  Mur 
med  friske,  milde  Blomsterøjne ; 
udfold  da  rigt  en  fri  Natur 
omkring  hans  Sovested,  det  nøgne! 
Syng  for  ham,  Yaarens  Nattergal, 
naar  atter  Du  fra  S\rden  kommer, 
syng  højt,  at  efter  Yintrens  Kval 
oprinder  der  en  dejlig  Sommer! 

Nicolaj  Bøgh. 

